Vanda10/khmer_text_articles_data · Datasets at Hugging Face

file_name stringlengths 13 17	summary stringlengths 1 1.09k	full_article stringlengths 5 22k
article_2712.txt	បើទោះជារដ្ឋបាលលោកអូបាម៉ាគាំទ្រកិច្ចព្រមព្រៀងនុយក្លេអ៊ែរអ៊ីរ៉ង់ក្តី ក៏នៅសភាអាមេរិក តំណាងរាស្ត្រច្រើនរូប មិនបានពេញចិត្តនឹងកិច្ចព្រមព្រៀងនេះទេ។ ក្នុងនោះក៏មានសមាជិកមកពីបក្សកាន់អំណាចដែរ។ ប្រធានសភាតំណាងរាស្ត្រ John Boehner បានប្រកាសម្សិលមិញថា សមាជិកគណបក្សសាធារណរដ្ឋរបស់លោកនឹងធ្វើគ្រប់បែបយ៉ាងដើម្បីកុំអោយសភាអនុម័តយកកិច្ចព្រមព្រៀងនុយនេះ។	ដើម្បីជំរុញសភាអាមេរិកអោយទទួលកិច្ចព្រមព្រៀង មេដឹកនាំអឺរ៉ុប មានប្រធានាធិបតីបារាំង ហ្វ្រង់ស៊័រ ហូឡង់ នាយករដ្ឋមន្ត្រីអង់គ្លេស ដាវីត ខាំម៉ឺរ៉ុន និងប្រមុខដឹកនាំអាល្លឺម៉ង់ អាន់ហ្កឺឡា មែរគែល បានប្រកាសក្តែងៗគាំទ្រ នូវសារៈសំខាន់នៃកិច្ចព្រមព្រៀង។ សម្រាប់ប្រមុខដឹកនាំអឺរ៉ុបទាំង៣នាក់ ការពិភាក្សាជាមួយអ៊ីរ៉ង់២ឆ្នាំមកនេះ ជាការចរចាដ៏លំបាក និងស៊ីជម្រៅ។ សប្តាហ៍នេះ សភាអាមេរិកដែលនៅសង្ស័យពីបំណងផលិតនុយក្លេអ៊ែររបស់អ៊ីរ៉ង់ នឹងសម្រេចថាតើគាំទ្ររឺក៏បដិសេធកិច្ចព្រមព្រៀងនេះ។ សម្រាប់មហាអំណាចអឺរ៉ុប នេះជាឳកាសដើម្បីបង្ហាញថា តើផ្នែកការទូតអាចសម្រេចបានអ្វីខ្លះ។ គួររំលឹកថា កាលពីខែឧសភា លោកអូបាម៉ាបានប្រកាសអោយប្រើច្បាប់ត្រួតពិនិត្យនុយក្លេអ៊ែរ Nuclear Review Act អនុញ្ញាតអោយសភាជាន់ខ្ពស់ធ្វើការសម្រេចថា តើគួរអនុម័តរឺទទួលយកកិច្ចព្រមព្រៀងនុយក្លេអ៊ែរអ៊ីរ៉ង់។ សភាមានពេលសម្រេចចិត្តរហូតដល់ថ្ងៃ១៧កញ្ញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2713.txt	ប្រជាជនម៉ាឡេស៊ីរាប់ម៉ឺននាក់បានប្រមូលផ្តុំគ្នានៅកណ្តារាជធានីកូឡាឡាំពួ ដោយពាក់អាវពណ៌លឿងដើម្បីទាមទារឲ្យនាយករដ្ឋមន្ត្រី ណាជីប រ៉ាហ្សាក់ (Najib Razak) ចុះចេញពីតំណែងនិងទាមទារឲ្យមានការកែទម្រង់ស៊ីជម្រៅ។ ចលនាប្រជាជនប្រឆាំងប្រមុខរដ្ឋាភិបាលនេះកើតមានឡើងដោយសាររឿងអាស្រូវលុយ៧០០លានដុល្លារដែលត្រូវគេផ្ទេរចូលគណនីរបស់នាយករដ្ឋមន្ត្រី។ ម្សិលមិញគេឃើញមានវត្តមានអតីតនាយករដ្ឋមន្ត្រីម៉ាឡេស៊ីលោក Mohamad Mahathir ចេញមុខជួបជាមួយក្រុមបាតុករដោយលោកសាទរ និងជំរុញឲ្យប្រជាជនបន្តសកម្មភាពនេះទៀត។ គេមិនទាន់ឃើញមានការបង្ក្រាបឬបំបែកបាតុករកើតឡើងនៅឡើយទេ។	លោក មុំ ពិទូរ្យ លម្អិតព័ត៌មាននេះ ចលនាប្រជាជនកើតឡើងផុសផុលនៅក្នុងប្រទេសម៉ាឡេស៊ីដើម្បីប្រឆាំងរដ្ឋាភិបាលរបស់លោក Najib Razak ។ ប្រជាជនម៉ាឡេស៊ីជាច្រើនម៉ឺននាក់បានប្រមូលផ្តុំគ្នានៅរាជធានីកូឡាឡាំពួ ដោយកំណត់ពេលតវ៉ាត្រឹមពីរថ្ងៃ ចាប់ផ្តើមពីម្សិលមិញ ដល់ពាក់កណ្តាលយប់ថ្ងៃអាទិត្យនេះ។ គោលបំណងនៃការបាតុកម្មតវ៉ាគឺទាមទារឲ្យនាយករដ្ឋមន្ត្រីចុះចេញពីតំណែង និងទាមទារឲ្យមានការកែទម្រង់ស៊ីជម្រៅមួយនៅក្នុងប្រទេសផង។ ចលនាប្រជាជននេះត្រូវបានដឹកនាំដោយក្រុមគាំទ្រប្រជាធិបតេយ្យ Bersih ។ តែលោក ណា ជីប រ៉ាហ្សាក់ បានថ្លែងរិះគន់ក្រុមបាតុករដោយចាត់ទុកចលនាបាតុកម្មនេះ ជាសកម្មភាពខុសច្បាប់ទាំងស្រុង។ លោកចោទថា ក្រុមនេះកំពុងព្យាយាមបំផ្លាញកេរ្តិ៍ឈ្មោះប្រទេសជាតិនិងធ្វើឲ្យម៉ាឡេស៊ីបាក់មុខបាក់មាត់លើឆាកអន្តរជាតិ។ យ៉ាងណាក៏ដោយ គេមិនទាន់ឃើញមានការបំបែកបាតុករ ឬបង្ក្រាបអ្វីទេ តែប៉ូលិសរាប់ពាន់នាក់ត្រូវបានគេពង្រាយដើម្បីគ្រប់គ្រងស្ថានការណ៍និងទប់ស្កាត់មិនឲ្យក្រុមបាតុករទៅកាន់កាប់ទីលានឯករាជ្យក្នុងរដ្ឋធានីកូឡាឡាំពួឡើយ។ ក្រសួងការបរទេសម៉ាឡេស៊ីឯណោះវិញ កំពុងប្រឹងប្រែងរកព័ត៌មានពាក់ព័ន្ធដើម្បីចាត់វិធានការផ្លូវច្បាប់ប្រឆាំងប្រជាជនម៉ាឡេស៊ីណាដែលចូលរួមបាតុកម្មនៅបរទេសដើម្បីទាមទារទម្លាក់នាយករដ្ឋមន្ត្រី។ ក្រសួងការបរទេសក៏បញ្ជាក់ផងថា ម៉ាឡេស៊ីមិនមែនជារដ្ឋផ្តាច់ការឡើយ ដូច្នេះប្រជាជនអាចបង្ហាញការមិនពេញចិត្តបានតាមរយៈសកម្មភាពមួយសមរម្យមិនមែនអាងចេញបាតុកម្មកាន់កាប់ផ្លូវយ៉ាងអាណាធិបតេយ្យបែបនេះទេ។ ក្រសួងនេះព្រមានបាតុករផងថា កុំយកសិទ្ធិបញ្ចេញមតិ មកអាងដើម្បីធ្វើអ្វីតាមអំពើចិត្តដូច្នេះ។ អ្វីដែលគួរឲ្យភ្ងាក់ផ្អើល ម្សិលមិញ អតីតនាយករដ្ឋមន្ត្រីម៉ាឡេស៊ីដ៏ល្បីល្បាញលោក Mahathir Mohamad ស្រាប់តែបង្ហាញខ្លួននិងជួបជជែកជាមួយក្រុមបាតុករ ដោយលោកបានបង្ហាញការគាំទ្រនិងជំរុញឲ្យបាតុករបន្តចលនានេះដោយសន្តិភាព ដើម្បីការកែប្រែមួយដ៏ពិតប្រាកដ។ តាមពិតទៅអតីតនាយករដ្ឋមន្ត្រីរូបនេះជាសមាជិកបក្ស តែមួយជាមួយលោក ណាជីប រ៉ាហ្សាក់ដែរ ។ តែប៉ុន្មានឆ្នាំចុងក្រោយគណបក្សរួបរួមជាតិម៉ាឡេធ្លាក់ប្រជាប្រិយភាព លោក បានដាស់តឿនជារឿយៗពីបញ្ហាបក្ស និងចុងក្រោយរិះគន់លោក រ៉ាហ្សាក់យ៉ាងចាស់ដៃរឿងបញ្ហាពុករលួយនេះ។ លោកក៏ធ្លាប់ស្នើឲ្យលោក ណាជីប រ៉ាហ្សាក់ចុះចេញពីតំណែងដែរ។ តាមពិតទៅដើមហេតុដែលជំរុញឲ្យប្រជាជនបង្កើតចលនាប្រឆាំងរដ្ឋាភិបាលនេះ គឺរឿងអាស្រូវពុករលួយរបស់លោក នាយករដ្ឋមន្ត្រី ណាជីប រ៉ាហ្សាក់ ដោយកន្លងមកគណនីធនាគាររបស់លោក ត្រូវបានម្ចាស់ជំនួយបរទេសដែលគ្មានអត្តសញ្ញាណត្រឹមត្រូវផ្ទេរលុយចូលរហូតដល់៧០០លានដុល្លារអាមេរិក។ គេចាត់ទុកថា ការផ្ទេរលុយចូលគណនីប្រមុខរដ្ឋាភិបាលជារឿងពុករលួយ។ ប្រជាជនម៉ាឡេស៊ីចោទលោក Razak ថាបានកេងយកលុយ ៧០០លានដុល្លារពីមូលនិធិវិនិយោគ(ក្រុមហ៊ុនយុទ្ធសាស្ត្រអភិវឌ្ឍន៍របស់រដ្ឋ) ដែលលោកបង្កើតតាំងពីឆ្នាំ ២០០៩មកនោះ ដើម្បីផ្លាស់ប្តូរម៉ាឡេស៊ីទៅជាប្រទេសមានចំណូលខ្ពស់ក្នុងពិភពលោក។ ជុំវិញការចោទប្រកាន់ មន្ត្រីសមាជិករដ្ឋាភិបាលបានអះអាងថា វាជារឿងធម្មតាប៉ុណ្ណោះ ហើយលុយដែលផ្ទេរចូលគណនីនាយករដ្ឋមន្ត្រីជាការឧបត្តម្ភផ្នែកនយោបាយរបស់ម្ចាស់ជំនួយនៅមជ្ឈិមបូព៌ាប៉ុណ្ណោះ។ បើសិនជាចលនាប្រជាជនកើនឡើងខ្លាំង ហើយពួកគេមិនបញ្ឈប់តាមការកំណត់ទេ វាជាសម្ពាធមួយយ៉ាងធំសម្រាប់រដ្ឋាភិបាលបច្ចុប្បន្ន។ ការបំបែកក្រុមបាតុករអាចកើតមានឡើង ហើយបើមិនដូច្នោះទេ លោក ណាជីប រ៉ាហ្សាក់ ប្រហែលជាមិនអាចទ្រាំទ្របន្តកាន់តំណែងនាយករដ្ឋមន្ត្រីទៅមុខទៀតឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2714.txt	ដូចដែលបានកំណត់ ចាប់ពីម៉ោង៨ ព្រឹក (នៅសិង្ហបុរី) នេះតទៅ ប្រជាជនសិង្ហបុរី អាចចាប់ផ្តើមទៅ បោះឆ្នោតសភាដើម្បីជ្រើសរើសមេដឹកនាំប្រទេស នៅតាមមណ្ឌលនីមួយៗរបស់គេ ដោយរាប់បញ្ចូលទាំងមណ្ឌលនៅក្រៅប្រទេសផងដែរ។ ជុំវិញការបោះឆ្នោតនេះដែ លទ្ធផលត្រូវបាន គេរំពឹង ទុកជាមុនហើយថា បក្សកាន់អំណាចសកម្មភាពប្រជាជន(PAP)ដែលដឹកនាំដោយលី ស៊ានឡុង នឹងទទួលបានជ័យជម្នះបន្តទៀត។ ប៉ុន្តែថា តើអាសនៈក្នុងសភា នៅដដែល កើនជាងមុន ឬថយចុះជាងមុន? នេះជាអ្វីដែលគេត្រូវរង់ចាំមើល។	យោងតាមគណៈកម្មាធិការរៀបចំការបោះឆ្នោតសិង្ហបុរី ប្រជាជនប្រមាណជាង២.៤លាននាក់ បានចុះឈ្មោះដើម្បីបោះឆ្នោតនៅក្នុងមណ្ឌលសរុប២៩ ។ ហើយមណ្ឌលទាំង២៩នោះ ត្រូវបានបែងចែកជាពីរ ដែលក្នុងនោះមាន១៣ មណ្ឌលគណបក្សនយោបាយអាចឈរឈ្មោះបានតែម្នាក់ និង១៦មណ្ឌលផ្សេងទៀតគណបក្សនយោបាយ អាចឈរជាក្រុមបាន។ សម្រាប់អាសនៈ សរុបដែលគណបក្សនយោបាយ ត្រូវប្រកួតប្រជែងក្នុងមណ្ឌលទាំង២៩នេះ មាន៨៩អាសនៈ ដែលចំនួននេះ បានកើនពីការបោះឆ្នោតឆ្នាំ២០១១ ដែលមានត្រឹមតែ៨៦អាសនៈតែប៉ុណ្ណោះ។ អ្វីដែលគួរកត់សម្គាល់នោះ ការបោះឆ្នោតសមាជិកសភាសិង្ហបុរីឆ្នាំ២០១៥ ត្រូវបានដឹងលឺថាជាការ បោះឆ្នោតលើកដំបូង ក្រោយពីមរណភាពរបស់លោក លី ក្វាន់យូ ដែលជាស្ថាបនិកសិង្ហបុរី និង ជាស្ថាបនិករបស់បក្សកាន់អំណាចផងដែរ។ ហើយនេះ ក៏ជាការបោះឆ្នោតមួយដែលគេចាត់ទុកថា ជាការបោះឆ្នោតដែលមានការប្រកូតប្រជែងគ្នាខ្លាំងក្លារវាងគណបក្សកាន់អំណាចនិងគណបក្សប្រឆាំង ក្នុងប្រវត្តិសាស្ត្រសិង្ហបុរីជាងប្រាំទសវត្សរ៍នេះ។ ចំពោះលទ្ធផលវិញ ទោះបីជាសន្ទុះនៃបក្សប្រឆាំងហាក់ដូចជាមានការកើនឡើងមែន ជ័យជម្នះ ត្រូវបានគេរពឹងទុកមុនថានឹងត្រូវបានទៅគណបក្សកាន់អំណាចដដែល។ នោះ ក៏ព្រោះតែ ប្រជាជន ភាគច្រើនមានការពេញចេញចំពោះសមិទ្ធផលដ៏សំបូរបែបរបស់សិង្ហបុរីរយៈពេល៥០ឆ្នាំនេះដែលស្ថិត ក្រោមការដឹកនាំរបស់លោកលីក្វាន់យូ និង បក្សកាន់អំណាចសកម្មភាពប្រជាជន។ ជ័យជម្នះនេះ ក៏មានន័យថា លោក លី ស៊ានឡុង នឹងបន្តតំណែងជានាយករដ្ឋមន្ត្រីសិង្ហបុរីទៀតផងដែរ។ យ៉ាងណាមិញ តាមការស្ទាបស្ទង់ គណបក្សប្រឆាំង នឹងអាចទទួលបានអាសនៈមួយចំនួនក្នុងការបោះឆ្នោតនេះ។ ហើយ ចំនួនអាសនៈ ដែលអាចទទួលបាននោះ អាចប្រហាក់ហែល ឬលើសបន្តិចបន្តួចទៅនឹងចំនួនអាសនៈដែលបក្សប្រឆាំងទទួលបានកាលពីការបោះឆ្នោតឆ្នាំ២០១១ ។ កាលនោះ បក្សប្រឆាំង បានប្រឆាំងទទួលបាន៥អាសនៈ ខណៈបក្សកាន់អំណាចទទួលបាន៨១អាសនៈ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2715.txt	ថ្ងៃទី១១ខែកញ្ញានេះ សិង្ហបុរី មានការបោះឆ្នោតសភាដើម្បីជ្រើសរើសមេដឹកនាំប្រទេសសម្រាប់អាណត្តិ ថ្មី។ អ្វីដែលគួរកត់សម្គាល់នោះគឺ ការបោះឆ្នោតនេះ កំពុងតែប្រព្រឹត្តទៅជាលើកដំបូងហើយ ក្រោយពីបិតាស្ថាបនិកសិង្ហបុរី លោក លី ក្វាន់យូ បានទទួលមរណៈភាព។ ហើយការបោះឆ្នោតនេះ គឺជាព្រឹត្តិការណ៍ដំបូង ក្នុងប្រវត្តិសាស្ត្រនយោបាយសិង្ហបុរីរយៈពេល៥ទសវត្សរ៍ ដែលគណបក្សប្រឆាំងមានសន្ទុះប្រកួតប្រជែងខ្លាំងគ្រប់មណ្ឌល ដែលអាចឲ្យគណបក្សកាន់អំណាចទទួលជ័យជម្នះទាំងភ័យព្រួយ។	គឺដោយសារក្រោមការដឹកនាំរបស់បក្សកាន់អំណាចរបស់លោក លី ក្វាន់យូ (Lee Kuan Yew) សិង្ហបុរីបានប្រែក្លាយពីប្រទេសក្រីក្របំផុតទៅជាប្រទេសអភិវឌ្ឍន៍បំផុតរបស់ពិភពលោក ហើយក៏ត្រូវបានគេស្គាល់ថាជាកូននាគនៅអាស៊ីផងដែរ។ យ៉ាងណាមិញ ការបោះឆ្នោតសភាឆ្នាំ២០១៥ដោយអវត្តមានរបស់លោកលី ក្វាន់យូ បានក្លាយជាប្រធានបទគួរចាប់អារម្មណ៍សម្រាប់អ្នកតាមដាននយោបាយអន្តរជាតិ។ នោះ គឺថាតើអវត្តមានរបស់លោកលី ក្វាន់យូ នឹងធ្វើឲ្យបក្សកាន់អំណាចដែលបច្ចុប្បន្នដឹកនាំដោយ លោក លី ស៊ានឡុង អាចរក្សាចំនួនអាសនៈ៨១ នៅក្នុងសភា ឬធ្លាក់ចុះ? ១. តើមានបញ្ហាប្រឈម ឬ ការរិះគន់អ្វីខ្លះក្រោមការដឹកនាំដោយបក្សកាន់អំណាចរយៈពេល៥០ឆ្នាំ? ថ្វីដ្បិត រយៈពេល៥០ឆ្នាំកន្លងទៅ ប្រជាជនសិង្ហបុរីពិតជាបានរស់នៅប្រកបដោយសុខដុមរមនា ក៏មាន បញ្ហាមួយចំនួនដែលប្រជាជន បានលើកឡើងដើម្បីរិះគន់រដ្ឋាភិបាលលោក លី ស៊ានឡុងផងដែរ។ បញ្ហាទាំងនោះ រួមមាន ការរឹតត្បិតសិទ្ធិសេរីភាពមតិបញ្ចេញ បក្សពួកនិយមនៅក្នុងកិច្ចការជំនួញ និង កំណើននៃលំហូរកម្លាំងពលកម្មបរទេសចូលទៅធ្វើការនៅសិង្ហបុរីដែលកំពុងតែគំរាមកំហែងដល់ការបាត់បង់អត្តសញ្ញាណរួមរបស់សង្គមសិង្ហបុរី។ ២. បក្សកាន់អំណាចបន្តលើកសមិទ្ធផលរយៈពេល៥០ឆ្នាំទាញយកប្រជាប្រិយភាព ក្រោយពីទទួលបានឯករាជ្យពីម៉ាឡេស៊ីក្នុងឆ្នាំ១៩៦៥ សិង្ហបុរី បានប្រឈមនឹងបញ្ហាច្រើន ដ្បិតជារដ្ឋដែលមិនសូវសំបូរសក្តានុពលធនធានធម្មជាតិ និងមានប្រជាជនចម្រុះជាតិសាសន៍ផងដែរ។ យ៉ាងណាមិញ ក្រោមការដឹកនាំរបស់បិតាស្ថាបនិកសិង្ហបុរី លោក លី ក្វាន់យូ និងជាប្រធានបក្សកាន់អំណាចសកម្មភាពប្រជាជន(PAP) សិង្ហបុរីបានផ្លាស់ប្តូរមុខមាត់ថ្មី ពោលគឺសិង្ហបុរីបានក្លាយជាប្រទេសអភិវឌ្ឍន៍បំផុតរបស់ពិភពលោកត្រឹមតែ៣០ឆ្នាំប៉ុណ្ណោះ។ ហើយមកទល់បច្ចុប្បន្ន បក្សកាន់អំណាចបានដឹកនាំសិង្ហបុរីបាន៥០ឆ្នាំហើយ។ ទោះបីលោក លី ក្វាន់យូ បានទទួលមរណៈភាពក៏ដោយ កិត្តិនាម និង កេរមរតករបស់លោក នៅតែត្រូវបានចងចាំពីសំណាក់ប្រជាជនសិង្ហបុរី។ សមិទ្ធផលរយៈពេល៥០ឆ្នាំ បានធ្វើឲ្យលោកនាយករដ្ឋមន្ត្រីលី ស៊ានឡុង ដែលជាអ្នកបន្តវេនបក្សកាន់អំណាច និងជាកូនប្រុសរបស់លោកលី ក្វាន់យូ លើកយកកត្តាទាំងនេះដើម្បីទាញយកការគាំទ្រពីសំណាក់ប្រជាជន។ ជាមួយគ្នានេះលោក លី ស៊ានឡុង ក៏បានអះអាងថា «បោះឆ្នោតឲ្យបក្សរបស់លោក គឺមិនត្រឹមតែកំណត់មេដឹកនាំអាណត្តិក្រោយនោះទេ តែជាការកំណត់ជោគវាសនាសិង្ហបុរីក្នុងរយៈពេល៥០ឆ្នាំបន្ទាប់ផងដែរ« ។ ៣. បក្សប្រឆាំង៖«សមិទ្ធផល៥០ឆ្នាំមុនគ្រាន់តែអតីតកាល តែការបោះឆ្នោតនេះ គឺសម្រាប់ថ្ងៃអនាគត» ងាកមកចាប់អារម្មណ៍បក្សប្រឆាំងនៅអាណត្តិឆ្នាំ២០១៥នេះវិញ។ គេសង្កេតឃើញសកម្មភាពបក្សប្រឆាំង ដែលសរុបទាំងអស់មានចំនួនប្រាំបីគណបក្ស ហាក់ដូចជាមានសន្ទុះប្រកួតប្រជែងគ្នាខ្លាំងក្លាបើប្រៀបធៀប ទៅនឹងការបោះឆ្នោតអាណត្តិមុន។ លក្ខណៈពិសេសរបស់បក្សប្រឆាំងមួយចំនួនដែលត្រូវបានគេកត់សម្គាល់ នោះ គឺពួកគេសន្យាដោះស្រាយបញ្ហាប្រឈមដែលបានបញ្ជាក់ថាខាងលើ។ ហើយពួកគេ បានទាញចំណាប់អារម្មណ៍ប្រជាជនដោយអះអាង «អ្វីដែលលោក លី ក្វាន់យូ បានធ្វើកាលពី៥០ឆ្នាំមុន គឺជាគ្រាន់ ជាអតីតកាលប៉ុណ្ណោះ តែអ្វីត្រូវគិតនោះ គឺអនាគតខាងមុខ«។ សូមរម្លឹកបន្តិចផងដែរថា ក្នុងអាណត្តិមុន គណបក្សប្រឆាំងដែលមានចំនួន៦ចូលរួមក្នុងការបោះឆ្នោតនោះ ទទួលបានសំឡេង៥អាសនៈ ខណៈបក្សកាន់អំណាចទទួលបាន៨១នៃអាសនៈសរុប៨៦ ។ ដោយឡែក អាណត្តិនេះ អាសនៈបានកើនដល់៨៩ ដែលគេជឿជាក់ ថាបក្សប្រឆាំងនឹងបន្តកើនឡើងអាសនៈបន្តទៀតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2716.txt	សេចក្តីព្រាងច្បាប់រដ្ឋធម្មនុញ្ញថ្មីដែលធ្វើឡើងដោយរបបសឹកថៃ ត្រូវបានក្រុមប្រឹក្សាកែទម្រង់ជាតិថៃច្រានចោលក្រោមសម្លេងប្រឆាំង១៣៥ និងសម្លេងគាំទ្រ១០៥ ។ ការទាត់ចោលសេចក្តីព្រាងច្បាប់ នេះ នឹងផ្តល់ឱកាសឲ្យរដ្ឋាភិបាលយោធា អាចបន្តតំណែងរបស់ខ្លួន។ ជាំមួយគ្នា បទបញ្ញត្តិនៃការឡើង កាន់តំណែងនាយកដ្ឋមន្ត្រី ដោយមិនចាំបាច់ឆ្លងកាត់ការបោះឆ្នោតនឹងមិនអាចទទួលស្គាល់ដោយស្របច្បាប់កំពូលឡើយ។	ម្សិលមិញនេះ ក្រុមប្រឹក្សាកែទម្រង់ជាតិថៃ បានបោះឆ្នោតសម្រេចច្រានចោលសេចក្តីព្រាងច្បាប់រដ្ឋ ធម្មនុញ្ញថៃ ដែលត្រូវបានធ្វើឡើងក្រោមរបបយោធា។ ការច្រានចោលសេចក្តីព្រាងច្បាប់នេះ នឹងធ្វើឲ្យ លោកនាយករដ្ឋមន្ត្រីរដ្ឋប្រហារ ប្រាយុទ្ធ ចាន់អូចា អាចបន្តកាន់អំណាចជានាយករដ្ឋមន្ត្រីរហូតដល់ឆ្នាំ២០១៧បាន។ ចុងក្រោយសេចក្តីព្រាងរដ្ឋធម្មនុញ្ញថ្មី ដែលត្រូវបានធ្វើឡើងក្រោយពីរដ្ឋប្រហារយោធាថ្ងៃ២២ ឧសភាឆ្នាំ២០១៤ និង ត្រូវបានទាត់ចោលដោយក្រុមប្រឹក្សាកែទម្រង់ជាតិថៃក្រោមសម្លេងប្រឆាំង១៣៥សម្លេងអនុប្បវាទ៧ និង សម្លេងប្រឆាំង១០៥សម្លេង។ ១. សេចក្តីព្រាងរដ្ឋធម្មនុញ្ញថ្មីក្រោមរបបសឹកធ្វើឡើងដើម្បីអ្វី? ក្រោយរដ្ឋប្រហារថ្ងៃទី២២ ខែឧសភា ឆ្នាំ២០១៤ លោកឧត្តមនីយ៍ ប្រយុទ្ធ ចាន់អូចា ត្រូវបានព្រះមហាក្សត្រថៃតែងតាំងជានាយករដ្ឋមន្ត្រីថៃបណ្តោះអាសន្ន។ ដឹកនាំថៃក្រោមរបបសឹក លោកនាយរដ្ឋមន្ត្រី រដ្ឋប្រហារប្រាយុទ្ធ ចាន់អូចា បានបង្កើតគណៈកម្មាធិការព្រាងរដ្ឋធម្មនុញ្ញថ្មី ដែលត្រូវបានលោក ប្រាយុទ្ធ ចាត់ទុកថាជាដំណាក់កាលមួយវិលត្រលប់ទៅរកលទ្ធិប្រជាធិបតេយ្យ។ សេចក្តីព្រាងច្បាប់ មានគោលបំណងចម្បង ដើម្បីបញ្ចប់វិបត្តិនយោបាយនៅពេលមានជាប់គាំង ដោយទទួលកិច្ចអន្តរាគមន៍យោធាស្របតាមច្បាប់រដ្ឋធម្មនុញ្ញ។ យ៉ាងណាមិញ បញ្ញត្តិថ្មីនៅក្នុងសេចក្តីព្រាងច្បាប់រដ្ឋធម្មនុញ្ញថ្មីនោះ មិនទទួលបានការស្វាគមន៍ពីប្រជាជន និង អ្នកនយោបាយថៃនោះទេ។ ២.ការច្រានចោលសេចក្តីព្រាងរដ្ឋធម្មនុញ្ញថ្មីមានន័យដូចម្តេច? ក្រោមការជំទាស់ដោយក្រុមប្រឹក្សាកែទម្រង់ជាតិ សេចក្តីព្រាងច្បាប់រដ្ឋធម្មនុញ្ញដែលធ្វើឡើងក្រោម របបយោធាត្រូវសរសេរឡើងវិញ។ ក្រៅពីរដ្ឋធម្មនុញ្ញថ្មី មិនបានចូលជាធរមាន ការច្រានចោលសេចក្តីព្រាងរដ្ឋធម្មនុញ្ញថ្មី ក៏មានន័យថាការធ្វើប្រជាមតិដើម្បីស្ទាបស្ទង់មតិប្រជាជន ដែលបានកំណត់ធ្វើ ឡើងនៅដើមឆ្នាំ២០១៦ ត្រូវលុបចោលផងដែរ។ ជាពិសេសនោះ ការបោះឆ្នោតដើម្បីជ្រើសរើស មេដឹកនាំតាមបែបលទ្ធិប្រជាធិបតេយ្យ ដែលបានកំណត់នៅចុងឆ្នាំ២០១៦ ក៏ត្រូវបានបរាជ័យផងដែរ។ យ៉ាងណាក៏ដោយ យោងតាមសារព័ត៌មានក្នុងស្រុកថៃ រដ្ឋាភិបាល បានកំណត់កាលបរិច្ឆេទថ្មី ក្រោយពីសេចក្តីព្រាងរដ្ឋធម្មនុញ្ញត្រូវបានច្រានចោល។ នោះគឹ ធម្មនុញ្ញថ្មីត្រូវតែបញ្ចប់នៅក្នុងខែមេសា ឆ្នាំ២០១៦ និង ការបោះឆ្នោតជាសកលនឹងត្រូវធ្វើឡើងនៅខែមេសាឆ្នាំ២០១៧ ប្រសិនបើធ្វើប្រជាមតិ ប្រកបដោយភាពជោគជ័យ។ ៣. របបយោធាសប្បាយចិត្តផងនិង អន់ចិត្តផង ក្រោយពីសេចក្តីព្រាងច្បាប់ត្រូវច្រានចោល តាមពិតទៅបញ្ហាចម្រូងចម្រាសដែលធ្វើឲ្យសេចក្តីព្រាងច្បាប់ថ្មីនោះ មិនអាចទទួលបានការគាំទ្រនោះ ក៏ព្រោះតែបទបញ្ញតិបានផ្តល់អំណាចទៅឲ្យយោធាពេក។ បទបញ្ញត្តិនោះគឺ យោធា២៣រូបនឹងត្រូវបាន តែងតាំងក្នុងសមាជិកសភា និងជាពិសេស អាចឡើងកាន់អំណាចជានាយករដ្ឋមន្ត្រីដោយស្របច្បាប់ នៅពេលជាតិជួបវិបត្តិ។ ការច្រានចោលនេះ បានធ្វើឲ្យអ្នកនយោបាយថៃ សម្តែងការស្វាគមន៍ ដ្បិត ពួកគេយល់ឃើញថាសេចក្តីព្រាងរបបសឹក បានបំពានទៅនឹងសិទ្ធិ និង អធិបតេយ្យរបស់ប្រជាជន។ ទន្ទឹមនឹងការបរាជ័យនេះ របបយោធា ក៏មិនមានបញ្ហាអ្វីនោះដែរ ពោលគឺលោកឧត្តមសេនីយ៍ ប្រាយុទ្ធ នៅតែកាន់តំណែងនាយករដ្ឋមន្ត្រី និង ពន្យាពេលកាន់តែយូរទៀតផង។ អ្វីគួរកត់សម្គាល់នោះលោក ប្រាយុទ្ធ បានរៀបចំក្បាលថ្មី ត្រៀមទុកទៅហើយកាលពីថ្មីៗនេះ។ ក្នុងនោះ លោកបានផ្លាស់ប្តូរ និង បញ្ចូលសមាជិកថ្មីជាយោធាក្នុងក្បាលម៉ាស៊ីនក្រោមរបបយោធាផងដែរ។ សូមបញ្ជាក់ផងដែរ គិតចាប់ពីឆ្នាំ១៩៣២ ពោលគឹការផ្លាស់ប្តូរពីរបបរាជានិយមផ្តាច់ការ មកកាន់រាជា និយមអាស្រ័យរដ្ឋធម្មនុញ្ញ ថៃបានផ្លាស់ប្តូរ និង កែប្រែរដ្ឋធម្មនុញ្ញ២០ដងហើយបើគិតបញ្ចូលទាំងសេចក្តីព្រាងរដ្ឋធម្មនុញ្ញដែលទើបតែបានច្រានចោល។ ដោយឡែក ជោគវាសនានយោបាយថៃ នៅមិនទាន់មានភាពប្រាកដនៅឡើយនោះទេ ទោះបីជាការកំណត់កាលបរិច្ឆេទថ្មីត្រូវបានកំណត់ក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2717.txt	តុលាការកំពូលព្រហ្មទណ្ឌថៃទទួលបន្ទុកលើអ្នកនយោបាយ បើកសវនាការជំនុំជម្រះលើកដំបូងលើសំណុំរឿងពុករលួយនៅក្នុងស្ថាប័នអង្ករជាតិរបស់អតីតនាយករដ្ឋមន្ត្រីថៃលោកស្រីយីងឡាក់ ស៊ីនណាវ៉ាត់ត្រា។ តុលាការ បានច្រានចោលនូវសំណើក្នុងការពន្យាពេលកាត់ក្តី និង ទទួលយកភស្តុតាងប្រមាណ៦ម៉ឺនទំព័រក្នុងការដាក់បន្ទុកលោកស្រីយីងឡាក់ដើម្បីទុកពិនិត្យនិងពិចារណា។	នៅព្រឹកថ្ងៃចន្ទ័នេះ តុលាការកំពូលព្រហ្មទណ្ឌថៃ បានដំណើរការសវនាការលើកដំបូងដើម្បីជំនុំជម្រះ សំណុំរឿងអតីតនាយករដ្ឋមន្ត្រីថៃ លោកស្រីយីងឡាក់ លើបញ្ហាពុករលួយនៅក្នុងស្ថាប័នអង្ករជាតិ។ នេះបើយោងតាមសារព័ត៌មាន Bangkok Post។ តុលាការ បានសម្រេចបន្តសវនការជំនុំជម្រះសំណុំរឿងលោកស្រីយីងឡាក់ ថ្វីត្បិតលោកស្រីបានដាក់ ញត្តិសុំពន្យាពេលក៏ដោយ។ នៅក្នុងសវនាការកាលពីព្រឹកមិញនេះ លោកស្រីយីងឡាក់បានដាក់ សំណើដើម្បីពន្យាពេលការជំនុំជម្រះ ដោយលោកស្រីបានអះអាងថាតុលាការមិនមានយុត្តាធិការលើ សំណុំរឿងលោកស្រីនោះទេ ពោលគឺសំណុំរឿងនេះត្រូវស្ថិតលើយុត្តាធិការតុលាការដ្ឋបាល។ ជាមួយ គ្នានេះ លោកស្រី ក៏បានដាក់ញត្តិទៅកាន់តុលាការដើម្បីដកចេញភស្តុតាងជាឯកសារប្រមាណ៦ម៉ឺន ទំព័រដែលទើបតែដាក់ដោយព្រះរាជអាជ្ញាថៃដើម្បីដាក់បន្ទុកទៅលើលោកស្រី។ យ៉ាងណាក៏ដោយ សំណើរបស់លោកស្រី ដែលបានដាក់នៅក្នុងសវនាការត្រូវបានតុលាការ ច្រានចោលទាំងអស់។ បន្ថែមពីនេះ តុលាការ ក៏បានបញ្ជាក់ថា តុលាការនឹងមិនបញ្ជូនសំណុំនេះ ទៅកាន់តុលាការដ្ឋបាលនោះទេ។ មួយវិញទៀត ថ្វីត្បិតភស្តុតាងទាំងឡាយត្រូវឆ្លងកាត់ពីគណៈកម្មា ធិការប្រឆាំងពុករលួយក៏ដោយ ដើមចោទនៅតែមានសិទ្ធិដើម្បីដាក់ភស្តុតាងបន្ថែម។ សូមរម្លឹកផងដែរ កាលពីសបា្តហ៍មុន ព្រះរាជអាជ្ញាថៃ បានបង្ហាញពីភស្តុតាងថ្មីកម្រាស់ប្រមាណ៦ម៉ឺនទំព័រ ដើម្បីដាក់បន្ទុកបន្ថែមទៅលើបទចោទរបស់លោកស្រីយីងឡាក់ពីបញ្ហាពុករលួយនៅក្នុងស្ថាប័នអង្ករជាតិថៃ។ ការលើកឡើងនេះ ត្រូវបានលោកស្រីយីងឡាក់ចាត់ទុកថាខុសពីនីតិវិធីរបស់តុលាការ។ យ៉ាងណាមិញ តុលាការ បានកំណត់ថ្ងៃទី២៩ ខែតុលា ដើម្បីធ្វើការពិនិត្យភស្តុតាងទាំងនោះជាមួយ នឹងលោកស្រីយីងឡាក់ និង ព្រះរាជអាជ្ញាដែលជាដើមបណ្តឹង។ ក្រោយពីរដ្ឋប្រហារទម្លាក់លោកស្រីយីងឡាក់ ថ្ងៃទី២២ ខែឧសភា ឆ្នាំ២០១៤ អតីតនាយករដ្ឋមន្ត្រីថៃ រូបនេះ ត្រូវបានសភាថៃបោះឆ្នោតដកមុខតំណែងនយោបាយរយៈពេលប្រាំឆ្នាំ។ ហើយក្រោយមក លោកស្រីត្រូវបានតុលាការ ចោទប្រកាន់ពីបទធ្វើឲ្យបាត់បង់ថវិកាជាតិនិង ប្រព្រឹត្តអំពើពុករលួយនៅ ក្នុងស្ថាប័នអង្ករជាតិថៃផងដែរ។ បច្ចុប្បន្នអតីតនាយករដ្ឋមន្ត្រីថៃ លោកស្រីយីងឡាក់ កំពុងជាប់ពីបទចោទទាំងផ្នែកព្រហ្មទណ្ឌដែលត្រូវប្រឈមទោសពន្ធធនាគារ១០ឆ្នាំ និង ផ្នែករដ្ឋប្បវេណី ដែលប្រឈមនឹងការសងសំណងរាប់លានបាតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2718.txt	ប្រធានាធិបតីចិនលោក ស៊ី ជិនពីង បានថ្លែងវាយប្រហារជប៉ុនយ៉ាងចាស់ដៃក្នុងថ្ងៃបុណ្យរំលឹកខួបលើកទី៧០នៃជ័យជម្នះសង្គ្រាមលោកលើកទី២។ លោកថា ទ័ពជប៉ុនបានឈ្លានពានប្រទេសចិនហើយថែមទាំងប្រព្រឹត្តទង្វើព្រៃផ្សៃដោយធ្វើទារុណកម្មនិងសម្លាប់រង្គាលប្រជាជនចិនឥតមានប្រណីអ្វីសោះ។ លោកបានសង្កត់ធ្ងន់ថា ប្រវត្តិសាស្ត្រដ៏ឈឺចាប់នេះនេះគ្មានថ្ងៃដែលជប៉ុនអាចលុបជ្រះឡើយហើយរាល់ការខូចខាតទាំងឡាយក៏ជប៉ុនគ្មានថ្ងៃប៉ះប៉ូវបានដែរ។	ឆ្នាំនេះជាពេលវេលាពិសេសបំផុតមួយ ដែលក្រុងប៉េកាំងប្រារព្ធពិធីរំលឹកជ័យជម្នះលើទ័ពហ្វាស៊ីសជប៉ុនទ្រង់ទ្រាយធំបំផុត មិនធ្លាប់មានសោះពីមុន។ មេដឹកនាំប្រទេសជាង៣០ បានអញ្ជើញមកចូលរួមកម្មវិធីនេះដែលក្នុងនោះមានប្រធានាធិបតីរុស្ស៊ីលោក វ្ល៉ាឌីមៀ ពូទីន និងលោកស្រីប្រធានាធិបតីកូរ៉េខាងត្បូង ប៉ាក ហ្គឺនហេផងដែរ។ ប៉ុន្តែមេដឹកនាំលោកខាងលិចភាគច្រើនមិនមានវត្តមាននៅក្នុងកម្មវិធីនេះទេ។ ក្នុងឱកាសបំពាក់មេដាយដល់បណ្តាអតីតយុទ្ធជននិងប្រជាជនចិនដែលបានប្រឡូកក្នុងសង្គ្រាមការពារទឹកដី ប្រធានាធិបតីចិនលោក ស៊ី ជិនពីង បានថ្លែងវាយប្រហារជប៉ុនខ្លាំងៗ ជុំវិញការឈ្លានពានរបស់ជប៉ុនសម័យសង្គ្រាមលោកលើកទី២ និងលើកឡើងពីការពលិកម្មរបស់ប្រជាជនចិននិងបណ្តាប្រទេសជាមិត្តក្នុងការប្រយុទ្ធប្រឆាំងទ័ពចក្រពត្តិផង។ លោក ស៊ី ជិនពីង ថា ទ័ពឈ្លានពានរបស់ជប៉ុនកាលនោះបានធ្វើឲ្យចិនឈឹចាប់ខ្លាំងណាស់។ លោកបន្ថែមថា កងទ័ពចក្រពត្តិជប៉ុនធ្វើសកម្មភាពដូចកងទ័ពព្រៃហើយប្រព្រឹត្តអំពើព្រៃផ្សៃខ្លាំងបំផុតដោយសម្លាប់និងធ្វើទារុណកម្មប្រជាជនស្លូតត្រង់ចិនឥតក្តីមេត្តា ដើម្បីបង្ខំឲ្យប្រជាជនចិនអោនក្បាលចុះចាញ់។ លោក ស៊ី ជិនពីង បានសង្កត់ធ្ងន់ថា គ្មានថ្ងៃដែលជប៉ុន លុបជ្រះនូវរាល់ទង្វើដែលខ្លួនធ្វើមកលើប្រជាជនចិនឡើយ ហើយជប៉ុនគ្មានថ្ងៃអាចប៉ះប៉ូវការខូចខាតទាំងឡាយដែលខ្លួនបង្កបានដែរ។ ក្រោពីនេះលោកបានឆ្លៀតឱកាសថ្លែងអំណរគុណនិងកោតសរសើរដល់ការពលិកម្ម បូជាសាច់ស្រស់ ឈាមស្រស់ របស់ប្រជាជនចិននិងបណ្តារដ្ឋជាមិត្តផងដែរដើម្បីប្រយុទ្ធយកឈ្នះលើកងទ័ពបច្ចាមិត្ត។ ក្នុងពេលថ្លែងសុន្ទកថានេះដែរ លោក ស៊ី ជិនពិង ក៏បានរំលឹកពីការសម្លាប់រង្គាលប្រជាជនចិនដែលប្រព្រឹត្តដោយកងទ័ពជប៉ុនក្នុងឆ្នាំ ១៩៣៧ នៅNanjing ។ ចិនកន្លងមកអះអាងថា ទ័ពជប៉ុនបានសម្លាប់រង្គាលប្រជាជនចិន ប្រហែល៣សែននាក់នៅ Najing ប៉ុន្តែអ្នកជំនាញនយោបាយជប៉ុនបានទាត់ចោលការអះអាងនេះ ដោយព្យាយាមផ្សព្វផ្សាយថាគ្មានឡើយករណីសម្លាប់រង្គាលប្រជាជនចិន។ លោក ស៊ី ប្រើប្រាស់ពាក្យសម្តីខ្លាំងៗវាយប្រហារជប៉ុននៅពេលនេះ មិនមានអ្វីចម្លែកទេ ដ្បិតចិនចាប់ទុកថ្ងៃនេះជ័យជម្នះរបស់ខ្លួនដោយមានការសហការពីប្រទេសជាមិត្តឯទៀតដែលបានវាយបំបាក់ទ័ពជប៉ុនរហូតដល់ជប៉ុនចុះចាញ់សង្គ្រាម។ ប៉ុន្តែធាតុពិតលោកចង់ផ្ញើរសារទៅជប៉ុន និងបរិហាជប៉ុនឲ្យពិភលោកបានដឹង ព្រោះតាំងពីដើមមកនាយករដ្ឋមន្ត្រីជប៉ុនលោក ស៊ីន ហ្សូអាបេ មិនព្រមសុំអភ័យទោសចំពោះទង្វើព្រៃផ្សៃរបស់ទ័ពជប៉ុនក្នុងអំឡុងសង្គ្រាមលោកលើកទី២ឡើយ។ តាមពិតទៅមិនមែនតែចិនទេដែលបរិហាជប៉ុនឲ្យតែដល់ពេលខួបរំលឹកសង្គ្រាមលោកមកដល់។ កូរ៉េខាងត្បូងឯណោះក៏នៅតែបន្តទាមទារឲ្យមេដឹកនាំជប៉ុនសុំអភ័យទោសនិងផ្តល់ការប៉ះប៉ូវដល់ប្រជជនកូរ៉េដែលរងគ្រោះនិងត្រូវទ័ពជប៉ុនបង្ខំឲ្យធ្វើទាសករផ្លូវភេទផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2719.txt	ព្រះរាជអាជ្ញាថៃ បានបង្ហាញពីភស្តុតាងថ្មីកម្រាស់ប្រមាណ៦ម៉ឺនទំព័រ ដើម្បីដាក់បន្ទុកបន្ថែមទៅលើបទ ចោទរបស់លោកស្រីយីងឡាក់ពីបញ្ហាពុករលួយនៅក្នុងស្ថាប័នអង្ករជាតិថៃ។ ការបន្ថែមភស្តុតាងថ្មីនេះ ត្រូវបានលោកស្រីយីងឡាក់ ចាត់ទុកថាខុសពីនីតិវិធីតុលាការ។	អតីតនាយករដ្ឋមន្ត្រីថៃលោកស្រី យីងឡាក់ ស៊ីនណាវ៉ាត់ត្រា ត្រូវបានព្រះរាជអាជ្ញាថៃដាក់ភស្តុតាងថ្មី បន្ថែមប្រមាណ៦ម៉ឺនទំព័រ ខណៈពេលដែលតុលាការថៃ កំពុងតែអនុវត្តនីតិវិធីជំនុំជម្រះលើបទចោទ ប្រកាន់ទាក់ទងការប្រព្រឹត្តអំពើពុករលួយនៅក្នុងស្ថាប័នអង្ករជាតិ។ នេះបើយោងតាមសារព័ត៌មាន Bangkok Post។ ក្រោយពីរដ្ឋប្រហារទម្លាក់លោកស្រីយីងឡាក់ ថ្ងៃទី២២ ខែឧសភា ឆ្នាំ២០១៤ អតីតនាយករដ្ឋមន្ត្រីថៃ រូបនេះ ត្រូវបានសភាថៃបោះឆ្នោតដកមុខតំណែងនយោបាយរយៈពេលប្រាំឆ្នាំ។ ហើយក្រោយមក លោកស្រីត្រូវបានតុលាការ ចោទប្រកាន់ពីបទធ្វើឲ្យបាត់បង់ថវិកាជាតិនិង ប្រព្រឹត្តអំពើពុករលួយនៅ ក្នុងស្ថាប័នអង្ករជាតិថៃផងដែរ។ ក្នុងរយៈពេលកន្លងទៅនេះ តុលាការបានដំណើរការនីតិជំនុំជម្រះសំណុំរឿងរបស់លោកស្រីពីរទៅបី ដងរួចទៅហើយ។ យ៉ាងណាមិញ ខណៈពេលដែលសំណុំរឿង ហាក់ដូចជាមានភាពស្ងប់ស្ងាត់ ព្រះរាជអាជ្ញាថៃ បានបញ្ចេញនូវភស្តុតាងបន្ថែមទៀត ដែលមានកម្រាស់ប្រមាណ៦ម៉ឺនទំព័រដើម្បីដាក់ បន្ទុកបន្ថែមទៅលើលោកស្រី។ ជុំវិញបញ្ហានេះ លោស្រីយីងឡាក់ បានរិះគន់ និង ច្រានចោលនូវភស្តុតាងដែលបានលើកឡើងនេះ។ ក្នុងនោះ លោកស្រីបានបញ្ជាក់ថា យោងតាមច្បាប់ និង គោលការណ៍យុត្តិធម៌ ដើមចោទមិនមានសិទ្ធិ ដាក់ឯកសារ ឬភស្តុតាងបន្ថែម ដើម្បីដាក់បន្ទុក ក្រៅពីភស្តុតាងដែលបានដាក់ទៅកាន់អង្គភាពប្រឆាំង អំពើពុករលួយនោះទេ។ លោកស្រីបន្ថែមទៀតថា ការធ្វើបែបនេះ នឹងធ្វើឲ្យជនជាប់ចោទត្រូវរងនូវការ ខាតបង់។ ទោះបីយ៉ាងណាក៏ដោយ ការបង្ហាញភស្តុតាងរាប់ម៉ឺនទំព័របែបនេះ ត្រូវបានលេចឡើងខណៈពេល ដែលលោកស្រី បានចេញមុខរិះគន់ខ្លាំងៗ ទៅលើរបបដឹកនាំយោធារបស់លោកប្រាយុទ្ធ ចាន់អូចា ។ សកម្មភាពនេះ ត្រូវបានអ្នកវិភាគ ដាក់ការសង្ស័យថា អាចមានពាក់ពន្ធ័ជាមួយនឹងរបបយោធា។ សូមរម្លឹកផងដែរថា បច្ចុប្បន្នអតីតនាយករដ្ឋមន្ត្រីថៃ លោកស្រីយីងឡាក់ កំពុងជាប់ពីបទចោទទាំងផ្នែក ព្រហ្មទណ្ឌដែលត្រូវប្រឈមទោសពន្ធធនាគារ១០ឆ្នាំ និង ផ្នែករដ្ឋប្បវេណី ដែលប្រឈមនឹងការសង សំណងរាប់លានបាតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_272.txt	ក្នុងការជជែកដេញដោលផ្ទាល់លើកដំបូងរវាងបេក្ខភាពប្រធានាធិបតីអាម៉េរិកពីររូប នាល្ងាចថ្ងៃទី១០ ខែកញ្ញា (ម៉ោងក្នុងតំបន់) អនុប្រធានាធិបតី កាម៉ាឡា ហារីស បានចោទអតីតប្រធានាធិបតី ត្រាំ ថាបានបន្សល់ទុកភាពរញ៉ែរញ៉ៃសម្រាប់រដ្ឋបាលប្រធានាធិបតីបច្ចុប្បន្នរបស់លោក ចូ បៃឌិន។	ថ្លែងក្នុងការជជែកដេញដោយផ្ទាល់នៅស្ថានីយទូរទស្សន៍ ABC លោកស្រី ហារីស បានចោទលោក ត្រាំ ថាបានបន្សល់ភាពគ្មានសណ្តាប់ធ្នាប់សម្រាប់អ្នកកាន់តំណែងបន្ទាប់។ អនុប្រធានាធិបតីរូបនេះបញ្ជាក់ថា លោក ត្រាំ បានចាកចេញពីអាម៉េរិកជាមួយនឹងអត្រាគ្មានការងារធ្វើដ៏អាក្រក់បំផុតចាប់តាំងពីវិបត្តិសេដ្ឋកិច្ចធំ ហើយរដ្ឋបាលលោក ត្រាំ បានវាយប្រហារលើលទ្ធិប្រជាធិបតេយ្យរបស់អាម៉េរិកដ៏អាក្រក់ចាប់តាំងពីសង្គ្រាមស៊ីវិល និងសង្គមមួយដែលរងផលប៉ះពាល់ដោយជំងឺរាលដាលពេញមួយសត្សវត្សរ៍។ បេក្ខជនគណបក្សប្រជាធិបតេយ្យបានសង្កត់ធ្ងន់ថា ៖« អ្វីដែលយើងបានធ្វើ និងអ្វីដែលខ្ញុំចង់ធ្វើ គឺកសាងប្រទេសដោយផ្អែកលើអ្វីដែលយើងដឹងអំពីសេចក្តីប្រាថ្នា និងក្តីសង្ឃឹមរបស់ប្រជាជនអាម៉េរិក»។ បើតាមអនុប្រធានាធិបតីរូបនេះ លោកស្រីមានផែនការជួយគ្រួសារជនជាតិអាម៉េរិកដែលមានការព្រួយបារម្ភអំពីសេដ្ឋកិច្ច និងតម្លៃនៃការរស់នៅ។ «ខ្ញុំជឿជាក់លើមហិច្ឆតា សេចក្តីប្រាថ្នា និងក្តីស្រមៃរបស់ប្រជាជនអាមេរិក»។ លោកស្រី ហារីស អះអាងបែបនេះ។ លោកស្រីបានបង្ហាញផែនការរបស់ខ្លួនសម្រាប់ការកសាងសេដ្ឋកិច្ច រួមទាំងការធ្វើឱ្យលំនៅដ្ឋានកាន់តែមានតម្លៃសមរម្យ។ អនុប្រធានាធិបតី ហារីស ក៏បានរិះគន់សំណើរបស់អតីតប្រធានាធិបតី ត្រាំ ដូចជាការកាត់បន្ថយពន្ធសម្រាប់សាជីវកម្មដោយលើកហេតុផលថានេះនឹងធ្វើឱ្យប៉ះពាល់ដល់គ្រួសារជនជាតិអាម៉េរិកដែលមានវណ្ណៈកណ្តាល។ ឆ្លើយតបទៅនឹងការវាយប្រហាររបស់លោកស្រី ហារីស អតីតប្រធានាធិបតី ត្រាំ បានឆ្លើយតបដោយលើកឡើងវិញអំពីសំណើរបស់ខ្លួនលើការដាក់ពន្ធប្រទេសផ្សេងទៀតដូចជា ចិនជាដើម។ លោក ត្រាំ បានបង្ហាញថា លោកប្រធានាធិបតី ចូ បៃឌិន បានរក្សាកម្រិតពន្ធដូចក្នុងអំឡុងពេលរដ្ឋបាលរបស់លោក។ បន្ថែមពីនេះ លោក ត្រាំ បានសង្កត់ធ្ងន់លើអត្រាអតិផរណាខ្ពស់ក្រោមការគ្រប់គ្រងរបស់ បៃឌិន-ហារីស ដោយបញ្ជាក់ថា នេះជាគ្រោះមហន្តរាយសម្រាប់ប្រជាជនអាម៉េរិក មិនត្រឹមតែសម្រាប់វណ្ណៈកណ្តាលប៉ុណ្ណោះទេ ប៉ុន្តែសម្រាប់គ្រប់វណ្ណៈទាំងអស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2720.txt	អនុប្រធានាធិបតី និងជាប្រធានសភាជាន់ខ្ពស់សាធារណរដ្ឋឥណ្ឌា មូហាម៉ាត់ ហាមីត អាន់សារី(Mohammad Hamid Ansari) នឹងមកបំពេញទស្សនកិច្ចនៅកម្ពុជានៅសប្តាហ៍ក្រោយ។ នេះជាការបញ្ជាក់របស់ លោក អ៊ាង សុផល្លែត ថ្លែងប្រាប់អ្នកសារព័ត៌មាននៅព្រឹកថ្ងៃទី៧ខែកញ្ញានេះ ក្រោយជំនួបរវាងលោក នាយករដ្ឋមន្ត្រីហ៊ុន សែន ជាមួយឯកអគ្គរដ្ឋទូតឥណ្ឌាថ្មីប្រចាំនៅកម្ពុជា ។	បើតាម លោក អ៊ាង សុផល្លែត ជំនួយការផ្ទាល់លោកនាយករដ្ឋមន្ត្រី ដំណើរទស្សនកិច្ចរបស់អនុប្រធានាធិបតីឥណ្ឌានៅសប្តាហ៍ក្រោយគឺដើម្បី ពង្រីក និងពង្រឹងទំនាក់ទំនងមិត្តភាព កិច្ចសហប្រតិបត្តិការលើគ្រប់វិស័យឲ្យកាន់តែរឹងមាំរវាងប្រទេសទាំងពីរ។ នៅក្នុងជំនួបជាមួយឯកអគ្គរដ្ឋទូតឥណ្ឌាថ្មីប្រចាំនៅកម្ពុជា ប្រមុខរដ្ឋាភិបាលកម្ពុជាក៏បានគូសបញ្ជាក់ដែរថា ទំនាក់ទំនងរវាងកម្ពុជា និងឥណ្ឌា កំពុងតែមានភាពល្អប្រសើរ ហើយគួរតែពង្រីក និងពង្រឹងទំនាក់ទំនងដែលមានស្រាប់នេះ ព្រមទាំងស្វែងរកចំណុចផ្សេងទៀត ដើម្បីរួមសហការគ្នាបន្ថែមទៀត៕ ប្រភព៖AKP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2721.txt	បញ្ហាកើតឡើងនៅក្នុងអាណត្តិនាយករដ្ឋមន្ត្រីលោក ណាជីប រ៉ាហ្សាក់ កំពុងតែធ្វើឲ្យប្រជាជនម៉ាឡេស៊ី អាចឈានដល់ដំណាក់កាលមួយនៃការបែងចែកគណបក្សនយោបាយ។ គេឃើញថាក្រោយពីមាន បាតុកម្មប្រឆាំងនឹងរដ្ឋាភិបាលដោយក្រុមBersih4ដែលជាអ្នកគាំទ្រមេបក្សប្រឆាំង មេដឹកនាំដែលក្រុម អ្នកគាំទ្ររដ្ឋាភិបាល បានចេញមុខប្រកាសធ្វើការជួបជុំក្រុមអ្នកគាំទ្រដែលរំពឹងថានឹងចំនួនជាងអ្វីដែល ក្រុមBersih4 ធ្វើកន្លងមក។	មេដឹកនាំក្រុមអ្នកគាំទ្រលោកនាយករដ្ឋមន្ត្រីណាជីប រ៉ាហ្សាក់ បានប្រកាសនឹងមានការជួបជុំក្រុមអ្នក គាំបក្សកាន់អំណាចជាលក្ខណៈទ្រង់ទ្រាយធំ ដើម្បីបង្ហាញពីការគាំទ្ររបស់ពួកគេចំពោះរដ្ឋាភិបាល បច្ចុប្បន្ន ។ សេចក្តីប្រកាសនេះ ធ្វើឡើងក្រោយពេលក្រុមBersih4 ដែលត្រូវបានគេស្គាល់ថាជាក្រុម អាវលឿង បានផ្ទុះបាតុកម្មនៅក្រុងកូឡាឡាំពួរ ទាមទារលោកនាយករដ្ឋមន្ត្រីនាយករដ្ឋមន្ត្រីណាជីប ចុះចេញពីតំណែង។ លោក Jamal Md Yunos មេដឹកនាំរបស់បក្សកាន់អំណាចUMNOនៅរដ្ឋSelangorបានសន្យានឹង ដឹកនាំអ្នកគាំទ្ររដ្ឋាភិបាលប្រមាណ១លាននាក់ដើម្បីជួបជុំនៅក្នុងរាជធានីកូឡាឡាំពួរ។ លោក បាន អះអាងថា « យើង បានសម្រេចកំណត់ថ្ងៃទី១០ខែតុលាខាងមុខនេះដើម្បីជាថ្ងៃជួបជុំរបស់យើង។ ហើយ យើងនឹងមានការជួបជុំអ្នកគាំទ្រ ដែលជាក្រុមអាវក្រហមប្រមាណមួយលាននាក់ដើម្បីគាំទ្រលោក ណាជីប «។ សូមរម្លឹកផងដែរ ការប្រកាសពីការជួបជុំនេះ គឺក្រោយពីលោក ណាជីប បានចំអកទៅកាន់ក្រុមអាវលឿង ដែលទើបតែបញ្ចប់ការជួបជុំដែលមានអ្នកចូលប្រមាណ៦ម៉ឺននាក់រយៈពេលពីរថ្ងៃដើម្បីទាមទារឲ្យលោក ណាជីប ចុះចេញពីតំណែង ដោយសារបញ្ហាអំពើពុករលួយរាប់លានដុល្លាសហរដ្ឋអាមេរិក។ លោក ណាជីប បានចាត់ទុកសកម្មភាពក្រុមអាវលឿង ថាក្បត់ជាតិ ហើយ បានអះអាងអ្នកគាំទ្ររបស់លោកដែលជាក្រុមអាវក្រហម គឺមានច្រើនជាងក្រុមបាតុករអាវលឿងទៅទៀត។ យ៉ាងណាក៏ដោយ ការអួតអាងពីអ្នកគាំទ្រដែលមានក្រុមអាវលឿងនិង ក្រុមអាវក្រហម មិនមែនជា ដំណោះស្រាយ ដើម្បីបញ្ចប់ពីបញ្ហាចោទដែលកំពុងតែកើតឡើងនៅក្នុងបរិបទនយោបាយម៉ាឡេស៊ីនោះទេ។ ផ្ទុយទៅវិញ ទង្វើនេះ នឹងធ្វើឲ្យមានការបែងចែកនិង រើសអើងនូវក្រុមអ្នកដែលមាននិន្នាការ នយោបាយខុសគ្នាទៅវិញនោះទេ។ ហើយចុងក្រោយ អ្នកខាតបង់គឺមានតែម៉ាឡេស៊ីខ្លួនឯង។ ជុំវិញបញ្ហានេះ គេអាចមើលថៃជាគំរូមួយ ពោលគឺដោយសារតែការបែងចែកនិន្នាការនយោបាយរវាងក្រុមអាវក្រហម និង ក្រុមអាវលឿង ចុងក្រោយគឺប្រទេសត្រូវជួបនឹងវិបត្តិជាប់គាំងនយោបាយ។ ជាពិសេសនោះ ប្រទេសត្រូវធ្លាក់ក្រោមរបបគ្រប់គ្រងដោយយោធានិង កំណើនសេដ្ឋកិច្ចជាតិត្រូវធ្លាក់ចុះជាបន្តបន្ទាប់ផងដែរ។ សូមរម្លឹកផងដែរថា កាលពីខែកក្កដាកន្លងទៅនេះ សារព័ត៌មាន The Wall Street បានចុះផ្សាយពី របាយការណ៍មួយ ស្តីពីការផ្ទេរនូវលុយ៧០០លានដុល្លាសហរដ្ឋអាមេរិកដោយសម្ងាត់ ទៅកាន់គណនីឯកជនរបស់លោក នាយករដ្ឋមន្ត្រីណាជីប រ៉ាហ្សាក់។ បញ្ហានេះ ត្រូវបានក្រុមBersih4 ឬ ក្រុមអ្នកគាំទ្រលទ្ធិប្រជាធិបតេយ្យឬ ក្រុមអាវលឿង ចាត់ទុកជាអំពើពុករលួយធ្ងន់ធ្ងរ និង កំពុងតែរុញច្រានលោកណាជីបឲ្យចុះចេញពីតំណែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2722.txt	ការច្រានសេចក្តីព្រាងច្បាប់រដ្ឋធម្មនុញ្ញថ្មីដោយក្រុមប្រឹក្សាកែទម្រង់ជាតិថៃ បានបង្កើតឲ្យមាន ការរិះគន់ជាច្រើន។ ក្នុងនោះមតិបានលើកឡើងថា ជាបំណងរបស់លោកឧត្តម សេនីយ៍ ប្រាយុទ្ច ចាន់អូចាដើម្បីបន្តដំណែង។ យ៉ាងណាក៏ដោយ លោកប្រាយុទ្ធ បានអះអាងថាលោកនឹងចុះចេញ ពីតំណែងនៅពេលដែល ថៃមានអ្នកនយោបាយដែលមានការទទួលខុសត្រូវពិតប្រាកដ។	លោកនាយករដ្ឋមន្ត្រីថៃ ប្រាយុទ្ធ ចាន់អូចា ទទួចឲ្យប្រជាជនថៃ បោះឆ្នោតឲ្យអ្នកនយោបាយល្អនៅ អាណត្តិបោះឆ្នោតបន្ទាប់។ លោក ប្រាយុទ្ធក៏បានអះអាងថាលោកនឹងចុះចេញពីតំណែងនៅពេលមាន អ្នកនយោបាយថៃ ដែលមានការទទួលខុសត្រូវ និង មិនធ្វើឲ្យមានភាពជាប់គាំងនយោបាយជាថ្មី។ នេះបើយោងតាមសារព័ត៌មាន បាងកកប៉ុស្តិ៍។ នៅក្នុងកម្មវិធីប្រចាំសបា្តហ៍ Returning Happiness to the Thai People លោកឧត្តមនីយ៍ប្រាយុទ្ធ បាន អះអាងថា ការច្រាននៃសេចក្តីព្រាងច្បាប់រដ្ឋធម្មនុញ្ញដោយក្រុមប្រឹក្សាកែទម្រង់ជាតិកាលពីថ្ងៃទី០៦ កញ្ញាកន្លងទៅនេះ មិនមានមានន័យថា លោក កំពុងពន្យារពេលកាន់អំណាចនោះទេ។ លោកបានបន្ថែមទៀតថា «កុំខ្លាចខ្ញុំ។ ខ្ញុំ បានត្រៀមរួចរាល់ហើយសម្រាប់ការចុះចេញពី តំណែង ប្រសិនបើមានរដ្ឋាភិបាលដែលមានការទទួលខុសត្រូវ និង រដ្ឋាភិបាលដែលមិនធ្វើឲ្យមានកំហុសសារ ជាថ្មី«។ សម្រាប់លោកប្រាយុទ្ធ បញ្ហាដែលលោកមានការព្រួយបារម្ភនោះ ប្រសិនបើមានការបោះឆ្នោតនៅ ពេលខាងមុខ ហើយប្រជាពលរដ្ឋនៅតែបន្តគាំទ្រអ្នកនយោបាយដែលធ្លាប់ជាមេដឹកនាំថៃដដែល នោះ វិបត្តិនយោបាយថៃ នឹងត្រូវផ្ទុះសារជាថ្មី។ ជាមួយគ្នាលោក បានលើកឡើងពីចំណុចវិជ្ជមានដែលអ្នក នយោបាយគួរមាន ដូចជា ការមិនប្រើប្រាស់អំណាចខុសច្បាប់ បង្កើតឲ្យមានជម្លោះ និងមិនយកមូល និធិសាធារណៈប្រើប្រាស់ដើម្បីបង្កជម្លោះជាដើម។ សូមរម្លឹកផងដែរថា ក្រោយពីសេចក្តីព្រាងរដ្ឋធម្មនុញ្ញថ្មីត្រូវបានច្រានចោល រដ្ឋាភិបាលថៃ បានកំណត់កាលបរិច្ឆេទថ្មី សម្រាប់ដំណាក់កាលនៃការកែទម្រង់។ នោះគឹ ធម្មនុញ្ញថ្មីត្រូវតែបញ្ចប់នៅក្នុងខែមេសា ឆ្នាំ២០១៦ និង ការបោះឆ្នោតជាសកលនឹងត្រូវធ្វើឡើងនៅខែមេសាឆ្នាំ២០១៧ ប្រសិនបើធ្វើប្រជាមតិ ប្រកបដោយភាពជោគជ័យ។ យ៉ាងណាក៏ដោយ ក្រោយពីរដ្ឋប្រហារទម្លាក់អតីតនាយករដ្ឋមន្ត្រីថៃ លោកស្រីយីងឡាក់ ស៊ីនណាវ៉ាត ត្រាថ្ងៃទី២២ ខែឧសភា ឆ្នាំ២០១៤ លទ្ធិប្រជាធិបតេយ្យ និង នយោបាយថៃ ហាក់ដូចជាមានភាពមិន ច្បាស់លាស់សោះ។ មួយវិញទៀត ទោះបីជាកាលបរិច្ឆេទសម្រាប់ការបោះឆ្នោត ត្រូវបានធ្វើឡើងក៏ ដោយ គេមិនទាន់ដឹងច្បាស់ថាតើប្រជាជនអាចមានគាំទ្រចំពោះរដ្ឋធម្មនុញ្ញថៃថ្មី ដែលគ្រោងធ្វើប្រជា មតិមុនការបោះឆ្នោតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2723.txt	ប៉ុន្មានថ្ងៃកន្លងមកនេះ ប្រព័ន្ធសារព័ត៌មានបរទេសបានយកចិត្តទុកដាក់យ៉ាងខ្លាំងចំពោះសកម្មភាពរំលឹកខួបយ៉ាងឧឡារិកនេះ ដោយបានធ្វើការផ្សព្វផ្សាយព័ត៌មានអំពីសភាពការណ៍ និងការរៀបចំរបស់រដ្ឋាភិបាលចិន ហើយបានវិភាគថា សកម្មភាពនេះមិនគ្រាន់តែជាការបង្ហាញនូវកម្លាំង និងឥទ្ធិពលរបស់ប្រទេសមួយតែប៉ុណ្ណោះទេ តែគឺដើម្បីរំលឹកនូវការចងចាំប្រវត្តិសាស្ត្រនៃសង្គ្រាមលោក ព្រមទាំងប្រកាសនូវការប្តេជ្ញាចិត្តនិងកម្លាំងសម្រាប់ការពារសន្តិភាពពិភពលោកជាដើម ។	កាសែត NG របស់រុស្ស៊ីបានផ្សាយថា ៧០ឆ្នាំ ក្រោយពីសង្គ្រាមលោកលើកទី២មក ឋានៈនិងតួនាទីដ៏សំខាន់របស់ប្រទេសចិនក្នុងសង្គ្រាមតស៊ូប្រឆាំងនឹងហ្វាស៊ីសពិភពលោក មិនត្រូវបានទទួលនូវការចាប់អារម្មណ៍និងការគោរពនោះទេ។ ជាការពិត ការតស៊ូប្រឆាំងយ៉ាងអង់អាចក្លាហាន របស់ប្រទេសចិន បានធ្វើឲ្យប្រទេសជប៉ុន និងអាល្លឺម៉ង់ដែលបង្កាត់សង្គ្រាមតែខ្លួនឯងនោះ ពិបាកធ្វើកិច្ចសហប្រតិបត្តិការយុទ្ធសាស្ត្រ។ ភាគីចិនកំពុងរៀបចំយ៉ាងសស្រាក់សស្រាំនិងមមាញឹកនូវសកម្មភាពរំលឹកខួបឆ្នាំទី៧០នៃជ័យជម្នះក្នុងសង្គ្រាម ដែលប្រជាជនចិនបានធ្វើការតស៊ូប្រឆាំងនឹងការឈ្លានពានរបស់ជប៉ុន។ លោក ពូទីន ប្រធានាធិបតីរុស្ស៊ី និង អ្នកដឹកនាំប្រទេសដទៃទៀតបានចូលរួមក្នុងសកម្មភាពមានពាក់ព័ន្ធតបតាមសេចក្តីអញ្ជើញ ។ ទីភ្នាក់ងារព័ត៌មាន Asociated Press អាមេរិកបានផ្សាយថា ការដែលប្រទេសចិនធ្វើពិធីត្រួត ពល គឺក្នុងគោលបំណងរំលឹកខួបឆ្នាំទី៧០ ដែលប្រទេសជប៉ុនសុំចុះចាញ់ក្នុងសង្គ្រាមលោកលើកទី២ហើយបង្ហាញឲ្យឃើញថា ប្រទេសចិនខិតខំប្រឹងប្រែងក្នុងការគាំពារសន្តិភាព។ កាសែត Frankfurter Allgemeine Zeitung ប្រទេសអាល្លឺម៉ង់បានផ្សាយដំណឹងថារដ្ឋាភិបាលចិនបានសន្យាថាការត្រួតពលមិនសំដៅចំពោះប្រទេសណាមួយទេ ហើយក៏មិនសំដៅចំពោះប្រទេស ជប៉ុននោះដែរ ប្រទេសចិនចង់បង្ហាញឲ្យឃើញពីការអភិវឌ្ឍដោយសន្តិភាពរបស់ខ្លួននិងរូបភាពជាអ្នកជំរុញសន្តិភាពអន្តរជាតិតែប៉ុណ្ណោះ ។ កាសែត The Aju Business របស់ប្រទេសកូរ៉េខាងត្បូងបានផ្សាយដំណឹងថា សកម្មភាពរំលឹកខួបលើកនេះ បានបង្ហាញឲ្យឃើញពីគោលជំហរយ៉ាងម៉ឺងម៉ាត់របស់ប្រទេសចិនក្នុងការគាំពារសន្តិភាព។ ការដែលលោកស្រី ParkGeun-hyeប្រធានាធិបតីកូរ៉េខាងត្បូង អញ្ជើញចូលរួមក្នុងពិធីត្រួតពលគឺសម្តែង ឲ្យឃើញនូវការសម្រេចចិត្តដែលរួមសហការជាមួយប្រទេសចិនក្នុងការគាំពារសន្តិភាពពិភពលោក។ វេបសាយ Daily News and Analysis ប្រទេសឥណ្ឌាបានផ្សាយដំណឹងថា ប្រទេសចិនជាសម្ព័ន្ធ មិត្តដ៏សំខាន់មួយដែលបានចូលរួមយ៉ាងខ្លាំងក្នុងការបញ្ចប់សង្គ្រាមលោកលើកទី២ ក៏ដូចជាសង្គ្រាមតស៊ូប្រឆាំងជប៉ុន ហើយបានដើរតួនាទីយ៉ាងសំខាន់ក្នុងការទទួលបានជ័យជម្នះរបស់កងទ័ពសម្ព័ន្ធមិត្ត៕ អត្ថបទ៖ វិទ្យុមិត្តភាពកម្ពុជាចិន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2724.txt	គ្មានអ្នកណាម្នាក់ដឹងច្បាស់ថា តើចិនបញ្ឈប់សកម្មភាពវាតទីនៅក្នុងតំបន់ជម្លោះសមុទ្រចិនខាងត្បូងហើយឬនៅឡើយមកទល់ពេលនេះ សូម្បីតែក្រុវ៉ាស៊ីតោន។ សកម្មភាពនេះបន្តធ្វើឲ្យរដ្ឋជាភាគីជម្លោះ និងរដ្ឋដែលមានប្រយោជន៍ក្នុងសកម្មភាពពាណិជ្ជកម្មតាមសមុទ្រនោះ នៅតែព្រួយបារម្ភពីសកម្មភាពរបស់ចិនដដែល។ សហរដ្ឋអាមេរិក នៅបន្តឃ្លាំមើលយ៉ាងយកចិត្តទុកដាក់ចំពោះសកម្មភាពចិន ហើយសហរដ្ឋអាមេរិកបន្តភ្ជាប់ទំនាក់ទំនងជាមួយបណ្តាប្រទេសដែលមានក្តីបារម្ភដូចអាមេរិកដើម្បីស្វែងរកដំណោះស្រាយ។ តែអាមេរិកប្តេជ្ញាថា ទោះតានតឹងរវាងចិននិងអាមេរិកកើតមានខ្លាំងប៉ុណ្ណាក៏ដោយ អាមេរិកនឹងស្វះស្វែងពង្រឹងចំណងមិត្តភាពជាមួយចិន ហើយរដ្ឋពាក់ព័ន្ធត្រូវបន្តប្រើយន្តការទ្វេភាគី និងពហុភាគីដើម្បីធានាថា ការទាមទារតំបន់ជម្លោះសមុទ្រចិនអាចដោះស្រាយបានដោយសន្តិវិធីនិងយុត្តិធម៌។	ជម្លោះសមុទ្រចិនខាងត្បូងនៅតែបញ្ហាប្រឈមធំសម្រាប់តំបន់ និងសហគមន៍អន្តរជាតិ។ កម្តៅនៃជម្លោះចេះតែកើនឡើង ដោយសារសកម្មភាពភាគីពាក់ព័ន្ធ ជាពិសេសសកម្មភាពវាតទីឯកតោភាគីរបស់ចិននៅក្នុងដែនជម្លោះដោយសាងសង់កោះសិប្បនិម្មិតនិងបង្កើតសកម្មភាពយោធាផង។ហើយក្រោយមានភាពតានតឹងនៅឧបទ្វីបកូរ៉េកាលពីថ្មីនេះទៀត រដ្ឋពាក់ព័ន្ធចាប់ផ្តើមបារម្ភខ្លាំងទៀត។ នេះត្បិតថា ការប្រណាំងប្រជែងសព្វាវុធក្នុងចំណោមភាគីជម្លោះសមុទ្រចិនខាងត្បូងនាពេលឥឡូវ អាចនាំឲ្យមានជម្លោះប្រដាប់អាវុធផង។ តែផ្ទុយទៅវិញ រដ្ឋជម្លោះដូចជា វៀតណាម និងហ្វីលីពីនដែលមានខ្នងបង្អែកធំនោះចេះតែឡាំប៉ា ស្រែកថ្កោលទោសចិនឥតឈប់ និងរត់រកជំនួយពីក្រៅថែមមកទប់ទល់ជាមួយចិនផង។ ហ្វីលីពីនកន្លងមកបានអូសទាញជប៉ុនឲ្យចូលមកលូកឡំក្នុងបញ្ហាជម្លោះដែនទឹកនេះផង។ ក្រៅពីប្រើប្រាស់នយោបាយការបរទេស ហ្វីលីពីនឆ្លៀតបញ្ជូនបណ្តឹងប្រឆាំងចិនទៅកាន់ជម្ឈត្តការអន្តរជាតិប្រចាំក្រុងឡាអេផង ប៉ុន្តែចិនមិនឈឺក្បាលវិលមុខសោះ ដោយគិតតែពីប្រឹងវាតទីបាន៨០០ហិកតា ដោយបូមដីសាងកោះសិប្បនិម្មិតនៅតំបន់ជម្លោះធ្វើព្រងើយ។ ចិនអាងលើការកាន់កាប់ពីប្រវត្តិសាស្ត្រ និងផែនទី៩ចំណុច«រាងអណ្តាត»ដែលគូសជាលក្ខណៈឯកតោភាគីតាំងពីឆ្នាំ ១៩៤៧មុនប្រកាសខ្លួនជាសាធារណរដ្ឋមកម្ល៉េះនោះ។ ក្រោយមានការរិះគន់ច្រើនពីអាមេរិកផង ពីសហគមន៍អន្តរជាតិផង ចិនបានប្រកាសថាខ្លួនបញ្ឈប់សកម្មភាពសង់កោះនៅតំបន់ជម្លោះហើយ។ តែថ្មីៗនេះមន្ត្រីក្រុងវ៉ាស៊ីនតោនអះអាងថា គេមិនដឹងច្បាស់ថា ចិនពិតជាបញ្ឈប់សកម្មភាពបង្ករឿងរបស់ខ្លួនហើយឬនៅឡើយ។ យ៉ាងណាក៏ដោយសហរដ្ឋអាមេរិកនិងបណ្តារដ្ឋជាមិត្តនិងភាគីជម្លោះសមុទ្រចិនខាងត្បូងកំពុងតាមដានយ៉ាងយកចិត្តទុកដាក់បំផុតចំពោះសកម្មភាពរបស់ក្រុងប៉េកាំង និងធ្វើយ៉ាងណាជំរុញឲ្យមានការដោះស្រាយជម្លោះនេះដោយសន្តិវិធី។ តែថាតើអាមេរិកមានគោលនយោបាយបែបណាដើម្បីបញ្ឈប់សកម្មភាពចិននៅក្នុងជម្លោះសមុទ្រចិនខាងត្បូងនៅតែជារឿងស្រពិចស្រពិលនៅឡើយ។ ជុំវិញបញ្ហានេះ ក្នុងសន្តិសីទសារព័ត៌មានមួយកាលពីថ្ងៃអង្គារនៅម៉ាឡេស៊ីផ្តោតលើគោលនយោបាយពង្រឹងឥទ្ធិពលអាមេរិកនៅអាស៊ី និងកងទ័ពជើងទឹកអាមេរិកនៅតំបន់ប៉ាស៊ីហ្វិក ឧត្តមនាវីឯក Scott Swift អគ្គមេបញ្ជាការកងទ័ពជើងទឹកប៉ាស៊ីហ្វិកបានថ្លែងឆ្លើយតបសំណួរអ្នកសារព័ត៌មានជុំវិញវិធានការអាមេរិកតបនឹងគម្រោងវាតទីយកតំបន់ជម្លោះរបស់ចិននៅសមុទ្រចិនខាងត្បូង។ លោកឧត្តមនាវី Scott Swift មេបញ្ជាការកងទ័ពជើងទឹកអាមេរិកប្រចាំតំបន់ប៉ាស៊ីហ្វិក ទើបត្រូវបានគេតែងតាំងកាលពីខែឧសភាកន្លងទៅ ហើយលោកបានធ្វើទស្សនកិច្ចទៅកាន់បណ្តាប្រទេសជាច្រើននៅតំបន់អាស៊ីប៉ាស៊ីហ្វិកដើម្បីពង្រឹងកិច្ចសហប្រតិបត្តិការយោធាផង។ លោកបានសង្កត់ធ្ងន់ថា សហរដ្ឋអាមេរិកមិនផ្លាស់គោលជំហរនិងគោលនយោបាយរបស់ខ្លួនឡើយ ក្នុងការភ្ជាប់ទំនាក់ទំនងនិងបង្កើនសហប្រតិបត្តិការជាមួយក្រុងប៉េកាំង ដើម្បីបញ្ចៀសរាល់ការយល់ឃើញភាន់ច្រលំគ្នា និងជំរុញឲ្យចិនបោះបង់សកម្មភាពបង្ករឿងនិងប៉ះពាល់ច្បាប់អន្តរជាតិនេះ។ ម្យ៉ាងការបង្កើនកិច្ចសហការរវាងកឆ្មាំសមុទ្រចិននិងអាមេរិកជារឿងដែលមិនអាចខ្វះបានឡើយ។ មន្ត្រីយោធាអាមេរិករូបនេះរំពឹងថា កងកម្លាំងឆ្មាំសមុទ្រអាមេរិកនិងចិនអាចមានលទ្ធភាពបង្កើតកិច្ចព្រមព្រងដើម្បីបញ្ចៀសរាល់ការប្រឈមមុខឬប៉ះទង្គិចគ្នាជាយថាហេតុ។ តាមពិតទៅ ប្រទេសជាច្រើនដែលលោកឧត្តមនាវីខាងលើ បានទៅទស្សនកិច្ច សុទ្ធតែបង្ហាញកង្វល់ប្រហាក់ប្រហែលគ្នាជុំវិញសកម្មភាពរបស់ក្រុងប៉េកាំងក្នុងជម្លោះសមុទ្រចិនខាងត្បូង ដោយពួកគេចង់ឲ្យសកម្មភាពបង្កបញ្ហារបស់ចិនឈប់ជាផ្លូវការ។ អ្វីដែលអាមេរិកនឹងធ្វើបន្តធ្វើនិងត្រូវធ្វើគឺ បន្តសហការនិងភ្ជាប់ទំនាក់ទំនងជាមួយបណ្តារដ្ឋក្នុងតំបន់ដែលបង្ហាញក្តីបារម្ភប្រហាក់ប្រហែលគ្នានេះ។ នេះអាចអនុញ្ញាតឲ្យរដ្ឋទាំងនោះអាចឈានទៅផ្សះផ្សាគ្នា ដោយការត្រលប់ទៅតុចរចាតាមផ្នែកការទូតឡើងវិញនិងចាប់ផ្តើមសម្របសម្រួលគ្នាចំពោះចំណែកដែលភាគីទាមទារ។ គ្មានអ្វីច្បាស់លាស់ទេ តែភាគីអាចជំរុញការសហការរវាងកងទ័ពនិងកងទ័ពក្នុងចំណោមប្រទេសពាក់ព័ន្ធនិងប្រទេសដែមានផលប្រយោជន៍ក្នុងជម្លោះ ដែលវាអាចបញ្ចៀសការប៉ះទង្គិចគ្នានិងរក្សានបានស្ថិរភាពក្នុងតំបន់។ យ៉ាងណាក៏ដោយចុះ ក្រៅពីប្រើប្រាស់វិធានការការទូតដើម្បីរារាំងមហិច្ឆតាវាតទីរបស់ចិននៅតំបន់ជម្លោះ សហរដ្ឋអាមេរិកក៏មានយុទ្ធសាស្ត្ មួយផ្សេងទៀត ដោយបង្កើនសកម្មភាពសមយុទ្ធយោធាជាមួយបណ្តាសម្ព័ន្ធមិត្តនិង ប្រទេសដែលជាប់ជម្លោះជាមួយចិន។ សហរដ្ឋអាមេរិកទើបតែចងក្រងយុទ្ធសាស្ត្រសន្តិសុខថ្មីតំបន់ប៉ាស៊ីហ្វិក ហើយការបង្កើនចំនួនសមយុទ្ធយោធាជាយន្តហោះបង្អាក់សកម្មភាពចិនដែរ។ យន្តការនេះត្រូវបានគេដឹងច្បាស់ ក្រោយឧត្តមនាវីអាមេរិក Harry Harris ជួបជជែកពិភាក្សាជាមួយមេបញ្ជាការកងទ័ពជើងទឹកហ្វីលីពីនលោក Hernando Iriberri ក្នុងឱកាសដែលមន្ត្រីយោធាក្រុងវ៉ាស៊ីនតោនទៅទស្សនកិច្ចនៅហ្វីលីពីន។ សមុទ្រចិនខាងត្បូង និងសមុទ្ធចិនខាងកើត សុទ្ធសឹងតែជាទីតាំងសំខាន់បំផុតដែលសមយុទ្ធយោធានេះនឹងត្រូវធ្វើឡើយផង។ លំហាត់យោធានេះនឹងផ្តោតលើបច្ចេកទេស ប្រយុទ្ធ សង្គ្រោះ និងឆ្លើយតបគ្រោះមហន្តរាយជាដើម ហើយសកម្មភាពយោធានេះនឹងជួយការពារសេរីភាពផ្លូវសមុទ្រ ការទប់ស្កាត់ជម្លោះ និងលើកកម្ពស់ការប្រតិបត្តិតាមច្បាប់អន្តរជាតិផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2725.txt	នៅថ្ងៃអាទិត្យម្សិលមិញ នៅភូមិDaglica ខែត្រHakkari ភាគអាគ្នេយ៍តួកគី ទាហានជាច្រើននាក់ត្រូវបានស្លាប់ ក្នុងការវាយប្រហាររបស់ក្រុមឧទ្ទាមកៀឌីស្តង់ មកពីបក្សការងារ។ នៅល្ងាចម្សិលមិញ នាយករដ្ឋមន្ត្រីអភិរក្សនិយមបានកោះហៅអាជ្ញាធរស៊ីវិលនិងយោធា មកប្រជុំពីបញ្ហាសន្តិសុខជាបន្ទាន់។	រដ្ឋាភិបាលតួកគីមិនបានប្រាប់ពីចំនួនពិតប្រាកដនៃទាហានដែលស្លាប់ក្នុងការ វាយប្រហារនេះទេ។ គេគ្រាន់តែដឹងថា ទាហានតួកគីបានស្លាប់ក្នុងការវាយលុករបស់ក្រុមឧទ្ទាមកៀឌីស្តង់មកពីបក្សការងារតែប៉ុណ្ណោះ។ ហេតុការណ៍វាយប្រហារបានកើតឡើង ក្នុងពេលកងទ័ពកំពុងបោសសំអាតក្រុមឧទ្ទាមទាំងនេះ។ បើយោងតាមទូរទស្សន៍NTV យន្តហោះប្រដេញកងទ័ពបានហោះទំលាក់គ្រាប់បែកទីតាំងក្រុមឧទ្ទាម ជាង១០កន្លែង នៅតំបន់ភាគខាងត្បូង ជាប់ព្រំដែនជាមួយអ៊ីរ៉ាក់។ តាំងពីខែកក្កដា ក្រុងអង់ការ៉ាបានបើកយុទ្ធនាការកំចាត់ភេរវកម្ម ប្រឆាំងនឹងឧទ្ទាមក្រុមកៀឌីស្តង់។ បេសកកម្មនេះបានបិទបញ្ចប់ដំណើរការនៃបទឈប់បាញ់ដែលមានជាង២ឆ្នាំ មកនេះ។ ជម្លោះក្នុងស្រុក៣ទសវត្សមកនេះ បានសម្លាប់មនុស្សជាង១សែននាក់។ ក្រុមទាហានតួកគីបានបើកប្រតិបត្តិការទាំងតាមផ្លូវគោក ទាំងតាមផ្លូវអាកាស ជារៀងរាល់ថ្ងៃ នៅភាគអាគ្នេយ៍។ កន្លងមក ទាហានប្រមាណ៧០នាក់ បានស្លាប់ក្នុងប្រតិបត្តិការនេះ។ ក្រៅពីវិបត្តិជម្លោះ តួកគីក៏កំពុងប្រឈមនឹងវិបត្តិនយោបាយផងដែរ។ ក្នុងការបោះឆ្នោតសភាខែមិថុនា គណបក្សយុត្តិធម៌និងអភិវឌ្ឈន៍របស់លោកអ៊ែរដូហ្កាន ដែលកាន់អំណាចតាំងពីឆ្នាំ២០០២នោះ បានបាត់បង់សម្លេងភាគច្រើននៅសភា។ ដោយសារតែបក្សកាន់អំណាចមិនអាចបង្កើតរដ្ឋាភិបាលចម្រុះជាមួយបក្សប្រឆាំងបាន ការបោះឆ្នោតថ្មី នឹងត្រូវធ្វើនៅថ្ងៃ១វិច្ឆិកាខាងមុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2726.txt	ក្រុងប៉េកាំងបានអញ្ជើញប្រមុខរដ្ឋស៊ូដង់ដែលជាជនស្ថិតក្រោមការចាប់ខ្លួនរបស់តុលាការព្រហ្មទណ្ឌអន្តរជាតិឲ្យចូលរួមក្នុងខួបលើកទី៧០នៃជ័យជម្នះសង្គ្រាមលោកលើកទី។ រឿងចិនអញ្ជើញឧក្រិដ្ឋជនអន្តរជាតិនេះក្លាយជារឿងចម្រូងចម្រាស ហើយសហរដ្ឋអាមេរិកឯណោះវិញក៏ចាប់ផ្តើមទិតៀនចិនផងដែរ។ យ៉ាងណាក៏ដោយចិនមិនមែនជាសមាជិកតុលាការព្រហ្មទណ្ឌអន្តរជាតិនោះឡើយ ហើយរឿងសិទ្ធិមនុស្សក៏មិនមែនជាអ្វីដែលចិនត្រូវខ្វល់ខ្វាយដែរ។	លោក មុំ ពិទូរ្យ លម្អិតព័ត៌មាននេះ ម្សិលមិញនេះប្រមុខរដ្ឋចិនលោក ស៊ី ជិនពីងបានចាប់ដៃប្រមុខរដ្ឋស៊ូដង់លោក អូម៉ា អាល់បាស៊ែ (Omar Al-Bashir) ហើយលោកបានប្រាប់ទៅសមភាគីស៊ូដង់ថា «អ្នកគឺជាមិត្តចាស់ និងជាដៃគូរបស់ចិន»។ ប្រធានាធិបតីស៊ូដង់ទៅប្រទេសចិនតបតាមការអញ្ជើញរបស់រដ្ឋាភិបាលចិនឲ្យលោកចូលរួមក្នុងខួបទី ៧០ នៃជ័យជម្នះសង្គ្រាមលោកលើកទី។ មេដឹកនាំរូបនេះនឹងចូលរួមជាមួយបណ្តាមេដឹកនាំពិភពលោក ឯទៀតដើម្បីទស្សនាការដង្ហែរក្បួនយោធានិងសព្វាវុធនៅថ្ងៃ៣កញ្ញា ស្អែកនេះផងដែរ។ មេដឹកនាំស៊ូដង់បានថ្លែងប្រាប់ប្រធានាធិបតីចិនវិញផងដែរថាលោករីករាយនិងថ្លែងអំណរគុណចិនដែលអញ្ជើញលោកនិងចាត់ទុកស៊ូដង់ជាមិត្តសំខាន់។ ប៉ុន្តែការអញ្ជើញប្រមុខរដ្ឋស៊ូដង់មកកាន់ប្រទេសចិនបានក្លាយជាប្រធានបទចម្រូងចម្រាសមួយ ដោយសារតែលោក អាល់បាស៊ែ កំពុងស្ថិតក្រោមការចាប់ខ្លួនរបស់តុលាការព្រហ្មទណ្ឌអន្តរជាតិដោយស្ថិតក្រោមបទចោទ«ឧក្រិដ្ឋកម្មសង្គ្រាមនិងប្រល័យពូជសាសន៍»។ ទាក់ទិនការអញ្ជើញនេះដែរ សហរដ្ឋអាមេរិកស្រាប់តែចេញមុខព្រមាននិងទិតៀនចិនខ្លាំងៗ ដែលហ៊ានផ្គើនដោយអញ្ជើញឧក្រិដ្ឋជនពិភពលោកឲ្យចូលរួមក្នុងពិធីផ្លូវការដោយមិនខ្វល់ពីបញ្ហាសិទ្ធិមនុស្សនោះ។ បុណ្យជ័យជម្នះសង្គ្រាមលោកលើកទី២នៅចិន មានវត្តមានមេដឹកនាំអាស៊ី អាហ្វ្រិក និងអឺរ៉ុបខាងកើត ប៉ុន្តែមេដឹកនាំលោកខាងលិចភាគច្រើនសុទ្ធតែអះអាងថាខ្លួនមិនទៅចូលរួមកម្មវិធីចិនទេ។ តាមពិតទៅសំណុំរឿងលោក បាស៊ែ គឺវាដូច្នេះ។ កាលពីឆ្នាំ ២០០៩ និងឆ្នាំ២០១១ តុលាការបានចេញដីកាចាប់ខ្លួនមេដឹកនាំម្នាក់នេះដោយចោទប្រកាន់ថាលោកជាអ្នកដែលនៅពីក្រោយអំពើប្រល័យពូជសាសន៍សម្លាប់រង្គាលក្រុមប្រឆាំងរដ្ឋាភិបាលនៅភាគខាងលិចតំបន់ ដាហ្វួ (Darfur) ។ កន្លងមកមេដឹកនាំនេះមិនហ៊ានធ្វើដំណើរទស្សនកិច្ចទៅណាឆ្ងាយៗឡើយ ដោយអាចទៅត្រឹមមជ្ឈិមបូព៌ានិងអាហ្វ្រិកប៉ុណ្ណោះ ព្រោះលោកភ័យខ្លាចថាមានការចាប់ខ្លួន។ ដូចដែលឃើញស្រាប់កាលពីខែមិថុនាកន្លងទៅ មេដឹកនាំស៊ូដង់ខាងលើត្រូវតុលាការអាហ្វ្រិកខាងត្បូងចេញដីកាហាមមិនឲ្យចាកចេញពីអាហ្វ្រិកខាងត្បូងដោយយោងតាមការស្នើសុំរបស់តុលាការព្រហ្មទណ្ឌអន្តរជាតិ។ ប៉ុន្តែរដ្ឋាភិបាលក្រុង Cap Town មិនធ្វើសកម្មភាពអ្វីទេ ដោយសាររដ្ឋាភិបាលនេះជាអ្នកអញ្ជើញប្រធានាធិបតីស៊ូដង់ទៅចូលរួមក្នុងកិច្ចប្រជុំកំពូលសហភាពអាហ្វ្រិកនិងសន្យាផ្តល់អភ័យឯកសិទ្ធិការទូតដល់មេដឹកនាំរូបនេះ។ ទោះជាមានការរិះគន់ខ្លាំងណាស់ក៏ដោយ ប៉ុន្តែចិនមិនខ្វល់ពីបញ្ហានេះ ដ្បិតថាចិនមិនមែនជាភាគីលក្ខន្តិកៈក្រុងរ៉ូមស្តីពីតុលាការព្រហ្មទណ្ឌអន្តរជាតិឡើយ។ ដូច្នេះចិនមិនមានកាតព្វកិច្ចត្រូវចាប់ខ្លួនមេដឹកនាំម្នាក់នេះទេ។ ម្យ៉ាងអ្នកនាំពាក្យក្រសួងការបរទេសលោក Hua Chunying បានលើកឡើងថា លោកខាងលិចហាក់ដូចជាគិតហួសហេតុពេកចំពោះបញ្ហានេះ។ លោកបានបន្ថែមថា វាជារឿងចាំបាច់បំផុតដែលចិនត្រូវអញ្ជើញនិងទទួលស្វាគមន៍មេដឹកនាំស៊ូដង់ឲ្យបានល្អតាមដែលអាចធ្វើបាន ព្រោះស៊ូដង់នេះបានចូលរួមចំណែកយ៉ាងសំខាន់ជាមួយបណ្តាប្រទេសជាច្រើននៅអាស៊ីនិងអាហ្វ្រិកក្នុងការប្រយុទ្ធទប់ទល់និងយកជ័យជម្នះលើកងទ័ពហ្វាស៊ីសជប៉ុន។ សូមបញ្ជាក់ថា ខួបជ័យជម្នះសង្គ្រាមលោកលើកទី២ដែលចិនរៀបចំឡើងនៅពេលនេះ គឺដើម្បីរំលឹកការចាញ់សង្គ្រាមរបស់ចក្រពត្តិជប៉ុន ព្រមទាំងរំលឹកពីព្រឹត្តិការណ៍ឈឺចាប់និងជូរចត់ដែលបង្កដោយជប៉ុនកាលពីពេលនោះដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2727.txt	រដ្ឋាភិបាលក្រុងសេអ៊ូល និង រដ្ឋាភិបាលក្រុងព្យុងយ៉ាង បានព្រមព្រៀងដកកងទ័ពចេញតំបន់ព្រំដែន ក្រោយពីមានការបាញ់ផ្លោងដាក់គ្នាកាលពីជាងមួយសបា្តហ៍កន្លងទៅនេះ។ យ៉ាងណាមិញ រដ្ឋាភិបាល ក្រុងព្យ៉ុងយ៉ាង បានចេញការព្រមានសារជាថ្មីចំពោះការប្រឈមុខគ្នា ក្រោយពីលោកស្រីប្រធានាធិបតី កូរ៉េខាងត្បូង រិះគន់កូរ៉េខាងជើងក្នុងឱកាសលោកគីម ជុងអ៊ុន មិនមានវត្តមាននៅថ្ងៃព្យុហយោធា ក្រុងប៉េកាំងកាលពីប៉ុន្មានថ្ងៃកន្លងទៅនេះ។	រដ្ឋាភិបាលក្រុងព្យុងយ៉ាង ព្រមានទៅកាន់រដ្ឋាភិបាលក្រុងសេអ៊ូល បើនៅតែបន្តលើកឡើងនូបញ្ហា រវាងកូរ៉េទាំងពីរទៅខាងក្រៅ ការប្រឈមគ្នារវាងកូរ៉េខាងទាំងពីរនឹងត្រូវផ្ទុះឡើងជាថ្មី។ ប្រតិកម្មនេះ ធ្វើឡើងក្រោយពីលោកស្រីផាក ហ្គនហេ (Park Geun-hye) បានផ្តល់នូវសុន្ទរកថានៅពេលមានជំនួបជាមួយចិនក្នុងឱកាសនៃការធ្វើព្យុហយាត្រាខួបលើកទី៧០នៃការឈ្នះសង្គ្រាមលោកលើកទី២នៅក្នុងប្រទេសចិន។ កិច្ចព្រមព្រៀងរវាងកូរ៉េទាំងពីរ ហាក់ដូចជាមានផ្លែផ្កាក្នុងរយៈពេលជិតពីរសបា្តហ៍កន្លងទៅនេះ។ ចំណុចវិជ្ជមានក្រោយកិច្ចព្រមព្រៀងនោះគឺតំបន់ពាណិជ្ជកម្មនៅព្រំដែនត្រូវដំណើរការឡើងវិញ និង ជាពិសេសនោះ ការជួបជុំគ្រួសារកូរ៉េទាំងពីរ ក៏ត្រូវបានកំណត់ផងដែរ។ ដោយឡែកស្ថានភាព កំពុងវិវត្តទៅរកការប្រឈមមុខគ្នាជាថ្មី ក្រោយពីលោកស្រីប្រធានាធិបតីកូរ៉េ ខាងត្បូង ផាក ហ្គនហេ បានថ្លែងពីការព្រួយបារម្ភ និង រិះគន់រដ្ឋាភិបាលកូរ៉េខាងជើងយ៉ាងខ្លាំង នៅពេលដែលលោកស្រី បានជួបជាមួយនឹងលោកប្រធានាធិបតីចិនស៊ី ជិនពីង។ យ៉ាងណាមិញ អ្នកនាំកូរ៉េខាង ត្បូង បានបន្តទទួចកូរ៉េខាងជើងដើម្បីអនុវត្តនូវការកិច្ចព្រមព្រៀងដែលបានធ្វើកន្លងមក ដើម្បីបញ្ជៀសការប្រឈមគ្នាជាថ្មី។ ឆ្លើយតបជាមួយនឹងសុន្ទរកថារបស់លោកស្រីផាក ហ្គនហេ អ្នកនាំពាក្យកូរ៉េខាងជើង បានអះអាងថា« រដ្ឋាភិបាលកូរ៉េខាងត្បូង តែងតែលើកបញ្ហាឧបទ្វីបកូរ៉េម្តងហើយម្តងទៀត។ ហើយប្រសិន កូរ៉េខាងត្បូង នៅតែបន្តរិះគន់ និង លើកបញ្ហាផ្ទៃក្នុងរបស់កូរ៉េទាំងពីរនៅបរទេស នោះទំនាក់ទំនងកូរ៉េទាំងពីរ នឹងត្រូវវិលត្រលប់ទៅរកការប្រឈមគ្នាទ្រង់ទ្រាយធំជាក់ជាពុំខាន«។ ជុំវិញសន្ទរកថារិះគន់កូរ៉េខាងជើង នៅចំពោះមុខមហាយក្សចិន អ្នកវិភាគយល់ឃើញថា នេះគឺជាភាព វ័យឆ្លាត និង បត់បែនរបស់រដ្ឋាភិបាលកូរ៉េខាងត្បូង។ នោះ ក៏ព្រោះតែវាជាឱកាសដ៏ល្អបំផុតសម្រាប់ កូរ៉េខាងត្បូង ដើម្បីស្នើឲ្យចិនជួយអន្តរាគមន៍ និង ណែនាំកូរ៉េខាងជើងដែលជាសម្ពន្ធ័មិត្តដ៏ជិតស្និទ របស់ខ្លួននៅក្នុងតំបន់ ខណៈពេលដែលលោកគីម ជុងអ៊ុនមិនមែនវត្តមាននៅទីនោះ។ សូមបញ្ជាក់ថា កូរ៉េទាំងពីរចាប់ផ្តើមប្រឈមមុខដាក់គ្នាខ្លាំងចាប់តាំងពីពេលដែលទាហានកូរ៉េខាងត្បូងពីរនាក់រងរបួសដោយសារផ្ទុះមីននៅតំបន់គ្មានយោធា។ ក្រោយមានបញ្ហានេះ កូរ៉េខាងត្បូងស្រាប់តែបញ្ជូនឧបករណ៍បំពងសំឡេងទៅតាមព្រំដែនចាក់ឃោសនាឡើងវិញ ទោះជាខ្លួនបានឈប់ឃោសនាអស់មួយទសវត្សក៏ដោយ។ របបដឹកនាំក្រុងព្យុងយ៉ាងចាប់ផ្តើមខឹងសម្បារ ដោយចាត់ទុកការឃោសនាជាការធ្វើសង្គ្រាមចិត្តសាស្ត្រផង ហើយបានទាមទារឲ្យមានការបញ្ឈប់ការឃោសនានៅតាមបន្ទាត់ព្រំដែនផង។ យ៉ាងណាមិញ ភាពតានតឹងត្រូវបានបញ្ចប់ ក្រោយពីមានកិច្ចព្រមព្រៀងថ្ងៃទី ២៥ ខែសីហា ក្រោយពីកូរ៉េខាងជើង បានសម្តែងការសោកចំពោះការផ្ទុះមីនទៅលើកងទ័ពកូរ៉េខាងត្បូង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2728.txt	គឺដើម្បីកិច្ចសហប្រតិបត្តិការនយោបាយ សេដ្ឋកិច្ច និង ភាពជាដៃគូ អាស៊ានត្រូវបានបង្កើតជាផ្លូវការ ក្នុងឆ្នាំ១៩៦៧ ។ ក្រោមបាវចនា «ចក្ខុវិស័យតែមួយ អត្តសញ្ញាណ តែមួយ និង សហគមន៍តែមួយ« អស់រយៈពេល៤៨ឆ្នាំនេះ អាស៊ានបានប្រឈមនឹងបញ្ហា និងឆ្លងកាត់ព្យុះភ្លៀងក្នុងសំណុំរឿងធំៗថ្នាក់ដំបន់ជាច្រើន។ ជម្លោះសមុទ្រចិនខាងត្បូង គឺជាបញ្ហាចម្រូងចម្រាសដែលកំពុងស៊ីពេលយ៉ាងវែងជាង១០ឆ្នាំហើយ ដែលអាស៊ាន មិនទាន់ស្វែងរកដំណោះស្រាយរួមមួយ ដើម្បីបញ្ចប់នៅឡើយនោះទេ។	យោងតាមកត្តាភូមិសាស្ត្រ សមុទ្រចិនខាងត្បូង គឺជាដែនសមុទ្រ ដែលជាផ្នែកមួយនៃមហាសមុទ្រប៉ាស៊ីហ្វិក ដែលសំបូរទៅដោយធនធានធម្មជាតិ និង ភូមិសាស្ត្រសដ៏មានសក្តានុពលផ្នែកចរាចរណ៍ពាណិជ្ជកម្មតាមសមុទ្រ។ ជម្លោះសមុទ្រចិនខាងត្បូងវិញ គឺជាដែនជម្លោះអធិបតេយ្យលើដែនសមុទ្រចិនខាងត្បូង ដែលមានរដ្ឋពាក់ពន្ធ័រួមមានរដ្ឋអាស៊ានបួនប្រទេសដូចជា ប្រ៊ុយណេ ម៉ាឡេស៊ី ហ្វីលីពីន និង វៀតណាម និងរដ្ឋខាងក្រៅមានចិន។ ១. ឬសគល់ចម្បងដែលធ្វើឲ្យមានជម្លោះ? ដោយសារសក្តានុពលទាំងផ្នែកភូមិសាស្ត្រ និង ធនធានធម្មជាតិនៅក្នុងតំបន់ដែនសមុទ្រ វាបានធ្វើឲ្យរដ្ឋដែលមានដែនសមុទ្រជាប់នឹងតំបន់ជម្លោះ ទាមទារដើម្បីចូលទៅកាន់កាប់។ តំបន់ដែលជាទិសដៅដ៏សំខាន់ដែលរដ្ឋនីមួយៗបានព្យាយាមទាមទារ និង គ្រប់គ្រង នោះរួមមាន តំបន់ប្រជុំកោះស្ព្រាតលី(Spratly Islands ) និង តំបន់ប្រជុំប៉ារ៉ាសែល (Paracel Islands)។ ការទាមទារដែលឈានទៅជម្លោះនោះគឺ ដោយសារតែរដ្ឋនីមួយៗផ្អែកលើការអះអាង និង ប្រភពផ្សេងៗគ្នានៅលើតំបន់ត្រួតស៊ីគ្នា ពោលគឺ ម្ខាងផ្អែកដោយកត្តាប្រវត្តិសាស្ត្រ(ចិន) និង ម្ខាងទៀតផ្អែកដោយកត្តាច្បាប់ ឬលិខិតតូបករណ៍(រដ្ឋអាស៊ាន) ។ ២. រដ្ឋនីមួយៗទាមទារតំបន់អ្វីខ្លះ និង យោងតាមប្រភពអ្វី? + ប្រ៊ុយណេ ជារដ្ឋអាស៊ានមួយដែលមានសក្តានុពលភូមិសាស្ត្រ។ ប្រ៊ុយណេ មិនសូវមានការខ្នះខ្នែងក្នុងការទាមទារ នៅក្នុងតំបន់ជម្លោះសមុទ្រប៉ុន្មាននោះទេ។ យ៉ាងណាក៏ដោយ រយៈពេលកន្លងមកប្រ៊ុយណេ បានទាមទារតំបន់សេដ្ឋកិច្ចផ្តាច់មុខ(EEZ) ដោយយោងតាមអនុសញ្ញាអង្គការសហប្រជាជាតិស្តីពីច្បាប់សមុទ្រឆ្នាំ១៩៨២ (UNCLOS) ដោយមានការទទួលស្គាល់ពីម៉ាឡេស៊ីផងដែរ។ + ម៉ាឡេស៊ី ជារដ្ឋជិតខាងរបស់ប្រ៊ុយណេ ម៉ាឡេស៊ី ក៏បានទាមទារមិនសូវខុសពីប្រ៊ុយណេប៉ុន្មាននោះទេ។ ម៉ាឡេស៊ី បានទាមទារតំបន់មួយចំនួននៅក្នុងតំបន់ជម្លោះ ដូចតំបន់សេដ្ឋកិច្ចផ្តាច់មុខ(EEZ) និង តំបន់ខ្ពង់រាបបាតសមុទ្រ(Continental Shelf) ដោយយោងតាមអនុសញ្ញាអង្គការសហប្រជាជាតិស្តីពីច្បាប់សមុទ្រឆ្នាំ១៩៨២ (UNCLOS)។ + ហ្វីលីពីន កន្លងមក ហ្វីលីពីនត្រូវបានស្គាល់ថារដ្ឋអាស៊ានមួយដែលមានភាពអង់អាចជ្រុល ក្នុងការប្រឈម ជាមួយចិន។ ការទាមទាររបស់ហ្វីលីពីន ហាក់ដូចជាឈរលើមូលដ្ឋានប្រភពជាច្រើន ក៏ប៉ុន្តែប្រភពចម្បង នៅតែជាច្បាប់ដដែល។ ហ្វីលីពីន បានអះអាងខ្លួនធ្លាប់ចួលកាន់កាប់តំបន់ជម្លោះនោះ ដោយហេតុផលទី១ គឺការរកឃើញនិង ទៅដល់តំបន់កោះស្ព្រាតលីមុនគេដោយអ្នករុករកជនជាតិហ្វីលីពីន Tomas Cloma នៅក្នុងឆ្នាំ១៩៥៦ ។ ហេតុផលទី២ ហ្វីលីពីន បានអះអាងថាការទាមទាមទាររបស់ហ្វីលីពីន គឺស្របទៅនឹងគោលការណ៍នៃការគ្រប់គ្រងជាក់ស្តែង ( de Facto) នៅតំបន់កោះ។ ហេតុផលទី៣ ហ្វីលីពីន បានបញ្ជាក់ថាបណ្តុំកោះស្ព្រាតលី គឺស្ថិតនៅក្នុងបណ្តុំកោះ ដែលមានទីតាំងនៅក្នុងអធិបតេយ្យរបស់ហ្វីលីពីន។ ហេតុផលទី៤ កោះស្ព្រាតលី គឺមិនស្ថិតនៅក្នុងតំបន់ត្រួតស៊ីគ្នា ដូចទៅនឹងកោះប៉ារ៉ាសែល ដែលជាតំបន់ចម្រូងចម្រាសរវាងចិននិង វៀតណាមនោះទេ។ ចុងក្រោយ ហ្វីលីពីន បានលើកពីហេតុផលផ្លូវច្បាប់ នោះគឺ ការទាមទារតាម UNCLOS។ ហ្វីលីពីន បានអះអាងថាកោះស្ព្រាតលី គឺជាបណ្តុំកោះរបស់ហ្វីលីពីនដែលផ្នែកមួយនៃតំបន់ខ្ពង់រាបបាតសមុទ្រដែលបានបញ្ញត្តិនៅក្នុងមាត្រា៧៦ នៃ UNCLOS។ + វៀតណាម ជុំវិញនៃការទាមទារនៅក្នុងដែនសមុទ្រជម្លោះ វៀតណាមបានប្រើប្រាស់នូវអំណះអំណាងពីរប្រភេទ រួមមានកត្តាប្រវត្តិសាស្ត្រ និង ដោយយោងតាម UNCLOS។ ក្រោមមូលហេតុប្រវត្តិសាស្ត្រ វៀតណាម បានលើកឡើងថាខ្លួន បានចាប់ផ្តើមទាមទារតាំងពីអំឡុងពេលដែលវៀតណាមត្រូវបានបែងចែកជាពីរមកម្ល៉េះ ពោលគឺក្នុងឆ្នាំ១៩៥៤ ។ ក្នុងពេលនោះ ស្តេចបោវដាយ (Baodai) ដែលជាមេដឹកនាំវៀតណាមខាងត្បូងបានអះអាងថា កោះស្ព្រាតលីនិង កោះប៉ារ៉ាសែល គឺស្ថិតនៅក្នុងដែនអធិបតេយ្យរបស់វៀតណាម ដោយយោងតាមសន្និសីទក្រុង សាន់ ហ្វ្រាន់ស៊ីស្កូ និង ផែនទីបន្សល់ក្រោយពីបញ្ចប់អាណានិគម។ យ៉ាងណាក៏ដោយ ក្រោយពីវៀតណាមទាំងពីរ ត្រូវបានរួបរួមជាថ្មីក្នុងឆ្នាំ១៩៧៥ និងក្រោយពីមានឧប្បទ្ទវហេតុ នៃការបុកនាវារវាងវៀតណាម និងចិន លើដែនជម្លោះក្នុងឆ្នាំ១៩៨៨ វៀតណាមបានធ្វើការអះអាងដោយផ្អែកលើផ្លូវច្បាប់បន្ថែម។ ក្នុងនោះវៀតណាមបានទាមទារលើការគ្រប់គ្រង តំបន់សេដ្ឋកិច្ចផ្តាច់មុខ (EEZ) និង តំបន់ខ្ពង់រាបបាតសមុទ្រ ដែលចេញពីកោះស្ព្រាតលី និង កោះប៉ារ៉ាសែលដោយយោងតាម UNCLOS។ + ចិន ក្រៅពីរដ្ឋដែលជាសមាជិកអាស៊ានទាំងបួន ភាគីចម្បងក្នុងបញ្ហានៃទំនាស់ដែនសមុទ្រនេះ គឺមហាអំណាចចិន។ ចិន គឺជាតួអង្គតែមួយគត់ដែលបានទាមទារនិង បន្តកាន់កាប់ដែនសមុទ្រជម្លោះស្ទើរតែទាំងអស់នៃតំបន់ជម្លោះ។ អ្វីដែលគួរកត់សម្គាល់នោះ ការទាមទារ និង ដាក់បញ្ចូលដែន សមុទ្រចិនខាងត្បូងជាដែនអធិបតេយ្យរបស់ខ្លួន គឺបានយោងតែលើកត្តាប្រវត្តិសាស្ត្រតែមួយគត់ ដោយចិនបានអះអាងខ្លួនថាចូលកាន់កាប់តំបន់នោះតាំងពីរជ្ជកាល ហានមកម្ល៉េះ។ ការទាមទារ ដោយកត្តាប្រវត្តិសាស្ត្រនេះដែរ ក៏មានភ្ជាប់ជាមួយនឹងផែនទីខ្សែបន្ទាត់ប្រាំបួនចំណុច ( nine-dash-line) ឬ អ្នកខ្លះទៀតហៅថាផែនទីអក្សរយូ (U-shaped line map) ដែលបានគូសជាឯកតោភាគី ដែលគ្របដណ្តប់លើផ្ទៃសមុទ្រជម្លោះទាំងអស់ ។ ហើយផែនទីដែលចិនយកប្រើសម្រាប់ការទាមទារនៅលើតំបន់ជម្លោះបច្ចុប្បន្នបានឆ្លងកាត់ជាច្រើនដំណាក់កាល។ ក្នុងនោះ ផែនទី ត្រូវបានគូសលើកដំបូង ដោយអ្នកជំនាញផែនទី Hu Jinji តាំងពីឆ្នាំ១៩១៤ ដែលផែនទីនោះត្រូវបាន ធ្វើឡើងដើម្បីឆ្លើយតបជាមួយនឹងការទាមទាររបស់ ជប៉ុនលើតំបន់នោះដែរ។ ក៏ប៉ុន្តែ នៅក្នុងផែនទី មានរាប់បញ្ចូលតែកោះប៉ារាសែលលតែប៉ុណ្ណោះ។ កោះស្ព្រាតលី ត្រូវបានគូសបញ្ចូលនៅក្រោយពេល ដែលបារាំងបានចូលឈ្លានពាន និងដាក់អាណានិគមនៅឥណ្ឌូចិន (វៀតណាម ឡាវ និងកម្ពុជា)។ ហើយផែនទីចុងក្រោយ ដែលចិនកំពុងតែប្រើប្រាស់នោះគឺ ផែនទីខ្សែបន្ទាត់ប្រាំបួនចំណុច ដែលត្រូវបានគូសឡើងវិញ ដោយគណៈកម្មាធិការផែនទី នៅក្នុងឆ្នាំ១៩៣៥ ហើយបានក្លាយជាផែនទី រដ្ឋបាលរបស់ចិន។ + តើអាស៊ានបានធ្វើអ្វីខ្លះកន្លងមកដើម្បីដោះស្រាយលើបញ្ហាជម្លោះនេះ? [សូមរង់ចាំអត្ថបទបន្ត] អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2729.txt	សង្គ្រាមស៊ីវិលនៅស៊ីរីដែលជាការប្រយុទ្ធគ្នារវាងភាគីរដ្ឋាភិបាល និង ក្រុមឧទ្ទាម បានក្លាយជាវិបត្តិមួយ មិនត្រឹមតែនៅក្នុងក្របខណ្ឌរដ្ឋមួយនោះទេ ក៏ប៉ុន្តែបញ្ហាកំពុងធ្វើឲ្យពិភពលោកទាញការចាប់អារម្មណ៍ ដ្បិតប្រជាជនបន្តភៀសខ្លួន និង សា្លប់ដោយសារគេចពីសង្គ្រាមនេះ។ ជុំវិញបញ្ហានេះ អគ្គលេខាធិការអង្គការសហប្រជាជាតិលោកបានគីមូន(Ban Ki Moon) អះអាងថាវាជាកំហុសរបស់មហាអំណាច ដែលគិតតែផលប្រយោជន៍ខ្លួន។	លោក មុំ ពិទូរ្យ លម្អិតព័ត៌មាននេះ អគ្គលេខាធិការអង្គសហប្រជាជាតិលោក បាន គីមូន បានទទួលស្គាល់ថាវិបត្តិនៅស៊ីរីគឺជាបរាជ័យ របស់ក្រុមប្រឹក្សាសន្តិសុខ។ ហើយមូលហេតុនោះគឺ ដោយសារតែការបែងចែកនិង ផលប្រយោជន៍របស់មហាអំណាច។ លោកបាន គីមូន ហាក់ដូចជាបន្ទោសទៅកាន់រដ្ឋាភិបាលក្រុងប៉េកាំងនិង រដ្ឋាភិបាលក្រុងមូស្កូ ដែលតែងតែរារាំងនៅសេចក្តីសម្រេចរបស់ក្រុមប្រឹក្សាសន្តិសុខ។ នៅក្នុងកិច្ចសម្ភាសន៍ជាមួយនឹងសារព័ត៌មានThe Guardian លោក បាន គីមូន បានទទួចឲ្យរុស្ស៊ី និង ចិន គួរតែមើលឃើញអ្វីដែលលើសពីផលប្រយោជន៍ផ្ទាល់ខ្លួន និង បញ្ឈប់នូវសកម្មភាពរារាំងរបស់ខ្លួន នៅក្នុងប្រតិបត្តិការរបស់ក្រុមប្រឹក្សាសន្តិសុខក្នុងជម្លោះនៅស៊ីរី។ លោកអគ្គលេខាធិការរូបនេះ ក៏បានបញ្ជាក់ទៀតថា «យើងត្រូវការសាមគ្គីភាព និង គោលបំណងរួមក្នុងចំណោមសមាជិកអចិន្ត្រៃយ៍ ក្រុមប្រឹក្សាសន្តិសុខ«។ ជុំវិញបញ្ហានេះ ក្រុមប្រឹក្សាសន្តិសុខអង្គការសហប្រជាជាតិ ក៏ធ្លាប់បានបើកកិច្ចប្រជុំដើម្បីចេញសេចក្តី សម្រេចធ្វើអន្តរាគមន៍ការស៊ើបអង្កេតទៅលើវិបត្តិនៅស៊ីរីកាលពីឆ្នាំ២០១៤ផងដែរ។ យ៉ាងណាមិញសេចក្តីសម្រេចនោះ ត្រូវបានបរាជ័យ ដ្បិតរុស្ស៊ី និង ចិន បានបោះឆ្នោតជំទាស់។ សូមរម្លឹកផងដែរថា បញ្ហានៅស៊ីរី បានចាប់ផ្តើមផ្ទុះឡើងនៅឆ្នាំ២០១១ នៅពេលដែលមានចលនាប្រឆាំងនឹង រដ្ឋាភិបាលដើម្បីបន្ធូរបន្ថយនូវការរឹតត្បិតសិទ្ធិសេរីភាពនិងការធ្វើទុកបុកម្នេញ។ យ៉ាងណាក៏ដោយ រដ្ឋាភិបាលមិនបានឆ្លើយតបទៅនឹងការទាមទាររបស់ប្រជាជននោះទេ តែបែរជាប្រើប្រាស់ហិង្សាដើម្បី បង្ក្រាបទៅលើប្រជាជនទៅវិញ។ ហើយមកទល់ពេលនេះ ស៊ីរី ត្រូវធា្លក់ចូលក្នុងសង្គ្រាមស៊ីវិល ដោយ មានការបាញ់ប្រហារគ្នារវាងភាគីរដ្ឋាភិបាលនិង ក្រុមឧទ្ទាម និងក្រុមឥស្លាមជ្រុលនិយមថែមទៀតផង។ យោងតាមរបាយការណ៍របស់ឧត្តមស្នងការអង្គការសប្រជាប្រជាតិទទួលបន្ទុកជនភៀសខ្លួន ប្រជាជន ប្រមាណ៤លាននាក់ កំពុងភៀសខ្លួនដោយសារសង្គ្រាមស៊ីវិលនៅស៊ីរី។ ហើយក្នុងនោះមាន ប្រជាជន៣៥០,០០០បានសុំសិទ្ធិជ្រកកោននៅក្នុងតំបន់អឺរ៉ុប និង ជាច្រើនពាន់នាក់ផ្សេងទៀតកំពុង ផ្សងព្រេងរកទីកន្លែងសុវត្ថិភាពដោយគ្មានទិសដៅ។ យ៉ាងណាក៏ដោយ កាលពីពេលថ្មីៗនេះ ក្រោយមានការបង្ហោះរូបភាពក្មេងប្រុសជនជាតិស៊ីរីដែលលង់ទឹកស្លាប់ដោយសារតែភៀសខ្លួនតាមទួកមកអឺរ៉ុបជាមួយឪពុកម្តាយនិងបណ្តាប្រជាជនស៊ីរីផ្សេងទៀតនោះ ពិភពលោកទាំងមូលក៏ចាប់ផ្តើមចោលភ្នែកមើលអឺរ៉ុប។ ដោយសារមានសម្ពាធខ្លាំងពេកមេដឹកនាំអឺរ៉ុបមានអង់គ្លេស បារាំង និងអាឡឺម៉ង់ជាដើមក៏ខ្នះខ្នែងកោះប្រជុំនិងចាត់វិធានការដើម្បីដោះស្រាយវិបត្តិមនុស្សជាតិដ៏ធ្ងន់ធ្ងរនេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_273.txt	ក្រុមយុទ្ធនាការឃោសនាបោះឆ្នោតរបស់បេក្ខជនប្រធានាធិបតីមកពីគណបក្សសាធារណរដ្ឋលោក ដូណាល់ ត្រាំ បានស្នើសុំធនធានបន្ថែមទៀតសម្រាប់ការការពារ រួមទាំងយន្តហោះយោធានាសប្តាហ៍ចុងក្រោយនៅមុនការបោះឆ្នោត។	បន្ទាប់ពីការប៉ុនប៉ងធ្វើឃាតចំនួន២លើកមកលើលោក ដូណាល់ ត្រាំ ក្នុងប៉ុន្មានខែថ្មីៗនេះ ក្រុមយុទ្ធនាការរបស់លោកបានទាក់ទងទៅសេតវិមាន និងសេវាសម្ងាត់ ដើម្បីស្នើសុំការបង្កើនការការពារសម្រាប់អតីតប្រធានាធិបតី និងសមាជិកគណបក្សសាធារណរដ្ឋរូបនេះ។ តាមសំណើរបស់ក្រុមរបស់លោក ត្រាំ ប្រធានាធិបតីបច្ចុប្បន្ន លោក ចូ បៃឌិន បានសន្យាថានឹងផ្តល់អ្វីគ្រប់យ៉ាងដែលចាំបាច់។ លោក បៃឌិន បានបញ្ជាឱ្យរដ្ឋាភិបាលផ្តល់នូវអ្វីគ្រប់យ៉ាងដែលភាគីលោក ត្រាំ ត្រូវការដើម្បីធានាសុវត្ថិភាព។ លោកបញ្ជាក់ថា៖« លើកលែងតែលោកមិនស្នើសុំយន្តហោះចម្បាំង F-15។ ខ្ញុំបានណែនាំដល់នាយកដ្ឋានពាក់ព័ន្ធឲ្យផ្តល់អ្វីគ្រប់យ៉ាងដល់គាត់ដូចជាគាត់ជាប្រធានាធិបតីបច្ចុប្បន្ន»។ ភាគីរបស់លោក ត្រាំ បានស្នើឱ្យរួមបញ្ចូលការធ្វើដំណើរដោយយន្តហោះយោធា និងយានជំនិះពិសេសក្នុងអំឡុងពេលធ្វើដំណើរយុទ្ធនាការ។ ការពង្រីកការរឹតបន្តឹងលើយន្តហោះឯកជនរបស់លោក ត្រាំ ។ ទោះជាយ៉ាងណាក៏ដោយ ប្រព័ន្ធផ្សព្វផ្សាយអាម៉េរិកមិនបានលើកឡើងថាតើក្រុមរបស់លោក ត្រាំ បានស្នើសុំការអមដំណើរយន្តហោះចម្បាំងឬអត់នោះទេ។ គូប្រជែងប្រធានាធិបតីរបស់លោក ត្រាំ គឺលោកស្រី កាម៉ាឡា ហារីស ត្រូវបានការពារដោយកងម៉ារីនជាអនុប្រធានាធិបតី ហើយបានធ្វើដំណើរតាមយន្តហោះ Air Force 2។ សេវាសម្ងាត់ ដែលទទួលខុសត្រូវលើការការពារបេក្ខជនប្រធានាធិបតីបានបញ្ជាក់ថា ខ្លួនបានទទួលសំណើសុំបង្កើនការការពារ ប៉ុន្តែមិនបានបង្ហាញព័ត៌មានលម្អិតទេ។ អ្នកតំណាងនៃទីភ្នាក់ងារនេះលើកលែងថា អតីតប្រធានាធិបតីកំពុងទទួលបានការការពារកម្រិតខ្ពស់បំផុត។ គួរបញ្ជាក់ថា លោក ត្រាំ បានរួចផុតពីសេចក្តីស្លាប់ បន្ទាប់ពីត្រូវបានគេបាញ់ចំត្រចៀក អំឡុងពេលយុទ្ធនាការឃោសនាបោះឆ្នោតនៅរដ្ឋ Pennsylvania កាលពីខែកក្កដា ហើយក្រោយមកនៅក្នុងខែកញ្ញា។ នៅក្នុងផែនការធ្វើឃាតអតីតប្រធានាធិបតីរូបនេះ ត្រូវបានគេរកឃើញនៅក្បែរទីលានវាយកូនហ្គោលមួយ ដែលគ្រប់គ្រងដោយលោក ត្រាំ ក្នុងរដ្ឋ Florida៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2730.txt	រដ្ឋាភិបាលក្រុងប៉េកាំងត្រៀមលក្ខណៈរួចរាល់ហើយដើម្បីបញ្ចេញសព្វាវុធទំនើបៗរបស់ខ្លួនគ្រប់ធុនទាំងនៅថ្ងៃបុណ្យខួបនៃជ័យជម្នះសង្គ្រាមលោកលើកទី២លើចក្រពត្តិជប៉ុន។ ដើម្បីអបអរខួបលើទី៧០នៃជ័យជម្នះលើទ័ពជប៉ុនក្នុងសង្គ្រាមលោកលើកលើកទី២នេះ ចិនបានអញ្ជើញមេដឹកនាំពិភពលោកឲ្យចូលរួមផងដែរ។	ថ្ងៃ ៣កញ្ញា កងទ័ពចិន រួមជាមួយសព្វាវុធច្រើនប្រភេទ គ្រប់ម៉ាក គ្រប់ម៉ូតនឹងបង្ហាញខ្លួនក្នុងក្បួនព្យុះហយាត្រា អបអរសាទរខួបលើកទី៧០នៃជ័យជម្នះរបស់ចិនលើកងទ័ពចក្រព័ត្តិជប៉ុនសម័យសង្គ្រាមលោកលើកទី២ ។ គេដឹងច្បាស់ថា ថ្ងៃ ៣កញ្ញា ជាពេលវេលាពិសេសបំផុតសម្រាប់ក្រុងប៉េកាំង ក្នុងការបង្ហាញសព្វាវុធគ្រប់ធុនដែលខ្លួនមាននិងផលិតបាន ទៅកាន់បណ្តាមេដឹកនាំពិភពលោកដែលចូលរួមក្នុងពិធីដ៏ធំនេះដែរនោះ។ ការបង្អួតសាច់ដុំយោធានេះ ជាចេតនាពិតមួយរបស់ក្រុងប៉េកាំង ដែលចង់បញ្ជាក់ទៅកាន់ពិភពលោកថា វិស័យយោធារបស់ចិន ពិតជាខ្លាំង សក្តិសមនឹងត្រូវគេហៅថាមហាយក្សមែន។ ចិនចំណាយលុយច្រើនពាន់លានរាល់ឆ្នាំដើម្បីស្រាវជ្រាវបច្ចេកវិទ្យា និងផលិតសព្វាវុធ តាំងពីរមីស៊ីលគ្រប់រយៈចម្ងាយ រថក្រោះរថពាសដែក នាវាចម្បាំង យន្តហោះចម្បាំង ឧម្ភាគចក្រ យន្តហោះឈុ្លបយកការណ៍ រួមជាមួយអាវុធធុនមធ្យមនិងតូចជាច្រើនផ្សេងទៀតផង។ រដ្ឋាភិបាលចិនចង់ធ្វើឲ្យអំណាចយោធាចិនទំនើបនិងខ្លាំងផុតគេ ដោយសារហេតុផលសាមញ្ញពីរយ៉ាង ដែលក្នុងនោះមាន ការទាក់ទាញបណ្តាប្រទេសនានាដើម្បីឈានដល់នាំអាវុធទៅក្នុងទីផ្សារអាវុធអន្តរជាតិ និងទីពីរដើម្បីបង្ហាញដល់ភាគីដែលជាប់ជម្លោះដែនសមុទ្រនិងគូប្រជែងឯទៀតថា ចិនពិតជាមានវិស័យយោធាខ្លាំងមែន។ បើតាមការលើកឡើងរបស់មន្ត្រីយោធាចិនលោក Qu Ru អាវុធដែននឹងបង្ហាញខ្លួន ៨០ ភាគជាអាវុធដែលចិនផលិតខ្លួនឯងក្នុងស្រុក។ អ្នកណាដែលចាប់អារម្មណ៍បច្ចេកវិទ្យា ការរចនា និងសមត្ថភាពសព្វាវុធចិន ក៏អាចបញ្ជាទិញសម្រាប់បំពាក់កងទ័ពរបស់ខ្លួនបានភ្លាមៗផងដែរ។ យ៉ាងណាក៏ដោយចុះ ក្នុងក្រសែរភ្នែកអ្នកវិភាគ ចាត់ទុកថា ការអួតអាង សំញែងសព្វាវុធរបស់ចិនថ្ងៃជ័យជម្នះលើទ័ពជប៉ុន ជាការកំញើញនិងគំរាមរដ្ឋមួយចំនួនដែលជាប់ជម្លោះជាមួយខ្លួនដូចជា ជប៉ុន វៀតណាម ឬហ្វីលីពីនជាដើមផង។ ប៉ុន្តែមន្ត្រីយោធាចិនដែលមិនបានបង្ហាញអត្តសញ្ញាណនោះបានបកស្រាយហើយថា ការដើរក្បួនយោធានិងមានបង្ហាញក្បួនសព្វាវុធច្រើនសន្ធឹកសន្ធាប់ផងនោះ មិនមែនជាការអួតអាង ឬគំរាមរដ្ឋណាមួយឡើយ។ វាជារឿងសាមញ្ញដែលចិនត្រូវបង្ហាញអ្វីដែលខ្លួនមាន អ្វីដែលខ្លួនប្រឹងប្រែងកសាងពីបាតដៃទទេមកដល់ពេលឥឡូវនេះ។ ជុំវិញការដើរខ្លួនយោធា និងសព្វាវុធនេះផងដែរ បើយោងតាមទីភ្នាក់ងារព័ត៌មានចិន Xinhua ក្បួនទ័ពទាំងអស់នឹងមានការចូលរួមពីបណ្តាកងទ័ពប្រទេសជាមិត្តចំនួន ១០ ក្នុងនោះមានរុស្ស៊ីផង។ គេរំពឹងថាកងទ័ពចិនប្រហែល១២០០០នាក់នឹងស្ថិតក្នុងក្បួនព្យុះហយាត្រា ហើយរថក្រោះ រថពាសដែក មីស៊ីនិងសព្វាវុធផ្សេងទៀតជាង ៥០០ប្រភេទ រួមជាមួយយន្តហោះចម្បាំងប្រហែល ២០០គ្រឿងទៀតនឹងស្ថិតក្នុងក្បួនយោធាផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2731.txt	នៅថ្ងៃអង្គារនេះ ស្នងការប៉ូលិសជាតិថៃបានបញ្ជាឲ្យផ្លាស់ប្តូរមន្ត្រីអន្តោប្រវេសន៍៦នាក់រួមទាំងប្រធានការិយាល័យអន្តោប្រវេសន៍ផង និងកោះហៅពួកគេមកកាន់ក្រុងបាងកកដើម្បីបំភ្លឺរឿងយកទទួលសំណូក។ ការឈានដល់ផ្លាស់ប្តូរមន្ត្រីអន្តោប្រវេសន៍នេះកើតឡើងភ្លាមក្រោយ ជនសង្ស័យដែលត្រូវប៉ូលិសចាប់ខ្លួនកាលពីថ្ងៃសៅរ៍ដោយជាប់ពាក់ព័ន្ធរឿងបំ ផ្ទុះគ្រាប់បែក សារភាពថាខ្លួនសូកលុយប៉ូលិសអន្តោប្រវេសន៍ដើម្បីអាចចូលមកថៃបាន ព្រោះខ្លួនប្រើលិខិតឆ្លងដែនក្លែងក្លាយ។	លោក មុំ ពិទូរ្យ លម្អិតព័ត៌មាននេះ មន្ត្រីអន្តោប្រវេសន៍ថៃ៦នាក់ នៃការិយាល័យទទួលបន្ទុកប៉ុស្តិ៍ព្រំដែន Sa Kaeo ត្រូវស្នងការនគរបាលថៃបញ្ជាឲ្យផ្លាស់ប្តូរមកកាន់ទីក្រុងបាងកកនិងមកបំភ្លឺរឿងទទួលសំណូកផង។ មន្ត្រីទាំង ៦នាក់នោះមានទាំងប្រធានការិយាល័យអន្តោប្រវេសន៍លោក Pol Col Pairat Pukcharoen ផងដែរនោះ សុទ្ធតែជាប់ពាក់ព័ន្ធរឿងទទួលលុយសំណូកដើម្បីឲ្យអ្នកប្រើប្រាស់លិខិតឆ្លងដែនក្លែងក្លាយអាចចូលទឹកដីថៃបាន។ ការឈានដល់បញ្ជាឲ្យផ្លាស់ប្តូរមន្ត្រីអន្តោប្រវេសន៍នេះកើតឡើង ក្រោយពេលដែលជនសង្ស័យម្នាក់ដែលត្រូវប៉ូលិសថៃចាប់ខ្លួនកាលពីថ្ងៃសៅរ៍ក្នុងផ្ទះល្វែងក្នុងស្រុក Nong Chok ដែលពាក់ព័ន្ធករណីបំផ្ទុះគ្រាប់បែកនៅកណ្តាលរាជធានីបាងកក នោះឆ្លើយថាខ្លួនសូកលុយប៉ូលិសថៃ ដើម្បីបានចូលក្នុងទឹកដីថៃ។ ជននោះបានអះអាងថា ខ្លួនបានចំណាយលុយ ១៨ពាន់បាត ដោយមិនចាំបាច់ឆ្លងកាត់តាមនីតិវិធីទូទៅឡើយ ព្រោះលិខិតឆ្លងដែនក្លែងក្លាយ។ មិនត្រឹមតែប៉ុណ្ណោះ ជននោះក៏បានសារភាពផងដែរថា ខ្លួនបានជិះយន្តហោះពីតួកគី មកកាន់ប្រទេសវៀតណាម ហើយក្រោយមកទើបឆ្លងទៅឡាវទៀត។ បន្ទាប់មកគេក៏ជួលយាន្តជំនិះជិះពីឡាវឆ្លងដែនមកកម្ពុជាមុនពេលចំណាយលុយសូកប៉ូលិសថៃដើម្បីបានចូលទៅថៃ។ ប៉ុន្តែគេនៅឆ្ងល់ថា បើសិនជននេះកាន់លិខិតឆ្លងដែនក្លែងក្លាយ ចុះហេតុម្តេចបានជា គេអាចឆ្លងផុតពីវៀតណាម ឡាវ និងកម្ពុជាបានដោយងាយស្រួលបែបនេះ។ គេកំពុងរង់ចាំមើលព័ត៌មានលម្អិតបន្ថែមទៀតជុំវិញករណីស៊ីសំណូកតាមកន្លែងត្រួតពិនិត្យអន្តោប្រវេសន៍តាមព្រំដែននេះទៀត។ ដោយឡែកព្រឹកមិញនេះ ស្រាប់តែស្ថាប័នប្រឆាំងឧក្រិដ្ឋកម្មថៃ បានអះអាងថា ជនសង្ស័យពីរនាក់ផ្សេងទៀតកំពុងលាក់ខ្លួននៅក្នុងទឹកដីកម្ពុជា ដោយឆ្លងដែនតាមច្រកព្រំដែន Aranyaprathet ខេត្ត Sa Kaeo មកកាន់ក្រុងប៉ោយប៉ែត។ ជនសង្ស័យពីរនាក់នោះមានម្នាក់ជាប់ពាក់ព័ន្ធករណីបំផ្ទុះនៅ ទីសក្ការ Erawan និងម្នាក់ទៀតពាក់ព័ន្ធករណីបោកគ្រាប់បែកនៅ Sathon មួយថ្ងៃក្រោយផ្ទុះនៅ Erawan។ ប៉ុន្តែយ៉ាងណាក៏ដោយ អាជ្ញាធរកម្ពុជាបានអះអាងថា មិនមានព័ត៌មានណាមួយថាជនសង្ស័យពីរនាក់នោះនៅក្នុងទឹកដីកម្ពុជាឡើយ ខណៈក្រុមប៉ូលិសថៃថ្លែងថា ខ្លួនបានស្នើសុំអាជ្ញាធរកម្ពុជាឲ្យជួយអន្តរាគមន៍រួចហើយ។ ដោយឡែកស្ត្រីម្នាក់ជនជាតិថៃ ដែលប៉ូលិសថៃចេញដីកាតាមចាប់ខ្លួនម្សិលមិញនោះបានទូរសព្ទមកប៉ូលិស ដោយអះអាងថាខ្លួនកំពុងស្ថិតនៅក្នុងប្រទេសតួកគីនៅឡើយ។ ស្ត្រីម្នាក់នោះកាន់សាសនាឥស្លាម មានឈ្មោះថា Wanna Suasan ។ នាងបានអះអាងនាងពិតជាភ្ងាក់ផ្អើលខ្លាំងមែនទែននៅពេលដែលអាជ្ញាធរប្រកាសតាមចាប់ខ្លួននាងបែបនេះ។ នាងបន្ថែមថា នាងបានមករស់នៅតួកគីអស់រយៈពេលប្រហែល៣ខែមកហើយ ធ្វើម្តេចនាងអាចពាក់ព័ន្ធករណីបំផ្ទុះគ្រាប់នៅថៃទៅ។ បងប្អូនរបស់នាងបានអះអាងដូចគ្នាថានាងពិតជាកំពុងស្ថិតនៅប្រទេសតួកគីមែន ហើយនាងចង់ត្រលប់មកវិញដើម្បីជួបមន្ត្រីប៉ូលិសដើម្បីបំភ្លឺរឿងនេះ។ ប៉ូលិសបានត្រួតពិនិត្យមើលរបាយការណ៍ធ្វើដំណើររបស់នាងដោយរកឃើញថានាងបានចាកចេញពីថៃនៅថ្ងៃ១កក្កដា ដើម្បីទៅទីក្រុងឌុយបៃ។ ខាងប៉ូលិសមិនជឿជាក់ថាស្ត្រីនេះនៅក្នុងប្រទេសតួកគីឡើយ ព្រោះគេបានសាកសួរសាក្សីនៅក្បែរខាងផ្ទះល្វែង Min Buri ដែលប៉ូលិសបានឆែកឆេរកាលពីថ្ងៃអាទិត្យ។ សាក្សីអះអាងថាគេបានឃើញស្ត្រីខាងលើស្ថិតនៅប្រទេសថៃជាមួយបុរសម្នាក់ទៀតដែលស្ថិតក្រោមការចាប់ខ្លួននោះនៅក្នុងប្រទេសថៃចន្លោះពីថ្ងៃ១០ដល់ថ្ងៃ២០ខែសីហាកន្លងទៅនេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2732.txt	រដ្ឋាភិបាលតៃវ៉ាន់ ផ្តើមសមយុទ្ធយោធាប្រចាំឆ្នាំទ្រង់ទ្រាយធំរយៈពេលប្រាំថ្ងៃនៅកោះHsinchu។ សមយុទ្ធយោធានេះធ្វើឡើងបន្ទាប់ពីរដ្ឋាភិបាលចិន បានប្រកាសនឹងធ្វើសមយុទ្ធយោធារយៈពេល បីថ្ងៃ នៅក្នុងច្រកសមុទ្រតៃវ៉ាន់ផងដែរ។ សកម្មភាពស្របគ្នានេះ បង្ហាញយ៉ាងច្បាស់ថា រដ្ឋាភិបាលតៃវ៉ាន់ មិនខ្លាចញញឺតទៅនឹងអំណាចយោធារបស់រដ្ឋាភិបាលចិននោះទេ។	លោក មុំ ពិទូរ្យ លម្អិតព័ត៌មាននេះ ម្សិលមិញនេះ រដ្ឋាភិបាលតៃវ៉ាន់ បានចាប់ផ្តើមសមយុទ្ធយោធាប្រចាំឆ្នាំទ្រង់ទ្រាយធំរយៈពេល៥ថ្ងៃ នៅភាគខាងជើងនៃកោះតៃវ៉ា់ន់ ក្នុងគោលបំណងពង្រឹងសមត្ថភាពយោធា ស្របពេលដែលអំណាច យោធាចិនកំពុងតែគំរាមកំហែងដល់សន្តិសុខក្នុងតំបន់។ យោងតាមប្រពន្ធ័ផ្សព្វផ្សាយក្នុងស្រុកតៃវ៉ាន់ សមយុទ្ធយោធានោះមានឈ្មោះថា Han Kuang និងផ្តោត ទាំងកងទ័ពជើងគោក កងទ័ពជើងទឹក និង កងទ៍ពអាកាសផងដែរ។ ហើយសមយុទ្ធយោធានេះ ក៏ជាប់ទាក់ទងនឹងការការពង្រឹងវិស័យការពារជាតិដើម្បីទប់ស្កាត់ និង ប្រឆាំងទៅនឹងការគំរាមកំហែងរបស់អំណាចយោធារបស់ចិនផងដែរ។ លោប្រធានាធិបតី ម៉ា យីងជឺ (Ma Ying-jeou) បានអះអាងថារដ្ឋាភិបាលតៃវ៉ាន់នឹងមិនឲ្យប្រពន្ធ័ការពារ និង សន្តិសុខរបស់ខ្លួនធ្លាក់ចុះនោះទេ ទោះបីជាតៃវ៉ាន់បច្ចុប្បន្ន បានស្ថិតនៅក្នុងស្ថានភាពដែលមាន ស្ថិរភាពរយៈពេល៦៦ឆ្នាំក៏ដោយ។ លោកបានបន្ថែមទៀតថា តៃវ៉ាន់ នឹងបន្តបង្កើនសមត្ថភាពការពារ ក្នុងលក្ខខណ្ឌមួយ ដែលអាចនិយាយបានថាតៃវ៉ាន់មានលក្ខណៈគ្រប់គ្រាន់សម្រាប់ការធ្វើសង្គ្រាម ក៏ប៉ុន្តែ មិនមែនតៃវ៉ាន់ចង់បង្កើតសង្គ្រាមនោះទេ។ សូមបញ្ជាក់ផងដែរ ក្រោមការគ្រប់គ្រងរបស់លោក ប្រធានាធិបតី ម៉ា យឺងជឺ តៃវ៉ាន់ បានប្រើប្រាស់ កញ្ចប់ថវិកាសម្រាប់វិស័យយោធា ២.៥ ភាគរយនៃផលិតផលក្នុងស្រុកសរុប។ ហើយក្នុងនោះ លោក ក៏បានបង្កើនចំនួនទាហានស្មគ្រ័ចិត្តដើម្បីចូលបម្រើវិស័យការពារជាតិផងដែរ។ សូមរម្លឹកផងដែរថា ក្នុងរយៈពេលប្រាំឆ្នាំចុងក្រោយនេះ ពោលគឺក្រោយពីចិន បានដាក់សម្ពាធអាមេរិក ដើម្បីផ្តាច់ការលក់អាវុធមកតៃវ៉ាន់ រដ្ឋាភិបាលតៃវ៉ាន់ បានព្យាយាមបង្កើតអាវុធដោយខ្លួនឯង។ ជាមួយគ្នានេះ យើងឃើញទំនាក់ទំនងរវាងរដ្ឋាភិបាលតៃវ៉ាន់ និង រដ្ឋាភិបាលចិន បានមានភាពល្អក់កករជាមួយគ្នាអស់៦៦ឆ្នាំមកហើយ។ ដោយឡែក ការវិវត្តចុងក្រោយនេះ បានឈានដល់ដំណាក់កាលមួយគួរឲ្យព្រួយបារម្ភ ដ្បិតកម្លាំងយោធារដ្ឋាភិបាលទាំងពីរកាន់តែទំនើបរៀងៗខ្លួន៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2733.txt	ការបោះឆ្នោតសភាដែលជាវិញ្ញាសារសំខាន់បំផុតសម្រាប់ប្រជាធិបតេយ្យូបនីយកម្មនៅមីយ៉ាន់ម៉ា កាន់តែជិតមកដល់មែនទែនហើយ។ គេលួចសង្ឃឹមថា ការបោះឆ្នោតនឹងត្រឹមត្រូវ សេរី និងយុត្តិធម៌ ហើយមានគណបក្សនយោបាយច្រើនចូលរួមប្រកួតប្រជែង តាមគោលការណ៍ប្រជាធិបតេយ្យ ។ ប៉ុន្តែបច្ចុប្បន្ន រដ្ឋាភិបាលស្រាប់តែដាក់កំហិតជាស្រេចសម្រាប់បក្សនយោបាយ ដោយពួកគេមិនអាចរិះគន់ក្រុមយោធាឬ ទិតៀនរឿងរដ្ឋធម្មនុញ្ញបន្សល់មកពីយោធា តាមប្រព័ន្ធផ្សព្វផ្សាយពេលឃោសនា ឡើយ។ នេះជារឿងចម្រូងចម្រាសថ្មីមួយទៀតសម្រាប់រដ្ឋប្រជាធិបតេយ្យដ៏ក្មេងខ្ចីនេះ។	គណកម្មការបោះឆ្នោតសហភាពមីយ៉ាន់ម៉ា បានប្រកាសដាក់កំហិតរាល់គណបក្សនយោបាយដែលចុះឈ្មោះប្រកួតប្រជែងដណ្តើមអាសនៈក្នុងការបោះឆ្នោតសភាខែវិច្ឆិកាខាងមុខ ដោយពួកគេមិនអាចទិតៀនក្រុមយោធា ឬរដ្ឋធម្មនុញ្ញចងក្រងឡើងដោយរបបសឹកមីយ៉ាន់ម៉ាឆ្នាំ ២០០៨ឡើយដែលផ្តល់សិទ្ធិអំណាចដល់យោធាក្នុងសភា ក្នុងពេលឃោសនា។ ក្នុងរដ្ឋធម្មនុញ្ញឆ្នាម ២០០៨ ចែងហាមឃាត់លោកស្រី អ៊ុងសាន ស៊ូជី មិនឲ្យឈរឈ្មោះជាប្រធានាធិបតី និងផ្តល់អាសនៈ២៥ភាគរយដល់ក្រុមយោធាផង។ ដូច្នេះកិច្ចការនយោបាយសំខាន់នៅតែស្ថិតក្រោមការសម្រេចចិត្តរបស់យោធាដដែល ហើយលោកស្រី ស៊ូជី ដែលទាមទារឲ្យមានប្រជាធិបតេយ្យនិងប៉ងកាន់តំណែងប្រធានាធិបតីនោះក៏ពិបាករកសំឡេងគាំទ្រដើម្បីកែរដ្ឋធម្មនុញ្ញផងដែរ។ យោងតាមសេចក្តីថ្លែងការណ៍គណកម្មការបោះឆ្នោត រាល់គណបក្សនយោបាយចូលប្រកួតក្នុងការបោះឆ្នោថ្ងៃ ៨ខែវិច្ឆិកា នឹងមានពេល១៥នាទីសម្រាប់ផ្សព្វផ្សាយគោលនយោបាយរបស់ខ្លួនតាមទូរទស្សន៍និងវិទ្យុជាតិ។ ហើយពួកគេមិនអាចយកពេល១៥នាទីនេះដើម្បីវាយប្រហារ ឬទិតៀនក្រុមយោធា (Tatmadaw) និងរដ្ឋធម្មនុញ្ញបានឡើយ។ រាល់គណបក្សនយោបាយដែលឆ្លៀតឱកាសធ្វើឲ្យខូចឈ្មោះ ឬប៉ះពាល់ដល់សេចក្តីថ្លៃថ្នូរបស់ក្រុមយោធា និងរដ្ឋធម្មនុញ្ញក្នុងពេលឃោសនា នឹងត្រូវប្រឈមវិធានការផ្លូវច្បាប់មិនខាន ហើយក្រសួងព័ត៌មាននឹងដកសិទ្ធិពួកគេក្នុងការឃោសនាបន្តទៀតដែរ។ ការដាក់កំហិតបែបនេះអាចថា ជារឿងចម្រូងចម្រាសបំផុតមួយសម្រាប់រដ្ឋដែលកំពុងស្ថិតក្នុងសម័យអន្តរកាលត្រៀមខ្លួនឆ្ពោះទៅរកប្រជាធិបតេយ្យដូចមីយ៉ាន់ម៉ានេះ។ តែវាអាចថាមិនចម្លែក ដ្បិតថាក្រុមយោធានៅមានឥទ្ធិពលខ្លាំងលើកិច្ចការនយោបាយប្រទេសមីយ៉ាន់ម៉ាផង ដូច្នេះពួកគេមិនចង់ឲ្យបក្សណាមួយរិះគន់ពួកគេឡើយ។ មិនមែនមានរឿងចម្រូងចម្រាសតែមួយកើតឡើងឡើយនៅមីយ៉ាន់ម៉ា មុនការបោះឆ្នោតមកដល់។ បញ្ហាធំផ្សេងទៀតមានការឈ្លោះទាស់ទែងគ្នាក្នុងបក្សកាន់អំណាចជាដើម។ ក្នុងបក្សកាន់អំណាចកាលពីថ្មីៗនេះ មានការប្រើប្រាស់កម្លាំងដើម្បីទម្លាក់ប្រធានបក្សលោកស្វេម៉ាន់ពីតំណែង ដោយលោកលួចបង្កើតសម្ព័ន្ធមិត្តជាមួយបក្សប្រឆាំងរបស់លោកស្រីស៊ូជី។ ម្យ៉ាងលោកក៏ជាមនុស្សតែម្នាក់ដែលមានឥទ្ធិពលនិងអាចមានលទ្ធភាពកាន់តំណែងប្រធានាធិបតីក្រោយការបោះឆ្នោតសភាខាងមុខផង។ ដូចច្នេះក្រុមយោធាជាពិសេសប្រធានាធិតី ថេន សេន មិនអាចបណ្តែតបណ្តោយនិងព្រងើយកន្តើយឡើយ។ ក្រៅពីនេះ គេខ្លាចក្រុមយោធាត្រលប់មកគ្រប់គ្រងនយោបាយមីយ៉ាន់ម៉ាជាថ្មីទៀតក្រោយការបោះឆ្នោត។ ប៉ុន្តែ កន្លងមក យោធាបានប្រកាសថា ខ្លួននឹងគោរពលទ្ធផលបោះឆ្នោតទោះជាបក្សលោកស្រីអ៊ុងសាន ស៊ូជី ជាប់ឆ្នោតក៏ដោយ។ យ៉ាងណាក៏ដោយ គេនៅតែភ័យខ្លាចថា ក្រុមយោធានឹងអន្តរាគមន៍ដូចដែលពួកគេធ្លាប់ធ្វើក្នុងឆ្នាំ ១៩៩០ ដោយទាត់ចោលលទ្ធផលនៅពេលគណបក្សសម្ព័ន្ធជាតិដើម្បីប្រជាធិបតេយ្យឈ្នះដាច់។ សូមបញ្ជាក់ថា ការបោះឆ្នោតនៅមីយ៉ាន់ម៉ាចុងឆ្នាំ ២០១៥ ជាការសាកល្បងមួយសំខាន់បំផុតសម្រាប់កំណែទម្រង់ទៅប្រជាធិបតេយ្យរយៈពេល៤ឆ្នាំមកនេះ ហើយវាក៏ជាអ្នកកំណត់ថាតើអ្នកណានឹងមកដឹកនាំមីយ៉ាន់ម៉ាក្នុងរយៈពេល ៥ឆ្នាំទៅមុខទៀតនោះ។ បើសិនបញ្ហាស្មុគ្រស្មាញ កើតឡើងបន្តបន្ទាប់បែបនេះ គេមិនរំពឹងថា ការបោះឆ្នោតអាចត្រឹមត្រូវ សេរី យុត្តិធម៌កម្រិតណាឡើយ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2734.txt	នៅថ្ងៃពុធ ម្សិលមិញ ប្រជាជនឥណ្ឌារាប់លាននាក់បាននាំគ្នាធ្វើកូដកម្ម មិនចូលធ្វើការ ដើម្បីប្រឆាំងកំណែទម្រង់ច្បាប់ទីផ្សារការងាររបស់រដ្ឋាភិបាលលោក ណារិនដ្រា ម៉ូឌី។ នេះជាការតវ៉ាលើកទី១ដ៏ធំបំផុត ក្នុងប្រទេស គិតតាំងពីលោកម៉ូឌីជាប់ឆ្នោតកាន់អំណាច ក្នុងខែឧសភាមក។	កន្លែងចាំ ឡានក្រុង និងអាកាសយានដ្ឋានត្រូវបានរាំងស្ទះ។ នៅរដ្ឋបង់ហ្កាល់ភាគខាងកើត មានការប៉ះទង្គិចរវាងក្រុមអ្នកតវ៉ានិងប៉ូលិស។ ប៉ូលិសបានបណ្តេញក្រុមស្ត្រីតវ៉ា នៅក្រុង Calcutta មិនអោយនៅផ្តុំគ្នា។ ក្រុមអ្នកតវ៉ាខ្លះបានគប់ដុំថ្ម និងបំផ្លាញរថយន្តជាច្រើនគ្រឿង។ ដើម្បី ទាក់ទាញអ្នកវិនិយោគបរទេសអោយចូលស្រុកបានច្រើន រដ្ឋាភិបាលលោកម៉ូឌីចង់ធ្វើអោយច្បាប់ពាក់ព័ន្ធនឹងសង្គម កាន់តែមានភាពសាមញ្ញ ងាយស្រួល។ មូលហេតុគឺដោយសារច្បាប់នេះពឹងផ្អែកលើច្បាប់ជាច្រើនដែលមានតាំងពីសម័យ អាណានិគមអង់គ្លេស។ រដ្ឋាភិបាលចង់អោយឥណ្ឌាមានច្បាប់ការងារតែមួយគត់ សម្រាប់ផ្នែកឧស្សាហកម្ម។ ក្រុមប្រធានសហគ្រាសគិតថា ច្បាប់ជាតិចំនួន៤៤ និងច្បាប់ពិសេសសន្ធឹកសន្ធាប់តាមរដ្ឋនិមួយៗ មានតែធ្វើអោយរដ្ឋខាតបង់ថវិកា ធ្វើអោយអ្នកវិនិយោគមិនចង់ចូលស្រុកឥណ្ឌាប៉ុណ្ណោះ។ ក្នុង កំណែទម្រង់ច្បាប់របស់លោកម៉ូឌី សហគ្រាសត្រូវតែរក្សាទុកនូវឯកសារច្រើនសន្ធឹកសន្ធាប់ ករណីអាជ្ញាធរចុះត្រួតពិនិត្យ។ សហគ្រាសក៏ត្រូវតែធ្វើរបាយការណ៍ស្តីពីវត្តមានបុគ្គលិក ម៉ោងការងារដែលបុគ្គលិកត្រូវធ្វើបន្ថែម រឺក៏ការឈប់សម្រាកពេលមានជំងឺជាដើម។ របាយការណ៍នេះក៏ត្រូវរៀបរាប់ពីចំនួនកន្ថោស្តោះទឹកមាត់ និងពីការសំអាតជញ្ជាំងបន្ទប់ទឹកផងដែរ។ សហជីពគិតថា សំណើច្បាប់នេះអាចធ្វើអោយប៉ះពាល់សុវត្ថិភាពការងារ និងការផ្តល់កម្រៃបន្ថែមដល់អ្នកធ្វើការ។ សហជីពនិងកូដករភ័យខ្លាចថា ច្បាប់ការងារនេះធ្វើអោយមានការបណ្តេញបុគ្គលិកពីការងារ។ ពួកគេបានអំពាវនាវអោយរដ្ឋាភិបាលទាត់ចោលរាល់លក្ខខណ្ឌដែលអាច ធ្វើអោយបុគ្គលិកបាត់បង់ការងារ។ កូដករក៏សុំអោយបិទចោលរោងចក្រដែលចាស់ទ្រុឌទ្រោមផងដែរ។ តាំងពីខែមុនមក សហជីពបានទាមទារអោយកំណត់ប្រាក់ខែអប្បបរមាជាតិ អោយបានដល់១៥០០០រូពី ត្រូវនឹងជាង២២៦ដុល្លារអាមេរិក។ ប្រាក់ខែអប្បបរមាបច្ចុប្បន្ន មានតែពី៥០០០ ទៅ៩០០០រូពី ពោលគឺពី៧៥ដុល្លារ ទៅដល់ជិត១៣៥ដុល្លារប៉ុណ្ណោះ។ ម្សិលមិញ អ្នកធ្វើការតាមផ្ទះ រឺអ្នកលក់ដូរតូចតាចក៏នាំគ្នាចូលរួមកូដកម្ម តវ៉ាពីប្រាក់ខែអប្បបរមានេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2735.txt	តួលេខជនគ្មានការធ្វើក្នុងស្រុកជប៉ុន ក្នុងខែកក្កដាកន្លងទៅ បានធ្លាក់ចុះមកនៅ៣,៣ភាគរយ។ នេះជាកម្រិតទាបបំផុតគិតក្នុង២០ឆ្នាំមកនេះ។ ទោះយ៉ាងនេះក្តី ប្រជាជនជប៉ុននៅតែមិនព្រមចាយលុយច្រើនដដែល។	តួលេខជនគ្មានការងារធ្វើធ្លាក់មកនៅ៣,៣ភាគរយ សម្រាប់ខែកក្កដា ឆ្នាំ២០១៥ សបង្ហាញថា ការងារសម្រាប់ពលរដ្ឋក្នុងស្រុកចេះតែមានច្រើន។ ក្នុងខែកក្កដា ការងារធ្វើមានដល់ទៅ១២១ សម្រាប់អ្នកដែលដាក់ពាក្យសុំធ្វើការ១០០នាក់។ នេះជាលើកទី១ហើយដែលយុវជនមានសំណាង មានការងារធ្វើ រួចផុតពីភាពលំបាកក្នុងជីវភាពប្រចាំថ្ងៃ។ មូលហេតុនៃភាពវិជ្ជមាននេះ គឺដោយសារតែអត្រាកំណើតមានកម្រិតទាប ចំនួនប្រជាជនបានថយចុះ។ តំរូវការកម្លាំងពលកម្មវិញកាន់តែមានខ្ពស់។ សណ្ឋាគារ រឺក៏ផ្នែកសំណង់ ត្រូវការមនុស្សធ្វើការច្រើន។ ជាក់ស្តែង ជប៉ុនត្រូវការកម្មករសម្រាប់ការរៀបចំកីឡាអូឡាំពិកក្រុងតូក្យូឆ្នាំ២០២០នេះ។ ហើយផ្នែកទេសចរវិញក៏ត្រូវការកម្លាំងមនុស្សច្រើនដែរ ព្រោះលុយយេនធ្លាក់ថ្លៃ ទាក់ទាញភ្ញៀវទេសចរកាន់តែច្រើន។ ទោះមានការងារធ្វើច្រើន ក៏ពលរដ្ឋជប៉ុនជិត៤០ភាគរយ ទទួលបានតែការងារមានលក្ខណៈបណ្តោះអាសន្នប៉ុណ្ណោះ។ ប្រជាជននៅតែមិនព្រមចាយលុយច្រើន។ ជប៉ុននៅតែជាប្រទេសមានបំណុលខ្ពស់ជាងគេក្នុងពិភពលោក។ ដោយសាររដ្ឋាភិបាលលោកស្ហ៊ីនហ្សូ អាបេ មិនអាចធ្វើកំណែទម្រង់ជំរុញអោយមានស្ថិរភាពនៃកំណើនសេដ្ឋកិច្ច សហគ្រាស ក្រុមហ៊ុនជាច្រើនមិនបានតម្លើងប្រាក់ខែបុគ្គលិកឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2736.txt	អតីតប្រធានាធិបតីបារាំងបានលោក នីកូឡាស សាកូហ្ស៊ី បានចេញមុខស្តីបន្ទោសលោកខាងលិចដែលបន្តបង្កើតសង្គ្រាមត្រជាក់ស៊េរីថ្មីដើម្បីប្រឆាំងរុស្ស៊ី ក្រោយជម្លោះនៅអ៊ុយក្រែនកើតឡើង។លោក បានស្នើឲ្យមហាអំណាចទាំងអស់ជាពិសេសអាមេរិកនិងរុស្ស៊ីឈប់ទាស់ទែងគ្នាហើយចាប់ដៃគ្នាកម្ចាត់ក្រុមភេរវជន។	ក្រោយវិបត្តិនៅអ៊ុយក្រែនផ្ទុះឡើង វាប្រាកដណាស់ដែលថាពិភពលោកកំពុងវិវត្តបន្តិចម្តងទៅរកសង្គ្រាមត្រជាក់ជាថ្មី។ សង្គ្រាមត្រជាក់ជំនាន់ថ្មីនេះជាសញ្ញាគ្រោះថ្នាក់បំផុតសម្រាប់ពិភពលោក បើគ្មាការដោះស្រាយ។ជុំវិញបញ្ហានេះ អតីតប្រធានាធិបតីបារាំងលោក នីកូឡាស សាកូហ្ស៊ី បានចេញមុខរិះគន់និងអំពាវនាវឲ្យមហាអំណាចត្រលប់ទៅចាប់ដៃគ្នា ដោយបញ្ឈប់ឲ្យអស់នូវមនោគមន៍វិជ្ជាប្រឆាំងមហាអំណាចណាមួយ។ ថ្មីៗកន្លងទៅ អតីតប្រធានាធិបតីបារាំងលោក សាកូហ្ស៊ី បានព្យាយាមអំពាវនាវឲ្យបណ្តាប្រទេសធំៗមួយចំនួនដូចជាសហរដ្ឋអាមេរិក និងរុស្ស៊ីជាដើម ដោយបញ្ឈប់ឲ្យអស់នូវផ្នត់គំនិតប្រឆាំងគ្នាទៅវិញទៅមក ហើយបញ្ឈប់ឲ្យអស់នូវចេតនាបង្កើតសង្គ្រាមត្រជាក់ថ្មីបន្តទៀត។ លោក សាកូហ្ស៊ីបានអះអាងក្នុងបទសម្ភាសន៍ជាមួយកាសែតបារាំង Le Figaro ថា លោកខាងលិចត្រូវជម្នះឲ្យបានរាល់និន្នាការនយោបាយផ្ទុយគ្នាពីរុស្ស៊ី ហើយជ្រើសរើសយកផ្លូវដើរមួយប្រសើរដែលអាចជំរុញឲ្យកិច្ចសហប្រតិបត្តិការទ្វេភាគីរវាងប្រទេសទាំងពីរប្រសើរឡើង។ លោកបន្តថាវាជាការចាំបាច់ដែលមហាអំណាចទាំងនេះត្រូវធ្វើរឿងល្អដើម្បីសហគមន៍អន្តរជាតិទាំងមូលជាពិសេសកម្ចាត់ក្រុមភេរវជនរដ្ឋឥស្លាម។ ក្រៅពីបញ្ហាក្រុមរដ្ឋឥស្លាម បញ្ហាចម្បងដែលមហាអំណាចទាំងអស់នោះត្រូវយកចិត្តទុកដាក់ដោះស្រាយ គឺសង្គ្រាមស៊ីវិលនៅស៊ីរីបច្ចុប្បន្ននេះ។ សង្គ្រាមស៊ីរីក្លាយជាប្រធានបទចម្បងសម្រាប់សហគមន៍អន្តរជាតិ ព្រោះវាបានអូសបន្លាយអស់ពេលច្រើនឆ្នាំ ហើយមនុស្សរាប់ម៉ឺននាក់បានស្លាប់បាត់បង់ជីវិត ខណៈប្រជាជនរាប់លាននាក់ទៀតបាត់បង់ផ្ទះសម្បែង បែកបាក់ព្រាត់ប្រាស់បងប្អូន ឬរត់ភៀសខ្លួនជាដើម។ យ៉ាងណាក៏ដោយអតីតប្រធានាធិបតីបារាំងរូបនេះនៅបន្តទទូចឲ្យសហភាពអឺរ៉ុប ចាប់ផ្តើមជជែកពិភាក្សាជាមួយគ្នាជាថ្មី ហើយពិចារណាដកទណ្ឌកម្មនិងការហាមឃាត់នាំចូលអាហារពីរុស្សីដែលអឺរ៉ុបដាក់ចេញក្រោយជម្លោះអ៊ុយក្រែនកើតឡើងផងដែរ។ លោកសង្ឃឹមថា ការសន្ទនាគ្នា និងការដកទណ្ឌកម្មប្រឆាំងរុស្ស៊ីនឹងជួយដោះស្រាយបញ្ហាប្រឈមរបស់ពិភពលោកបានរហ័សនិងមានប្រសិទ្ធភាព។ តាមពិតទៅបញ្ហាចម្បងនៃសហគន៍អន្តរជាតិគឺជាផលប្រយោជន៍របស់មហាអំណាច។ ហើយវាមិនមែនលំបាកខ្លាំងឡើយប្រសិនបើមហាអំណាចទាំងអស់មានឆន្ទៈចង់ដោះស្រាយបញ្ហាពិភពលោក ប៉ុន្តែម្នាក់ៗប្រឹងការពារផលប្រយោជន៍ខ្លួន ដោយទុកឲ្យបញ្ហារីកកាន់តែធំ និងធ្វើឲ្យប្រជាជនពិភពលោករងទុក្ខវេទនា និងស្លាប់បាត់បង់ជីវិតយ៉ាងអយុត្តិធម៌៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2737.txt	ក្រសួងការពារជាតិហុងគ្រីបានប្រកាសនៅថ្ងៃសៅរ៍ម្សិលមិញ ថាបានបញ្ចប់ការសាងសង់បន្លាលួសបិទរបងព្រំដែនជាមួយប្រទេសស៊ែរប៊ីហើយ ដើម្បីទប់ស្កាត់ជនភៀសខ្លួនមិនអោយចូលទឹកដីហុងគ្រី។ ហុងគ្រីក៏បានព្រមានទុកមុនដែរថាអាចនឹងប្រើកងទ័ព ដើម្បីការពារព្រំដែន និងដោះស្រាយបញ្ហា។ នៅភាគខាងកើតអាល្លឺម៉ង់វិញ ប្រជាជនបាននាំគ្នាបាតុកម្ម ចង់ជួយទទួលជនភៀសខ្លួន។	ហុងគ្រីបានសង់បន្លាលួសបិទព្រំដែន ២ថ្ងៃមុនការគ្រោងទុក។ បន្លាលួសនេះមានប្រវែង១៧៥គីឡូម៉ែត្រ ជាប់ព្រំដែនស៊ែរប៊ី មានទិសដៅទប់ស្កាត់ មិនអោយជនភៀសខ្លួនដែលកំពុងមានវត្តមាននៅស៊ែរប៊ី ឆ្លងចូលទឹកដីហុងគ្រីបាន។ ហុងគ្រីនឹងសង់ជញ្ជាំងកំពស់៤ម៉ែត្របន្ថែមទៀត នៅតាមព្រំដែន១៧៥គីឡូម៉ែត្រនេះ។ ហុងគ្រីក៏ត្រៀមដាក់ប៉ូលិសបន្ថែម២០០០នាក់ ដើម្បីជួយពង្រឹងព្រំដែនផងដែរ នៅដើមខែកញ្ញានេះ។ ទោះយ៉ាងនេះក្តី ជនភៀសខ្លួនមកពីស៊ីរី អ៊ីរ៉ាក់ រឺអាហ្វហ្កានីស្ថានដែលនៅស៊ែរប៊ីក្បែរនោះ នៅតែអាចរកវិធីគាស់បន្លាខ្សែលួស ចូលទៅហុងគ្រីដដែល។ ពួកគេប្រាប់អ្នកសារព័ត៌មានថា នេះមិនមែនជាឧបសគ្គធំទេ ប្រៀបធៀបនឹងសង្គ្រាម គ្រាប់បែក រឺក៏កាប់សម្លាប់ដែលមានជារៀងរាល់ថ្ងៃ នៅប្រទេសកំណើតរបស់ពួកគេ។ កាលពីថ្ងៃពុធ មនុស្ស៣០០០នាក់ ក្នុងនោះមានកុមារ៧០០នាក់ បានឆ្លងចូលព្រំដែនហុងគ្រី។ នេះជាតួលេខខ្ពស់ ព្រោះតាមធម្មតា មានមនុស្សត្រឹមតែ១០០០ ទៅ១៥០០នាក់ប៉ុណ្ណោះ ដែលឆ្លងចូលហុងគ្រី។ រដ្ឋាភិបាលស៊ែរប៊ីខកចិត្តនឹងវិធានការសង់របងព្រំដែនរបស់ហុងគ្រី។ ស៊ែរប៊ីលើកឡើងថា ខ្លួនមិនបានបង្កើតអោយមានស្ថានភាពជនភៀសខ្លួនបែបនេះទេ ស៊ែរប៊ីគ្រាន់តែជាប្រទេសដែលពួកគេឆ្លងកាត់តែប៉ុណ្ណោះ។ ងាកមកមើលភាគខាងលិចអូទ្រីសក្បែរព្រំដែនអាល្លឺម៉ង់វិញ កាលពីថ្ងៃសុក្រ ប៉ូលិសបានឃាត់ឡានកាំម្ញ៉ុងមួយគ្រឿង ដឹកជនភៀសខ្លួន២៦នាក់ ក្នុងនោះក្មេង៣នាក់កំពុងជួបបញ្ហាខ្វះជាតិទឹកក្នុងខ្លួនធ្ងន់ធ្ងរ។ ពួកគេជាពលរដ្ឋស៊ីរី បង់ក្លាដែស និងអាហ្វហ្កានីស្ថាន។ ពួកគេចង់ចូលទៅអាល្លឺម៉ង់។ អ្នកបើកកាំម្ញ៉ុងបានបដិសេធមិនអោយអាជ្ញាធរអូទ្រីសឆែកឆេរដូចសព្វដង ទើបធ្វើអោយប៉ូលិសរកឃើញជនភៀសខ្លួនទាំងនេះ។ អូទ្រីសទើបនឹងរកឃើញសាកសពមនុស្ស៧១នាក់ ក្នុងឡានកាំម្ញ៉ុងមួយគ្រឿងកាលពីថ្ងៃព្រហស្បតិ៍ ក្នុងទឹកដីខ្លួនប៉ុណ្ណោះ។ ដើម្បីបង្ហាញភាពមនុស្សធម៌ចំពោះជនភៀសខ្លួន នៅក្រុងDresde ភាគខាងកើតអាល្លឺម៉ង់ ប្រជាជនរាប់ពាន់នាក់បាននាំគ្នាបាតុកម្ម សំដែងគោលបំណងជួយទទួលជនភៀសខ្លួន មកក្នុងតំបន់។ តំបន់ភាគខាងកើតនេះ ទើបនឹងរងនូវការរើសអើងពូជសាសន៍ ថ្មីៗនេះប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2738.txt	អង្គការឃ្លាំមើលអាមេរិក បានបង្ហាញថា ទឹកប្រាក់ខុសច្បាប់ប្រមាណ២០ពាន់លានដុល្លាសហរដ្ឋ អាមេរិកត្រូវបានលាងនៅក្នុងមីយ៉ាន់ម៉ាអស់រយៈពេលប្រាំទសវត្សរ៍។ ទឹកប្រាក់ខុសច្បាប់នេះ រាប់បញ្ចូល ទាំងលំហូរចេញនៃទឹកប្រាក់ខុសច្បាប់ និង លំហូរចូលនៃទឹកខុសច្បាប់ តាមរយៈអំពើពុករលួយ និង ការគេចពន្ធផងដែរ។	លោក មុំ ពិទូរ្យ លម្អិតព័ត៌មាននេះ កាលពីម្សិលមិញនេះ អង្គការឃ្លាំមើលរបស់អាមេរិក បានផ្សព្វផ្សាយពីរបាយការណ៍មួយ ដោយ បញ្ជាក់ថា ទឹកប្រាក់ម្ភៃពាន់លានដុល្លាសហរដ្ឋអាមេរិក ត្រូវបានលាងនៅក្នុងប្រទេសមីយ៉ា់ន់ម៉ា តាម រយៈអំពើពុករលួយ និង ការគេចពន្ធអស់រយៈជាងហាបសិបឆ្នាំមកហើយ។ របាយការណ៍របស់អង្គការ Global Financial Integrity បានបញ្ជាក់ថាលំហូរទឹកប្រាក់ខុសច្បាប់បាន កើនឡើងក្នុងរយៈពេលប៉ុន្មានឆ្នាំចុងក្រោយនេះ ពោលគឺចាប់តាំងពីពេលដែលមីយ៉ាន់ម៉ាចាប់ផ្តើមបើក ចំហទីផ្សារ។ យ៉ាងណាមិញ សម្រាប់រយៈពេលហាសិបឆ្នាំមុន ទឹកប្រាក់ខុសច្បាប់ បានហូរចេញទៅ ក្រៅប្រទេសលើសបួនដងនៃលំហូរប្រាក់ចូលខុសច្បាប់បច្ចុប្បន្ន។ លំហូរទឹកប្រាក់ដ៏ច្រើនលានដុល្លានេះ ត្រូវបានចរាចរតាមរយៈ ការក្លែងបន្លំវិក្កយបត្រនៃកិច្ចព្រមព្រៀងពាណិជ្ជកម្ម ការគេចពន្ធខុសច្បាប់ លើទំនិញមួយចំនួនដូចជាឈើហ៊ុប ត្បូង និង គ្រឿងញៀនជាដើម។ លោក Joseph Spanjers អ្នកជំនាញសេដ្ឋកិច្ចដែលបានចងក្រងរបាយការណ៍នេះ បានអះអាងថា មីយ៉ាន់ម៉ា គឺជាប្រទេសមួយក្នុងចំណោមប្រទេសដែលត្រូវបានគេលាងលុយដុល្លាច្រើនជាងគេរបស់ពិភពលោក ។ លោកបន្ថែមទៀតថា នេះគឺជាបញ្ហាប្រឈមមួយ ដែលប្រទេសនេះត្រូវបានបាត់បង់នូវចំណូលពន្ធ សាធារណៈតាមរយៈលំហូរលុយខុសច្បាប់។ យ៉ាងណាក៏ដោយ លំហូរនៃលុយខុសច្បាប់មិនមែនកើតមានឡើងតែនៅក្នុងប្រទេសមីយ៉ាន់ម៉ានោះទេ តែបញ្ហានេះ បានកើតឡើងស្ទើរតែគ្រប់ប្រទេសក្រីក្ររបស់ពិភពលោកទៅហើយ។ ក្នុងនោះ អង្គការឃ្លាំមើល បានវាយតម្លៃថា ទឹកប្រាក់កខ្វក់ប្រមាណ១ពាន់ពាន់លានដុល្លាសហរដ្ឋអាមេរិក បានលាងនៅក្នុង ប្រទេសក្រីក្រក្នុងមួយឆ្នាំ។ ជុំវិញនៃការបញ្ចេញរបាយការណ៍នេះដែរ ត្រូវបានគេចាត់ទុកថា ជាចេតនាមួយរបស់ស្ថាប័នអន្តរជាតិ ដើម្បីប្រឆាំងទៅនឹងរដ្ឋាភិបាលរបបយោធាហើយវានឹងក្លាយជាបញ្ហាប្រឈមដ៏ធំបំផុតរបស់រដ្ឋាភិបាល គណបក្សកាន់អំណាច ដ្បិតការបោះឆ្នោតកាន់តែខិតជិតមកដល់៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2739.txt	លោកឧត្តមសេនីយ៍ ប្រាយុទ្ធ ចាន់អូចា ប្រកាសដកមុខតំណែងអតីតនាយករដ្ឋមន្ត្រីថៃ ថាក់ស៊ីន ស៊ីនណាវ៉ាត់ត្រា ចេញពីស្ថាប័ននរគបាលជាតិថៃ។ ការលើកឡើងនេះ ដោយសំអាងថាលោក ថាក់ស៊ីន បានប្រពឹត្តនូវបទល្មើស ដូច្នេះមិនអាចត្រូវមានតួនាទីនៅក្នុងស្ថាប័ននគរបាលជាតិនោះទេ។	ខណៈពេលលោកអតីតនាយរដ្ឋមន្ត្រីថៃ ថាក់ស៊ីន ស៊ីនណាវ៉ាតត្រា កំពុងរស់នៅនិរទេសនៅបរទេស រដ្ឋាភិបាលរដ្ឋប្រហារក្រុងបាងកក លោកប្រាយុទ្ធ ចាន់អូចា បានប្រកាសដកមុខតំណែងលោក ថាក់ ស៊ីន ចេញពីស្ថាប័ននគរបាលជាតិ។ នេះបើយោងតាមសារព័ត៌មានបាងកកប៉ុស្តិ៍។ លោកនាយករដ្ឋមន្ត្រីប្រាយុទ្ធ បានអះអាងថាលោក នឹងចុះហត្ថលេខាដើម្បីដកឈ្មោះអតីតនាយករដ្ឋ មន្ត្រីថៃ លោក ថាក់ស៊ីន ស៊ីនណាវ៉ាតត្រា ចេញពីតំណែងស្ថាប័ននគរបាលជាតិថៃ ដោយមិនចាំបាច់ ពិគ្រោះយោបល់ និង សម្រេចពីគណៈរដ្ឋមន្ត្រីឡើយ។ លោកបន្ថែមទៀតថា ក្រោយពីលោក ចុះហត្ថលេខា និង ព្រះមហាក្សត្រឡាយព្រះហស្តទទួលស្គាល់ចុងក្រោយហើយនោះ លោកថាក់ស៊ីន នឹងលែងមានឈ្មោះនៅក្នុងស្ថាប័ននគរបាលជាតិថៃ។ ការចេញមុខប្រកាសដកមុខតំណែងលោកថាក់ស៊ីន ដោយលោកប្រាយុទ្ធខ្លួនឯងនេះ ធ្វើឡើងក្រោយ ស្ថាប័ននគរបាលជាតិ បានមានការស្ទាក់ស្ទើរ និង បរាជ័យក្នុងការសម្រេច ពោលគឺការដកឈ្មោះលោកថាក់ស៊ីន ត្រូវបានអ្នកច្បាប់ថៃមួយចំនួនចាត់ទុកថាខុសពីនីតិវិធីនៃច្បាប់។ យ៉ាងណាក៏ដោយ មូលហេតុដែលរដ្ឋាភិបាល ថៃអះអាងថាចំណាត់ការរដ្ឋាភិបាលនេះ គឺពិតជាស្របទៅនឹងច្បាប់ និង បទបញ្ជារបស់នរគបាលថៃ ព្រោះតែលោកថាក់ស៊ីន បានប្រព្រឹត្តបទល្មើស។ សូមរម្លឹកផងដែរថា លោកថាក់ស៊ីន ស៊ីនណាវ៉ាតត្រា បានចុះចេញពីតំណែងប៉ូលិសនៅឆ្នាំ១៩៨៧មកម្ល៉េះ ក៏ប៉ុន្តែកេរ្តិ៍ឈ្មោះនិង តំណែងរបស់លោកនៅតែមាននៅក្នុងស្ថាប័ននគរបាលថៃ ។ ក្រោយមក លោក បានចូលធ្វើនយោបាយនៅឆ្នាំ១៩៩៤ ។ យ៉ាងណាក៏ដោយ ក្រោយរដ្ឋប្រហារយោធាឆ្នាំ២០០៦ អតីតនាយករដ្ឋមន្ត្រីរួបនេះ ត្រូវបានតុលាការថៃ កាត់ទោសពន្ធនាគារពីបទធ្វើឲ្យមានការបែកបាក់ជាតិ និង អំពើពុករលួយ។ ហើយចុងក្រោយ លោកបានគេចខ្លួននិង រស់នៅនិរទេសក្រៅប្រទេស ថ្វីត្បិតលោកស្រីយីងឡាក់ដែលត្រូវជាប្អូនស្រីរបស់លោក បានព្យាយាមសុំការលើកលែងទោសពីសភា ថៃ យ៉ាងណាក៏ដោយ។ ក្នុងក្រសែភ្នែកអ្នកវិភាគ ចំណាត់ផ្សេងៗទៅលើលោកថាក់ស៊ីន ឬ មេដឹកនាំត្រកូលស៊ីនណាវ៉ាតត្រា គឺមិនមែនជារឿងអ្វីដែលថ្មីទើបតែនឹងកើតឡើងនៅក្នុងបរិបទថៃនោះទេ។ នោះ ក៏ព្រោះតែគេសង្កេត ឃើញថារាល់មេដឹកនាំត្រកូលស៊ីនណាវ៉ាតត្រា ដែលមានប្រជាប្រិយភាពបំផុតសម្រាប់ប្រជាកសិករ សុទ្ធសឹងតែទទួលរងនូវការចោទប្រកាន់នានា និង ឈានទៅដល់រដ្ឋប្រហារទៀតផង។ គោលបំណងទាំងនេះធ្វើឡើងដើម្បីបំបាត់កិត្តិនាមរបស់ត្រកូលស៊ីនណាវ៉ាតត្រាចេញពីនយោបាយតែប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_274.txt	បេក្ខជនប្រធានាធិបតីបក្សសាធារណរដ្ឋ លោក ដូណាល់ ត្រាំ បានគំរាមដកខ្លួនទាំងស្រុងពីការជជែកដេញដោលជាមួយគូប្រជែងបក្សប្រជាធិបតេយ្យ លោកស្រី កាម៉ាឡា ហារីស ដែលរៀបចំដោយស្ថានីយ៍ទូរទស្សន៍ ABC នៅថ្ងៃទី១០ ខែកញ្ញា ក្រោមហេតុផលសង្ស័យថាមានភាពលំអៀង។	បេក្ខភាពប្រធានាធិបតីបក្សសាធារណរដ្ឋបានសរសេរក្នុងបណ្តាញសង្គម Truth Social នៅថ្ងៃទី២៥ ខែសីហា ដោយចោទប្រកាន់ថាលម្អៀងក្នុងព្រឹត្តិការណ៍នេះថា ៖«ហេតុអ្វីបានជាខ្ញុំត្រូវចូលរួមក្នុងការជជែកដេញដោលជាមួយលោកស្រី កាម៉ាឡា ហារីស នៅលើស្ថានីយ៍ទូរទស្សន៍នោះ?»។ ទាក់ទិនការព្រមានរបស់លោកត្រាំ អ្នកនាំពាក្យរបស់អនុប្រធានាធិបតីអាម៉េរិក លោក Brian Fallon បានបញ្ជាក់នៅថ្ងៃទី២៦ ខែសីហាថា ក្រុមជំនួយការរបស់លោកស្រីចង់ឱ្យស្ថានីយទូរទស្សន៍បើកមីក្រូហ្វូនរបស់បេក្ខជនអំឡុងពេលជជែកដេញដោល មិនត្រូវបិទសំឡេងគូប្រជែងនៅពេលអ្នកផ្សេងទៀតនិយាយដូចការជជែកដេញដោលពីមុនរវាងលោកប្រធានាធិបតី ចូ បៃឌិន និងលោក ត្រាំ ឡើយ។ ការបើកមីក្រូហ្វូន អាចបង្កើនការវាយប្រហារដោយពាក្យសម្ដីលើគូប្រជែង ដោយទាក់ទាញមតិយោបល់ចម្រុះពីសាធារណជន។ កន្លងមក លោក ត្រាំ បានយល់ព្រមលើលក្ខខណ្ឌដូចគ្នានឹងការជជែកដេញដោលខែមិថុនា ដែលស្ថានីយ៍ទូរទស្សន៍ CNN រៀបចំដោយបន្ថែមថា៖«យើងមិនបានធ្វើការកែប្រែទៅលើច្បាប់ដែលបានព្រមព្រៀងនោះទេ»។ ប៉ុន្តែក្រោយមក លោក ត្រាំ ខ្លួនឯងផ្ទាល់បានប្រាប់អ្នកយកព័ត៌មានថា លោកចង់បើកមីក្រូហ្វូនហើយបង្ហាញយ៉ាងច្បាស់នូវទស្សនៈដែលមិនអាចបិទបាំងបាន។ «សម្រាប់ខ្ញុំ ការបើក និងបិទមីក្រូហ្វូនមិនមែនជាបញ្ហាទេ។ ប៉ុន្តែកិច្ចព្រមព្រៀងដូចគ្នានឹងលើកមុនដែរ។ ខ្ញុំមិនចំណាយពេលជជែកគ្នាច្រើនទេ។ ខ្ញុំគិតថាពេញមួយជីវិតរបស់ខ្ញុំ ខ្ញុំបានត្រៀមខ្លួនសម្រាប់ការជជែកដេញដោលបែបនេះ»។ លោក Trump បានប្រាប់អ្នកយកព័ត៌មានបែបនេះ ដោយបន្តថា អ្នកមិនអាចប្រមូលចំណេះដឹងរយៈពេល ៣០ឆ្នាំមកត្រឹមតែមួយសប្តាហ៍នោះទេ។ អតីតប្រធានាធិបតី ត្រាំ ក៏បានស្នើឱ្យបេក្ខជមបក្សប្រជាធិបតេយ្យចូលរួមក្នុងការជជែកដេញដោលមួយផ្សេងទៀតដែលរៀបចំដោយ Fox News នៅថ្ងៃទី៤ ខែកញ្ញា។ ទោះជាយ៉ាងណា ក្រុមការងារលោកស្រី ហារីស បានបដិសេធសំណើនេះ។ ក្រៅពីនេះ បេក្ខជនអនុប្រធានាធិបតីពីររូប គឺសមាជិកព្រឹទ្ធសភាមកពីសាធារណរដ្ឋ JD Vance និងអភិបាលរដ្ឋ Minnesota មកពីគណបក្សប្រជាធិបតេយ្យ Tim Walz គ្រោងនឹងជជែកដេញដោលគ្នានៅថ្ងៃទី១ ខែតុលា នៅលើ CBS News៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2740.txt	ក្នុងសន្និសីទព័ត៌មានតាមវីដេអូពីទីក្រុងកូឡាឡាំពួ មេបញ្ជាការកងទ័ពជើងទឹកអាមេរិកប្រចាំតំបន់ប៉ាស៊ីហ្វិកឧត្តមនាវីឯក Scott Swift បានបញ្ជាក់ថា កងទ័ពជើងទឹកសហរដ្ឋអាមេរិកត្រៀមសហការជាមួយជប៉ុនក្នុងសកម្មភាពល្បាតនៅសមុទ្រចិនខាងត្បូង នៅពេលណាជប៉ុនដោះស្រាយបញ្ហាផ្ទៃក្នុងដែលហាមឃាត់សកម្មភាពយោធារបស់ខ្លួននៅក្រៅប្រទេសឲ្យបានរួចរាល់សិន។ រដ្ឋាភិបាលជប៉ុនធ្លាប់ស្វែងរកការកែប្រែមាត្រានៃរដ្ឋធម្មនុញ្ញសន្តិភាព តែក្រោយមកក៏រៀបចំសេចក្តីព្រាងច្បាប់សន្តិសុខថ្មីដើម្បីពង្រឹងអំណាចយោធា និងបញ្ជូនទៅក្រៅប្រទេសផង។	កាលពីថ្ងៃអង្គារកន្លងទៅ ឧត្តមនាវីឯកអាមេរិកមេបញ្ជាការកងទ័ពជើងទឹកប្រចាំតំបន់ប៉ាស៊ីហ្វិកលោក Scott Swift បានចូលរួមក្នុងសន្និសីទព័ត៌មានតាមវីដេអូកាលនៅទីក្រុងកូឡាឡាំពួ ស្របពេលដែលលោកអញ្ជើញទៅទស្សនកិច្ចនៅម៉ាឡេស៊ី។ ឆ្លើយតបសំណួររបស់អ្នកសារព័ត៌មានជុំវិញកិច្ចសហប្រតិបត្តិការរវាងកងកម្លាំងជើងទឹកសហរដ្ឋអាមេរិកជាមួយកងទ័ពជប៉ុនក្នុងការល្បាតនៅសមុទ្រចិនខាងត្បូង លោកឧត្តមនាវាឯកបានអះអាងថា វាមិនមែនសម្រេចដោយអាមេរិកតែម្ខាងឡើយ តែវាក៏ទាក់ទងរឿងជប៉ុនខ្លួនឯងផងដែរ។ សហរដ្ឋអាមេរិកស្វាគមន៍ជប៉ុនជានិច្ច ប៉ុន្តែជប៉ុនត្រូវបញ្ចប់ការដោះស្រាយរាល់បញ្ហាដែលខ្ទាស់ប្រទេសនេះមិនឲ្យបញ្ជូនទ័ពទៅក្រៅប្រទេសឬពង្រឹងវិស័យយោធាជាមុនសិន មុនសន្ទនាគ្នារឿងនេះ។ បញ្ហាផ្ទៃក្នុងនោះសំដៅដល់ការកែប្រែរដ្ឋធម្មនុញ្ញ ឬបង្កើតច្បាប់ដើម្បីដកការហាមឃាត់ការពង្រឹងវិស័យយោធាជប៉ុន។ ជុំវិញបញ្ហាសមុទ្រចិនខាងត្បូង ថ្វីបើជប៉ុនមិនមែនជាភាគីជម្លោះអ្វីក៏ដោយ ប្រទេសនេះក៏នៅព្យាយាមលូកដៃចូលក្នុងជម្លោះនេះដោយលើកហេតុផលថា សកម្មភាពចិននៅតំបន់ជម្លោះប៉ះពាល់ដល់សកម្មភាពពាណិជ្ជកម្មតាមផ្លូវសមុទ្ររបស់ខ្លួន។ ជានិច្ចជាកាលជាប៉ុនបានរិះគន់ចិនចុះឡើង ហើយក៏ចេញមុខគាំទ្រភាគីជម្លោះឯទៀតមានជប៉ុននិងវៀតណាមផងដើម្បីប្រឆាំងមចិន។ ដោយឡែកទាក់ទងរឿងបញ្ហារដ្ឋធម្មនុញ្ញជប៉ុវិញនោះ តាំងពីបិទបញ្ចប់សង្គ្រាមលោកលើកទី២មក ជប៉ុនស្ថិតក្រោមគំនៀបដែលមានចែងក្នុងរដ្ឋធម្មនុញ្ញសន្តិភាពដោយមានសិទ្ធិត្រឹមមានកងទ័ពស្វ័យការពារប៉ុណ្ណោះ។ តែកន្លងមករដ្ឋាភិបាលលោក ស៊ីនហ្សូ អាបេ បានប្រឹងប្រែងរុញឲ្យមានការបកស្រាយរដ្ឋធម្មនុញ្ញ និងចុងក្រោយរៀបចំសេចក្តងីព្រាងច្បាប់សន្តិសុខថ្មីដើម្បីឈានទៅពង្រឹងអំណាចយោធា ដើម្បីចាប់ដៃគ្នាល្បាតនៅសមុទ្រចិនខាងត្បូងនៅពេលខាងមុខ។ សេចក្តីព្រាងច្បាប់សន្តិសុខថ្មីត្រូវបានសភាជាប់ទាបសម្រេចទទួលយកកាលពីខែមុន ហើយសេចក្តីព្រាងច្បាប់នេះនឹងត្រូវសភាជាន់ខ្ពស់សម្រេចចុងក្រោយនៅខែក្រោយនេះ។ បើសិនជាសេចក្តីព្រាងច្បាប់នេះត្រូវសភាអនុម័តជាផ្លូវការមែន ជប៉ុននឹងមានលទ្ធភាពពេញលេញក្នុងការបញ្ជូនទ័ពទៅក្រៅ កាពារសម្ព័ន្ធមិត្ត និងចូលរួមក្នុងសកម្មភាពយោធានានាផង។ ទោះជាយ៉ាងណាក៏ដោយ មហិច្ឆតារបស់លោក អាបេ ក្នុងការបង្កើនអំណាចយោធាជប៉ុនបានធ្វើឲ្យប្រជាជនជប៉ុននិងបណ្តាប្រទេសជិតខាងបារម្ភខ្លាំង ខ្លាចក្រែងថាជប៉ុននឹងដើរជាន់ដានប្រវត្តិសាស្ត្រជាថ្មីទៀត។ គេឃើញ ប្រជាជនជប៉ុនជាច្រើននាំគ្នាប្រមូលផ្តុំគ្នាបាតុកម្មប្រឆាំងសេចក្តីព្រាងច្បាប់សន្តិសុខថ្មីរបស់់លោក អាបេ កន្លងមកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2741.txt	វិមានក្រេមឡាំងបានបញ្ចេញរូបភាពប្រធានាធិបតីរុស្ស៊ីលោក វ្ល៉ាឌីមៀ ពូទីន ជាមួយនាយករដ្ឋមន្ត្រីរុស្ស៊ីលោក ឌីមីទ្រី មេដវ៉េដេវ នាំគ្នាហាត់ប្រាណនៅក្លិបហាត់ប្រាណមួយក្នុងនិវេសនដ្ឋានរបស់លោក ពូទីន នៅទីក្រុង Sochi កាលពីម្សិលមិញ។ រុស្ស៊ីបញ្ចេញរូបភាពច្រើនសន្លឹករបស់ប្រមុខរដ្ឋនិងប្រមុខរដ្ឋាភិបាលរុស្ស៊ី ដែលនាំគ្នាហាត់ប្រាណកម្តៅសាច់ដុំចុះឡើងនេះ ទំនងជាចង់បង្ហាញទៅកាន់ពិភពលោកថា មេដឹកនាំទាំងមាំមួន សុខភាពល្អ និងខ្លាំងក្លា មិនត្រឹមតែមានសមត្ថភាពក្នុងការដឹកនាំនិងធ្វើនយោបាយឡើយ។	លោក មុំ ពិទូរ្យ លម្អិតព័ត៌មាននេះ ក្នុងឯកសណ្ឋានកីឡា អាវយឺតនិងខោកីឡាជើងវែង លោក វ្ល៉ាឌីមៀ ពូទីន និងលោក ឌីមីទ្រី មេដវ៉េដេវ បាននាំគ្នាចូលក្លិបហាត់ប្រាណនៅទីក្រុង Sochi ដែលក្លិបហាត់ប្រាណនេះស្ថិតនៅក្នុងនិវេសនដ្ឋានរបស់លោក ពូទីន ផ្ទាល់។ ម្សិលមិញ រូបភាពមេដឹកនាំទាំងពីរនាក់ហាត់កីឡាជាច្រើនសន្លឹក ត្រូវបានវិមានក្រេមឡាំងបញ្ចេញជាសាធារណ ហើយគេក៏ឃើញមានការចាក់ផ្សាយសកម្មភាពមេដឹកនាំរុស្ស៊ីទាំងពីរនាក់ តាមកញ្ចក់ទូរទស្សន៍រុស្ស៊ីផងដែរ។ រូបភាពនេះកំពុងទាក់ទាញចំណាប់អារម្មណ៍ប្រជាជនទូទាំងពិភពលោកផងដែរ។ លោកទាំងពីរ ប្រហែលជាកំពុងបង្អួតសាច់ដុំនិងភាពរឹងមាំរបស់ខ្លួនទៅកាន់បណ្តាមេដឹកនាំពិភលោកផ្សេងទៀត ដែលកម្រហាត់កីឡា។ វាជារឿងពិតដែលអ្នកទាំងពីរមិនត្រឹមតែជាអ្នកនយោបាយ តែជាអ្នកស្រលាញ់កីឡាថែមទៀត។ ក្នុងវីដេអូថតដោយទូរទស្សន៍រដ្ឋរុស្ស៊ី មេដឹកនាំទាំងពីរនាំគ្នាហាត់កម្តៅសាច់ដុំជាមុនដោយប្រើប្រាស់ឧបករណ៍ហាត់ប្រាណច្រើនប្រភេទ មុននឹងចាប់ផ្តើមលើកដុំដែកទម្ងន់ធ្ងន់។ មិនមានការជជែកគ្នាពីបញ្ហានយោបាយឡើយ ហើយលោកទាំងពីរត្រឹមតែជជែកគ្នានិងចែករំលែកបទពិសោធន៍និងរបៀបនៃការហាត់ប្រាណដើម្បីបង្កើនភាពមាំមួន និងសុខភាពរបស់ខ្លួនតែប៉ុណ្ណោះ។ លោក ពូទីន បច្ចុប្បន្ននេះមានវ័យ៦២ឆ្នាំ ប៉ុន្តែលោកមានសុខភាពល្អ និងរឹងមាំខ្លាំងមែនទែន ដោយសារតែលោកធ្លាប់ហាត់កីឡាតាំងពីក្មេងមក។ ក្រោយហាត់ចប់ហើយ លោកឈរចាំមើលនាយករដ្ឋមន្ត្រី មេដវ៉េដេវ ហាត់វិញម្តង ដោយលោកចាំរៀបរាប់ប្រាប់ពីរបៀបហាត់ និងលើកដុំដែកផងដែរ។ ក្រោយហាត់ប្រាណបញ្ចេញញើសរួចរាល់ហើយ មេដឹកនាំទាំងពីរនាំគ្នាអាំងសាច់ដោយខ្លួនឯងដើម្បីបរិភោគ ប៉ះប៉ូវកម្លាំងដែលចំណាយក្នុងការហាត់ប្រាណអស់ជាច្រើនម៉ោងនោះ។ នេះអាចជាលើកដំបូងហើយ ដែលលោកពូទីន ទៅហាត់ប្រាណជាមួយលោកនាយករដ្ឋមន្ត្រី មេដវ៉េដេវ ព្រោះលើកមុនៗ គេឃើញលោកចេញទៅក្រៅហាត់កីឡា ឬចេញផ្សងព្រេងម្នាក់ឯងប៉ុណ្ណោះ។ ការហាត់កីឡាវាអាចជាទម្លាប់ទៅហើយសម្រាប់ប្រមុខរដ្ឋរុស្ស៊ីរូបនេះ ដ្បិតថាលោក ពូទីន ជាម្ចាស់ខ្សែក្រវ៉ាត់ខ្មៅ Judo ហើយលោកក៏ធ្លាប់ចេញផ្សងព្រេងបាញ់សត្វខ្លាដើម្បីសង្គ្រោះមនុស្ស ធ្លាប់បើកយន្តហោះ ជិះសេះ ជិះឡានប្រណាំង និងចុងក្រោយគេឃើញលោកឡើងជិះនាវាមុជទឹកធុនតូចចុះក្រោមសមុទ្រថែមទៀតផង។ រឿងអស្ចារ្យមួយទៀត កាលពីឆ្នាំ ២០១០ លោក ពូទីន បានចេញបើកឡានប្រណាំងនៅទីលានប្រណាំងរថយន្តនាទីក្រុង St Petersburg ដើម្បីសាទររុស្ស៊ីដែលឈ្នះការធ្វើជាម្ចាស់ផ្ទះនៃការប្រណាំងរថយន្ត Formula 1 ក្នុងឆ្នាំ ២០១៤ ។ លោក ពូទីន ហ៊ានបើករថយន្តប្រណាំងក្នុងល្បឿង ២៤០ គីឡូម៉ែត្រក្នុងមួយម៉ោងក្នុងនៅពេលនោះ។ រឿងគួរឲ្យភ្ងាក់ផ្អើលកាលពីថ្មីៗនេះទៀតគឺ លោកបានជិះនាវាមុជទឹកទៅមើលបំណែកនាវាដែលនៅសេសសល់តាំងពីសម័យកាលចក្រភពរ៉ូម៉ាំង Byzantine នៅសតវត្សទី១០ ដែលនៅសេសសល់នៅក្រោមសមុទ្រខ្មៅក្បែរឧបទ្វីប Crimea។ ប្រជាប្រិយភាពរបស់លោក ពូទីន កើនឡើងខ្ពស់ក្នុងសង្គមរុស្ស៊ី ក្រោយសម្រេចជោគជ័យដណ្តើមយកឧបទ្វីប Crimea ពីអ៊ុយក្រែនមកវិញកាលពីដើមខែមិនាឆ្នាំមុននេះ។ ឆ្នាំមុន របាយការណ៍ស្ទង់មតិបង្ហាញថា ប្រជាជនរុស្ស៊ីប្រហែល៨០ភាគរយគាំទ្រលោក ពូទីន ហើយមកទល់ខែសីហានេះភាគរយនេះថយចុះបន្តិចបន្តួចមកត្រឹម៧២ភាគរយ។ ប្រជាជនរុស្ស៊ីសាទរគោលនយោបាយរបស់របបដឹកនាំរដ្ឋាភិបាលក្រេមឡាំងដែលអាចនាំ Crimea ត្រលប់មករុស្ស៊ីវិញ។ យ៉ាងណាមិញ ដំណើរផ្សេងព្រេងជិះនាវាមុជទឹករបស់លោក ពូទីន ចុះក្រោមសមុទ្រដើម្បីទៅមើលវត្ថុបុរាណក្បែរកំពង់ផែ Sevastopol នោះរងការរិះគន់ខ្លាំងពីសំណាក់រដ្ឋាភិបាលក្រុងគៀវផងដែរ។ លោក Petro Poroshenko បានចេញមុខរិះគន់លោក ពូទីន ដែលហ៊ានទៅទស្សនកិច្ចនៅ Crimea ដោយលោកអះអាងថាទង្វើនេះធ្វើឲ្យជម្លោះភាគខាងកើតកាន់តែធ្ងន់ធ្ងរឡើង៕ វីដេអូ៖ លោក មុំ ពិទូរ្យ លម្អិតព័ត៌មាននេះ វីដេអូ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2742.txt	ការវិវត្តនៃរបត់នយោបាយថៃ មានការផ្លាស់ប្តូរយ៉ាងឆាប់រហ័សពីមួយអាណត្តិទៅមួយអាណត្តិ។ តាម ការកត់សម្គាល់រាល់ពេលដែលមានភាពជាប់គាំងនៃនយោបាយជាតិ យោធាតែងតែចេញមុខធ្វើ អន្តរាគមន៍តាមរយៈរដ្ឋប្រហារ។ ជាមួយគ្នានេះ អ្នកនយោបាយក្រកូលស៊ីនណាវ៉ាត្រា(Shinawatra) ដែលមានការគាំទ្រច្រើនពីសំណាកប្រជាកសិករ ហាក់ដូចជារងទុក្ខច្រើនជាងអ្នកនយោបាយផ្សេងទៀត ដែលបានដឹកនាំប្រទេសថៃ។	ចំណាត់ការចុងក្រោយក្រោមរបបសឹកថៃទៅកាន់មេដឹកនាំត្រកូលស៊ីនណាវ៉ាតត្រា(Shinwatra) បានបង្ហាញពីចេតនាយ៉ាងច្បាស់ក្នុងការបំបាត់ឥទ្ធិពល និង កិត្តិនាមមេដឹកនាំទាំងនេះ។ ក្នុងនោះ អតីតនាយករដ្ឋមន្ត្រីថៃលោកថាក់ស៊ីន ស៊ីនណាវ៉ាត្រា និង អតីតនាយរដ្ឋមន្ត្រីថៃលោកស្រី យីងឡាក់ ស៊ីនណាវ៉ាត្រា គឺសុទ្ធសឹងតែត្រូវបានទម្លាក់ពីតំណែងដោយរដ្ឋប្រហារ និង ជាប់ពីបទចោទរបស់តុលា ការថៃទៀតផង។ ថៃ បានផ្លាស់ប្តូររបបនយោបាយតាំងពីឆ្នាំ១៩៣២ ពោលគឺពីរាជានិយមផ្តាច់ការ មកជារបបរាជានិយម អាស្រ័យរដ្ឋធម្មនុញ្ញ។ យ៉ាងណាក៏ដោយ ក្នុងចំណោមមេដឹកនាំនយោបាយ ឬ ជីវិតជានាយករដ្ឋមន្ត្រី ថៃ ក្រុមត្រកូលស៊ីនណាវ៉ាតត្រា បានទទួលរងនូវការវាយប្រហារច្រើន។ ១. លោកថាក់ស៊ីន ស៊ីនណាវ៉ាត្រា រស់នៅនិរទេសក្រៅប្រទេស ដ្បិតតុលាការកាត់ទោសពន្ធនាគារ លោកថាក់ស៊ីន ស៊ីនណាវ៉ាតត្រា បានឡើងកាន់តំណែងជានាយករដ្ឋមន្ត្រីថៃ នៅឆ្នាំ២០០១ ។ លោក ថាក់ស៊ីន គឺជាតួអង្គនយោបាយដ៏សំខាន់ និង មានឥទ្ធិពល និង ប្រជាប្រិយភាពបំផុតនៅក្នុងបរិបទ នយោបាយថៃ។ យ៉ាងណាក៏ដោយ អតីតនាយករដ្ឋមន្ត្រីរូបនេះ ត្រូវបានរងនូវរដ្ឋប្រហារទម្លាក់ដោយយោធាក្នុងឆ្នាំ២០០៦ ដោយរងនូវការចោទពីបទប្រព្រឹត្តអំពើពុករលួយ និង ប្រើប្រាស់អំណាចខុសច្បាប់។ ក្នុងឆ្នាំ ២០០៨ លោកត្រូវតុលាការថៃកាត់ទោសពន្ធនាគារផងដែរ។ ចុងក្រោយនេះ ក្រោមការគ្រប់គ្រងដោយ របបសឹក លោកឧត្តមសេនីយ៍ ប្រាយុទ្ធ ចាន់អូចា បានប្រកាសនឹងដកមុខតំណែងលោក ថាក់ស៊ីន ចេញពីបញ្ជីនៅក្នុងស្ថាប័ននគរបាលជាតិថៃទៀតផង។ ២. លោកស្រីយីងឡាក់ កំពុងប្រឈមទោសពន្ធនាគារ និង ការសងសំណងជាច្រើនលានបាត ជាប្អូនស្រីរបស់លោកថាក់ស៊ីន លោក ស្រីយីងឡាក់ មានកេរ្តិ៍ឈ្មោះ និងដឹកនាំ នយោបាយថៃក្រោមការគាំទ្រពីប្រជាជនច្រើនលើសលប់។ លោកស្រីយីងឡាក់ បានឡើងកាន់ តំណែងជានាយករដ្ឋមន្ត្រីថៃស្រីដំបូងបង្អស់នៅក្នុងឆ្នាំ២០១១ ។ មិនខុសពីលោក ថាក់ស៊ីន ក្នុងឆ្នាំ ២០១៤ លោកស្រី យីងឡាក់ ក៏ត្រូវបានទម្លាក់ពីតំណែងនាយករដ្ឋមន្ត្រីដោយរដ្ឋប្រហារយោធា ដែលដឹកនាំដោយលោកឧត្តមសេនីយ៍ប្រាយុទ្ធ ចាន់អូចា ។ អ្វីដែលគួរកត់សម្គាល់នោះ ក្រោយពីអស់ តំណែង លោកស្រីយីងឡាក់ ត្រូវសភាថៃ ផ្អាកជីវិតនយោបាយរបស់លោកស្រីរយៈពេលប្រាំឆ្នាំផងដែរ ។ ហើយចុងក្រោយនេះ លោកស្រី ត្រូវបានតុលាការថៃ ចោទប្រកាន់ពីការធ្វើឲ្យបាត់បង់ប្រាក់ចំណូល ជាតិក្នុងស្ថាប័នអង្ករជាតិថៃ ដោយសារប្រព្រឹត្តបញ្ហាអំពើពុករលួយ។ បទចោទនេះដែរ ធ្វើឲ្យលោកស្រី ត្រូវប្រឈមនឹងទោសពន្ធនាគារយ៉ាងតិច១០ឆ្នាំ និង សំណងរដ្ឋប្បវេណីជាច្រើនលានបាតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2743.txt	រដ្ឋាភិបាលក្រុងប៉េកាំងបានចាប់ផ្តើមវាយប្រហារដោយពាក្យសម្តីលើសម្តេចសង្ឃទីបេ ដាឡៃ ឡាម៉ា នៅថ្ងៃអង្គារម្សិលមិញក្នុងខួបលើកទី៥០នៃការបង្កើតតំបន់រដ្ឋបាលពិសេសទីបេ។ ក្រុងប៉េកាំងបានហៅសម្តេចសង្ឃទីបេខាងលើថាជាមេដឹកនាំក្រុមទាមទារផ្តាច់ខ្លួននិងព្រមានបន្តបង្ក្រាបរាល់ចលនាបះបោរផងដែរ។	លោក មុំ ពិទូរ្យ លម្អិតព័ត៌មាននេះ ម្សិលមិញនេះ រដ្ឋាភិបាលចិនបានចេញមុខរិះគន់សម្តេចសង្ឃទីបេ ដាឡៃ ឡាម៉ាជាខ្លាំងក្នុង ខួបលើកទី៥០នៃការបង្កើតតំបន់រដ្ឋបាលនៅក្នុងទឹកដីទីបេ។ការរៀបចំខួបលើកទី៥០នៃការបង្កើតតំបន់រដ្ឋបាលពិសេសនេះមានទ្រង់ទ្រាយធំនិងមានប្រជាជនចូលរួមច្រើនផងដែរ ហើយកម្មវិធីត្រូវបានគេរៀបចំឡើងនៅតំបន់Lhasa។ ប្រជាជននៅតំបន់ទីបេបានប្រមូលផ្តុំគ្នាយ៉ាងច្រើនកុះករដោយកាន់គ្រវីទង់ជាតិចិនចុះឡើង ដូចរៀបចំបុណ្យចូលឆ្នាំដូច្នេះដែរ។ យ៉ាងណាមិញ ក្រុមសិទ្ធិមនុស្សបានថ្កោលទោសការរៀបចំខួបលើកទី៥០នៃការបង្កើតតំបន់រដ្ឋបាលទីបេនេះឡើងកាលពីម្សិលមិញដូចគ្នា។ ដោយឡែក អាជ្ញាធរចិននិងបក្សកម្មុយនីស្តចិនបានទិតៀនសម្តេចសង្ឃ ដាឡៃ ឡាម៉ាថាជាមេដឹកនាំក្រុមបះបោរទាមទារផ្តាច់ខ្លួនដើម្បីឈានទៅប្រកាសឯករាជ្យពីចិន។ ទោះជាយ៉ាងណាក៏ដោយ សម្តេចសង្ឃនិងជាមេដឹកនាំសាសនាដ៏ល្បីល្បាញ ដាឡៃឡាម៉ា បានអះអាងថា សម្តេចប្រឹងប្រែងដើម្បីធ្វើយ៉ាងណាទាមទារសិទ្ធិសេរីភាពសម្រាប់ប្រជាជនក្នុងតំបន់ដើម្បីឲ្យពួកគេរស់នៅប្រសើរជាងមុនប៉ុណ្ណោះ គ្មានបំណងទាមទារឯករាជ្យឡើយ។ ប៉ុន្តែតាំងពីដើមមកអាជ្ញាធរចិននៅតែបន្តចោទប្រកាន់ដូចខាងលើ និងមិនទទួលយកការបកស្រាយរបស់សម្តេចសង្ឃឡើត។ ម្សិលមិញនេះដែរ ក្រៅពីរិះគន់អាជ្ញាធរចិនក៏បានប្រកាសព្រមានជាមុនថានឹងបន្តការបង្ក្រាបចលនាបះបោររបស់ប្រជាជនទីបេនៅពេលខាងមុខបន្តទៀតផងដែរ។ មន្ត្រីជាន់ខ្ពស់នៃបក្សកុម្មុយនីស្តចិន Yu Zhengsheng បានថ្លែងប្រាប់ទីភ្នាក់ងារព័ត៌មានចិនស៊ិនហួរថា លោកស្នើឲ្យរដ្ឋាភិបាលចិនបន្តប្រតិបត្តិការបង្ក្រាប់រាល់ចលនាបះបោរនៅតំបន់ទីបេ។ សម្តីមន្ត្រីជាន់ខ្ពស់នៃបក្សកុម្មុយនីស្តចិននេះ អាចបញ្ជាក់ច្បាស់ហើយថា អាជ្ញាធរចិននឹងមិនបន្ធូរបន្ថយការរឹតត្បិតសិទ្ធិសេរីភាពប្រជាជនទីបេ និងមិនបញ្ឈប់ការធ្វើទុក្ខបុកម្នេញរាល់អ្នកតវ៉ាប្រឆាំងក្រុងប៉េកាំងឡើយ។ រដ្ឋាភិបាលចិនបានផ្តល់ស្វ័យភាពដល់តំបន់ទីបេ ដោយប្រែក្លាយខ្លួនជាតំបន់រដ្ឋបាលពិសេសមួយក្នុងឆ្នាំ ១៩៦។ ការបង្កើតតំបន់រដ្ឋបាលពិសេសនេះ កើតឡើងប្រហែល ១៥ឆ្នាំ ក្រោយពេលដែលកងទ័ពចិនដណ្តើមកាន់កាប់ទឹកដីទីបេ។ ប៉ុន្តែជារឿយៗគេសង្កេតឃើញមានចលនាទាមទារក្រុងប៉េកាំងឲ្យផ្តល់ឯករាជ្យដល់តំបន់ទីបេនេះ រហូតមានការដុតសម្លាប់ខ្លួនផងដែរ។ ហើយភាគច្រើននៃអ្នកដែលចេញមុខដុតខ្លួនជាព្រះសង្ឃនៅតំបន់ទីបេតែម្តង។ ថ្វីបើ រដ្ឋាភិបាលចិនផ្តល់ស្វ័យភាពឲ្យតំបន់ទីបេក៏ដោយ គ្មានប្រជាជនទីបេណាម្នាក់មានសំណាងបានកាន់តំណែងធំៗក្នុងតំបន់ឬក្នុងបក្សកុម្មុយនីស្តក្នុងតំបន់ឡើយ។ ហើយរដ្ឋាភិបាលក្រុងប៉េកាំងក៏ព្យាយាមគ្រប់គ្រងតំបន់ទីបេយ៉ាងតឹងតែងខ្លាំងបំផុតផងដែរតាំងពីយូរយារមកហើយនោះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2744.txt	វិបត្តិជនភៀសខ្លួននៅអឺរ៉ុបកាន់តែបន្តធ្លាក់ដុនដាបពីមួយថ្ងៃទៅមួយថ្ងៃ។ ក្រោយការរកឃើញសាកសពជនភៀសខ្លួន៧១នាក់នៅប្រទេសអូទ្រីស គេបានស្រង់សាកសពជនភៀសខ្លួនយ៉ាងហោច៧៦នាក់ ដែលបានបានលង់ទឹកស្លាប់ ពេលពួកគេព្យាយាមឆ្លងទូកពីលីប៊ី ចូលទៅអ៊ីតាលី។ ប្រធានអង្គការសហប្រជាជាតិ បាន គីមូន បានរិះគន់ពីវិធានការដោះស្រាយបញ្ហាអន្តោប្រវេសន៍ដ៏អន់ខ្សោយ នៅសមុទ្រមេឌីទែររ៉ាណេ និងនៅអឺរ៉ុប។	ប្រធានអង្គការសហប្រជាជាតិពិតជាពិបាកនឹងបើកភ្នែកមើលជនអន្តោប្រវេសន៍សន្ធឹកសន្ធាប់ដែលចេះតែស្លាប់រៀងរាល់ថ្ងៃខ្លាំងណាស់។ បញ្ហានេះសបង្ហាញពីការបិទភ្នែករបស់អឺរ៉ុប នៅចំពោះមុខបញ្ហាមនុស្សធម៌ ដែលត្រូវដោះស្រាយបន្ទាន់។ សូម្បីតែកប៉ាល់លិចក្នុងទឹក ក៏ជនភៀសខ្លួនប្រទាញប្រទង់គ្នា ដណ្តើមគ្នាយកអាវពោង ដើម្បីការពារជីវិតពីសេចក្តីស្លាប់ដែរ។ លោក បាន គីមូន បានអំពាវនាវអោយគ្រប់ប្រទេសដែលកំពុងប្រឈមនឹងបញ្ហាជនអន្តោប្រវេសន៍ រកវិធានការអោយបានប្រសើរជាងមុន ខ្លាំងក្លាជាងមុន ដោយផ្អែកលើគោលការណ៍មនុស្សធម៌ ការចេះអាណិតអាសូរ និងការគោរពច្បាប់អន្តរជាតិ។ លោកបានចំអកថា ពេលពិនិត្យសំណុំឯកសារសុំសិទ្ធិជ្រកកោន រដ្ឋនានាមិនត្រូវរើសអើងសាសនា រឺអត្តសញ្ញាណជនអន្តោប្រវេសន៍ទេ ហើយក៏មិនត្រូវបណ្តេញពួកគេអោយត្រលប់ទៅកន្លែងដើមវិញដែរ បើកន្លែងនោះមានគ្រោះថ្នាក់គំរាមអាយុជិវិតពួកគេ។ លោក បាន គីមូន បានប្រកាសថា អង្គការសហប្រជាជាតិនឹងបើកកិច្ចប្រជុំប្រចាំឆ្នាំ នៅក្រុងញូវយក ថ្ងៃ៣០កញ្ញាខាងមុខ ដើម្បីពិភាក្សាបញ្ហាជនភៀសខ្លួន។ កាលពីថ្ងៃព្រហស្បតិ៍ កប៉ាល់ដឹកជនភៀសខ្លួន៣០០ទៅ៤០០នាក់ បានលិចក្នុងសមុទ្រ នៅភាគខាងលិចលីប៊ី ពេលពួកគេព្យាយាមឆ្លងចូលអ៊ីតាលី។ សាកសពជនភៀសខ្លួនជាង៧០នាក់ ត្រូវបានស្រង់ឡើង ហើយមនុស្ស១៩៨នាក់ត្រូវគេសង្គ្រោះរួចផុតពីសេចក្តីស្លាប់។ អង្គការHCR បារម្ភខ្លាចថា មានមនុស្សស្លាប់ច្រើនជាងនេះ ព្រោះនៅមានមនុស្សបាត់ខ្លួនសន្ធឹកសន្ធាប់ទៀត។ គិតពីខែមករាមក ជនភៀសខ្លួនជាង៣០០ ០០០នាក់ បានឆ្លងសមុទ្រមេឌីទែររ៉ាណេ ហើយជាង២៥០០នាក់បានស្លាប់ នៅសមុទ្រពេលពួកគេព្យាយាមឆ្លងចូលទៅអឺរ៉ុប។ ក្នុងទឹកដីអឺរ៉ុបវិញ កាលពីថ្ងៃព្រហស្បតិ៍ នៅអូទ្រីស ប៉ូលិសបានរកឃើញសាកសពជនភៀសខ្លួន៧១នាក់ ក្នុងឡានកាំម្ញ៉ុងមួយគ្រឿង ដែលគេទុកចោល។ ជនរងគ្រោះអាចជាជនជាតិស៊ីរី។ ឡានកាំម្ញ៉ុងមានផ្លាកលេខមកពីហុងគ្រី។ អាជ្ញាធរហុងគ្រីបានចាប់ខ្លួនជនសង្ស័យ៤នាក់ ៣នាក់ជាពលរដ្ឋប៊ុលហ្ការី ក្នុងនោះមានម្ចាស់កាំម្ញ៉ុង និងអ្នកបើកឡាន២នាក់។ ជនសង្ស័យទាំងនេះជាប់សង្ស័យពីបទជាប់ទាក់ទងនឹងបណ្តាញម៉ាហ្វ៊ីយ៉ារត់ពន្ធមនុស្ស ជាបណ្តាញប៊ុលហ្ការី-ហុងគ្រីរួមគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2745.txt	បាតុករលីបង់គ្រប់និន្នាការនយោបាយបានទាមទារអោយរដ្ឋមន្ត្រីបរិស្ថាន Mohammad Machnoukចុះចេញពីតំណែង ដោយសារតែគ្មានសមត្ថភាពដោះស្រាយបញ្ហាសម្រាម ដែលគរដូចភ្នំ នៅទូទាំងប្រទេស។ បាតុករជាងមួយសែននាក់បានតវ៉ាតាំងពីខែកក្កដាមកម្ល៉េះ។ថ្ងៃពុធម្សិលមិញ ប្រជាជនកាន់តែខឹងខ្លាំង និងបន្តបាតុកម្ម ដោយសារតែ កាលពីថ្ងៃអង្គារ ប៉ូលិសប្រើកម្លាំងបណ្តេញក្រុមបាតុករចេញពីក្រសួងបរិស្ថាននៅក្រុងបេរូត។	សម្រាម នៅលីបង់ គរដូចភ្នំ នៅតាមផ្លូវជាច្រើនក្នុងក្រុងបេរូត និងតាមក្រុងជាច្រើនទូទាំងប្រទេស ធ្វើអោយប្រជាជនស្រែកជេររដ្ឋាភិបាលថា ស្អុយដូចសម្រាមដូច្នោះដែរ។ កន្លែងចាក់សម្រាមសំខាន់ បានបិទទ្វារ១ខែកន្លះមកហើយ។ នៅលីបង់ មានក្រុមហ៊ុនប្រមូលសម្រាមតែមួយគត់ តែកិច្ចសន្យាក្រុមហ៊ុននិងរដ្ឋបានផុតកំណត់ហើយ។ បាតុករមិនត្រឹមតែតវ៉ាពីរឿងសម្រាមទេ ពួកគេក៏តវ៉ា ប្រឆាំងនឹងនយោបាយពុករលួយ បក្សពួកនិយម ប្រឆាំងរដ្ឋាភិបាលដែលអសមត្ថភាព ក្រោយសង្គ្រាមស៊ីវិល២៥ឆ្នាំមកនេះ។ ប្រជាជនក៏តវ៉ាប្រឆាំងនឹងសេវាសាធារណៈដែលធ្លាក់ដុនដាបផងដែរ។ កាលពីថ្ងៃអង្គារ នៅក្រុងបេរូត ក្រុមយុវជនជាង១០នាក់បាននាំគ្នាចូលទៅកាន់កាប់ក្រសួងបរិស្ថាន ជិត៨ម៉ោង ដើម្បីទាមទារអោយរដ្ឋមន្ត្រីចុះពីតំណែង។ តែពួកគេត្រូវបានកងកម្លាំងបណ្តេញចេញពីទីនោះ។ ហេតុការណ៍នេះកាន់តែធ្វើអោយប្រជាជនខឹងសម្បារ ចុះបាតុកម្មតាមដងផ្លូវថែមទៀត។ ពួកគេនៅមិនទាន់ភ្លេចពីចលនាតវ៉ា ថ្ងៃ២២សីហាកន្លងទៅទេ។ កាលពីថ្ងៃ២២សីហា ប៉ូលិសបានលេងធ្ងន់ដៃលើក្រុមបាតុករ។ រដ្ឋមន្ត្រី បរិស្ថាន លោកMohammad Machnouk បានប្រកាសដាក់ទោសប៉ូលិសដៃដល់ អោយទទួលការពិន័យ។ ដោយឡែក លោកMachnouk បានព្រមានប្រើកម្លាំងទប់ទល់បាតុករដែលហ៊ានបង្កការខូចខាតដល់ស្ថាប័ន រដ្ឋ។ លីបង់គ្មានប្រធានាធិបតីទេ តាំងពីខែឧសភា ឆ្នាំ២០១។ នយោបាយនៅរាំងស្ទះ ដោយសារតែក្នុងរដ្ឋាភិបាល មានពីរបក្សពួក៖ ក្រុមទី១ ជាក្រុមរបស់អតីតនាយករដ្ឋមន្ត្រី សាអាដ ហារីរី។ ក្រុមនេះទទួលការគាំទ្រពីអារ៉ាប៊ី សាអូឌីត និងអាមេរិក។ ក្រុមទី២ ជាក្រុមរបស់អេស្បូឡានិកាយស្ហ៊ីអ៊ីត មានអ៊ីរ៉ង់គាំទ្រ។ ដោយសារការតវ៉ាសម្រាមកាន់តែរាលដាល ការបោះឆ្នោតប្រធានាធិបតីដែលត្រូវធ្វើនៅថ្ងៃពុធទី២កញ្ញាម្សិលមិញ ត្រូវបានលើកពេលទៅថ្ងៃ៣០កញ្ញាចុងខែវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2746.txt	ការកើននៃចំនួនអ្នកស្លាប់ ដោយសារតែព្យាយាមភៀសខ្លួនចេញពីតំបន់ជម្លោះ បានក្លាយជាវិបត្តិដ៏ ធ្ងន់ធ្ងរមួយសម្រាប់ពិភពលោកត្រូវដោះស្រាយរួមគ្នា។ ជាការទទួលខុសត្រូវមួយ រដ្ឋាភិបាលអូស្ត្រាលី បានសម្រេចព្រមទទួលជនភៀសខ្លួន ដែលចេញពីជំរំជនភៀសខ្លួនអីរ៉ាក់ និង ស៊ីរី ខណៈការបញ្ជូនជនភៀសខ្លួនចេញពីអូស្ត្រាលី ក៏នៅតែបន្តធ្វើផងដែរ។	លោក មុំ ពិទូរ្យ លម្អិតព័ត៌មាននេះ ម្សិលមិញនេះ លោកនាយករដ្ឋមន្ត្រីអូស្ត្រាលី តូនី អាបត់ (Tony Abbott) បានប្រកាសព្រមទទួលយកជនភៀសខ្លួនមកពីជំរំអីរ៉ាក់ និង ស៊ីរី ដែលកំពុងទទួលរងទុក្ខដោយសារសង្គ្រាមស៊ីវិល និងកំពុងផ្សងព្រេងតាមទូក។ ការព្រមទទួលជនភៀសនេះ គឺធ្វើឡើងដើម្បីបង្ហាញពីការទទួលខុសត្រូវរបស់ អូស្ត្រាលីក្នុងការឆ្លើយតបទៅនឹងបញ្ហាសន្តិសុខមនុស្សជាតិបច្ចុប្បន្ន។ ថ្លែងការណ៍នៅក្នុងសន្និសីទលោកនាយករដ្ឋមន្ត្រីតូនី អាបត់ បានបញ្ជាក់ថា ចំណាត់ការក្នុងការទទួល យកជនភៀសខ្លួនដែលកំពុងតែរងគ្រោះដោយសារតែបញ្ហាសង្គ្រាមនេះ គឺជាផ្នែកមួយដែលទាក់ទង ជាមួយនឹងរូបភាពរបស់ក្មេងប្រុសជនជាតិស៊ីរី Aylan ដែលបានស្លាប់យ៉ាងអាណោចអាធម៌ ក្នុងដំណើរផ្សងព្រេងតាមទូកដើម្បីស្វែងរកទីសុវត្ថិភាព។ យ៉ាងណាក៏ដោយ លោកអះអាងថា ការបង្កើននូវចំនួនជនភៀសខ្លួនមកកាន់អូស្ត្រាលី មិនមែនមានន័យថា អូស្ត្រាលីអាចទទួលត្រឹមតែចំនួនប្រចាំឆ្នាំដែលមានប្រមាណ១៣៧៥០នោះទេ ពោលគឺ ចំនួននឹងអាចលើសពីនេះ។ ការទទួលយកជនភៀសខ្លួននេះ មិនមែនជារឿងថ្មីរបស់អូស្ត្រាលីនោះទេ ពោលគឺកាលពីឆ្នាំមុន អូស្ត្រាលី ផ្តល់ជំនួយហិរញ្ញវត្ថុចំពោះប្រជាជនជាង៤៤០០នាក់ពីស៊ីរី និង អីរ៉ាករួចទៅហើយ។ តាមគម្រោង អូស្ត្រាលី នឹងបង្កើននៃការទទួលយកជនភៀសខ្លួនរហូតដល់១៨៧៥៩នៅឆ្នាំ២០១៨ ។ ដោយឡែក សម្រាប់ជនភៀសខ្លួនដែលនឹងត្រូវទទួលយកនោះ គឺផ្តោតទៅលើជនភៀសខ្លួនជាលក្ខណៈគ្រួសារ ស្ត្រី និង កុមារ ហើយជាពិសេសនោះ ក្រុមជនជាតិភាគតិច ដែលបានស្វែងរកទីជម្រកនៅជំរំក្បែរស៊ីរី និង អីរ៉ាក់។ អ្វីដែលគួរកត់សម្គាល់នោះ ខណៈពេលដែលអូស្ត្រាលី ប្រកាសទទួលយកជនភៀសខ្លួនដែលទទួល រងគ្រោះដោយសង្គ្រាម រដ្ឋាភិបាលអូស្ត្រាលី ក៏បានបន្តបញ្ជូនជនភៀសខ្លួនទៅកាន់រដ្ឋដទៃទៀតផងដែរ។ ជាក់ស្តែងរដ្ឋាភិបាលអូស្ត្រាលី បានចុះព្រមព្រៀងជាមួយនឹងរដ្ឋាភិបាលកម្ពុជាដើម្បីបញ្ជូន ជនភៀស ខ្លួនពីកោះណូរ៉ូ មកតាំងលំនៅនៅកម្ពុជា។ សកម្មភាពពីរក្នុងពេលជាមួយគ្នានេះ ត្រូវបានគេយល់ឃើញថា ចំណាត់ការរបស់អូស្ត្រាលី គឺគ្រាន់តែធ្វើឡើងដើម្បីបំពេញមុខតែប៉ុណ្ណោះ ពោលគឺរដ្ឋាភិបាលអូស្ត្រាលី មិនអាចគេចវេះមិនទទួលកាតព្វកិច្ចនេះបាននោះទេ។ សូមរម្លឹកផងដែរ កាលពីរយៈពេលចុងក្រោយនេះ រដ្ឋាភិបាលអូស្ត្រាលី បានអនុវត្តគោលការណ៍ព្រៃផ្សៃមួយដើម្បីបញ្ឈប់សកម្មភាពជនភៀសខ្លួនតាមទូកទៅកាន់អូស្រា្តលី ដែលភាគច្រើនពួកគេ គឺជាជនជាតិភាគតិចរ៉ូហ៊ីងយ៉ាដែលបានចាកចេញពីមីយ៉ាន់ម៉ាដោយទទួលរងទុក្ខបុកម្នេញពីរដ្ឋាភិបាល។ ហើយគោលការណ៍ព្រៃផ្សៃនោះគឺ រាល់ទូកដឹកជនភៀសខ្លួនដែលមានទិសដៅមកកាន់អូស្ត្រាលី នឹងត្រូវបញ្ឈប់ដំណើរ ហើយញ្ជូនទៅកាន់ប្រភពដើមរបស់ពួកគេវិញ និង ថែមទាំងកម្ចេចទូកទាំងនោះចោលទៀតផង៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2747.txt	រឿងចម្រូងចម្រាសថ្មីមួយទៀតកើតឡើង ស្របពេលដែលរដ្ឋាភិបាលជប៉ុនស្វះស្វែង បង្កើនអំណាចយោធារបស់ខ្លួនឲ្យខ្លាំងក្លាឡើងវិញ។ នោះគឺការសង់នាវាចម្បាំងសម្រាប់ដឹកឧទ្ធម្ភាគចក្រធំបំផុតហើយចម្លងយកឈ្មោះនាវាចម្បាំងដែលចក្រពត្តិជប៉ុនប្រើសម័យសង្គ្រាមលោកលើកទី២។ ឯក្រុងប៉េកាំងបានចេញមុខរិះគន់ជប៉ុនម្តងទៀត ព្រោះឈ្មោះនាវាចម្បាំងនេះរំលឹកពីប្រវត្តិដ៏ជូរចត់។	លោក មុំ ពិទូរ្យ លម្អិតព័ត៌មាននេះ ស្ងាត់ៗជប៉ុនស្រាប់តែបង្ហាញគម្រោងសាងសង់នាវាចម្បាំងធុនធំមួយគ្រឿង សម្រាប់ប្រើប្រាស់ដឹកជញ្ជូនឧទ្ធម្ភាគចក្រជាផ្លូវការ កាលពីថ្មីកន្លងទៅនេះ។ ប៉ុន្តែឈ្មោះកប៉ាល់ចម្បាំងនេះបានធ្វើឲ្យកើតរឿងចម្រូងចម្រាស និងធ្វើឲ្យអ្នកជិតខាងជប៉ុនខឹងសម្បារខ្លាំងដែរ ដ្បិតជប៉ុនចម្លងយកឈ្មោះកប៉ាល់ចម្បាំងសម័យសង្គ្រាមលោកលើកទី២ ដាក់ឲ្យកប៉ាល់ថ្មីរបស់ខ្លួននេះ។ ឈ្មោះនាវាដឹកឧទ្ធម្ភាគចក្រថ្មីនេះគឺ « Kaga » ដែលវាជានាវាចម្បាំងធុនធំលេខរៀងទីពីរក្នុងវិស័យកងទ័ពជប៉ុន ហើយវាមានទម្ងន់សរុប ២៤ពាន់តោនឯណោះ ។ ចំណែកនាវាចម្បាំងធុនធំលេខរៀងទី១ នោះមានឈ្មោះថា Izumo ដែលវាត្រូវបានគេសាងសង់ឡើងតាំងពីឆ្នាំ ២០១៣មកម្ល៉េះ។ ហើយនាវានេះបានចួលបម្រើការក្នុងវិស័យយោធាជប៉ុនកាលតាំងពីខែមិនាឆ្នាំ ២០១៥នេះ។ ជុំវិញការសាងសង់នាវាចម្បាំងយកឈ្មោះតាមនាវាសម័យសង្គ្រាមលោកលើកទី២ បានធ្វើឲ្យបណ្តាប្រទេសនានាដែលធ្លាប់ស្ថិតក្រោមការឈ្លានពាននិងធ្វើទុក្ខបុកម្នេញរបស់ទ័ពជប៉ុន ខឹងសម្បារខ្លាំងដែរ។ រឿងចម្លងឈ្មោះនាវាចម្បាំងនេះបានក្លាយជារឿងចម្រូងចម្រាស ហើយវាបញ្ជាក់ពីចេតនាមិនល្អរបស់ជប៉ុន ស្របពេលដែលរដ្ឋមួយនេះកំពុងប្រឹងប្រែងពង្រឹងអំណាចយោធារបស់ខ្លួនឡើងវិញផង។ រឿងរ៉ាវគឺវាដូច្នេះ ជប៉ុនធ្លាប់មាននាវាចម្បាំងឈ្មោះ Kaga នៅសម័យសង្គ្រាមលោកលើទី២ ហើយនាវានេះក៏ធ្លាប់ចូលរួមក្នុងប្រតិបត្តិការវាយប្រហារកំពង់ផែយោធាអាមេរិកនៅ Pearl Harbor ឆ្នាំ ១៩៤១ ផងដែរ។ នាវាចម្បាំងដើមដែលមានឈ្មោះ Kaga នេះ ត្រូវបានសាងសង់ឡើងតាំងពីឆ្នាំ ១៩២១ ហើយចូលបម្រើការនៅក្នុងឆ្នាំ ១៩២៨ ។ ក្រៅពីថា ជានាវាចម្បាំងសម័យសង្គ្រាមលោកលើកទី២ នាវាចម្បាំង Kaga នេះក៏មានឈ្មោះបោះសំឡេងខ្លាំងដែរ ដោយសារចូលប្រឡូកក្នុងយុទ្ធនាការយោធាជាច្រើន ក្រៅពីវាយប្រហារកំពង់ផែយោធាអាមេរិកខាងលើផង។ នាវាចម្បាំងដើមនេះបានចូលរួមក្នុងយុទ្ធនាការទម្លាក់គ្រាប់បែកនៅឆ្នេរសមុទ្រភាគខាងកើត ប្រទេសចិន ក្នុងនោះមាននៅ ណានជីង (Nanjing) និង សៀងហៃ (Shanghai) ជាដើម។ តែនាវាចម្បាំងមួយនេះត្រូវបានកងទ័ពជើងទឹកអាមេរិកបាញ់ពន្លិចនៅក្នុងខែមិថុនាឆ្នាំ ១៩៤២ មុនចប់សង្គ្រាមលោកលើកទី២ ។ ដោយសារការចម្លងឈ្មោះដាក់ឲ្យនាវាចម្បាំងថ្មីនេះ ចិនដែលជាមិត្តជិតខាងហើយក៏មិនមានទំនាក់ទំនងជាមួយជប៉ុនស្រាប់នោះ បានបង្ហាញការសោកស្តាយ និង ខឹងសម្បារខ្លាំងដែរ។ ចិនចោទជប៉ុនថា ការចម្លងយកឈ្មោះកប៉ាល់ចម្បាំងសម័យសង្គ្រាមលោកលើកទី២មកដាក់ឲ្យសព្វាវុធខ្លួនបច្ចុប្បន្ន ជាការបង្ហាញឲ្យឃើញកាន់តែច្បាស់ពីចេតនាពង្រឹងអំណាចយោធានិយមរបស់ជប៉ុននាសម័យកាលបច្ចុប្បន្ន។ ក្រៅពីនេះ នាវាចម្បាំងជប៉ុន Izumo នោះក៏មានប្រវត្តិចម្រូងចម្រាសដែរ ក្នុងក្រសែរភ្នែកចិន ។ ជប៉ុនក៏មាន នាវាចម្បាំងឈ្មោះ Izumo ដែលក្នុងសម័យសង្គ្រាមចិននិងជប៉ុន ហើយក្នុងឆ្នាំ១៩៣៧ នាវានេះហើយដែលចេញប្រតិបត្តិការបាញ់គ្រាប់ផ្លោងគាំទ្រកងទ័ពជប៉ុនដើម្បីវាយកាន់កាប់ទីក្រុងសៀងហៃ។ ដូច្នេះបានជាចិន ចេញមុខបង្ហាញការខកចិត្ត និងរិះគន់រដ្ឋាភិបាលក្រុងតូក្យូ ជាបន្តបន្ទាប់ ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2748.txt	ខណៈពេលដែលការបោះឆ្នោតជាសកលកាន់តែខិតជិតមកដល់ សិង្ហបុរី ប្រកាសនូវមណ្ឌលជាផ្លូវការ នៅបរទេស សម្រាប់ពលរដ្ឋសិង្ហបុរី ដែលធ្វើការ ឬ ស្នាក់នៅទីនោះ ដើម្បីអាចមានលទ្ធភាពទៅ បោះឆ្នោតបានដោយងាយស្រួល និង មិនចាំបាច់ត្រលប់មកសិង្ហបុរី។	ដើម្បីសម្រួលដល់ប្រជាជនរស់នៅក្រៅប្រទេស កាលពីព្រឹកមិញនេះនាយកដ្ឋានរៀបចំការបោះឆ្នោត សិង្ហបុរី បានប្រកាសមណ្ឌលបោះឆ្នោតចំនួន១០ នៅក្រៅប្រទេសដើម្បីអាចឲ្យប្រជាជន បោះឆ្នោតនៅ ទីនោះបាន ។ នេះបើ យោងតាមសារព័ត៌មាន The Strait Time ។ យោងតាមប្រកាសរបស់នាយកដ្ឋានរៀបចំការបោះឆ្នោត មណ្ឌលនៅក្រៅប្រទេសរួមមាននៅក្រុង London, តូក្យូ(Tokyo), ប៉េកាំង, វ៉ាស៊ីនតោន, ហុងកុង, សៀងហៃ, សាន់ហ្វ្រាន់ស៊ីស្កូ, ញូវយ៉ក , Canberra (អូស្ត្រាលី), និង មណ្ឌលដែលទើបតែបន្ថែមថ្មីនៅក្រុង ឌូបៃ( Dubai)។ សូមរម្លឹកផងដែរ ការបោះឆ្នោតជាសកល ឬជ្រើសរើសសមាជិកសភាសិង្ហបុរី នឹងត្រូវធ្វើឡើងនៅថ្ងៃទី ១១ ខែ កញ្ញាខាងមុខនេះ។ ក្នុងនោះ អាសនៈសរុប ដែលត្រូវប្រកួតប្រជែងនៅក្នុងអាណត្តិនេះមាន ១៨៩អាសនៈ។ ការបោះឆ្នោតនេះដែរ គេរំពឹងទុកមុនថា គណបក្សសកម្មភាពប្រជាជន (PAP) ដែល ជាគណបក្សអំណាច នឹងរក្សាបានតំណែង និង ដឹកនាំសិង្ហបុរីបន្តទៅទៀត តែអាចនឹងថយនូវចំនួន អាសនៈខ្លះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2749.txt	ម្សិលមិញមេដឹកនាំកំពូលកូរ៉េខាងជើងលោក គីម ជុងអ៊ុន ចេញមុខសាទរកិច្ចព្រមព្រៀងបញ្ចប់ភាពតានតឹងរវាងកូរ៉េទាំងពីរដែលសម្រេចបានកាលពីសប្តាហ៍មុននេះ។ លោកបានហៅកិច្ចព្រមព្រៀងនេះថា ជាព្រឹត្តិការណ៍ប្រវត្តិសាស្ត្រមួយសម្រាប់ភាគីទាំងពីរដែលត្រួតត្រាយផ្លូវសម្រាប់ការពង្រឹងទំនាក់ទំនងបងប្អូនកូរ៉េ។ ប៉ុន្តែបុរសខ្លាំងម្នាក់នេះសង្កត់ធ្ងន់ថា បើខ្លួនមិនប្រើកម្លាំងយោធា ក៏គ្មានកិច្ចព្រមព្រៀងនេះដែរ។	លោក មុំ ពិទូរ្យ លម្អិតព័ត៌មាននេះ ប៉ុន្មានថ្ងៃក្រោយកិច្ចព្រមព្រៀងរវាងកូរ៉េទាំងពីរ លោក គីមជុនអ៊ុន ប្រកាសសាទរដល់ការបង្កើតកិច្ចព្រមព្រៀងនេះកាលពីម្សិលមិញ ដោយលោកជឿជាក់ថា វាជាព្រឹត្តិការណ៍ប្រវត្តិសាស្ត្រសម្រាប់ប្រជាជនកូរ៉េទាំងពីរ។ ប្រមុខរដ្ឋកូរ៉េខាងជើងលោក គីម ជុងអ៊ុន ជឿជាក់ថា កិច្ចព្រមព្រៀងនេះជួយឲ្យភាគីស្វែងយល់ពីបញ្ហានិងអាចបន្ថយកម្តៅនិងការប្រឈមមុខគ្នារវាងកងទ័ពកូរ៉េទាំងពីរ។ ប៉ុន្តែក្រៅពីលើកសរសើរកិច្ចព្រមព្រៀងនេះ លោក គីម ជុនអ៊ុន ក៏ឆ្លៀតវាយប្រហារកូរ៉េខាងត្បូងដោយពាក្យសម្តីផង ជុំវិញដំណើរការនៃការចរចាគ្នានេះទម្រាំមមានកិច្ចព្រមព្រៀង។ លោក ថា បើកូរ៉េខាងជើងមិនប្រើអំណាចយោធាដ៏ខ្លាំងក្លារបស់ខ្លួនទេ ម្ល៉េះកិច្ចព្រមព្រៀងនេះមិនអាចចេញជាផ្លូវឡើយ។ លោក គីម ជុងអ៊ុន ចង់ពន្យល់ថា កិច្ចព្រមព្រៀងបញ្ចប់ការប្រឈមមុខគ្នាផ្នែកយោធានេះ កើតមានឡើងដោយសារតែកូរ៉េខាងជើងប្រើប្រាស់យុទ្ធសាស្ត្រពិសេសពីរព្រមគ្នាគំរាមផង និងចរចាផងដើម្បីឲ្យកូរ៉េខាងត្បូងបន្ទន់ឥរិយាបថ។ ភាគីទាំងពីរទើបសម្រេចបានកិច្ចព្រមព្រៀងមួយរួមគ្នាដើម្បីបញ្ចៀសការប្រឈមមុខគ្នាផ្នែកយោធានៅឧបទ្វីបកូរ៉េកាលពីថ្ងៃអង្គារ ដោយកូរ៉េខាងជើងព្រមនិយាយពាក្យថាសោកស្តាយចំពោះករណីផ្ទុះមីនបង្កគ្រោះថ្នាក់ដល់ទាហានកូរ៉េខាងត្បូងពីរនាក់។ ចំណែកកូរ៉េខាងត្បូងឯណោះវិញក៏បានប្រកាសបញ្ឈប់ការឃោសនាតាមព្រំដែនដើម្បីបង្កូចឈ្មោះកូរ៉ខាងជើងដែរ។ ម្យ៉ាងវិញទៀត ភាគីទាំងពីរក៏បានព្រមព្រៀងគ្នាបន្តកម្មវិធីជួយឲ្យប្រជាជនកូរ៉េទាំងពីរដែលបែកបាក់គ្នាកាលពីសម័យសង្គ្រាមកូរ៉េបានជួបជុំគ្នាផងដែរ។ ដូចការលើកឡើងរបស់លោក គីម ជុនអ៊ុន លើកឡើងដូច្នេះមែនដែរ។ ក្នុងពេលចរចា តំណាងព្យុងយ៉ាង បានប្រើយុទ្ធសាស្ត្រយោធាគំរាមផង និងចរចាផងក្នុងពេលតែមួយជាមួយកូរ៉េខាងត្បូង។ គេឃើញកងទ័ពកូរ៉េខាងជើងកើនឡើងទ្វេដង ហើយអាវុធយុទ្ធសាស្ត្រក៏ត្រូវបានក្រុងព្យុងយ៉ាងពង្រាយត្រៀមរួចអស់ដែរដើម្បីគំរាមកូរ៉េខាងត្បូង។ ក្រៅពីនេះកូរ៉េខាងជើងក៏ប្រើប្រាស់យុទ្ធសាស្ត្រនុយក្លេអ៊ែរគំរាមកូរ៉េខាងត្បូងនិងសហរដ្ឋអាមេរិកផងដែរ។ តែយុទ្ធសាស្ត្រដែលលោកគីម ជុងអ៊ុន បានប្រើប្រាស់នោះក៏បានធ្វើឲ្យសហគមន៍អន្តរជាតិភ្នែកនៅកញ្ចឹងកដែរ។ ទោះបីជាការប៉ះទង្គិច និងការគំរាមធ្វើសង្គ្រាមកើតឡើងជារឿយៗក៏ដោយ អ្វីដែលគេបារម្ភបំផុតគឺកង្វះបទពិសោធន៍ និងភាពឆេវឆាវរបស់មេដឹកនាំវ័យក្មេង គីមជុងអ៊ុន ឯណោះទៅវិញទេ។ បើស្ថិតក្រោមរបបដឹកនាំលោក គីមអ៊ីលស៊ុង និងគីមជុងអ៊ីល អាចថាជារឿងធម្មតាព្រោះមេដឹកនាំទាំងពីរនាក់នេះមានបទពិសោធន៍ការទូត និងអាចប្រើយុទ្ធសាស្ត្រគ្រោះថ្នាក់នេះបានដោយងាយ ដើម្បីគំរាមសត្រូវ ប៉ុន្តែ គីម ជុងអ៊ុន មិនមានបទពិសោធន៍ទូលំទូលាយដូចជីតានិងឪពុកគេដែលតែងបាញ់គ្រាប់ចុះឡើង បំភ័យកូរ៉េខាងត្បូងនិងអាមេរិកជាប្រចាំនោះឡើយ។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_275.txt	រដ្ឋមន្ត្រីការបរទេសចិន លោក វ៉ាង យី នៅថ្ងៃទី២៣ ខែកញ្ញា បានសន្យាជាមួយសមភាគីជប៉ុន ស៊ើបអង្កេតករណីចាក់សម្លាប់ក្មេងប្រុសម្នាក់នៅទីក្រុងស៊ិនជិន ហើយបានអំពាវនាវឲ្យជប៉ុនរក្សាភាពស្ងប់ស្ងាត់ និងចៀសវាងបង្កទៅជារឿងនយោបាយ។	ក្នុងជំនួបរវាងរដ្ឋមន្ត្រីការបរទេសចិន និងជប៉ុនបានធ្វើឡើងនៅទីក្រុងញូវយ៉កនៅខាងក្រៅសម័យប្រជុំមហាសន្និបាតអង្គការសហប្រជាជាតិ លោក វ៉ាង យី បានជួបជាមួយរដ្ឋមន្ត្រីការបរទេសជប៉ុនលោកស្រី យូកូ កាមីកាវ៉ា តាមសំណើរបស់ភាគីជប៉ុន។ ថ្លែងពីទៅក្រុងវ៉ាស៊ីនតោន លោក យី បានសន្យាថា ចិននឹងស៊ើបអង្កេត ហើយដោះស្រាយការវាយប្រហារលើនិស្សិតជប៉ុននៅទីក្រុងស៊ិនជិនទៅតាមច្បាប់ ព្រមទាំងធានាសុវត្ថិភាពពលរដ្ឋបរទេសទាំងអស់នៅក្នុងប្រទេសនេះតាមច្បាប់។ លោកបានអំពាវនាវភាគីជប៉ុនមើលឧបទ្ទវហេតុនេះ «ដោយស្ងប់ស្ងាត់ និងសមហេតុផល» ចៀសវាងលើកបញ្ហានេះ ធ្វើជារឿងនយោបាយ និងពង្រីកកាន់ធំ។ ផ្អែកលើទំនាក់ទំនងទ្វេភាគីលោក យី រំពឹងថា ជប៉ុន និងចិន នឹងចាប់យកទិសដៅត្រឹមត្រូវនៃទំនាក់ទំនងរបស់ប្រទេសទាំងពីរ អនុវត្តការឯកភាពគ្នារវាងមេដឹកនាំនៃភាគីទាំងពីរ ព្រមទាំងជំរុញការអភិវឌ្ឍន៍ទំនាក់ទំនងចិន-ជប៉ុនឱ្យកាន់តែល្អ និងស្ថិរភាព។ មុនជំនួបថ្នាក់រដ្ឋមន្រ្តីការបទេសភាគីទាំងពីរ នាថ្ងៃដដែលអនុរដ្ឋមន្ត្រីការបរទេសចិន លោក Sun Weidong ក៏បានជួបមន្រ្តីជប៉ុន លោក Tsuge Yoshifumi នៅទីក្រុងប៉េកាំងដែរ។ លោក Weidong បានសម្ដែងការសោកស្ដាយ និងចូលរួមរំលែកទុក្ខចំពោះមរណភាពរបស់និស្សិតប្រុសជនជាតិជប៉ុននៅទីក្រុងស៊ិនជិនដោយលោកសង្កត់ធ្ងន់ថា ចិននឹងបន្តចាត់វិធានការប្រកបដោយប្រសិទ្ធភាព ដើម្បីធានាសុវត្ថិភាពរបស់និស្សិតបរទេសនៅក្នុងប្រទេសនេះ។ លោក Sun Weidong ក៏បានសម្តែងនូវការព្រួយបារម្ភយ៉ាងខ្លាំងអំពីចំណាត់ការទាក់ទងនឹងចិនរបស់មេដឹកនាំជប៉ុន និងអាម៉េរិក អំឡុងកិច្ចប្រជុំនៅក្នុងកិច្ចប្រជុំកំពូលនៃក្រុមQUAD រួមមានអាម៉េរិក ជប៉ុន ឥណ្ឌា និងអូស្ត្រាលី។ លោកបានជំរុញឱ្យទីក្រុងតូក្យូមានការប្រុងប្រយ័ត្នចំពោះការប្រើប្រាស់ពាក្យសម្ដី និងសកម្មភាពនានា។ បន្ទាប់ពីមានឧបទ្ទេវហេតុចាក់សម្លាប់សិស្សប្រុសអាយុ ១០ឆ្នាំនៅទីក្រុងស៊ិនជិនកាលពីសប្តាហ៍មុន នាយករដ្ឋមន្ត្រីជប៉ុន លោក ហ៊្វូមីអូ គីស៊ីដា បានស្នើឱ្យចិនពន្យល់ និងជំរុញឱ្យប្រទេសនេះការពារសុវត្ថិភាពពលរដ្ឋជប៉ុន។ ក្រសួងការបរទេសចិនបានឲ្យដឹងថា ឪពុកម្តាយរបស់ជនរងគ្រោះជាពលរដ្ឋមានសញ្ជាតិទាំងជប៉ុន និងចិន។ ប៉ូលិសបានចាប់ខ្លួនបុរសអាយុ៤៤ឆ្នាំម្នាក់ដោយចោទប្រកាន់ថា បានចាក់សម្លាប់ក្មេងប្រុសនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2750.txt	វិបត្តិជនអន្តោប្រវេសន៍កាន់តែធ្លាក់ដុនដាបខ្លាំងនៅអឺរ៉ុប។ នៅប្រទេសអូទ្រីស ថ្ងៃព្រហស្បតិ៍ម្សិលមិញ ប៉ូលិសបានរកឃើញសាកសពជនអន្តោប្រវេសន៍យ៉ាងហោច២០នាក់ ក្នុងរថយន្តកាំម្ញ៉ុងមួយគ្រឿង។ ពួកគេអាចស្លាប់ដោយថប់ខ្យល់ដកដង្ហើមក្នុងកាំម្ញ៉ុង។ នៅក្រុងវីយែន មិនឆ្ងាយពីកន្លែងសាកសព ថ្នាក់ដឹកនាំប្រទេសសហភាពអឺរ៉ុបនិងប្រទេសតំបន់បាល់កង់ខាងលិចបានជួបពិភាក្សាគ្នារកដំណោះស្រាយបញ្ហាជនអន្តោប្រវេសន៍។ វិបត្តិធ្លាក់ដុនដាបតាំងពីដើមឆ្នាំ ដល់ពេលនេះ ថ្នាក់ដឹកនាំធំៗនៅអឺរ៉ុបបានត្រឹមតែអាចពោលពាក្យថា ត្រូវតែរកដំណោះស្រាយរួមគ្នា ត្រូវតែគិតពីតម្លៃមនុស្សធម៌ប៉ុណ្ណោះ។	សូមស្តាប់ការបកស្រាយរបស់លោកស្រី ព្រំសឿន សូលីណា៖ ក្នុងកិច្ចប្រជុំក្រុងវីយែន ស្តីពីវិបត្តិជនអន្តោប្រវេសន៍ នៅថ្ងៃព្រហស្បតិ៍ម្សិលមិញ ប្រទេសស៊ែរប៊ីនិងម៉ាសេឌ័នបានអំពាវនាវអោយសហភាពអឺរ៉ុបប្រតិកម្មចាត់វិធានការអោយបានដាច់ស្រេច ចំពោះបញ្ហាជនអន្តោប្រវេសន៍។ នៅមិនឆ្ងាយពីកន្លែងប្រជុំ ប៉ូលិសអូទ្រីសបានរកឃើញសាកសពជនអន្តោប្រវេសន៍យ៉ាងហោច២០នាក់ ស្លាប់ក្នុងឡានកាំម្ញ៉ុងមួយគ្រឿង មានផ្លាកលេខមកពីហុងគ្រី។ ម្ចាស់កាំម្ញ៉ុងបានរត់គេចខ្លួនបាត់។ យោងតាមប៉ូលិស ជនរងគ្រោះទាំងនេះប្រហែលជាបានស្លាប់មួយរយៈមកហើយដែរ ព្រោះសាកសពបានភាយក្លិនស្អុយមកក្រៅ។ នេះសបង្ហាញថា បញ្ហាជនអន្តោប្រវេសន៍កាន់តែក្លាយជារឿងបន្ទាន់ដែលអឺរ៉ុបត្រូវតែរកដំណោះស្រាយអោយដាច់ស្រឡះហើយ។ គ្រាន់តែមួយសប្តាហ៍ក្នុងក្នុងខែសីហា មានជនភៀសខ្លួនដល់ទៅ២០០០០នាក់ ហូរចូលប្រទេសក្រិក។ ហើយបើគិតពីដើមឆ្នាំមកវិញ ក្រិកទទួលជនភៀសខ្លួនដល់ទៅ១សែន២ម៉ឺន៤ពាន់នាក់ឯណោះ ១២៤ ០០០នាក់ឯណោះ។ សូមរំលឹកថា ជនអន្តោប្រវេសន៍មាន២ប្រភេទ៖ ទី១ គឺជនដែលភៀសខ្លួនពីសង្គ្រាម នៅស៊ីរី រឺក៏អ៊ីរ៉ាក់។ ទី២ គឺជនភៀសខ្លួនសេដ្ឋកិច្ច គឺប្រជាជនប្រទេសក្រីក្រ នៅអឺរ៉ុប បែបយ៉ាងនៅអាល់បានី រឺកូសូវ៉ូ ដែលចេញពីទឹកដីកំណើតធ្វើដំណើរមករកការងារធ្វើក្នុងប្រទេសអ្នកមាននៅសហភាពអឺរ៉ុប។ ជនអន្តោប្រវេសន៍ទាំង២ប្រភេទសុទ្ធតែប្រថុយប្រថានជីវិត ឆ្លងកាត់ការលំបាក រស់ក្នុងស្ថានភាពដុនដាប ខ្វះទឹកភ្លើង ចំណីអាហារ ខ្វះថ្នាំពេទ្យ ដើម្បីអាចធ្វើដំណើរចូលក្នុងសហភាពអឺរ៉ុប។ ពួកគេសុទ្ធតែប្រថុយជីវិតឆ្លងទូក ទាំងគ្រួសារ រឺក៏ប្រថុយជីវិត លោតតោងរថភ្លើង លាក់ខ្លួនក្នុងឡានកាំម្ញ៉ុង រហូតដល់ដាច់ខ្យល់ស្លាប់ដូចករណីជាក់ស្តែង ដែលប៉ូលិសរកឃើញ នៅថ្ងៃព្រហស្បតិ៍ម្សិលមិញ នៅអូទ្រីសនេះឯង។ ជាទូទៅ ពួកគេចូលទៅក្រិកមុនគេ រួចបន្តទៅអឺរ៉ុបខាងលិច ដោយឆ្លងកាត់ប្រទេសម៉ាសេឌ័ន។ កន្លងមក ប្រទេសជាច្រើនបានចាត់វិធានការបន្ទាន់ខ្លះដែរ ដូចជាការបិទព្រំដែន រឺការដាក់ទ័ពជាដើម។ តាំងពីថ្ងៃ២០សីហា ការប្រកាសស្ថានភាពអាសន្ន និងការដាក់ពង្រាយទ័ពនៅម៉ាសេឌ័ន បានក្លាយជាការប៉ះទង្គិចជាមួយជនភៀសខ្លួន។ នៅភាគខាងត្បូងអឺរ៉ុបវិញ ប្រទេសស៊ែរប៊ីដែលមិនមែនជាសមាជិកអឺរ៉ុប បានក្លាយជាច្រកជួយអោយជនភៀសខ្លួនឆ្លងកាត់ ចូលសហភាពអឺរ៉ុប ធ្វើអោយមេដឹកនាំអឺរ៉ុបកាន់តែភ័យបារម្ភ។ រហូតពេលនេះ បណ្តាប្រទេសអឺរ៉ុបនៅតែមិនអាចព្រមព្រៀងគ្នាលើកូតាផ្តល់សិទ្ធិជ្រកកោន ដោយសារតែនយោបាយនិងច្បាប់អន្តោប្រវេសន៍ប្រទេសនិមួួយៗ ខុសគ្នា។ ទន្ទឹមនេះដែរ មេដឹកនាំអឺរ៉ុបនៅតែបន្តរុញច្រាន ទំលាក់កំហុសលើគ្នា ពីផលវិបាកទាំងនេះ។ គេនាំគ្នាចោទក្រិក និងអ៊ីតាលីថា ព្រមអោយជនភៀសខ្លួនចូលស្រុក បង្កការលំបាកដល់សហភាពអឺរ៉ុបទាំងអស់គ្នា។ គេមិនព្រមរួបរួមគ្នារកវិធានការដោះស្រាយបញ្ហាអោយដល់រឹសគល់ទេ។ ផ្ទុយទៅវិញ គ្រប់គ្នាសុទ្ធតែដឹងថា ត្រូវតែរកដំណោះស្រាយសេដ្ឋកិច្ច នយោបាយ និងជួយប្រទេសដែលរងសង្គ្រាម ទើបអាចកាត់បន្ថយលំហូចូលនៃជនភៀសខ្លួនបាន។ ម្សិលមិញនេះទៀត អូទ្រីសថែមទាំងព្រមានថា នឹងប្រើវិធានការធ្ងន់ រឹតបន្តឹងព្រំដែន បើមិនអាចរកឃើញដំណោះស្រាយរួមគ្នាទេនោះ។ លើសពីនេះទៀត គ្រប់គ្នាបានបន្តទំលាក់កំហុសពីបទឧក្រិដ្ឋលើឈ្មួញជួញដូរជនអន្តោប្រវេសន៍ទៀតផង។ វិបត្តិដុនដាបតាំងពីដើមឆ្នាំ តែមកទល់ពេលនេះ ប្រមុខដឹកនាំអាល្លឺម៉ង់មែរគែល ទើបតែអាចនិយាយទទួលស្គាល់ថា បញ្ហាអន្តោប្រវេសន៍ជាការទទួលខុសត្រូវរបស់ទាំងអស់គ្នា។ លោកស្រីមែរគែលទើបតែទទួលស្គាល់ថា ប្រទេសតំបន់បាល់កង់ខាងលិចបានជួយដោះស្រាយបញ្ហាអឺរ៉ុប ដោយព្រមទទួលជនភៀសខ្លួនរាប់សែននាក់។ មកទល់ពេលនេះ អឺរ៉ុបទើបនឹងអាចបើកភ្នែកស្វែងយល់ពីតម្លៃមនុស្សធម៌ប៉ុណ្ណោះ។ គេសង្កេតឃើញថា បញ្ហារាលដាលរហូតធ្វើអោយលោក បាន គីមូន ប្រធានអង្គការសហប្រជាជាតិ អំពាវនាវអោយមេដឹកនាំអឹរ៉ុបចេះអាណិតអាសូរជនភៀសខ្លួន និងរកដំណោះស្រាយរួមគ្នា។ មិនដឹងថា តើកិច្ចប្រជុំក្រុងវីយែនពីវិបត្តិជនភៀសខ្លួន អាចដោះស្រាយបានយ៉ាងណាខ្លះទេ បើមើលទៅ អឺរ៉ុបហាក់ដូចជានៅតែរុញច្រានបញ្ហាអោយគ្នាដដែលជាដដែល។ ពួកគេហាក់បានត្រឹមតែស្រែកក្តែងៗពីគោលបំណងល្អផ្ទាល់ខ្លួនប៉ុណ្ណោះ៕ សូមស្តាប់ការបកស្រាយរបស់លោកស្រី ព្រំសឿន សូលីណា៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2751.txt	ប៉ូលីសចិន ចាប់ខ្លួនជនសង្ស័យ១២នាក់ទាក់ទងនឹងការផ្ទុះឃ្លាំងដាក់សារធាតុគីមីយ៉ាងសន្ធោសន្ធៅ នៅក្នុងក្រុងTianjin ដែលធ្វើឲ្យប្រជាជន១៣៩នាក់ស្លាប់ និង ទ្រព្យសម្បត្តិឯកជននិង សារធារណៈ ត្រូវបានបំផ្លាញក្នុងតម្លៃរាប់លានដុល្លាសហរដ្ឋអាមេរិក។	យ៉ាងហោចណាស់មានជនសង្ស័យ១២នាក់ ត្រូវបានចាប់ខ្លួន ពាក់ពន្ធ័នឹងការផ្ទុះឃ្លាំងសារធាតុគីមីដ៏សន្ធោសន្ធៅនៅក្នុងក្រុងTianjinដែលបានគំរាមកំហែងដល់អាយុជីវិតប្រជាជន និង ទ្រព្យសម្បត្តិក្នុង តម្លៃរាប់លានដុលា្លសហរដ្ឋអាមេរិកនៅថ្ងៃព្រហស្បតិ៍នេះ។ នេះបើយោងតាមសារព័ត៌xinhau។ យោងតាមការបញ្ជាក់របស់ប៉ូលីស ជនសង្ស័យដែលត្រូវបានចាប់ខ្លួននោះ គឺសុទ្ធសឹងតែជាអ្នកមានតួនាទីខ្ពស់នៅក្នុងក្រុមហ៊ុនភស្តុភារដែលមានផ្ទុកសារធាតុគីមីជាច្រើននិង បានផ្ទុះនិងបង្កឲ្យមានអគ្គិភ័យយ៉ាងសន្ធោសន្ធៅ។ អ្នកទាំងនោះរួមមាន ប្រធាន អនុប្រធានក្រុមហ៊ុន និង អនុប្រធានគ្រប់គ្រងទូទៅផងដែរ។ ជុំវិញបញ្ហានេះ អាជ្ញាធរក្រុងTianjin មិនទាន់បញ្ជាក់ពីមូលហេតុ ដែលបណ្តាលឲ្យមានការផ្ទុះសារធាតុគីមីនោះទេច្បាស់លាស់នោះទេ។ ក៏ប៉ុន្តែ សម្រាប់អ្នកជំនាញមួយចំនួន បានចាត់ទុកថាបណ្តាលមកការខ្វះស្តង់ដារគ្រប់គ្រង ពោលគឺ ជាការធ្វេសប្រហែសក្នុងការគោរពសុវត្ថិភាព និង ការអនុវត្តច្បាប់ក្នុងការគ្រប់គ្រង់សារធាតុគីមី។ ដោយសារតែភាពយឺតយ៉ាវក្នុងការឆ្លើយតបរបស់អាជ្ញាធរទៅលើបញ្ហានេះ បានបណ្តាលឲ្យប្រជាជន រងគ្រោះផ្ទុះការតវ៉ាទាមទារឲ្យមានការបកស្រាយ និង ផ្តល់នូវសំណងផងដែរកាលពីពេលថ្មីៗនេះ។ យ៉ាងណាក៏ដោយ កាលពីម្សិលមិញនេះ រដ្ឋាភិបាលចិន បានដកប្រធានគ្រប់គ្រងសុត្ថិភាពទូទៅ ដោយដាក់ក្រោមការស៊ើបអង្កេតពីបទពុករលួយ ដែលអាចជាហេតុផលមួយបង្កឲ្យមានឧប្បទ្ទហេតុនេះកើតឡើង ។ សូមរម្លឹកផងដែរ ឧប្បទ្ទហេតុនៃការផ្ទុះសារធាតុគីមីពីរដង ដែលបណ្តាលឲ្យមានការឆាបឆេះយ៉ាង សន្ធោសន្ធៅ បានកើតឡើងកាលពីថ្ងៃពុធ ទី១២ ម៉ោង១១ និង ៣០យប់។ ឧប្បទ្ទវហេតុ នៃការផ្ទុះសារធាតុគីមីក្នុងក្រុង Tianjin បានបំផ្លាញនូវអាគារ យានយន្ត និង ឃ្លាំងផ្ទុកទំនិញជាច្រើន ក៏ប៉ុន្តែគេមិនទាន់ធ្វើការគណនានូវចំនួនខូចខាតនៅឡើយនោះទេ។ ការឆាបឆេះដ៏សន្ធោសន្ធៅនេះ ក៏បានបង្កឲ្យប្រជាជននៅក្នុងតំបន់រងគ្រោះប្រមាណ៣៥០០នាក់ត្រូវស្វែងរកទីកន្លែងស្នាក់អាស្រ័យបណ្តោះអាសន្នផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2752.txt	ខណៈពេលដែលក្រុមបាតុករបន្តតវ៉ាប្រឆាំងគោលនយោបាយការពារជាតិនិងសេចក្តីព្រាងច្បាប់សន្តិសុខថ្មីរបស់លោក ស៊ីនហ្សូ អាបេ ស្រាប់តែក្រសួងការពារជាតិជប៉ុនដាក់ស្នើតំឡើងថវិកាយោធា ២.២ភាគរយ ដោយស្មើជាង៤២ពាន់លានដុល្លារអាមេរិកឯណោះ។ បើសិនគេសម្រេចអនុម័តមែនកញ្ចប់ថវិកាក្នុងកម្រិតដែលស្នើរឡើងមែន វាពិតជាទំហំថវិកាធំបំផុតមិនធ្លាប់មានក្នុងរយៈពេល១៤ឆ្នាំមកនេះដែរ។ ការតំឡើងថវិកាការពារជាតិច្រើនសន្ធឹកនេះ គឺដើម្បីពង្រឹងសមត្ថភាពយោធាជប៉ុន ដោយនាំចូលសព្វាវុធច្រើនប្រភេទចូលនិងកសាងមូលដ្ឋានទ័ពបន្ថែមនៅតំបន់សមុទ្រចិនខាងកើតក្បែរមហាយក្សចិនផង។	សូមស្តាប់ការបកស្រាយរបស់លោក សៅ ផលនិស្ស័យ៖ ម្សិលមិញ រដ្ឋាភិបាលក្រុងតូក្យូបានទទួលរបាយការណ៍ថវិកាប្រចាំឆ្នាំពីក្រសួងជាច្រើន ក្នុងនោះមានក្រសួងការពារជាតិផង។ ក្រសួងការពារជាតិជប៉ុន ដាក់សេចក្តីព្រាងថវិកាការពារជាតិ ដោយក្រសួងស្នើ បង្កើនថវិកា ២.២ភាគរយបន្ថែមលើទំហំបច្ចុប្បន្ន ដែលកើនដល់៤២ពាន់លានដុល្លារអាមេរិក។ ប្រសិនបើគេអនុម័តទទួលយកសេចក្តីព្រាងថវិកាយោធានេះមែន វាមានន័យថា ថវិកាយោធាជប៉ុនស្ថិតក្នុងកម្រិតខ្ពស់បំផុតមិនធ្លាប់មានក្នុងរយៈពេល១៤ឆ្នាំកន្លងទៅនេះ។ ជារួម បើតាមរបាយការណ៍ក្រសួងការពារជាតិជប៉ុន ការបង្កើនថវិកាយោធាច្រើនសន្ធឹកសន្ធាប់នេះគឺដើម្បីពង្រឹងសមត្ថភាពយោធាជប៉ុនជារួមនិងកម្លាំងយោធានៅលើកោះ ដែលស្ថិតនៅសមុទ្រចិនខាងកើត។ ការពង្រីកកញ្ចប់ថវិកាការពារ ពិតជានឹងត្រួសត្រាយផ្លូវឲ្យរដ្ឋាភិបាលជប៉ុន ជាពិសេសក្រសួងការពារជាតិ អាចនាំចូលសព្វាវុធថ្មីៗច្រើនប្រភេទដូចជារថក្រោះ រថពាសដែក យន្តហោះចម្បាំងស៊េរីទំនើប រួមទាំងប្រព័ន្ធមីស៊ីលការពារដែនអាកាសផងដែរ។យោងតាមឯកសាររបស់ក្រសួងការពារជាតិជប៉ុន ក្រសួងចង់ទិញរថយន្តយោធា AAV7 យន្តហោះចម្បាំងស៊េរីថ្មី F-35 ប្រហែល ៦គ្រឿង យន្តហោះដឹកជញ្ជូន Osprey ឧទ្ធម្ភាគចក្រ ប្រព័ន្ធការពារដែនអាកាស រួមទាំងយន្តហោះដ្រូនគ្មានអ្នកបើកផង ។ ការនាំចូលសព្វាវុធទំនើបៗបែបនេះ វានឹងក្លាយក្តីកង្វល់ថ្មីទៀតសម្រាប់ចិន និងកូរ៉េខាងត្បូងមិនខាន បើទោះជាជប៉ុនអះអាងថានេះជាការពង្រឹងវិស័យការពារជាតិទូទៅក៏ដោយចុះ។ វាមិនមែនជារឿងចម្លែកទេដែលជប៉ុនប្រឹងត្រដរទិញសព្វាវុធចូលច្រើនសន្ធឹកបែបនេះ ទោះប្រជាជនត្អូញត្អែររឿងកំណើនសេដ្ឋកិច្ចបច្ចុប្បន្នក៏ដោយចុះ។ នេះក៏ដោយសារលោកអាបេ ចង់ធ្វើយ៉ាងណាទាញជប៉ុនឲ្យតាមឲ្យទាន់ការធ្វើទំនើបកម្មយោធារបស់ក្រុងប៉េកាំងបច្ចុប្បន្ន។ ប៉ុន្តែទោះជាតំឡើង ២.២ភាគរយក៏ដោយ កញ្ចប់លុយការពារជាតិជប៉ុននៅទាបជាងលុយចិនជាងបីដងឯណោះ។ ចាប់តាំងពីចិនក្លាយមហាយក្សសេដ្ឋកិច្ចមក រដ្ឋមួយនេះបានចំណាយលុយច្រើនសន្ធឹករហូតដល់ជិត ១៤០ពាន់លានដុល្លារអាមេរិកដើម្បីបង្កើនអំណាចយោធារបស់ខ្លួន។ ចិនចំណាយលើការស្រាវជ្រាវបច្ចេកទេស និងផលិតអាវុធខ្លួនឯង ដើម្បីការពារខ្លួនផងនិងដើម្បីត្រៀមលក់ចេញទៅទីផ្សារអាវុធអន្តរជាតិផងដែរក្នុងពេលឆាប់ខាងមុខ។ រីឯលោក អាបេ ក៏ប្រឹងខ្លាំងណាស់ដែរ ដើម្បីសម្រេចមហិច្ឆតាពង្រឹងអំណាចយោធាឲ្យបានទាន់ចិនដោយកែច្បាប់ក្នុងស្រុកផង និងឆ្លៀតបញ្ជាទិញអាវុធចូលផង។ ក្រៅពីប្រើប្រាស់សម្រាប់ទិញអាវុធយុទ្ធភ័ណ្ឌថ្មី ជប៉ុននឹងប្រើប្រាស់ថវិកានេះដើម្បីសាងសង់មូលដ្ឋានទ័ពនៅលើកោះដែលស្ថិតក្នុងសមុទ្រចិនខាងកើត។ ជប៉ុននៅតែចាត់ទុកថា កោះសេនកូគូ ស្ថិតក្រោមអធិបតេយ្យរបស់ខ្លួន មិនមែនដូចចិនអះអាងថាជារបស់ខ្លួនឡើយ។ ក្រុងវ៉ាស៊ីនតោនឯណោះវិញក៏ចាត់ទុកកោះនោះជារបស់ជប៉ុនដូចគ្នា ហើយអាមេរិកប្តេជ្ញាការពារកោះនោះដោយសម្អាងលើសន្ធិសញ្ញាកិច្ចសហប្រតិបត្តិការសន្តិសុខទ្វេភាគីដែលខ្លួនចុះជាមួយរដ្ឋាភិបាលជប៉ុនដែលនៅជាធរមាន ។ ជប៉ុនប្រឹងស្ទុះស្ទារទិញសព្វាវុធ បង្កើនឥទ្ធិពលយោរបស់ខ្លួន មិនមែនត្រឹមតែទប់ទល់ក្រុងប៉េកាំងដែលជាភាគីជម្លោះកោះសេនកូគូ ឬទាវយូ ប៉ុណ្ណោះទេ។ ប្រទេសនេះក៏កំពុងប្រឈមមុខការគំរាមកំហែងផ្នែកសន្តិសុខពីខាងរុស្ស៊ីផងដែរ ព្រោះរុស្ស៊ីចាប់ផ្តើមកសាងកម្លាំងយោធានៅលើកោះកំពុងមានជម្លោះជាមួយជប៉ុនផង។ គេឃើញរុស្ស៊ីពង្រាយរថក្រោះ សព្វាវុធធុនធ្ងន់ និងកងកម្លាំងជាច្រើនផងទៅលើកោះដែលជាប់ជម្លោះផង។ ហើយជប៉ុនរឹតតែក្តៅក្រហាយទៀតនៅពេលដែល នាយករដ្ឋមន្ត្រីរុស្ស៊ីលោក ឌីមេទ្រី មេដវ៉េដេវ ទៅទស្សនកិច្ចនិងសួរសុខទុក្ខកងទ័ពខ្លួននៅកោះគូរីលផងកាលពីខែមុខ។ ជប៉ុនខឹងរហូតលុបចោលដំណើរទស្សនកិច្ចរបស់ប្រមុខការទូតខ្លួនទៅរុស្ស៊ីផងដែរ។ ត្រលប់មកវិញ បើតាមឯកសារក្រសួងការពារដដែល លុយ ៩០លានដុល្លារអាមេរិកនឹងត្រូវប្រើប្រាស់ដើម្បីពង្រីកមូលដ្ឋានទ័ពនៅ Miyakojima។ ៧២លានដុល្លារ សម្រាប់សាងសង់មូលដ្ឋានទ័ពនៅ Amami Oshima ដែលនៅចន្លោះកោះអូគីណាវ៉ា និង ទឹកដីជប៉ុនតែម្តង។ ឯកសារនេះ ក៏ស្នើឲ្យមានការនាំចូលប្រព័ន្ធមីស៊ីលដែលអាចបំពាក់លើនាវាចម្បាំងបាន។ សហរដ្ឋអាមេរិកបានអនុញ្ញាតឲ្យមានការលក់ប្រភេទប្រព័ន្ធមីស៊ីលចំនួនពីររួចរាល់ហើយ ដែលប្រព័ន្ធនេះនឹងបំពាក់លើនាវាពិឃាតជប៉ុនពីរគ្រឿងនៅពេលខាងមុខ។ ការបង្កើនលុយសម្រាប់ពង្រឹងសមត្ថភាពយោធារបស់ជប៉ុននេះកើតឡើង ស្របពេលដែល រដ្ឋាភិបាលលោក ស៊ីនហ្សូ អាបេ ព្យាយាមរុញសេចក្តីព្រាងច្បាប់សន្តិសុខថ្មីចូលក្នុងស្ថាប័ននីតិបញ្ញត្តិដើម្បីអនុម័ត។ សេចក្តីព្រាងច្បាប់ថ្មីនឹងជួយឲ្យជប៉ុនបញ្ជូនទ័ពទៅក្រៅប្រទេសដើម្បីចូលរួមក្នុងប្រតិបត្តិការរក្សាសន្តិភាព ទៅការពារសម្ព័ន្ធមិត្តនិងអាចប្រឡូកក្នុងសង្គ្រាមបានផងដែរ។ អាមេរិកគាំទ្រជំហររដ្ឋាភិបាលលោក អាបេ ដោយសារខ្លួនបានចំណេញច្រើន ប៉ុន្តែចិននិងកូរ៉េខាងត្បូងមិនសប្បាយចិត្តសោះ។ ប៉ុន្តែ គម្រោងសាងអំណាចយោធារបស់ជប៉ុនកំពុងធ្វើឲ្យប្រជាជនជប៉ុនខឹងសម្បារនិងព្រួយបារម្ភជាខ្លាំងថាជប៉ុនអាចនឹងធ្លាក់ក្នុងសង្គ្រាមជាថ្មី។ ដើម្បីសម្តែងការប្រឆាំង ប្រជាជនជប៉ុនរាប់ម៉ឺននាក់ចេញមុខបាតុកម្មតវ៉ា និងទាមទារឲ្យលោក អាបេ ចុះចេញពីតំណែងថែមទៀត។ ប៉ុន្តែថ្វីបើ មានបញ្ហាចម្រូងចម្រាស មានការតវ៉ាចុះឡើងដូច្នេះ ក្តីសភាពជាន់ខ្ពស់ជប៉ុននឹងអនុម័តច្បាប់នេះក្នុងពេលខាងមុខ ហើយក្រុងតូក្យូត្រៀមខ្លួនហើយដើម្បីប្រឡូកក្នុងបញ្ហាសន្តិសុខតំបន់និងសកល៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2753.txt	ខណៈពេលនៃការបោះឆ្នោតជាសកលមីយ៉ាន់ម៉ាកាន់តែខិតជិតមកដល់ គណបក្សនយោបាយនីមួយៗ បានព្យាយាមលើកយកបញ្ហាសំខាន់ដើម្បីយកមកដោះស្រាយនិង ទាញប្រជាប្រិយភាពពីប្រជាជន។ រឿងគួរកត់សម្គាល់ក្រោយពីលោកស្រីស៊ូជីមេដឹកនាំបក្សប្រឆាំងបានចេញមុខដោះស្រាយលើបញ្ហា ជាមួយក្រុមឧទ្ទាម លោកប្រធានាធិបតី ថេន សេន បានចេញមុខជាលើកដំបូងចរចាជាមួយនឹងក្រុម ឧទ្ទាមផងដែរ។	នៅថ្ងៃពុធនេះ លោកប្រធានាធិបតីមីយ៉ាន់ម៉ា ថេន សេន (Thein Sein) បានបង្ហាញមុខជាលើកដំបូង ដើម្បីចរចាជាក្រុមនឹងអ្នកតំណាងក្រុមឧទ្ទាមនៅក្រុងណៃពីដោរ ដើម្បីឈានទៅដល់កិច្ចព្រមព្រៀង សន្តិភាពថ្នាក់ជាតិមួយ មុនពេលនៃការបោះឆ្នោត។ ប្រសិនបើការចរចានេះបានសម្រេច នោះលោក អាចនឹងទាញបានប្រជាប្រិយភាពកាន់តែច្រើនសម្រាប់ការបោះឆ្នោតនៅចុងឆ្នាំ២០១៥ខាងមុខនេះ។ គិតចាប់តាំងពីពេលដែលលោកថេន សេន បានឡើងកាន់តំណែងប្រធានាធិបតីនៅឆ្នាំ២០១១ ក្រុម ឧទ្ទាមជាច្រើនក្រុម បានចុះកិច្ចព្រមព្រៀងសន្តិភាពជាមួយនឹងរដ្ឋាភិបាលដើម្បីជាផ្សះផ្សារជាតិ។ យ៉ាង ណាមិញ ការគំរាមកំហែងសន្តិសុខ មិនត្រូវបានបញ្ចប់នោះទេ ដ្បិតនៅមានក្រុមឧទ្ទាម និង ទាហាន ឯករាជ្យជាច្រើនក្រុមផ្សេងទៀត នៅតែបន្តប្រឆាំងជាមួយនឹងកងកម្លាំងរដ្ឋាភិបាល។ ជាក់ស្តែង ក្រោយពីមានការផ្ទុះអាវុធរវាងកងកម្លាំងរដ្ឋាភិបាល និង ក្រុមឧទ្ទាម នៅភាគខាងជើងនៃ ប្រទេសកាលពីដើមឆ្នាំ២០១៥កន្លងមក តំបន់មួយចំនួននៅតែបន្តស្ថិតនៅក្រោមច្បាប់អាជ្ញាសឹកនៅ ឡើយនោះទេ។ បញ្ហានេះ បានធ្វើឲ្យរដ្ឋាភិបាលមីយ៉ាន់ម៉ា ត្រូវកោះហៅភាគីក្រុមឧទ្ទាមដើម្បីចរចា និង ចុះកិច្ចព្រមព្រៀងសន្តិភាព។ ការចរចាកន្លងមក ត្រូវបានបរាជ័យជាបន្តបន្ទាប់ ដ្បិតក្រុមឧទ្ទាម បានទាមទារស្វ័យភាពរបស់ខ្លួនច្រើនពេក ដែលរដ្ឋាភិបាលមិនអាចផ្តល់ឲ្យបាន។ ការអូសបន្លាយ និង បរាជ័យក្នុងការចរចាជាបន្តបន្ទាប់ បានជំរុញឲ្យលោកប្រធានាធិបតី ថេន សេន ចេញមុខជាសារធាណៈជាលើកដំបូងក្នុងការចរចាជាមួយនឹងក្រុមតំណាងក្រុមឧទ្ទាមនៅថ្ងៃនេះ។ យោងតាមសារព័ត៌មាន Reuters លោកថេន សេន បានអះអាងថា ប្រសិនបើគ្មានសន្តិភាព ដំណើរការ លទ្ធិប្រជាធិបតេយ្យ ក៏គ្មានដែរ។ ហើយ លោក បានរំពឹងថាជំនួបរវាងលោក ជាមួយនឹងតំណាងក្រុម ឧទ្ទាម នឹងអាចឈានដល់ការកិច្ចព្រមព្រៀងបទឈប់បាញ់ជាលក្ខណៈថ្នាក់ជាតិនៅពេលខាងមុខ។ ក្នុងក្រសែភ្នែកអ្នកវិភាគ ជំនួបផ្ទាល់រវាងលោកប្រធានាធិបតីថេន សេន ជាមួយនឹងក្រុមឧទ្ទាម ជាលើក ដំបូង និង សាធារណៈ គឺដើម្បីបំពេញផលប្រយោជន៍នយោបាយរបស់លោកជាធំតែប៉ុណ្ណោះ។ នេះ មានន័យថា លោក ព្យាយាមពន្លឿនកិច្ចព្រមព្រៀងឲ្យបានសម្រេចមុនពេលនៃការបោះឆ្នោតមកដល់ ដើម្បីឲ្យប្រជាជនបានឃើញពីសមិទ្ធផល និង ចាត់ទុកលោក ជាអ្នកកសាងសន្តិភាពពិតប្រាកដ។ ចុងក្រោយ លោក នឹងទទួលបាននូវការគាំទ្របន្តទៀតសម្រាប់ការបោះឆ្នោតខែវិច្ឆិកា និង អាណត្តិ ប្រធានាធិបតីទី២របស់លោក។ អ្វីដែលគួរចាប់អារម្មណ៍នោះ គឺការចេញមុខរបស់លោកថេន សេន កើតឡើងក្រោយពីម្ចាស់ពានរង្វាន់ ណូបែល និង ជាមេបក្សប្រឆាំងដ៏មានឥទ្ធិពល លោកស្រីអង់សាន ស៊ូជី បានលើកឡើងនូវយន្តការ មួយចំនួនដើម្បីដោះស្រាយជាមួយនឹងក្រុមឧទ្ទាមកាលពីប៉ុន្មានថ្ងៃកន្លងទៅនេះ។ សកម្មភាពស្របគ្នា នេះ អាចឲ្យគេអាចសន្និដ្ឋានបានថា ទាំងរដ្ឋាភិបាលឬបក្សកាន់អំណាច និង បក្សប្រឆាំង កំពុងទាញយកបញ្ហាសន្តិភាព និង ក្រុមឧទ្ទាម ដើម្បីទាក់ទាញការគាំទ្រពីប្រជាជនសម្រាប់ការបោះឆ្នោតសកល ខាងមុខនេះ។ សូមរម្លឹកផងដែរ នៅថ្ងៃទី០៨ ខែវិច្ឆិកាខាងមុខនេះ មីយ៉ាន់ម៉ា នឹងមានការបោះឆ្នោតសកល ដើម្បី ជ្រើសរើសសមាជិកសភា ហើយ ប្រធានាធិបតី នឹងត្រូវជ្រើសបន្ទាប់ពីការបោះឆ្នោតនេះដែរ។ ជុំវិញបញ្ហានេះ លោកថេន សេន នឹងឈរឈ្មោះជាប្រធានាធិបតីជាលើកទី២ ខណ់ៈពេលដែលមេបក្ស ប្រឆាំងលោកស្រីអង់សាន ស៊ូជី នៅតែមិនមានលទ្ធភាពឈរឈ្មោះបាន ដ្បិតរដ្ឋធម្មនុញ្ញហាមឃាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2754.txt	ប្រធានាធិបតីឥណ្ឌូនេស៊ី ចូកូ វីដូដូ ថ្លែងសុន្ទរកថាថ្នាក់ជាតិទៅកាន់ប្រជាជនឥណ្ឌូនេស៊ីទូទាំងប្រទេសនៅថ្ងៃសុក្រនេះ ។ សុន្ទរកថាថ្នាក់ជាតិនេះសម្រាប់ប្រមុខរដ្ឋ ហើយក្នុងឱកាសនេះដែរលោក វីដូដូ នឹងលើកយកពីសមិទ្ធផលដែលរដ្ឋាភិបាលលោកសម្រេចបានក្នុងរយៈពេលមួយឆ្នាំកន្លងមក និង បញ្ហាប្រឈមដែលរដ្ឋាភិបាលនៅមិនអាចដោះស្រាយចេញប្រាប់ប្រជាជនផងដែរ។យ៉ាងណាក៏ដោយរយៈពេលមួយឆ្នាំប្រជាប្រិយភាពរបស់លោកបានធ្លាក់ចុះយ៉ាងគំហុក។	ថ្ងៃសុក្រនេះប្រធានាធិបតីឥណ្ឌូនេស៊ី លោក ចូកូ វីដូដូ ផ្តល់សុន្ទរកថាថ្នាក់ជាតិដល់ប្រជាជនឥណ្ឌូនេស៊ីទូទាំងប្រទេស ដោយក្នុងឱកាសនេះលោកនឹងរៀបរាប់ពីសមិទ្ធផលនានាដែលរដ្ឋាភិបាលលោក សម្រេចបានក្នុងពេលមូយឆ្នាំមកនេះ។ ក្នុងចំណោមសមិទ្ធផលដែលលោកសម្រេចបាននោះ មានការកាត់កញ្ចប់លុយសម្រាប់ឧបត្ថម្ភលើប្រេងឥន្ធនៈ និងការប្រើប្រាស់លុយរដ្ឋបានត្រឹមត្រូវនិងមានប្រសិទ្ធភាពជាដើមផង។ ប៉ុន្តែការសម្រេចចិត្តរបស់លោក វីដូដូ ក្នុងការលុបចោលកម្មវិធីឧបត្ថម្ភលុយក្នុងការប្រើប្រាស់ប្រេងកន្លងបានធ្វើឲ្យមានចលនាបាតុកម្មប្រឆាំងពេញទីក្រុង ដោយសារកាត់លុបចោលកម្មវិធីនេះដែរ។ ក្រៅពីនេះសុន្ទរកថាប្រមុខរដ្ឋឥណ្ឌូនេស៊ី ក៏លើកឡើងពីបញ្ហាប្រឈមធំៗរបស់រដ្ឋាភិបាលលោក និងបញ្ហាដែលរដ្ឋាភិបាលលោកមិនទាន់ដោះស្រាយចេញនៅឡើយផងដែរ ខណៈដែលប្រជាប្រិយភាពរបស់ធ្លាក់បន្តធ្លាក់ចុះខ្លាំងក្នុងសង្គមឥណ្ឌូនេស៊ី។ ប្រទេសបងធំអាស៊ាន ឥណ្ឌូនេស៊ីនេះនៅប្រឈមបញ្ហាច្រើនជាពិសេសទាក់ទងបញ្ហាសេដ្ឋកិច្ច បញ្ហាពុករលួយ ការកាត់បន្ថយអំពើពុករលួយ និងការប្រើប្រាស់កញ្ចប់លុយរដ្ឋសម្រាប់ការកសាងហេដ្ឋារចនាសម្ព័ន្ធក្នុងប្រទេសជាដើម។ រឿងសេដ្ឋកិច្ចធ្លាក់ចុះនោះជារឿងចម្បងនិងស្មុគស្មាញបំផុតដែរសម្រាប់របបដឹកនាំក្រុងហ្សាកាតាបច្ចុប្បន្ន ។ សុន្ទរកថាថ្នាក់ជាតិនេះ បើនិយាយទៅត្រូវធ្វើឡើងប៉ុន្មានថ្ងៃប៉ុណ្ណោះក្រោយលោក វីដូដូ សម្រេចរុះរើសមាជិកគណរដ្ឋមន្ត្រីមួយចំនួនក្នុងនោះមានតំណែងរដ្ឋមន្ត្រីក្រសួងពាណិជ្ជកម្មនិងក្រសួងសេដ្ឋកិច្ច។ ការផ្លាស់ប្តូររដ្ឋមន្ត្រីពីររូបនេះ គឺដើម្បីបង្កើនប្រសិទ្ធភាពនៃការដោះស្រាយបញ្ហាសេដ្ឋកិច្ចបច្ចុប្បន្នដែលកំពុងដាំក្បាលចុះផងដែរ។ តាមពិតទៅ លោកវីដូដូ ឆ្លៀតឱកាសក្នុងការថ្លែងសុន្ទរកថាទូទាំងប្រទេសនេះ ដើម្បីពន្យល់ប្រជាជនឥណ្ឌូនេស៊ីឲ្យយល់ច្បាស់ថា រដ្ឋាភិបាលលោកកំពុងដើរលើផ្លូវត្រូវ ត្បិតថាប្រជាជនឥណ្ឌូនេស៊ី ហាក់បីដូចជាបាត់បង់ជំនឿលើរដ្ឋាភិបាលក្រុងហ្សាកាតាទៅហើយ។ ក្រៅពីដោះស្រាយបញ្ហាសេដ្ឋកិច្ច ការអភិវឌ្ឍហេដ្ឋារចនាសម្ព័ន្ធក្នុងប្រទេសក៏គោលនយោបាយចម្បងរបស់រដ្ឋាភិបាលលោក វីដូដូ ដែរ។ សូមបញ្ជាក់ថា លោក វីដូដូ ប្រឈមបញ្ហាច្រើនទាំងក្នុងបក្ស និងខាងក្រៅផង ហើយបើនិយាយពីប្រជាប្រិយភាពលោកវិញនោះក៏ធ្លាក់ចុះយ៉ាងរហ័សដែរ។ កាលឡើងកាន់តំណែងដំបូង ប្រជាប្រិយភាពរបស់លោកស្ថិតក្នុងកម្រិតខ្ពស់មួយប្រហែលច្រើនជាង៧០ភាគរយឯណោះ ប៉ុន្តែមួយឆ្នាំក្រោយកាន់តំណែងជាប្រធានាធិបតី ការស្ទង់មតិជុំវិញប្រជាប្រិយភាពលោកក្នុងចំណោមប្រជាជនឥណ្ឌូនេស៊ីធ្លាក់ចុះមកត្រឹម៤០ភាគរយប៉ុណ្ណោះ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2755.txt	កងទ័ពជើងទឹកសិង្ហបុរី និងកងទ័ពឥណ្ឌូនេស៊ីរួមគ្នារៀបចំលំហាត់យោធាមួយនៅក្នុងសមុទ្រដែលមានកងទ័ពបណ្តាប្រទេស១៤ផ្សេងទៀតចូលរួម។ លំហាត់យោធារយៈពេល៥ថ្ងៃនេះ មានការចូលរួមពីកងទ័ពយ៉ាងតិច ៨០០នាក់ នាវាចម្បាំង១៣ និងនាវាមុជទឹកចំនួន ៥គ្រឿងផង។ សមយុទ្ធនេះមានគោលបំណងបង្កើនសមត្ថភាពកងទ័ពជើងទឹកក្នុងការដោះមីន និងតាមប្រមាញ់មីនបង្កប់ក្នុងសមុទ្រ។ នេះបើយោងតាមសារព័ត៌មាន Channel News Asia។	នៅថ្ងៃអង្គារនេះលំហាត់យោធា «យុទ្ធនាការប្រឆាំងមីនប៉ាស៊ីហ្វិកខាងលិចលើកទី៦» ចាប់ផ្តើមបើកជាផ្លូវការហើយ។ កងទ័ពជើងទឹកសិង្ហបុរី និងឥណ្ឌូនេស៊ីជាម្ចាស់ផ្ទះរៀបចំសមយុទ្ធយោធានេះ ហើយគេឃើញមានការចូលរួមពីបណ្តាកងទ័ពនិងសព្វាវុធពីប្រទេសចំនួន១៦ ផ្សេងទៀតផងដែរ។ សមយុទ្ធនេះចាប់ផ្តើមពីថ្ងៃអង្គារទី២៥ នេះ ហើយបិទបញ្ចប់ទៅនៅថ្ងៃ ៣១ ខែសីហាខាងមុខ។ បើតាមការឲ្យដឹងពីក្រសួងការពារជាតិសិង្ហបុរី កងទ័ពច្រើនជាង ៨០០នាក់ នាវាចម្បាំង១៣ និងនាវាមុជទឹក៥ផង មានវត្តមានក្នុងលំហាត់យោធាទ្រង់ទ្រាយធំនេះដែរ។ ចំណែកបណ្តាប្រទេស១៤ដែលចូលរួមក្នុងសកម្មភាពនេះដែរ មានដូចជា អូស្ត្រាលី បង់ក្លាដែស ប្រ៊ុយណេ កាណាដា ស៊ីលី ជប៉ុន ម៉ាឡេស៊ី ណូវែលសេឡង់ ប៉េរ៉ូ ហ្វីលីពីន កូរ៉េខាងត្បូង ថៃ អាមេរិក និងវៀតណាមផងដែរ។ យោងតាមក្រសួងការពារជាតិខាងលើ សមយុទ្ធនេះ មានគោលដៅចម្បងបង្កើនសមត្ថភាពកងទ័ពបណ្តារដ្ឋដែលចូលរួមក្នុងការតាមរកគ្រាប់មីនដែលកប់ក្រោមទឹក និងធ្វើយ៉ាងណាដោះមីននោះចេញដើម្បីបញ្ចៀសគ្រោះថ្នាក់។ មេបញ្ជាការកងទ័ពជើងទឹកសិង្ហបុរីលោក Lai Chung Han បានថ្លែងបញ្ជាក់ក្នុងទីបញ្ជាការកងទ័ព Changi ក្នុងឱកាសបើកសមយុទ្ធជាផ្លូវការថា លំហាត់យោធាទ្រងទ្រាយធំនៅពេលនេះមានសារសំខាន់ណាស់សម្រាប់ជួយកសាងសមត្ថភាពកងទ័ពខាងផ្នែកទំនាក់ទំនង ពង្រឹងការសហប្រតិបត្តិការពហុភាគីរវាងកងទ័ពក្នុងការរក្សាសេរីភាពនៃការធ្វើនាវាចរណ៍ ព្រមទាំងត្រៀមខ្លួនសម្រាប់ឆ្លើយតបរាល់ការគំរាមកំហែងណាមួយនៅតាមសមុទ្រផងដែរ។ ក្រៅពីផ្តល់ចំណេះដឹង និងជំនាញថ្មីសម្រាប់បណ្តាកងកម្លាំង វេទិកាយោធារួមនេះក៏ផ្តល់ឱកាសដល់កងទ័ពពប្រទេសសមាជិកមានលទ្ធភាពកសាងចំណងមិត្តភាព កសាងទំនុកចិត្ត និងជួយលើកស្ទួយការស្វែងយល់ពីគ្នាទៅវិញទៅមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2756.txt	រដ្ឋាភិបាលក្រុងព្យុងយ៉ាង បានទាមទារឲ្យរដ្ឋាភិបាក្រុងសេអ៊ូលបញ្ឈប់សកម្មភាពឃោសនា អកុសលដោយចោទខ្លួនថា លួចបង្កប់មីនក្នុងតំបន់គ្មានយោធា តាមរយៈការចាក់ឧបករណ៍បំពងសំឡេងលឺខ្លាំងៗនៅតាមបណ្តោយព្រំដែនកូរ៉េទាំងពីរ។	សូមស្ដាប់ព័ត៌មានលម្អិត៖ ព្រឹកថ្ងៃមិញនេះ រដ្ឋាភិបាលក្រុងព្យុងយ៉ាង បានថ្កោលទោស និង ទាមទារឲ្យរដ្ឋាភិបាលក្រុងសេអ៊ូល បញ្ឈប់សកម្មភាពប្រជាជន ដែលកំពុងបន្តសកម្មភាពឃោសនាអកុសលនៅតាមបណ្តោយព្រំដែន ប្រទេសទាំងពីរ។ សកម្មភាពនេះ បានបន្តកើតមានក្រោយពីកូរ៉េខាងជើង បដិសេធទទួលស្គាល់ថាមានការបង្កប់ មីននៅក្នុងតំបន់គ្មានកងទ័ព ដែលបានធ្វើឲ្យទាហានកូរ៉េខាងត្បូងពីរនាក់ពិការ។ ក្រោយពីមានការផ្ទុះមីននៅក្នុងតំបន់គ្មានកងទ័ពរវាងកូរ៉េទាំងពីរ កាលពីសប្តាហ៍មុន ការប្រឈមមុខ គ្នានៅតាមបណ្តោយព្រំដែន បានចាប់ផ្តើមមានភាពតានតឹងសារជាថ្មីពីមួយថ្ងៃទៅមួយថ្ងៃ។ ក្នុងនោះ ក្រោយពីមានឧប្បទ្ទវហេតុ រដ្ឋាភិបាលកូរ៉េខាងត្បូង បានព្រមាននឹងចាត់វិធានការណាមួយសមស្របដើម្បីប្រឆាំងទៅនឹងសកម្មភាពរបស់កូរ៉េខាងជើង ដែលបំពានទៅនឹងកិច្ចព្រមព្រៀងសន្តិភាព។ ឆ្លើយតបនឹងការបំពាននេះដែរ រដ្ឋាភិបាលកូរ៉េខាងត្បូង រួមជាមួយសម្ពន្ធ័មិត្តរបស់ខ្លួនសហរដ្ឋអាមេរិក បានធ្វើសមយុទ្ធយោធាទ្រង់ទ្រាយ ដើម្បីបង្ហាញពីភាពរួចរាល់របស់ខ្លួន ដើម្បីប្រឆាំងទៅនឹងរាល់ សកម្មភាពបំពានរបស់រដ្ឋាភិបាលកូរ៉េខាងជើង។ ហើយកាលពីថ្ងៃព្រហស្បតិ៍កន្លងទៅនេះ រដ្ឋមន្ត្រី ការពារជាតិកូរ៉េខាងត្បូង ក៏បានថ្លែងទៅកាន់សភាពីការបន្តសកម្មភាពឃោសនាប្រឆាំង ទៅនឹងរបប គ្រប់គ្រងកូរ៉េខាងជើង និង គ្រោងដកដើមឈើចេញពីតំបន់គ្មានកងទ័ពផងដែរ។ យ៉ាងណាក៏ដោយ ការចោទប្រកាន់របស់រដ្ឋាភិបាលក្រុងសេអ៊ូល ត្រូវបានរដ្ឋាភិបាលក្រុង ព្យុងយ៉ាង ច្រានចោល និងព្រមទាំងទាមទារឲ្យបង្ហាញពីភស្តុតាងឲ្យបានច្បាស់លាស់ផងដែរ។ មិនត្រឹមតែ ប៉ុណ្ណោះរដ្ឋាភិបាលក្រុងព្រុងយ៉ាង បានទាមទារឲ្យបញ្ឈប់សកម្មភាពឃោសនានៅតាមព្រំដែន កូរ៉េទាំងពីរផងដែរ។ សូមរម្លឹកផងដែរថា ក្រោយពីបញ្ចប់សង្គ្រាមឧបទ្វីបកូរ៉េនៅឆ្នាំ១៩៥៣ កូរ៉េខាងទាំងពីរបានចុះកិច្ចព្រមព្រៀងសន្តិភាពបណ្តោះអាសន្នមួយ។ ថ្វីត្បិតកិច្ចព្រមព្រៀង ត្រូវបានធ្វើឡើងក៏ដោយ ការប្រឈមគ្នារវាងកូរ៉េទាំងពីរនៅតែកើតមានឡើងជាបន្តបន្ទាប់ ជាពិសេសនោះនៅតាមបណ្តោយព្រំដែន។ ហើយ ភាពតានតឹងទាំងនេះ កំពុងតែធ្វើឲ្យសន្តិសុខនៅឧបទ្វីបកូរ៉េ កាន់តែមានភាពផុយស្រួយ ពោលគឺសង្គ្រាមអាចផ្ទុះឡើងគ្រប់ពេលវេលា៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2757.txt	ក្រោយចំណាយពេលបីថ្ងៃចរចាគ្នាឥតឈប់ កូរ៉េទាំងពីរក៏ឯកភាពគ្នាសម្រេចបានកិច្ចព្រមព្រៀងមួយយប់មិញនេះដោយភាគីទាំងពីរអាចបញ្ឈប់ការប្រឈមមុខគ្នាផ្នែកយោធាបានទាំងស្រុង។ អ្វីៗអាចចប់ទៅបានដោយភាគីកូរ៉េខាងជើងសម្តែងការសោកស្តាយរឿងទាហានកូរ៉េខាងត្បូងរបួសព្រោះមីន ហើយកូរ៉េខាងត្បូងព្រមឈប់ឃោសនាតាមព្រំដែន។ ក្រៅពីនេះភាគីទាំងពីរក៏សន្យាជំរុញការជួបជុំក្រុមគ្រួសារកូរ៉េដែលបែកបាក់គ្នាសម័យសង្គ្រាមផងដែរ។	លោក មុំ ពិទូរ្យ លម្អិតព័ត៌មាននេះ ចុងក្រោយភាគីទាំងពីរអាចស្វែងរកដំណោះស្រាយបញ្ចប់ការប្រឈមមុខគ្នាផ្នែកយោធាកាលពីយប់ម្សិលមិញនេះ ក្រោយចរចាគ្នាជាបន្តបន្ទាប់តាំងពីថ្ងៃសៅរ៍។ ក្នុងការឯកភាពគ្នានេះ ភាគីកូរ៉េខាងជើងបានបង្ហាញការសោកស្តាយចំពោះការរងរបួសរបស់ទាហានកូរ៉េខាងត្បូងពីរនាក់ដោយសារគ្រាប់មីន។ ចំណែកកូរ៉េខាងត្បូងឯណោះវិញ សន្យាថានឹងបញ្ឈប់ និងដកឧបករណ៍ឃោសនាចេញពីព្រំដែនឲ្យអស់ផងដែរ។ការបង្ហាញការសោកស្តាយរបស់ក្រុងព្យុងយ៉ាងប្រហែលជាអាចធ្វើឲ្យភាគីកូរ៉េខាងត្បូងស្ងប់ចិត្ត ព្រោះខ្លួនបន្តចាក់ឃោសនាតាមព្រំដែនក៏ព្រោះតែចង់ឲ្យមានការសុំអភ័យទោសជាសាធារណចំពោះទាហានខ្លួនពីរនាក់ដែលរបួសព្រោះជាន់មីននៅតំបន់គ្មានយោធាកន្លងទៅផង។ កូរ៉េខាងទាំងពីរនឹងដកចេញការប្រុងជើងការផ្នែកយោធានៅល្ងាចថ្ងៃអង្គារនេះផង។ ទាហានដែលឈរជើងនៅតាមបន្ទាត់ព្រំដែន និងសព្វាវុធច្រើនប្រភេទនឹងវិលត្រលប់ចូលបន្ទាយវិញ។ ព្រំដែនដែលធ្លាប់តានតឹង ប្រឈមមុខគ្នាដោយយោធានោះ នឹងស្ងប់ស្ងាត់ទៅរកភាពប្រក្រតីវិញនៅពេលខាងមុខ។ ក្រៅពីនេះភាគីទាំងពីរក៏ឯកភាពគ្នាក្នុងការបន្តជំរុញកម្មវិធីជួបជុំគ្រួសារកូរ៉េនៅពេលខាងមុខនេះទៀត។ គេរំពឹងថា នៅដើមខែកញ្ញានេះ កិច្ចពិភាក្សាក្រុមកាកបាទក្រហមនឹងចាប់ផ្តើមឡើងជាថ្មីទៀត ដើម្បីធ្វើយ៉ាងណាជួយឲ្យប្រជាជនកូរ៉េដែលព្រាត់ប្រាសគ្នាសម័យសង្គ្រាមកូរ៉េ (១៩៥០-១៩៥៣)ឲ្យបានជួបជុំគ្នាផងដែរ។ កូរ៉េទាំងពីរធ្លាប់រៀបចំកម្មវិធីនេះជាច្រើនលើកច្រើនសារមកហើយ តែក្រោយមកមានការប្រឈមមុខគ្នាកើតឡើង កម្មវិធីនេះក៏ត្រូវគេផ្អាកសិន។ កាលពីម្សិលមិញនេះដែរ ស្ថានភាពនៅឧបទ្វីបកូរ៉េហាក់តានតឹងខ្លាំង ទោះជាមានការចរចាគ្នាក៏ដោយ។ ទាហានកូរ៉េខាងជើងនិងសព្វាវុធនៅព្រំដែនកើនឡើងទ្វេដង ខណៈសព្វាវុធយុទ្ធសាស្ត្រភាគច្រើនរបស់ក្រុងព្យុងយ៉ាងចេញបាត់ពីបន្ទាយ។ នាវាមុជទឹកប្រហែល៥០គ្រឿង ចេញបាត់ពីមូលដ្ឋាន ហើយបាត់ពីរ៉ាដារបស់កងទ័ពកូរ៉េខាងត្បូងផងដែរ។ចំណែកកងម្លាំងពិសេសជាច្រើនត្រូវក្រុងព្យុងយ៉ាងពង្រាយទៅកាន់តំបនន់ភាគខាងជើងទន្លេលឿងផងដែរ។ នៅខាងកូរ៉េខាងត្បូងឯណោះវិញ គេឃើញយន្តហោះចម្បាំងហោះចុះ ហោះឡើង ដើម្បីបង្អួតសាច់ដុំដាក់កូរ៉េខាងជើងវិញផងដែរ។ សូមបញ្ជាក់ថា កូរ៉េទាំងពីរចាប់ផ្តើមប្រឈមមុខដាក់គ្នាខ្លាំងចាប់តាំងពីពេលដែលទាហានកូរ៉េខាងត្បូងពីរនាក់រងរបួសដោយសារផ្ទុះមីននៅតំបន់គ្មានយោធា។ ក្រោយមានបញ្ហានេះ កូរ៉េខាងត្បូងស្រាប់តែបញ្ជូនឧបករណ៍បំពងសំឡេងទៅតាមព្រំដែនចាក់ឃោសនាឡើងវិញ ទោះជាខ្លួនបានឈប់ឃោសនាអស់មួយទសវត្សក៏ដោយ។ របបដឹកនាំក្រុងព្យុងយ៉ាងចាប់ផ្តើមខឹងសម្បារ ដោយចាត់ទុកការឃោសនាជាការធ្វើសង្គ្រាមចិត្តសាស្ត្រផង ហើយបានទាមទារឲ្យមានការបញ្ឈប់ការឃោសនានៅតាមបន្ទាត់ព្រំដែនផង។ តែកូរ៉េខាងត្បូងបដិសេធ បើមិនមានការសុំអភ័យទោសរឿងដាក់មីនជាផ្លូវការទេ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2758.txt	របបយោធាបានសុំជំនួយពីខាងក្រុមប៉ូលិសអន្តរជាតិដើម្បីសហការគ្នាតាមចាប់ខ្លួនក្រុមដែលនៅពីក្រោយករណីវាយប្រហារដោយគ្រាប់បែកនៅកណ្តាលរាជធានីបាងកក។ ប៉ូលិសស៊ើបអង្កេតសន្និដ្ឋានថា ក្រុមដែលប្រព្រឹត្តបទល្មើសនេះទំនងមិនពាក់ព័ន្ធជាមួយបណ្តាញក្រុមភេរវកម្មអន្តរជាតិនោះឡើយ។ ជុំវិញការស៊ើបអង្កេតនេះ ម្សិលមិញប្រមុខរដ្ឋាភិបាលថៃលោក ប្រាយុទ្ធ ចាន់អូចា បានបដិសេដជំនួយក្រសួងការបរទេសអង់គ្លេសសម្រាប់ការស៊ើបអង្កេតរកការពិតដោយលោកចាត់ទុកថាវាជាការអន្តរាគមន៍ពីខាងក្រៅដែលអាចរំលោភអធិបតេយ្យថៃ។ ដោយឡែក រដ្ឋាភិបាលយោធាប្រកាសថ្ងៃនេះដែរថា ដំណើរការចងក្រងនិងអនុម័តរដ្ឋធម្មនុញ្ញនៅតែបន្តទៅមុខគ្មានពន្យារឡើយ ទោះជាករណីនេះវាធ្វើឲ្យថៃប្រឈមបញ្ហាសន្តិសុខក៏ដោយ ។	សូមស្តាប់ការបកស្រាយរបស់លោក សៅ ផលនិស្ស័យ៖ មកដល់ថ្ងៃនេះជាថ្ងៃទី៣ហើយក្រោយការបំផ្ទុះគ្រាប់នៅកណ្តាលរាជធានីបាងកក ប៉ុន្តែការសន្និដ្ឋានជុំវិញក្រុមអ្នកនៅពីក្រោយការប្រព្រឹត្តបទល្មើសនេះនៅតែមិនច្បាស់លាស់សោះ។ ប៉ូលិសនិងរបបសឹកហាក់ប្រើចម្លើយមិនច្បាស់លាស់ឆ្លើយតបសំណួរអ្នកសារព័ត៌មាន ជាប់ពាក់ព័ន្ធដំណើរការស៊ើបអង្កេត ហើយថៃដូចជាមិនចង់ឲ្យអ្នកក្រៅលូកលាន់ក្នុងប្រតិបត្តិការបំបែកសំណុំរឿងនេះសោះ។ យ៉ាងណាក៏ដោយក្រុមប៉ូលិសដែលកំពុងដុតដៃដុតជើងធ្វើការដើម្បីឈានទៅវែកមុខនិងចាប់ខ្លួនជនល្មើសនោះ បានបង្ហើបនៅថ្ងៃព្រហស្បតិ៍ នេះថាក្រុមបំផ្ទុះគ្រាប់ទំនងជាមិនមានបណ្តាញជាមួយក្រុមភេរវកម្មអន្តរជាតិទេ។ សន្តិសុខនៅតែត្រូវបានគេរឹតបន្តឹងខ្លាំងដើម្បីការពារសុវត្ថិភាពប្រជាជននិងអ្នកទេសចរ ហើយដើម្បីធានាថា បញ្ហានេះមិនកើតឡើងជាថ្មីនៅក្នុងប្រទេសថៃទៀត។ ក្រៅពីបញ្ហាសន្តិសុខ កម្តៅនយោបាយថៃក៏កាន់តែតានតឹងខ្លាំផងនៅពេលដែលការចងក្រងនិងបោះឆ្នោតអនុម័តរដ្ឋធម្មនុញ្ញដ៏ចម្រូងចម្រាសកាន់តែខិតជិតមកដល់។ ១.ថៃព្រមរត់រកជំនួយពីប៉ូលីអន្តរជាតិដើម្បីឈានទៅចាប់ខ្លួនក្រុមបំផ្ទុះគ្រាប់បែក របបសឹកត្រូវការពេលយូរល្មម ទើបដាច់ចិត្តសម្រេចស្នើសុំជំនួយពីក្រុមប៉ូលិសអន្តរជាតិដើម្បីឈានទៅចាប់ខ្លួនក្រុមជនល្មើសដែលបំផ្ទុះគ្រាប់នៅទីសក្ការៈ Erawan កាលពីថ្ងៃចន្ទកន្លងទៅ។ ប្រមុខរដ្ឋាភិបាលក្រុងបាងកក ដូចជាមិនចង់ឲ្យមានការលូកដៃពីខាងក្រៅក្នុងការស៊ើបអង្កេតឡើយ ព្រោះលោកជឿថា វាធ្វើឲ្យប៉ះពាល់ដល់បញ្ហាផ្ទៃក្នុងនិងមិនមែនជាទម្លាប់របស់ថៃ។ បើតាមការឲ្យដឹងពីសំណាក់អ្នកនាំពាក្យនគរបាលជាតិថៃ Kissana Phathancharoen ខាងសមត្ថកិច្ចថៃបានផ្ញើគម្រូរូបភាពជនសង្ស័យដែលគេគូសបាននោះទៅកាន់ប៉ូលិសអន្តរជាតិរួចរាល់ហើយ។ ការសុំការសហប្រតិបត្តិការពីខាងក្រុមប៉ូលិសអន្តរជាតិនេះ អាចដោយសារថៃគិតថាក្រុមអ្នកបំផ្ទុះគ្រាប់មានពាក់ព័ន្ធជនបរទេសផង ទោះជាគេមិនជឿថា វាជាបណ្តាញក្រុមភេរវកម្មអន្តរជាតិក៏ដោយចុះ។ បើសិនគ្មានការសហការជាមួយក្រុមប៉ូលិសអន្តរជាតិទេនោះ ការស៊ើបអង្កេតនិងតាមចាប់ខ្លួនជនល្មើសនឹងកាន់តែយឺតយ៉ាវ ហើយអាចបង្កើនបន្ទុកធ្ងន់ដល់សមត្ថកិច្ចថៃផងដែរ។ តែលោក ប្រាយុទ្ធដូចជាមានសុទិដ្ឋិនិយម និងជំនឿចិត្តថា រដ្ឋាភិបាលលោក អាចដោះស្រាយបញ្ហានេះដោយគ្មានការជួយពីក្រៅឡើយ។ ២.លោក ប្រាយុទ្ធ ចាន់អូចា បដិសេធជំនួយខាងស៊ើបអង្កេតរបស់ក្រសួងការបរទេសអង់គ្លេស ដូចលើកឡើងស្រាប់ រដ្ឋាភិបាលយោធាបង្ខំចិត្តសុំជំនួយពីប៉ូលិសអន្តរជាតិ តែគេមិនទទួលយកការសហការពីបណ្តារដ្ឋខាងក្រៅឡើយ។ កាលពីម្សិលមិញ ប្រមុខរបបសឹកបដិសេធសំណើររបស់រដ្ឋមន្ត្រីការបរទេសអង់គ្លេសដើម្បីជួយសហការស៊ើបអង្កេតស្វែងរកមូលហេតុនិងជនដែលនៅពីក្រោយករណីនេះ ។ ថ្លែងកាលពីម្សិលមិញ លោកឧត្តមសេនីយ៍ ប្រាយុទ្ធ សង្កត់ធ្ងន់ថា លោកមិនចង់ឲ្យអ្នកក្រៅអន្តរាគមន៍ ឬនិយាយឲ្យអាក្រក់ស្តាប់គឺជ្រៀតជ្រែកបញ្ហារបស់ថៃឡើយ ហើយថៃក៏មានសមត្ថភាពអាចដោះស្រាយបញ្ហានេះបានដែរ។ លោក ប្រាយុទ្ធ ចាត់ទុកថា ការជួយជ្រោមជ្រែងរបស់អង់គ្លេសជាការរំលោភអធិបតេយ្យមួយផង ហើយលោកបរិយាយថា រដ្ឋណាក៏ដូចរដ្ឋណាដែរមិនចង់មានការលូកដៃពីក្រៅឡើយ។ លោកបានបន្ថែមថា ទោះជាយ៉ាងក៏ដោយ ថៃនៅស្វាគមន៍រាល់អនុសាសន៍ និងដំបូលន្មានរបស់បណ្តាប្រទេសជាមិត្ត ដោយនិយាយនេះដើម្បីបង្ការក្រែងថា អង់គ្លេសមានអារម្មណ៍ថ្នាំងថ្នាក់រឿងសម្តីលោក។ យ៉ាងណាក៏ដោយលោក បានឆ្លៀតឱកាសថ្លែងអំណរគុណដល់សហគមន៍អន្តរជាតិ ប្រទេសជាមិត្តទាំងអស់ដែលផ្តល់ការគាំទ្រផ្នែកស្មារតី បង្ហាញការសាមគ្គី និងចែករំលែកទុក្ខជាមួយប្រជាជនថៃផងដែរ។ លោកជឿជាក់ថាជនល្មើសនឹងត្រូវនាំមកទទួលទោសកំហុសដែលគេបានប្រព្រឹត្តនេះផងដែរ។ ៣.បញ្ហាសន្តិសុខមិនរារាំងការចងក្រងនិងអនុម័តរដ្ឋធម្មនុញ្ញឡើយ ខណៈដែលសន្តិសុខនៅថៃផុយស្រួល ក្រោមរបបដឹកនាំយោធា ម្នាក់ៗយល់ថា វាជាបញ្ហាប្រឈមធំសម្រាប់ថៃដែលកំពុងស្ថិតក្នុងសម័យអន្តរកាលនៅឡើយ ហើយមិនទាន់មានរដ្ឋធម្មនុញ្ញ និងមានកំណត់ថ្ងៃបោះឆ្នោតត្រឹមត្រូវនៅឡើយ។ វិបត្តិនយោបាយមិនទាន់ឈានដល់ទីបញ្ចប់ ហើយការកែទម្រង់ស៊ីជម្រៅដែលលោក ប្រាយុទ្ធ ធ្លាប់សន្យាក្រោយដណ្តើមអំណាចនោះក៏មិនទាន់សម្រេចជោគជ័យដែរ។ ហើយការចងក្រងនិងអនុម័តរដ្ឋធម្មនុញ្ញជារឿងចម្បង មុននឹងមានការកំណត់ថ្ងៃខែឆ្នាំ បោះឆ្នោតសភាដើម្បីផ្ទេរអំណាចទៅស៊ីវិលវិញ។ ដើម្បីបំភ្លឺ និងធ្វើឲ្យសាធារណជនថៃស្ងប់ចិត្ត គណកម្មការកំណែទម្រង់ជាតិរបស់របបសឹកថៃបានចេញមុខប្រកាសថា ការបំផ្ទុះគ្រាប់បែកមិនមែនជាឧបសគ្គរារាំងដំណើរការចងក្រងរដ្ឋធម្មនុញ្ញថ្មីរបស់ថៃឡើយ។ ការបញ្ចប់ការចងក្រងនិងអនុម័តនឹងធ្វើឡើងខែក្រោយរួមជាមួយប្រជាមតិផង។ មុនដាក់បោះឆ្នោតអនុម័ត សេចក្តីព្រាងរដ្ឋធម្មនុញ្ញដែលមានចែងមាត្រាចម្រូងចម្រាសមួយចំនួន នឹងត្រូវបញ្ជូនទៅគណកម្មការព្រាងរដ្ឋធម្មនុញ្ញដើម្បីត្រួតពិនិត្យនៅថ្ងៃសៅរ៍ចុងសប្តាហ៍នេះ។ បើគិតឲ្យដិតដល់ គេមិនអាចព្រងើយកន្តើយ បញ្ហាចម្រូងចម្រាសជុំវិញការចងក្រងនិងបោះឆ្នោតអនុម័តរដ្ឋធម្មនុញ្ញក្នុងសភាជ្រើសតាំងដោយរបបសឹកនោះឡើយ ព្រោះវាអាចជាបញ្ហាមួយក្នុងចំណោមបញ្ហាផ្សេងទៀត ដែលស្ថិតនៅពីក្រោយបញ្ហាឧបទ្ទវហេតុនៅថៃកន្លងមកដែរមក។ មកទល់ពេលនេះគ្មានការវាយតម្លៃជារួមថា ភេរវកម្ម ឬនយោបាយក្នុងស្រុកជាហេតុផលនៃការបំផ្ទុះគ្រាប់នេះដែរ៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2759.txt	មន្ត្រីជាន់ខ្ពស់តំណាងកូរ៉េទាំងពីរបានសម្រេចឯកភាពគ្នាបន្តចរចានៅជុំទី២បន្តទៀតដើម្បីជជែករកដំណោះស្រាយបញ្ចប់ការប្រឈមមុខដាក់គ្នាផ្នែកយោធា។ ការឯកភាពគ្នានេះ កើតឡើងក្រោយចំណាយពេលវេលាពិភាក្សាគ្នាអស់យ៉ាងយូរម្សិលមិញប៉ុន្តែមិនបានទទួលលទ្ធផលអ្វីដុំកំភូនសោះ។	ស្តាប់សំឡេង កូរ៉េទាំងពីរបានព្រមព្រៀងគ្នាជជែកពិភាក្សាលើបញ្ហាព្រំដែននិងការប្រឈមមុខដាក់គ្នាដោយអាវុធនៅជុំទីពីរនៅថ្ងៃអាទិត្យនេះ ក្រោយពីពិភាក្សាគ្នាបន្តបន្ទាប់អស់ពេលយ៉ាងយូរ ប៉ុន្តែមិនមានផ្លែផ្កាសោះ។ ទោះមានការពិក្សាកម្រិតខ្ពស់មែន តែស្ថានភាពមិនទាន់ធូរស្រាលមែនទែននៅឡើយទេ។ ប៉ុន្តែប្រជាជនកូរ៉េទូទៅហាក់មិនមានភាពភ័យខ្លាចខ្លាំង ទោះបីកន្លងមកលោកគីម ជុងអ៊ុនដាក់ឱសានវាទសម្រាប់ការធ្វើសង្គ្រាមក៏ដោយ។ តំណាងកូរ៉េទាំងពីរបានសម្រេចចិត្តបន្តការពិភាក្សាគ្នាប៉ុន្មានម៉ោងទៀត នៅព្រឹកថ្ងៃអាទិត្យនេះ បន្ទាប់ពីជជែកគ្នាអស់ពេល១០ម៉ោងម្សិលមិញ។ កិច្ចប្រជុំនៅថ្ងៃនេះនឹងចាប់ផ្តើមនៅម៉ោង ៣រសៀល (ម៉ោងកូរ៉េ) ដើម្បីដោះស្រាយបញ្ហាប្រឈមនិងបញ្ហានានាដែលភាគីទាំងពីរនៅយល់ឃើញខុសគ្នា។ អ្នកនាំពាក្យប្រធានាធិបតីកូរ៉េខាងត្បូង Min Kyung-Wook (មីនក្យុងវុក) បានឲ្យដឹងថា កិច្ចពិភាក្សាជុំទី២ មានសារសំខាន់សម្រាប់ភាគីទាំងពីរក្នុងការបន្តជជែករកដំណោះស្រាយបញ្ចៀសឲ្យបាននូវការប្រទូស្តរ៉ាយគ្នា ឬជម្លោះប្រដាប់អាវុធ។ បញ្ហាប្រឈមសម្រាប់បងប្អូនពីរនាក់នេះ គឺការប្រើឧបករណ៍ឃោសនាចាក់ផ្សាយបង្ខូចឈ្មោះក្រុងព្យុងយ៉ាង។ កូរ៉េខាងជើងទាមទារឲ្យកូរ៉េខាងត្បូងឈប់ឃោសនាទៀត ប៉ុន្តែខាងកូរ៉េខាងត្បូងឆ្លើយតបវិញថា ខ្លួននឹងឈប់បើកូរ៉េខាងជើងសុំអភ័យទោសចំពោះការលួចបង្កប់មីននៅតំបន់គ្មានយោធាកន្លងមក។ កាលពីដើមខែសីហាកន្លងទៅ ទាហានកូរ៉េខាងត្បូងពីរនាក់បានរងរបួសដោយសារផ្ទុះមីននៅតំបន់នោះ។ យ៉ាងណាក៏ដោយ កិច្ចចរចាភាគីទាំងពីរពិបាកប្រៀបដូចជាដើរលើផ្លូវក្រហីងក្រហូងដូច្នេះដែរ។ ភាគីទាំងពីរមិនងាយពិភាក្សាគ្នាហើយត្រូវរ៉ូវគ្នានោះឡើយ។ ហើយបើត្រូវរ៉ូវគ្នាក៏ត្រូវចំណាយពេលយូរល្មមដែរ។ ការឯកភាពគ្នាបើកកិច្ចពិភាក្សាជុំទី១កាលពីម្សិលមិញ កើតឡើងប៉ុន្មានម៉ោងប៉ុណ្ណោះមុនការកំណត់ចុងក្រោយដែលកូរ៉េខាងជើងដាក់ចេញសម្រាប់កូរ៉េខាងត្បូងដើម្បីដកឧបករណ៍ឃោសនាតាមព្រំដែន បើមិនចង់មានសង្គ្រាមទេនោះ។ កិច្ចប្រជុំត្រូវបានគេរៀបចំឡើងនៅភួមិ Panmumjom(ប៉ានម៉ាម់ជុម) នៅល្ងាចម៉ោង ៦ ដោយមានតំណាងជាន់ខ្ពស់របស់រដ្ឋាភិបាលទាំងពីរចូលរួម។ ស្ថានការណ៍ម្សិលមិញតានតឹងខ្លាំងមែនទែន ដោយកូរ៉េខាងជើងពង្រាយកាំភ្លើងធំរួចជាស្រេច ខណៈកងទ័ពប្រុងជើងការខ្ពស់ទៅហើយ។ ហើយបើងាកទៅខាងកូរ៉េខាងត្បូងវិញ គេឃើញយន្តហោះចម្បាំងកំពុងរត់ និងហោះចុះឡើងសាកល្បងដូចត្រៀមលក្ខណៈធ្វើសង្គ្រាមមែន៕ ស្តាប់សំឡេង អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_276.txt	ប្រមុខរដ្ឋាភិបាលអ៊ីស្រាអែល លោក បេនចាមីន ណេតាន់យ៉ាហ៊ូ នៅថ្ងៃទី២៥ ខែសីហា បានប្រកាសធ្វើគ្រប់យ៉ាង ដើម្បីការពារខ្លួន និងធានាសន្តិសុខរបស់ប្រជាជនរស់នៅតំបន់ភាគខាងជើង។ ការប្តេជ្ញារបស់មេដឹកនាំអ៊ីស្រាអែល ធ្វើឡើងក្រោយពេលក្រុមហេប៉ូឡា (Hezbollah) បានបាញ់មីស៊ីលជាច្រើនគ្រាប់។	ក្រុមហេប៉ូឡា ដែលមានវត្តមាននៅភាគខាងត្បូងលីបង់ បានបាញ់មីស៊ីលជាច្រើនគ្រាប់ ទៅក្នុងដីភាគខាងជើងអ៊ីស្រាអែល នៅថ្ងៃទី២៥ ខែសីហា ដើម្បីសងសឹកនឹងករណីស្លាប់របស់មេបញ្ជាការជាន់ខ្ពស់ម្នាក់នៅខែមុន។ អ៊ីស្រាអែល បានប្រកាសការស្លាប់របស់លោក Fuad Shukr ជាទង្វើរបស់ខ្លួន។ ក្រោយហេតុការណ៍នៅតំបន់ភាគខាងជើង លោក បេនចាមីន ណេតាន់យ៉ាហ៊ូ នាយករដ្ឋមន្រ្តីអ៊ីស្រាអែល បានប្រកាស ធ្វើគ្រប់យ៉ាងក្នុងការការពារសន្តិសុខ និងសុវត្ថិភាពប្រជាជនរស់នៅតំបន់នោះ។ «យើងប្តេជ្ញាធ្វើគ្រប់យ៉ាង ដើម្បីការពារប្រទេសរបស់យើង»។ លោក បេនចាមីន បានសង្កត់ធ្ងន់បែបនេះ នៅក្នុងកិច្ចប្រជុំគណៈរដ្ឋមន្រ្តីមួយនៅថ្ងៃទី២៥ ខែសីហា ដោយបន្តព្រមានសត្រូវ ដែលវាយប្រហារខ្លួន នឹងទទួលគ្រោះថ្នាក់ត្រលប់វិញ។ បើតាមមេដឹកនាំអ៊ីស្រាអែលរូបនេះ កម្លាំងយោធាខ្លួន បានបំផ្លាញមីស៊ីលជាច្រើនគ្រាប់ ដែលបាញ់ចេញពីភាគខាងត្បូងលីបង់។ លើសពីនេះ យោធាអ៊ីស្រាអែល បានបញ្ជូនយន្តហោះចម្បាំងទៅកម្ទេចប្រព័ន្ធមីស៊ីលនៅក្នុងតំបន់ភាគខាងត្បូងលីបង់ថែមទៀត ដោយសារទុកជាវិធានការទប់ស្កាត់ការវាយប្រហាររបស់ក្រុមហេប៉ូឡា។ មិនតែប៉ុណ្ណោះ អ៊ីស្រាអែល បានបំផ្លាញមីស៊ីល និងដ្រូនជាច្រើនគ្រឿង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2760.txt	សេចក្តីព្រាងរដ្ឋធម្មនុញ្ញថៃ បានក្លាយជាបញ្ហាចម្រូងចម្រាសសម្រាប់រដ្ឋាភិបាលយោធា ជាមួយនឹងអ្នក នយោបាយ ជាពិសេសគណបក្សនយោបាយធំៗរបស់ប្រទេស។ ជុំវិញបញ្ហានេះ នាយករដ្ឋមន្ត្រី ថៃលោកឧត្តមសេនីយ៍ប្រាយុទ្ធ ចាន់អូចា បានសម្តែងការខឹងសម្បារនឹងការរិះគន់បែបស្ថាបនារបស់ អតីតនាយករដ្ឋមន្ត្រីថៃលោកស្រីយីងឡាក់ និង លោកអាភីសីទ។	លោកនាយករដ្ឋមន្ត្រីប្រាយុទ្ធ ចាន់អូចា ប្រតិកម្មខ្លាំងទៅនឹងការរិះគន់របស់អ្នកនយោបាយលើការធ្វើ សេចក្តីព្រាងច្បាប់រដ្ឋធម្មនុញ្ញថ្មី ដែលធ្វើឡើងដោយរបបសឹកដែលបានបញ្ញត្តិអំណាចជាច្រើនផ្តល់ឲ្យ ទៅយោធា។ ប្រតិកម្មនេះ ធ្វើឡើងក្រោយលោកស្រីយីងឡាក់ និង លោកអាភីសីទ បានចាត់ទុក សេចក្តីព្រាងធម្មនុញ្ញថ្មីថាមិនផ្តល់សិទ្ធិដល់ប្រជាជនថៃ និង ទទួចឲ្យមានការកែប្រែឡើងវិញ។ ក្រោយរដ្ឋប្រហារថ្ងៃទី២២ ឧសភា ឆ្នា២០១៤ លោកឧត្តមសេនីយ៍ប្រាយុទ្ធ បានបង្កើតឲ្យមានគណៈ កម្មការមួយដើម្បីធ្វើការកែប្រែនិង បន្ថែមបទបញ្ញត្តិមួយចំនួន ដើម្បីដោះស្រាយនូវការជាប់គាំងវិបត្តិ នយោបាយ។ បច្ចុប្បន្នសេចក្តីព្រាងច្បាប់នេះ បានបញ្ចប់និង កំពុងរង់ចាំការអនុម័ត និង ស្រង់ការគាំទ្រ តាមរយៈការធ្វើប្រជាមតិ។ ផ្ទុយពីការរំពឹងទុកសេចក្តីព្រាងបញ្ចប់ បញ្ហាចម្រូងចម្រាសផ្ទុះឡើងសារជាថ្មីដោយតែបទបញ្ញត្តិនៅក្នុង សេចក្តីព្រាងច្បាប់នោះ។ ក្នុងនោះគណបក្សនយោបាយ ជាពិសេសតួអង្គនយោបាយសំខាន់ ដែល មានអតីតនាយករដ្ឋមន្ត្រីថៃពីររូប បានចេញមុខរិះគន់ខ្លាំង។ នោះគឺ លោកស្រីយីងឡាក់ និង អាភីសីទ បានចាត់ទុកសេចក្តីព្រាងច្បាប់ថ្មី មិនបានទុកលទ្ធភាពនិង ជម្រើសឲ្យប្រជាជនដើម្បីជ្រើសរើសមេដឹក នាំនោះទេ។ ប្រតិកម្មតបនឹងការលើកឡើងនេះ លោកប្រាយុទ្ធ បានអះអាងថាអ្នកនយោបាយដែលសំដៅលើអតីត នាយករដ្ឋមន្ត្រីថៃទាំងពីរ គ្មានសិទ្ធិក្នុងការតវ៉ាលើបញ្ហានេះទេ។ ក្នុងនោះ លោកក៏បានរម្លឹកពីបទចោទ ពីរករណីរបស់លោកអ្នកទាំងពីរដែលកំពុងតែស្ថិតក្រោមការចោទប្រកាន់របស់តុលាការ ដោយចំអក ថាអ្នកទាំងពីរហាក់ដូចជាគ្មានខ្លាចអ្វីសោះ។ លោកប្រាយុទ្ធ ក៏បានចំអកជុំវិញការលើកឡើងថា អ្នកនយោបាយទាំងពីរ នឹងមិនចូលរួមក្នុងការ បោះឆ្នោតប្រសិន បើសេចក្តីព្រាងច្បាប់ថ្មីត្រូវបានអនុម័ត។ យោងតាមសម្រង់សម្តីដែលបានចុះផ្សាយ របស់ Bangkok Post លោកប្រយុទ្ធអះអាងថា «អ្នកនយោបាយ មួយចំនួនបាននិយាយថា ពួកគេនឹងមិនចូលរួមក្នុងការបោះឆ្នោត បើសេចក្តីត្រូវបានអនុម័ត។ ត្រូវតែចងចាំថានូវអ្វីដែលខ្លួនបាននិយាយ ហើយយើងនឹងយកសម្តីរបស់ពួកគេដាក់ក្នុងកំណត់ត្រា«។ សូមរម្លឹកផងដែរថា បទបញ្ញាត្តិដែលបានធ្វើឲ្យមានភាពចម្រូងចម្រាសខ្លាំងនោះ គឺនាយករដ្ឋមន្ត្រីអាច ឡើងកាន់តំណែងដោយមិនចាំបាច់ឆ្លងកាត់ការបោះឆ្នោតប្រសិនប្រទេសជួបវិបត្តិ។ បន្ថែមពីនេះ បញ្ញត្តិនោះ ក៏បានផ្តល់លទ្ធភាពដល់យោធាដើម្បីគ្រប់គ្រងអំណាចទាំងអំណាចប្រតិបត្តិ និង អំណាច នីតិបញ្ញត្តិនៅពេលប្រទេសជាប់គាំងវិបត្តិនយោបាយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2761.txt	អតីតមេដឹកនាំក្រុមឧទ្ទាម Mauk Moruk ត្រូវបានសម្លាប់ដោយកងកម្លាំងរដ្ឋាភិបាលទីម័រខាងកើត ក្រោយពីមានការទង្គិចគ្នានៅក្នុងប្រតិបត្តិការសន្តិសុខនៅក្នុងតំបន់Fatulia។ ជុំវិញការស្លាប់នៃមេដឹកក្រុមឧទ្ទាមរូបនេះ បានធ្វើឲ្យប្រជាជនចាប់ផ្តើមមានការព្រួយបារម្ភចំពោះស្ថិរភាពរបស់ប្រទេស ដោយខ្លាចក្រែងមានការផ្ទុះឡើងពីក្រុមអ្នកគាំទ្ររបស់លោក ។	ម្សិលមិញនេះ កងកម្លាំងប៉ូលីស និង ទាហានទីម័រខាងកើត បានបើកកិច្ចប្រតិបតិការរួមមួយដើម្បីបោសសម្អាតក្រុមឧទ្ទាមនៅក្នុងតំបន់Fatulia។ លទ្ធផលនៃប្រតិបត្តិនេះ បានធ្វើឲ្យមានអ្នកសា្លប់៤នាក់ ក្នុងនោះរួមបញ្ចូលទាំងមេដឹកនាំក្រុមឧទ្ទាមដ៏សំខាន់មួយរូបផងដែរ។ ក្រោយពីប្រកាសឯករាជ្យពេញលេញនៅឆ្នាំ២០០២ ទីម័រខាងកើត ដែលរដ្ឋវ័យក្មេងមួយនៅក្នុងតំបន់ អាស៊ីអាគ្នេយ៍ បានប្រឈមនឹងបញ្ហាជាច្រើនដូចជាបញ្ហាសេដ្ឋកិច្ច សង្គម និង សន្តិសុខ។ ក្នុងនោះ បញ្ហាសន្តិសុខ គឺជាបញ្ហាដែលចម្រូងចម្រាស និង ពិបាកមួយដែលរដ្ឋាភិបាលទីម័រខាងកើតត្រូវ ដោះស្រាយ ដ្បិតក្រោយប្រកាសឯករាជ្យ មានក្រុមឧទ្ទាមជាច្រើន នៅតែបន្តប្រឆាំងជាមួយនឹងរដ្ឋាភិបាល។ ដើម្បីធានាដល់ស្ថិរភាពជាតិ រដ្ឋាភិបាលទីម័រខាងកើត បានបន្តបង្ក្រាបលើក្រុមទាហានឈ្លបដែល តែងតែគំរាមកំហែងដល់សន្តិសុខជាតិជាបន្តបន្ទាប់។ ចុងក្រោយនេះ កងកម្លាំងរដ្ឋាភិបាល បានបើកប្រតិបត្តិការបង្ក្រាបនៅក្នុងតំបន់Fatulia ហើយបានសម្លាប់អតីតមេដឹកនាំក្រុមឧទ្ទាមលោក Mauk Moruk ផងដែរ។ សូមរំលឹកផងដែរ លោក Mauk Moruk គឺជាមេដឹកនាំក្រុមឧទ្ទាមមួយរូបដែលបានតស៊ូទាមទារឯករាជ្យ និង ហើយក៏ជាមេដឹកនាំ ដែលតែងតែប្រឆាំងនឹងលោក Xanana Gusmao ដែលជាអតីតប្រធានាធិបតី និង ជាអតីតនាយករដ្ឋមន្ត្រីទីម័រខាងកើតរហូតមកផងដែរ។ ចុងក្រោយនេះ មេដឹកនាំរូបនេះ បានបង្ក បញ្ហាជាច្រើន ដែលពិតជាបានប៉ះពាល់ដល់សន្តិសុខ និង ស្ថិរភាពរបស់ជាតិ។ ជុំវិញបញ្ហានេះ រដ្ឋាភិបាលទីម័រខាងកើត បានចេញសេចក្តីថ្លែងការណ៍មួយដើម្បីឲ្យប្រជាជនរក្សាភាព ស្ងៀមស្ងាត់។ ក្នុងសេចក្តីថ្លែងការណ៍នោះ បានបញ្ជាក់ថា ប្រតិបត្តិការដែលបានធ្វើ គឺទាមទារឲ្យ មេដឹកនាំក្រុមឧទ្ទាមរូបនេះប្រគល់អាវុធនិង ព្រមចុះចាញ់រដ្ឋាភិបាលដោយសន្តិវិធី។ យ៉ាងណាក៏ដោយ លោក Mauk Moruk ព្រមជាមួយនឹងអ្នកគាំទ្ររបស់ខ្លួន មិនបានស្តាប់តាមការណែនាំរបស់កងកម្លាំង រដ្ឋាភិបាលនោះទេ។ ផ្ទុយទៅវិញ លោក Mauk Moruk បានចាប់ផ្តើមផ្ទុះអាវុធមុន ហើយកងកម្លាំង រដ្ឋាភិបាលគ្មានជម្រើសអ្វីក្រៅពីបាញ់តបទៅវិញនោះទេ។ សូមបញ្ជាក់ផងដែរថា បញ្ហាសន្តិសុខ មិនមែនគ្រាន់តែជាបញ្ហាផ្ទៃក្នុងរបស់ទីម័រខាងកើតនោះទេ ក៏ប៉ុន្តែបញ្ហានេះ ក៏បានប៉ះពាល់ដល់កិត្តិនាមរបស់ទីម័រខាងកើតនៅក្នុងតំបន់ និងអន្តរជាតិផងដែរ។ ជាក់ស្តែងបញ្ហានេះ បានធ្វើឲ្យមេដឹកនាំអាស៊ានមួយចំនួន បានសម្តែងការព្រួយបារម្ភ និង ច្រានចោល សំណើរបស់ទីម័រខាងកើត ក្នុងការស្នើសុំចូលជាសមាជិកអាស៊ានផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2762.txt	ជារឿងភ្ងាក់ផ្អើលខ្លាំងនៅពេលដែលប្រមុខរដ្ឋរុស្ស៊ីលោក វ្ល៉ាឌីមៀ ពូទីន ចេញមុខជិះនាវាមុជទឹកធុនមធ្យមទៅកាន់ទឹកដីឧបទ្វីប Crimea ។ ការជិះនាវាមុជទឹករបស់បុរសខ្លាំងរុស្ស៊ី ដើម្បីចុះទៅត្រួតពិនិត្យបំណែកឬកម្ទេចកម្ទីវត្ថុបុរាណដែលបន្សល់ទុកតាំងទសវត្សទី១០ពោលគឺតាំងពីចក្រភពByzantineដែលស្ថិតនៅបាតសមុទ្រខ្មៅ។ នេះបើយោងតាមទីភ្នាក់ងារព័ត៌មាន AFP។	លោក មុំ ពិទូរ្យ លម្អិតព័ត៌មាននេះ ក្នុងសម្លៀកបំពាក់ឯកសណ្ឋានពណ៌ត្នោតខ្ចីប្រមុខរដ្ឋរុស្ស៊ីលោក វ្ល៉ាឌីមៀ ពូទីន បានថ្លែងប្រាប់អ្នកសារព័ត៌មានថា លោកជិះនាវាមុជទឹកធុនតូចផលិតដោយក្រុមហ៊ុនហូឡង់ដើម្បីស្វែងរកបំណែកនាវាដែលនៅសេសសល់តាំងពីសម័យកាលចក្រភពរ៉ូម៉ាំង Byzantine នៅសតវត្សទី១០ ដែលនៅសេសសល់នៅក្រោមសមុទ្រខ្មៅក្បែរឧបទ្វីប Crimea ។ រូបភាពលោក ពូទីន ឡើងជិះនាវាមុជទឹកធុនតូចដោយមាននាវិកម្នាក់ និងមនុស្សមួយចំនួនអមជាមួយផងនោះត្រូវបានគេបញ្ចេញជាសាធារណកាលពីម្សិលមិញ។ អាចនិយាយថា វាជាសកម្មភាពមួយកម្រ ប៉ុន្តែវាជារឿងសាមញ្ញសម្រាប់ប្រធានាធិបតីរុស្ស៊ីរូបនេះ។ យោងតាមសម្តីលោក ពូទីន នាវាមុជទឹកដែលលោកជិះនោះបានមុជចុះទៅក្រោមសមុទ្រជម្រៅ ៨៣ ម៉ែត្រដើម្បីត្រួតពិនិត្យបំណែកកប៉ាល់ដែលនៅសេសសល់នៅក្រោមសមុទ្រ និងវត្ថុបុរាណមួយចំនួនផងដូចជាថូបុរាណនៅកំពង់ផែ Sevastopol ។ លោក ពូទីន បានគូសបញ្ជាក់ថា កប៉ាល់ដែលគេប្រទះក្រោមសមុទ្រនេះជាកប៉ាល់ដឹកទំនិញតាមឆកសមុទ្រ Balaclava ហើយវាស្ថិតនៅក្រោមការស៊ើបអង្កេតរបស់អ្នកជំនាញ។ បំណែកកប៉ាល់បែបនេះមិនសូវមានច្រើននៅភាគខាងជើងសមុទ្រខ្មៅឡើយ។ ដំណើរផ្សងព្រេងរបស់បុរសខ្លាំងរុស្ស៊ីមិនមែនជារឿងថ្មីឡើយ ព្រោះលោកធ្លាប់ឡើងជិះនាវាមុជទឹកចុះក្រោមបាតបឹងមានជម្រៅជ្រៅបំផុត Baikal ក្នុងជម្រៅ ១.៤គីឡូម៉ែត្រដែរកាលពីឆ្នាំ២០០៩ ។ ក្នុងឆ្នាំ ២០១៣ លោកក៏បានជិះនាវាមុជទឹកចុះទៅពិនិត្យនាវាចម្បាំងតាំងទីសតវត្សទី១៩ ដែលលិចកប់ក្រោមបាតសមុទ្របាល់ទិកផងដែរ។ លោក ពូទីន ក្លាយជាមេដឹកនាំតែម្នាក់គត់ដែលទាក់ទាញចំណាប់អារម្មណ៍ពិភពលោកទាំងមូលដោយសារតែលោកចូលចិត្តផ្សងព្រេងក្នុងស្ថានភាពគ្រោះថ្នាក់និងមេដឹកនាំឯទៀតមិនធ្លាប់ធ្វើ។ កាលពីប៉ុន្មានឆ្នាំមុនលោកធ្លាប់ឡើងជិះយន្តហោះធុនតូចសម្រាប់អ្នកទេសចរ ក្រោយមកជិះសត្វសេះខ្មៅ និងបាញ់សត្វខ្លាមួយក្បាលដើម្បីសង្គ្រោះមនុស្សខណៈលោកកំពុងស្ថិតក្នុងប្រតិបត្តិការសង្គ្រោះសត្វខ្លាស៊ីបេរីផង។ ក្រៅពីបង្ហាញភាពក្លាហាន លោក ពូទីន ក៏ជាម្ចាស់ខ្សែក្រវ៉ាត់ខ្មៅយូដូផងដែរ។ ប្រជាប្រិយភាពរបស់លោក ពូទីន កើនឡើងខ្ពស់ក្នុងសង្គមរុស្ស៊ីអស់រយៈពេលយូរអង្វែងមកហើយ ហើយលោកកាន់តែល្បីល្បាញខ្លាំងក្រោយសម្រេចជោគជ័យដណ្តើមយកឧបទ្វីប Crimea ពីអ៊ុយក្រែនមកវិញកាលពីដើមខែមិនាឆ្នាំមុននេះ។ ប្រជាជនរុស្ស៊ីសាទរគោលនយោបាយរបស់របបដឹកនាំរដ្ឋាភិបាលក្រេមឡាំងដែលអាចនាំ Crimea ត្រលប់មករុស្ស៊ីវិញ។ យ៉ាងណាក៏ដោយចុះ ដំណើររបស់លោក ពូទីន ចុះក្រោមសមុទ្រដើម្បីទៅមើលវត្ថុបុរាណក្បែរកំពង់ផែ Sevastopol នោះរងការរិះគន់ខ្លាំងពីសំណាក់រដ្ឋាភិបាលក្រុងគៀវ។ លោក Petro Poroshenko បានចេញមុខរិះគន់លោក ពូទីន ដែលហ៊ានទៅទស្សនកិច្ចនៅ Crimea ដោយលោកអះអាងថាទង្វើនេះធ្វើឲ្យជម្លោះភាគខាងកើតកាន់តែធ្ងន់ធ្ងរឡើងផង៕ ទស្សនាវីដេអូ លោក មុំ ពិទូរ្យ លម្អិតព័ត៌មាននេះ ទស្សនាវីដេអូ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2763.txt	ក្រុងវ៉ាស៊ីនតោនគ្រោងបញ្ជូនយន្តហោះចម្បាំងស៊េរី F-22 ទៅកាន់តំបន់អឺរ៉ុបនៅពេលឆាប់ៗខាងមុខនេះ។ ការបញ្ជូនយន្តហោះទំនើបបំផុតនេះទៅតំបន់អឺរ៉ុបដើម្បីបង្ហាញឆន្ទៈខ្ពស់ និងការប្តេជ្ញាចិត្តរបស់ក្រុងវ៉ាស៊ីនតោនក្នុងការការពារសម្ព័ន្ធមិត្តសមាជិកបក្សសម្ព័ន្ធយោធាណាតូដែលកំពុងបារម្ភពីសន្តិសុខក្រោយរុស្ស៊ីឈ្លានពានអ៊ុយក្រែន។ គេមិនអាចដឹងច្បាស់នៅឡើយទេថា អាមេរិកនឹងបញ្ជូនយន្តហោះប៉ុន្មានគ្រឿងទៅអឺរ៉ុប។	លោក មុំ ពិទូរ្យ លម្អិតព័ត៌មាននេះ រដ្ឋាភិបាលក្រុងវ៉ាស៊ីនតោនត្រៀមបញ្ជូនយន្តហោះចម្បាំង F-22 ជាច្រើនគ្រឿងទៅសំចតនៅតំបន់អឺរ៉ុបនៅពេលឆាប់ៗខាងមុខនេះ។ ផែនការនៃការបញ្ជូនសព្វាវុធទំនើបទៅអឺរ៉ុបនេះ ជាផ្នែកមួយនៅគោលនយោបាយអាមេរិកក្នុងការផ្តល់ការការពារ និងរក្សាសន្តិសុខ និងស្ថិរភាពនៅតំបន់អឺរ៉ុប ទប់ទល់ការគំរាមកំហែងរបស់ក្រុងម៉ូស្គូ។ សព្វាវុធធុនធ្ងន់ច្រើនប្រភេទរបស់អាមេរិកអាចឲ្យបណ្តារដ្ឋជាមិត្ត មានអារម្មណ៍កក់ក្តៅជាងមុន និងអាចរសាយការភ័យខ្លាចថារុស្ស៊ីនឹងឈ្លានពាននៅពេលខាងមុខផងដែរ។ លេខាធិការទទួលបន្ទុកកងទ័ពជើងអាកាសលោកស្រី Deborah Lee James បានប្រកាសកាលពីថ្ងៃចន្ទថា យន្តហោះចម្បាំងស៊េរីទំនើបនេះនឹងត្រូវបញ្ជូនទៅអឺរ៉ុបមែន ហើយយន្តហោះទាំងនេះនឹងបម្រើការងារក្នុងកងកម្លាំងប្រយុទ្ធនៅអឺរ៉ុប ដែលក្រុមនេះមានតួនាទីសំខាន់ក្នុងការឆ្លើយតបរាល់បញ្ហាប្រឈមខាងផ្នែកសន្តិសុខ។ ប៉ុន្តែកាលបិរច្ឆេទនៃការបញ្ជូនទៅនោះមិនត្រូវបានមន្ត្រីជាន់ខ្ពស់ក្រុងវ៉ាស៊ីនតោនបង្ហើបឲ្យដឹងឡើយ ប៉ុន្តែគេដឹងត្រឹមថាឆាប់ៗនេះប៉ុណ្ណោះ។ មន្ត្រីក្រុងវ៉ាស៊ីនតោននេះ ក៏បានឆ្លៀតរិះគន់សកម្មភាពរុស្ស៊ីនៅអ៊ុយក្រែនផងដែរ ដោយមន្ត្រីម្នាក់នេះអះអាងថា រហូតមកទល់បច្ចុប្បន្ន ការគំរាមកំហែងរបស់រុស្ស៊ីចំពោះបណ្តារដ្ឋនៅអឺរ៉ុបខាងកើតនៅតែមានខ្ពស់នៅឡើយ ដែលចាំបាច់ត្រូវការត្រៀមលក្ខណៈដើម្បីទប់ទល់បញ្ហានេះជាមុន។ នេះក៏ដោយសារ រយៈពេលជាងមួយឆ្នាំ ជម្លោះប្រដាប់អាវុធនៅអ៊ុយក្រែននៅតែបន្តអូសបន្លាយរកផ្លូវចប់មិនឃើញសោះ។ ទោះមានកិច្ចព្រមព្រៀង Minsk ហើយក៏ដោយ ភាគីជម្លោះនៅបន្តវាយប្រហារគ្នាទៅវិញទៅមក ហើយជនស៊ីវិលបន្តស្លាប់បាត់បង់ជីវិតជាច្រើនពាន់នានក់ផង។ ចំណែករុស្ស៊ីឯណោះវិញបន្តរងការចោទប្រកាន់ជាហូរហែរពីលោកខាងលិច ទោះបីប្រទេសនេះធ្លាប់ជួយជ្រោមជ្រែងឲ្យមានការចរចាបង្កើតកិច្ចព្រមព្រៀងសន្តិភាពនិងបទឈប់បាញ់ច្រើនលើកច្រើនសារក៏ដោយ។ ក្រៅពីមានចូលរួមក្នុងកងកម្លាំងប្រយុទ្ធ កងកម្លាំងទ័ពអាកាសដែលជាអ្នកបើកយន្តហោះចម្បាំងទាំងនេះ នឹងជួយបំពាក់បំប៉នសមត្ថភាពកងកម្លាំងសមាជិកណាតូនៅតំបន់អឺរ៉ុបផង ដើម្បីធានាថា ពួកគេមានសមត្ថភាពគ្រាប់គ្រាន់ក្នុងការដោះស្រាយបញ្ហាប្រឈមមានប្រសិទ្ធិភាព។ រហូតមកទល់ពេលនេះ បណ្តារដ្ឋជាច្រើននៅអឺរ៉ុប ជាពិសេសអឺរ៉ុបខាងកើត នៅតែព្រួយបារម្ភពីសន្តិសុខ និងអនាគតរបស់ខ្លួននៅពេលខាងមុខ ចាប់តាំងពីពេលដែលវិបត្តិនៅអ៊ុយក្រែនផ្ទុះឡើងនិងមានការអន្តរាគមន៍របស់រុស្ស៊ីនៅក្នុងជម្លោះផង។ កន្លងមកសហរដ្ឋអាមេរិកបានបញ្ជូនកងទ័ពទៅធ្វើសមយុទ្ធជាមួយបណ្តារដ្ឋអឺរ៉ុបខាងកើតឥតដាច់នៅមិនឆ្ងាយពីព្រំដែនរុស្ស៊ីឡើយ។ ហើយប្រឹក្សាសឹក រួមជាសព្វាវុធច្រើនសន្ធឹកសន្ធាប់របស់អាមេរិកក៏នៅបន្តមានវត្តមាននៅអឺរ៉ុបខាងកើតផងដែរ។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2764.txt	នៅថ្ងៃសុក្រម្សិលមិញ កងទ័ពបារាំងបានបើកប្រតិបត្តិការនៅកោះRéunion ស្វែងរកក្រែងមានបំណែកយន្តហោះបូអ៊ីងម៉ាឡេស៊ី ជាយថាហេតុនៅទីនោះ។ កោះបារាំងស្ថិតនៅចំងាយជាង៣ពាន់គីឡូម៉ែត្រពីកន្លែងដែលគេគិតថា យន្តហោះម៉ាឡេស៊ីអាចធ្លាក់ នៅមហាសមុទ្រឥណ្ឌា ជាមួយមនុស្ស២៣៩នាក់ កាលពីខែមិនា ឆ្នាំ២០១។ តាំងពីថ្ងៃចន្ទមក អាជ្ញាធរកោះMaurice នៅក្បែរកោះបារាំង ក៏បានបើកប្រតិបត្តិការរុករកផងដែរ។	ទោះជាមេឃមិនល្អ ធ្លាក់ភ្លៀងច្រើនក្តី ក៏ម្សិលមិញនេះ យន្តហោះយោធាបារាំង Casa ដែលមានសមត្ថភាពហោះស្វ័យត បានហោះចេញពីមូលដ្ឋានយោធាSainte-Marie ភាគខាងជើងកោះRéunion ដើម្បីធ្វើប្រតិបត្តិការរុករកនៅភាគខាងកើតកោះ ក្នុងតំបន់ទំហំ៥៣០០គីឡូម៉ែត្រការ៉េ។ ប្រតិបត្តិការរុករកបានផ្អាកនៅល្ងាចម្សិលមិញ នឹងត្រូវបន្តធ្វើនៅព្រឹកថ្ងៃអាទិត្យស្អែក។ រដ្ឋាភិបាលបារាំងបានបញ្ជាអោយមានប្រតិបត្តិការរកបំណែកយន្តហោះនេះ កាលពីថ្ងៃព្រហស្បតិ៍ ក្រោយក្រុមជំនាញជឿជាក់ស្ទើរតែ១០០ភាគរយថា បំណែកដែលគេរកឃើញ នៅកោះបារាំងអាចជាបំណែកស្លាបយន្តហោះបូអ៊ីងម៉ាឡេស៊ី។ ប្រតិបត្តិការរុករកនឹងដំណើរការមួយសប្តាហ៍។ បារាំងនឹងប្រើប្រាស់ឧទ្ធម្ភាគចក្រយោធាច្រើនគ្រឿង បូករួមនឹងកងកម្លាំងប៉ូលិសនៅខាងផ្នែកថ្មើរជើងផងដែរ ដើម្បីស្វែងរកបំណែកយន្តហោះ។ បារាំងចង់រកអោយឃើញប្រអប់ខ្មៅ ដែលជាគន្លឹះចំបងដើម្បីរកអោយឃើញមូលហេតុនៃគ្រោះថ្នាក់យន្តហោះជើងហោះហើរMH370។ បំណែកស្លាបយន្តហោះនិងកំទេចវ៉ាលីសដែលរកឃើញថ្មីៗនេះ ប្រហែលជាពិបាកជួយរកមូលហេតុនេះណាស់។ ប្រតិបត្តិការរុករកបំណែកយន្តហោះពីសំណាក់កងទ័ពបារាំង ក៏អាចជួយបន្ធូរចិត្តគ្រួសារជនរងគ្រោះបានខ្លះដែរ។ គ្រួសារជនរងគ្រោះគ្មានទំនុកចិត្តលើអាជ្ញាធរម៉ាឡេស៊ីទេ។ ពួកគេមិនយល់ថា ហេតុអ្វីបានជាគេបានតែបំណែកយន្តហោះតែមួយដូច្នេះ ខណៈយន្តហោះបាត់ខ្លួន១៦ខែមកហើយ? គ្រួសារអ្នកដំណើរចិនទាំង១៥៣នាក់ដែលបាត់ខ្លួន បានសុំអោយក្រុមហ៊ុនម៉ាឡេស៊ីចេញប្រាក់អោយពួកគេធ្វើដំណើរទៅកោះបារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2765.txt	សហរដ្ឋអាមេរិកនិងអាល្លឺម៉ង់ប្រកាសថាខ្លួនគ្រោងនឹងដកប្រព័ន្ធការពារដែនអាកាសពីប្រទេសតួកគី ក្រោយពេលដែលប្រតិបត្តិការការពារសម្ព័ន្ធមិត្តសម្រេចជោគជ័យហើយការគំរាមកំហែងភាគច្រើនបច្ចុប្បន្នមានតែពីក្រុមរដ្ឋឥស្លាមប៉ុណ្ណោះ។ អាមេរិកបញ្ជាក់ថា ខ្លួននឹងអាចបញ្ជូនអាវុធការពារដែនអាកាសត្រលប់វិញបានសិនស្ថានការណ៍ចាំបាច់ ហើយប្រទេសនេះប្តេជ្ញាការពារសម្ព័ន្ធមិត្តណាតូទាំងអស់ជាពិសេសតួកគី។	លោក មុំ ពិទូរ្យ លម្អិតព័ត៌មាននេះ បណ្តាប្រទេសសមាជិកបក្សសម្ព័ន្ធយោធាណាតូ មានសហរដ្ឋអាមេរិក និងអាល្លឺម៉ង់ផងនោះ បានប្រកាសថាខ្លួននឹងដកប្រព័ន្ធការពារដែនអាកាសចេញពីតួកគី នៅពេលខាងមុខ ក្រោយប្រតិបត្តិការរបស់ខ្លួនជិតដល់ថ្ងៃកំណត់ចុងក្រោយ។ តាមពិតទៅប្រព័ន្ធការពារដែនអាកាសរបស់ប្រទេសសមាជិកណាតូមានអាមេរិក និងអាល្លឺមង់ត្រូវបានពង្រាយទៅកាន់ប្រទេសតួកគីកាលពីឆ្នាំ ២០១២ ដើម្បីការពារតួកគីឲ្យផុតពីការវាយប្រហារដោយគ្រាប់រ៉ុហ្កែតនិងមីស៊ីលពីទឹកដីស៊ីរី។ មុនមានការពង្រាយប្រព័ន្ធការពារដែនអាកាសនេះ ប្រជាជនតួកគីជាច្រើននាក់បន្តស្លាប់ដោយសារការផ្លោងគ្រាប់ចេញពីតួកគីផងដែរ។ ប៉ុន្តែរយៈពេលប៉ុន្មានឆ្នាំមកនេះ ការវាយប្រហារផ្លោងចេញពីស៊ីរីមានភាពស្ងប់ស្ងាត់ ហើយការគំរាមកំហែងផ្នែកសន្តិសុខបច្ចុប្បន្នមានតែមកពីក្រុមរដ្ឋឥស្លាមប៉ុណ្ណោះ។ ម្សិលមិញអាមេរិកនិងតួកគីក៏បានចេញសេចក្តីថ្លែងការណ៍រួមគ្នាដោយបញ្ជាក់ពីកាលបរិច្ឆេទនៃការដកប្រព័ន្ធមីស៊ីលផងដែរ ពោលគឺនៅក្នុងខែតុលាខាងមុខ។ កាលបរិច្ឆេទខែតុលានោះក៏ស្របពេលដែលបេសកកម្មរបស់ណាតូក្នុងការការពារប្រទេសតួកគីឈានដល់ទីបញ្ចប់ដែរ។ ក្នុងសេចក្តីថ្លែងការណ៍រួមគ្នានេះក៏មានបញ្ជាក់ច្បាស់ដែរថា នៅពេលខាងមុខនេះ ប្រសិនបើចាំបាច់នោះ ប្រព័ន្ធការពារដែនអាកាសនេះនឹងត្រូវបញ្ជូនត្រលប់ទៅវិញ។ ចំណែកអាឡឺម៉ង់ក៏ត្រៀមដក ប្រព័ន្ធការពារមីស៊ីលពីរដើមចេញពីទឹកដីតួកគីផងដែរ នៅពេលខាងមុខ។ អាល្លឺម៉ង់បានបញ្ជាក់ដូចគ្នាថា ការគំរាមកំហែងពីសង្គ្រាមស៊ីវិលស៊ីរីបច្ចុប្បន្នថមថយហើយ ហើយការគំរាមកំហែងចម្បងបំផុតមានតែពីក្រុមរដ្ឋឥស្លាមដែលកំពុងធ្វើភ្លៀងផ្គរនៅនៅស៊ីរី និងអ៊ីរ៉ាក់ប៉ុណ្ណោះ។ ក្នុងពេលដែលមានការប្រកាសដកមីស៊ីលការពារដែនអាកាសពីតួកគី សហរដ្ឋអាមេរិកនិងអាល្លឹម៉ង់ បានប្រកាសជាមុនថា សកម្មភាពនេះមិនមែនបញ្ជាក់ថា មេដឹកនាំរដ្ឋណាតូមិនខ្វល់ពីសន្តិសុខសម្ព័ន្ធមិត្តខ្លួនឡើយ ប៉ុន្តែវាជាការជំរុញដល់ការធ្វើទំនើបកម្មកងទ័ពប៉ុណ្ណោះ។ ការសម្រេចចិត្តដកប្រព័ន្ធការពារដែនអាកាសនេះកើតឡើងប្រហែលមួយខែប៉ុណ្ណោះ ក្រោយរដ្ឋាភិបាលអង់ការ៉ា ព្រមបើកទ្វារឲ្យអាមេរិកប្រើប្រាស់មូលដ្ឋានយោធានិងទឹកដីខ្លួនដើម្បីបើកការវាយប្រហារក្រុមរដ្ឋឥស្លាមនៅស៊ីរី ហើយតួកគីក៏សម្រេចចូលរួមជាមួយក្រុមសម្ព័ន្ធអន្តរជាតិផងដែរ ដើម្បីតាមប្រមាញ់ក្រុមរដ្ឋឥស្លាម។ សូមបញ្ជាក់ថា ប្រព័ន្ធការពារដែនអាកាសភាគច្រើនត្រូវបានគេប្រើប្រាស់ដើម្បីការពារដែនអាកាសដោយចាប់សញ្ញា និងបំផ្លាញចោលរាល់គ្រាប់មីស៊ីលយ៉ាងមានប្រសិទ្ធភាព។ តាមពិតទៅសមាជិកបក្សសម្ព័ន្ធណាតូបានពង្រាយប្រព័ន្ធការពារមីស៊ីលនេះចំនួនបីលើកមកហើយ ហើយលើកទី១ កាលពីឆ្នាំ ១៩៩១ ក្នុងពេលមានសង្គ្រាមឈូងសមុទ្រ និងលើកទី២កាលពីឆ្នាំ ២០០៣ នៅពេលដែលមានសង្គ្រាមនៅអ៊ីរ៉ាក់៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2766.txt	ធនាគារប្រជាជនចិនបានសម្រេចបន្ថយតម្លៃរូបីយវត្ថុខ្លួន យន់ (Yaun) បន្តបន្ទាប់គ្នារយៈពេលប៉ុន្មានថ្ងៃនេះ ដោយតម្លៃរូបវត្ថុចិនធ្លាក់ចុះដល់កម្រិតមួយដែលមានធ្លាប់មានពីមុនក្នុងរយៈពេល២ទសវត្សនេះ។ បើតាមអ្នកជំនាញតម្លៃលុយយន់ធ្លាក់ចុះ ២ភាគរយប្រឆាំងលុយដុល្លារអាមេរិក គិតត្រឹមដើមសប្តាហ៍នេះ។ ការទម្លាក់តម្លៃលុយយន់នេះកើតមានឡើងស្របពេលដែល សេដ្ឋកិច្ចចិនមានកំណើនយឺតយ៉ាវខ្លាំង និងមានបញ្ហាប្រែប្រួលទីផ្សារភាគហ៊ុនក្នុងស្រុក។	លោក មុំ ពិទូរ្យ លម្អិតព័ត៌មាននេះ តម្លៃរូបីយវត្ថុចិន «យន់» បន្តធ្លាក់ចុះយ៉ាងរហ័សក្នុងរយៈពេលប៉ុន្មានថ្ងៃជាប់គ្នានេះ។ ធនាគារកណ្តាលចិនបន្តទម្លាក់តម្លៃរូបីយវត្ថុរហូតដល់ជិត ២ ភាគរយដើម្បីប្រឆាំងរូបីយវត្ថុដុល្លារអាមេរិក។ តាមការសង្កេតឃើញជាក់ស្តែងការធ្លាក់ថ្លៃនៃលុយយន់ជិត២ភាគរយនេះ ជាកម្រិតមួយធំបំផុតមិនធ្លាប់មានក្នុងរយៈពេល២ទសវត្សចុងក្រោយនេះ។ ការឈានទៅបន្តទម្លាក់តម្លៃលុយយ៉ាងរហ័សបន្តបន្ទាប់គ្នានេះ កើតឡើងខណៈពេលដែលសេដ្ឋកិច្ចចិនមានកំណើនយឺតយ៉ាវបំផុត ហើយនិងមានការកើនឡើងនៃការប្រែប្រួលទីផ្សារភាគហ៊ុនក្នុងប្រទេស។ ជុំវិញការទម្លាក់តម្លៃរូបីយវត្ថុនេះ ក្រុងវ៉ាស៊ីនតោនបានបន្តចោទប្រកាន់រដ្ឋាភិបាលចិនថា ព្យាយាមលេងល្បិចបន្ថយតម្លៃលុយរបស់ខ្លួនឲ្យស្ថិតក្នុងកម្រិតទាមមួយដើម្បីធ្វើយ៉ាងណាទាក់ទាញអតិថិជនបរទេស និងបង្កើនការនាំចេញផលិតផលទៅក្រៅប្រទេស។ យន្តការនេះជួយជំរុញឲ្យកំណើនសេដ្ឋកិច្ចចិនរក្សាបានកម្រិតមួយខ្ពស់។ ប៉ុន្តែកំណើនសេដ្ឋកិច្ចចិនឆ្នាំនេះយឺតយ៉ាវខ្លាំង ហើយនឹងស្ថិតនៅក្នុងកម្រិតមួយទាបបំផុតមិនធ្លាប់មានក្នុងរយៈពេល២៥ឆ្នាំកន្លងមក ថ្វីបើចិនអាចសម្រេចបានកំណើនសេដ្ឋកិច្ច៧ភាគរយ តាមការគ្រោងទុកក៏ដោយ។ ប្រភពក្នុងជួររដ្ឋាភិបាលចិនបានឲ្យដឹងថា ទោះជាយ៉ាងណាក៏ដោយ ការទម្លាក់តម្លៃរូបីយវត្ថុនេះ មិនធ្វើឲធ្លាក់ទាបរហូតដល់លែងគ្រប់គ្រងបានឡើយ។ ប៉ុន្តែនៅពេលបច្ចុប្បន្នមន្ត្រីជាន់ខ្ពស់ក្នុងរដ្ឋាភិបាលក្រុងប៉េកាំងដែលជាប់ពាក់ព័ន្ធ បានព្យាយាមជំរុញឲ្យមានការរក្សាទុកតម្លៃរូបីយវត្ថុក្នុងតម្លៃទាបដូចពេលបច្ចុប្បន្ន ហើយស្នើឲ្យបន្ថយតម្លៃរូបីយវត្ថុរហូតជិតដល់១០ភាគរយជារួម។ ក្រសួងពាណិជ្ជកម្មចិន កាលពីថ្ងៃពុធម្សិលមិញបានទទួលស្គាល់ថា ការទម្លាក់តម្លៃលុយយន់ពិតជាមានឥទ្ធិពលលើការនាំចេញនៃផលិតផលក្នុងស្រុករបស់ចិនមែន។ ក្រុមហ៊ុនផលិតដែកថែបរបស់ចិនបានចាប់ផ្តើមកាត់បន្ថយតម្លៃផលិតផលនាំចេញរបស់ខ្លួនរួចរាល់ហើយដើម្បីឆ្លើយតបនឹងតម្លៃលុយយន់ដែលធ្លាក់ទាបនេះ។ ពាក់ព័ន្ធករណីនេះ ប្រសិនបើមានប្រទេសផ្សេងទៀតព្យាយាមទម្លាក់តម្លៃរូបីយវត្ថុខ្លួន ដើម្បីឆ្លើយតបគោលនយោបាយរបស់ធនាគារកណ្តាលចិនដែរនោះ វានឹងក្លាយជាការប្រកួតប្រជែងគ្នាមួយ ឬអាចហៅបានម្យ៉ាងទៀតថាជា «សង្គ្រាមរូបីយវត្ថុ»ជាក់ជាមិនខាន។ យោងតាមអ្នកនាំពាក្យធនាគារកណ្តាលចិនការទម្លាក់តម្លៃរូបីយវត្ថុពេលនេះមិនមែនជាការធ្វើសង្គ្រាមហិរញ្ញវត្ថុប្រកួតប្រជែងជាមួយរដ្ឋណាមួយឡើយ ប៉ុន្តែក្រុងប៉េកាំងកំពុងតែព្យាយាមធ្វើយ៉ាងណាឆ្លើយតបការប្រែប្រួលនៃទីផ្សារហិរញ្ញវត្ថុសកលតែប៉ុណ្ណោះ។ គេមិនអាចទាយដឹង មុនទេថា ប្រទេសណាមួយនឹងចាប់ផ្តើមទម្លាក់តម្លៃរូបីយវត្ថុខ្លួនដើម្បីឆ្លើយតបគោលនយោបាយរបស់ក្រុងប៉េកាំងឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2767.txt	មន្ត្រីស៊ើបអង្កេតសិទ្ធិមនុស្សអង្គការសហប្រជាជាតិ Yanghee Lee បានឲ្យដឹងកាលពីថ្ងៃសុក្រថា រដ្ឋាភិបាលមីយ៉ាន់ម៉ាបានបដិសេធការធ្វើដំណើររបស់ខ្លួនទៅកាន់រដ្ឋដែលជាលំនៅប្រជាជនភាគតិចឥស្លាមរ៉ូហ៊ីងយ៉ា។ មន្ត្រីសន្តិសុខព្យាយាមតាមដាន និងផ្តិតយករូបភាពរាល់ប្រជាជនដែលជួបនិងជជែកជាមួយអ្នកជំនាញសិទ្ធិមនុស្សរូបនេះផងដែរ។ អាជ្ញាធរមីយ៉ាន់ម៉ាហាក់កំពុងព្យាយាមបិទបាំងនិងរារាំងរាល់អ្នកជំនាញដែលចង់តាមដានស្ថានភាពជាក់ស្តែងនៃជីវិតរស់នៅរបស់ប្រជាជនឥស្លាម។	អាជ្ញាធរវៀតណាមបានធ្វើឲ្យរលោកស្រី Yanghee Lee បេសកជនពិសេសរបស់អង្គការសហប្រជាជាតិទទួលបន្ទុកកិច្ចការសិទ្ធិមនុស្សនៅមីយ៉ាន់ម៉ាខឹងសម្បារជាខ្លាំង ដោយបដិសេធសំណើសុំទៅទស្សនកិច្ចនៅរដ្ឋរ៉ាក់ឃិនដែលជាលំនៅជនជាតិរ៉ូហ៊ីងយ៉ា។ មន្ត្រីស៊ើបអង្កេតសិទ្ធិមនុស្សខាងលើបានឲ្យដឹងដូច្នេះ នៅថ្ងៃសុក្រម្សិលមិញភ្លាមៗក្រោយត្រូវគេហាមឃាត់។ បើតាមការឲ្យដឹងរបស់លោកស្រី ដំណើរទៅកាន់ខេត្តរ៉ាក់ឃិន គឺដើម្បីត្រួតពិនិត្យមើលស្ថានភាពប្រជាជនដែលរស់នៅក្នុង រដ្ឋដែលសម្បូរបញ្ហារំលោភសិទ្ធិមនុស្សកើតឡើងនេះ ជាពិសេសជនជាតិភាគតិចឥស្លាមរ៉ូហ៊ីងយ៉ាតែម្តង។ លោកស្រីបានបន្ថែមថា កន្លងមក ក្រៅពីហាមឃាត់លោកស្រី មន្ត្រីសន្តិសុខមីយ៉ាន់ម៉ា ក៏ព្យាយាមផ្តិតយករូបភាពរាល់មនុស្សដែលបានជជែកនិងជួបលោកស្រីក្នុងដំណើររបស់លោកស្រីទៅតំបន់ខាងលើកាលពីលើកមុនផងដែរ។ នេះមានន័យថា សកម្មភាពរបស់លោកស្រីត្រូវអាជ្ញាធរតាមដានរហូត ជាពិសេស ប្រជាជនដែលបានជជួបជាមួយលោកស្រីសុទ្ធតែស្ថិតក្រោមការតាមដានរបស់ក្រុមសន្តិសុខមីយ៉ាន់ម៉ាទាំងអស់។ មិនមែនជារឿងគួរឲ្យភ្ងាក់ផ្អើលឡើយ ព្រោះរដ្ឋរ៉ាក់ឃិនជាលំនៅរបស់ប្រជាជនឥស្លាមដែលរងទុក្ខបុកម្នេញពីសំណាក់អាជ្ញាធរនិងប្រជាជនមីយ៉ាន់ម៉ា។ ប្រជាជនរ៉ូហ៊ីងយ៉ាប្រហែល១.១លាននាក់រស់នៅក្នុងរដ្ឋរ៉ាក់ឃិននេះ ហើយប្រជាជនទាំងនេះបន្តរត់ភៀសខ្លួនទៅកាន់ប្រទេសដទៃផ្សេងទៀតក្នុងគោលបំណងគេចពីគ្រោះថ្នាក់និងការធ្វើទុក្ខបុកម្នេញនេះដែរ។ លោកស្រី Lee បានឲ្យដឹងបន្ថែមដែរថាលោកស្រីយល់ថា មីយ៉ាន់ម៉ា កំពុងតែព្យាយាមដោះស្រាយបញ្ហាគ្រោះទឹកជំនន់ដែលសម្លាប់មនុស្សអស់ប្រហែលជាង៨០នាក់ ប៉ុន្តែលោកស្រីមិនពេញចិត្តចំពោះទង្វើទទឹងទិសរបស់រដ្ឋាភិបាលដែលហាមឃាត់ការធ្វើដំណើររបស់លោកស្រីទៅកាន់ខេត្តរ៉ាក់ឃិនគ្មានជូនដំណឹងបន្តិចសោះ។ លោកស្រីសង្កត់ធ្ងន់ថា នេះជាបញ្ហា ព្រោះមីយ៉ាន់ម៉ាមិនបានព្យាយាមលើកកម្ពស់គោរពសិទ្ធិមនុស្សឡើយ ហើយព្យាយាមបិទបាំងការរំលោភសិទិ្ធមនុស្សធ្ងន់ធ្ងរទៀត។ ប្រជាជនរ៉ូហ៊ីងយ៉ាគ្មានសញ្ជាតិ ហើយត្រូវគេរឹតត្បិតសិទ្ធិសេរីភាពស្ទើរគ្រប់យ៉ាង រួមទាំងសិទ្ធិបោះឆ្នោត សិទ្ធិដើរហើរ ជាដើម។ ពួកគេរស់នៅទាំងភ័យខ្លាច និងរងទុក្ខវេទនាបំផុត ព្រោះប្រឈមការរើសអើងខ្លាំង។ តាមស្ថានភាពជាក់ស្តែង លោកស្រីបេសកជនសិទ្ធិមនុស្សខាងលើបានក្លាយជាមនុស្សដែលមិនគួរទទួលស្វាគមន៍សម្រាប់សង្ឃមីយ៉ាន់ម៉ាដែលដឹកនាំដោយ Ashin Wirathu ។ សង្ឃអង្គនេះតែបរិហាលោកស្រី Lee យ៉ាងខ្លាំងក្នុងយុទ្ធនាការមួយកាលពីខែមករាកន្លងទៅ។ ក្រុមសង្ឃទាំងនេះបានបង្កចលនាប្រឆាំងក្រុមប្រជាជនឥស្លាមរ៉ូហ៊ីងយ៉ា ហើយថែមទាំងបញ្ឆេះកំហឹង ជំរុញឲ្យមានការកាប់សម្លាប់ ឬប្រើហិង្សាប្រឆាំងក្រុមជនជាតិភាគតិចនោះផងដែរ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2768.txt	រដ្ឋប្រហារផ្ទៃក្នុងមេបក្សកាន់អំណាចមីយ៉ាន់ម៉ា បានក្លាយជាប្រធានបទចម្រូងចម្រាសមួយសម្រាប់ នយោបាយមីយ៉ាន់ម៉ា ដ្បិតសកម្មភាពនេះគឺជាការគំរាមកំហែងដល់ដំណើរលទ្ធិប្រជាធិយ្យមីយ៉ាន់ម៉ា។ ខណៈមានការចោទប្រកាន់ច្រើនទៅលើលោកប្រធានាធិបតីថេន សេន ជុំវិញបញ្ហានៃការទម្លាក់លោក ស្វេ ម៉ាន់ ជាប្រធានបក្សកាន់អំណាច លោកស្រីអង់ សានស៊ូជី បានអះអាងខ្លួនជាសម្ពន្ធ័មិត្ត របស់លោកស្វេម៉ាន់។ នេះ បង្ហាញយ៉ាងច្បាស់ថាការលួចបង្កើតទំនាក់ទំនងរបស់មេបក្សកាន់អំណាច ជាមួយមេបក្សប្រឆាំង គឺជាហេតុផលតែមួយគត់ដែលធ្វើឲ្យលោកបាត់បង់តំណែងក្នុងបក្ស។	ម្ចាស់ពានរង្វាន់ណូបែល លោកស្រីអង់ សានស៊ូជី បានអះអាងថាគណបក្សប្រឆាំងរបស់លោកស្រី ពិតជាមានសម្ពន្ធ័មិត្តជាមួយមេបក្សកាន់អំណាច ដែលទើបតែត្រូវបានគេដកមុខតំណែងចេញពីបក្ស។ ការលើកឡើងនេះ ធ្វើឡើងដើម្បីបញ្ចប់ភាពសង្ស័យចំពោះទំនាក់ទំនងលោកស្រីជាមួយនឹងអតីតមេបក្សកាន់អំណាចលោកស្វេ ម៉ាន់(Shwe Mann)។ កាលពីសបា្តហ៍មុននេះ លោកស្វេ ម៉ាន់ ដែលជាប្រធានគណបក្សសហភាពសាមគ្គី និងការអភិវឌ្ឍ និង ជាប្រធានសភា ត្រូវបានដកចេញមុខតំណែងជាប្រធានបក្សកាន់អំណាចក្រោមការដឹកនាំដោយលោក ប្រធានាធិបតី ថេន សេន ដែលជាសមាជិកក្នុងបក្សជាមួយគ្នា។ ការទម្លាក់ចេញពីតំណែងនេះ ធ្វើឡើងក្រោមរូបភាពមួយដោយប្រើប្រាស់កងកម្លាំងចម្រុះឡោមពទ្ធ័ទីស្នាក់កណ្តាលរបស់គណបក្ស។ ជុំវិញបញ្ហានេះដែរ ត្រូវបានមតិសាធារណៈ រិះគន់ និង ចាត់ទុកថាជាការបែកបាក់គ្នានៃបញ្ហាផ្ទៃក្នុង រវាងសមាជិកបក្សកាន់អំណាច។ ជាពិសេសនោះ គឺជាការប្រកួតប្រជែងគ្នារវាងលោកថេន សេន និង ស្វេម៉ាន់ក្នុងការឈោងយកតំណែងបេក្ខភាពប្រធានាធិបតី ខណៈការបោះឆ្នោតកាន់តែខិតជិតមកដល់ ។ ហើយ ចុងក្រោយលោក ថេន សេន ដែលមានអំណាចកងទ័ពត្រូវតែទម្លាក់លោក ស្វេ ម៉ាន់ ដើម្បី អាចមានលទ្ធភាពក្នុងការចាប់យកឱកាសប្រធានាធិបតីក្នុងអាណត្តិទី២របស់លោក។ យ៉ាងណាក៏ដោយ បញ្ហាចោទ និង មន្ទិលសង្ស័យ អាចនឹងត្រូវបានបញ្ចប់ទាក់ទងនឹងការប្រជែងគ្នា ក្រោយពីមេបក្សប្រឆាំងដ៏មានឥទ្ធិពលលោកស្រីអង់សាន ស៊ូជី បានប្រកាសថាគណបក្សលោកស្រី ពិតជាមានចំណងមិត្តភាពជាមួយនឹងមេបក្សកាន់អំណាច។ ដោយឡែក លោកស្រីមិនបានបញ្ជាក់ លម្អិតជុំវិញទំនាក់ទំនងរវាងគណបក្សប្រឆាំងជាមួយនឹងមេបក្សកាន់អំណាចនោះទេ។ ហើយបញ្ហានេះដែរ បានធ្វើឲ្យអ្នកវិភាគបានយល់ឃើញពីចេតនាយ៉ាងច្បាស់របស់លោកប្រធានាធិបតី ថេនសេន ក្នុងការទម្លាក់លោកស្វេម៉ាន់ចេញពីតំណែងបក្សកាន់អំណាច។ នោះ គឺការភ័យខ្លាចដ៏ធំ បំផុតរបស់លោកថេន សេន គឺលទ្ធភាពនៃការឡើងកាន់អំណាចរបស់លោកស្រី ស៊ូជី ជាជាងលោក ស្វេម៉ាន់ ដ្បិតលោកស្វេ ម៉ាន់ ប្រឆាំងនឹងការដឹកនាំដោយយោធា។ ជាពិសេសនោះ គឺលោកស្វេម៉ាន់ អាចនឹងគាំទ្រលោកស្រីស៊ូជី ដើម្បីកែប្រែរដ្ឋធម្មនុញ្ញនៅពេលខាងមុខផងដែរ។ សូមរម្លឹកផងដែរ នៅខែវិច្ឆិកាខាងមុខនេះ មីយ៉ាន់ម៉ា នឹងមានការបោះឆ្នោតសមាជិកសភា និង ជ្រើសរើសប្រធានាធិបតីនៅឆ្នាំបន្ទាប់។ យ៉ាងណាមិញ លោកស្រីអង់សាន ស៊ូជី នៅតែមិនមាន លទ្ធភាពដើម្បីឈរឈ្មោះជាប្រធានាធិបតី ដ្បិតមានការហាមឃាត់ពីរដ្ឋធម្មនុញ្ញ។ ដូច្នេះ ការចងសម្ពន្ធ័មិត្តជាមួយលោកស្វេម៉ាន់ គឺជាជំហានមួយដែលអាចឲ្យលោកស្រីអាចឈានទៅដល់គោលដៅចុងក្រោយរបស់លោកស្រី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2769.txt	ប្រធានាធិបតីឥណ្ឌូនេស៊ីចូកូ វីដូដូ (Joko Widodo) ត្រៀមអនុវត្តគម្រោងរុះរើគណរដ្ឋមន្ត្រីដោយផ្លាស់ប្តូររដ្ឋមន្ត្រីក្រសួងសេដ្ឋកិច្ច និងរដ្ឋមន្ត្រីក្រសួងពាណិជ្ជកម្មនៅថ្ងៃពុធនេះ។ ប្រភពផ្ទៃក្នុងបញ្ជាក់ថា ការផ្លាស់ប្តូរនេះនឹងត្រូវប្រកាសជាសាធារណៈនៅថ្ងៃនេះ ប៉ុន្តែមន្ត្រីរដ្ឋាភិបាលមិនផ្តល់ព័ត៌មានលម្អិតឡើយ។ លោក ចូកូ វីដូដូ ផ្លាស់ប្ដូរសមាជិករដ្ឋាភិបាលក្នុងរយៈពេលមិនដល់មួយឆ្នាំផងក្រោយឡើងកាន់តំណែង ប៉ុន្តែនេះដោយសាររដ្ឋាភិបាលមិនអាចដោះស្រាយកំណើនសេដ្ឋកិច្ចយឺតយ៉ាវបាន។	ប្រធានាធិបតីឥណ្ឌូនេស៊ីលោក ចូកូ វីដូដូ នឹងផ្លាស់ប្តូរសមាសភាពសមាជិកគណរដ្ឋមន្ត្រីរបស់លោក ដោយក្នុងចំណោមនោះមានរដ្ឋមន្ត្រីក្រសួងសេដ្ឋកិច្ច និងក្រសួងពាណិជ្ជកម្មផង។ ការិយាល័យប្រធានាធិបតីបដិសេធផ្តល់ព័ត៌មានលម្អិតជុំវិញការផ្លាស់ប្តូរមន្ត្រីរដ្ឋាភិបាលជាន់ខ្ពស់នេះ ប៉ុន្តែប្រភពផ្ទៃក្នុងនិងក្រុមប្រព័ន្ធផ្សព្វផ្សាយឥណ្ឌូនេស៊ីបញ្ជាក់ថាការផ្លាស់ប្តូរនឹងត្រូវប្រកាសនៅថ្ងៃនេះ។ លោក ចូកូ វីដូដូ សម្រេចចិត្តដូរសមាជិករដ្ឋាភិបាលក្នុងរយៈពេលមិនដល់មួយឆ្នាំផងក្រោយឡើងកាន់តំណែង។ នេះក៏ដោយសារតែលោក ចូកូ វីដូដូ ប្រឈមសម្ពាធធំពីសំណាក់សមាជិកបក្សលោក និងបណ្តាប្រជាជនឥណ្ឌូនេស៊ីព្រោះតែបញ្ហាសេដ្ឋកិច្ចមិនងើបសោះនោះ។ ផលិតផលក្នុងស្រុកសរុបរបស់ឥណ្ឌូនេស៊ីកើនឡើង ៤.៦៧ក្នុងឆមាសទីមួយនៃឆ្នាំ ២០១៥ ដែលកម្រិតនេះទាបបំផុតក្នុងបើប្រៀបធៀបកម្រិតមុនក្នុងរយៈពេល៦ឆ្នាំកន្លងមកនេះ។ ការសម្រេចរុះរើសគណរដ្ឋមន្ត្រីជាក្តីសង្ឃឹមរបស់រដ្ឋាភិបាលក្រុងហ្សាកាតា ដែលការរុះរើនេះនឹងអាចនឹងជួយឲ្យសេដ្ឋកិច្ចនេះប្រសើរឡើងនៅពេលខាងមុខ។ ហើយការប្តូររដ្ឋមន្ត្រីក្រសួងពាណិជ្ជកម្ម និងក្រសួងសេដ្ឋកិច្ច ជាដំណោះស្រាយមួយដែលលោក វីដូដូប្រើប្រាស់ដើម្បីសម្រេចឲ្យបាននូវការប្តេជ្ញារបស់លោកកន្លងមកក្នុងការទាក់ទាញវិនិយោគិនបរទេសក្រោយឡើងកាន់តំណែង។ ប្រភពស្និទ្ធរដ្ឋាភិបាលក្រុងហ្សាកាតាបានបញ្ជាក់ថា អ្នកនយោបាយដែលនឹងមកជំនួសតំណែងនិងត្រូវកាន់កាប់ការងារក្នុងក្រុមក្បាលម៉ាស៊ីនសេដ្ឋកិច្ចរបស់ប្រធានាធិបតីនោះចាំបាច់ត្រូវមានបទពិសោធន៍ជ្រៅជ្រះ មានចំណេះដឹងទូលំទូលាយទាំងជាតិនិងអន្តរជាតិ និងមានចំណេះដឹងផ្នែកភាសាប្រសើរផងដែរ។ យោងតាមរបាយការណ៍ព័ត៌មាន អតីតទេសាភិបាលធនាគារជាតិ Darmin Nasution នឹងមកជំនួសតំណែងរដ្ឋមន្ត្រីសេដ្ឋកិច្ចបច្ចុប្បន្ន Sofyan Djalil ហើយប្រធានក្រុមហ៊ុនវិនិយោគដ៏ល្បីល្បាញលោក Tom Lembong នឹងមកកាន់តំណែងរដ្ឋមន្ត្រីពាណិជ្ជកម្មបច្ចុប្បន្ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_277.txt	មហាក្សត្រថៃនៅថ្ងៃទី៤ ខែកញ្ញា បានអនុម័តគណៈរដ្ឋមន្ត្រីដែលស្នើឡើងដោយនាយករដ្ឋមន្ត្រីថ្មី ផែថងថាន ស៊ីណាវ៉ាត់។ សមាជិកគណៈរដ្ឋមន្រ្តីថ្មីថៃមាន ៣៦រូប ក្នុងនោះបក្សភឿថៃមាន ១៧រូប និងបក្សផ្សេងៗទៀតមានចំនួន ១៩រូប។	បញ្ជីសមាសភាពគណរដ្ឋមន្រ្តីថៃ មាននាយករដ្ឋមន្ត្រី ផែថងថាន ឧបនាយករដ្ឋមន្រ្តី៦រូប មានសមាជិកចំនួន ២៩រូបផ្សេងទៀត។ ក្នុងចំណោមឧបនាយករដ្ឋមន្រ្តីទាំង ៦រូប មាន៤រូបមកពីបក្សភឿថៃ, ១រូបមកពីបក្សភូមិចៃថៃ និង១រូបទៀតមកពីបក្សរួបរួមជាតិ។ ឧបនាយករដ្ឋមន្ត្រី៦រូប មានដូចជាលោក Phumtham Wechayachai ជារដ្ឋមន្ត្រីក្រសួងការពារជាតិ, លោក Suriya Juangroongruangkit រដ្ឋមន្ត្រីក្រសួងដឹកជញ្ជូន, លោក Anutin Charnvirakul រដ្ឋមន្ត្រីក្រសួងមហាផ្ទៃ, លោក Pirapan Salirathavibhaga រដ្ឋមន្ត្រីក្រសួងថាមពល, លោក Pichai Chunhavajira រដ្ឋមន្ត្រីក្រសួងហិរញ្ញវត្ថុ និងលោក Prasert Jantararauangtong រដ្ឋមន្ត្រីក្រសួងសេដ្ឋកិច្ច និងសង្គមឌីជីថល។ នៅក្នុងគណៈរដ្ឋមន្ត្រីថ្មី បក្សភឿថៃដែលកំពុងកាន់អំណាចមានសមាជិក ១៧រូប (រួមទាំងរដ្ឋមន្ត្រី និងអនុរដ្ឋមន្ត្រី) ចំណែកកៅអីដែលនៅសល់ចំនួន១៩ ត្រូវបានបែងចែកក្នុងចំណោមដៃគូចម្រុះ រួមមានបក្សភូមិចៃថៃ ៨រូប ,បក្សថៃរួបរួមជាតិ៤រូប។ ទន្ទឹមនេះ បក្ស Chart Thai Pattana ១រូប និងបក្ស Prachachat ១រូប។ ដូចការរំពឹងទុក ក្រុមបក្ស Palang Pracharath ដែលដឹកនាំដោយលោក Prawit Wongsuwon មិនមានតំណែងក្នុងជួរគណៈរដ្ឋមន្រ្តីថ្មីឡើយ ដោយបក្សភឿថៃសម្រេចចិត្តផ្ដល់តំណែង៣ ដល់ក្រុមបក្សនេះដែលដឹកនាំដោយលោក Thamanat Prompow ដែលជាអគ្គលេខាធិការនេះ។ លោក Prawit និងលោក Thamanat មានទំនាស់គ្នាក្នុងផ្ទៃបក្ស។ បក្សភឿថៃ ក៏ទុករឿងគំនុំចាស់ដោយឡែក ដោយបញ្ចូលបក្សប្រជាធិបតេយ្យក្នុងសម្ព័ន្ធភាពកាន់អំណាច ដោយផ្ដល់តំណែង២ មានរដ្ឋមន្រ្តីមួយ និងអនុរដ្ឋមន្រ្តីមួយ។ បន្ទាប់ពីគណៈរដ្ឋមន្ត្រីថ្មីចូលស្បថនៅចំពោះព្រះភ័ក្ត្រព្រះមហាក្សត្រ គណៈរដ្ឋមន្ត្រីថ្មីគ្រោងនឹងបើកកិច្ចប្រជុំលើកដំបូងដើម្បីពិភាក្សាអំពីសេចក្តីថ្លែងការណ៍គោលនយោបាយ ដែលរំពឹងថានឹងប្រកាសទៅកាន់រដ្ឋសភាចាប់ពីថ្ងៃទី ១១ ដល់ថ្ងៃទី ១៣ ខែកញ្ញា។ នៅក្នុងសេចក្តីថ្លែងការណ៍មួយកាលពីថ្ងៃទី៣ ខែកញ្ញា លោកស្រី ផែថងថា បានលើកឡើងថា រដ្ឋាភិបាលថ្មីរបស់លោកស្រីនឹងមិនមានពេលវេលា«ក្រេបទឹកឃ្មុំ»ទេ តែ នឹងត្រូវពន្លឿនកិច្ចខិតខំប្រឹងប្រែងដើម្បីដោះស្រាយបញ្ហាបន្ទាន់ផ្សេងៗគ្នាជាច្រើន គឺបន្តគោលនយោបាយដែលអតីតនាយករដ្ឋមន្ត្រីលោក សេដ្ឋា ថាវីស៊ីន។ នាយករដ្ឋមន្រ្ដីស្រី្តក្មេងជាងគេក្នុងប្រវត្តិសាស្រ្តថៃរូបនេះបញ្ជាក់ដែរថា ផែនការចែកចាយកាបូបឌីជីថលនឹងនៅតែជាគោលនយោបាយអាទិភាពរបស់រដ្ឋាភិបាលថ្មី ទោះបីជាទទួលស្គាល់ថាព័ត៌មានលម្អិតមួយចំនួននៃផែនការនេះនឹងត្រូវកែសម្រួលដោយមានការផ្លាស់ប្តូររួមទាំងការចែកចាយសាច់ប្រាក់ក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2770.txt	ក្រោយប្រជាជនក្នុងតំបន់អះអាងថា យន្តហោះដែលដឹកអ្នកមនុស្ស៥៤ នាក់បានធ្លាក់នៅខេត្ត Papua មន្ត្រីឥណ្ឌូនេស៊ីបានបញ្ជាក់បន្ថែមថា យន្តហោះនោះក៏បានដឹកថវិកាប្រហែល៤៧ម៉ឺនដុល្លារផងដែរ។ ថវិកាទាំងនោះត្រូវបានគេដឹកជញ្ជូនដើម្បីយកទៅចែកជូនប្រជាជនក្រីក្រដែលស្ថិតនៅភាគខាងកើតខេត្តខាងលើផងដែរ។	មន្ត្រីឥណ្ឌូនេស៊ីបានលើកឡើងថា យន្តហោះដែលបានធ្លាក់នៅខេត្ត Papua នោះបានដឹកថវិកាជាសាច់ប្រាក់សុទ្ធ ៦.៥លានរ៉ូពី ស្មើ ៤៧ម៉ឺនដុល្លារជាមួយផង។ សាច់ប្រាក់ទាំងនោះត្រូវបានគេបញ្ជូនទៅកាន់តំបន់ភាគខាងកើតខេត្តដើម្បីចែកជូនក្រុមគ្រួសារក្រីក្រ។ ថវិកាទាំងនោះត្រូវបានគេច្រកក្នុងស្បោងខ្មៅ៤ថង់ផ្សេងៗគ្នា ដោយមានមន្ត្រីបួននាក់អមជាមួយដើម្បីនាំថវិកាទាំងនោះទៅកាន់តំបន់នោះដែរ។ ការប្រកាសថាយន្តហោះមានដឹកលុយច្រើនសន្ធឹកសន្ធាប់នោះ កើតឡើងក្រោយពេលមន្ត្រីអាកាសចរណ៍ឥណ្ឌូនេស៊ី ស្រង់សម្តីអ្នកភូមិនៅខេត្ត Papua ថា គេបានរកឃើញបំណែកយន្តហោះ Trigana Air ATR 42 របស់ឥណ្ឌូនេស៊ីដែលបានបាត់ខ្លួនម្សិលមិញ។ យន្តហោះTrigana Air ATR 42 របស់ឥណ្ឌូនេស៊ីដែលបានបាត់ការទាក់ទងនៅប្រហែលម៉ោង៣រសៀលថ្ងៃ អាទិត្យនេះត្រូវបានក្រសួងដឹកជញ្ជូនម៉ាឡេស៊ីបញ្ជាក់ថាបានធ្លាក់នៅខេត្តPapua នៅយប់ថ្ងៃដដែល។ យោងតាមអគ្គនាយកខាងផ្នែកដឹកជញ្ជូនផ្លូវអាកាសនៃក្រសួងដឹកជញ្ជូនឥណ្ឌូនេស៊ី អ្នកភូមិនៅភាគខាងកើតខេត្ត Papua បានជាអ្នកអះអាងផ្ទាល់ថាពួកគេបានប្រទះឃើញបំណែកយន្តហោះដែលបានបាត់ខ្លួននេះ។ នៅថ្ងៃចន្ទនេះ យន្តហោះក្រុមរុករកនិងសង្គ្រោះបានចាប់ឃើញបំណែកមួយចំនួនទៀតដែលគ្រប់គ្នាសន្និដ្ឋានជាមុនថាវាជាផ្នែកនៃយន្តហោះដែលបានបាត់ខ្លួន។ យោងតាមមេប៉ូលីសមូលដ្ឋាន Yunus Wally បំណែកទាំងនោះត្រូវបានគេប្រទះឃើញនៅតំបន់ភ្នំ និងហ៊ុំព័ទ្ធដោយព្រៃក្រាស់ Bintang ។ យ៉ាងណាក៏ដោយ ដោយសារតំបន់ដែលគេជឿថាយន្តហោះធ្លាក់នោះ ជាតំបន់ភ្នំខ្ពស់ពិបាកធ្វើដំណើរបំផុត ដោយគេមិនអាចដឹងច្បាស់ឡើយថាក្រុមរុករកនិងសង្គ្រោះចំណាយពេលវេលាអស់ប៉ុន្មានដើម្បីធ្វើដំណើរទៅដល់កន្លែងនោះឡើយ។ គេប្រហែលជានឹងបញ្ជូនឧទ្ធម្ភាគចក្រទៅកាន់តំបន់នោះ ករណីដែលគេអាចរកឃើញកន្លែងល្មមអាចចុះចតបានស្រួល។ សូមបញ្ជាក់ថា នៅក្នុងយន្តហោះមានមនុស្សសរុប៥៤នាក់ ក្នុងនោះមានអ្នកដំណើរ៤៩ និងអ្នកបម្រើការលើយន្តហោះ៥នាក់រួមទាំងអ្នកបើក។ ក្នុងចំណោមអ្នកធ្វើដំណើរនោះមានមនុស្សពេញវ័យ៤៤នាក់ ក្មេង២នាក់ និងក្មេងទើបចេះដើរ៣នាក់ផង។ យន្តហោះដែលបាត់ការទាក់ទងនិងត្រូវបានគេអះអាងថាធ្លាក់នេះ បានហោះហើរចេញពី Sentani ហោះឆ្ពោះទៅកាន់ទីក្រុង Oksibil ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2771.txt	កូរ៉េខាងជើងបានប្រកាសទទួលសំណើរកូរ៉េខាងត្បូងនៅថ្ងៃសៅរ៍នេះដោយព្រមត្រលប់ទៅកាន់តុពិភាក្សាគ្នាលើបញ្ហាព្រំដែន។ ភាគីទាំងពីរអះអាងថាការពិភាក្សាគ្នានេះធ្វើឡើងដើម្បីកាត់បន្ថយភាពតានតឹងនិងបញ្ចៀសសង្គ្រាមដែលអាចកើតមានឡើងពេលខាងមុខផង។ កិច្ចប្រជុំនឹងត្រូវរៀបចំឡើងនៅម៉ោង៦ល្ងាចថ្ងៃសៅរ៍នេះ នៅភូមិ Panmunjom ជាប់បន្ទាត់ព្រំដែនប្រទេសទាំងពីរ។ នេះបើយោងតាមទីភ្នាក់ងារព័ត៌មានកូរ៉េ Yonghap។	ចុងក្រោយកូរ៉េខាងត្បូងនិងខាងជើងត្រូវដឹកដៃគ្នាត្រលប់ចូលតុចរចាវិញដើម្បីជជែកគ្នាពីបញ្ហាព្រំដែនដែលកំពុងតានតឹងខ្លាំងនិងស្ថិតក្នុងស្ថានភាពសង្គ្រាមទៅហើយនោះ។ មន្ត្រីក្រុងសេអ៊ូលបានបញ្ជាក់នៅថ្ងៃសៅរ៍នេះថា របបដឹកនាំក្រុងព្យុងយ៉ាងបានសម្រេចទទួលយកសំណើសុំពិភាក្សាដែលដាក់ចេញដោយកូរ៉េខាងត្បូង ត្រឹមប៉ុន្មានម៉ោងប៉ុណ្ណោះមុនពេលម៉ោងកំណត់វាយប្រហារ។ បើតាមការបញ្ជាក់របស់មន្ត្រីក្រុងសេអ៊ូលបម្រើការងារនៅវិមានប្រធានធិបតី កិច្ចពិភាក្សាគ្នានេះនឹងត្រូវរៀបចំឡើងនៅភូមិ Panmunjom នៅជាប់ព្រំដែន ហើយកិច្ចពិភាក្សានេះនឹងមានវត្តមានមន្ត្រីតំណាងភាគីទាំងពីរផង។ បើតាមការបញ្ជាក់របស់មន្ត្រីក្រុងសេអ៊ូលបម្រើការងារនៅវិមានប្រធានធិបតី កិច្ចពិភាក្សាគ្នានេះនឹងត្រូវរៀបចំឡើងនៅភូមិ Panmunjom នៅជាប់ព្រំដែន ហើយកិច្ចពិភាក្សានេះនឹងមានវត្តមានមន្ត្រីជាន់ខ្ពស់តំណាងភាគីទាំងពីរផង។ តំណាងភាគីកូរ៉េខាងត្បូងមានដូចជា ទីប្រឹក្សាសន្តិសុខជាតិ Kim Kwan-jin និងរដ្ឋមន្ត្រីរួបរួមជាតិកូរ៉េ Hong Yong-pyo ខណៈដែលតំណាងក្រុងព្យុងយ៉ាងមានដូចជា នាយកនៃនាយកដ្ឋានកិច្ចការនយោបាយទូទៅកូរ៉េខាងជើង Hwang Pyong-so និង មន្ត្រីជាន់ខ្ពស់ទទួលបន្ទុកកិច្ចការកូរ៉េខាងត្បូង Kim Yang-gon ។ ទោះជាផ្លែផ្កានៃកិច្ចប្រជុំមានច្រើនឬតិចក៏ដោយក្តី វានៅតែជាសញ្ញាវិជ្ជមានដែលភាគីព្រមជជែកពិភាក្សារឿងបញ្ហាព្រំដែននេះ ព្រោះវាអាចបន្ថយកម្តៅ និងបញ្ចៀសសង្គ្រាមដែលអាចបំផ្លាញអាយុជីវិតប្រជាជនប្រទេសទាំងពីរ។ គេរំពឹងថា ការដកឧបករណ៍ឃោសនានៅតាមបន្ទាត់ព្រំដែននឹងក្លាយជាប្រធានបទសំខាន់ក្នុងរបៀបវារៈនៃកិច្ចប្រជុំល្ងាចនេះផង។ ការសម្រេចចូលពិភាក្សាគ្នានេះកើតឡើងប៉ុន្មានម៉ោងប៉ុណ្ណោះ មុនឱសានវាទដែលកូរ៉េខាងត្បូងបានកំណត់សម្រាប់កូរ៉េខាងត្បូងដកឧបករណ៍ឃោសនានិងម៉ោងដែលកូរ៉េខាងជើងគំរាមវាយប្រហារកូរ៉េខាងត្បូងផង។ ដើមឡើយគេភ័យខ្លាចថា ភាគីទាំងពីរអាចនឹងធ្វើសង្គ្រាមមែនទែន ព្រោះភាពតានតឹងកើនកាន់តែខ្លាំងឡើង ហើយភាគីទាំងពីរសុទ្ធតែចេញបញ្ជាឲ្យទ័ពត្រៀមខ្លួនសម្រាប់ធ្វើសង្គ្រាមរួចជាស្រេចដែរ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2772.txt	នៅថ្ងៃអាទិត្យ ម្សិលមិញ ប៉ូលិសភាគខាងត្បូងអង់គ្លេសបានប្រកាសថា បានចាប់ខ្លួនមនុស្ស១៨នាក់ កំពុងលាក់ខ្លួនក្នុងឡានកាំម្ញ៉ុងមួយ នៅជិតភូមិ Flamstead ភាគខាងជើងក្រុងឡុងដ៍។ ប្រឈមនឹងវិបត្តិជនភៀសខ្លួនដែលនៅគរជើងគ្នា តាមព្រំដែនបារាំងក្បែរអង់គ្លេស រដ្ឋមន្ត្រីការបរទេសអង់គ្លេសបានប្រាប់ទូរទស្សន៍BBCថា នឹងដោះស្រាយបញ្ហាជនអន្តោប្រវេសន៍នេះ អោយបានដល់ឫសគល់។	ជនអន្តោប្រវេសន៍១៨នាក់ ត្រូវបានចាប់ខ្លួន កាលពីថ្ងៃសៅរ៍ នៅផ្លូវបើកបរធំមួយ ចំងាយប្រមាណ១៧៨គីឡូម៉ែត្រ ពីភាគខាងជើងក្រុង Folkestone។ នៅតំបន់នោះជាទីតាំងនៃច្រកផ្លូវក្រោមសមុទ្រ Manche នៅអង់គ្លេស។ ផ្លូវក្រោមសមុទ្រនេះភ្ជាប់តំបន់Calais ប្រទេសបារាំង ជាមួយប្រទេសអង់គ្លេស។ ប៉ូលិសអង់គ្លេសក៏បានចាប់ខ្លួនអ្នកបើករថយន្តកាំម្ញ៉ុងជាជនជាតិប៉ូឡូញ ផងដែរ។ អ្នកបើកបររូបនេះជាប់សង្ស័យថា បានជួយជនអន្តោប្រវេសន៍ទាំងនេះអោយចូលទឹកដីអង់គ្លេសដោយខុសច្បាប់។ លោក Philip Hammond ជារដ្ឋមន្ត្រីការបរទេសអង់គ្លេសបានប្រាប់ទូរទស្សន៍ BBC នៅថ្ងៃអាទិត្យម្សិលមិញថា នឹងដោះស្រាយបញ្ហាអោយដល់ឫសគល់ ព្រោះថា វត្តមានជនភៀសខ្លួនច្រើននាក់នៅតាមតំបន់ផ្លុវក្រោមសមុទ្រនេះ ជាការគំរាមសន្តិសុខផ្លូវក្រោមសមុទ្រ។ ប្រឈមនឹងវិបត្តិជនភៀសខ្លួន នៅតាមព្រំដែនបារាំងជាប់អង់គ្លេស ច្រើនសប្តាហ៍មកនេះ បារាំងបានពង្រឹងកងកម្លាំងប៉ូលិសកាន់តែខ្លាំងក្លា។ ចំណែកអង់គ្លេសវិញ ប្រកាសបញ្ជូនរបាំងនិងសត្វឆ្កែច្រើនក្បាលបន្ថែមទៅ តំបន់ព្រំដែនក្រោមសមុទ្រ។ អង់គ្លេសក៏ចេញថវិកាសម្រាប់ការងារសន្តិសុខរបស់កងកម្លាំងជាង១០០នាក់ នៅទីនោះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2773.txt	សហរដ្ឋអាមេរិកបានបញ្ជូនយន្តយោះចម្បាំង F-16 ជាច្រើនគ្រឿងទៅកាន់ប្រទេសតួកគីដើម្បីត្រៀមបង្កើនការវាយប្រហារប្រឆាំងក្រុមភេរវជនឥស្លាម។ បើយោងតាមមន្ត្រីប៉ង់តាហ្កូន អាមេរិកបញ្ជូនយន្តហោះចម្បាំង F-16 ចំនួន៦គ្រឿង និងកងទ័ពប្រហែល៣០០នាក់ផងទៅកាន់កំពង់ផែនាប្រទេសតួគី។ អាមេរិកហាក់ដូចជាត្រៀមលក្ខណៈធ្វើសង្គ្រាមប្រឆាំងក្រុមរដ្ឋឥស្លាមដូច្នេះដែរ។	លោក មុំ ពិទូរ្យ លម្អិតព័ត៌មាននេះ ក្រុងវ៉ាស៊ីនតោនបានសម្រេចបញ្ជូនយន្តហោះចម្បាំងប្រភេទ F-16 ចំនួន ៦គ្រឿងនិងកងទ័ពប្រហែល៣០០នាក់ផងដែរ ទៅកាន់មូលដ្ឋានទ័ពនៅតួកគីដើម្បីពង្រឹងយុទ្ធនាការកម្ចាត់ក្រុមរដ្ឋឥស្លាម។ កងទ័ពនិងយន្តហោះចម្បាំងនេះត្រូវបានបញ្ជូនទៅកាន់តួកគីកាលពីថ្ងៃអាទិត្យកន្លងទៅ។ យោងតាមមន្ត្រីក្រុងវ៉ាស៊ីនតោន ការពង្រាយកងទ័ពនិងយន្តហោះចម្បាំងច្រើនគ្រឿងទៅតួកគីនេះក្លាយជាសកម្មភាពថ្មីបំផុតមួយរបស់ក្រុងវ៉ាស៊ីនតោន ចាប់តាំងពីក្រុមសម្ព័ន្ធអន្តរជាតិចាប់ផ្តើមសកម្មភាពទម្លាក់គ្រាប់បែកកម្ទេចក្រុមរដ្ឋឥស្លាមនៅស៊ីរីនិងអ៊ីរ៉ាក់ រយៈពេលមួយឆ្នាំ។ ហើយយន្តហោះអាមេរិកនឹងហោះចេញពីមូលដ្ឋានទ័ពប្រទេសតួកគីដើម្បីបំពេញប្រតិបត្តិការកម្ចាត់ក្រុមរដ្ឋឥស្លាម។ ការឈានដល់បញ្ជូនទ័ព និងយន្តហោះចម្បាំងនេះ កើតឡើងក្រោយពេលដែលរដ្ឋាភិបាលក្រុងអង់ការ៉ា និងក្រុងវ៉ាស៊ីនតោនឯកភាពគ្នាចុះកិច្ចព្រមព្រៀងរួមគ្នា ដោយតួកគីព្រមបើកទ្វារឲ្យទ័ពអាមេរិកប្រើប្រាស់ទឹកដីរបស់ខ្លួន។ សកម្មភាពរបស់ក្រុងវ៉ាស៊ីនតោន ហាក់ដូចជាកំពុងបង្កើនកម្លាំងដើម្បីតាមប្រមាញ់ក្រុមរដ្ឋឥស្លាមដោយធ្វើសង្គ្រាមតាមផ្លូវអាកាសទ្រង់ទ្រាយធំដូចគ្នាដែរ។ នេះអាចមកពី កន្លងមករដ្ឋបាលលោក បារ៉ាក់អូបាម៉ា រងការរិះគន់ខ្លាំងដោយសារមិនមានលទ្ធភាពដាក់ចេញយុទ្ធសាស្ត្រមានប្រសិទ្ធភាពអាចកម្ចាត់ក្រុមរដ្ឋឥស្លាមបាន។ ជុំវិញការប្រើប្រាស់ទឹកដីតួកគីដើម្បីវាយប្រហារក្រុមរដ្ឋឥស្លាម និងមានការចូលរួមពីសំណាក់តួកគីផងនោះអាចរឿងវិជ្ជមានច្រើនសម្រាប់ការពង្រឹងកម្លាំងកម្ចាត់ក្រុមរដ្ឋឥស្លាមនៅពេលខាងមុខ។តួកគីជាសមាជិកមួយក្នុងចំណោមសមាជិកសម្ព័ន្ធអន្តរជាតិដែរ ហើយប្រទេសនេះទើបតែសម្រេចចិត្តចូលរួមវាយប្រហារក្រុមរដ្ឋឥស្លាមប៉ុណ្ណោះ។ កាលដើមឡើយ តួកគីបារម្ភថា កាលណាបើខ្លួនបវាយប្រហារក្រុមរដ្ឋឥស្លាម វាក៏អាចជួយក្រុមសកម្មប្រយុទ្ធឃឺតដែលកំពុងប្រយុទ្ធជាមួយក្រុមឧទ្ទាមស៊ីរីតាមព្រំដែនស៊ីរីដែរ។ ប៉ុន្តែក្រោយមានការបំផ្ទុះគ្រាប់បែកអត្តឃាតប្រឆាំងប្រជាជនតួកគី ដែលរៀបចំឡើងដោយក្រុមរដ្ឋឥស្លាមនោះ តួកគីក៏ប្តូរគោលជំហររបស់ខ្លួនតែម្តង។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2774.txt	លោកបារ៉ាក់អូបាម៉ានៅថ្ងៃពុធនេះបានចេញសុំអភ័យទោសសម្ព័ន្ធមិត្តខ្លួនជប៉ុនរឿងអាស្រូវដែលអាមេរិកលួចធ្វើចារកម្មរាប់ឆ្នាំមកហើយនោះ។លោកអូបាម៉ាបានទូរសព្ទទៅកាន់លោកស៊ិនហ្សូ អាបេដោយផ្ទាល់ដើម្បីសុំកុំឲ្យជប៉ុនខឹងសម្បារព្រោះបញ្ហាការចោទប្រកាន់អាមេរិកថាលួចធ្វើចារកម្មនេះទៀត។ ក្រៅពីជជែកគ្នាពីរឿងអាស្រូវចារកម្ម មេដឹកនាំទាំងពីរក៏បានឯកភាពគ្នាប្រឹងប្រែងសហការដោះស្រាយបញ្ហាសេដ្ឋកិច្ចដែលប្រឈមគ្រោះថ្នាក់ព្រោះវិបត្តិផ្សារភាគហ៊ុន។	ដើម្បីលួងលោមកុំឲ្យជប៉ុនខឹងសម្បារខ្លាំងព្រោះព័ត៌មានចោទប្រកាន់អាមេរិកថាបានលួចធ្វើចារកម្មជប៉ុនរាប់ឆ្នាំមកហើយនោះ ប្រធានាធិបតីអាមេរិកលោកបារ៉ាក់អូបាម៉ាបានសម្រេចចិត្តចេញមុខសុំអភ័យទោសជប៉ុននៅថ្ងៃពុធនេះ។ លោក អូបាម៉ាទាក់ទងមកនាយករដ្ឋមន្ត្រីជប៉ុនដោយផ្ទាល់ដើម្បីពិភាក្សានិងសុំអភ័យទោសជាផ្លូវការ។ អ្នកនាំពាក្យរដ្ឋាភិបាលជប៉ុន Yoshihide Suga បានឲ្យដឹងនៅល្ងាចថ្ងៃពុធនេះថា លោក បារ៉ាក់ អូបាម៉ាបានទូរសព្ទមកកាន់ លោក អាបេ កាលពីព្រឹកមិញនេះ ហើយលោកបានសម្តែងការសោកស្តាយនិងសុំអភ័យទោសចំពោះបញ្ហាឈ្លបលួចយកការណ៍លើជប៉ុននេះ។ រឿងចម្លែក អ្នកនាំពាក្យនេះ មិនបានបញ្ជាក់ឲ្យចំៗថា រឿងអាមេរិកបានធ្វើចារកម្មជាពិតប្រាកដឬអត់ឡើយ តែត្រឹមប្រាប់ថា ប្រមុខរដ្ឋអាមេរិកសុំអភ័យទោសប៉ុណ្ណោះ។ ដែលនេះហាក់ដូចជាព្យាយាមលាក់បាំងអ្វីមួយ។ ប៉ុន្តែដូចគ្មានអ្វីត្រូវឆ្ងល់ទៀតឡើយ បើព័ត៌មានបែកធ្លាយជាបន្តបន្ទាប់ថាអាមេរិកបានលួចយកការណ៍លើសម្ព័ន្ធមិត្តខ្លួនឯងមិនពិត ហេតុអ្វីលោកអូបាម៉ាទូរសព្ទមកសុំទោសជប៉ុនធ្វើអ្វី។ ក្នុងការសន្ទនាតាមទូរស័ព្ទនេះដែរ លោក អាបេ បានតបទៅលោក អូបាម៉ា ផងដែរថារដ្ឋាភិបាលលោកពិតជាព្រួយបារម្ភខ្លាំងមែនទែនជុំវិញការឈ្លបយកព័ត៌មាននេះដែរ។ លោកបារម្ភថារឿងអាស្រូវនេះ បើវាជាការពិត វានឹងធ្វើឲ្យការជឿជាក់និងទំនុកចិត្តដែលមានលើគ្នាទៅវិញទៅមកក្នុងនាមជាសម្ព័ន្ធមិត្តបាត់រលីងខ្ទេចខ្ទីអស់។ ប៉ុន្តែក្រោយលឺពាក្យសុំទោសរបស់ប្រមុខរដ្ឋអាមេរិកមេដឹកនាំជប៉ុនហាក់ទន់ចិត្ត ហើយក៏បង្វែរសាច់រឿងទៅជជែករឿងបញ្ហាសេដ្ឋកិច្ចម្តង។ ភាគីទាំងពីរភ្លាមៗក៏ប្រកាសប្តេជ្ញាថា រឿងរ៉ាវដែលត្រូវដោះស្រាយគឺបញ្ហាសេដ្ឋកិច្ចដែលរងឥទ្ធិពលខ្លាំងពីវិបត្តិផ្សារហ៊ុននៅចិននេះ។ អាមេរិកនិងជប៉ុននឹងបន្តឃ្លាំមើលនិងសហការគ្នាដើម្បីទប់ស្កាត់ការវិលត្រលប់វិញរបស់វិបត្តិសេដ្ឋកិច្ចទៀតផងដែរ។ សូមរម្លឹកថាកាលពីខែមុន គេហទំព័រ Wikileaks ចេញផ្សាយថា ភ្នាក់ងារសន្តិសុខជាតិអាមេរិកលួចស្តាប់ខ្សែទូរសព្ទសមាជិកគណរដ្ឋមន្ត្រី ធនាគារកណ្តាលជប៉ុន រដ្ឋមន្ត្រីហិរញ្ញវត្ថុ និងសេដ្ឋកិច្ច រួមជាមួយបណ្តាក្រុមហ៊ុនពាណិជ្ជកម្មធំៗជាច្រើនផ្សេងទៀតផងដែរ។ បើតាមគេហទំព័រដដែលនោះ ការលួចស្តាប់នេះកើតមានឡើងតាំងពីឆ្នាំ២០០៦ ពោលគឺនៅពេលដែលរដ្ឋាភិបាលលោក ស៊ីនហ្សូអាបេ បង្កើតឡើងដំបូងម្ល៉េះ។ ម្យ៉ាងទៀតព័ត៌មានចារកម្មមន្ត្រីជាន់ខ្ពស់រដ្ឋាភិបាលជប៉ុន អាចត្រូវបានគេចែករំលែកជាមួយដៃគូចារកម្មអាមេរិកបួនទៀតមាន អូស្ត្រាលី កាណាដា នូវែលហ្សេឡង់ និងអង់គ្លេសថែមទៀតផង។ រដ្ឋាភិបាលក្រុងតូក្យូហាក់ដូចជាខឹងសម្បារជាខ្លាំង ក្រោយយកព័ត៌មានចារកម្មនេះត្រូវបានទម្លាយដោយគេហទំព័រ Wikileaks តែអះអាងថា ខ្លួនត្រូវការស៊ើបអង្កេតសិនមិនហ៊ានចោទអាមេរិកផ្តេសផ្តាសឡើយ។ ជប៉ុនជាសម្ព័ន្ធមិត្តសំខាន់មួយរបស់ក្រុងវ៉ាស៊ីនតោននៅតំបន់អាស៊ីប៉ាស៊ីហ្វិក ហើយប្រទេសនេះមានទំនាក់ទំនងស្អិតល្មួតជាមួយអាមេរិកស្ទើរគ្រប់វិស័យអស់រាប់ទសវត្សមកហើយដែរ។ ដូច្នេះបានជាគេចាត់ទុកថាវាជារឿងអាម៉ាសបំផុតដែលអាមេរិកលួចធ្វើចារកម្មលើមិត្តល្អរបស់ខ្លួនបែបនេះ។ ជប៉ុនខ្លួនឯងក៏មិនធ្លាប់រំពឹងទុកទេថា សហរដ្ឋអាមេរិក ហ៊ានលួចធ្វើចារកម្ម សូម្បីតែលើសម្ព័ន្ធមិត្តជិតស្និទ្ធដូចជាខ្លួន ដោយគ្មានការគោរពបន្តិចសោះបែបនេះ។ ប៉ុន្តែមិនមែនជាលើកទីមួយដែល Wikileaks ទម្លាយព័ត៌មានជុំវិញសំណុំរឿងចារកម្មលើសម្ព័ន្ធមិត្តរបស់ភ្នាក់ងារសន្តិសុខជាតិអាមេរិក។ កន្លងមកសំណុំរឿងចារកម្មអាមេរិកនេះបានធ្វើឲ្យសម្ព័ន្ធមិត្តអាមេរិកនៅអឺរ៉ុប ដូចជាអាល្លឺម៉ង់ និងបារាំងខឹងសម្បារជាខ្លាំង និងកោះហៅទូតអាមេរិកមកសាកសួរថែមទៀត។ ប៉ុន្តែក្រោយមករឿងរ៉ាវក៏ស្ងាត់ទៅវិញ គ្មានបញ្ហាធំដុំ ហើយរឿងអាម៉ាសបំផុតនោះ គឺអាល្លឺម៉ង់ឯណោះលួចបម្រើអាមេរិកលួចយកការណ៍ក្រុមរដ្ឋនៅអឺរ៉ុបទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2775.txt	សភាមីយ៉ាន់ម៉ា អនុម័តបន្តដាក់តំបន់កូកាង (Kokang) ក្នុងខេត្តស្ហេន(Shan) ដែលស្ថិតនៅក្នុងភាគ ខាងជើងនៃប្រទេសក្នុងស្ថានភាពប្រកាសអាសន្នរយៈពេល៩០ថ្ងៃ។	ម្សិលមិញនេះ សភាមីយ៉ាន់ម៉ា បានសម្រេចអនុម័តបន្តដាក់តំបន់កូកាងក្នុងស្ថានភាពប្រកាសអាសន្ន រយៈពេល៩០ថ្ងៃបន្ថែម។ ការសម្រេចបន្តដាក់តំបន់នេះក្នុងស្ថានភាពប្រកាសអាសន្ន គឺជាលើកទី៣ ហើយក្រោយពីការប៉ះពាល់ទង្គិចគ្នារវាងកងកម្លាំងរដ្ឋាភិបាល និង ក្រុមឧទ្ទាមនៅក្នុងតំបន់នោះ។ នេះបើយោងតាមសារពត៌មាន Xhinhau ។ អវត្តមាននៃកិច្ចព្រមព្រៀងរវាងរដ្ឋាភិបាល និង ក្រុមឧទ្ទាម បានបន្តគំរាមកំហែងដល់សន្តិសុខ និង សន្តិភាពប្រជាជននៅក្នុងតំបន់កូកាងដែលស្ថិតនៅក្នុងតំបន់ភាគខាងជើងនៃប្រទេសមីយ៉ាន់ម៉ា ដែល ជាប់នឹងព្រំដែនចិន។ យោងតាមសមាជិករដ្ឋសភាមីយ៉ាន់ម៉ា ការសម្រេចបន្តដាក់តំបន់កូកាងក្នុងសភាប្រកាសអាសន្ន គឺស្ថិតក្រោមសំណើរបស់លោកប្រធានាធិបតីថេន សេន ដើម្បីធានាសន្តិសុខ ខណៈការបោះឆ្នោត សមាជិកសភាកាន់តែជិតមកដល់។ ហើយការអនុម័តនេះ គឺត្រូវបានធ្វើឡើងជាបន្តបន្ទាប់ ដ្បិត ការប៉ះទង្គិចគ្នារវាងកងកម្លាំងរដ្ឋាភិបាល និង ក្រុមឧទ្ទាមនៅតែបន្តកើតមានឡើង។ សូមរម្លឹកផងដែរ ក្រុមឧទ្ទាមក្នុងតំបន់កូកាង គឺជាក្រុមឧទ្ទាមប្រដាប់អាវុធ ដែលមានទាហាន ឯករាជ្យជាច្រើន។ ហើយអ្វីដែលគួរកត់សម្គាល់នោះ ការប៉ះទង្គិចគ្នាប្រដាប់អាវុធ បានរក្សាភាពស្ងប់ស្ងាត់អស់រយៈពេល ប្រាំមួយឆ្នាំមកហើយ។ ដោយឡែក ការផ្ទុះអាវុធនេះ បានចាប់ផ្តើមកើតមានឡើងសារជាថ្មីរវាងកងកម្លាំងរដ្ឋាភិបាល និងក្រុមឧទ្ទាមនៅបែកខាងជើងមីយ៉ាន់ម៉ា ដែលមានព្រំប្រទល់ជាប់នឹងប្រទេសចិន ចាប់ផ្តើមតាំងពីថ្ងៃទី ០៩ កុម្ភៈ ហើយបានឡើងកំដៅកាន់តែខ្លាំងក្រោយពីរដ្ឋាភិបាល មីយ៉ាន់ម៉ា ប្រារព្ធពិធីរំលឹកខួបលើកទី៦៨ នៃការរួបរួមជាតិកាលពីថ្ងៃទី ១២ កុម្ភៈ កន្លងទៅនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2776.txt	ថ្ងៃនេះកាលពី៥០ឆ្នាំមុនសិង្ហបុរីត្រូវបានគេបង្ខំឲ្យប្រកាសឯករាជ្យចេញពីម៉ាឡេស៊ី (និយាយឲ្យ ចំត្រូវម៉ាឡេស៊ីបណ្តេញចេញ)។ គ្មានអ្នកណាម្នាក់នឹកឃើញថាសិង្ហបុរីដែលគ្មានធនធាន ធម្មជាតិសម្រាប់ទ្រទ្រង់សេដ្ឋកិច្ចបន្តិចសោះនោះអាចស្គាល់ការរីកចម្រើនដូចសព្វថ្ងៃឡើយ។ និយាយដល់បញ្ហានេះ ប្រជាជនសិង្ហបុរីគ្រប់គ្នានៅចងចាំការលះបង់សាច់ស្រស់ឈាម ស្រស់លោក លី ក្វាន់យូ ស្ថាបនិកសិង្ហបុរី ។	រាយការណ៍ព័ត៌មានលម្អិតដោយ លោក រឿន ភារុន៖ ប្រជាជនសិង្ហបុរីជាច្រើនម៉ឺននាក់បានប្រមូលផ្តុំគ្នាក្នុងពិធីរលឹកខួបលើកទី៥០ដែលសិង្ហបុរីក្លាយជារដ្ឋឯករាជ្យដោយផ្តាច់ខ្លួនចេញពីម៉ាឡេស៊ី។ សិង្ហបុរីត្រូវគេបង្ខំឲ្យប្រកាសឯករាជ្យកាលពីឆ្នាំ ១៩៦៥ ដោយសារបញ្ហាភាពតឹងនៃពូជសាសន៍និងពណ៌សម្បុរនៅក្នុងសហព័ន្ធម៉ាឡេស៊ី។ ក្នុងឱកាសបុណ្យឯករាជ្យនេះ គេឃើញមានវត្តមានរបស់បណ្តាមេដឹកនាំជាពិសេសប្រមុខរដ្ឋ និងរដ្ឋាភិបាលប្រទេសអាស៊ាន។ ក្នុងកម្មវិធីនេះ មានការដើរក្បួនព្យុហយាត្រា ការដុតកាំជ្រួច និងការសកម្មភាពកម្សាន្តផ្សេងទៀតផងដែរដោយសារថ្ងៃនេះជាថ្ងៃឈប់សម្រាកជាសាធារណៈ។ ប្រជាជនសិង្ហបុរីម្នាក់ៗមានទឹកមុខរីករាយតែពោរពេញទៅដោយក្តីសង្ឃឹមក្នុងការដឹកនាំប្រទេសដ៏តូចតែខ្លឹមនេះទៅមុខទៀត ទោះជាគ្មានវត្តមានស្ថាបនិក។ បើនិយាយពីជោគជ័យរបស់រដ្ឋសិង្ហបុរីដែលមានមុខមានមាត់ល្បីល្បាញទល់សព្វថ្ងៃ គេមិនដែលភ្លេចស្ថាបនិកប្រទេសលោក លី ក្វាន់យូ ឡើយ។ ស្ថាបនិកសិង្ហបុរីលោក លី ក្វាន់យូ ដែលទើបទទួលមរណភាពកាលពីខែមិនាកន្លងទៅ ជាមនុស្សតែម្នាក់ដែលខិតខំប្រឹងប្រែងជាងអ្នកណាទាំងអស់ដើម្បីដឹកនាំនិងប្រែក្លាយប្រទេសតូចមួយគ្មានធនធានធម្មជាតិអ្វីបន្តិចសោះនោះឲ្យទៅជារដ្ឋរីកចម្រើនបំផុត និងជាគំរូមួយសម្រាប់ពិភពលោក។ ក្រោមការដឹកនាំរបស់លោក គោលនយោបាយជាច្រើនត្រូវបានដាក់ចេញដើម្បីជំរុញសេដ្ឋកិច្ច រក្សាស្ថិរភាពនយោបាយ និងលើកកម្ពស់ប្រព័ន្ធអប់រំ ថ្វីត្បិតតែវាមានលក្ខណៈផ្តាច់ការបន្តិចមែន។ ម្យ៉ាងគណបក្សសកម្មភាពប្រជាជនរបស់លោក លីក្វាន់យូ បានដឹកនាំប្រទេសអស់ពេលប្រហែលជាង៥ទសវត្សមកហើយ ដោយគណបក្សនេះមានលទ្ធភាពរៀបចំគោលនយោបាយដែលមានទស្សនវិស័យវែងឆ្ងាយ និងមានប្រសិទ្ធភាព។ តាំងពីយូរមកហើយដៃគូប្រជែងនយោបាយរបស់គណបក្សកាន់អំណាចនេះច្រើនតែប្រឈមបញ្ហា និងការបង្ក្រាបឬកៀបសង្កត់ជាដើម។ យ៉ាងណាក៏ដោយចុះ បន្ទាប់ពីការទទួលមរណភាពរបស់លោ លី ក្វាន់យូ និងចាប់ពី ពេលនេះតទៅ សិង្ហបុរីជំនាន់ថ្មីត្រូវប្រឈមមុខបញ្ហាថ្មីច្រើនទៀត ដែលចាំបាច់ត្រូវដោះស្រាយ ដើម្បីឲ្យសិង្ហបុរីបន្តនៅល្បីល្បាញទៅមុខទៀត។ សិង្ហបុរីមានប្រជាជន៥លាននាក់ តែបច្ចុប្បន្នរដ្ឋមួយនេះ ប្រទះកំណើនសេដ្ឋកិច្ចយឺតយ៉ាវ បញ្ហាប្រជាជនចាស់ៗកើនឡើង តែអត្រាកំណើតប្រជាជនទាប និង បញ្ហាកំណើនចំណូលស្រុកថ្មី(ជាពិសេសចិនដីគោក)។ បញ្ហាទាំងនេះបានធ្វើគណបក្សសកម្មភាពប្រជាជនដែលដឹកនាំដោយកូនប្រុសលោក លី ខ្វាន់យូ គឹលោកលី ស៊ៀនឡុង នាយករដ្ឋមន្ត្រីបច្ចុប្បន្នបាត់បង់សំឡេងគាំទ្រក្នុងការបោះឆ្នោតកន្លងមក ។ អ្វីដែលសំខាន់ មធ្យោបាយកម្ទេច ឬបង្ក្រាបគូបដិបក្ខនយោបាយ ឬអ្នករិះគន់រដ្ឋាភិបាល ដែលធ្លាប់ប្រើប្រាស់កន្លងមកតាំងពីជំនាន់ឳពុកលោក នោះ ក៏មិនមានប្រសិទ្ធភាព ហើយវាធ្វើឲ្យកិត្តិនាមរដ្ឋាភិបាលបច្ចុប្បន្នធ្លាក់ចុះដូចគ្នា។ វាប្រាកដណាស់ថា ដើម្បីរក្សាកេរ្តិ៍ឈ្មោះ និង អាចឲ្យគណបក្សកាន់អំណាចបច្ចុប្បន្នអាចឈរជើងជាប់ដើម្បីដឹកនាំប្រទេសទៅមុខទៀត វាចាំបាច់ត្រូវមានការកែប្រែមួយពិតប្រាកដ៕ រាយការណ៍ព័ត៌មានលម្អិតដោយ លោក រឿន ភារុន៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2777.txt	ក្នុងសប្តាហ៍កន្លងទៅ អ៊ីស្រាអែលបានចាប់ខ្លួនជនជ្រុលនិយមជនជាតិជ្វីហ្វ៣នាក់ ជាប់ពាក់ព័ន្ធនឹងការដុតផ្ទះនៅតំបន់ស៊ីសហ្ស៊កដានី ធ្វើអោយឆេះស្លាប់ទារកប៉ាឡេស្ទីនម្នាក់ កាលពីចុងខែកក្កដាកន្លងទៅ។ ឱពុករបស់ទារកដែលរងគ្រោះដោយអគ្គិភ័យនេះដែរ បាននៅមន្ទីរពេទ្យ កាលពីថ្ងៃសៅរ៍។ ថ្ងៃអាទិត្យម្សិលមិញ អាជ្ញាធរអ៊ីស្រាអែលបានចាប់ខ្លួនជនសង្ស័យជាច្រើននាក់ ក្នុងក្របខណ្ឌនៃការស៊ើបអង្កេតការដុតផ្ទះផងដែរ។	ដោយសាររងការរិះគន់ពីក្រុមប្រឆាំង និងពីបរទេស ចោទថា អ៊ីស្រាអែលបណ្តោយអោយក្រុមជ្រុលនិយមរួចខ្លួន អាជ្ញាធរអ៊ីស្រាអែលបានសស្រាក់សស្រាំចាប់បានជនសង្ស័យជាច្រើននាក់ ក្នុងសប្តាហ៍កន្លងទៅ។ ក្នុងចំណោមជនជ្រុលនិយម៣នាក់ ដែលប៉ូលិសចាប់ខ្លួន កាលពីដើមសប្តាហ៍មុន មានម្នាក់ជាសកម្មជននៃចលនាយុវជនអាណានិគម ជាក្រុមដែលដើរដាក់អាណានិគមខុសច្បាប់ ក្នុងទឹកដីប៉ាឡេស្ទីន។ ក្រុមនេះសង់ផ្ទះនៅដោយគ្មានការអនុញ្ញាតពីអាជ្ញាធរអ៊ីស្រាអែលទេ។ គិត ពីពេលមានការដុតផ្ទះប្រជាជនសម្លាប់ទារកប៉ាឡេស្ទីនមក នៅសប្តាហ៍មុននេះ អ៊ីស្រាអែលចាត់អោយមានកងកម្លាំងប៉ូលិសពិសេសមួយក្រុមនៅ តំបន់អាណានិគម។ នេះជាការចាត់តាំងដែលមិនធ្លាប់មានពីមុនទេ។ ប៉ូលិសទាំងនេះមានតួនាទីប្រឆាំងនឹងការរើសអើងពូជសាសន៍ នៅតំបន់ស៊ិសហ្ស៊កដានី ដែលទារកស្លាប់។ គួររំលឹកថា កាលពីថ្ងៃ៣១កក្កដា ក្រុមជ្រុលនិយមបិទមុខមួយក្រុមបានគប់គ្រឿងផ្ទុះចូលក្នុងផ្ទះ ប្រជាជនប៉ាឡេស្ទីន ក្នុងភូមិឌូម៉ា នៅស៊ិសហ្ស៊កដានី ធ្វើអោយឆេះទារកអាយុ១៨ខែម្នាក់ រហូតដល់ទារកនោះស្លាប់។ ម្តាយ ឱពុក និងកុមារអាយុ៤ឆ្នាំជាបងប្រុសទារកបានទទួលការព្យាបាលនៅ មន្ទីរពេទ្យ។ ឱពុកទារកបានស្លាប់កាលពីថ្ងៃសៅរ៍ ដោយសាររាងកាយគាត់ឆេះរោលស្ទើរតែអស់ទៅហើយ។ រាងកាយម្តាយទារកវិញក៏រងគ្រោះធ្ងន់ធ្ងរដែរ។ ដោយឡែក ស្ថានភាពកុមារជាបងប្រុសហាក់បានធូរស្រាលបន្តិចវិញហើយ។ កាលពីថ្ងៃសៅរ៍ ប្រជាជនប៉ាឡេស្ទីនរាប់ពាន់នាក់បាននាំគ្នាគោរពវិញ្ញាណក្ខ័ន្ធឱពុករបស់ទារកប៉ាឡេស្ទីន។ ក្រុមជ្រុលនិយម ជ្វីហ្វតែងដើរដុតផ្ទះ ដុតហាងប្រជាជនប៉ាឡេស្ទីន និងវិហារគ្រិស្តសាសនាផ្សេងៗ ហើយជួនកាលក៏ធ្វើសកម្មភាពប្រឆាំងកងទ័ពអ៊ីស្រាអែលដែរ។ ក្រុមប្រដាប់អាវុធហាម៉ាសបានប្រកាសថា ការតស៊ូបានក្លាយជាកាតព្វកិច្ចនៅស៊ិសហ្ស៊កដានី ដែលអ៊ីស្រាអែលបានដាក់អាណានិគម។ រដ្ឋអំណាចប៉ាឡេស្ទីនវិញបានសម្រេចដាក់ពាក្យទៅតុលាការព្រហ្មទណ្ឌ អន្តរជាតិ ប្តឹងបណ្តាមេដឹកនាំអ៊ីស្រាអែល។ រដ្ឋអំណាចប៉ាឡេស្ទីនចោទអ៊ីស្រាអែលថា គាំទ្រក្រុមជ្រុលនិយមជ្វីហ្វ។ ក្រោយហេតុការណ៍ដុតផ្ទះនៅភូមិឌូម៉ា អាជ្ញាធរប៉ាឡេស្ទីនបានសម្រេចបង្កើតគណៈកម្មការប្រជាប្រិយជាច្រើន ដើម្បីការពារភូមិប្រជាជន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2778.txt	រដ្ឋាភិបាលក្រុងសេអ៊ូលនិង ក្រុងវ៉ាស៊ីនតោន ផ្តើមសមយុទ្ធយោធាទ្រង់ទ្រាយធំប្រចាំឆ្នាំនៅក្បែរព្រំដែនកូរ៉េទាំងពីរ។ លំហាត់យោធានេះ ធ្វើឡើងក្រោយពីកូរ៉េខាងជើង បានប្រកាសកម្ទេចកូរ៉េខាងត្បូង និង សហរដ្ឋអាមេរិក ដោយអាវុធមីស៊ីល បើនៅតែបន្តសកម្មភាពយោធានៅក្នុងឧបទ្វីបកូរ៉េ។	ព្រឹកមិញនេះ កូរ៉េខាងត្បូង និង សហរដ្ឋអាមេរិក បានចាប់ផ្តើមសមយុទ្ធយោធាទ្រង់ទ្រាយធំប្រចាំឆ្នាំ ជាមួយគ្នា ថ្វីត្បិតកូរ៉េខាងជើង បានប្រកាសធ្វើសង្គ្រាមបើប្រទេសទាំងពីរនៅតែបន្តសកម្មភាពនេះក៏ដោយ។ ចុងក្រោយសមយុទ្ធប្រចាំឆ្នាំ ដែលមានឈ្មោះថា Ulchi Freedom ត្រូវបានធ្វើឡើងតាមការគ្រោងទុករបស់កូរ៉េខាងត្បូង និង អាមេរិក។ ក្នុងនោះយោងតាម រដ្ឋមន្ត្រីការពារជាតិកូរ៉េខាងត្បូង សមយុទ្ធយោធា Ulchi Freedom នឹងត្រូវធ្វើឡើងរហូតដល់ថ្ងៃទី២៨ ខែសីហានេះ ដែលត្រូវមានវត្តមានរបស់ទាហានកូរ៉េខាងត្បូង ៥០០០០នាក់ និង ទាហានអាមេរិក ៣០០០០នាក់។ Ulchi Freedom គឺជាប្រភេទសមយុទ្ធយោធាមួយ ដែលធ្វើឡើងដោយសហរដ្ឋអាមេរិក និង កូរ៉េខាងត្បូងតាំងពីឆ្នាំ១៩៧៦មកម្ល៉េះ។ សមយុទ្ធនេះ គឺការអនុវត្តបញ្ជាអាវុធដោយប្រើប្រាស់តាមរយៈកុំព្យូទ័រ ដែលជាទំលាប់ត្រូវបានធ្វើឡើងនៅក្នុងសីហានិង កញ្ញា។ ការផ្តើមសមយុទ្ធយោធា ធ្វើឡើងក្រោយពីរដ្ឋាភិបាលក្រុងសេអ៊ូល បានប្រកាសចាត់វិធានប្រឆាំង រាល់សកម្មភាពកូរ៉េខាងជើងដែលបង្កឡើងនៅក្នុងឧបទ្វីបកូរ៉េ ជាពិសេសនោះ ក្រោយពីមានឧប្បទ្ទវហេតុនៃការផ្ទុះមីននៅក្នុងតំបន់គ្មានកងទ័ពដែលបានបង្កឲ្យទាហានកូរ៉េខាងត្បូងពីរនាក់ពិការ ។ ជុំវិញនៃការធ្វើសមយុទ្ធយោធាប្រភេទ Ulchi Freedom ត្រូវបានរដ្ឋាភិបាលក្រុងព្យុងយ៉ាង ចាត់ទុកថាការគំរាមកំហែង និង បញ្ឆេះឲ្យមានជម្លោះនៅក្នុងឧបទ្វីបកូរ៉េ។ ហើយអ្វីដែលគួរកត់សម្គាល់នោះ សមយុទ្ធយធាទ្រង់ទ្រាយធំនេះ ធ្វើឡើងក្រោយពីមេដឹកនាំកំពូលកូរ៉េខាងជើង បានប្រកាសនឹងប្រើប្រាស់ មីស៊ីលដើម្បីកម្ទេចសហរដ្ឋអាមេរិក និង កូរ៉េខាងត្បូង។ យ៉ាងណាក៏ដោយ ការប្រកាសធ្វើសង្គ្រាមឆ្លើយឆ្លងគ្នារវាងកូរ៉េទាំងពីរ មិនមែនជារឿងថ្មីដែលគួរឲ្យភ្ញាក់ផ្អើលនោះទេ ព្រោះប្រទេសទាំងពីរតែងតែធ្វើបែបនេះ នៅពេលដែលភាពតានតឹងកើតមាន នៅតាមបណ្តោយព្រំដែន។ ដោយឡែក ប្រសិនបើសង្គ្រាមអាចកើតមានឡើងមែន នោះសន្តិសុខ និង សន្តិភាព មិនមែនត្រូវបាន គំរាមកំហែងត្រឹមតែនៅក្នុងតំបន់នោះទេ ក៏ប៉ុន្តែពិភពលោកទាំងមូលតែម្តង។ ជាពិសេសនោះ មេដឹកនាំកំពូលកូរ៉េខាងជើង លោក គីម ជុងអ៊ុន ក៏ធ្លាប់បានប្រកាសក្នុងឱកាសនៃការរម្លឹកខួបឯករាជ្យ លើកទី៧០ ដោយបានបញ្ជាក់ថាកូរ៉េខាងជើង មិនឲ្យមានពលរដ្ឋអាមេរិកណាមួយមានជីវិតនោះទេ ប្រសិនបើមានសង្គ្រាមនៅក្នុងឧបទ្វីបកូរ៉េ។ សូមរម្លឹកផងដែរថា ក្រោយបញ្ចប់សង្គ្រាមលោកលើកទី២ឆ្នាំ១៩៤៥ ឧបទ្វីបកូរ៉េត្រូវបានបែងចែកជាពីរ ។ ហើយក្រោយមកប្រទេសទាំងពីរ បានផ្ទុះសង្គ្រាមក្នុងឆ្នាំ១៩៥០-១៩៥៣ និងបានបញ្ចប់ជាមួយនឹង កិច្ចព្រមព្រៀងសន្តិភាពមួយ។ យ៉ាងណាមិញ ថ្វីត្បិតកិច្ចព្រមព្រៀងត្រូវបានធ្វើឡើងក៏ដោយ ការប្រឈមមុខគ្នា និង ភាពតានតឹង មានភាពផុយស្រួយ ដែលស្ទើរតែឈានទៅដល់ការធ្វើសង្គ្រាម ជាច្រើនលើកមកហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2779.txt	កាលពីថ្ងៃអង្គារ លោកចេប ប៊ូស ដែលជាបេក្ខជនបក្សសាធារណរដ្ឋសម្រាប់ការបោះឆ្នោតប្រធានាធិបតីអាមេរិកឆ្នាំ២០១៦ បានចោទក្តែងៗទៅលើលោកស្រីហ៊ី លឡារី គ្លីនតុន បេក្ខជនមកពីបក្សកាន់អំណាច ថាមានចំណែកទទួលខុសត្រូវក្នុងការករកើតរបស់ក្រុមជីហាតរដ្ឋអ៊ីស្លាមនៅអ៊ីរ៉ាក់ ដោយសារលោកស្រីមិនបានយកចិត្តទុកដាក់ពីស្ថានការណ៍នៅទីនោះ។	ប្អូនប្រុសរបស់អតីតប្រធានាធិបតីអាមេរិក ចោទដូច្នេះថា លោកស្រីគ្លីនតុនមិនបានយកចិត្តទុកដាក់ពីបញ្ហាអ៊ីរ៉ាក់ កាលពីពេលលោកស្រីកាន់តំណែងនៅក្រសួងការបរទេសអាមេរិក ក្នុងអាណត្តិដឹកនាំដំបូងរបស់លោកអូបាម៉ា ចន្លោះឆ្នាំ២០០៩ ដល់ឆ្នាំ២០១។ យោងតាមលោកចេប ប៊ូស លោកស្រីបានចេញដំណើរទៅក្រៅប្រទេសច្រើន តែបានជាន់ជើងក្នុងទឹកដីអ៊ីរ៉ាក់តែម្តងគត់។ លោក ចេប ប៊ូស មកពីបក្សប្រឆាំងសាធារណរដ្ឋ ជាបេក្ខជនប្រធានាធិបតីគួរអោយកត់សំគាល់ សម្រាប់ការបោះឆ្នោតប្រធានាធិបតីអាមេរិក ឆ្នាំ២០១។ លោកស្រី គ្លីនតុនវិញ ជាបេក្ខជនមានប្រជាប្រិយភាពរបស់បក្សកាន់អំណាចប្រជាធិបតេយ្យ។ កាលពីថ្ងៃអង្គារ លោកចេប ប៊ូស បានឆ្លៀតវាយប្រហារពាក្យសំដីទៅលើលោកអូបាម៉ាដែរថា រដ្ឋបាលបក្សប្រជាធិបតេយ្យគ្មានសមត្ថភាពរក្សាស្ថិរភាពសន្តិសុខនៅអ៊ីរ៉ាក់ ហើយថែមទាំងបរាជ័យក្នុងការចរចាជាមួយអតីតនាយករដ្ឋមន្ត្រីអ៊ីរ៉ាក់ លោក នូរី អាល់ ម៉ាលិគីទៀតផង។ លោកចេប ប៊ូស ក៏ចោទដែរថា រដ្ឋាភិបាលមិនចេះឆ្លៀតដោះស្រាយបញ្ហាអ៊ីរ៉ាក់នេះ ពេលដែលបងប្រុសរបស់លោក គឺអតីតប្រធានាធិបតី ហ្ស៊ក ដាប់ប៊ែលយូ ប៊ូស បានចេញបញ្ជាអោយបង្កើនកងកម្លាំងយោធានៅអ៊ីរ៉ាក់ កាលពីឆ្នាំ២០០៧ ។ លោកប្រហែលចង់ចោទលោកអូបាម៉ាតែម្តងថា មិនចេះបង្កើនកម្លាំងទ័ពអាមេរិកនៅអ៊ីរ៉ាក់ ជាជាងដកទ័ពពីទីនោះអស់ក្នុងឆ្នាំ២០១១ ធ្វើអោយអ៊ីរ៉ាក់បន្តរងអស្ថិរភាព រហូតមានក្រុមជីហាតរីកដុះដាលដូចសព្វថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_278.txt	សសរស្តម្ភមេដឹកនាំកំពូលទាំង៤ ដែលចាត់ទុកថាមានអំណាចបំផុតរួមមាន អគ្គលេខាធិការបក្ស ប្រធានាធិបតី នាយករដ្ឋមន្ត្រី និងប្រធានរដ្ឋសភា ហើយមុខតំណែងទាំងនេះជាធម្មតាត្រូវបានកាន់កាប់ដោយបុគ្គលម្នាក់ៗ។	បច្ចុប្បន្ន លោក តូ ឡិម កំពុងកាន់តំណែងដល់ទៅ២ គឺជាប្រមុខបក្ស និងប្រធានរដ្ឋផង ដែលស្រដៀងទៅនឹងចិន។ បន្ទាប់ពីប្រធានរដ្ឋលោក ជិន ដាយ ក្វាង បានទទួលមរណភាពនៅឆ្នាំ២០១៨ លោក ង្វៀន ហ្វ៊ូ ជុង ក៏បានកាន់តំណែងទាំង២ នេះដែរ ប៉ុន្តែរហូតដល់ចប់អាណត្តិនៃសមាជរដ្ឋសភាលើកទី១២។ ចូលសមាជលើកទី១៣ រដ្ឋសភាវៀតណាមក៏សម្រេចជ្រើសរើសលោក ង្វៀន សួន ហ្វ៊ុក ជាប្រធានាធិបតីសម្រាប់ឆ្នាំ ២០២១-២០២៦។ លោកង្វៀន ហ្វ៊ូ ជុង កាន់តំណែងជាប្រមុខបក្សកុម្មុយនីស្តវៀតណាមចាប់ពីឆ្នាំ២០១១ មក។ ក្នុងបរិបទដែលរដ្ឋសភាវៀតណាមបើកកិច្ចប្រជុំវិសាមញ្ញនៅថ្ងៃទី ២៦ ខែសីហា សំណួរជាច្រើនត្រូវបានចោទសួរថា តើវៀតណាមនឹងមានប្រធានាធិបតីថ្មីឬអត់? បើតាមប្រភពពីសារព័ត៌មាន BBC ជាភាសាវៀតណាម តំណែងប្រធានាធិបតីនឹងផ្លាស់ប្ដូរ មុនពេលសមាជលើកទី១៤ ឆ្នាំ២០២៦ ប៉ុន្តែមិនមែនអំឡុងពេលសម័យប្រជុំវិសាមញ្ញលើកទី៨ នៃរដ្ឋសភានោះទេ។ បើតាមការគ្រោងទុក លោក តូ ឡិម នឹងចូលរួមមហាសន្និបាតអង្គការសហប្រជាជាតិលើកទី៧៩ (UNGA) នៅទីក្រុងញូវយ៉ក នៅចុងខែកញ្ញា។ លោក តូ ឡិម នឹងចូលរួម UNGA ជានាមជាប្រធានរដ្ឋ។ ពីពេលនេះរហូតដល់ លោក តូ ឡិម ទៅអាម៉េរិក ប្រហែលជាមិនមានការផ្លាស់ប្តូរតំណែងអ្វីឡើយ។ ដូច្នេះ កិច្ចប្រជុំវិសាមញ្ញរបស់រដ្ឋសភានៅថ្ងៃទី២៦ ខែសីហា ទំនងជាផ្តោតតែលើការផ្លាស់ប្តូរសមាជិករដ្ឋាភិបាលជាន់ខ្ពស់មួយចំនួនប៉ុណ្ណោះ។ តំណែងប្រធានាធិបតីទំនងជានឹងត្រូវសម្រេចក្នុងសម័យប្រជុំសាមញ្ញលើកទី៨ នៃរដ្ឋសភានីតិកាលទី១៥ ដែលគ្រោងនឹងបើកនៅថ្ងៃទី ២១ ខែតុលា និងបិទមិនឲ្យលើសពីថ្ងៃទី ៣០ ខែវិច្ឆិកា។ កាលពីថ្ងៃទី១២ ខែសីហា ទីភ្នាក់ងារព័ត៌មាន Reuters បានដកស្រង់សម្តីមន្ត្រីវៀតណាម និងបរទេសមួយចំនួនដែលនិយាយថា លោក តូ ឡិម នឹងចុះចេញពីតំណែងជាប្រធានាធិបតី នៅពេលដែលរដ្ឋសភាជួបប្រជុំក្នុងខែតុលា។ ជារួម មានលទ្ធភាពខ្ពស់ដែលរំពឹងថា លោក តូ ឡិម នឹងលាលែងពីតំណែងជាប្រធានាធិបតីក្នុងពេលឆាប់ៗនេះ ហើយផ្តោតតែលើការងាររបស់អគ្គលេខាធិការបក្សប៉ុណ្ណោះ។ ចុះហេតុអ្វីបានជាលោក តូ ឡិម នៅតែកាន់តំណែងពីរ? បន្ទាប់ពីអតីតអគ្គលេខាធិការបក្ស ង្វៀន ហ្វ៊ូ ជុង បានទទួលមរណភាព លោក តូ ឡិម បានក្លាយជាអ្នកស្នងតំណែង ហើយស្រដៀងទៅនឹងលោក ង្វៀន ហ៊្វូ ជុង ដែលបានក្លាយជាប្រមុខបក្ស និងរដ្ឋកាលពីមុន។ ត្រឹមតែពីរសប្តាហ៍ បន្ទាប់ពីក្លាយជាបុគ្គលដែលមានអំណាចកាន់តំណែងកំពូល លោក តូ ឡិម បានទៅបំពេញទស្សនកិច្ចផ្លូវរដ្ឋនៅចិនចាប់ពីថ្ងៃទី ១៨ ដល់ថ្ងៃទី២០ ខែសីហា ហើយត្រូវបានទទួលដោយអគ្គលេខាធិការបក្សកុម្មុយនីស្ត និងប្រធានាធិបតីចិន ស៊ី ជិនភីង។ ការណ៍ដែលលោក តូ ឡិម ជាប្រធានាធិបតី និងជាអគ្គលេខាធិការ អាចជាការរៀបចំដោយការិយាល័យនយោបាយវៀតណាម ដើម្បីឲ្យលោកមានជំហរស្មើភាពជាមួយលោក ស៊ី នៅពេលបំពេញទស្សនកិច្ចនៅចិន។ ដោយសារតែបើនិយាយពីបទពិសោធ និងស្តង់ដារនៃការដឹកនាំរបស់លោក តូ ឡិម ត្រូវបានគេចាត់ទុកមានបទពិសោធន៍ស្តួចស្តើង។ លោក តូ ឡិម ទើបតែត្រូវបានបោះឆ្នោតជ្រើសរើសឲ្យឈរឈ្មោះក្នុងជួរសសរស្តម្ភទាំងបួនកាលពីខែឧសភាកន្លងទៅ ដែលមានន័យថាលោកមិនទាន់បានកាន់តំណែងជាប្រធានាធិបតីពេញមួយអាណត្តិនោះទេ ប៉ុន្តែលោកនៅតែត្រូវបានជ្រើសរើសឱ្យបន្តតំណែងកំពូលជាអគ្គលេខាបក្សកុម្មុយនិស្តវៀតណាម។ បន្ទាប់ពីបានទៅទីក្រុងប៉េកាំងដើម្បីជួបជាមួយប្រធានាធិបតីចិន ស៊ី ជិនភីង លោក តូ ឡិម ត្រូវបានគេរំពឹងថានឹងជួបជាមួយប្រធានាធិបតីអាម៉េរិក ចូ បៃឌិន នៅខែកញ្ញា នៅពេលលោកមកទីក្រុងញូវយ៉ក ដើម្បីចូលរួម UNGA ។ ដំណើរទស្សនកិច្ចដ៏លឿនរបស់លោក តូ ឡិម ទៅកាន់ចិនភ្លាមៗ បន្ទាប់ពីលោកបានក្លាយជាអគ្គលេខាធិការ ក៏អាចជាការត្រួសត្រាយផ្លូវជុំវិញគោលនយោបាយការបរទេសវៀតណាម សម្រាប់ដំណើរទស្សនកិច្ចអាម៉េរិកដែរ។ កន្លងមក បើតាមគោលនយោបាយការបរទេសរបស់វៀតណាមក្រោមការដឹកនាំរបស់លោក ង្វៀន ហ្វ៊ូ ជុង មេដឹកនាំកំពូលរបស់វៀតណាមគួរទៅចិនមុននឹងទៅអាម៉េរិក។ នេះជាការបង្ហាញអំពីការគោរពរបស់ទីក្រុងហាណូយចំពោះទីក្រុងប៉េកាំង ដែលជាធាតុសំខាន់ក្នុងវិធីសាស្រ្តបច្ចុប្បន្នរបស់វៀតណាមចំពោះទំនាក់ទំនងជាមួយមហាអំណាចធំៗ។ ដំណើរទស្សនកិច្ចជាផ្លូវការនៅអាម៉េរិកនេះ ប្រសិនបើប្រព្រឹត្តិទៅតាមការគ្រោងទុកមែននោះ នឹងជួយលើកកំពស់ជំហររបស់លោក តូ ឡិម ទាំងក្នុងស្រុក និងក្រៅស្រុក ស្រដៀងទៅនឹងអ្វីដែលអតីតអគ្គលេខាធិការបានធ្វើកាលពីឆ្នាំ២០១៥។ ទន្ទឹមនេះ ព្រមទាំងជួយលោក តូ ឡិម ធានាដល់សមមិត្តក្នុងបក្សថា លោកអាចបន្តគោលនយោបាយ«ការទូតដើមឫស្សី» ដែលវៀតណាមខំប្រឹងថែរក្សាជាយូរណាស់មកហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2780.txt	ប្រមុខរបបសឹកថៃលោក ប្រាយុទ្ធ ចាន់អូចា បានបញ្ជាក់នៅថ្ងៃពុធនេះថា ក្រុមជនបំផ្ទុះគ្រាប់បែកគួរចូលមកទទួលកំហុសដើម្បីសុវត្ថិភាព បើមិនដូច្នេះទេពួកគេអាចនឹងត្រូវមេក្លោងសម្លាប់ដើម្បីបំបិទមាត់ក្រោយបញ្ចប់ភារកិច្ច។ លោកប្រាយុទ្ធ អំពាវនាវដល់ក្រុមជនល្មើសចូលខ្លួនមកទទួលទោស ខណៈដែលការស៊ើបអង្កេតនៅតែបន្ត ហើយការប្រមាញ់ជនសង្ស័យម្នាក់នោះក៏កំពុងធ្វើឡើងយ៉ាងសស្រាក់សស្រាំផងដែរ។	ពីរថ្ងៃក្រោយករណីបំផ្ទុះគ្រាប់កើតឡើងនៅទីសក្ការៈហិណ្ឌូកណ្តាលរាជធានីបាងកក លោកឧត្តមសេនីយ៍ ប្រាយុទ្ធ ចាន់អូចា នាយករដ្ឋមន្ត្រីថៃ បានប្រកាសស្នើឲ្យបណ្តាក្រុមពាក់ព័ន្ធករណីបំផ្ទុះគ្រាប់នេះចូលមកទទួលទោសដើម្បីការពារសុវត្ថិភាពផ្ទាល់ខ្លួន។ ក្នុងការផ្តល់សុន្ទកថាជាសាធារណៈនៅថ្ងៃពុធនេះ ប្រមុខរបបយោធាខាងលើ បានថ្លែងបញ្ជាក់ពីដំណើរការស៊ើបអង្កេតនិងបន្តតាមប្រមាញ់ជនសង្ស័យម្នាក់ដែលមានរូបភាពជាប់ក្នុងកាមេរ៉ា រួមជាមួយបក្សពួក។ លោក ប្រាយុទ្ធ បានលើកឡើងច្បាស់ៗថា ករណីបំផ្ទុះគ្រាប់នេះអាចមានបណ្តាញធំនៅពីក្រោយ ហើយក្រុមជនបង្កអាចត្រូវបាន គេណែនាំនិងជួលឲ្យដាក់បំផ្ទុះគ្រាប់នេះផង។ លោកបន្តថាករណីនេះបើសិនជាពួកគេចង់សុខគួរចូលខ្លួនមកតាមសម្រួល ដើម្បីការពារសុវត្ថិភាព ក្រែងមានអ្នកតាមសម្លាប់ពួកគេពេលខាងមុខ។ លោកសង្កត់ធ្ងន់ថា ការបង្ហាញខ្លួនទទួលកំហុសវាប្រសើរជាងលាក់ខ្លួន ព្រោះមន្ត្រីពាក់ព័ន្ធនឹងអនុវត្តការកាត់ទោសតាមនីតិវិធីដើម្បីធានាពីសុវត្ថិភាពជនទាំងនោះ។ នេះក៏ព្រោះថា អាជ្ញាធរថៃបារម្ភថាជនបង្កទាំងនេះ អាចត្រូវមេក្លោងធំដែលជួលពួកគេសម្លាប់បំបិទមាត់អស់ក្រោយពេលដែលពួកគេបញ្ចប់ប្រតិបត្តិការនេះ។ ក្រោយពីស្នើឲ្យក្រុមជនបង្កទាំងនោះចូលខ្លួន លោក ប្រាយុទ្ធ ក៏បានអំពាវនាវទៅកាន់សាធារណជនថៃគ្រប់ស្រទាប់វណ្ណៈឲ្យផ្តល់ព័ត៌មាន ឬជូនដំណឹងដល់ប៉ូលិសឬអាជ្ញាធរ ប្រសិនករណីបានជួបឬបានដឹងពីព័ត៌មានជនល្មើសទាំងនោះផង។ នៅថ្ងៃពុធនេះដែរ ខាងក្រុមស៊ើបអង្កេតថៃ ក៏បានប្រកាសផ្តល់រង្វាន់លុយ ៣ម៉ឺនដុល្លារដល់ប្រជាជនណាក៏ដោយដែលអាចផ្តល់ព័ត៌មានដល់សមត្ថកិច្ចដើម្បីឈានទៅចាប់ជនបំផ្ទុះគ្រាប់ទាំងនោះផង។ មកទល់ពេលនេះប្រមុខរបបសឹកមិនបានបដិសេសថាក្រុមអាវក្រហម ជនជាតិអ៊ុយហ្គួ ឬក្រុមបះបោរភាគខាងត្បូងមានជាប់ពាក់ព័ន្ធនឹងករណីបំផ្ទុះគ្រាប់នេះឡើយ ថ្វីដ្បិតថាភស្តុតាងមិនទាន់មានគ្រប់គ្រាន់សម្រាប់អាជ្ញាធរដើម្បីដាក់បន្ទុក។ ប៉ុន្តែមានការដាក់ការសង្ស័យលើកក្រុមជនជាតិភាគតិចឥស្លាមអ៊ុយហ្គួដែលរត់កិច្ចពីចិន ដែលបច្ចុប្បន្នរស់នៅបណ្តោះអាសន្ននៅថៃ ថាជាអ្នកនៅពីក្រោយករណីបំផ្ទុះគ្រាប់ ដោយសារពួកគេគុំគួនរដ្ឋាភិបាលក្រុងបាងកក ដែលបានចាប់បញ្ជូនខំជនជាតិនេះជាង១០០នាក់ទៅកាន់ប្រទេសចិនវិញកាលពីខែមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2781.txt	ទាហានអ៊ីស្រាអែលបានវាយប្រហារទាហានស៊ីរី ដោយប្រើប្រាស់កាំភ្លើងធំនិងយន្តហោះទម្លាក់គ្រាប់នៅតំបន់ Golan ដែលខ្លួនដណ្តើមពីស៊ីរីកាលពីច្រើនឆ្នាំមុន។ ការវាយប្រហារនេះគឺដើម្បីឆ្លើយតបនឹងការបាញ់ផ្លោងគ្រាប់រ៉ុកហ្កែតចេញពីទឹកដីស៊ីរី កាលពីម្សិលមិញនេះ។ អ៊ីស្រាអែលចោទប្រកាន់អ៊ីរ៉ង់ថាជាអ្នកនៅពីក្រោយករណីវាយប្រហារនេះ។ នេះបើយោងតាមទីភ្នាក់ងារព័ត៌មាន AFP។	លោក មុំ ពិទូរ្យ លម្អិតព័ត៌មាននេះ រដ្ឋាភិបាលក្រុងជេរ៉ូសាឡិម បានបញ្ជាឲ្យកងទ័ពខ្លួនបើកការវាយប្រហារប្រឆាំងក្រុមកងទ័ពស៊ីរីដោយប្រើប្រាស់កាំភ្លើងធំនិងយន្តហោះទម្លាក់គ្រាប់បែកផងដែរនៅតំបន់ Golan កាលពីម្សិលមិញនេះ។ ស្ថានការណ៍កាន់តែតានតឹងនិងឈានដល់មានការតបតដោយប្រើប្រាស់អាវុធពីសំណាក់កងម្លាំងអ៊ីស្រាអែលនេះ ដោយសារតែទាហានស៊ីរី បានបាញ់ផ្លោងដោយប្រើប្រាស់គ្រាប់រ៉ុហ្កែតចូលក្នុងទឹកដីអ៊ីស្រាអែល។ មិនត្រឹមតែវាយប្រហារតបតទេ អ៊ីស្រាអែលស្រាប់តែចេញមុខចោទប្រកាន់អ៊ីរ៉ង់ផងដែរថាជាអ្នកនៅពីក្រោយការវាយប្រហាររបស់ទាហានស៊ីរីនេះ។ សម្រាប់អ៊ីស្រាអែល ការប្រើប្រាស់កម្លាំងយោធាវាយបកភ្លាមៗនេះ គឺជាសិទ្ធិស្វ័យការពារប៉ុណ្ណោះ ដើម្បីការពារគ្រោះថ្នាក់។ បើតាមប្រភពខាងយោធាអ៊ីស្រាអែល ទាហានអ៊ីស្រាអែលបានប្រើប្រាស់ការវាយប្រហារតាមផ្លូវអាកាសប្រហែល៦ ជើងលើទីតាំងទាហានស៊ីរី ក្រោយគ្រាប់រ៉ុហ្កែត៤គ្រាប់ ធ្លាក់ចូលដីភាគខាងជើងអ៊ីស្រាអែល ប៉ុន្តែសំណាងល្អគ្រាប់រ៉ុហ្កែតមិនធ្វើឲ្យអ្នកណាម្នាក់រងគ្រោះឡើយ។ ចំណែកទីភ្នាក់ងារព័ត៌មានជាតិស៊ីរី SANA បានផ្សាយថា ឧទ្ធម្ភាគចក្រអ៊ីស្រាអែលបានបាញ់គ្រាប់រ៉ុហ្កែតសម្តៅអាគាររដ្ឋាភិបាលតំបន់ Golan ដោយគ្រាប់នោះបានធ្វើឲ្យអាគារខូចខាតយ៉ាងដំណំដែរ។ ក្រៅពីវាយប្រហារឆ្លងចូលដែនដីស៊ីរី រដ្ឋាភិបាលអ៊ីស្រាអែលបានប្រកាសព្រមានរដ្ឋាភិបាលក្រុងដាម៉ាសថា ស៊ីរីនឹងទទួលលទ្ធផលឈឺចាប់ជាងនេះ ក្រោយពេលដែលបាញ់គ្រាប់រ៉ុហ្កែតចូលដីខ្លួន ហើយអ៊ីស្រាអែលបានចោទថា មន្ត្រីអ៊ីរ៉ង់ជាអ្នកនៅពីក្រោយការវាយប្រហាររបស់ទាហានស៊ីរីនេះ។ រដ្ឋមន្ត្រីការពារជាតិអ៊ីស្រាអែល Moshe Yaalon បានចេញសេចក្តីថ្លែងការណ៍មួយក្រោយការវាយប្រហារ ដោយលោកបានគំរាមស៊ីរីខ្លាំងៗ ហើយហៅការវាយប្រហារថាជាសកម្មភាពក្រុមភេរវកម្មឥស្លាមជីហាតដែលស្ថិតក្រោមការរៀបចំរបស់ក្រុងតេអ៊ីរ៉ង់។ តាមពិតទៅការវាយប្រហារគ្នាទៅវិញទៅមកនេះ កើតឡើងក្រោយពេលដែល ជនជាតិប៉ាឡេស្ទីនម្នាក់ឈ្មោះ Mohammed Allan បញ្ចប់ការកូតកម្មអត់អាហាររយៈពេល២ខែ ដើម្បីប្រឆាំងអាជ្ញាធរអ៊ីស្រាអែលដែលចាប់គេឃុំឃាំងដោយគ្មានការកាត់ទោសត្រឹមត្រូវ។ បុរសម្នាក់នេះជាសមាជិកក្រុមឥស្លាមជីហាតដែលមានមូលដ្ឋាននៅតំបន់ កាហ្សា។ ក្រោយមានការចោទប្រកាន់ពីអ៊ីស្រាអែល ក្រុមឥស្លាមជីហាតនេះបានទាត់ចោលការចោទប្រកាន់ ហើយបញ្ជាក់ភាពស្អាតស្អំថាខ្លួនមិនស្ថិតនៅពីក្រោយការវាយប្រហារនេះឡើយ។ សូមបញ្ជាក់ថាអ៊ីស្រាអែលបានដណ្តើមទឹកដី ១២០០គីឡូម៉ែត្រការ៉េនៅតំបន់ Golan ពីស៊ីរីនៅឆ្នាំ ១៩៦៧ ក្នុងពេលសង្គ្រាមមជ្ឈិមបូព៌ាកើតឡើង ប៉ុន្តែការកក្រសោបយកទឹកដីនេះមិនត្រូវបានសហគមន៍អន្តរជាតិទទួលស្គាល់ឡើយ។ ចាប់តាំងពីឆ្នាំ ២០១១ ក្រោយសង្គ្រាមស៊ីវិលស៊ីរីផ្ទុះឡើង ភាពតានតឹងនិងប្រឈមមុខដាក់គ្នារវាងអ៊ីស្រាអែលនិងស៊ីរីកើនឡើងនៅតំបន់ខាងលើ ហើយគេឃើញមានការបាញ់ផ្លោងទៅវិញទៅមកជាប្រចាំផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2782.txt	គិតត្រឹមពេលនេះ មានរយៈពេលជិតមួយឆ្នាំហើយ នៃការបង្កើតរដ្ឋាភិបាលថៃ ដែលដឹកនាំដោយលោកនាយករដ្ឋមន្ត្រីរដ្ឋប្រហារយោធាថៃ ប្រាយុទ្ធ ចាន់អូចា។ របបគ្រប់គ្រងនេះ បានធ្វើឲ្យសេដ្ឋកិច្ចថៃដែលធំជាងគេលំដាប់ទី២នៅក្នុងអាស៊ាន មានការធ្លាក់ចុះជាបន្តបន្ទាប់។ ការប្រែប្រួលនេះ បានជំរុញឲ្យលោកនាយករដ្ឋមន្ត្រី ប្រាយុទ្ធ ត្រូវរៀបចំយុទ្ធសាស្ត្រថ្មី ដោយលោកគ្រោងនឹងរុះរើសមាជិករដ្ឋាភិបាលមួយចំនួន រួមទាំងមុខតំណែងរបស់លោកផងដែរ។	មានសំឡេង ទំនងជាមិនអាចទ្រាំនឹងការរិះគន់ពីសំណាក់ប្រជាជន ក្រោមការគ្រប់គ្រងដោយរបបសឹកយោធា លោកនាយករដ្ឋមន្ត្រី ប្រាយុទ្ធ ចាន់អូចា បានសម្រេចរុះរើក្បាលម៉ាស៊ីនរដ្ឋាភិបាលថ្មី ដើម្បីឆ្លើយតបទៅនឹងការធ្លាក់ចុះនៃកំណើនសេដ្ឋកិច្ច។ ក្រោយរដ្ឋប្រហារទម្លាក់អតីតនាយករដ្ឋមន្ត្រីថៃលោកស្រីយីងឡាក់ ស៊ីនណាវ៉ាតត្រា ថ្ងៃទី ២២ ឧសភា ឆ្នាំ២០១៤ លោកឧត្តមសេនីយ៍ប្រាយុទ្ធ ចាន់អូចា ត្រូវបានព្រះមហាក្សត្រថៃតែងតាំងជានាយករដ្ឋមន្ត្រី នៅក្នុងខែកញ្ញាបន្ទាប់ពីពេលនោះ។ យ៉ាងណាក៏ដោយ រយៈពេលជិតមួយឆ្នាំនៃបង្កើតរដ្ឋាភិបាលដែលគ្រប់គ្រងដោយរដ្ឋបាលយោធា មិនបានធ្វើឲ្យអ្នកវិនិយោគមាន ភាពកក់ក្តៅ និង ទំនុកចិត្តនោះទេព្រោះមានបញ្ហាជាច្រើនដែលមិនទាន់ដោះស្រាយចប់នៅឡើយ។ ជាពិសេសនោះគឺបញ្ហានៃរដ្ឋបាលគ្រប់គ្រងដែលភាគច្រើន គឺជាសមាជិកយោធា។ ជុំវិញបញ្ហានេះ លោកនាយករដ្ឋមន្ត្រីប្រាយុទ្ធ បានថ្លែងការណ៍ទៅកាន់អ្នកសារពត៌មានក្នុងស្រុកថា ៣៥នៃតំណែងរដ្ឋមន្ត្រីបច្ចុប្បន្ន រួមបញ្ចូលទាំងតំណែងរបស់លោកផងដែរនោះ នឹងត្រូវមានការផ្លាស់ប្តូរ ក្នុងពេលខាងមុខនេះ។ ក្នុងនោះ សមាជិកថ្មីដែលនឹងត្រូវចូលមកជំនួស គឺជាអ្នកខាងក្រៅ ពោលគឺ ជាអ្នកដែលមិនធ្លាប់មានតំណែងក្នុងរដ្ឋាភិបាល ដែលនឹងរួមបញ្ចូលយោធាផងដែរ។ អ្វីដែលគួរកត់សម្គាល់នោះ ការគ្រោងផ្លាស់ប្តូរសមាជិករដ្ឋាភិបាលថ្មីនេះ ត្រូវបានលេចឡើងស្របពេល ដំណើរការនៃការកែប្រៃរដ្ឋធម្មនុញ្ញថ្មី កំពុងជាប់គាំង ជាពិសេសនោះ ស្របពេលដែលមានពត៌មាន នៃលេចលឺពីការពន្យារពេលនៃការបោះឆ្នោតជាសកលជាបន្តបន្ទាប់។ ភាពស្របគ្នានេះ បានក្លាយជាចំណោទបញ្ហាមួយសម្រាប់អ្នកវិភាគថាតើ ការផ្លាស់ប្តូរយុទ្ធសាស្ត្រថ្មីនេះដើម្បីស្តារសេដ្ឋកិច្ច ឬ ដើម្បីពង្រឹងអំណាចយោធាក្នុងជួររដ្ឋាភិបាល។ គួររម្លឹកផងដែរថា សេចក្តីព្រាងច្បាប់រដ្ឋធម្មនុញ្ញថៃថ្មីដែលរៀបរៀងដោយគណៈកម្មាការដែលចាត់តាំង ដោយលោកប្រាយុទ្ធ បានបញ្ញត្តិលើប្រការមួយចំនូនដែលផ្តល់អាទិភាពដល់យោធាច្រើនក្នុងការកាន់ តំណែង។ នោះ គឹរដ្ឋាភិបាលអាចឡើងកាន់តំណែងដោយមិនចាំបាច់ឆ្លងកាត់ការបោះឆ្នោត និង សមាជិកព្រឹទ្ធសភាត្រូវកាន់តំណែងតាមរយៈការតែងតែងផងដែរ៕ មានសំឡេង អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2783.txt	នាយករដ្ឋមន្ត្រីម៉ាឡេស៊ី លោក ណាជីប រ៉ាហ្សាក់ ទទួចប្រជាជនសិង្ហបុរីកុំវាយតម្លៃប្រទេសជិតខាងខ្លួន ដោយផ្អែកតាមប្រពន្ធ័ផ្សព្វផ្សាយសង្គម។ ការផ្ញើអបអរសាទរជាមួយនឹងសំណូមពររបស់លោក ណាជីបធ្វើឡើង ក្នុងពេលដែលរឿងអាស្រូវរបស់លោក កំពុងតែសាយភាយទាំងក្នុងតំបន់និង ក្នុងឆាក អន្តរជាតិផងដែរ។	ក្រោយត្រលប់ពីចូលរួមពិធីរលឹកខួបលើកទី៥០នៃការទទួលឯករាជ្យសិង្ហបុរី លោកនាយករដ្ឋមន្ត្រី ណាជីប រ៉ាហ្សាក់ បានសរសេរក្នុងគណនីឯកជនរបស់លោក ដោយប្តេជ្ញាបន្តកិច្ចសហប្រតិបត្តិការ ជិតស្និទជាមួយលោកនាយករដ្ឋមន្ត្រីសិង្ហបុរី លី ស៊ានឡុង ដើម្បីជាផលប្រយោជន៍សម្រាប់ប្រជាជនប្រទេសទាំងពីរ។ ជាមួយគ្នានេះ លោក ក៏បានផ្ញើសារទៅកាន់ប្រជាជនសិង្ហបុរី មិនត្រូវវាយតម្លៃ បញ្ហាម៉ាឡេស៊ី ដោយគ្រាន់តែមើលតាមប្រពន្ធ័ផ្សព្វផ្សាយនោះទេ។ បញ្ហានយោបាយចុងក្រោយរបស់ម៉ាឡេស៊ី មិនគ្រាន់តែបញ្ហាដឹងលឺក្នុងប្រទេសនោះ តែបញ្ហានេះកំពុង តែត្រូវផ្សព្វផ្សាយជាសកលតាមរយៈប្រពន្ធ័ផ្សព្វផ្សាយ។ ជាពិសេសនោះ រឿងអាស្រូវនៅក្នុងអាណត្តិ របស់នាយករដ្ឋមន្ត្រី លោកណាជីប រ៉ាហ្សាក់ បានក្លាយជាបញ្ហាចម្រូងចម្រាស និង កំពុងត្រូវបាន ប្រទេសជិតខាងនៅក្នុងតំបន់ចាប់អារម្មណ៍ និង រងនូវការរិះគន់ច្រើនផងដែរ។ យ៉ាងណាក៏ដោយ ឆ្លៀតឱកាសដើម្បីអបអរសាទរនឹងខួបរំលឹកឯករាជ្យសិង្ហបុរី លោកណាជីប បាន ផ្ញើសារទៅកាន់ប្រជាជនសិង្ហបុរី មិនត្រូវវាយតម្លៃម៉ាឡេស៊ីតាមរយៈការអាននៅក្នុងប្រពន្ធ័ផ្សព្វផ្សាយ សង្គម និង សេចក្តីថ្លែងការណ៍នានារបស់អ្នកនយោបាយនោះទេ។ គួររម្លឹកផងដែរថា ការផ្ញើសារទៅកាន់ប្រជាជនជិតខាងនិង ប្រតិកម្មនានារបស់ លោកណាជីប រ៉ាហ្សាក់ ធ្វើឡើងក្រោយពីមានការចុះផ្សាយរបស់សារពត៌មាន The Wall Street ពីការផ្ទេរលុយចូលទៅកាន់ គណនីរបស់លោកប្រមាណ៧០០លានដុល្លាសហរដ្ឋអាមេរិកដោយសម្ងាត់។ កន្លងមក លោកនាយរដ្ឋមន្ត្រីណាជីប បានច្រានចោលការចោទប្រកាន់ពីការទទួលលុយ និង ថែមទាំងបានព្រមានទៅកាន់ប្រពន្ធ័ផ្សព្វផ្សាយទាំងឡាយ ដែលរិះគន់លោកដោយគ្មានមូលដ្ឋាន។ យ៉ាងណាក៏ដោយ មកទល់ពេលនេះ លោកណាជីប មិនទាន់បានបង្ហាញពីភាពស្អាតស្អំរបស់លោកនៅឡើយទេ។ ផ្ទុយទៅវិញ លោកបែរជាបានធ្វើសកម្មភាពមួយចំនួនដែលគួរឲ្យសង្ស័យ ក្នុងនោះលោកបានដកមន្ត្រីជាន់ខ្ពស់រដ្ឋាភិបាលមួយចំនួនដែលរិះគន់លោក និង ព្រះរាជអាជ្ញាដែលទទួលក្នុងការស៊ើបអង្កេតសំណុំរឿងរបស់លោកផងដែរ។ គូរបញ្ជាក់ផងដែរថា លោក ណាជីប រ៉ាហ្សាក់ បានឡើងកាន់តំណែងជានាយករដ្ឋមន្ត្រីម៉ាឡេស៊ីក្នុងឆ្នាំ ២០០៩ ។ យ៉ាងណាមិញ ក្នុងអាណត្តិនាយករដ្ឋមន្ត្រីរបស់លោក មានរឿងអាស្រូវជាច្រើន បានកើត ឡើងទាក់ទងនិង បញ្ហាសិទ្ធិមនុស្ស ការរឹតត្បិតសិទ្ធិសេរីភាពសារពត៌មាននិង សកម្មជនសិទ្ធិមនុស្ស និងជាពិសេសរឿង អាស្រូវនៃអំពើពុករលួយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2784.txt	ក្រុងតេអ៊ីរ៉ង់ និងក្រុងម៉ូស្គូបានសម្រេចកិច្ចព្រមព្រៀងមួយសម្រាប់ផ្គត់ផ្គង់អាវុធការពារដែនអាកាស S-300 កាលពីម្សិលមិញនេះ។ អ៊ីរ៉ង់នឹងបន្តទទួលបានប្រព័ន្ធការពារដែនអាកាសកាំជ្រួច S-300ពីរុស្ស៊ីក្រោយជាប់គាំងអស់ពេលជាយូរព្រោះកម្មវិធីនុយក្លេអ៊ែរ។ ប្រព័ន្ធការពារដែនអាកាសស៊េរីទំនើបនេះនឹងធ្វើឲ្យ វិស័យការពារជាតិអ៊ីរ៉ង់រឹងមាំ ប៉ុន្តែវាក៏ធ្វើឲ្យប្រទេសក្នុងតំបន់ព្រួយបារម្ភដែរ។	រដ្ឋាភិបាលអ៊ីរ៉ង់ និងរដ្ឋាភិបាលរុស្ស៊ីបានសម្រេចចុះកិច្ចព្រមព្រៀងផ្គត់ផ្គងប្រព័ន្ធមីស៊ីលការពារដែនអាកាស S-300 កាលពីម្សិលមិញនេះ។ ក្រោយការចុះកិច្ចព្រមព្រៀងនេះ រុស្ស៊ីនឹងបញ្ជូនសព្វាវុធទំនើបនេះទៅកាន់ប្រទេសអ៊ីរ៉ង់ នៅចុងឆ្នាំនេះ។ អនុរដ្ឋមន្ត្រីការបរទេសរុស្ស៊ីលោក Mikhail Bogdanov បានលើកឡើងថា ភាគីទាំងពីរសម្រេចជោគជ័យក្នុងការចុះកិច្ចព្រមព្រៀងសម្រាប់ចែកចាយសព្វាវុធនេះហើយ ប៉ុន្តែនៅសល់បញ្ហាបច្ចេកទេសមួយចំនួនទៀតដែលភាគីនៅមិនទាន់ឯកភាពគ្នា។ ចំនួនប្រព័ន្ធមីស៊ីលប៉ុន្មានដែលមានកំណត់ក្នុងកិច្ចព្រមព្រៀងមិនត្រូវបានគេបង្ហើបឲ្យដឹងឡើយ ប៉ុន្តែមីស៊ីលនេះនឹងជួយធ្វើឲ្យវិស័យការពារជាតិអ៊ីរ៉ង់ដែលនៅទន់ខ្សោយនោះរឹងមាំជាងមុន។ តាមពិតទៅការនាំចូលអាវុធការពារអាកាសនេះ មិនមែនជាគម្រោងថ្មីរបស់រដ្ឋាភិបាលអ៊ីរ៉ង់នោះឡើយ។ អ៊ីរ៉ង់សម្រេចចុះកិច្ចព្រមព្រៀងទិញអាវុធទំហំ ៨០០លានដុល្លារ ជាមួយក្រុងម៉ូស្គូតាំងពីឆ្នាំ ២០០៧ ដើម្បីទិញប្រព័ន្ធមីស៊ីលនេះ ទុកគ្រាន់ការពារសត្រូវនៅមជ្ឈិមបូព៌ា។ ក្រោយមកអ៊ីរ៉ង់បង់លុយឲ្យរុស្ស៊ី ១៦៦លានដុល្លារសម្រាប់កិច្ចព្រមព្រៀងនេះ ប៉ុន្តែអ៊ីរ៉ង់មិនបានទទួលអាវុធនេះសោះ ព្រោះក្នុងឆ្នាំ ២០១០ គេឃើញទណ្ឌកម្មថ្មីត្រូវដាក់ប្រឆាំងក្រុងតេហេអ៊ីរ៉ង់ ដោយហាមឃាត់ការលក់អាវុធមីស៊ីលដល់ប្រទេសនេះ។ ក្នុងពេលជាមួយគ្នានោះ រដ្ឋាភិបាលក្រុងម៉ូស្គូ បានសម្រេចចេញក្រឹត្យព្រមព្រៀងឈប់លក់អាវុធឲ្យអ៊ីរ៉ងស្របតាមចំណុចមានកំណត់ក្នុងកញ្ចប់ទណ្ឌកម្មនេះ ហើយរស្ស៊ីសុខចិត្តបង់លុយ១៦៦លានដុល្លារវិញឲ្យអ៊ីរ៉ង់។ ក្នុងខែមេសាឆ្នាំនេះ ស្រាប់តែលោក វ្ល៉ាឌីមៀ ពូទីន ចេញក្រឹត្យដករាល់ការហាមឃាត់ទាំងអស់លើអ៊ីរ៉ង់ដើម្បីបើកផ្លូវឲ្យមានការផ្គត់ផ្គង់អាវុធដល់ក្រុងតេហេរ៉ង់វិញ។ សហគមន៍អន្តរជាតិភ្ងាក់ផ្អើល ជាពិសេសអ៊ីស្រាអែល និងអារ៉ាប៊ីសាអូឌីតព្រួយបារម្ភកាន់តែខ្លាំង តែគេឃើញថា ការសម្រេចចិត្តរបស់លោក ពូទីន ជាការគំរាមក្រុងវ៉ាស៊ីនតោនដែលកំពុងបង្កបញ្ហានៅអឺរ៉ុបខាងកើត។ ជុំវិញការចុះកិច្ចព្រមព្រៀងថ្មីនេះ អ៊ីរ៉ង់និងរុស្ស៊ីឯកភាពគ្នាលើកិច្ចព្រមព្រៀង ក្រោយពេលដែលមហាអំណាច ៦សម្រេចបានកិច្ចព្រមព្រៀងជាមួយអ៊ីរ៉ង់ក្នុងសំណុំរឿងកម្មវិធីនុយក្លេអ៊ែរ ។ គេមិនឃើញមានការកំណត់ឈ្មោះអាវុធប្រភេទនេះនៅក្នុងកិច្ចព្រមព្រៀងនុយក្លេអ៊ែរអ៊ីរ៉ង់ជាមួយមហាអំណាច ៦ឡើយ។ នេះមានន័យថា អ៊ីរ៉ង់នៅមានសិទ្ធិពេញលេញក្នុងការទទួលបានអាវុធស៊េរីទំនើបនេះ ក្នុងរយៈពេលដ៏ខ្លីនដោយគ្មានការរឹតត្បិតពីរុស្ស៊ី។ ករណីបើអ៊ីរ៉ង់ទទួលបានមីស៊ីលនេះនៅពេលខាងមុខ អ៊ីស្រាអែល អារ៉ាប៊ីសាអូឌីតផងនោះ ច្បាស់ជាត្រូវភ័យព្រួយខ្លាំងចៀសមិនរួចឡើយ។ អ៊ីរ៉ង់មានអាវុធប្រភេទនេះ នឹងបង្កការលំបាកខ្លាំងដល់ការអន្តរាគមន៍យោធា បើសិនជាមានករណីចាំបាច់។ អាវុធប្រភេទនេះមានឥទ្ធិពលខ្លាំង ដោយគេអាចប្រើកម្ទេចយន្តហោះចម្បាំងដែលរារាំងការវាយប្រហារតាមផ្លូវអាកាសបានយ៉ាងមានប្រសិទ្ធិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2785.txt	ស្ថានការណ៍ជារួមនៅតែតានតឹងខ្លាំង ហើយយោធានៃរដ្ឋកូរ៉េទាំងពីរនៅតែត្រៀមធ្វើសង្គ្រាម ទោះបីជាការចរចាគ្នាកម្រិតខ្ពស់រវាងមន្ត្រីតំណាងរដ្ឋាភិបាលកូរ៉េទាំងពីរបន្តចរចាយ៉ាងសស្រាក់សស្រាំក៏ដោយ។ ប្រមុខរដ្ឋកូរ៉េខាងត្បូងបានប្រកាជាថ្មីថា ការបញ្ឈប់ការឃោសនាតាមព្រំដែនមិនអាចកើតឡើងឡើយ បើសិនកូរ៉េខាងជើងមិនចេញមុខសុំអភ័យទោសជាសាធារណចំពោះការបង្កៃមីននៅតំបន់គ្មានយោធា។ នាវាមុជទឹកប្រហែល៥០គ្រឿងរបស់កូរ៉េខាងជើងស្រាប់តែចេញពីមូលដ្ឋាន ហើយបាត់ខ្លួនពីរ៉ាដារបស់កូរ៉េខាងត្បូង។ ម្យ៉ាងថ្ងៃចន្ទនេះកូរ៉េខាងជើងបានបង្កើនចំនួនកងកម្លាំងធំតាមព្រំដែនពីរដងឯណោះ។ យុទ្ធសាស្ត្រពីរផ្សេងគ្នាដោយប្រើទ័ពគំរាមផង និងចរចាផង ក្នុងពេលតែមួយរបស់ក្រុងព្យុងយ៉ាង កំពុងតែធ្វើឲ្យស្ថានការណ៍កាន់តែធ្ងន់ធ្ងរនិងផុយស្រួយផង។	សូមស្តាប់ការបកស្រាយរបស់លោក សៅ ផលនិស្ស័យ៖ កិច្ចចរចារវាងតំណាងរដ្ឋាភិបាលកូរ៉េទាំងពីរបានឈានដល់ថ្ងៃទីបីហើយគិតត្រឹមថ្ងៃចន្ទនេះ។ ការពិភាក្សានៅតែបន្តទៅមុខ ខណៈដែលភាពតានតឹងនិងការប្រឈមមុខដាក់គ្នានៅតែបន្តអូសបន្លាយទៅមុខ។ កិច្ចចរចាជាន់ខ្ពស់ដែលមានការចូលរួមពីមន្ត្រីយោធានិងអ្នកនយោបាយកូរ៉េទាំងពីរ ចាប់ផ្តើមតាំងពីថ្ងៃសៅរ៍ ប៉ុន្តែជាបន្តបន្ទាប់ក្រុមចរចាមិនអាចមានលទ្ធភាពរកដំណោះស្រាយរួមគ្នាបានឡើយ។ ឧបករណ៍ឃោសនារបស់ក្រុងសេអ៊ូលជាចំណុចចម្រូងចម្រាសខ្លាំង ហើយវាជាឧបសគ្គរារាំងភាគីមិនឲ្យឯកភាពគ្នាបាន។ កងទ័ពទាំងសងខាងនៅតែប្រុងជើងការខ្ពស់ដូចត្រៀមប្រយុទ្ធ ហើយការចរចាហាក់ដូចជាគ្រាន់តែជួយអូសបន្លាយ និងទប់កុំឲ្យការប្រយុទ្ធគ្នាឈានមកដល់ប៉ុណ្ណោះ។ ដល់ព្រឹកថ្ងៃចន្ទនេះ ប្រមុខរដ្ឋកូរ៉េខាងត្បូងលោកស្រី ប៉ាក ហ្គឺនហេ បានបន្តអះអាងជាថ្មីថា ការឃោសនាមិនត្រូវបញ្ឈប់ឡើយ បើសិនក្រុងព្យុងយ៉ាងព្រមសុំអភ័យទោសទាហានកូរ៉េខាងត្បូងដែលរងរបួសដោយសារមីនកាលពីដើមខែកន្លងទៅ។ នេះបញ្ជាក់ថា គ្មានការធ្វើសម្បទានពីខាងភាគីកូរ៉េខាងត្បូងឡើយក្នុងពេលចរចានេះ។ ១. កូរ៉េទាំងពីររឹងទទឹងព្រោះខ្លាចបាក់មុខ រឿងចាក់ឧបករណ៍ឃោសនា ថ្វីបើវាមើលទៅវាតូចតាច តែភាគីទាំងពីរមិនអាចធ្វើសម្បទានទៅវិញទៅមកបានឡើយ។ កូរ៉េខាងត្បូងចង់បង្ខំឲ្យកូរ៉េខាងជើងទទួលស្គាល់ថា មីនដែលបង្កគ្រោះថ្នាក់ដល់ទាហាន ២នាក់នោះជាមីនរបស់កូរ៉េខាងជើង។ ចំណែកកូរ៉េខាងជើងឯណោះវិញមិនចង់លឺសំឡេងឃោសនាបង្ខូចកេរ្តិ៍ឈ្មោះខ្លួនតាមព្រំដែនឡើយ ហើយម្យ៉ាងរដ្ឋឯកោរមួយនេះចាត់ទុកថាវាជាសង្គ្រាមចិត្តសាស្ត្ររួចទៅហើយ។ ដល់ត្រង់នេះ បើកូរ៉េខាងជើងព្រមសុំអភ័យទោសមានន័យថា ខ្លួនទទួលស្គាល់ថា មីនដែលគេបង្កប់នៅតំបន់គ្មានយោធាជារបស់ខ្លួនមែន។ រឿងមីនដែលបង្កប់នៅតំបន់គ្មានយោធានោះនៅតែស្រពិចស្រពិល។ គេមិនដឹងច្បាស់ថាកូរ៉េខាងជើងពិត ឬអត់ទេដែលជាអ្នកបង្កប់មីននេះ ដ្បិតមានតែព័ត៌មានកូរ៉េខាងត្បូងប៉ុណ្ណោះដែលអះអាងបែបនេះ។ ចំណែកកូរ៉េខាងត្បូង បើជ្រុលជាតំឡើងឧបករណ៍បំពងសំឡេងឡើងវិញហើយ ស្រាប់តែដកវិញនោះ វាប្រាកដជាធ្វើឲ្យខ្លួនបាក់មុខបាក់មាត់មិនខាន។ ប៉ុន្តែបើសិនជាភាគីបន្តយកការចាក់ឧបករណ៍ឃោសនាជាចំណុចស្នូលនៃការពិភាក្សានេះ ភាគរយតិចណាស់ដែលភាគីអាចសម្រេចបានកិច្ចព្រមព្រៀងរួមគ្នាបញ្ចៀសជម្លោះប្រដាប់អាវុធ។ ២.ទ័ពកូរ៉េខាងជើង១លាននាក់ស្ម័គ្រប្រយុទ្ធ ខណៈនាវាមុជទឹកចេញពីមូលដ្ឋានអស់៧០ភាគរយ ខណៈការចរចាតឹងតែងខ្លាំង កងទ័ពកូរ៉េខាងជើងប្រហែល១លាននាក់ស្ម័គ្រចិត្តចុះហេត្ថលេខាត្រៀមចេញច្បាំងប្រឆាំងកងទ័ពកូរ៉េខាងត្បូង។ ប្រជាជនកូរ៉េខាងជើងភាគច្រើនវ័យក្មេងបានបង្ហាញឆន្ទៈចង់ប្រយុទ្ធ ដោយអះអាងថាពួកគេត្រៀមខ្លួនសម្រាប់ការពារទឹកដី កូរ៉េខាងជើងនិងទប់ទល់រាល់ការឈ្លានពាន។ ព្រឹកថ្ងៃចន្ទចំនួនកងកម្លាំងកាំភ្លើងធំកូរ៉េខាងជើងកើនឡើងទ្វេដង ហើយគេឃើញកងកម្លាំងពិសេសជាច្រើនត្រូវបានក្រុងព្យុងយ៉ាងបញ្ជូនចេញពីខេត្ត Cholsan ទៅខ្សែត្រៀមជួរមុខតាមកប៉ាល់ពិសេសដែលដឹកសព្វាវុធផង។ម្យ៉ាងម្សិលមិញ ប្រភពខាងក្រុងសេអ៊ូលអះអាងថា នាវាមុជទឹកប្រហែល៧០ភាគរយ អាចថាស្មើ៥០គ្រឿងបាត់ពីមូលដ្ឋានយោធាកូរ៉េខាងជើង ហើយនាវាទាំងនោះបាត់ពីរ៉ាដារបស់ខ្លួនផង ដោយគេមិនដឹងថានាវាទាំងនោះសំចតនៅទីណាឡើយ។ ចំណែក កូរ៉េខាងត្បូងក៏បានបញ្ជាឲ្យយន្តហោះចម្បាំងខ្លួនចំនួន៥គ្រឿងត្រលប់មកមូលដ្ឋានខ្លួនវិញ មុនកាលកំណត់ចុងក្រោយនៃលំហាត់យោធា Alaska ។ យន្តហោះចម្បាំងអាមេរិកនិងកូរ៉េជាច្រើនគ្រឿងកន្លងមកហោះចុះឡើងដូចបង្ហាញសាច់ដុំដាក់ក្រុងព្យុងយ៉ាងវិញផងដែរ។ ៣. គីម ជុងអ៊ុនខ្វះពិសោធន៍លេងល្បែងសង្គ្រាម ជារឿងគ្រោះថ្នាក់ បច្ចុប្បន្នក្រុងព្យុយ៉ាង ប្រើយុទ្ធសាស្ត្រយោធាគំរាមផង និងចរចាផងក្នុងពេលតែមួយជាមួយកូរ៉េខាងត្បូង។ ជារឿងមួយគួរឲ្យបារម្ភបំផុតដែលកងទ័ពកើនឡើងទ្វេដង ហើយអាវុធយុទ្ធសាស្ត្រក៏ត្រូវក្រុងព្យុងយ៉ាងពង្រាយចេញរួចអស់ដែរ។ ទោះបីជាការប៉ះទង្គិច និងការគំរាមធ្វើសង្គ្រាមកើតឡើងជារឿយៗក៏ដោយ អ្វីដែលគេបារម្ភបំផុតគឺកង្វះបទពិសោធន៍ និងភាពឆេវឆាវរបស់មេដឹកនាំវ័យក្មេង គីមជុងអ៊ុន ឯណោះវិញ។ បើស្ថិតក្រោមរបបដឹកនាំលោក គីមអ៊ីលស៊ុង និងគីមជុងអ៊ីល អាចថាជារឿងធម្មតាព្រោះមេដឹកនាំទាំងពីរនាក់នេះមានបទពិសោធន៍ការទូត និងអាចប្រើយុទ្ធសាស្ត្រគ្រោះថ្នាក់នេះបានដោយងាយ ដើម្បីគំរាមសត្រូវ ប៉ុន្តែ គីម ជុងអ៊ុន មិនមានបទពិសោធន៍ទូលំទូលាយដូចជីតានិងឪពុកគេដែលតែងបាញ់គ្រាប់ចុះឡើង បំភ័យកូរ៉េត្បូងនិងអាមេរិកជាប្រចាំឡើយ ។ ដូច្នេះ អ្នកណាទៅអាចទាយដឹងមុនថា គីម ជុងអ៊ុន ចិត្តខ្លាំងកម្រិតណា ហើយបូករួមទាំងកង្វះពិសោធន៍ផ្នែកការទូត និងការយល់ដឹងពីយុទ្ធសាស្ត្រយោធា។ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2786.txt	ប៉ូលិសចិនបានចាប់ខ្លួនក្មេងស្រីជំទង់ម្នាក់ ដែលបានសរសេរក្នុងបណ្តាញសង្គម Sina Weibo ថា ឱពុកនាងស្លាប់ក្នុងហេតុការណ៍ផ្ទុះសារធាតុគីមីនោះ ធ្វើអោយអ្នកបណ្តាញសង្គមដល់ទៅ៣០០០នាក់ ផុសផុលជួយបង់លុយជួយនាងដល់ទៅ៩០ ០០០យ័ន ត្រូវនឹងប្រាក់ជាង១២០០០អឺរ៉ូ។ គណនីធនាគារដែលទទួលលុយទាំងនេះ ត្រូវបានបង្កកលែងដំណើរការ។	ក្មេងស្រីកំហូសត្រូវបានប៉ូលិសចាប់ខ្លួន នៅក្រុងFangchenggang ស្ថិតនៅតំបន់ស្វ័យតGuangxi។ គណនីមានលុយ៩ម៉ឺនយ័នដែលនាងបោកបានពីអ្នកលេងបណ្តាញសង្គមនោះ ត្រូវបាន Weiboបង្កកទុក។ អ្នកបណ្តាញសង្គមបានសង្ស័យលើពាក្យពេចន៍របស់នាង ហើយក៏បានបញ្ជូនដំណឹងទៅបណ្តាញសង្គមSina Weiboនេះ។ ក្មេងស្រីជំទង់រូបនោះមិនទាន់បានចាយលុយនោះនៅឡើយទេ។ ថ្មីៗនេះ បណ្តាញសង្គមSina Weibo បានបង្កើេតអោយមានផ្នែកផ្តល់រង្វាន់មួយ ដើម្បីអោយអ្នកលេងទាំងឡាយ អាចផ្តល់លុយអោយគ្នាបាន។ ការផ្ទុះសារធាតុគីមីនៅTianjin បានសម្លាប់មនុស្ស១១២នាក់ និងបង្ករបួសដល់មនុស្សរាប់រយនាក់។ គ្រួសារជនរងគ្រោះបានចោទអាជ្ញាធរចិនថា លាក់បាំងការពិត។ វេបសាយជាច្រើនត្រូវបានបិទមិនអោយដំណើរការ ដោយសារតែបានចុះផ្សាយពាក្យចចាមអារ៉ាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2787.txt	កីឡាករប្រដាល់គីឡូធ្ងន់ដ៏ល្បីរបស់អាមេរិក Roy Jones Jr បាននិយាយត្រង់ៗដោយសុំប្រធានាធិបតីរុស្ស៊ីលោក វ្ល៉ាឌីមៀ ពូទីន ផ្តល់សញ្ជាតិរុស្ស៊ីដល់លោក ដើម្បីសម្រួលដល់ការធ្វើជំនួញនៅពេលខាងមុខ។ អ្នកប្រដាល់ស្បែកខ្មៅ វ័យ ៤៦ឆ្នាំនេះបានស្នើសុំសញ្ជាតិរុស្ស៊ីក្នុងជំនួបកម្រមួយជាមួយប្រធានាធិបតីរុស្ស៊ីនៅទឹកដីដែលរុស្ស៊ីទើបដណ្តើមបានគឺឧបទ្វីប Crimea។	លោក មុំ ពិទូរ្យ លម្អិតព័ត៌មាននេះ ម្សិលមិញប្រមុខរដ្ឋរុស្ស៊ីលោក វ្ល៉ាឌីមៀ ពូទីន បានសម្រេចចិត្តជួបកីឡាករប្រដាល់គីឡូធ្ងន់អាមេរិកលោក Roy Jones Jr ដើម្បីជជែកគ្នាលេងនិងហូបតែកម្សាន្តនៅតំបន់Crimea ផង។ ក្នុងឯកសណ្ឋានផ្លូវការសម្រាប់ជួបភ្ងៀវកិត្តិយស លោក ពូទីន បានថ្លែងសំណេះសំណាលជាមួយកីឡាករខាងលើប្រកបដោយទឹកមុខញញឹមនិងរាក់ទាក់បំផុត។ អ្វីដែលសំខាន់ក្នុងពេលសន្ទនាកីឡាករប្រដាល់គីឡូធ្ងន់នេះបានស្នើសុំសញ្ជាតិរុស្ស៊ីពីលោក ពូទីន ដោយលោក អះអាងថាសញ្ជាតិរុស្ស៊ីនឹងជួយសម្រួលដល់ជំនួញរបស់លោក។ កីឡាករប្រដាល់និងជាតួសម្តែងខាងលើគិតថា បើមានសញ្ជាតិរុស្ស៊ីវានឹងជួយលោកច្រើនក្នុងការបើកជំនួញនៅក្នុងប្រទេសរុស្ស៊ី ហើយម្យ៉ាងលោកមានក្រុមអ្នកគាំទ្រជាជនជាតិរុស្ស៊ីច្រើនទៀតផង។ លោក Roy Jones Jr បានគូសបញ្ជាក់ថា៖« ខ្ញុំមកទីនេះពីព្រោះថាខ្ញុំចង់សុំលិខិតឆ្លងដែនសម្រាប់ចេញចូលទឹកដីរុស្ស៊ីដោយងាយស្រួល។ ដូច្នេះខ្ញុំអាចធ្វើជំនួញនៅទីនេះ។ ហើយខ្ញុំចង់បើកជំនួញនៅទីនេះ ក៏ព្រោះថាប្រជាជននៅទីនេះមើលទៅស្រលាញ់គាំទ្រខ្ញុំច្រើនផងដែរ»។ ថ្លែងចប់ភ្លាម បុរសខ្លាំងរុស្ស៊ីលោក ពូទីន បង្ហាញទឹកមុខញញឹម ព្រោះពេញចិត្តនឹងពាក្យសម្តីកីឡាករអាមេរិកនេះ។ លោកពូទីនបានឆ្លើយតបវិញថា អាជ្ញាធររបស់លោកពិតជារីករាយដើម្បីជួយសម្រួលតាមការស្នើសុំលិខិតឆ្លងដែននិងសញ្ជាតិរុស្ស៊ី ដរាបណាលោក Roy Jones អាចចំណាយពេលវេលាវែងល្មមដើម្បីធ្វើជំនួញនៅរុស្ស៊ី។ នេះវាផ្អែកលើច្បាប់រុស្ស៊ីផងដែរ ដើម្បីទទូលបានសញ្ជាតិ។ យ៉ាងណាក៏ដោយ អ្នកទាំងពីរជជែកគ្នាលើបញ្ហាកីឡាច្រើន ហើយកីឡាករអាមេរិកហាក់ដូចជាធ្វើខ្លួនឲ្យឆ្ងាយពីបញ្ហានយោបាយ ព្រោះរុស្ស៊ីនិងអាមេរិកកំពុងទាស់ទែងខ្វែងគំនិតគ្នាលើបញ្ហាជម្លោះនៅអ៊ុយក្រែនបច្ចុប្បន្ន។ ប៉ុន្តែអ្នកប្រដាល់រូបនេះក៏រំពឹងថា កិច្ចសន្ទនានិងសកម្មភាពរបស់លោកនៅរុស្ស៊ីអាចនឹងក្លាយជាស្ពានជួយផ្សះផ្សាចំណងមិត្តភាពអាមេរិកនិងរុស្ស៊ីដែលប្រេះបែកដោយសារការក្រសោបយកទឹកដី Crimea និងជម្លោះនៅអ៊ុយក្រែនបច្ចុប្បន្នផង។ លោក Roy Jones Jr បានថ្លែងប្រាប់លោក ពូទីន ថា កាលពីក្មេងលោកមិនប្រាថា្នថានឹងចាប់ផ្តើមហាត់និងយកអាជីពជាអ្នកប្រដាល់ដូចបច្ចុប្បន្ននេះឡើយ ដោយលោកចង់ហាត់ប្រភេទកីឡាជប៉ុនប៉ុណ្ណោះ។ ប៉ុន្តែលោក ពូទីន ដែលធ្លាប់ហាត់កីឡា Judo តាំងពីវ័យ១៤ឆ្នាំរហូតដល់ពេលឥឡូវនោះស្រាប់តែនិយាយកាត់ដោយលើកសរសើរថា លោក Roy Jones Jr ជ្រើសរើសត្រូវនិងមានសមត្ថភាពសម្រេចបានជោគជ័យដ៏អស្ចារ្យក្នុងអាជីពនេះ។ នេះអាចថាមកពីលោក និងអ្នកប្រដាល់ដ៏ល្បីរបស់អាមេរិកខាងលើសុទ្ធតែមានចំណង់ចំណូលចិត្តខាងផ្នែកកីឡាដូចគ្នា ទើបបានជាពួកគេជជែកតែពីបញ្ហាកីឡា និងបទពិសោធនានាទាក់ទងនឹងវិស័យកីឡាតែម្តង។ គួរបញ្ជាក់ថា កីឡាករប្រដាល់អាមេរិកគីឡូធ្ងន់ Roy Jones មកកាន់ប្រទេសរុស្ស៊ីដើម្បីធ្វើជាភ្ងៀវកិត្តិយសពិសេសក្នុងកម្មវិធីប្រដាល់មួយដែលមានឈ្មោះថា « The Battle of Mount Gasfort » ដែលនឹងត្រូវប្រារព្ធឡើងនៅទីក្រុង Sevastopol នៅចុងសប្តាហ៍ខាងមុខនេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2788.txt	ប្រធានាធិបតីចិនលោក ស៊ី ជិនពីង នឹងអញ្ជើញទៅទស្សនកិច្ចនៅសហរដ្ឋអាមេរិកនៅក្នុងខែកញ្ញាខាងមុខនេះ។ ក្រុមសមាជិកសភាអាមេរិកបានស្នើសុំយ៉ាងទទូចទៅកាន់ប្រធានាធិបតីអាមេរិកលោក បារ៉ាក់ អូបាម៉ា ឲ្យចាប់យកឱកាសនៃជំនួបជាមួយប្រមុខរដ្ឋចិននៅទីក្រុងវ៉ាស៊ីនតោនលើកឡើងពីបញ្ហាសិទ្ធិមនុស្សនៅក្នុងប្រទេសចិន និងបញ្ហាសន្តិសុខតំបន់ជាពិសេសបញ្ហាអាវុធនុយក្លេអ៊ែរកូរ៉េខាងជើងផង។	លោក មុំ ពិទូរ្យ លម្អិតព័ត៌មាននេះ ខែកញ្ញាខាងមុខនេះប្រមុខរដ្ឋ និងប្រមុខរដ្ឋាភិបាលពិភពលោកនឹងធ្វើដំណើរទៅកាន់ទីក្រុងញូវយ៉កដើម្បីចូលរួមកិច្ចប្រជុំមហាសន្និបាតអង្គការសហប្រជាជាតិ។ ក្នុងចំណោមមេដឹកនាំទាំងនោះមានមេដឹកនាំចិនម្នាក់ដែរ។ ប្រធានាធិបតីចិនលោក ស៊ី ជិនពីង នឹងមានវត្តមាននៅសហរដ្ឋអាមេរិកនៅអំឡុងខែកញ្ញាខាងមុខ ហើយលោកក៏នឹងអញ្ជើញទៅកាន់ក្រុងវ៉ាស៊ីនតោនដើម្បីជួបជជែកពិភាក្សាជាមួយសមភាគីលោក ប្រធានាធិបតីអាមេរិកលោក បារ៉ាក់ អូបាម៉ា ផងដែរ។ ជំនួបរវាងមេដឹកនាំទាំងពីរ អាចនិយាយបានថាជាឱកាសពិសេសនិងសំខាន់មួយ ហើយមេដឹកនាំទាំងពីរក៏ប្រហែលជានឹងលើកយកបញ្ហាច្រើផងដែរដើម្បីជជែកពិភាក្សាគ្នាដើម្បីលើកកម្ពស់ទំនាក់ទំនង កិច្ចសហប្រតិបត្តិការ និងដើម្បីដោះស្រាយបញ្ហាសកលលោក។ យ៉ាងណាក៏ដោយបច្ចុប្បន្ននេះ ក្រុមសមាជិកព្រឹទ្ធសភាអាមេរិកដែលដឹកនាំដោយលោក Ben Cardin មកពីគណបក្សប្រជាធិបតេយ្យ និងជាសមាជិកគណកម្មាធិការទំនាក់ទំនងអន្តរជាតិ រួមជាមួយសមាជិកព្រឹទ្ធសភាបក្សសាធារណរដ្ឋនិងប្រធានគណកម្មាធិការកិច្ចការកងកម្លាំងប្រដាប់អាវុធនៃព្រឹទ្ធសភាលោក John McCain បានស្នើសុំឲ្យប្រធានាធិបតីលើកយកបញ្ហារំលោភសិទ្ធិមនុស្សមកជជែកជាមួយលោក ស៊ី ជិនពីង។ សមាជិកព្រឹទ្ធសភាខាងលើបានរៀបចំលិខិតមួយច្បាប់ផ្ញើជូនទៅកាន់ប្រធានាធិបតី ដោយរំពឹងថា ប្រមុខរដ្ឋអាមេរិកនឹងលើកឡើងពីសេរីភាពបញ្ចេញមតិ សិទ្ធិសាសនា និងសេរីភាពមូលដ្ឋានផ្សេងទៀតនៅក្នុងប្រទេសចិន។ បណ្តាសមាជិកព្រឹទ្ធសភាខាងលើបានថ្លែងរិះគន់រដ្ឋាភិបាលក្រុងប៉េកាំង ដោយអះអាងថា របបដឹកនាំចិនក្រោមការដឹកនាំរបស់លោក ស៊ី ជិនពីន បានរំលោភបំពានគោលការណ៍នីតិរដ្ឋ និងធ្វើទុក្ខបុកម្នេញអង្គការសង្គមស៊ីវិល ដូចជាចាប់ខ្លួនអ្នកច្បាប់ និងសកម្មជនសិទ្ធិមនុស្សទូទាំងប្រទេសចិន។ ក្រៅពីរិះគន់ចិនរឿងចាប់ខ្លួនសកម្មជនសិទ្ធិមនុស្ស អ្នកនយោបាយខាងលើក៏បានថ្កោលទោសការបង្កើតច្បាប់គ្រប់គ្រងអង្គការក្រៅរដ្ឋាភិបាល និងក្រុមសង្គមស៊ីវិល ហើយពួកគេក៏អះអាងផងដែរថា អង្គការអាមេរិកជាច្រើនត្រូវបានគេបង្ខំឲ្យចាកចេញពីទឹកដីចិនដោយសារការអនុវត្តន៍ច្បាប់ដ៏ចម្រូងចម្រាសនេះ។ ក្រៅពីបញ្ហានេះ ប្រធានាធិបតីអាមេរិកក៏នឹងលើកយកបញ្ហាសន្តិសុខនៅក្នុងតំបន់មកជជែកជាមួយសមភាគីចិន ជាពិសេសបញ្ហានុយក្លេអ៊ែរកូរ៉េខាងជើងតែម្តង។ ចិនអាចមានទឹកមាត់ប្រៃ ដោយជំរុញឲ្យកូរ៉េខាងជើងត្រលប់ចូលតុចរចាវិញផងដែរ។ រយៈពេលប៉ុន្មានឆ្នាំចុងក្រោយនេះ បញ្ហានុយក្លេអ៊ែរកូរ៉េខាងជើងក្លាយជារឿងគួរឲ្យព្រួយបារម្ភ ហើយកូរ៉េខាងជើងបានប្រកាសហើយថាខ្លួនមិនចរចាជាមួយបណ្តាប្រទេសមហាអំណាចដោយព្រមលះបង់សិទ្ធិផលិតនុយក្លេអ៊ែរឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2789.txt	ខណៈដែលការបោះឆ្នោតផ្តល់សច្ចាប័នកិច្ចព្រមព្រៀងនុយក្លេអ៊ែរអ៊ីរ៉ង់កាន់តែខិតមកដល់ សមាជិកបក្សប្រជាធិបតេយ្យបានបង្ហើបថាសមាជិកខ្លួនអាចរក្សាកិច្ចព្រមព្រៀងបាន ទោះបក្សសាធារណរដ្ឋត្រៀមបោះឆ្នោតជំទាស់ក៏ដោយ។ កន្លងមកប្រធានាធិបតី បារ៉ាក់ អូបាម៉ា បានព្រមានថាលោកនឹងប្រើអំណាចជំទាស់ការពារកិច្ចព្រមព្រៀង ហើយអះអាងថាការបោះឆ្នោតកិច្ចព្រមព្រៀងនេះចៀសមិនរួចពីមានសង្គ្រាម។	លោក មុំ ពិទូរ្យ លម្អិតព័ត៌មាននេះ ការិយាល័យអ្នកនាំពាក្យព្រឹទ្ធសមាជិកជើងចាស់អាមេរិក Dick Durbin បានឲ្យដឹងនៅថ្ងៃសុក្រម្សិលមិញថា គណបក្សប្រជាធិបតេយ្យរបស់លោកអាចនឹងមានសំឡេងគ្រប់គ្រាន់ដើម្បីរក្សាកិច្ចព្រមព្រៀងនុយក្លេអ៊ែរនៅពេលបោះឆ្នោតខាងមុខ។ ការលើកឡើងនេះ ដើម្បីឆ្លើយតបទៅសមាជិកសភាបក្សសាធារណរដ្ឋដែលកំពុងច្រួលច្រាលត្រៀមបោះឆ្នោតទាត់ចោលកិច្ចព្រមព្រៀងដែល ប្រធានាធិបតីអាមេរិកប្រឹងប្រែងខំសម្រេចបានអស់ច្រើនឆ្នាំមកនេះ។ យ៉ាងណាក៏ដោយ ព្រឹទ្ធសមាជិកដ៏មានឥទ្ធិពលបក្សប្រជាធិបតេយ្យលោក Chuck Schumer ឯណោះវិញបែជាអះអាងជាមុនថា លោកនឹងបោះឆ្នោតប្រឆាំងកិច្ចព្រមព្រៀងរួមជាមួយសមាជិកបក្សសាធារណរដ្ឋ។ ថ្វីបើសមាជិកបក្សប្រជាធិបតេយ្យម្នាក់នេះអះអាងដូច្នេះក្តីក៏វាមិនបានធ្វើឲ្យបក្សប្រជាធិបតេយ្យបាត់បង់ជំនឿចិត្តដែរ។ សភាអាមេរិកមានពេលត្រឹមថ្ងៃ ១៧ ខែកញ្ញាដើម្បបោះឆ្នោតអនុម័តដំណោះស្រាយរាំងខ្ទប់កិច្ចព្រមព្រៀងនុយក្លេអ៊ែរនេះ។ មកទល់ពេលនេះ មានសមាជិកព្រឹទ្ធសភា១៤នាក់មកពីគណបក្សប្រជាធិបតេយ្យនិងសមាជិកសភាឯករាជ្យ ព្រមទាំង សមាជិកសភា៣៤នាក់ផ្សេងទៀតប្រកាសគាំទ្រកិច្ចព្រមព្រៀងនេះរួចហើយ។ ប៉ុន្តែលទ្ធភាពនៃការសម្រេចអនុម័តដំណោះស្រាយរារាំងកិច្ចព្រមព្រៀងអ៊ីរ៉ង់នៅតែខ្ពស់ដែរ ព្រោះក្រោយបោះឆ្នោតពាក់កណ្តាលអាណត្តិឆ្នាំមុន សមាជិកបក្សសាធារណរដ្ឋបានដណ្តើមអាសនៈភាគច្រើននៅសភាទាំងពីរ។ ដើម្បីសម្រេចបានសេចក្តីសម្រេចជំទាស់កិច្ចព្រមព្រៀងនេះត្រូវការសំឡេគាំទ្រ ២ភាគ៣នៃសមាជិកសភាសរុប៤៣៥ អាចនិយាយបានថាស្មើចំនួន ២៩០ សំឡេង។ ប៉ុន្តែបញ្ហានៅត្រង់ថា ប្រធានាធិបតីអាមេរិក លោក បារ៉ាក់ អូបាម៉ា បានព្រមានរួចជាស្រេចហើយថា លោកនឹងប្រើប្រាស់អំណាចជំទាស់ក្នុងនាមជាប្រធានាធិបតីដើម្បីទាត់ចោលរាល់ការប្រឆាំងរបស់សមាជិកសភា។ ប្រសិន បើសេចក្តីសម្រេចរាំងខ្ទប់កិច្ចព្រមព្រៀងត្រូវសភាអនុម័តចេញ ប្រធានាធិបតីមានពេល២២ថ្ងៃដើម្បីពិចារណាប្រើសិទ្ធិជំទាស់។ វាជារឿងមិនអាចចៀសផុត ដែលថាលោក អូបាម៉ា នឹងប្រើសិទ្ធិនេះ ព្រោះលោកចង់រក្សាកិច្ចព្រមព្រៀងដើម្បីទុកជាកេរ្តិ៍មរតករបស់លោក មុនបញ្ចប់អាណត្តិឆ្នាំក្រោយនេះ។ នៅអាមេរិក ករណីប្រធានាធិបតីប្រើប្រាស់អំណាចជំទាស់ច្បាប់ឬលិខិតបទដ្ឋានដែលអនុម័តដោយសភា ដើម្បីជម្នះអំណាចជំទាស់នេះ វាតម្រូវឲ្យមានសំឡេងសមាជិកសភាគាំទ្រ ២ភាគ៣ នៅសភាទាំងពីរ ។ នេះជាឧបសគ្គធំសម្រាប់ក្រុមសមាជិកសភាបក្សសាធារណរដ្ឋ ប្រសិនបើគ្មានសមាជិកគណបក្សប្រជាធិបតេយ្យណាមួយចូលរួមទេនោះ។ នេះក៏ព្រោះថាពួកគេមិនអាចរកសំឡេងគ្រប់ ២ភាគ ៣ ៕ ក្រៅពីគំរាមប្រើប្រាស់អំណាចជំទាស់ ដើមសប្តាហ៍នេះ ក្នុងពេលថ្លែងសុន្ទរកថានៅសាកលវិទ្យាល័យ វ៉ាស៊ីនតោន លោក បារ៉ាក់ អូបាម៉ា ក៏បានប្រើប្រាស់ពាក្យសម្តីខ្លាំងៗព្រមានក្រុមសមាជិកសភា ជាពិសេសសមាជិកបក្សសាធារណរដ្ឋដែលកំពុងរៀបចំផែនការទាត់ចោលកិច្ចព្រមព្រៀងនុយក្លេអ៊ែរអ៊ីរ៉ង់នេះដែរ។ លោកបានសង្កត់ធ្ងន់ថា បើបោះបង់ចោលកិច្ចព្រមព្រៀងនេះ ជម្រើសចុងក្រោយគឺមានតែធ្វើសង្គ្រាមប៉ុណ្ណោះនៅពេលអនាគត៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_279.txt	បេក្ខភាពបក្សសាធារណរដ្ឋលោក ដូណាល់ ត្រាំ បានប្រកាសជាឯកតោភាគីថាលោកបាន ឈានដល់កិច្ចព្រមព្រៀងជុំវិញលក្ខខណ្ឌនៃការបិទសំឡេងអំឡុងការជជែកដេញដោលផ្ទាល់តាមរយៈទូរទស្សន៍ ABC នាថ្ងៃទី 10 ខែកញ្ញា។ យ៉ាងណាមិញ គូប្រជែងមកពីបក្សប្រជាធិបតេយ្យលោកស្រី កាម៉ាឡា ហារីស មិនយល់ស្របលើលក្ខខណ្ឌនេះ។	បេក្ខជនប្រធានាធិបតីបក្សប្រជាធិបតេយ្យលោកស្រី កាម៉ាឡា ហារីស បានច្រានចោលការអះអាងរបស់គូប្រជែងបក្សសាធារណរដ្ឋ លោក ដូណាល់ ត្រាំ កាលពីថ្ងៃទី២៧ ខែមីនា ថា ភាគីទាំងពីរបានយល់ព្រមបិទមីក្រូហ្វូននៅឯវេទិកាជជែកដេញដោលប្រធានាធិបតីអាម៉េរិកនាថ្ងៃទី១០ ខែកញ្ញា។ ក្រុមជំនួយការលោកស្រី ហារីស បានបញ្ជាក់ថា កិច្ចការនេះនៅតែជាបញ្ហាដែលត្រូវការជជែកបន្តជាមួយបណ្តាញទូរទស្សន៍ ABC ។ នៅក្នុងការបង្ហោះលើបណ្តាញសង្គម Truth Social កាលពីថ្ងៃទី២៧ ខែសីហា លោក ត្រាំ បាននិយាយថា កិច្ចព្រមព្រៀងមួយត្រូវបានឯកភាព ហើយលក្ខខណ្ឌសម្រាប់ការជជែកដេញដោលនៅខែក្រោយដូចគ្នានឹងការជជែកដេញដោលលើទូរទស្សន៍ CNN កាលពីថ្ងៃទី២៧ ខែមិថុនាដែលប្រធានាធិបតី ចូ បៃឌិន សម្តែងមិនបានល្អនាំឱ្យខ្ទាតចេញពីបេក្ខភាពដើម្បីប្រជែងកៅអីសេតវិមានឆ្នាំ ២០២៤។ «ការជជែកដេញដោលនឹងប្រព្រឹត្តទៅដោយការឈរ ហើយបេក្ខជនមិនអាចយកសំណៅឯកសារ ឬក្រដាសព្រាងបានទេ។ យើងក៏ត្រូវបានផ្តល់ការធានាដោយទូរទស្សន៍ ABC ថា នេះនឹងក្លាយជាកិច្ចពិភាក្សាយុត្តិធម៌ និងសមធម៌ ហើយភាគីទាំងសងខាងនឹងមិនត្រូវបានផ្តល់សំណួរជាមុនទេ»។ លោក ត្រាំ បានសរសរលើបណ្តាញសង្គមបែបនេះ។ ចំណែកក្រុមជំនួយការរបស់លោកស្រី ហារីស បានបញ្ជាក់ថា លក្ខខណ្ឌនៃការពិភាក្សាមិនត្រូវបានដោះស្រាយទេ។ គួរបញ្ជាក់ថា ក្រុមការងារបេក្ខជនទាំងពីរបានប៉ះទង្គិចគ្នាកាលពីថ្ងៃទី២៦ ខែសីហា ជុំវិញការជជែកដេញដោលដែលបានព្រមព្រៀងគ្នាពីមុន ដោយក្រុមរបស់អនុប្រធានាធិបតីចង់បើកមីក្រូហ្វូន ខណៈលោក ត្រាំ គំរាមដកខ្លួនចេញទាំងស្រុងបន្ទាប់ពីបានលើកឡើងថាបណ្តាញមានភាពលំអៀង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2790.txt	ការលូកដៃចូលរបស់មហាអំណាច ក្នុងការដោះស្រាយបញ្ហារបស់អាស៊ាន បានធ្វើឲ្យស្ថាប័ននេះត្រូវ ជួបឧបសគ្គនឹងភាពជាប់គាំង ដ្បិតសមាជិកមួយចំនួនមាននិន្នាការខ្លាំងទៅលើប្រទេសទាំងនោះ។ ជុំវិញបញ្ហានេះ លោកអនុប្រធានាធិបតីឥណ្ឌូនេស៊ី Jusuf Kalla បានទទួចអាស៊ានត្រូវតែថ្លឹងថ្លែង ពីទំនាក់ទំនងជាមួយរដ្ឋមហាអំណាចដើម្បីជៀសវាងពីការត្រួតត្រារបស់រដ្ឋទាំងនោះ។	កាលពីថ្ងៃម្សិលមិញ លោកអនុប្រធានាធិបតីឥណ្ឌូនេស៊ី Jusuf Kalla បានទទួចទៅកាន់មេដឹកនាំ អាស៊ានទាំងដប់ត្រូវតែមានការគ្រប់គ្រង ឲ្យបានច្បាស់លាស់រវាងទំនាក់ទំនងអាស៊ានជាមួយនឹងមហា អំណាចលើបញ្ហាផ្ទៃក្នុងរបស់ខ្លួន។ សេចក្តីថ្លែងការណ៍នេះ ធ្វើឡើងក្នុងការសម្តែងអប់រំមួយស្តីការ ត្រួតត្រារបស់មហាអំណាចមកលើអាស៊ាន នៅក្រុងចាកាតាក្នុងឱកាសនៃខួបរំលឹកនៃការបង្កើត អាស៊ាន ។ ខណៈសមាហរណអាស៊ានខិតជិតដល់ និង បញ្ហាជាច្រើនមិនទាន់ត្រូវបានដោះស្រាយនោះ លោក Jusuf Kalla បានទទួលស្គាល់ស្ថាប័នអាស៊ាន គឺនៅមានចំណុចខ្សោយជាច្រើន។ ហើយ លោក ទទួចឲ្យសមាជិកអាស៊ានទាំងដប់ត្រូវរួបរួមគ្នា និង បែងចែកឲ្យបានច្បាស់លាស់ពីទំនាក់ទំនងអាស៊ាន ជាមួយនឹងមហាអំណាចលើបញ្ហាផ្ទៃក្នុងរបស់ខ្លួន។ លោក Kalla បញ្ជាក់ទៀតថាអាស៊ានកំពុងប្រឈមទាំងបញ្ហាផ្ទៃក្នុងនិង បញ្ហាខាងក្រៅ។ សម្រាប់ រឿងផ្ទៃក្នុង អាស៊ានមានរឿងមិនទាន់ដោះស្រាយជាច្រើន។ រីឯបញ្ហាខាងក្រៅវិញនោះ អាស៊ាន កំពុងតែត្រូវបានឡោមពទ្ធ័ដោយមហាអំណាច ដែលកំពុងប្រកួតប្រជែងគ្នាដើម្បីប្រើប្រាស់ឥទ្ធិពល មកលើអាស៊ាន។ ហើយការប្រកួតប្រជែងគ្នានេះ អាចនឹងធ្វើឲ្យអាស៊ានត្រូវបែកបាក់គ្នា និង មាន ទិសដៅខុសគ្នានៅក្នុងស្ថាប័នតែមួយផងដែរ។ ជុំវិញនៃការលើកឡើងនេះ គេអាចដឹងយ៉ាងច្បាស់ថាតើ មហាអំណាចណាខ្លះ ដែលកំពុងតែព្យាយាម លូកដៃយ៉ាងជ្រៅក្នុងរឿងអាស៊ាន។ នោះ គឺរដ្ឋាភិបាលក្រុងវ៉ាស៊ិនតោន និង រដ្ឋាភិបាលក្រុងប៉េកាំង ដែលកំពុងតែបញ្ចូលឥទ្ធិពលរបស់ខ្លួនតាមរយៈការចងសម្ពន្ធមិត្តជាមួយនឹងរដ្ឋអាស៊ាន។ ជាក់ស្តែងកាលពីថ្មីនេះ រដ្ឋាភិបាលក្រុងវ៉ាស៊ិនតោន បានចេញមុខទទួចរដ្ឋពាក់ពន្ធ័ជម្លោះសមុទ្រចិន ខាងត្បូងត្រូវដោះស្រាយដោយតាមវិធានច្បាប់ ខណៈរដ្ឋាភិបាលក្រុងប៉េកាំង បានបដិសេធការចរចា ពហុភាគី។ បន្ថែមពីរដ្ឋាភិបាលក្រុងវ៉ាស៊ិនតោនរួមជាមួយនឹងសម្ពន្ធមិត្តរបស់ខ្លួនជប៉ុន បានចាប់គ្នាដៃ គ្នាជួយហ្វីលីពីនប្រឆាំងនឹងចិនតាមរយៈការធ្វើសមយុទ្ធយោធា និង ផ្តើមគម្រោងដាក់មូលដ្ឋានទ័ព នៅតំបន់ជម្លោះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2791.txt	លោកស្រី Rachmawati Soekarnoputri ជាកូនស្រីរបស់អតីតប្រធានាធិបតីឥណ្ឌូនេស៊ី លោក Sukarno បានអះអាងថាការផ្តល់ពានប្រឆាំងរបបចក្រពត្តិនិយមទៅឲ្យលោក គីម ជុងអ៊ុនមិនមែន ជារឿងលេងសើច និង ធ្វើឲ្យមានការចាប់អារម្មណ៍មជ្ឈមណ្ឌល Sukarnoនោះទេ។ នេះបើយោងតាម សារពត៌មាន Jakarta Globe។	កាលពីខែកក្កដាកន្លងទៅនេះ លោកស្រី Rachmawati Soekarnoputri ដែលជាកូនស្រីរបស់លោក ស៊ូកាណូ បានប្រកាសប្រគល់ពានទៅកាន់មេដឹកនាំកំពូលកូរ៉េខាងជើង លោក គីម ជុងអ៊ុន។ ពាន នោះគឺជាពាននៃមេដឹកនាំដ៏អស្ចារ្យ ក្នុងការប្រឆាំងទៅនឹងរបបចក្រពត្តិនិយម និង អាណានិគមនិយម ។ ជាគោលការណ៍ ពានរងា្វន់ស៊ូកាណូ(Sukarno Prize) គឺជាពាននៃការទទួលស្គាល់ការកសាងសន្តិភាព និងការអភិវឌ្ឈន៍ ពិភពលោករបស់មេដឹកកំពូល។ ពាននេះ ធ្លាប់ប្រគល់ឲ្យមេដឹកមួយចំនួនរបស់អាស៊ីរួមមាន មេដឹកនាំបក្សប្រឆាំងមីយ៉ាន់ម៉ាលោកស្រី អង់សាន ស៊ូជី និង លោក មហាត្មៈ គន្ធី(វីរៈបុរសឥណ្ឌា) និង លោក គីម អ៊ីលស៊ុង(ជីតារបស់គីមជុងអ៊ុន) ផងដែរ។ ជុំវិញនៃការផ្តល់ពាននេះ លោកស្រី Rachmawati Soekarnoputri បានទទួលរងនូវការរិះគន់ជាច្រើន ទាំងក្របខណ្ឌជាតិ និង អន្តរជាតិ។ ក្នុងនោះ លោកស្រី ត្រូវបានគេចោទប្រកាន់ថា មានចេតនាដើម្បី ធ្វើឲ្យមជ្ឈមណ្ឌលSukarnoទទួលភាពល្បីល្បាញ និង ទទួលការចាប់អារម្មណ៍ប៉ុណ្ណោះ។ ឆ្លើយតបជាមួយការចោទប្រកាន់នេះ លោកស្រី Rachmawati Soekarnoputri បានចេញមុខការពារ និង បកស្រាយលើការផ្តល់ពានរបស់លោកស្រី។ ជាមួយគ្នានេះ លោកស្រីបានអះអាងថាការផ្តល់ ពានដែលធ្វើឡើងនៅខែកញ្ញាខាងមុខនេះ គឺមិនមែនជារឿងលេងសើចនោះទេ។ លោកស្រីបន្ថែម ទៀតថា គ្មានការបំពានសិទ្ធិមនុស្សក្រោមរបបគ្រប់គ្រងក្រុងព្យុងយ៉ាងនោះទេ។ ហើយ ការចោទ ប្រកាន់លើកូរ៉េខាងជើង គឺគ្រាន់តែជាការឃោសនាអកុសលរបស់ក្រុមលោកខាងលិចតែប៉ុណ្ណោះ។ ថ្វីត្បិតកូរ៉េខាងជើង បានប្រកាន់ខ្ជាប់នូវគោលការណ៍ឯករាជ្យ មិនស្ថិតក្រោមការគ្រប់គ្រង ប្រទេសណាក៏ដោយ បើយើងក្រឡេកមើលការកសាងសន្តិភាពសម្រាប់ពិភពលោកវិញនោះ លោក គីម ជុងអ៊ុនមិនបានធ្វើនោះទេ។ ផ្ទុយទៅវិញ សម្មភាពរបស់លោកគីមជុងអ៊ុនក្នុងការបន្តអភិវឌ្ឍន៍កម្មវិធីនុយក្លេអ៊ែ និង ផលិតអាវុធប្រល័យលោក គឺកំពុងតែគំរាមកំហែងដល់ សន្តិសុខ និង សន្តិភាពរបស់ពិភពលោក កាន់តែខ្លាំងឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2792.txt	ក្នុងសន្និសីទសារព័ត៌មានរួមគ្នានៅក្រុងម៉ូស្គូម្សិលមិញ ប្រធានាធិបតីរុស្ស៊ីនិងអេហ្ស៊ីបឯកភាពគ្នាគាំទ្រការបង្កើតសម្ព័ន្ធអន្តរជាតិប្រឆាំងក្រុមភេរវកម្ម ជាពិសេសក្រុមរដ្ឋឥស្លាម ដោយមានបញ្ជូនប្រទេសជាដៃគូសំខាន់ៗក្នុងតំបន់រួមទាំងស៊ីរីផង។ ក្រៅពីជជែករឿងប្រឆាំងភេរវកម្ម មេដឹកនាំប្រទេសទាំងពីរក៏ពិភាក្សាពីការបង្កើនកិច្ចសហប្រតិបត្តិការខាងផ្នែក ពាណិជ្ម និងវិស័យថាមពល។ រុស្ស៊ីត្រៀមបញ្ចូលអេហ្ស៊ីបក្នុងតំបន់ពាណិជ្ជកម្មសេរីក្នុងក្របខណ្ឌសហភាពសេដ្ឋកិច្ចអឺរ៉ាស៊ី និងសាងសង់រោងចក្រអគ្គិសនីដើរដោយថាមពលនុយក្លេអ៊ែរឲ្យអេហ្ស៊ីបផងដែរ។	លោក មុំ ពិទូរ្យ លម្អិតព័ត៌មាននេះ ប្រមុខរដ្ឋរុស្ស៊ី និងអេហ្ស៊ីបបានបង្ហាញការឯកភាពគ្នាម្សិលមិញនេះ ដោយគាំទ្រឲ្យមានការបង្កើសម្ព័ន្ធអន្តរជាតិប្រឆាំងក្រុមរដ្ឋឥស្លាមដែលមានបញ្ចូលរដ្ឋជាមិត្តនិងដៃគូសំខាន់ៗក្នុងតំបន់មជ្ឈិមបូព៌ាដូចជាស៊ីរីជាដើមផង។ លោកទាំងពីរបានលើកឡើងដូច្នេះក្នុងសន្និសីទសារព័ត៌មានមួយដែលរៀបចំឡើងក្នុងទីក្រុងម៉ូស្គូ ក្នុងដំណើរទស្សនកិច្ចរបស់ប្រធានាធិបតីអេហ្ស៊ីបទៅកាន់រុស្ស៊ី។ ក្នុងដំណើទស្សនកិច្ចទៅរុស្ស៊ីលើកនេះ ប្រមុខរដ្ឋអេហ្ស៊ីបនិងរុស្ស៊ីបានជជែកពិភាក្សាគ្នាលើប្រធានបទជាច្រើនជាពិសេសបញ្ហាសន្តិសុខដែលកើតឡើងមជ្ឈិមបូព៌ា និងនៅអាហ្រិ្វកខាងជើងផងដែរ។ ហើយក្រៅពីសន្តិសុខ ការរឹតបន្តឹងចំណងពាណិជ្ជកម្មនិងសេដ្ឋកិច្ចជាប្រធានបទសំខាន់ដែរ។ លោក វ្ល៉ាឌីមៀ ពូទីន និងលោក Abdel el-Sisi បានសង្កត់ធ្ងន់ថា ការព្រងើយកន្តើយរដ្ឋមួយចំនួននៅក្នុងតំបន់មជ្ឈិមបូព៌ាដូចជាប្រទេសស៊ីរីជាកំហុងឆ្គងមួយ ហើយវាក៏ជាហេតុមួយដែលអន្តរាគមន៍ប្រឆាំងក្រុមរដ្ឋឥស្លាមមិនសូវមានប្រសិទ្ធភាពផងដែរ។ កន្លងមកគេឃើញសហរដ្ឋអាមេរិកប្រឹងប្រែងបង្កើតក្រុមប្រទេសដើម្បីតាមកម្ចាត់ក្រុមរដ្ឋឥស្លាមនៅស៊ីរីនិងអ៊ីរ៉ាក់ ប៉ុន្តែស៊ីរីមិនត្រូវបានគេស្វាគមន៍ឲ្យចូលរួមក្នុងយុទ្ធនាការនេះឡើយ។ នេះក៏ដោយសារលោកខាងលិចមិនពេញចិត្តរបបរបស់លោក បាសា អាល់អាសាដ ដែលធ្លាប់រងការចោទប្រកាន់ថាបានប្រព្រឹត្តឧក្រិដ្ឋកម្មប្រឆាំងមនុស្សជាតិផង។ បើសិនបើមានការចូលរួមពីកងកម្លាំងរដ្ឋាភិបាលលោក អាសាដ យុទ្ធនាការកម្ចាត់ក្រុមរដ្ឋឥស្លាមអាចនឹងមានប្រសិទ្ធភាពជាងមុនផងដែរ។ ក្រៅពីជជែកគ្នាពីបញ្ហាសន្តិសុខនិងស្វែងរកវិធានការដោះស្រាយបញ្ហាភេរវកម្ម លោក ពូទីន បានប្រាប់សមភាគីលោក ពីការខិតខំរបស់រុស្ស៊ីក្នុងការជំរុញអេហ្ស៊ីបឲ្យក្លាយជាដៃគូពាណិជ្ជកម្មជាមួយសហភាពសេដ្ឋកិច្ចអឺរ៉ាស៊ីផង។ គេរំពឹងថា រុស្ស៊ីនឹថជួយឲ្យបញ្ចុះបញ្ចូលឲ្យបណ្តារដ្ឋសមាជិកបញ្ជូនអេហ្ស៊ីបទៅក្នុងតំបន់ពាណិជ្ជកម្មសេរីរបស់សហភាពសេដ្ឋកិច្ចខាងលើនេះ។ ភាគីទាំងពីរក៏យល់ព្រមថានឹងបន្តសហការគ្នាឈានទៅបញ្ឈប់ការប្រើប្រាស់លុយដុល្លារក្នុងការធ្វើពាណិជ្ជកម្ម តែត្រលប់មកប្រើប្រាស់រូបីយវត្ថុផ្ទាល់ខ្លួនវិញម្តង។ វាជារឿងសំខាន់មួយដែលភាគីទាំងពីរអាចប្រើប្រាស់រូបីយវត្ថុខ្លួនឯងក្នុងបម្លាស់ប្តូរពាណិជ្ជកម្មទ្វេភាគី ព្រោះថាទំហំពាណិជ្ជកម្មរវាងប្រទេសទាំងពីរនេះកើនឡើងយ៉ាងរហ័សប៉ុន្មានឆ្នាំចុងក្រោយនេះ។ អេហ្ស៊ីបសម្លឹងឃើញប្រយោជន៍យ៉ាងច្រើនដែលខ្លួនអាចទាញបានពីទំនាក់ពាណិជ្ជកម្មដ៏ប្រសើរជាមួយក្រុងម៉ូស្គូប៉ុន្មានឆ្នាំនេះជាពិសេស ក្រោយរុស្ស៊ីដាក់ចេញវិធានការហាមឃាត់ការនាំចូលផលិតផលកសិកម្មពីអឺរ៉ុបកាលពីឆ្នាំមុន។ ឱកាសល្អសម្រាប់អេហ្ស៊ីបនោះ គឹការនាំចូលផលិតផលកសិកម្មរាប់ពាន់់ចោលចូលរុស្ស៊ីដើម្បីជំនួសផលិតរបស់អឺរ៉ុប ហើយរុស្ស៊ីក៏មានឱកាសក្នុងការនាំចេញគ្រាប់ធញ្ញជាតិច្រើនពាន់តោនទៅកាន់ប្រទេសអេហ្ស៊ីបវិញដែរ។ ចំណែក កិច្ចសហការក្នុងវិស័យថាមពលក៏ជាប្រធានបទសំខាន់ក្នុងកិច្ចពិភាក្សាដែរ។ លោក ពូទីន និងលោក el-Sisi ពិចារណាលើគម្រោងរួមមួយដើម្បីសាងសង់រោងចក្រថាមពលនុយក្លេអ៊ែរនៅពេលខាងមុខ ដោយរុស្ស៊ីជាអ្នកផ្គត់ផ្គង់បច្ចេកទេសផងដែរ។ រោងចក្រថាមពលនុយក្លេអ៊ែរអាចនឹងជួយសម្រួលដល់ការអភិវឌ្ឍនិងជំរុញកំណើនសេដ្ឋកិច្ចនៅក្នុងប្រទេសអេហ្ស៊ីប ជាពិសេសទាក់ទាញវិនិយោគទុនបរទេសតែម្តង៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2793.txt	មហាយក្សចិនបានរៀនសូត្រច្រើនទាំងការគ្រប់គ្រងនយោបាយនិងសេដ្ឋកិច្ចពីប្រទេសដ៏តូចមួយនៅអាស៊ីអាគ្នេយ៍ ដែលគ្រប់គ្នាស្គាល់ថា«សិង្ហបុរី»។ ចិនបានយកសិង្ហបុរីជាគម្រូដើម្បីឲ្យអនាគតចិនភ្លឺស្វាង តាំងពីជំនាន់លោក តេង ស៊ាវពីងនៅកាន់ក្បាលម៉ាស៊ីនដឹកនាំចិនម្ល៉េះ តែកាលនោះលោកចាប់អារម្មណ៍លើវិស័យសេដ្ឋកិច្ចសិង្ហបុរីច្រើនជានយោបាយ។ ជំនាន់លោក ស៊ីជិនពីង ក៏ចាប់ផ្តើមរៀនសូត្រពីការដឹកនាំរដ្ឋបាលនិងនយោបាយសិង្ហបុរីបន្តទៀតដើម្បីធានាថាចិននឹងឆ្ពោះទៅរកភាពជោគជ័យគ្រប់វិស័យ។	លោក មុំ ពិទូរ្យ លម្អិតព័ត៌មាននេះ មហាយក្សចិនក៏បានអបអរសាទរចំពោះសមិទ្ធផលដែលប្រជាជនសិង្ហបុរីសម្រេចបាន ក្នុងឱកាសបុណ្យឯករាជ្យលើកទី៥០នៃសាធារណរដ្ឋសិង្ហបុរី។ ចិន តាំងពីជំនាន់លោក តេង ស៊ាវពីង បានបង្កើតទំនាក់ទំនងជិតស្និទ្ធខ្លាំងជាមួយរដ្ឋាភិបាលសិង្ហបុរីក្រោមការដឹកនាំរបស់បក្សសកម្មភាពប្រជាជនរបស់លោក លី ក្វាន់យូ។ ថ្វីត្បិតថាចិនខិតខំប្រឹងប្រែងខ្លាំងដើម្បីកែប្រែមុខមាត់និងធ្វើឲ្យខ្លួនក្លាយជាមហាអំណាចក៏ដោយ ចិនមានថ្ងៃនេះក៏ដោយសាររៀនពីសិង្ហបុរី។ មេដឹកនាំចិនបានទទួលស្គាល់ផងដែរពីបញ្ហានេះ ថែមទាំងដឹងគុណស្ថាបនិកសិង្ហបុរីលោក លីក្វាន់យូផងដែរ។ ចិនមានសេដ្ឋកិច្ចរីកលូតលាស់រហ័សដោយយកគម្រូតាមសិង្ហបុរី ហើយបើក្រឡេកមើល នយោបាយ ចិនក៏រៀនសូត្រច្រើនពីគោលការណ៍តម្លៃអាស៊ីរបស់លោកលីក្វាន់យូដែរ។ លោក ស៊ី ជីនពីងធ្លាប់ថ្លែងម្តងរួចមកហើយក្រោយការទទួលមរណភាពរបស់ស្ថាបនិកសិង្ហបុរី លី ក្វាន់យូថា ចិនមានបានដល់សព្វថ្ងៃក៏ដោយសារការរៀនសូត្រដោយយកគម្រូសេដ្ឋកិច្ចសិង្ហបុរី។ តាមពិតទៅ អំឡុង ទសវត្សទី ៧០ លោក លីក្វាន់យូរបានអញ្ជើញទៅទស្សនកិច្ចនៅក្នុងប្រទេសចិន ដោយលោកបានជួបជាមួយមេដឹកនាំចិនលោក តេង ស៊ាវពីង ដោយភាគីទាំងពីរបានជជែកពិភាក្សាគ្នាច្រើនរឿងដឹកនាំស្រុកទេស។ ហើយទសវត្សទី ៨០ លោក តេង ស៊ាវពីង ដែលជាប្រមុខរដ្ឋចិននោះ បានអញ្ជើញទៅទស្សនកិច្ចនៅក្នុងប្រទេសសិង្ហបុរីវិញ ដោយលោកបានឃើញផ្ទាល់ភ្នែកពីគុណសម្បតិ្តនៃការធ្វើទំនើបកម្ម និងបើកចំហរសេដ្ឋកិច្ចរបស់សិង្ហបុរីទៅកាន់ពិភពលោក។ បន្ទាប់ពីសង្កេតឃើញការលូតលាស់របស់សិង្ហបុរី លោក តេង ស៊ាវពីង ក៏ចាប់ផ្តើមគិតឃើញថា របបកុម្មុយនីស្តរបស់ចិនមិនអាចជួយចិនឲ្យក្លាយជាមហាយក្សសេដ្ឋកិច្ចឡើយ។ លោកក៏បានចាប់ផ្តើមធ្វើកំណែទម្រង់សេដ្ឋកិច្ចរបស់ចិនទៅជា សេដ្ឋកិច្ចទីផ្សាសេរី ទោះជានយោបាយនៅបិទក៏ដោយ។ ដោយសារផ្លាស់ប្តូរមកជាសេដ្ឋកិច្ចបើកចំហ បែបនេះហើយ ទើបបានជាសេដ្ឋកិច្ចចិនរីកលូតលាស់រហ័ស រហូតក្លាយជាមហាអំណាចសេដ្ឋកិច្ចលេខរៀងទីពីរពិភពលោកនាពេលបច្ចុប្បន្ននេះ។ ដោយឡែក របបដឹកនាំក្រុងប៉េកាំង មើលឃើញពីឥទ្ធិពលនិងសារសំខាន់នៃ គោលការណ៍ «តម្លៃអាស៊ី» ដែលដើរផ្ទុយពីប្រជាធិបតេយ្យបែបបស្ចិមលោក ដែលផ្តល់តម្លៃខ្លាំងដល់សិទ្ធិសេរីភាពប្រជាជន។ យោងតាមគោលការណ៍ «តម្លៃអាស៊ី» ស្ថិរភាព និងវិន័យតឹងរ៉ឹងជាស្នូលនៃការលូតលាស់នៃសេដ្ឋកិច្ចជាតិ ហើយប្រជាជនមិនចាំបាច់មានសិទ្ធិសេរីភាពច្រើនពេកទេ។ បើផ្តល់សិទ្ធិសេរីភាពពេក សង្គមធូររលុង និងបង្កភាពអនាធិបតេយ្យពិបាកគ្រប់គ្រង។ ប្រជាជនលែងខ្វល់រឿងសិទ្ធិសេរីភាពអ្វីទៀត កាលណាពួកគេមានជីវភាពធូរធារ រស់នៅក្នុងសង្គមមានស្ថិរភាពនិងសន្តិសុខភាព។ នៅក្នុងឆ្នាំ ២០១០ លោក ស៊ី ជីនពីង បានក្លាយជាមេដឹកនាំជាន់ខ្ពស់ចិនដែលទៅទស្សនកិច្ចនៅសិង្ហបុរី ដោយលោកបានជួបជជែកពិភាក្សាជាមួយលោក លីក្វាន់យូផងដែរ។ ក្នុងឱកាសនោះ លោក ស៊ី បានឆ្លៀយកោតសរសើរពីការដឹកនាំរបស់សិង្ហបុរី ហើយលោកហាក់ដូចជាត្រៀមខ្លួនរៀនសូត្របន្ថែមពីសិង្ហបុរីដើម្បីដឹកនាំប្រទេសចិនទៅថ្ងៃមុខជាពិសេស ការរៀនសូត្រពីការដឹកនាំនយោបាយនិងសង្គមតែម្តង។ ដូចគេធ្លាប់គិតទុកមែន ក្រោយឡើងកាន់តំណែងជាប្រមុខរដ្ឋចិន លោក ស៊ី ចាប់ផ្តើមយកមេរៀនដែលោកបានរៀនពីសិង្ហបុរី ដោយប្រើប្រាស់កណ្តាប់ដៃដែកជំរុញឲ្យមាន«រដ្ឋបាលស្អាតស្អំ»និងមានប្រសិទ្ធភាពខ្ពស់ដូចសិង្ហបុរី។ ថ្វីបើចិនក្លាយជាមហាអំណាចសេដ្ឋកិច្ចក៏ដោយ តែរដ្ឋការនិងមន្ត្រីចិននៅខ្សោយ ខ្វះវិន័យ ពុករលួយខ្លាំង ជាពិសេសក្នុងបក្សនិងកងទ័ព។ បើមើលទៅសិង្ហបុរី មន្ត្រីរដ្ឋការ តាមស្ថាប័នសាធារណ អ្នកនយោបាយ និងវិស័យឯកជនប្រកាន់ខ្ជាប់ភាពស្អាតស្អំ មិនស៊ីសំណូកសូកប៉ាន់ដែលបង្កគ្រោះថ្នាក់ដល់សង្គមឡើយ។ ក្នុងនាមជាប្រធានបក្ស លោក ស៊ី ជីនពីង ចាប់ផ្តើមបង្ក្រាប ដកតំណែង កាត់ទោស និងបោសសម្អាតរាល់មន្ត្រីពុករលួយ ដោយសង្ឃឹងខ្ពស់ថាមិនយូរមិនឆាប់ចិននឹងដើរដល់ចំណុចមួយដូចសិង្ហបុរីដូច្នេះដែរ។ ក្រៅពីរដ្ឋការស្អាតស្អំ លោក ស៊ី បានស្វែងយល់ច្រើនពីគោលការណ៍តម្លៃអាស៊ី ហើយលោកក៏គាំទ្រគោលនការណ៍នេះដែរ។ សម្រាប់អ្នកនយោបាយម្នាក់នេះ ប្រជាធិបតេយ្យបែបបស្ចិមលោក មិនស័ក្តិសមនឹងប្រទេសអាស៊ីឡើយ បើផ្អែកលើកត្តាវប្បធម៌ និងប្រវត្តិសាស្ត្រ។ សង្គមអាស៊ីត្រូវមានវិន័យតឹងរ៉ឹង ហើយស្ថិរភាពជារឿងអាទិភាពជាងសេរីភាពនិងសិទ្ធិមនុស្សដែលលោកខាងលិចឲ្យតម្លៃ។ លោក ស៊ី បានប្រឹងប្រែងបញ្ជៀបគោលការណ៍តម្លៃអាស៊ីក្នុងសង្គមចិន និងលើកកម្ពស់ការផ្សព្វផ្សាលទ្ធិខុងជឺ ដើម្បីប្រឆាំងឥទ្ធិពលគ្រោះថ្នាក់ដែលបង្កដោយលោកខាងលិច។ យ៉ាងណាក៏ដោយ បើប្រៀបធៀបគ្នា បើទោះជាបីជាគោលនយោបាយដឹកនាំសិង្ហបុរីហាក់ដូចផ្តាច់ការក៏ដោយ វាក៏នៅទូលាយនិងបើកចំហរជាងចិនឆ្ងាយ។ ចិនព្យាយាមរៀនសូត្រពីសិង្ហបុរីទាំងនយោបាយ សង្គម និងសេដ្ឋកិច្ច ប៉ុន្តែមិនចង់បញ្ចប់ជីវិតរបបកុម្មុយនិស្ត និងរបបដឹកនាំដោយបក្សតែមួយនាពេលបច្ចុប្បន្ននោះឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2794.txt	កងកម្លាំងចម្រុះមីយ៉ាន់ម៉ាជាច្រើន ត្រូវបានដាក់ពង្រាយ ដើម្បីឡោមពទ្ធ័ទីស្នាក់ការកណ្តាលរបស់ គណបក្សកាន់អំណាចមីយ៉ាន់ម៉ា នៅក្នុងរដ្ឋធានីណៃពីដោរ។ ភាពតានតឹងនេះ ផ្ទុះឡើងក្រោយពេល មានការប្រឈមមុខគ្នារវាងលោកប្រធានធិបតីថេន សេន (Thein Sein) និងប្រធានរដ្ឋសភាមីយ៉ាន់ម៉ា លោក ស្ហ្វេ ម៉ាន់ (Shwe Mann)ក្នុងការប្រជែងតំណែងបេក្ខភាពប្រធានាធិបតីអាណត្តិបន្ទាប់។	លោក ទេព អ៊ីវិសាល លម្អិតព័ត៌មាននេះ កាលពីម្សិលមិញ កងកម្លាំងចម្រុះប៉ូលីស និង ទាហានជាច្រើនឡាន ត្រូវបានបញ្ជូនទៅកាន់ទីស្នាក់ការកណ្តាលរបស់គណបក្សកាន់អំណាចមីយ៉ាន់ម៉ាក្នុងរដ្ឋធានីណៃពីដោរ។ ចំណាត់ការនេះ ធ្វើឡើងដើម្បីឡោមពទ្ធ័ដើម្បីការពារកុំឲ្យសមាជិកគណបក្សកាន់អំណាចអាចចាកចេញពីទីស្នាក់ ក្រោយពីមាន បញ្ហាផ្ទៃក្នុងបក្ស។ នេះបើយោងតាមសារពត៌មាន Reuters។ ថ្វីត្បិតភាពស្ងប់ស្ងាត់នៃការប្រឈមមុខគ្នារវាងរដ្ឋាភិបាលមីយ៉ាន់ម៉ា និង បក្សប្រឆាំងដែលដឹកនាំ លោកស្រីអង់សាន ស៊ូជី ត្រូវបានបញ្ចប់ក៏ដោយ បញ្ហានយោបាយ នៅតែកើតមាននៅក្នុងបរិបទមីយ៉ាន់ម៉ា។ យោងតាមសមាជិកម្នាក់របស់គណបក្សកាន់អំណាច កងកម្លាំងចម្រុះ បានដាក់ពង្រាយតាំងពីល្ងាច ម្សិលមិញ ដើម្បីឡោមពទ្ធ័សមាជិកគណបក្សកាន់អំណាច។ ហើយក្នុងនោះ លោក ស្ហ្វេរ ម៉ាន់ ដែលជាប្រធានរដ្ឋសភា និងជាប្រធានគណបក្សសហភាពរួបរួម និង អភិវឌ្ឍ (USDP និង មន្ត្រីជាន់ ខ្ពស់ម្នាក់ទៀតត្រូវបានដកតំណែងពីបក្សផងដែរ។ ជុំវិញបញ្ហានេះ ត្រូវបានគេអះអាងថា គឺជាទំនាស់ផ្ទៃក្នុងរវាងសមាជិកគណបក្សកាន់អំណាចលើបេក្ខភាពតំណាងរាស្ត្រនិង បេក្ខភាពប្រធានាធិបតី រវាងលោកប្រធានាធិបតីថេន សេន និង លោក ស្ហ្វេម៉ាន់។ ហើយទំនាស់ដែលធំបំផុតរវាងភាគីទាំងពីរនោះគឺ លោកស្ហ្វេ ម៉ាន់ ដែលជាប្រធានរដ្ឋសភា មានបំណងចង់ឈរឈ្មោះជាប្រធានាធិបតី ខណៈលោកប្រធានាធិបតីថេន សេន នៅតែចង់បន្តមហិច្ឆតាក្នុងអាណត្តិទី២របស់លោក។ សូមរម្លឹកផងដែរថា កាលពីពេលថ្មីៗនេះ មានការលេចលឺពីពត៌មានទាក់ទងនឹង ការប្រកាសមិនចូល រួមឈរឈ្មោះជាបេក្ខភាពប្រធានាធិបតីរបស់លោក ថេន សេន ដោយបានបញ្ជាក់ពីបញ្ហាសុខភាព។ យ៉ាងណាក៏ដោយ ការដកលោកស្ហ្វេ ម៉ាន់ ចេញពីប្រធានបក្ស បានបង្ហាញយ៉ាងច្បាស់ពីមហិច្ឆតា របស់លោកថេន សេន ក្នុងការបន្តតំណែងជាប្រធានាធិបតីនៅក្នុងអាណត្តិបន្ទាប់។ គួរបញ្ជាក់ផងដែរថា ការឈរជាបេក្ខភាពប្រធានាធិបតីរបស់គណបក្សកាន់អំណាចមីយ៉ាន់ម៉ា គឺមាន លទ្ធភាពច្រើន ក្នុងការទទួលបានជោគជ័យ។ នោះ ក៏ព្រោះតែប្រធានគណបក្សប្រឆាំងលោកស្រី អង់ សានស៊ូជី គ្មានលទ្ធភាពអាចទៅរួចបានឡើយ ដ្បិតលោកស្រីត្រូវបានហាមឃាត់ដោយរដ្ឋធម្មនុញ្ញ មីយ៉ាន់ម៉ា និង យោធានៅតែមានអំណាចនៅក្នុងសភា៕ លោក ទេព អ៊ីវិសាល លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2795.txt	ម្សិលមិញរដ្ឋាភិបាលចិនបានសម្រេចចេញមុខអំពាវនាវឲ្យភាគីពាក់ព័ន្ធក្នុងបញ្ហាឧបទ្វីបកូរ៉េបញ្ឈប់រាល់សកម្មភាពនានាដែលជំរុញឲ្យមានការតានតឹងផ្នែកយោធា និងអត់ធ្មត់កុំឲ្យការប៉ះទង្គិចគ្នាកើតឡើង ។ ក្រោយមានការអន្តរាគមន៍របស់ចិន នៅថ្ងៃសៅរ៍នេះ កូរ៉េទាំងពីរក៏យល់ព្រមចរចគ្នាជុំវិញបញ្ហាព្រំដែននិងរកដំណោះស្រាយដោយសន្តិវិធី។	ម្សិលមិញនេះរដ្ឋាភិបាលក្រុងប៉េកាំងបានបង្ហាញក្តីបារម្ភជាខ្លាំងជុំវិញការប្រឈមដាក់គ្នាផ្នែកយោធារហូតដល់រដ្ឋាភិបាលកូរ៉េខាងជើងគំរាមវាយប្រហារកូរ៉េខាងត្បូងផង។ ក្រសួងការបរទេសចិនបានចេញសេចក្តីថ្លែងការណ៍មួយដោយបង្ហាញក្តីបារម្ភរបស់ខ្លួនដោយស្នើឲ្យភាគីពាក់ព័ន្ធបញ្ឈប់រាល់សកម្មភាពនានាដែលអាចធ្វើឲ្យស្ថានការណ៍ធ្ងន់ធ្ងរជានេះ ឬអាចធ្វើឲ្យមានការប៉ះទង្គិចគ្នាដោយអាវុធទ្រង់ទ្រាយធំផង។ ស្រាប់តែថ្ងៃសៅរ៍មកដល់ កូរ៉េទាំងពីរបានប្រកាសថាខ្លួនព្រមចរចាគ្នាវិញជុំវិញសំណុំរឿងព្រំដែន។ អាចថានេះជាការអន្តរាគមន៍មួយដែលជំរុញឲ្យ កូរ៉េទាំងពីរព្រមបញ្ចប់ស្ថានភាពសង្គ្រាម ដោយបន្ទន់ឥរិយាបទត្រលប់មកកាន់តុចរចាវិញនៅថ្ងៃសៅរ៍។ បើផ្អែកលើទំនាក់ទំនងល្អរវាងចិននិងកូរ៉េទាំងពីរ យ៉ាងហោចណាស់មហាយក្សមួយនេះ មានទឹកមាត់ប្រៃក្នុងការអំពាវនាវឲ្យភាគីថយម្នាក់មួយជំហានដើម្បីកាត់បន្ថយភាពតានតឹងនិងបញ្ចៀសសង្គ្រាម។ សេចក្តីថ្លែងការណ៍ត្រូវបានក្រសួងការបរទេសចិនចេញម្សិលមិញ ហើយក្នុងសេចក្តីថ្លែងការណ៍នេះ គេឃើញមានការអំពាវនាវទៅកាន់ភាគីពាក់ព័ន្ធឲ្យបញ្ឈប់រាល់សកម្មភាពដែលអាចបង្កភាពតានតឹងនៅឧបទ្វីបកូរ៉េឲ្យបានឆាប់។ ចិនមិនមែនអំពាវនាវតែទៅកាន់កូរ៉េទាំងពីរទេ តែប្រទេសនេះអំពាវនាវទៅកាន់រដ្ឋពាក់ព័ន្ធផ្សេងទៀត ជាពិសេសសហរដ្ឋអាមេរិកផងដែរ ដែលជាអ្នករួមចំណែកបង្ក ភាពតានតឹងនេះ។ តាមពិតទៅ បញ្ហាដែលជំរុញឲ្យបងប្អូនកូរ៉េទាំងពីចង់ធ្វើសង្គ្រាមនេះមានពីរធំៗ ដែលក្នុងនោះមានសមយុទ្ធជាមួយអាមេរិក និងការចាក់សំឡេងឃោសនាបង្ខូចឈ្មោះក្រុងព្យុងយ៉ាង។ បើសិនសកម្មភាពពីរយ៉ាងនេះមិនកើតឡើងទេ ក្រុងព្យុងយ៉ាងក៏ប្រហែលជាមិនត្រៀមខ្លួនធ្វើសង្គ្រាមនិងព្រមានវាយប្រហារកូរ៉េខាងត្បូងនិងអាមេរិកកន្លងមកដែរ។ យ៉ាងណាមិញ នេះមិនមែនជាលើកទីមួយទេ ដែលក្រុងប៉េកាំងចេញមុខអំពាវនាវទៅបងប្អូនកូរ៉េទាំងពីរឲ្យទប់កំហឹងនិងបញ្ចៀសឲ្យបាននូវសង្គ្រាមបង្ហូរឈាមគ្នា។ ប៉ុន្តែលើកនេះ ចិនបារម្ភខ្លាំងដោយសារតែរបបដឹកនាំក្រុងព្យុងយ៉ាងហាក់បីដូចជារឹងទទឹង ចង់ធ្វើសង្គ្រាមប្រឆាំងកូរ៉េខាងត្បូងផង។ ម្សិលមិញ ប្រមុខគណកម្មការមជ្ឈិមយោធាកូរ៉េខាងជើងលោក គីម ជុងអ៊ុន បានសម្រេចដាក់បញ្ជាឲ្យកងទ័ពខ្លួនត្រៀមប្រុងជើងការដើម្បីធ្វើសង្គ្រាម ហើយដាក់ឱសានវាទឲ្យរដ្ឋាភិបាលក្រុងសេអ៊ូល ដករាល់ឧបករណ៍ឃោសនាចេញពីព្រមដែន បើមិនដូច្នេះទេខ្លួននឹងវាយប្រហារមិនខាន។ សូមបញ្ជាក់ថា កិច្ចពិភាក្សាគ្នារវាងកូរ៉េទាំងពីរនឹងត្រូវរៀបចំឡើងនៅភូមិ Panmunjom នៅជាប់ព្រំដែន ហើយកិច្ចពិភាក្សានេះនឹងមានវត្តមានមន្ត្រីជាន់ខ្ពស់តំណាងភាគីទាំងពីរផង។ តំណាងភាគីកូរ៉េខាងត្បូងមានដូចជា ទីប្រឹក្សាសន្តិសុខជាតិ Kim Kwan-jin និងរដ្ឋមន្ត្រីរួបរួមជាតិកូរ៉េ Hong Yong-pyo ខណៈដែលតំណាងក្រុងព្យុងយ៉ាងមានដូចជា នាយកនៃនាយកដ្ឋានកិច្ចការនយោបាយទូទៅកូរ៉េខាងជើង Hwang Pyong-so និង មន្ត្រីជាន់ខ្ពស់ទទួលបន្ទុកកិច្ចការកូរ៉េខាងត្បូង Kim Yang-gon ។ ទោះជាផ្លែផ្កានៃកិច្ចប្រជុំមានច្រើនឬតិចក៏ដោយក្តី វានៅតែជាសញ្ញាវិជ្ជមានដែលភាគីព្រមជជែកពិភាក្សារឿងបញ្ហាព្រំដែននេះ ព្រោះវាអាចបន្ថយកម្តៅ និងបញ្ចៀសសង្គ្រាមដែលអាចបំផ្លាញអាយុជីវិតប្រជាជនប្រទេសទាំងពីរ។ គេរំពឹងថា ការដកឧបករណ៍ឃោសនានៅតាមបន្ទាត់ព្រំដែននឹងក្លាយជាប្រធានបទសំខាន់ក្នុងរបៀបវារៈនៃកិច្ចប្រជុំល្ងាចនេះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2796.txt	ខែក្រោយនេះរុស្ស៊ីនឹងដឹកនាំកិច្ចប្រជុំក្រុមប្រទេសមហាអំណាចសេដ្ឋកិច្ចជាន់ថ្មី BRICS ដោយគេរំពឹងថា កិច្ចប្រជុំខាងមុខនឹងបើកធនាគារអភិវឌ្ឍន៍ថ្មី BRICS ជាផ្លូវការនិង ដាក់ចេញផែនការសកម្មភាពផ្សេងទៀតដើម្បីឲ្យសមាជិកអនុវត្ត។ ធនាគារBRICS នេះ មានគោលដៅប្រជែងស្ថាប័នហិរញ្ញវត្ថុលោកខាងលិច ហើយត្រូវបានបង្កើតឡើងដោយកិច្ចព្រមព្រៀងដែលមេដឹកនាំទាំង៥ចុះហត្ថលេខាកាលពីឆ្នាំំមុនក្នុងកិច្ចប្រជុំនៅប្រេស៊ីល។ កិច្ចប្រជុំBRICS នៅរុស្ស៊ីនេះ នឹងប្រារព្ធឡើងស្របពេលដែលរុស្ស៊ីត្រូវធ្វើជាម្ចាស់ផ្ទះកិច្ចប្រជុំអង្គការសហប្រតិបត្តិការសៀងហៃ ដែលអង្គការនេះផ្តោតសំខាន់លើបញ្ហាសន្តិសុខតំបន់ផង។ ជុំវិញកិច្ចប្រជុំសហប្រតិបត្តិការសៀងហៃ ឥណ្ឌា ប៉ាគីស្ថាន អ៊ីរ៉ង់ ម៉ុងហ្កោលជាដើម អាចនឹងក្លាយជាសមាជិកផ្លូវការដោយមានការសម្រេចជារួមក្នុងកិច្ចប្រជុំនេះដែរ។ ការកើនចំនួនសមាជិក ការរឹតបន្តឹងចំណងមិត្តភាព សហប្រតិបត្តិការសេដ្ឋកិច្ចនិងសន្តិសុខរវាងប្រទេសទាំងខាងលើ បង្ហាញថា វេទិកាដែលគ្មានលោកខាងលិចក្រោមឥទ្ធិពលចិននិងរុស្ស៊ី កំពុងតែរីកធំធាត់ និងកើនឥទ្ធិពលកាន់តែខ្លាំង។	សូមស្តាប់ការបកស្រាយរបស់លោក សៅ ផលនិស្ស័យ៖ រុស្ស៊ីនឹងធ្វើជាម្ចាស់ផ្ទះនៃកិច្ចប្រជុំកំពូលបណ្តាប្រទេសមហាអំណាចសេដ្ឋកិច្ចថ្មី BRICS ដែលនឹងត្រូវរៀបចំឡើងនៅដើមខែកក្កដាខាងមុខនេះ។ គេរំពឹងថា ប្រមុខរដ្ឋ និងប្រមុខរដ្ឋាភិបាលជាច្រើននឹងមានវត្តមានក្នុងតំបន់ Ufa ប្រទេសរុស្ស៊ី ត្បិតឆ្នាំនេះរុស្ស៊ីក៏នឹងធ្វើជាម្ចាស់ផ្ទះនៃកិច្ចប្រជុំអង្គការសន្តិសុខតំបន់ សហប្រតិបត្តិការសៀងហៃ ផងដែរ។ កិច្ចប្រជុំសំខាន់ពីរស្របគ្នានេះ នឹងក្លាយជាវេទិកាសំខាន់បំផុតសម្រាប់រុស្ស៊ី ក៏ដូចជាចិនដើម្បីក្នុងការស្វែងរកការគាំទ្រពីរដ្ឋជាមិត្តផ្សេងទៀតនិងពង្រឹងឥទ្ធិពលរបស់ខ្លួនក្នុងនាមជាមហាអំណាច ដើម្បីប្រកួតប្រជែងជាមួយលោកខាងលិច។ កិច្ចប្រជុំ BRICS នឹងសម្រេចបើធនាគារ BRICS ជាផ្លូវការ ខណៈពេលដែលកិច្ចប្រជុំសហប្រតិបត្តិការសៀងហៃ នឹងកំណត់សម្រេចទទួលសមាជិកថ្មីបន្ថែមទៀតដើម្បីពង្រីកតួនាទីរក្សាសន្តិសុខតំបន់។ ១. មេដឹកនាំBRICS នឹងរកយន្តការធ្វើឲ្យស្ថាប័នខ្លួនកាន់តែមានឥទ្ធិពល អ្នកណាក៏ដឹងដែរថា គោលដៅនៃការបង្កើតធនាគារអភិវឌ្ឍន៍ BRICS គឺដើម្បីប្រកួតប្រជែងស្ថាប័នហិរញ្ញវត្ថុលោកខាងលិចដែលភាគីទាំងប្រាំឯកភាពគ្នាចុះហត្ថលេខាលើកិច្ចព្រមព្រៀងកាលពីឆ្នាំមុនក្នុងកិច្ចប្រជុំក្នុងប្រទេសប្រេស៊ីល។ វេទិកាប្រជុំលើកទី៧ក្នុងទីក្រុង Ufa ខាងមុខនេះនឹងក្លាយជាពេលដែលប្រមុខរដ្ឋចិន រុស្ស៊ី អាហ្វ្រិកខាងត្បូង ឥណ្ឌា និងប្រេស៊ីល បើកធនាគារអភិវឌ្ឍន៍ថ្មីរបស់ខ្លួនជាផ្លូវការដោយចាប់ផ្តើមដំណើរការដំបូងធនាគារមានទុន ១០០ពាន់លានដុល្លារ និងកំណត់ទុនបម្រុង១០០ពាន់លានដុល្លារទៀត។ មេដឹកនាំទាំងអស់នឹងប្រើប្រាស់វេទិកាដើម្បីស្វែងរកយន្តការ ផែនការសកម្មភាព និង វិធានការនានាដែលមានប្រសិទ្ធដើម្បីធានាការរីកលូតលាស់នៃស្ថាប័នរបស់ខ្លួន។ ប្រធានាធិបតីរុស្ស៊ី វ្ល៉ាឌីមៀ ពូទីន បានសង្កត់ធ្ងន់ថា ស្ថាប័ន BRICS នេះក្លាយជាតួអង្គមួយដែលមានឥទ្ធិពលក្នុងនយោបាយអន្តរជាតិ ហើយលោករំពឹងយ៉ាងមុតមាំថា ប្រទេសសមាជិកទាំងប្រាំនឹងប្រឹងប្រែងឲ្យអស់លទ្ធភាពដើម្បីពង្រឹងនិងពង្រីកសហប្រតិបត្តិការរវាងសមាជិកទាំងនិងដៃគូខាងក្រៅ។ បើតាមការឲ្យដឹងពីក្រុងម៉ូស្គូ កិច្ចប្រជុំខាងមុខនេះក៏នឹងក្លាយជាវេទិកាពិភាក្សាសំខាន់របស់ប្រទេសមហាអំណាចសេដ្ឋកិច្ចថ្មីលើប្រធានបទសំខាន់ៗមួយចំនួនទៀតដូចការទាមទារឲ្យមានការកែទម្រង់ស្ថាប័នមូលនិធិរូបីយវត្ថុអន្តរជាតិដើម្បីផ្តល់អំណាចក្នុងការសម្រេចចិត្ត សម្រាប់រដ្ឋក្រីក្រផង។ សូមរលឹកបន្តិចថា ស្ថាប័ន BRICS ត្រូវបានបង្កើតឡើងជាផ្លូវការនៅក្នុងឆ្នាំ ២០០៦ ដោយស្ថិតក្រោមគំនិតផ្តួចផ្តើមរបស់រដ្ឋាភិបាលរុស្ស៊ីផង។ ២. សមាជិក BRICS នៅតែមិនទាន់រកចំណុចរួមគ្នាឃើញ សមាជិក BRICS បើទោះជាមហាអំណាចសេដ្ឋកិច្ចថ្មីដូចគ្នាក៏ពិតមែន តែពួកគេនៅមិនទាន់មានជំហររួមគ្នាប៉ុន្មានទេ។ រដ្ឋទាំង៥ មានជំហរផ្សេងៗគ្នាហើយមានតែសមាជិកចម្បងដូចជា ចិន និងរុស្ស៊ីប៉ុណ្ណោះដែលខ្នះខ្នែងខ្លាំងជាងគេក្នុងដឹកនាំក្រុមប្រទេសទាំង៥នេះដើម្បីប្រឆាំងលោកខាងលិច។ ក្រៅពីធ្វើការរួមគ្នា ចិន និងរុស្ស៊ី ក៏សុទ្ធតែមានគម្រោងសេដ្ឋកិច្ចផ្សេងរៀងៗខ្លួន ដើម្បីពង្រីកឥទ្ធិពលរបស់ខ្លួនផង។ ចិនកន្លងមកផ្តើមគំនិតបង្កើត ធនាគារវិនិយោគហេដ្ឋារចនាសម្ព័ន្ធអាស៊ី និង កម្រោងលើកកម្ពស់ការផ្សាភ្ជាប់ ខ្សែក្រវ៉ាត់មួយវិថីមួយ ដើម្បីទាក់ទាញរដ្ឋនានាជាមិត្តឲ្យចូលរួមជាមួយខ្លួនពីអាស៊ីដល់អាហ្វ្រិក និងបន្តទៅដល់អឺរ៉ុបទៀត។ ចំណែករុស្ស៊ីឯណោះវិញក៏មានផែនការពង្រីកឥទ្ធិលរបស់ខ្លួនដែរដោយបង្កើតសហភាពសេដ្ឋកិច្ចអឺរ៉ាស៊ីដែលគោលបំណងសំខាន់គឺទាញរាល់អតីតរដ្ឋសហភាពសូវៀតឲ្យចូលរួមជាមួយខ្លួនវិញ។ ចំណែកប្រទេសឥណ្ឌា ប្រកាន់គោលការណ៍មិនចូលបក្សសម្ព័ន្ធដោយមិនប្រឆាំងអ្នកណាឡើយ។ ម្យ៉ាងតាំងពីលោក នារិន្ទ្រា ម៉ូឌីឡើងកាន់តំណែង រដ្ឋាភិបាលឥណ្ឌាមានជំហរចង់សហការជាមួយរាល់ភាគីទាំងអស់។ ដោយឡែកប្រទេស២ទៀត មានការយល់ឃើញផ្ទុយស្រឡះពីចិននិងរុស្ស៊ី។ អាហ្វ្រិកខាងត្បូងនិងប្រេស៊ីលចង់សហការជាមួយស្ថាប័នហិរញ្ញវត្ថុរបស់លោកខាងលិច ជាជាងប្រឆាំងនិងប្រជែង។ ទាំងអស់នេះបញ្ជាក់ថា ក្រុមប្រទេសទាំង៥មានឈ្មោះជាមហាអំណាចសេដ្ឋកិច្ចជាន់ថ្មីដូចគ្នាមែន តែគោលដៅនៅតែខុសៗគ្នា។ ៣. អង្គការសហប្រតិបត្តិការសៀហៃពង្រីកតួនាទីសន្តិសុខមហាអំណាចតំបន់ នាខែក្រោយដែរ ប្រមុខរដ្ឋ និងប្រមុខរដ្ឋាភិបាលប្រទេសសមាជិកអង្គការសហប្រតិបត្តិការសៀងហៃ ប្រទេសដៃគូ និងប្រទេសជាអ្នកអង្កេតការណ៍ក៏នឹងចូលរួមកិច្ចប្រជុំក្នុងទីក្រុងUfa ដែរ។ អង្គការសហប្រតិបត្តិការសៀងហៃ តាមពិតទៅមានគោលដៅលើវិស័យនយោបាយ និងសន្តិសុខច្រើនជាងផ្តោតលើបញ្ហាសេដ្ឋកិច្ច។ គោលបំណងរបស់សមាជិកអង្គការនេះ ចង់ប្រែក្លាយអង្គការសហប្រតិបត្តិការថ្នាក់តំបន់ឲ្យមានឥទ្ធិពលខ្លាំងដូចបក្សសម្ព័ន្ធណាតូដែរ ប៉ុន្តែតាំងពីបង្កើតឡើងនាឆ្នាំ ២០០១ អង្គការនេះមិនបើកទទួលយកសមាជិកថ្មីឡើយ។ យ៉ាងណាក៏ដោយ ដោយសារបញ្ហាសន្តិសុខចេះតែកើន បរិបទពិភពលោកផ្លាស់ប្តូរ ហើយមានប្រទេសជាច្រើនបានដាក់ពាក្យស្នើសុំជាសមាជិកថ្មីនៃអង្គការតំបន់នេះផង។ សមាជិកនៃអង្គការសហប្រតិបត្តិការសៀងហៃនេះមានបច្ចុប្បន្ន ៦ ក្នុងនោះមានចិន រុស្ស៊ី កាហ្សាក់ស្ថាន តាជីគីស្ថាន គៀជីស្ថាន និងអ៊ុបេគីស្ថាន។ បច្ចុប្បន្ន ស្ថាប័ននេះមានរដ្ឋ ៥ ជាអ្នកអង្កេតការណ៍ ហើយគេរំពឹងថាបេក្ខភាពប្រទេសទាំងនោះនឹងត្រូវសម្រេចជាផ្លូវការក្នុងកិច្ចប្រជុំកំពូលនាពេលខាងមុខនៅរុស្ស៊ី។ ប្រទេសអង្កេតការណ៍ទាំង ៥ មានដូចជា ម៉ុងហ្កោល ឥណ្ឌា ប៉ាគីស្ថាន អ៊ីរ៉ង់ និងអាហ្វហ្កីស្ថាន។ ប៉ុន្តែតាមការមើលឃើញជាក់ស្តែងបេក្ខភាពប្រទេសមួយចំនួន នៅតែជារឿងចម្រូងចម្រាស់ដែលពិបាកឲ្យស្ថាប័ននេះទទួលយក។ ជាឧទាហរណ៍អ៊ីរ៉ង់ ព្រោះតែប្រទេសនេះនៅជាប់បញ្ហាកម្មវិធីនុយក្លេអ៊ែរ។ ចំណែកម៉ុងហ្កោលឯណោះវិញ បើទោះជាបានដាក់ពាក្យក្លាយជារដ្ឋអង្កេតការណ៍ក៏ដោយ ក៏ប្រទេសនេះនៅស្ទាក់ស្ទើ ក្រែងថាការក្លាយជាសមាជិកពេញសិទ្ធិនឹងធ្វើឲ្យប៉ះពាល់ដល់ប្រយោជន៍ខ្លួនជាមួយប្រទេសលោកខាងលិច៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2797.txt	ទោះជាសហភាពអឺរ៉ុបនិងរុស្ស៊ីតានតឹងនឹងគ្នាដោយសារវិបត្តិជម្លោះអ៊ុយក្រែន ទោះជាអឺរ៉ុបដាក់ទណ្ឌកម្មលើរុស្ស៊ី ក៏ក្រុមហ៊ុនឧស្ម័នរុស្ស៊ីនិងអឺរ៉ុបនៅតែខំប្រឹងចាប់ដៃគ្នាឡើងវិញ ដើម្បីបំពេញតំរូវការក្នុងស្រុកដែរ។ នៅថ្ងៃ១៨មិថុនាម្សិលមិញ ក្នុងវេទិកាសេដ្ឋកិច្ចអន្តរជាតិនៅក្រុងSaint-Pétersbourg ក្រុមហ៊ុនឧស្ម័នយក្សរុស្ស៊ី Gazprom និងក្រុមហ៊ុនShellរបស់អង់គ្លេសនិងហូឡង់ ក្រុមហ៊ុនEONអាល្លឺម៉ង់ និងOMV អូទ្រីស បានចុះហត្ថលេខាព្រមព្រៀងគ្នាលើបែបបទបង្ហាញពីទិសដៅសាងសង់បំពង់ឧស្ម័នថ្មីមួយ កាត់តាមសមុទ្របាល់ទិក ស្ថិតនៅចន្លោះប្រទេសរុស្ស៊ីនិងអាល្លឺម៉ង់។	សូមស្តាប់ការបកស្រាយរបស់ ព្រំសឿន សូលីណា៖ គ្រាន់តែនៅថ្ងៃទី១នៃការបើកវេទិកាសេដ្ឋកិច្ចអន្តរជាតិនៅក្រុងSaint-Pétersbourg មិនទាន់ដឹងអីផង ក្រុមហ៊ុនឧស្ម័នអឺរ៉ុបបាននាំគ្នាចាប់ដៃជាមួយរុស្ស៊ី បង្ហាញទំនុកចិត្តគ្នាទៅវិញទៅមក ដើម្បីសង់បំពង់ឧស្ម័នទៅហើយ រឿងអីដែលថា អឺរ៉ុបនិងរុស្ស៊ីអាចចៀសគ្នារួចនោះ។ ហេតុការណ៍នេះសបង្ហាញថា ទោះបីជាសហភាពអឺរ៉ុបដាក់ទណ្ឌកម្មលើរដ្ឋាភិបាលក្រុងម៉ូស្គូកន្លងមកក្តី ទោះបីជាអឺរ៉ុបខំក្អកដាក់រុស្ស៊ីដើម្បីផ្គាប់ចិត្តអាមេរិកដែលកំពុងតានតឹងនឹងរុស្ស៊ីដែរនោះក្តី ក៏ក្រុមហ៊ុនឧស្ម័នអឺរ៉ុបនិងរុស្ស៊ីនៅតែគិតប្រយោជន៍រកស៊ីជាធំ។ ប្រយោជន៍ពេលនេះគឺធំណាស់ ព្រោះបំពង់ឧស្ម័នដែលត្រូវសង់ចន្លោះប្រទេសរុស្ស៊ីទៅនឹងអាល្លឺម៉ង់ មានលទ្ធភាពផលិតឧស្ម័នបានដល់ទៅ៥៥ ០០០លានម៉ែត្រគូប ក្នុងមួយឆ្នាំ។ ពាក្យចាស់ខ្មែរយើងពោលថា "ស្អប់ជំពប់លើ" គឺចែងត្រូវនឹងទំនាក់ទំនងរវាងរុស្ស៊ីនិងអឺរ៉ុប ក្នុងពេលបច្ចុប្បន្នណាស់។ រុស្ស៊ីនិងអឺរ៉ុបចៀសគ្នាមិនរួចទេ។ តាំងពីអឺរ៉ុបដាក់ទណ្ឌកម្មលើរុស្ស៊ី នៅខែមិនា ឆ្នាំ២០១៤ ដោយសាររុស្ស៊ីលេបតំបន់គ្រីមេរបស់អ៊ុយក្រែនមក ការផលិតឧស្ម័ននៅអឺរ៉ុបមានការធ្លាក់ចុះ ខណៈតំរូវការក្នុងស្រុកចេះតែកើនឡើង។ ដូច្នេះ ក្រុមហ៊ុនឧស្ម័នអឺរ៉ុបមិនអាចទាត់ចោលដៃគូរុស្ស៊ីបានទេ។ រុស្ស៊ីជាប្រទេសតែមួយគត់ដែលផ្គត់ផ្គង់ឧស្ម័នដល់អឺរ៉ុបក្នុងតម្លៃថោកសមរម្យ។ ម្យ៉ាង រុស្ស៊ីនិងអឺរ៉ុបមានទំនាក់ទំនងសេដ្ឋកិច្ចពាណិជ្ជកម្មនឹងគ្នាធំធេងណាស់។ សហភាពអឺរ៉ុបប្រហែលជាទើសទ័លក្នុងចិត្តមិនតិចទេដែលខ្លួនត្រូវការរុស្ស៊ីចៀសមិនរួច ព្រោះអឺរ៉ុបមិនត្រឹមតែខឹងរុស្ស៊ីរឿងជម្លោះភាគខាងកើតអ៊ុយក្រែនទេ អឺរ៉ុបថែមទាំងពន្យារទណ្ឌកម្មលើរុស្ស៊ីរហូតដល់ដើមឆ្នាំ២០១៦ទៀតផង។ ទន្ទឹមនេះដែរ ពេលនេះ អឺរ៉ុបក៏កំពុងគាំទ្រអាមេរិកដែលចង់ពង្រាយអាវុធធុនធ្ងន់ក្នុងទឹកដីខ្លួន ជាប់ព្រំដែនរុស្ស៊ីទៀត។ ដើម្បីកុំអោយអាមេរិកអន់ចិត្ត គេសង្កេតឃើញថា ក្នុងថ្ងៃបើកវេទិកាសេដ្ឋកិច្ចនៅរុស្ស៊ីម្សិលមិញនេះ ប្រធានធំៗនៃបណ្តាក្រុមហ៊ុនជាតិអឺរ៉ុប បាននាំគ្នាអវត្តមានច្រើននាក់។ ប៉ុន្តែ បើមើលទៅ វាគ្រាន់តែជាការសំដែងឆាកល្ខោនប៉ុណ្ណោះ ព្រោះថា វាមិនបានហាមឃាត់ក្រុមហ៊ុនឧស្ម័នរុស្ស៊ីនិងអឺរ៉ុបមិនអោយចាប់ដៃគ្នាទេ។ ដោយឡែក ទណ្ឌកម្មដែលអឺរ៉ុបដាក់លើរុស្ស៊ីក៏បានប៉ះពាល់រុស្ស៊ីខ្លះៗដែរ។ ជាក់ស្តែង ផលិតផលក្នុងស្រុកសរុបរបស់រុស្ស៊ីបានធ្លាក់ចុះ៣ភាគរយ។ ប្រជាជនក្នុងស្រុករុស្ស៊ីមិនសូវមានប្រាក់ចាយវាយដូចមុនទៀត។ ទោះយ៉ាងនេះក្តី លោកពូទីននៅតែអួតថា ទណ្ឌកម្មអឺរ៉ុបមិនបានប៉ះពាល់រុស្ស៊ីទេ។ ប៉ុន្តែ រឿងអីរុស្ស៊ីអាចកាត់ផ្តាច់ពីអឺរ៉ុបដែលជាអតិថិជនឧស្ម័នជាប្រវត្តិសាស្ត្រមកហើយដែរនោះ។ ទាំងអឺរ៉ុបទាំងរុស្ស៊ីត្រូវតែបន្ទន់ជំហរដាក់គ្នាបន្តិចវិញហើយ ដោយសារតែទំនាក៉ទំនងរកស៊ីដ៏ធំធេងនេះ។ បើអឺរ៉ុបខ្លាំងដៃជ្រុលដាក់រុស្ស៊ី អឺរ៉ុបក៏ត្រូវខាតធ្ងន់ដែរ។ ក្រុមហ៊ុនអឺរ៉ុបដែលកំពុងរកស៊ីនៅរុស្ស៊ីត្អូញត្អែរមិនតិចទេ ចំពោះការដែលប្រជាជនរុស្ស៊ីមិនសូវចាយវាយលុយទិញទំនិញរបស់ខ្លួន ដូចពេលមុនៗនោះ។ ខំយកចិត្តអាមេរិកមិនជានាំចំណេញអ្វីដល់អឺរ៉ុបទេ។ ចូរកុំភ្លេចថា អាមេរិកមិនសូវមានទំនាក៉ទំនងរកស៊ីជាមួយរុស្ស៊ីប៉ុន្មានទេ ដូច្នេះ អាមេរិកឈ្លោះគ្នាជាមួយរុស្ស៊ីគឺមិនសូវខាតធ្ងន់កទេ។ តែបើអឺរ៉ុបឈ្លោះជាមួយរុស្ស៊ីវិញ គឺខាតបង់តែម្តង។ ម្យ៉ាង បើអត់អឺរ៉ុប ក៏រុស្ស៊ីនៅមានអតិថិជនឧស្ម័នផ្សេងទៀត ដូចជាចិនដែរ។ ពេលនេះទៀត រុស្ស៊ីក៏ប្រហែលកំពុងសម្លឹងមើលទីផ្សារនៅបណ្តាប្រទេសអារ៉ាប់ផងដែរ៕ សូមស្តាប់ការបកស្រាយរបស់ ព្រំសឿន សូលីណា៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2798.txt	កូរ៉េខាងជើងកំពុងតែប្រឈមបញ្ហាគ្រោះរាំងស្ងួតធ្ងន់ធ្ងរមិនធ្លាប់កើតមានឡើងក្នុងរយៈពេលមួយសតវត្សមកនេះ។ បញ្ហាគ្រោះរាំងស្ងួតដល់កម្រិតប្រកាសអាសន្ននេះ អាចនឹងរុញច្រានឲ្យប្រទេសកូរ៉េខាងជើងដែលមានសេដ្ឋកិច្ចបិទជិត គ្មានទំនាក់ទំនងពាណិជ្ជកម្មជាមួយរដ្ឋខាងក្រៅ ក្រៅពីរដ្ឋប្រកាន់របបផ្តាច់ការនោះ ប្រឈមកង្វះស្បៀងនាពេលខាងមុខ។ បញ្ហានេះបានធ្វើឲ្យមេដឹកនាំកំពូលកូរ៉េខាងជើង ព្រួយបារម្ភផងដែរ។ នេះបើតាមព័ត៌មានរដ្ឋកូរ៉េខាងជើង KCNA។	គ្រោះរាំងស្ងួតធ្ងន់ធ្ងរបានក្លាយជាបញ្ហាប្រឈមខ្លាំងរបស់ប្រជាជនកូរ៉េខាងជើង។ គ្រោះមហន្តរាយនេះមិនធ្លាប់កើតមានឡើងទាល់តែសោះក្នុងរយៈពេលមួយសតវត្សមកនេះ ហ់ើយគេវាយតម្លៃថា បញ្ហាគ្រោះរាំងស្ងួតនឹងបង្កបញ្ហាធ្ងន់ធ្ងរដល់សង្គមកូរ៉េខាងជើងជាពិសេសបញ្ហាកង្វះស្បៀងសម្រាប់បរិភោគរបស់ប្រជាជន។ យោងតាមអ្នកជំនាញ បើសិនគ្រោះរាំងស្ងួតបន្តអូសបន្លាយកាន់តែយូរ កូរ៉េខាងជើងចៀសមិនផុតពីប្រឈមកង្វះស្បៀងធ្ងន់ធ្ងរឡើយ។ ប្រជាជនកូរ៉េខាងជើងកំពុងតែជួបការលំបាកខ្លាំងព្រោះធ្វើផលដំណាំកសិកម្មមិនកើត ហើយដំណាំកសិកម្មបែរជាក្រៀមស្រពោន ដោយដីបែកក្រហែងគ្មានទឹកសោះនោះ។ យោងតាមសារព័ត៌មានរដ្ឋកូរ៉េ KCNA ខេត្តសំខាន់ៗដែលមានសក្តានុពលផ្នែកកសិកម្ម ដូចជា Hwangae និង Pyongan កំពុងតែក្សត់ទឹកសម្រាប់ប្រើប្រាស់ដើម្បីដាំដុះធ្វើកសិម្ម ហើយគ្មានភ្លៀងធ្លាក់សោះ ។ចំណែកស្ថាប៏័នអង្គការសហប្រជាជាតិ បានឲ្យដឹងជុំវិញបញ្ហាគ្រោះរឹងស្ងួតនេះថា បច្ចុប្បន្ននេះប្រជាជនកូរ៉េខាងជើងរហូតដល់ ១៨លាននាក់កំពុងប្រឈមមុខជាមួយបញ្ហាស្បៀង និងកង្វះអាហារូបត្ថម្ភរួចទៅហើយ ហើយបញ្ហាគ្រោះរាំងស្ងួតនេះទៀតនឹងរឹតតែធ្វើឲ្យបញ្ហាធ្ងន់ធ្ងរកើតឡើងមិនខាន។ សូមបញ្ជាក់បន្តិចថា ប្រទេសនេះធ្លាប់ប្រឈមបញ្ហាគ្រោះរាំងស្ងួតម្តងដែរអំឡុងឆ្នាំ ១៩៩០ ដែលកាលនោះគ្រោះរាំងស្ងួតបានធ្វើឲ្យប្រជាជនកូរ៉េខាងជើងរាប់រយនាក់ស្លាប់ដោយសារគ្មានអាហារ ឬស្បៀងសម្រាប់បរិភោគ។ កន្លងមកអង្គការសហប្រជាជាតិ ក្នុងខែមេសាកន្លមក ធ្លាប់អំពាវនាវឲ្យបណ្តាប្រទេសជាមិត្ត និងស្ថាប័នមនុស្សធម៌ជួយផ្តល់ជំនួយជាថវិកាប្រហែល ១១១លានដុល្លារអាមេរិក ដើម្បីផ្គត់ផ្គង់ទីភ្នាក់ងារផ្តល់ជំនួយនិងមនុស្សធម៌ចំនួន៥ ក្នុងគោលបំណងជួយឲ្យពួកគេបន្តប្រតិបត្តិការផ្តល់ស្បៀង ទឹកស្អាត និងរបស់របរចាំបាច់សម្រាប់ទ្រង់ទ្រង់ការរស់នៅរបស់ប្រជាជនកូរ៉េខាងជើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2799.txt	ជម្លោះអ៊ុយក្រែនមិនទាន់ឈានដល់ទីបញ្ចប់ឡើយគិតដល់ត្រឹមថ្ងៃនេះ។ ភាគីជម្លោះ កងកម្លាំងក្រុមឧទ្ទាម និងកងកម្លាំងរដ្ឋាភិបាលនៅបន្តប្រយុទ្ធគ្នានៅភាគខាងកើត មិនខ្វាយខ្វាល់រឿងកិច្ចព្រមព្រៀងសន្តិភាពក្រុងMinsk។ លោកខាងលិចបានប្រកាសជំហររក្សាទណ្ឌកម្មប្រឆាំងរុស្ស៊ីនិងអាចដាក់ទណ្ឌកម្មបន្ថែមបើចាំបាច់ ខណៈពេលដែលភាគីរដ្ឋាភិបាលអ៊ុយក្រែនគ្រោងរៀបចំកិច្ចចរចាសន្តិភាពជំហានបន្ទាប់នៅក្នុងទីក្រុង Minsk បេឡារ៉ុសជាថ្មីសប្តាហ៍ក្រោយ។ ភាគីបី រុស្ស៊ី អង្គការសន្តិសុខអឺរ៉ុប និងអ៊ុយក្រែននឹងមានវត្តមាននៅក្នុងកិច្ចចរចាខាងមុខ ប៉ុន្តែក្រុងគៀវទាត់ចោលសំណើរចូលរួមរបស់មេដឹកនាំក្រុមឧទ្ទាម។ បើគ្មានការទទួលស្គាល់ភាគីក្រុមឧទ្ទាមភាគខាងកើតជាតំណាងមួយក្នុងក្រុមចរចា គេមិនរពឹងថា សន្តិភាពអាចកើតមានងាយៗឡើយ។ ក្រុមឧទ្ទាមកន្លងមកលើកសំណើរសុំកំណែទម្រង់រដ្ឋធម្មនុញ្ញ សុំស្វ័យភាពបន្ថែម បើចង់បានសន្តិភាពពិតប្រាកដ។	សូមស្តាប់ការបកស្រាយរបស់លោក សៅ ផលនិស្ស័យ រយៈពេលប្រហែល ១ឆ្នាំហើយដែលជម្លោះនៅភាគខាងកើតប្រទេសអ៊ុយក្រែននៅតែបន្តអូសបន្លាយ។ មនុស្សជាង៦ពាន់នាក់បានស្លាប់បាត់បង់ជីវិត ខណៈពេលដែលជនស៊ីវិលរាប់លាននាក់រស់នៅដោយលំបាកវេទនាដោយគ្មានជម្រក គេចពីគ្រាប់ផ្លោង។ បញ្ហាអ៊ុយក្រែននៅតែពិបាកដោះស្រាយ និងស្មុគ្រស្មាញ មិនងាយបញ្ចប់។ ភាគីជម្លោះនៅមិនទាន់អាចរកដំណោះស្រាយពេញលេញ និងល្អប្រសើរសម្រាប់ដោះស្រាយបញ្ហានេះដែរ។ កាលពីថ្មីៗនេះ ការប្រយុទ្ធគ្នានៅភាគខាងកើតចាប់ផ្តើមកើនឡើងខ្លាំងជាថ្មីទៀត បើទោះជាភាគីបានព្រមព្រៀងគ្នាអនុវត្តកិច្ចព្រមព្រៀងសន្តិភាពក្រុង Minsk ពាក់កណ្តាលខែកុម្ភៈកន្លងមកក្តី។ បើគ្មានចំណាត់ការ និងការចរចាគ្នាបន្ថែមទេនោះ កិច្ចព្រមព្រៀងសន្តិភាពដែលកំពុងចូលជាធរមាននេះគ្មានន័យអ្វីឡើយ។ លោកខាងលិចមិនបានរកចំណាត់ការអ្វីថ្មីជួយដោះស្រាយវិបត្តិអ៊ុយក្រែន ក្រៅពីបន្តទុកទណ្ឌកម្ម និងអាចដាក់ទណ្ឌកម្មប្រឆាំងរុស្ស៊ីបន្ថែមទៀត ព្រោះទណ្ឌកម្មសហភាពអឺរ៉ុបជិតផុតកំណត់ហើយ។ ១. កិច្ចចរចាត្រីភាគីរៀបចំឡើងពាក់កណ្តាលខែនេះដោយគ្មានមេដឹកនាំក្រុមឧទ្ទាម ដើម្បីធានាថាកិច្ចព្រមព្រៀងសន្តិភាពកន្លមកមិនត្រូវភាគីទាត់ចោល និងបញ្ចប់ជម្លោះ រដ្ឋាភិបាលអ៊ុយក្រែនចាប់ផ្តើមប្រកាសកាលបរិច្ឆេទថ្មីសម្រាប់ការចរចាគ្នាទៀត។ ភាគីបីដែលនឹងមានវត្តមាននៅក្នុងកិច្ចចរចាខាងមុខចន្លោះពីថ្ងៃ១៦ ដល់ថ្ងៃ ២៣ខែមិថុនា ក្នុងនោះមានតំណាងអង្គការសហប្រតិបត្តិការនិងសន្តិសុខអឺរ៉ុប តំណាងរដ្ឋាភិបាលអ៊ុយក្រែន និងរុស្ស៊ីផង។ អតីតប្រធានាធិបតីអ៊ុយក្រែនលោក Leonid Kuchma ដែលនឹងធ្វើតំណាងក្រុងគៀវក្នុងការចរចា បានបញ្ជាក់ កិច្ចចរចាខាងមុខនឹងត្រួសត្រាយផ្លូវសម្រាប់ភាគីក្នុងការឈានទៅបញ្ចប់ជម្លោះដោយនាំភាគីពាក់ព័ន្ធចូលតុចរចា។ មុនចរចាភាគីរដ្ឋាភិបាលក្រេមឡាំង បានស្នើបញ្ចូលមេដឹកនាំតំបន់ភាគខាងកើត Donetsk និងLugansk ក្នុងដំណើរចរចារកសន្តិភាព ប៉ុន្តែមេដឹកនាំអ៊ុយក្រែនបានទាត់ចោលសំណើរនេះហើយ ដោយអះអាងជាមុនថា ក្រុមឧទ្ទាមគ្មានអំណាចអ្វីចូលរួមក្នុងការសម្រេចចិត្តឡើយ។ ការលើកឡើងនេះ យើងអាចទស្សន៍ទាយជាមុនហើយថា គ្មានដំណោះស្រាយណាមួយសមស្របកើតចេញទៅរួចឡើយ បើគ្មានភាគីជម្លោះម្ខាងទៀតចូលក្នុងតុចរចា។ ការចាត់ទុកភាគីម្ខាងជាភាគីមិនស្របច្បាប់របស់ក្រុងគៀវ ជាកំហុសឆ្គង និងជាឧបសគ្គរាំងស្ទះការស្វែងរកសន្តិភាពផងដែរ។ ភាគីតំណាងក្រុមឧទ្ទាមប្រាកដណាស់ថានឹងមិនទទួលយកដំណោះស្រាយ ព្រោះវាមិនឆ្លើយតបអ្វីដែលពួកគេចង់បាន។ យ៉ាងណាក៏ដោយ ការចរចាគ្នាបន្តនេះអាចជាវេទិកាសម្រាប់ភាគីដោះស្រាយបញ្ហាចម្រូងចម្រាសដែលមិនទាន់ត្រូវរ៉ូវគ្នាបាន មុននឹងអាចរកយន្តការសំខាន់អ្វីទៀតសម្រាប់បញ្ចប់ជម្លោះ។ ២. សម្តេចប៉ាប ស្នើលោកពូទីនឲ្យដាក់ចិត្តដាក់កាយជួយដោះស្រាយបញ្ហាអ៊ុយក្រែន ខណៈពេលដែលកិច្ចចរចាកាន់តែខិតជិតមកដល់ រុស្ស៊ីដែលត្រូវបានគេចោទថាជាអ្នកគាំទ្រក្រុមឧទ្ទាមភាគខាងកើតដោយផ្តល់លុយកាក់ផង អាវុធផងនោះ ចាំបាច់ត្រូវរៀបចំសំណើរច្បាស់លាស់ក្នុងនាមជាតំណាងភាគីម្ខាងក្នុងការចរចា។ ក្នុងក្រសែរភ្នែកលោកខាងលិច លោកវ្ល៉ាឌីមៀ ពូទីនជាមនុស្សតែម្នាក់ដែលអាចបញ្ជាក្រុមឧទ្ទាមឲ្យដាក់អាវុធចុះ ឈប់ប្រយុទ្ធ ដូច្នេះបានជាគេនាំគ្នាព្រួតដាក់ទណ្ឌកម្មរុស្ស៊ីបង្ខំលោក ពូទីនឲ្យដកដៃឈប់គាំទ្រក្រុមឧទ្ទាម។ កាលពីម្សិលមិញនេះ សម្តេចប៉ាប ហ្វ្រង់ស៊ីស មេដឹកនាំសាសនាគ្រឹស្ត្រនៃបុរីវ៉ាទីកង់ បានអំពាវនាវឲ្យប្រមុខរដ្ឋរុស្ស៊ីដាក់ចិត្តដាក់កាយជួយដោះស្រាយវិបត្តិនៅអ៊ុយក្រែន ដើម្បីបញ្ចប់គ្រោះមហន្តរាយមនុស្សជាតិ។ មេដឹកនាំសាសនានេះបានប្រាប់លោក ពូទីនដូច្នេះនៅពេលលោកជួបពិភាក្សាលក្ខណៈទ្វេភាគីជាមួយលោក ពូទីនរយៈពេល៥០នាទី។ ក្រោយជំនួបផ្លូវការមេដឹកនាំទាំងពីរបានឯកភាពថានឹងប្រើប្រាស់រាល់វិធានការ និងការសន្ទនារដើម្បីបញ្ចប់ជម្លោះបង្ហូរឈាមគ្នានៅភាគខាងកើត។ គេរំពឹងថា មេដឹកនាំសាសនាខាងលើនឹងអាចប្រើប្រាស់ឥទ្ធិពលរបស់លោកក្នុងការជួយនាំភាគីដោះស្រាយបញ្ហាអ៊ុយក្រែនជោគជ័យ ដូចដែលលោកធ្លាប់ជួយផ្សះផ្សាគុយបា និងអាមេរិកកន្លងមកដែរ។ ប្រធានាធិបតីរុស្ស៊ីបានអញ្ជើញទៅទស្សនកិច្ចនៅអ៊ីតាលី ដែលជាកន្លែងដែលអ្នកនយោបាយកំពុងខ្វែងគំនិតគ្នារឿងបន្តដាក់ទណ្ឌកម្មប្រឆាំងរុស្ស៊ី។ លោកបានជួបពិភាក្សាជាមួយនាយករដ្ឋមន្ត្រីអ៊ីតាលីលោក MatteoRenzi និងអតីតនាយករដ្ឋមន្ត្រីអ៊ីតាលីSilvio Berlusconiផង។ ៣.កំណែទម្រង់រដ្ឋធម្មនុញ្ញអ៊ុយក្រែន ចំណុចស្នូលនៃការកសាងសន្តិភាព? គ្មានឡើយការលើកឡើងពីការកែទម្រង់រដ្ឋធម្មនុញ្ញនៅអ៊ុយក្រែន មុនការពិភាក្សានៅ Minsk ដោយភាគីអ៊ុយក្រែន។ តាមពិតទៅបញ្ហាកែទម្រង់ស្ថានប័ននយោបាយ និងកែប្រែរដ្ឋធម្មនុញ្ញផ្តល់ស្វយ័តភាពដល់ខេត្តភាគខាតកើតនៅតែជាបញ្ហាស្នូលជួយឲ្យភាគីសម្រេចជោគជ័យក្នុងការបញ្ចប់ជម្លោះ ប៉ុន្តែភាគីរដ្ឋាភិបាលអ៊ុយក្រែន មិនមានឆន្ទៈធ្វើឡើយ។ ប៉ុន្មានថ្ងៃមុននេះតំណាងខេត្តភាគខាងកើតមានបញ្ជូនសំណើកែទម្រង់រដ្ឋធម្មនុញ្ញ និងការបោះឆ្នោតក្នុងតំបន់ពួកគេ។ បើផ្តល់ស្វយ័តភាពបន្ថែមផ្នែករដ្ឋបាលនិងហិរញ្ញវត្ថុដល់តំបន់ពួកគេ បញ្ហានឹងប្រសើរឡើងហើយពួកគេលែងទាមទារផ្តាច់ខ្លួនទៀតដែរ។ ប៉ុន្តែសម្រាប់រដ្ឋាភិបាលោក Petro Poroshenkoដាច់ណាត់ថាមិនផ្តល់ស្វយ័តភាពដល់បណ្តាខេត្តទាំងនោះទេ ប៉ុន្តែមានឆន្ទៈត្រឹមធ្វើវិមជ្ឈការអំណាចបន្ថែមប៉ុណ្ណោះ។ រដ្ឋាភិបាលក្រុងគៀវជឿថា បើឲ្យស្វយ័តភាព មុនឬក្រោយខេត្តទាំងនោះបន្តផ្តាច់ខ្លួនម្តងមួយៗដូច Crimea ដែរ។ បើតាមការមើលឃើញជាក់ស្តែង ចំណុចចែងក្នុងសំណើវិសោធនកម្មរដ្ឋធម្មនុញ្ញដែលប្រជាជនភាគខាតកើតស្នើសុំអនុលោមតាមកិច្ចព្រមព្រៀងក្រុង Minsk ដែលនៅជាធរមានប៉ុណ្ណោះ៕ សូមស្តាប់ការបកស្រាយរបស់លោក សៅ ផលនិស្ស័យ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_280.txt	មីយ៉ាន់ម៉ា បានផុងក្នុងសង្គ្រាមស៊ីវិលរ៉ាំរ៉ៃ និងវិបត្តិមនុស្សធម៌ ចាប់តាំងពីយោធា ធ្វើរដ្ឋប្រហារទម្លាក់រដ្ឋាភិបាលឈ្នះឆ្នោតលោកស្រី អ៊ុងសាន ស៊ូជី ក្នុងខែកុម្ភៈ ឆ្នាំ២០២១។	សមាជិកអាស៊ានមួយនេះ កំពុងជួបសភាពយ៉ាប់យ៉ឺនយ៉ាងខ្លាំង។ ការប៉ះទង្គិចប្រដាប់អាវុធរវាងភាគីយោធា និងក្រុមប្រដាប់អាវុធអង្គការជនជាតិភាគតិច (EAO) មានសភាពធ្ងន់ធ្ងរ។ សេដ្ឋកិច្ច និងទំនាក់ទំនងជាដៃគូទាំងក្នុងនិងក្រៅតំបន់របស់មីយ៉ាន់ម៉ា កំពុងមានភាពឯកោ។ ប្រជាជន ស្លាប់និងរបួស រងទុក្ខវេទនា ភៀសខ្លួន និងប្ដូរកន្លែងរស់នៅស្ទើរតែជាទម្លាប់។ ការដោះស្រាយតែក្នុងចំណោមភាគីពាក់ព័ន្ធក្នុងប្រទេស នៅតែមិនអាចទៅរួច។ ក្រោយរដ្ឋប្រហារយោធា មេដឹកនាំអាស៊ាន កាលពីថ្ងៃទី២៤ ខែមេសា ឆ្នាំ២០២១ បានជួបជុំគ្នា នៅទីក្រុងហ្សាការតា ឥណ្ឌូណេស៊ី ដោយបានដាក់ចេញកិច្ចព្រមព្រៀងឯកច្ឆន្ទ ៥ចំណុច ដើម្បីជួយសម្រួលលើការដោះស្រាយវិបត្តិនៅមីយ៉ាន់ម៉ា។ កិច្ចព្រមព្រៀងជាឯកច្ឆន្ទ ៥ចំណុចមានដូចជា ការបញ្ឈប់អំពើហិង្សាទាំងអស់នៅមីយ៉ាន់ម៉ា, ការដោះស្រាយជម្លោះ ដោយសន្តិវិធី, តួនាទីបេសកជនពិសេសរបស់ប្រធានអាស៊ាន ត្រូវសម្របសម្រួលកិច្ចសន្ទនា, ការផ្តល់ជំនួយមនុស្សធម៌ទៅមីយ៉ាន់ម៉ា និងបេសកជនពិសេស និងប្រតិភូ ត្រូវធ្វើដំណើរទៅមីយ៉ាន់ម៉ា ដើម្បីជួបសន្ទនាជាមួយភាគីពាក់ព័ន្ធ។ ការអនុវត្តកិច្ចព្រមព្រៀងខាងលើជាទូទៅ បានសម្រេច ត្រឹមតែ៣ប៉ុណ្ណោះ ខណៈគោលដៅសំខាន់២ចំណុចទៀត មិនទាន់អាចអនុវត្តបាន។ ជាក់ស្ដែង កម្ពុជាក្រោមរដ្ឋាភិបាលសម្ដេចតេជោ ហ៊ុន សែន នាយករដ្ឋមន្រ្តីកម្ពុជា កាលពីឆ្នាំ២០២២ បានសម្រេចកិច្ចព្រមព្រៀងនេះតែ៣ចំណុច ពោលគឺ ការចាត់តាំង ប្រាក់ សុខុន រដ្ឋមន្រ្តីការបរទេស ជាបេសកជនពិសេស, ជំនួយមនុស្សធម៌ដល់មីយ៉ាន់ម៉ា និងការធ្វើទស្សនកិច្ចបេសកជន ដើម្បីពិភាក្សាជាមួយរដ្ឋាភិបាលយោធាមីយ៉ាន់ម៉ា និងភាគីពាក់ព័ន្ធ។ ដោយឡែក ការបញ្ឈប់អំពើហិង្សា និងការពិភាក្សារកដំណោះស្រាយរវាងភាគីរដ្ឋាភិបាលយោធា និងក្រុម EAO មិនមានលទ្ធផលឡើយ។ វាមានហេតុផលមួយចំនួន ដែលអាស៊ាន នៅតែមិនអាចដោះស្រាយវិបត្តិមីយ៉ាន់ម៉ាបាន។ កន្លងមក ភាគីជម្លោះនៅមីយ៉ាន់ម៉ា មិនខ្វាយខ្វល់លើការអនុវត្តកិច្ចព្រមព្រៀងជាឯកច្ឆន្ទ ៥ចំណុចឡើយ ដោយការប្រយុទ្ធគ្នា បន្តកើតមាននៅតំបន់ជាច្រើនក្នុងមីយ៉ាន់ម៉ា។ កម្លាំងប្រដាប់អាវុធជនជាតិភាគតិច បានដណ្តើម និងកាន់កាប់មូលដ្ឋាន និងប៉ុស្តិ៍យោធាមីយ៉ាន់ម៉ាជាច្រើន។ ចំណែកហេតុផលមួយទៀត គឺគោលការណ៍អាស៊ាន ដែលអនុវត្តការមិនជ្រៀតជ្រែកកិច្ចការផ្ទៃក្នុងរបស់ប្រទេសជាសមាជិក។ មាត្រា២ នៃធម្មនុញ្ញអាស៊ាន បានចែងថា រដ្ឋសមាជិកមិនត្រូវជ្រៀតជ្រែកកិច្ចការផ្ទៃក្នុងរបស់ប្រទេសសមាជិកដទៃ, គោរពអធិបតេយ្យភាព និងបូរណភាពដែនដីគ្នាទៅវិញទៅ។ គោលការណ៍ទាំងនេះ បានរារាំងអាស៊ាន និងសមាជិក ក្នុងការលូកដៃរឿងផ្ទៃក្នុងមីយ៉ាន់ម៉ា។ ហេតុផលទាំងអស់នេះ ធ្វើឱ្យលទ្ធភាពដោះស្រាយវិបត្តិមីយ៉ាន់ម៉ាដែលនឹងអាចលើកឡើងក្នុងកិច្ចប្រជុំអាស៊ាន ក្នុងខែតុលាខាងមុខ នៅតែមិនអាចដោះស្រាយចេញ។ កម្ពុជាក្នុងនាមជាសមាជិកអាស៊ាន កន្លងមក បានចូលរួមចំណែកក្នុងការដោះស្រាយបញ្ហាមីយ៉ាន់ម៉ាទាំងលើវិបត្តិនយោបាយ និងមនុស្សធម៌។ តួយ៉ាង កម្ពុជាបានផ្ដល់នូវជំនួយមនុស្សធម៌ដូចជា ម៉ាស ថវិកា និងគ្រឿងបរិក្ខារពេទ្យផ្សេងៗអំឡុងពេលជម្ងឺកូវីដ-១៩ រាតត្បាត។ បន្ថែមពីនេះ សម្ដេច ហ៊ុន សែន បានបង្កើតជំនួបទ្វេភាគីជាមួយលោក មីន អ៊ុងឡាំង ជាបន្តបន្ទាប់ ដើម្បីពិភាក្សាលើវិបត្តិ និងស្នើជួបលោកស្រីស៊ូជី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2800.txt	បក្សប្រឆាំងដាណឺម៉ាកបានប្រកាសជ័យជម្នះក្នុងការបោះឆ្នោតសភានៅថ្ងៃសុក្រនេះ ក្រោយការបោះឆ្នោតម្សិលមិញនេះ។ នាយករដ្ឋមន្ត្រីជិតផុតអាណត្តិបានត្រូវចុះចេញពីតំណែង ហើយក៏បានលាលែងចេញពីតួនាទីជាប្រធានបក្សផងដែរ។ ការឈ្នះឆ្នោតរបស់បក្សប្រឆាំងនៅដាណឺម៉ាក អាចបញ្ជាក់ថា បក្សអំណាចមិនអាចមានលទ្ធភាពដោះស្រាយបញ្ហារបស់ប្រជាជនបានឡើយ។	លោក មុំ ពិទូរ្យ លម្អិតព័ត៌មាននេះ ក្រោយការបោះឆ្នោតសភាម្សិលមិញនៅដាណឺម៉ាក លទ្ធផលបានបង្ហាញថា គណបក្សកាន់អំណាចកណ្តាលនិយមនិន្នាការឆ្វេងបាត់បង់សម្លេងគាំទ្រយ៉ាងច្រើននិងចាញ់ឆ្នោតថែមទៀត។ គណបក្សប្រឆាំងដែលរួមគ្នាមានគណបក្សសេរីភាព និងគណបក្សកណ្តាលនិន្នាការស្តាំផងនោះបានប្រកាសជ័យជម្នះនឹងត្រៀមបង្កើតរដ្ឋាភិបាលថ្មីដឹកនាំប្រទេសនាពេលខាងមុខ។ គណបក្សកាន់អំណាចដែលដឹកនាំដោយលោកស្រី HelleThorning-Schmidt នាយករដ្ឋមន្ត្រីជិតផុតអាណត្តិ និងជានាយករដ្ឋមន្ត្រីស្ត្រីដំបូងបំផុតរបស់ដាណឺម៉ាកបានទទួលអាសនៈត្រឹម ៨៥ប៉ុណ្ណោះ។ លោកស្រីបានប្រកាសទទួលស្គាល់លទ្ធផល ដោយថ្លែងទៅកាន់សមាជិក សមាជិការរបស់លោកស្រី ក្រោយលទ្ធផលបោះឆ្នោតបញ្ចេញជាផ្លូវការថា លោកស្រីនឹងចុះចេញពីតំណែង ហើយលាលែងពីតួនាទីជាប្រមុខបក្សផងដែរ។ ការលាលែងពីតំណែងប្រធានបក្សប្រឆាំងនេះ គឺដើម្បីបង្ហាញពីការទទួលខុសត្រូវ របស់លោកស្រី ដែលមិនអាចយកជ័យជម្នះជូនបក្សបាន។ លោកស្រីនាយករដ្ឋមន្ត្រីខាងលើ បានឡើងកាន់អំណាចកាលពីឆ្នាំ ២០១១ ។ ចំណែកគណបក្សប្រឆាំងដែលចងសម្ព័ន្ធភាពគ្នានេះ ត្រៀមខ្លួនរួចរាល់ហើយដើម្បីកាន់កាប់អំណាច ក្រោយទទួលបានអាសនៈនៅសភា ៩០ ។ សម្ព័ន្ធគណបក្សប្រឆាំងនេះដឹកនាំដោយអតីតនាយករដ្ឋមន្ត្រីលោក Lars Lokke Rasmussenដែលលោកបានធ្លាក់ពីតំណែងនៅក្នុងឆ្នាំ ២០១១ ក្រោយការបោះឆ្នោតសាកល។ ជ័យជម្នះគណបក្សប្រឆាំងជាសញ្ញាមួយបញ្ជាក់ថា អតីតនាយករដ្ឋមន្ត្រីរូបនេះ នឹងឡើងមកកាន់អំណាចជាថ្មីទៀតហើយ។ ជារឿងធម្មតានៅក្នុងឆាកនយោបាយដាណឺម៉ាក មានត្រឹមគណបក្សតូចៗ ចងសម្ព័ន្ធគ្នាចូលរួមប្រកួតក្នុងការបោះឆ្នោត ហើយម្យ៉ាងរដ្ឋាភិបាលដាណឺម៉ាកភាគច្រើនត្រូវដឹកនាំដោយបក្សតូចរួមគ្នានេះផងដែរ។ តាំងពីឆ្នាំ ១៩០៩មក គ្មានគណបក្សណាមួយអាចមានលទ្ធភាពដណ្តើមយកអាសនៈភាគច្រើននៅក្នុងសភា និងបង្កើតរដ្ឋាភិបាលដោយគ្មានគណបក្សចម្រុះគ្នាឡើយ។ ដោយឡែក ក្រោមច្បាប់ស្តីពីការបោះឆ្នោតរបស់ដាណឺម៉ាក សមាជិកសភា ១៧៥ ក្នុងចំណោម ១៧៩រូបនៅក្នុងសភាទាំងមូលត្រូវបោះឆ្នោតជ្រើសរើសដោយប្រជាជនរស់នៅក្នុងទឹកដីដាណឺម៉ាកផ្ទាល់ ចំណែកសមាជិកបួននាក់ផ្សេងទៀតត្រូវជ្រើសរើសដោយប្រជាជននៅកោះ Greenland និងកោះ Faroe ដែលជាដែនដីស្វយ័តរបស់ដាណឺម៉ាក៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2801.txt	ប្រមុខរដ្ឋកេនយ៉ាអំពាវនាវឲ្យមេដឹកនាំអាហ្វ្រិកផ្សេងទៀតឈប់ទទួលជំនួយបរទេសជាពិសេសជំនួយលោកខាងលិច មុនកិច្ចប្រជុំកំពូលសហភាពអាហ្វ្រិក។ ការស្នើសុំនេះមិនមែនជា គោលនយោបាយរបស់រដ្ឋាភិបាលកេនយ៉ាងឡើយ ប៉ុន្តែប្រធានាធិបតីបញ្ជាក់ថា ប្រទេសក្រីក្រ ដូចអាហ្វ្រិកត្រូវឈប់ទទួលយកជំនួយបរទេស ព្រោះរាលជំនួយមានដាក់លក្ខខណ្ឌដែលពិបាក ទទួលយកនិងធ្វើឲ្យរដ្ឋអាហ្វ្រិកគ្មានសេរីភាពនិងមិនអាចដើរទៅរកភាពរីកចម្រើនរហ័សឡើយ។	រាយការណ៍ព័ត៌មានលម្អិតដោយ លោក រឿន ភារុន នេះជាលើកទីមួយដែលគេឃើញមេដឹកនាំអាហ្វ្រិកស្រែកដង្ហើយឲ្យបណ្តាមេដឹកនាំអាហ្វ្រិក ឯទៀតឈប់ត្រេកត្រអាល ចំពោះការទទួលបានជំនួយលោកខាងលិច។ ម្សិលមិញនេះ មុនបើកិច្ចប្រជុំកំពូលសហភាពអាហ្វ្រិកនៅទីក្រុង Johannesburg ប្រទេសអាហ្វ្រិកខាងត្បូង ប្រធានាធិបតីកេនយ៉ាលោក Uhuru Kenyatta បានប្រកាសអំពាវនាវដល់បណ្តាមេដឹកនាំ ជាប្រមុខរដ្ឋ ប្រមុខរដ្ឋាភិបាលនៃសហភាពអឺរ៉ុបទាំង៥៤រដ្ឋ ពិចារណាឈប់ពឹងផ្អែកជំនួយ បរទេសសម្រាប់ការអភិវឌ្ឍន៍ប្រទេសជាតិទៀត។ មេដឹកនាំកេនយ៉ារូបនេះបានសង្កត់ធ្ងន់ថា វាល្មមដល់ពេលដែលរដ្ឋអាហ្វ្រិករៀនរស់ដោយ គ្មានជំនួយបរទេសហើយ ហើយវាក៏ជាពេលដែលមេដឹកនាំអាហ្វ្រិកត្រូវគិតដែរ ថាភាពរីកចម្រើន សុខដុមរមនា និងវិបុលភាពរដ្ឋនៅអាហ្វ្រិកមិនមែនដោយសារអង្គុយចាំ អ្នកក្រៅជួយឡើយ។ អ្វីដែលសំខាន់ ប្រមុខរដ្ឋកេនយ៉ាខាងលើបានបញ្ជាក់យ៉ាងច្បាស់ថា ជំនួយលោកខាងលិចភ្ជាប់ជាមួយលក្ខខណ្ឌមិនអាចទទួលយកបាន ហើយបើអាហ្វ្រិកនៅតែ បន្តទទួលយកទៀតវាប្រាកដណាស់ថាពួកគេនឹងបន្តស្ថិតក្រោមឥទ្ធិពលរបស់គេ និងគ្មានសិទ្ធិសេរីភាពពេញលេញក្នុងនាមជារដ្ឋអធិបតេយ្យមួយឡើយ។ ការឈប់ទទួលជំនួយបរទេស ជារឿងសាមញ្ញសម្រាប់កេនយ៉ាទៅហើយ ព្រោះប្រទេសនេះ លូតលាស់ទៅមុខដោយពឹងលើជំនួយចន្លោះពី ៥ទៅ ៦ភាគរយនៃចំណូលសរុបរបស់ខ្លួន ប៉ុណ្ណោះ។ ដែលនេះមានន័យថា បើទោះជាកេនយ៉ាឈប់ទទួលជំនួយ ក៏គ្មានអ្វីប៉ះពាល់ដល់ ការរីកលូតលាស់ទៅមុខរបស់ប្រទេសជាតិដែរ។ យ៉ាងណាមិញ ប្រទេសជាច្រើននៅអាហ្វ្រិកបន្តរស់នៅដោយពឹងផ្អែកលើជំនួយបរទេស ជាពិសេសជំនួយបណ្តាប្រទេសធំៗដូចជា រដ្ឋសហភាពអឺរ៉ុប អាមេរិក និងចក្រភពអង់គ្លេស ជាដើម ដែលពួកគេពិតជាលំបាកក្នុងការប្រកាសឈប់ទទួលជំនួយនោះ។ វាជារឿងដែល ជៀសមិនផុតឡើយ ដែលលុយជំនួយលោកខាងលិចមានភ្ជាប់ជាមួយនូវលក្ខន្តិកៈ ច្រើនសម្រាប់រដ្ឋដែលត្រូវការជំនួយ ហើយរដ្ឋដែលទទួលជំនួយ ត្រូវធ្វើតាមបង្គាប់គេ និងផ្គាប់ចិត្តគេដូចគ្នាដែរ។ សូមបញ្ជាក់បន្តិចថា កេនយ៉ារស់នៅដោយគ្មានជំនួយបរទេសនៅចន្លោះឆ្នាំ ១៩៩១ ក្រោយពេលដែលម្ចាស់ជំនួយធំផ្តាច់ជំនួយដោយសារខឹងសម្បារនឹងអតីតប្រធានាធិបតី Daniel arapMoi ដែលអនុវត្តគោលនយោបាយរំលោភសិទ្ធិមនុស្សផងនោះ។ រហូតដល់ឆ្នាំ ២០១៣ នៅពេលប្រធានាធិបតី Uhuru Kenyatta ឡើងកាន់តំណែង ទំនាក់ទំនងកេនយ៉ា និងលោកខាងលិចរឹតតែធ្លាក់ចុះ ដោយលោកខាងលិចចោទប្រកាន់មេដឹកនាំ នេះថា បានប្រព្រឹត្តបទឧក្រិដ្ឋប្រឆាំងមនុស្សជាតិមុនពេលបោះឆ្នោតឆ្នាំ២០០។ សំណុំរឿងបង្ក្រាប បាតុករមុនបោះឆ្នោតរបស់រដ្ឋាភិបាលកេនយ៉ា ត្រូវបានបញ្ជូនទៅកាន់តុលាការព្រហ្មទណ្ឌ អន្តរជាតិ ប៉ុន្តែការចោទប្រកាន់ប្រធានាធិបតីខាងលើ ត្រូវបានទម្លាក់ចោលចុងឆ្នាំមុន ព្រោះរដ្ឋអាជ្ញាតុលាការមិនអាចរកភស្តុតាងគ្រប់គ្រាន់មកបញ្ជាក់បានថា លោកពិតជាបាន ប្រព្រឹត្តបទឧក្រិដ្ឋប្រឆាំងមនុស្សជាតិឡើយ៕ រាយការណ៍ព័ត៌មានលម្អិតដោយ លោក រឿន ភារុន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2802.txt	ដែលជាម្ចាស់បំណុលក្រិក។ នៅដំណាច់ខែមិថុនានេះ ក្រិកត្រូវសងIMF ជាទឹកប្រាក់១៦០០លានអឺរ៉ូ ខណៈក្រិកស្ទើរតែក្ស័យធនទៅហើយ។	រដ្ឋាភិបាល ក្រិកទ្រាំលែងបាននឹងម្ចាស់បំណុលហើយ ទើបបានជានាយករដ្ឋមន្ត្រីចេញមុខអំពាវនាវអោយប្រជាជនចុះតាមដងផ្លូវ ដើម្បីបរិហារម្ចាស់បំណុល។ ក្រុងអាថែនទើបបានប្រកាសថា បើមិនអាចសម្រេចកិច្ចព្រមព្រៀងជាមួយម្ចាស់បំណុលដើម្បីទទួលបានជំនួយ ថ្មីទេនោះ ក្រិកប្រហែលគ្មានលទ្ធភាពសងបំណុល១ ៦០០លានអឺរ៉ូ អោយមូលនិធិរូបិយវត្ថុអន្តរជាតិ នៅថ្ងៃ៣០មិថុនាខាងមុខទេ។ យោងតាមក្រសួងការបរទេសក្រិក ក្នុងការចរចាបំណុល ធនាគារកណ្តាលអឺរ៉ុប សហភាពអឺរ៉ុប និងមូលនិធិរូបិយវត្ថុអន្តរជាតិដែលជាម្ចាស់បំណុលក្រិក ហាក់មិនទាន់ត្រៀមខ្លួនដើម្បីសម្រុះសម្រួលរកកិច្ចព្រមព្រៀងជាមួយក្រិកនៅឡើយ។ ក្រសួងការបរទេសក្រិកបន្ទោសម្ចាស់បំណុលថា នៅតែទាមទារអោយក្រិកកាត់បន្ថយចំណាយលើប្រាក់សម្រាប់ប្រជាជនចូលនិវត្តន៍។ ក្រិកយល់ថា វាមិនអាចទៅរួចទេ ព្រោះក្រិកកាត់បន្ថយប្រាក់ចូលនិវត្តន៍នេះ៥ឆ្នាំជាប់គ្នាមកហើយ ហើយពលរដ្ឋក្រិកដែលចូលនិវត្តន៍២ភាគ៣ទៀតសោត ក៏កំពុងរស់ក្នុងភាពក្រីក្រ។ ថ្ងៃពុធម្សិលមិញ ធនាគារក្រិកបានចេញរបាយការណ៍ប្រចាំឆ្នាំ ព្រមានរដ្ឋាភិបាលថា បើក្រិកមិនអាចសងលុយម្ចាស់បំណុលដូចការគ្រោងទុកទេនោះ នៅទីបញ្ចប់ក្រិកអាចនឹងចាកចេញពីតំបន់ចាយលុយអឺរ៉ូ ហើយស្រួលមិនស្រួលក៏អាចដកខ្លួនពីសហភាពអឺរ៉ុបបានដែរ។ ដោយសារការព្រមានរបស់ធនាគារមានលក្ខណៈបែបនយោបាយ បក្សកាន់អំណាចឆ្វេងនិយមស៊ីរីហ្សាបានបន្ទោសទៅលោកYannis Stournaras ជាប្រធានធនាគារវិញថា បានដើរហួសពីបន្ទាត់ព្រំដែន ហួសពីតួនាទីរបស់ខ្លួន។ ធនាគារក្រិកត្រូវការជំនួយបន្ទាន់ ៨៣ ១០០លានអឺរ៉ូ។ គេរំពឹងថា ធនាគារកណ្តាលអឺរ៉ុបអាចជួយធនាគារក្រិកបន្ថែមលើនេះបាន១ ១០០លានអឺរ៉ូទៀត ពោលគឺធនាគារក្រិកអាចទទួលបានជំនួយដល់ទៅ៨៤ ១០០លានអឺរ៉ូ។ ដើម្បីចៀសកុំអោយក្រិកនិងម្ចាស់បំណុលប្រេះស្រាំនឹងគ្នា ធនាគារកណ្តាលក្រិកបានអំពាវនាវ អោយរដ្ឋាភិបាលក្រិកនិងម្ចាស់បំណុលចេះបន្ទន់ជំហររៀងៗខ្លួន។ ធនាគារក្រិកសុំអោយរដ្ឋាភិបាលក្រុងអាថែន កាត់បន្ថយការចាយវាយខ្លះ ស្របតាមការចង់បានរបស់ម្ចាស់បំណុល ហើយសុំអោយម្ចាស់បំណុលបញ្ជាក់ច្បាស់ឡើងវិញពីបំណងជួយសម្រាលបំណុលក្រិក ដូចដែលពួកគេបានគ្រោងទុកកាលពីឆ្នាំ២០១២ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2712.txt

បើទោះជារដ្ឋបាលលោកអូបាម៉ាគាំទ្រកិច្ចព្រមព្រៀងនុយក្លេអ៊ែរអ៊ីរ៉ង់ក្តី ក៏នៅសភាអាមេរិក តំណាងរាស្ត្រច្រើនរូប មិនបានពេញចិត្តនឹងកិច្ចព្រមព្រៀងនេះទេ។ ក្នុងនោះក៏មានសមាជិកមកពីបក្សកាន់អំណាចដែរ។ ប្រធានសភាតំណាងរាស្ត្រ John Boehner បានប្រកាសម្សិលមិញថា សមាជិកគណបក្សសាធារណរដ្ឋរបស់លោកនឹងធ្វើគ្រប់បែបយ៉ាងដើម្បីកុំអោយសភាអនុម័តយកកិច្ចព្រមព្រៀងនុយនេះ។

ដើម្បីជំរុញសភាអាមេរិកអោយទទួលកិច្ចព្រមព្រៀង មេដឹកនាំអឺរ៉ុប មានប្រធានាធិបតីបារាំង ហ្វ្រង់ស៊័រ ហូឡង់ នាយករដ្ឋមន្ត្រីអង់គ្លេស ដាវីត ខាំម៉ឺរ៉ុន និងប្រមុខដឹកនាំអាល្លឺម៉ង់ អាន់ហ្កឺឡា មែរគែល បានប្រកាសក្តែងៗគាំទ្រ នូវសារៈសំខាន់នៃកិច្ចព្រមព្រៀង។ សម្រាប់ប្រមុខដឹកនាំអឺរ៉ុបទាំង៣នាក់ ការពិភាក្សាជាមួយអ៊ីរ៉ង់២ឆ្នាំមកនេះ ជាការចរចាដ៏លំបាក និងស៊ីជម្រៅ។ សប្តាហ៍នេះ សភាអាមេរិកដែលនៅសង្ស័យពីបំណងផលិតនុយក្លេអ៊ែររបស់អ៊ីរ៉ង់ នឹងសម្រេចថាតើគាំទ្ររឺក៏បដិសេធកិច្ចព្រមព្រៀងនេះ។ សម្រាប់មហាអំណាចអឺរ៉ុប នេះជាឳកាសដើម្បីបង្ហាញថា តើផ្នែកការទូតអាចសម្រេចបានអ្វីខ្លះ។ គួររំលឹកថា កាលពីខែឧសភា លោកអូបាម៉ាបានប្រកាសអោយប្រើច្បាប់ត្រួតពិនិត្យនុយក្លេអ៊ែរ Nuclear Review Act អនុញ្ញាតអោយសភាជាន់ខ្ពស់ធ្វើការសម្រេចថា តើគួរអនុម័តរឺទទួលយកកិច្ចព្រមព្រៀងនុយក្លេអ៊ែរអ៊ីរ៉ង់។ សភាមានពេលសម្រេចចិត្តរហូតដល់ថ្ងៃ១៧កញ្ញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2713.txt

ប្រជាជនម៉ាឡេស៊ីរាប់ម៉ឺននាក់បានប្រមូលផ្តុំគ្នានៅកណ្តារាជធានីកូឡាឡាំពួ ដោយពាក់អាវពណ៌លឿងដើម្បីទាមទារឲ្យនាយករដ្ឋមន្ត្រី ណាជីប រ៉ាហ្សាក់ (Najib Razak) ចុះចេញពីតំណែងនិងទាមទារឲ្យមានការកែទម្រង់ស៊ីជម្រៅ។ ចលនាប្រជាជនប្រឆាំងប្រមុខរដ្ឋាភិបាលនេះកើតមានឡើងដោយសាររឿងអាស្រូវលុយ៧០០លានដុល្លារដែលត្រូវគេផ្ទេរចូលគណនីរបស់នាយករដ្ឋមន្ត្រី។ ម្សិលមិញគេឃើញមានវត្តមានអតីតនាយករដ្ឋមន្ត្រីម៉ាឡេស៊ីលោក Mohamad Mahathir ចេញមុខជួបជាមួយក្រុមបាតុករដោយលោកសាទរ និងជំរុញឲ្យប្រជាជនបន្តសកម្មភាពនេះទៀត។ គេមិនទាន់ឃើញមានការបង្ក្រាបឬបំបែកបាតុករកើតឡើងនៅឡើយទេ។

លោក មុំ ពិទូរ្យ លម្អិតព័ត៌មាននេះ ចលនាប្រជាជនកើតឡើងផុសផុលនៅក្នុងប្រទេសម៉ាឡេស៊ីដើម្បីប្រឆាំងរដ្ឋាភិបាលរបស់លោក Najib Razak ។ ប្រជាជនម៉ាឡេស៊ីជាច្រើនម៉ឺននាក់បានប្រមូលផ្តុំគ្នានៅរាជធានីកូឡាឡាំពួ ដោយកំណត់ពេលតវ៉ាត្រឹមពីរថ្ងៃ ចាប់ផ្តើមពីម្សិលមិញ ដល់ពាក់កណ្តាលយប់ថ្ងៃអាទិត្យនេះ។ គោលបំណងនៃការបាតុកម្មតវ៉ាគឺទាមទារឲ្យនាយករដ្ឋមន្ត្រីចុះចេញពីតំណែង និងទាមទារឲ្យមានការកែទម្រង់ស៊ីជម្រៅមួយនៅក្នុងប្រទេសផង។ ចលនាប្រជាជននេះត្រូវបានដឹកនាំដោយក្រុមគាំទ្រប្រជាធិបតេយ្យ Bersih ។ តែលោក ណា ជីប រ៉ាហ្សាក់ បានថ្លែងរិះគន់ក្រុមបាតុករដោយចាត់ទុកចលនាបាតុកម្មនេះ ជាសកម្មភាពខុសច្បាប់ទាំងស្រុង។ លោកចោទថា ក្រុមនេះកំពុងព្យាយាមបំផ្លាញកេរ្តិ៍ឈ្មោះប្រទេសជាតិនិងធ្វើឲ្យម៉ាឡេស៊ីបាក់មុខបាក់មាត់លើឆាកអន្តរជាតិ។ យ៉ាងណាក៏ដោយ គេមិនទាន់ឃើញមានការបំបែកបាតុករ ឬបង្ក្រាបអ្វីទេ តែប៉ូលិសរាប់ពាន់នាក់ត្រូវបានគេពង្រាយដើម្បីគ្រប់គ្រងស្ថានការណ៍និងទប់ស្កាត់មិនឲ្យក្រុមបាតុករទៅកាន់កាប់ទីលានឯករាជ្យក្នុងរដ្ឋធានីកូឡាឡាំពួឡើយ។ ក្រសួងការបរទេសម៉ាឡេស៊ីឯណោះវិញ កំពុងប្រឹងប្រែងរកព័ត៌មានពាក់ព័ន្ធដើម្បីចាត់វិធានការផ្លូវច្បាប់ប្រឆាំងប្រជាជនម៉ាឡេស៊ីណាដែលចូលរួមបាតុកម្មនៅបរទេសដើម្បីទាមទារទម្លាក់នាយករដ្ឋមន្ត្រី។ ក្រសួងការបរទេសក៏បញ្ជាក់ផងថា ម៉ាឡេស៊ីមិនមែនជារដ្ឋផ្តាច់ការឡើយ ដូច្នេះប្រជាជនអាចបង្ហាញការមិនពេញចិត្តបានតាមរយៈសកម្មភាពមួយសមរម្យមិនមែនអាងចេញបាតុកម្មកាន់កាប់ផ្លូវយ៉ាងអាណាធិបតេយ្យបែបនេះទេ។ ក្រសួងនេះព្រមានបាតុករផងថា កុំយកសិទ្ធិបញ្ចេញមតិ មកអាងដើម្បីធ្វើអ្វីតាមអំពើចិត្តដូច្នេះ។ អ្វីដែលគួរឲ្យភ្ងាក់ផ្អើល ម្សិលមិញ អតីតនាយករដ្ឋមន្ត្រីម៉ាឡេស៊ីដ៏ល្បីល្បាញលោក Mahathir Mohamad ស្រាប់តែបង្ហាញខ្លួននិងជួបជជែកជាមួយក្រុមបាតុករ ដោយលោកបានបង្ហាញការគាំទ្រនិងជំរុញឲ្យបាតុករបន្តចលនានេះដោយសន្តិភាព ដើម្បីការកែប្រែមួយដ៏ពិតប្រាកដ។ តាមពិតទៅអតីតនាយករដ្ឋមន្ត្រីរូបនេះជាសមាជិកបក្ស តែមួយជាមួយលោក ណាជីប រ៉ាហ្សាក់ដែរ ។ តែប៉ុន្មានឆ្នាំចុងក្រោយគណបក្សរួបរួមជាតិម៉ាឡេធ្លាក់ប្រជាប្រិយភាព លោក បានដាស់តឿនជារឿយៗពីបញ្ហាបក្ស និងចុងក្រោយរិះគន់លោក រ៉ាហ្សាក់យ៉ាងចាស់ដៃរឿងបញ្ហាពុករលួយនេះ។ លោកក៏ធ្លាប់ស្នើឲ្យលោក ណាជីប រ៉ាហ្សាក់ចុះចេញពីតំណែងដែរ។ តាមពិតទៅដើមហេតុដែលជំរុញឲ្យប្រជាជនបង្កើតចលនាប្រឆាំងរដ្ឋាភិបាលនេះ គឺរឿងអាស្រូវពុករលួយរបស់លោក នាយករដ្ឋមន្ត្រី ណាជីប រ៉ាហ្សាក់ ដោយកន្លងមកគណនីធនាគាររបស់លោក ត្រូវបានម្ចាស់ជំនួយបរទេសដែលគ្មានអត្តសញ្ញាណត្រឹមត្រូវផ្ទេរលុយចូលរហូតដល់៧០០លានដុល្លារអាមេរិក។ គេចាត់ទុកថា ការផ្ទេរលុយចូលគណនីប្រមុខរដ្ឋាភិបាលជារឿងពុករលួយ។ ប្រជាជនម៉ាឡេស៊ីចោទលោក Razak ថាបានកេងយកលុយ ៧០០លានដុល្លារពីមូលនិធិវិនិយោគ(ក្រុមហ៊ុនយុទ្ធសាស្ត្រអភិវឌ្ឍន៍របស់រដ្ឋ) ដែលលោកបង្កើតតាំងពីឆ្នាំ ២០០៩មកនោះ ដើម្បីផ្លាស់ប្តូរម៉ាឡេស៊ីទៅជាប្រទេសមានចំណូលខ្ពស់ក្នុងពិភពលោក។ ជុំវិញការចោទប្រកាន់ មន្ត្រីសមាជិករដ្ឋាភិបាលបានអះអាងថា វាជារឿងធម្មតាប៉ុណ្ណោះ ហើយលុយដែលផ្ទេរចូលគណនីនាយករដ្ឋមន្ត្រីជាការឧបត្តម្ភផ្នែកនយោបាយរបស់ម្ចាស់ជំនួយនៅមជ្ឈិមបូព៌ាប៉ុណ្ណោះ។ បើសិនជាចលនាប្រជាជនកើនឡើងខ្លាំង ហើយពួកគេមិនបញ្ឈប់តាមការកំណត់ទេ វាជាសម្ពាធមួយយ៉ាងធំសម្រាប់រដ្ឋាភិបាលបច្ចុប្បន្ន។ ការបំបែកក្រុមបាតុករអាចកើតមានឡើង ហើយបើមិនដូច្នោះទេ លោក ណាជីប រ៉ាហ្សាក់ ប្រហែលជាមិនអាចទ្រាំទ្របន្តកាន់តំណែងនាយករដ្ឋមន្ត្រីទៅមុខទៀតឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2714.txt

ដូចដែលបានកំណត់ ចាប់ពីម៉ោង៨ ព្រឹក (នៅសិង្ហបុរី) នេះតទៅ ប្រជាជនសិង្ហបុរី អាចចាប់ផ្តើមទៅ បោះឆ្នោតសភាដើម្បីជ្រើសរើសមេដឹកនាំប្រទេស នៅតាមមណ្ឌលនីមួយៗរបស់គេ ដោយរាប់បញ្ចូលទាំងមណ្ឌលនៅក្រៅប្រទេសផងដែរ។ ជុំវិញការបោះឆ្នោតនេះដែ លទ្ធផលត្រូវបាន គេរំពឹង ទុកជាមុនហើយថា បក្សកាន់អំណាចសកម្មភាពប្រជាជន(PAP)ដែលដឹកនាំដោយលី ស៊ានឡុង នឹងទទួលបានជ័យជម្នះបន្តទៀត។ ប៉ុន្តែថា តើអាសនៈក្នុងសភា នៅដដែល កើនជាងមុន ឬថយចុះជាងមុន? នេះជាអ្វីដែលគេត្រូវរង់ចាំមើល។

យោងតាមគណៈកម្មាធិការរៀបចំការបោះឆ្នោតសិង្ហបុរី ប្រជាជនប្រមាណជាង២.៤លាននាក់ បានចុះឈ្មោះដើម្បីបោះឆ្នោតនៅក្នុងមណ្ឌលសរុប២៩ ។ ហើយមណ្ឌលទាំង២៩នោះ ត្រូវបានបែងចែកជាពីរ ដែលក្នុងនោះមាន១៣ មណ្ឌលគណបក្សនយោបាយអាចឈរឈ្មោះបានតែម្នាក់ និង១៦មណ្ឌលផ្សេងទៀតគណបក្សនយោបាយ អាចឈរជាក្រុមបាន។ សម្រាប់អាសនៈ សរុបដែលគណបក្សនយោបាយ ត្រូវប្រកួតប្រជែងក្នុងមណ្ឌលទាំង២៩នេះ មាន៨៩អាសនៈ ដែលចំនួននេះ បានកើនពីការបោះឆ្នោតឆ្នាំ២០១១ ដែលមានត្រឹមតែ៨៦អាសនៈតែប៉ុណ្ណោះ។ អ្វីដែលគួរកត់សម្គាល់នោះ ការបោះឆ្នោតសមាជិកសភាសិង្ហបុរីឆ្នាំ២០១៥ ត្រូវបានដឹងលឺថាជាការ បោះឆ្នោតលើកដំបូង ក្រោយពីមរណភាពរបស់លោក លី ក្វាន់យូ ដែលជាស្ថាបនិកសិង្ហបុរី និង ជាស្ថាបនិករបស់បក្សកាន់អំណាចផងដែរ។ ហើយនេះ ក៏ជាការបោះឆ្នោតមួយដែលគេចាត់ទុកថា ជាការបោះឆ្នោតដែលមានការប្រកូតប្រជែងគ្នាខ្លាំងក្លារវាងគណបក្សកាន់អំណាចនិងគណបក្សប្រឆាំង ក្នុងប្រវត្តិសាស្ត្រសិង្ហបុរីជាងប្រាំទសវត្សរ៍នេះ។ ចំពោះលទ្ធផលវិញ ទោះបីជាសន្ទុះនៃបក្សប្រឆាំងហាក់ដូចជាមានការកើនឡើងមែន ជ័យជម្នះ ត្រូវបានគេរពឹងទុកមុនថានឹងត្រូវបានទៅគណបក្សកាន់អំណាចដដែល។ នោះ ក៏ព្រោះតែ ប្រជាជន ភាគច្រើនមានការពេញចេញចំពោះសមិទ្ធផលដ៏សំបូរបែបរបស់សិង្ហបុរីរយៈពេល៥០ឆ្នាំនេះដែលស្ថិត ក្រោមការដឹកនាំរបស់លោកលីក្វាន់យូ និង បក្សកាន់អំណាចសកម្មភាពប្រជាជន។ ជ័យជម្នះនេះ ក៏មានន័យថា លោក លី ស៊ានឡុង នឹងបន្តតំណែងជានាយករដ្ឋមន្ត្រីសិង្ហបុរីទៀតផងដែរ។ យ៉ាងណាមិញ តាមការស្ទាបស្ទង់ គណបក្សប្រឆាំង នឹងអាចទទួលបានអាសនៈមួយចំនួនក្នុងការបោះឆ្នោតនេះ។ ហើយ ចំនួនអាសនៈ ដែលអាចទទួលបាននោះ អាចប្រហាក់ហែល ឬលើសបន្តិចបន្តួចទៅនឹងចំនួនអាសនៈដែលបក្សប្រឆាំងទទួលបានកាលពីការបោះឆ្នោតឆ្នាំ២០១១ ។ កាលនោះ បក្សប្រឆាំង បានប្រឆាំងទទួលបាន៥អាសនៈ ខណៈបក្សកាន់អំណាចទទួលបាន៨១អាសនៈ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2715.txt

ថ្ងៃទី១១ខែកញ្ញានេះ សិង្ហបុរី មានការបោះឆ្នោតសភាដើម្បីជ្រើសរើសមេដឹកនាំប្រទេសសម្រាប់អាណត្តិ ថ្មី។ អ្វីដែលគួរកត់សម្គាល់នោះគឺ ការបោះឆ្នោតនេះ កំពុងតែប្រព្រឹត្តទៅជាលើកដំបូងហើយ ក្រោយពីបិតាស្ថាបនិកសិង្ហបុរី លោក លី ក្វាន់យូ បានទទួលមរណៈភាព។ ហើយការបោះឆ្នោតនេះ គឺជាព្រឹត្តិការណ៍ដំបូង ក្នុងប្រវត្តិសាស្ត្រនយោបាយសិង្ហបុរីរយៈពេល៥ទសវត្សរ៍ ដែលគណបក្សប្រឆាំងមានសន្ទុះប្រកួតប្រជែងខ្លាំងគ្រប់មណ្ឌល ដែលអាចឲ្យគណបក្សកាន់អំណាចទទួលជ័យជម្នះទាំងភ័យព្រួយ។

គឺដោយសារក្រោមការដឹកនាំរបស់បក្សកាន់អំណាចរបស់លោក លី ក្វាន់យូ (Lee Kuan Yew) សិង្ហបុរីបានប្រែក្លាយពីប្រទេសក្រីក្របំផុតទៅជាប្រទេសអភិវឌ្ឍន៍បំផុតរបស់ពិភពលោក ហើយក៏ត្រូវបានគេស្គាល់ថាជាកូននាគនៅអាស៊ីផងដែរ។ យ៉ាងណាមិញ ការបោះឆ្នោតសភាឆ្នាំ២០១៥ដោយអវត្តមានរបស់លោកលី ក្វាន់យូ បានក្លាយជាប្រធានបទគួរចាប់អារម្មណ៍សម្រាប់អ្នកតាមដាននយោបាយអន្តរជាតិ។ នោះ គឺថាតើអវត្តមានរបស់លោកលី ក្វាន់យូ នឹងធ្វើឲ្យបក្សកាន់អំណាចដែលបច្ចុប្បន្នដឹកនាំដោយ លោក លី ស៊ានឡុង អាចរក្សាចំនួនអាសនៈ៨១ នៅក្នុងសភា ឬធ្លាក់ចុះ? ១. តើមានបញ្ហាប្រឈម ឬ ការរិះគន់អ្វីខ្លះក្រោមការដឹកនាំដោយបក្សកាន់អំណាចរយៈពេល៥០ឆ្នាំ? ថ្វីដ្បិត រយៈពេល៥០ឆ្នាំកន្លងទៅ ប្រជាជនសិង្ហបុរីពិតជាបានរស់នៅប្រកបដោយសុខដុមរមនា ក៏មាន បញ្ហាមួយចំនួនដែលប្រជាជន បានលើកឡើងដើម្បីរិះគន់រដ្ឋាភិបាលលោក លី ស៊ានឡុងផងដែរ។ បញ្ហាទាំងនោះ រួមមាន ការរឹតត្បិតសិទ្ធិសេរីភាពមតិបញ្ចេញ បក្សពួកនិយមនៅក្នុងកិច្ចការជំនួញ និង កំណើននៃលំហូរកម្លាំងពលកម្មបរទេសចូលទៅធ្វើការនៅសិង្ហបុរីដែលកំពុងតែគំរាមកំហែងដល់ការបាត់បង់អត្តសញ្ញាណរួមរបស់សង្គមសិង្ហបុរី។ ២. បក្សកាន់អំណាចបន្តលើកសមិទ្ធផលរយៈពេល៥០ឆ្នាំទាញយកប្រជាប្រិយភាព ក្រោយពីទទួលបានឯករាជ្យពីម៉ាឡេស៊ីក្នុងឆ្នាំ១៩៦៥ សិង្ហបុរី បានប្រឈមនឹងបញ្ហាច្រើន ដ្បិតជារដ្ឋដែលមិនសូវសំបូរសក្តានុពលធនធានធម្មជាតិ និងមានប្រជាជនចម្រុះជាតិសាសន៍ផងដែរ។ យ៉ាងណាមិញ ក្រោមការដឹកនាំរបស់បិតាស្ថាបនិកសិង្ហបុរី លោក លី ក្វាន់យូ និងជាប្រធានបក្សកាន់អំណាចសកម្មភាពប្រជាជន(PAP) សិង្ហបុរីបានផ្លាស់ប្តូរមុខមាត់ថ្មី ពោលគឺសិង្ហបុរីបានក្លាយជាប្រទេសអភិវឌ្ឍន៍បំផុតរបស់ពិភពលោកត្រឹមតែ៣០ឆ្នាំប៉ុណ្ណោះ។ ហើយមកទល់បច្ចុប្បន្ន បក្សកាន់អំណាចបានដឹកនាំសិង្ហបុរីបាន៥០ឆ្នាំហើយ។ ទោះបីលោក លី ក្វាន់យូ បានទទួលមរណៈភាពក៏ដោយ កិត្តិនាម និង កេរមរតករបស់លោក នៅតែត្រូវបានចងចាំពីសំណាក់ប្រជាជនសិង្ហបុរី។ សមិទ្ធផលរយៈពេល៥០ឆ្នាំ បានធ្វើឲ្យលោកនាយករដ្ឋមន្ត្រីលី ស៊ានឡុង ដែលជាអ្នកបន្តវេនបក្សកាន់អំណាច និងជាកូនប្រុសរបស់លោកលី ក្វាន់យូ លើកយកកត្តាទាំងនេះដើម្បីទាញយកការគាំទ្រពីសំណាក់ប្រជាជន។ ជាមួយគ្នានេះលោក លី ស៊ានឡុង ក៏បានអះអាងថា «បោះឆ្នោតឲ្យបក្សរបស់លោក គឺមិនត្រឹមតែកំណត់មេដឹកនាំអាណត្តិក្រោយនោះទេ តែជាការកំណត់ជោគវាសនាសិង្ហបុរីក្នុងរយៈពេល៥០ឆ្នាំបន្ទាប់ផងដែរ« ។ ៣. បក្សប្រឆាំង៖«សមិទ្ធផល៥០ឆ្នាំមុនគ្រាន់តែអតីតកាល តែការបោះឆ្នោតនេះ គឺសម្រាប់ថ្ងៃអនាគត» ងាកមកចាប់អារម្មណ៍បក្សប្រឆាំងនៅអាណត្តិឆ្នាំ២០១៥នេះវិញ។ គេសង្កេតឃើញសកម្មភាពបក្សប្រឆាំង ដែលសរុបទាំងអស់មានចំនួនប្រាំបីគណបក្ស ហាក់ដូចជាមានសន្ទុះប្រកួតប្រជែងគ្នាខ្លាំងក្លាបើប្រៀបធៀប ទៅនឹងការបោះឆ្នោតអាណត្តិមុន។ លក្ខណៈពិសេសរបស់បក្សប្រឆាំងមួយចំនួនដែលត្រូវបានគេកត់សម្គាល់ នោះ គឺពួកគេសន្យាដោះស្រាយបញ្ហាប្រឈមដែលបានបញ្ជាក់ថាខាងលើ។ ហើយពួកគេ បានទាញចំណាប់អារម្មណ៍ប្រជាជនដោយអះអាង «អ្វីដែលលោក លី ក្វាន់យូ បានធ្វើកាលពី៥០ឆ្នាំមុន គឺជាគ្រាន់ ជាអតីតកាលប៉ុណ្ណោះ តែអ្វីត្រូវគិតនោះ គឺអនាគតខាងមុខ«។ សូមរម្លឹកបន្តិចផងដែរថា ក្នុងអាណត្តិមុន គណបក្សប្រឆាំងដែលមានចំនួន៦ចូលរួមក្នុងការបោះឆ្នោតនោះ ទទួលបានសំឡេង៥អាសនៈ ខណៈបក្សកាន់អំណាចទទួលបាន៨១នៃអាសនៈសរុប៨៦ ។ ដោយឡែក អាណត្តិនេះ អាសនៈបានកើនដល់៨៩ ដែលគេជឿជាក់ ថាបក្សប្រឆាំងនឹងបន្តកើនឡើងអាសនៈបន្តទៀតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2716.txt

សេចក្តីព្រាងច្បាប់រដ្ឋធម្មនុញ្ញថ្មីដែលធ្វើឡើងដោយរបបសឹកថៃ ត្រូវបានក្រុមប្រឹក្សាកែទម្រង់ជាតិថៃច្រានចោលក្រោមសម្លេងប្រឆាំង១៣៥ និងសម្លេងគាំទ្រ១០៥ ។ ការទាត់ចោលសេចក្តីព្រាងច្បាប់ នេះ នឹងផ្តល់ឱកាសឲ្យរដ្ឋាភិបាលយោធា អាចបន្តតំណែងរបស់ខ្លួន។ ជាំមួយគ្នា បទបញ្ញត្តិនៃការឡើង កាន់តំណែងនាយកដ្ឋមន្ត្រី ដោយមិនចាំបាច់ឆ្លងកាត់ការបោះឆ្នោតនឹងមិនអាចទទួលស្គាល់ដោយស្របច្បាប់កំពូលឡើយ។

ម្សិលមិញនេះ ក្រុមប្រឹក្សាកែទម្រង់ជាតិថៃ បានបោះឆ្នោតសម្រេចច្រានចោលសេចក្តីព្រាងច្បាប់រដ្ឋ ធម្មនុញ្ញថៃ ដែលត្រូវបានធ្វើឡើងក្រោមរបបយោធា។ ការច្រានចោលសេចក្តីព្រាងច្បាប់នេះ នឹងធ្វើឲ្យ លោកនាយករដ្ឋមន្ត្រីរដ្ឋប្រហារ ប្រាយុទ្ធ ចាន់អូចា អាចបន្តកាន់អំណាចជានាយករដ្ឋមន្ត្រីរហូតដល់ឆ្នាំ២០១៧បាន។ ចុងក្រោយសេចក្តីព្រាងរដ្ឋធម្មនុញ្ញថ្មី ដែលត្រូវបានធ្វើឡើងក្រោយពីរដ្ឋប្រហារយោធាថ្ងៃ២២ ឧសភាឆ្នាំ២០១៤ និង ត្រូវបានទាត់ចោលដោយក្រុមប្រឹក្សាកែទម្រង់ជាតិថៃក្រោមសម្លេងប្រឆាំង១៣៥សម្លេងអនុប្បវាទ៧ និង សម្លេងប្រឆាំង១០៥សម្លេង។ ១. សេចក្តីព្រាងរដ្ឋធម្មនុញ្ញថ្មីក្រោមរបបសឹកធ្វើឡើងដើម្បីអ្វី? ក្រោយរដ្ឋប្រហារថ្ងៃទី២២ ខែឧសភា ឆ្នាំ២០១៤ លោកឧត្តមនីយ៍ ប្រយុទ្ធ ចាន់អូចា ត្រូវបានព្រះមហាក្សត្រថៃតែងតាំងជានាយករដ្ឋមន្ត្រីថៃបណ្តោះអាសន្ន។ ដឹកនាំថៃក្រោមរបបសឹក លោកនាយរដ្ឋមន្ត្រី រដ្ឋប្រហារប្រាយុទ្ធ ចាន់អូចា បានបង្កើតគណៈកម្មាធិការព្រាងរដ្ឋធម្មនុញ្ញថ្មី ដែលត្រូវបានលោក ប្រាយុទ្ធ ចាត់ទុកថាជាដំណាក់កាលមួយវិលត្រលប់ទៅរកលទ្ធិប្រជាធិបតេយ្យ។ សេចក្តីព្រាងច្បាប់ មានគោលបំណងចម្បង ដើម្បីបញ្ចប់វិបត្តិនយោបាយនៅពេលមានជាប់គាំង ដោយទទួលកិច្ចអន្តរាគមន៍យោធាស្របតាមច្បាប់រដ្ឋធម្មនុញ្ញ។ យ៉ាងណាមិញ បញ្ញត្តិថ្មីនៅក្នុងសេចក្តីព្រាងច្បាប់រដ្ឋធម្មនុញ្ញថ្មីនោះ មិនទទួលបានការស្វាគមន៍ពីប្រជាជន និង អ្នកនយោបាយថៃនោះទេ។ ២.ការច្រានចោលសេចក្តីព្រាងរដ្ឋធម្មនុញ្ញថ្មីមានន័យដូចម្តេច? ក្រោមការជំទាស់ដោយក្រុមប្រឹក្សាកែទម្រង់ជាតិ សេចក្តីព្រាងច្បាប់រដ្ឋធម្មនុញ្ញដែលធ្វើឡើងក្រោម របបយោធាត្រូវសរសេរឡើងវិញ។ ក្រៅពីរដ្ឋធម្មនុញ្ញថ្មី មិនបានចូលជាធរមាន ការច្រានចោលសេចក្តីព្រាងរដ្ឋធម្មនុញ្ញថ្មី ក៏មានន័យថាការធ្វើប្រជាមតិដើម្បីស្ទាបស្ទង់មតិប្រជាជន ដែលបានកំណត់ធ្វើ ឡើងនៅដើមឆ្នាំ២០១៦ ត្រូវលុបចោលផងដែរ។ ជាពិសេសនោះ ការបោះឆ្នោតដើម្បីជ្រើសរើស មេដឹកនាំតាមបែបលទ្ធិប្រជាធិបតេយ្យ ដែលបានកំណត់នៅចុងឆ្នាំ២០១៦ ក៏ត្រូវបានបរាជ័យផងដែរ។ យ៉ាងណាក៏ដោយ យោងតាមសារព័ត៌មានក្នុងស្រុកថៃ រដ្ឋាភិបាល បានកំណត់កាលបរិច្ឆេទថ្មី ក្រោយពីសេចក្តីព្រាងរដ្ឋធម្មនុញ្ញត្រូវបានច្រានចោល។ នោះគឹ ធម្មនុញ្ញថ្មីត្រូវតែបញ្ចប់នៅក្នុងខែមេសា ឆ្នាំ២០១៦ និង ការបោះឆ្នោតជាសកលនឹងត្រូវធ្វើឡើងនៅខែមេសាឆ្នាំ២០១៧ ប្រសិនបើធ្វើប្រជាមតិ ប្រកបដោយភាពជោគជ័យ។ ៣. របបយោធាសប្បាយចិត្តផងនិង អន់ចិត្តផង ក្រោយពីសេចក្តីព្រាងច្បាប់ត្រូវច្រានចោល តាមពិតទៅបញ្ហាចម្រូងចម្រាសដែលធ្វើឲ្យសេចក្តីព្រាងច្បាប់ថ្មីនោះ មិនអាចទទួលបានការគាំទ្រនោះ ក៏ព្រោះតែបទបញ្ញតិបានផ្តល់អំណាចទៅឲ្យយោធាពេក។ បទបញ្ញត្តិនោះគឺ យោធា២៣រូបនឹងត្រូវបាន តែងតាំងក្នុងសមាជិកសភា និងជាពិសេស អាចឡើងកាន់អំណាចជានាយករដ្ឋមន្ត្រីដោយស្របច្បាប់ នៅពេលជាតិជួបវិបត្តិ។ ការច្រានចោលនេះ បានធ្វើឲ្យអ្នកនយោបាយថៃ សម្តែងការស្វាគមន៍ ដ្បិត ពួកគេយល់ឃើញថាសេចក្តីព្រាងរបបសឹក បានបំពានទៅនឹងសិទ្ធិ និង អធិបតេយ្យរបស់ប្រជាជន។ ទន្ទឹមនឹងការបរាជ័យនេះ របបយោធា ក៏មិនមានបញ្ហាអ្វីនោះដែរ ពោលគឺលោកឧត្តមសេនីយ៍ ប្រាយុទ្ធ នៅតែកាន់តំណែងនាយករដ្ឋមន្ត្រី និង ពន្យាពេលកាន់តែយូរទៀតផង។ អ្វីគួរកត់សម្គាល់នោះលោក ប្រាយុទ្ធ បានរៀបចំក្បាលថ្មី ត្រៀមទុកទៅហើយកាលពីថ្មីៗនេះ។ ក្នុងនោះ លោកបានផ្លាស់ប្តូរ និង បញ្ចូលសមាជិកថ្មីជាយោធាក្នុងក្បាលម៉ាស៊ីនក្រោមរបបយោធាផងដែរ។ សូមបញ្ជាក់ផងដែរ គិតចាប់ពីឆ្នាំ១៩៣២ ពោលគឹការផ្លាស់ប្តូរពីរបបរាជានិយមផ្តាច់ការ មកកាន់រាជា និយមអាស្រ័យរដ្ឋធម្មនុញ្ញ ថៃបានផ្លាស់ប្តូរ និង កែប្រែរដ្ឋធម្មនុញ្ញ២០ដងហើយបើគិតបញ្ចូលទាំងសេចក្តីព្រាងរដ្ឋធម្មនុញ្ញដែលទើបតែបានច្រានចោល។ ដោយឡែក ជោគវាសនានយោបាយថៃ នៅមិនទាន់មានភាពប្រាកដនៅឡើយនោះទេ ទោះបីជាការកំណត់កាលបរិច្ឆេទថ្មីត្រូវបានកំណត់ក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2717.txt

តុលាការកំពូលព្រហ្មទណ្ឌថៃទទួលបន្ទុកលើអ្នកនយោបាយ បើកសវនាការជំនុំជម្រះលើកដំបូងលើសំណុំរឿងពុករលួយនៅក្នុងស្ថាប័នអង្ករជាតិរបស់អតីតនាយករដ្ឋមន្ត្រីថៃលោកស្រីយីងឡាក់ ស៊ីនណាវ៉ាត់ត្រា។ តុលាការ បានច្រានចោលនូវសំណើក្នុងការពន្យាពេលកាត់ក្តី និង ទទួលយកភស្តុតាងប្រមាណ៦ម៉ឺនទំព័រក្នុងការដាក់បន្ទុកលោកស្រីយីងឡាក់ដើម្បីទុកពិនិត្យនិងពិចារណា។

នៅព្រឹកថ្ងៃចន្ទ័នេះ តុលាការកំពូលព្រហ្មទណ្ឌថៃ បានដំណើរការសវនាការលើកដំបូងដើម្បីជំនុំជម្រះ សំណុំរឿងអតីតនាយករដ្ឋមន្ត្រីថៃ លោកស្រីយីងឡាក់ លើបញ្ហាពុករលួយនៅក្នុងស្ថាប័នអង្ករជាតិ។ នេះបើយោងតាមសារព័ត៌មាន Bangkok Post។ តុលាការ បានសម្រេចបន្តសវនការជំនុំជម្រះសំណុំរឿងលោកស្រីយីងឡាក់ ថ្វីត្បិតលោកស្រីបានដាក់ ញត្តិសុំពន្យាពេលក៏ដោយ។ នៅក្នុងសវនាការកាលពីព្រឹកមិញនេះ លោកស្រីយីងឡាក់បានដាក់ សំណើដើម្បីពន្យាពេលការជំនុំជម្រះ ដោយលោកស្រីបានអះអាងថាតុលាការមិនមានយុត្តាធិការលើ សំណុំរឿងលោកស្រីនោះទេ ពោលគឺសំណុំរឿងនេះត្រូវស្ថិតលើយុត្តាធិការតុលាការដ្ឋបាល។ ជាមួយ គ្នានេះ លោកស្រី ក៏បានដាក់ញត្តិទៅកាន់តុលាការដើម្បីដកចេញភស្តុតាងជាឯកសារប្រមាណ៦ម៉ឺន ទំព័រដែលទើបតែដាក់ដោយព្រះរាជអាជ្ញាថៃដើម្បីដាក់បន្ទុកទៅលើលោកស្រី។ យ៉ាងណាក៏ដោយ សំណើរបស់លោកស្រី ដែលបានដាក់នៅក្នុងសវនាការត្រូវបានតុលាការ ច្រានចោលទាំងអស់។ បន្ថែមពីនេះ តុលាការ ក៏បានបញ្ជាក់ថា តុលាការនឹងមិនបញ្ជូនសំណុំនេះ ទៅកាន់តុលាការដ្ឋបាលនោះទេ។ មួយវិញទៀត ថ្វីត្បិតភស្តុតាងទាំងឡាយត្រូវឆ្លងកាត់ពីគណៈកម្មា ធិការប្រឆាំងពុករលួយក៏ដោយ ដើមចោទនៅតែមានសិទ្ធិដើម្បីដាក់ភស្តុតាងបន្ថែម។ សូមរម្លឹកផងដែរ កាលពីសបា្តហ៍មុន ព្រះរាជអាជ្ញាថៃ បានបង្ហាញពីភស្តុតាងថ្មីកម្រាស់ប្រមាណ៦ម៉ឺនទំព័រ ដើម្បីដាក់បន្ទុកបន្ថែមទៅលើបទចោទរបស់លោកស្រីយីងឡាក់ពីបញ្ហាពុករលួយនៅក្នុងស្ថាប័នអង្ករជាតិថៃ។ ការលើកឡើងនេះ ត្រូវបានលោកស្រីយីងឡាក់ចាត់ទុកថាខុសពីនីតិវិធីរបស់តុលាការ។ យ៉ាងណាមិញ តុលាការ បានកំណត់ថ្ងៃទី២៩ ខែតុលា ដើម្បីធ្វើការពិនិត្យភស្តុតាងទាំងនោះជាមួយ នឹងលោកស្រីយីងឡាក់ និង ព្រះរាជអាជ្ញាដែលជាដើមបណ្តឹង។ ក្រោយពីរដ្ឋប្រហារទម្លាក់លោកស្រីយីងឡាក់ ថ្ងៃទី២២ ខែឧសភា ឆ្នាំ២០១៤ អតីតនាយករដ្ឋមន្ត្រីថៃ រូបនេះ ត្រូវបានសភាថៃបោះឆ្នោតដកមុខតំណែងនយោបាយរយៈពេលប្រាំឆ្នាំ។ ហើយក្រោយមក លោកស្រីត្រូវបានតុលាការ ចោទប្រកាន់ពីបទធ្វើឲ្យបាត់បង់ថវិកាជាតិនិង ប្រព្រឹត្តអំពើពុករលួយនៅ ក្នុងស្ថាប័នអង្ករជាតិថៃផងដែរ។ បច្ចុប្បន្នអតីតនាយករដ្ឋមន្ត្រីថៃ លោកស្រីយីងឡាក់ កំពុងជាប់ពីបទចោទទាំងផ្នែកព្រហ្មទណ្ឌដែលត្រូវប្រឈមទោសពន្ធធនាគារ១០ឆ្នាំ និង ផ្នែករដ្ឋប្បវេណី ដែលប្រឈមនឹងការសងសំណងរាប់លានបាតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2718.txt

ប្រធានាធិបតីចិនលោក ស៊ី ជិនពីង បានថ្លែងវាយប្រហារជប៉ុនយ៉ាងចាស់ដៃក្នុងថ្ងៃបុណ្យរំលឹកខួបលើកទី៧០នៃជ័យជម្នះសង្គ្រាមលោកលើកទី២។ លោកថា ទ័ពជប៉ុនបានឈ្លានពានប្រទេសចិនហើយថែមទាំងប្រព្រឹត្តទង្វើព្រៃផ្សៃដោយធ្វើទារុណកម្មនិងសម្លាប់រង្គាលប្រជាជនចិនឥតមានប្រណីអ្វីសោះ។ លោកបានសង្កត់ធ្ងន់ថា ប្រវត្តិសាស្ត្រដ៏ឈឺចាប់នេះនេះគ្មានថ្ងៃដែលជប៉ុនអាចលុបជ្រះឡើយហើយរាល់ការខូចខាតទាំងឡាយក៏ជប៉ុនគ្មានថ្ងៃប៉ះប៉ូវបានដែរ។

ឆ្នាំនេះជាពេលវេលាពិសេសបំផុតមួយ ដែលក្រុងប៉េកាំងប្រារព្ធពិធីរំលឹកជ័យជម្នះលើទ័ពហ្វាស៊ីសជប៉ុនទ្រង់ទ្រាយធំបំផុត មិនធ្លាប់មានសោះពីមុន។ មេដឹកនាំប្រទេសជាង៣០ បានអញ្ជើញមកចូលរួមកម្មវិធីនេះដែលក្នុងនោះមានប្រធានាធិបតីរុស្ស៊ីលោក វ្ល៉ាឌីមៀ ពូទីន និងលោកស្រីប្រធានាធិបតីកូរ៉េខាងត្បូង ប៉ាក ហ្គឺនហេផងដែរ។ ប៉ុន្តែមេដឹកនាំលោកខាងលិចភាគច្រើនមិនមានវត្តមាននៅក្នុងកម្មវិធីនេះទេ។ ក្នុងឱកាសបំពាក់មេដាយដល់បណ្តាអតីតយុទ្ធជននិងប្រជាជនចិនដែលបានប្រឡូកក្នុងសង្គ្រាមការពារទឹកដី ប្រធានាធិបតីចិនលោក ស៊ី ជិនពីង បានថ្លែងវាយប្រហារជប៉ុនខ្លាំងៗ ជុំវិញការឈ្លានពានរបស់ជប៉ុនសម័យសង្គ្រាមលោកលើកទី២ និងលើកឡើងពីការពលិកម្មរបស់ប្រជាជនចិននិងបណ្តាប្រទេសជាមិត្តក្នុងការប្រយុទ្ធប្រឆាំងទ័ពចក្រពត្តិផង។ លោក ស៊ី ជិនពីង ថា ទ័ពឈ្លានពានរបស់ជប៉ុនកាលនោះបានធ្វើឲ្យចិនឈឹចាប់ខ្លាំងណាស់។ លោកបន្ថែមថា កងទ័ពចក្រពត្តិជប៉ុនធ្វើសកម្មភាពដូចកងទ័ពព្រៃហើយប្រព្រឹត្តអំពើព្រៃផ្សៃខ្លាំងបំផុតដោយសម្លាប់និងធ្វើទារុណកម្មប្រជាជនស្លូតត្រង់ចិនឥតក្តីមេត្តា ដើម្បីបង្ខំឲ្យប្រជាជនចិនអោនក្បាលចុះចាញ់។ លោក ស៊ី ជិនពីង បានសង្កត់ធ្ងន់ថា គ្មានថ្ងៃដែលជប៉ុន លុបជ្រះនូវរាល់ទង្វើដែលខ្លួនធ្វើមកលើប្រជាជនចិនឡើយ ហើយជប៉ុនគ្មានថ្ងៃអាចប៉ះប៉ូវការខូចខាតទាំងឡាយដែលខ្លួនបង្កបានដែរ។ ក្រោពីនេះលោកបានឆ្លៀតឱកាសថ្លែងអំណរគុណនិងកោតសរសើរដល់ការពលិកម្ម បូជាសាច់ស្រស់ ឈាមស្រស់ របស់ប្រជាជនចិននិងបណ្តារដ្ឋជាមិត្តផងដែរដើម្បីប្រយុទ្ធយកឈ្នះលើកងទ័ពបច្ចាមិត្ត។ ក្នុងពេលថ្លែងសុន្ទកថានេះដែរ លោក ស៊ី ជិនពិង ក៏បានរំលឹកពីការសម្លាប់រង្គាលប្រជាជនចិនដែលប្រព្រឹត្តដោយកងទ័ពជប៉ុនក្នុងឆ្នាំ ១៩៣៧ នៅNanjing ។ ចិនកន្លងមកអះអាងថា ទ័ពជប៉ុនបានសម្លាប់រង្គាលប្រជាជនចិន ប្រហែល៣សែននាក់នៅ Najing ប៉ុន្តែអ្នកជំនាញនយោបាយជប៉ុនបានទាត់ចោលការអះអាងនេះ ដោយព្យាយាមផ្សព្វផ្សាយថាគ្មានឡើយករណីសម្លាប់រង្គាលប្រជាជនចិន។ លោក ស៊ី ប្រើប្រាស់ពាក្យសម្តីខ្លាំងៗវាយប្រហារជប៉ុននៅពេលនេះ មិនមានអ្វីចម្លែកទេ ដ្បិតចិនចាប់ទុកថ្ងៃនេះជ័យជម្នះរបស់ខ្លួនដោយមានការសហការពីប្រទេសជាមិត្តឯទៀតដែលបានវាយបំបាក់ទ័ពជប៉ុនរហូតដល់ជប៉ុនចុះចាញ់សង្គ្រាម។ ប៉ុន្តែធាតុពិតលោកចង់ផ្ញើរសារទៅជប៉ុន និងបរិហាជប៉ុនឲ្យពិភលោកបានដឹង ព្រោះតាំងពីដើមមកនាយករដ្ឋមន្ត្រីជប៉ុនលោក ស៊ីន ហ្សូអាបេ មិនព្រមសុំអភ័យទោសចំពោះទង្វើព្រៃផ្សៃរបស់ទ័ពជប៉ុនក្នុងអំឡុងសង្គ្រាមលោកលើកទី២ឡើយ។ តាមពិតទៅមិនមែនតែចិនទេដែលបរិហាជប៉ុនឲ្យតែដល់ពេលខួបរំលឹកសង្គ្រាមលោកមកដល់។ កូរ៉េខាងត្បូងឯណោះក៏នៅតែបន្តទាមទារឲ្យមេដឹកនាំជប៉ុនសុំអភ័យទោសនិងផ្តល់ការប៉ះប៉ូវដល់ប្រជជនកូរ៉េដែលរងគ្រោះនិងត្រូវទ័ពជប៉ុនបង្ខំឲ្យធ្វើទាសករផ្លូវភេទផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2719.txt

ព្រះរាជអាជ្ញាថៃ បានបង្ហាញពីភស្តុតាងថ្មីកម្រាស់ប្រមាណ៦ម៉ឺនទំព័រ ដើម្បីដាក់បន្ទុកបន្ថែមទៅលើបទ ចោទរបស់លោកស្រីយីងឡាក់ពីបញ្ហាពុករលួយនៅក្នុងស្ថាប័នអង្ករជាតិថៃ។ ការបន្ថែមភស្តុតាងថ្មីនេះ ត្រូវបានលោកស្រីយីងឡាក់ ចាត់ទុកថាខុសពីនីតិវិធីតុលាការ។

អតីតនាយករដ្ឋមន្ត្រីថៃលោកស្រី យីងឡាក់ ស៊ីនណាវ៉ាត់ត្រា ត្រូវបានព្រះរាជអាជ្ញាថៃដាក់ភស្តុតាងថ្មី បន្ថែមប្រមាណ៦ម៉ឺនទំព័រ ខណៈពេលដែលតុលាការថៃ កំពុងតែអនុវត្តនីតិវិធីជំនុំជម្រះលើបទចោទ ប្រកាន់ទាក់ទងការប្រព្រឹត្តអំពើពុករលួយនៅក្នុងស្ថាប័នអង្ករជាតិ។ នេះបើយោងតាមសារព័ត៌មាន Bangkok Post។ ក្រោយពីរដ្ឋប្រហារទម្លាក់លោកស្រីយីងឡាក់ ថ្ងៃទី២២ ខែឧសភា ឆ្នាំ២០១៤ អតីតនាយករដ្ឋមន្ត្រីថៃ រូបនេះ ត្រូវបានសភាថៃបោះឆ្នោតដកមុខតំណែងនយោបាយរយៈពេលប្រាំឆ្នាំ។ ហើយក្រោយមក លោកស្រីត្រូវបានតុលាការ ចោទប្រកាន់ពីបទធ្វើឲ្យបាត់បង់ថវិកាជាតិនិង ប្រព្រឹត្តអំពើពុករលួយនៅ ក្នុងស្ថាប័នអង្ករជាតិថៃផងដែរ។ ក្នុងរយៈពេលកន្លងទៅនេះ តុលាការបានដំណើរការនីតិជំនុំជម្រះសំណុំរឿងរបស់លោកស្រីពីរទៅបី ដងរួចទៅហើយ។ យ៉ាងណាមិញ ខណៈពេលដែលសំណុំរឿង ហាក់ដូចជាមានភាពស្ងប់ស្ងាត់ ព្រះរាជអាជ្ញាថៃ បានបញ្ចេញនូវភស្តុតាងបន្ថែមទៀត ដែលមានកម្រាស់ប្រមាណ៦ម៉ឺនទំព័រដើម្បីដាក់ បន្ទុកបន្ថែមទៅលើលោកស្រី។ ជុំវិញបញ្ហានេះ លោស្រីយីងឡាក់ បានរិះគន់ និង ច្រានចោលនូវភស្តុតាងដែលបានលើកឡើងនេះ។ ក្នុងនោះ លោកស្រីបានបញ្ជាក់ថា យោងតាមច្បាប់ និង គោលការណ៍យុត្តិធម៌ ដើមចោទមិនមានសិទ្ធិ ដាក់ឯកសារ ឬភស្តុតាងបន្ថែម ដើម្បីដាក់បន្ទុក ក្រៅពីភស្តុតាងដែលបានដាក់ទៅកាន់អង្គភាពប្រឆាំង អំពើពុករលួយនោះទេ។ លោកស្រីបន្ថែមទៀតថា ការធ្វើបែបនេះ នឹងធ្វើឲ្យជនជាប់ចោទត្រូវរងនូវការ ខាតបង់។ ទោះបីយ៉ាងណាក៏ដោយ ការបង្ហាញភស្តុតាងរាប់ម៉ឺនទំព័របែបនេះ ត្រូវបានលេចឡើងខណៈពេល ដែលលោកស្រី បានចេញមុខរិះគន់ខ្លាំងៗ ទៅលើរបបដឹកនាំយោធារបស់លោកប្រាយុទ្ធ ចាន់អូចា ។ សកម្មភាពនេះ ត្រូវបានអ្នកវិភាគ ដាក់ការសង្ស័យថា អាចមានពាក់ពន្ធ័ជាមួយនឹងរបបយោធា។ សូមរម្លឹកផងដែរថា បច្ចុប្បន្នអតីតនាយករដ្ឋមន្ត្រីថៃ លោកស្រីយីងឡាក់ កំពុងជាប់ពីបទចោទទាំងផ្នែក ព្រហ្មទណ្ឌដែលត្រូវប្រឈមទោសពន្ធធនាគារ១០ឆ្នាំ និង ផ្នែករដ្ឋប្បវេណី ដែលប្រឈមនឹងការសង សំណងរាប់លានបាតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_272.txt

ក្នុងការជជែកដេញដោលផ្ទាល់លើកដំបូងរវាងបេក្ខភាពប្រធានាធិបតីអាម៉េរិកពីររូប នាល្ងាចថ្ងៃទី១០ ខែកញ្ញា (ម៉ោងក្នុងតំបន់) អនុប្រធានាធិបតី កាម៉ាឡា ហារីស បានចោទអតីតប្រធានាធិបតី ត្រាំ ថាបានបន្សល់ទុកភាពរញ៉ែរញ៉ៃសម្រាប់រដ្ឋបាលប្រធានាធិបតីបច្ចុប្បន្នរបស់លោក ចូ បៃឌិន។

ថ្លែងក្នុងការជជែកដេញដោយផ្ទាល់នៅស្ថានីយទូរទស្សន៍ ABC លោកស្រី ហារីស បានចោទលោក ត្រាំ ថាបានបន្សល់ភាពគ្មានសណ្តាប់ធ្នាប់សម្រាប់អ្នកកាន់តំណែងបន្ទាប់។ អនុប្រធានាធិបតីរូបនេះបញ្ជាក់ថា លោក ត្រាំ បានចាកចេញពីអាម៉េរិកជាមួយនឹងអត្រាគ្មានការងារធ្វើដ៏អាក្រក់បំផុតចាប់តាំងពីវិបត្តិសេដ្ឋកិច្ចធំ ហើយរដ្ឋបាលលោក ត្រាំ បានវាយប្រហារលើលទ្ធិប្រជាធិបតេយ្យរបស់អាម៉េរិកដ៏អាក្រក់ចាប់តាំងពីសង្គ្រាមស៊ីវិល និងសង្គមមួយដែលរងផលប៉ះពាល់ដោយជំងឺរាលដាលពេញមួយសត្សវត្សរ៍។ បេក្ខជនគណបក្សប្រជាធិបតេយ្យបានសង្កត់ធ្ងន់ថា ៖« អ្វីដែលយើងបានធ្វើ និងអ្វីដែលខ្ញុំចង់ធ្វើ គឺកសាងប្រទេសដោយផ្អែកលើអ្វីដែលយើងដឹងអំពីសេចក្តីប្រាថ្នា និងក្តីសង្ឃឹមរបស់ប្រជាជនអាម៉េរិក»។ បើតាមអនុប្រធានាធិបតីរូបនេះ លោកស្រីមានផែនការជួយគ្រួសារជនជាតិអាម៉េរិកដែលមានការព្រួយបារម្ភអំពីសេដ្ឋកិច្ច និងតម្លៃនៃការរស់នៅ។ «ខ្ញុំជឿជាក់លើមហិច្ឆតា សេចក្តីប្រាថ្នា និងក្តីស្រមៃរបស់ប្រជាជនអាមេរិក»។ លោកស្រី ហារីស អះអាងបែបនេះ។ លោកស្រីបានបង្ហាញផែនការរបស់ខ្លួនសម្រាប់ការកសាងសេដ្ឋកិច្ច រួមទាំងការធ្វើឱ្យលំនៅដ្ឋានកាន់តែមានតម្លៃសមរម្យ។ អនុប្រធានាធិបតី ហារីស ក៏បានរិះគន់សំណើរបស់អតីតប្រធានាធិបតី ត្រាំ ដូចជាការកាត់បន្ថយពន្ធសម្រាប់សាជីវកម្មដោយលើកហេតុផលថានេះនឹងធ្វើឱ្យប៉ះពាល់ដល់គ្រួសារជនជាតិអាម៉េរិកដែលមានវណ្ណៈកណ្តាល។ ឆ្លើយតបទៅនឹងការវាយប្រហាររបស់លោកស្រី ហារីស អតីតប្រធានាធិបតី ត្រាំ បានឆ្លើយតបដោយលើកឡើងវិញអំពីសំណើរបស់ខ្លួនលើការដាក់ពន្ធប្រទេសផ្សេងទៀតដូចជា ចិនជាដើម។ លោក ត្រាំ បានបង្ហាញថា លោកប្រធានាធិបតី ចូ បៃឌិន បានរក្សាកម្រិតពន្ធដូចក្នុងអំឡុងពេលរដ្ឋបាលរបស់លោក។ បន្ថែមពីនេះ លោក ត្រាំ បានសង្កត់ធ្ងន់លើអត្រាអតិផរណាខ្ពស់ក្រោមការគ្រប់គ្រងរបស់ បៃឌិន-ហារីស ដោយបញ្ជាក់ថា នេះជាគ្រោះមហន្តរាយសម្រាប់ប្រជាជនអាម៉េរិក មិនត្រឹមតែសម្រាប់វណ្ណៈកណ្តាលប៉ុណ្ណោះទេ ប៉ុន្តែសម្រាប់គ្រប់វណ្ណៈទាំងអស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2720.txt

អនុប្រធានាធិបតី និងជាប្រធានសភាជាន់ខ្ពស់សាធារណរដ្ឋឥណ្ឌា មូហាម៉ាត់ ហាមីត អាន់សារី(Mohammad Hamid Ansari) នឹងមកបំពេញទស្សនកិច្ចនៅកម្ពុជានៅសប្តាហ៍ក្រោយ។ នេះជាការបញ្ជាក់របស់ លោក អ៊ាង សុផល្លែត ថ្លែងប្រាប់អ្នកសារព័ត៌មាននៅព្រឹកថ្ងៃទី៧ខែកញ្ញានេះ ក្រោយជំនួបរវាងលោក នាយករដ្ឋមន្ត្រីហ៊ុន សែន ជាមួយឯកអគ្គរដ្ឋទូតឥណ្ឌាថ្មីប្រចាំនៅកម្ពុជា ។

បើតាម លោក អ៊ាង សុផល្លែត ជំនួយការផ្ទាល់លោកនាយករដ្ឋមន្ត្រី ដំណើរទស្សនកិច្ចរបស់អនុប្រធានាធិបតីឥណ្ឌានៅសប្តាហ៍ក្រោយគឺដើម្បី ពង្រីក និងពង្រឹងទំនាក់ទំនងមិត្តភាព កិច្ចសហប្រតិបត្តិការលើគ្រប់វិស័យឲ្យកាន់តែរឹងមាំរវាងប្រទេសទាំងពីរ។ នៅក្នុងជំនួបជាមួយឯកអគ្គរដ្ឋទូតឥណ្ឌាថ្មីប្រចាំនៅកម្ពុជា ប្រមុខរដ្ឋាភិបាលកម្ពុជាក៏បានគូសបញ្ជាក់ដែរថា ទំនាក់ទំនងរវាងកម្ពុជា និងឥណ្ឌា កំពុងតែមានភាពល្អប្រសើរ ហើយគួរតែពង្រីក និងពង្រឹងទំនាក់ទំនងដែលមានស្រាប់នេះ ព្រមទាំងស្វែងរកចំណុចផ្សេងទៀត ដើម្បីរួមសហការគ្នាបន្ថែមទៀត៕ ប្រភព៖AKP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2721.txt

បញ្ហាកើតឡើងនៅក្នុងអាណត្តិនាយករដ្ឋមន្ត្រីលោក ណាជីប រ៉ាហ្សាក់ កំពុងតែធ្វើឲ្យប្រជាជនម៉ាឡេស៊ី អាចឈានដល់ដំណាក់កាលមួយនៃការបែងចែកគណបក្សនយោបាយ។ គេឃើញថាក្រោយពីមាន បាតុកម្មប្រឆាំងនឹងរដ្ឋាភិបាលដោយក្រុមBersih4ដែលជាអ្នកគាំទ្រមេបក្សប្រឆាំង មេដឹកនាំដែលក្រុម អ្នកគាំទ្ររដ្ឋាភិបាល បានចេញមុខប្រកាសធ្វើការជួបជុំក្រុមអ្នកគាំទ្រដែលរំពឹងថានឹងចំនួនជាងអ្វីដែល ក្រុមBersih4 ធ្វើកន្លងមក។

មេដឹកនាំក្រុមអ្នកគាំទ្រលោកនាយករដ្ឋមន្ត្រីណាជីប រ៉ាហ្សាក់ បានប្រកាសនឹងមានការជួបជុំក្រុមអ្នក គាំបក្សកាន់អំណាចជាលក្ខណៈទ្រង់ទ្រាយធំ ដើម្បីបង្ហាញពីការគាំទ្ររបស់ពួកគេចំពោះរដ្ឋាភិបាល បច្ចុប្បន្ន ។ សេចក្តីប្រកាសនេះ ធ្វើឡើងក្រោយពេលក្រុមBersih4 ដែលត្រូវបានគេស្គាល់ថាជាក្រុម អាវលឿង បានផ្ទុះបាតុកម្មនៅក្រុងកូឡាឡាំពួរ ទាមទារលោកនាយករដ្ឋមន្ត្រីនាយករដ្ឋមន្ត្រីណាជីប ចុះចេញពីតំណែង។ លោក Jamal Md Yunos មេដឹកនាំរបស់បក្សកាន់អំណាចUMNOនៅរដ្ឋSelangorបានសន្យានឹង ដឹកនាំអ្នកគាំទ្ររដ្ឋាភិបាលប្រមាណ១លាននាក់ដើម្បីជួបជុំនៅក្នុងរាជធានីកូឡាឡាំពួរ។ លោក បាន អះអាងថា « យើង បានសម្រេចកំណត់ថ្ងៃទី១០ខែតុលាខាងមុខនេះដើម្បីជាថ្ងៃជួបជុំរបស់យើង។ ហើយ យើងនឹងមានការជួបជុំអ្នកគាំទ្រ ដែលជាក្រុមអាវក្រហមប្រមាណមួយលាននាក់ដើម្បីគាំទ្រលោក ណាជីប «។ សូមរម្លឹកផងដែរ ការប្រកាសពីការជួបជុំនេះ គឺក្រោយពីលោក ណាជីប បានចំអកទៅកាន់ក្រុមអាវលឿង ដែលទើបតែបញ្ចប់ការជួបជុំដែលមានអ្នកចូលប្រមាណ៦ម៉ឺននាក់រយៈពេលពីរថ្ងៃដើម្បីទាមទារឲ្យលោក ណាជីប ចុះចេញពីតំណែង ដោយសារបញ្ហាអំពើពុករលួយរាប់លានដុល្លាសហរដ្ឋអាមេរិក។ លោក ណាជីប បានចាត់ទុកសកម្មភាពក្រុមអាវលឿង ថាក្បត់ជាតិ ហើយ បានអះអាងអ្នកគាំទ្ររបស់លោកដែលជាក្រុមអាវក្រហម គឺមានច្រើនជាងក្រុមបាតុករអាវលឿងទៅទៀត។ យ៉ាងណាក៏ដោយ ការអួតអាងពីអ្នកគាំទ្រដែលមានក្រុមអាវលឿងនិង ក្រុមអាវក្រហម មិនមែនជា ដំណោះស្រាយ ដើម្បីបញ្ចប់ពីបញ្ហាចោទដែលកំពុងតែកើតឡើងនៅក្នុងបរិបទនយោបាយម៉ាឡេស៊ីនោះទេ។ ផ្ទុយទៅវិញ ទង្វើនេះ នឹងធ្វើឲ្យមានការបែងចែកនិង រើសអើងនូវក្រុមអ្នកដែលមាននិន្នាការ នយោបាយខុសគ្នាទៅវិញនោះទេ។ ហើយចុងក្រោយ អ្នកខាតបង់គឺមានតែម៉ាឡេស៊ីខ្លួនឯង។ ជុំវិញបញ្ហានេះ គេអាចមើលថៃជាគំរូមួយ ពោលគឺដោយសារតែការបែងចែកនិន្នាការនយោបាយរវាងក្រុមអាវក្រហម និង ក្រុមអាវលឿង ចុងក្រោយគឺប្រទេសត្រូវជួបនឹងវិបត្តិជាប់គាំងនយោបាយ។ ជាពិសេសនោះ ប្រទេសត្រូវធ្លាក់ក្រោមរបបគ្រប់គ្រងដោយយោធានិង កំណើនសេដ្ឋកិច្ចជាតិត្រូវធ្លាក់ចុះជាបន្តបន្ទាប់ផងដែរ។ សូមរម្លឹកផងដែរថា កាលពីខែកក្កដាកន្លងទៅនេះ សារព័ត៌មាន The Wall Street បានចុះផ្សាយពី របាយការណ៍មួយ ស្តីពីការផ្ទេរនូវលុយ៧០០លានដុល្លាសហរដ្ឋអាមេរិកដោយសម្ងាត់ ទៅកាន់គណនីឯកជនរបស់លោក នាយករដ្ឋមន្ត្រីណាជីប រ៉ាហ្សាក់។ បញ្ហានេះ ត្រូវបានក្រុមBersih4 ឬ ក្រុមអ្នកគាំទ្រលទ្ធិប្រជាធិបតេយ្យឬ ក្រុមអាវលឿង ចាត់ទុកជាអំពើពុករលួយធ្ងន់ធ្ងរ និង កំពុងតែរុញច្រានលោកណាជីបឲ្យចុះចេញពីតំណែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2722.txt

ការច្រានសេចក្តីព្រាងច្បាប់រដ្ឋធម្មនុញ្ញថ្មីដោយក្រុមប្រឹក្សាកែទម្រង់ជាតិថៃ បានបង្កើតឲ្យមាន ការរិះគន់ជាច្រើន។ ក្នុងនោះមតិបានលើកឡើងថា ជាបំណងរបស់លោកឧត្តម សេនីយ៍ ប្រាយុទ្ច ចាន់អូចាដើម្បីបន្តដំណែង។ យ៉ាងណាក៏ដោយ លោកប្រាយុទ្ធ បានអះអាងថាលោកនឹងចុះចេញ ពីតំណែងនៅពេលដែល ថៃមានអ្នកនយោបាយដែលមានការទទួលខុសត្រូវពិតប្រាកដ។

លោកនាយករដ្ឋមន្ត្រីថៃ ប្រាយុទ្ធ ចាន់អូចា ទទួចឲ្យប្រជាជនថៃ បោះឆ្នោតឲ្យអ្នកនយោបាយល្អនៅ អាណត្តិបោះឆ្នោតបន្ទាប់។ លោក ប្រាយុទ្ធក៏បានអះអាងថាលោកនឹងចុះចេញពីតំណែងនៅពេលមាន អ្នកនយោបាយថៃ ដែលមានការទទួលខុសត្រូវ និង មិនធ្វើឲ្យមានភាពជាប់គាំងនយោបាយជាថ្មី។ នេះបើយោងតាមសារព័ត៌មាន បាងកកប៉ុស្តិ៍។ នៅក្នុងកម្មវិធីប្រចាំសបា្តហ៍ Returning Happiness to the Thai People លោកឧត្តមនីយ៍ប្រាយុទ្ធ បាន អះអាងថា ការច្រាននៃសេចក្តីព្រាងច្បាប់រដ្ឋធម្មនុញ្ញដោយក្រុមប្រឹក្សាកែទម្រង់ជាតិកាលពីថ្ងៃទី០៦ កញ្ញាកន្លងទៅនេះ មិនមានមានន័យថា លោក កំពុងពន្យារពេលកាន់អំណាចនោះទេ។ លោកបានបន្ថែមទៀតថា «កុំខ្លាចខ្ញុំ។ ខ្ញុំ បានត្រៀមរួចរាល់ហើយសម្រាប់ការចុះចេញពី តំណែង ប្រសិនបើមានរដ្ឋាភិបាលដែលមានការទទួលខុសត្រូវ និង រដ្ឋាភិបាលដែលមិនធ្វើឲ្យមានកំហុសសារ ជាថ្មី«។ សម្រាប់លោកប្រាយុទ្ធ បញ្ហាដែលលោកមានការព្រួយបារម្ភនោះ ប្រសិនបើមានការបោះឆ្នោតនៅ ពេលខាងមុខ ហើយប្រជាពលរដ្ឋនៅតែបន្តគាំទ្រអ្នកនយោបាយដែលធ្លាប់ជាមេដឹកនាំថៃដដែល នោះ វិបត្តិនយោបាយថៃ នឹងត្រូវផ្ទុះសារជាថ្មី។ ជាមួយគ្នាលោក បានលើកឡើងពីចំណុចវិជ្ជមានដែលអ្នក នយោបាយគួរមាន ដូចជា ការមិនប្រើប្រាស់អំណាចខុសច្បាប់ បង្កើតឲ្យមានជម្លោះ និងមិនយកមូល និធិសាធារណៈប្រើប្រាស់ដើម្បីបង្កជម្លោះជាដើម។ សូមរម្លឹកផងដែរថា ក្រោយពីសេចក្តីព្រាងរដ្ឋធម្មនុញ្ញថ្មីត្រូវបានច្រានចោល រដ្ឋាភិបាលថៃ បានកំណត់កាលបរិច្ឆេទថ្មី សម្រាប់ដំណាក់កាលនៃការកែទម្រង់។ នោះគឹ ធម្មនុញ្ញថ្មីត្រូវតែបញ្ចប់នៅក្នុងខែមេសា ឆ្នាំ២០១៦ និង ការបោះឆ្នោតជាសកលនឹងត្រូវធ្វើឡើងនៅខែមេសាឆ្នាំ២០១៧ ប្រសិនបើធ្វើប្រជាមតិ ប្រកបដោយភាពជោគជ័យ។ យ៉ាងណាក៏ដោយ ក្រោយពីរដ្ឋប្រហារទម្លាក់អតីតនាយករដ្ឋមន្ត្រីថៃ លោកស្រីយីងឡាក់ ស៊ីនណាវ៉ាត ត្រាថ្ងៃទី២២ ខែឧសភា ឆ្នាំ២០១៤ លទ្ធិប្រជាធិបតេយ្យ និង នយោបាយថៃ ហាក់ដូចជាមានភាពមិន ច្បាស់លាស់សោះ។ មួយវិញទៀត ទោះបីជាកាលបរិច្ឆេទសម្រាប់ការបោះឆ្នោត ត្រូវបានធ្វើឡើងក៏ ដោយ គេមិនទាន់ដឹងច្បាស់ថាតើប្រជាជនអាចមានគាំទ្រចំពោះរដ្ឋធម្មនុញ្ញថៃថ្មី ដែលគ្រោងធ្វើប្រជា មតិមុនការបោះឆ្នោតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2723.txt

ប៉ុន្មានថ្ងៃកន្លងមកនេះ ប្រព័ន្ធសារព័ត៌មានបរទេសបានយកចិត្តទុកដាក់យ៉ាងខ្លាំងចំពោះសកម្មភាពរំលឹកខួបយ៉ាងឧឡារិកនេះ ដោយបានធ្វើការផ្សព្វផ្សាយព័ត៌មានអំពីសភាពការណ៍ និងការរៀបចំរបស់រដ្ឋាភិបាលចិន ហើយបានវិភាគថា សកម្មភាពនេះមិនគ្រាន់តែជាការបង្ហាញនូវកម្លាំង និងឥទ្ធិពលរបស់ប្រទេសមួយតែប៉ុណ្ណោះទេ តែគឺដើម្បីរំលឹកនូវការចងចាំប្រវត្តិសាស្ត្រនៃសង្គ្រាមលោក ព្រមទាំងប្រកាសនូវការប្តេជ្ញាចិត្តនិងកម្លាំងសម្រាប់ការពារសន្តិភាពពិភពលោកជាដើម ។

កាសែត NG របស់រុស្ស៊ីបានផ្សាយថា ៧០ឆ្នាំ ក្រោយពីសង្គ្រាមលោកលើកទី២មក ឋានៈនិងតួនាទីដ៏សំខាន់របស់ប្រទេសចិនក្នុងសង្គ្រាមតស៊ូប្រឆាំងនឹងហ្វាស៊ីសពិភពលោក មិនត្រូវបានទទួលនូវការចាប់អារម្មណ៍និងការគោរពនោះទេ។ ជាការពិត ការតស៊ូប្រឆាំងយ៉ាងអង់អាចក្លាហាន របស់ប្រទេសចិន បានធ្វើឲ្យប្រទេសជប៉ុន និងអាល្លឺម៉ង់ដែលបង្កាត់សង្គ្រាមតែខ្លួនឯងនោះ ពិបាកធ្វើកិច្ចសហប្រតិបត្តិការយុទ្ធសាស្ត្រ។ ភាគីចិនកំពុងរៀបចំយ៉ាងសស្រាក់សស្រាំនិងមមាញឹកនូវសកម្មភាពរំលឹកខួបឆ្នាំទី៧០នៃជ័យជម្នះក្នុងសង្គ្រាម ដែលប្រជាជនចិនបានធ្វើការតស៊ូប្រឆាំងនឹងការឈ្លានពានរបស់ជប៉ុន។ លោក ពូទីន ប្រធានាធិបតីរុស្ស៊ី និង អ្នកដឹកនាំប្រទេសដទៃទៀតបានចូលរួមក្នុងសកម្មភាពមានពាក់ព័ន្ធតបតាមសេចក្តីអញ្ជើញ ។ ទីភ្នាក់ងារព័ត៌មាន Asociated Press អាមេរិកបានផ្សាយថា ការដែលប្រទេសចិនធ្វើពិធីត្រួត ពល គឺក្នុងគោលបំណងរំលឹកខួបឆ្នាំទី៧០ ដែលប្រទេសជប៉ុនសុំចុះចាញ់ក្នុងសង្គ្រាមលោកលើកទី២ហើយបង្ហាញឲ្យឃើញថា ប្រទេសចិនខិតខំប្រឹងប្រែងក្នុងការគាំពារសន្តិភាព។ កាសែត Frankfurter Allgemeine Zeitung ប្រទេសអាល្លឺម៉ង់បានផ្សាយដំណឹងថារដ្ឋាភិបាលចិនបានសន្យាថាការត្រួតពលមិនសំដៅចំពោះប្រទេសណាមួយទេ ហើយក៏មិនសំដៅចំពោះប្រទេស ជប៉ុននោះដែរ ប្រទេសចិនចង់បង្ហាញឲ្យឃើញពីការអភិវឌ្ឍដោយសន្តិភាពរបស់ខ្លួននិងរូបភាពជាអ្នកជំរុញសន្តិភាពអន្តរជាតិតែប៉ុណ្ណោះ ។ កាសែត The Aju Business របស់ប្រទេសកូរ៉េខាងត្បូងបានផ្សាយដំណឹងថា សកម្មភាពរំលឹកខួបលើកនេះ បានបង្ហាញឲ្យឃើញពីគោលជំហរយ៉ាងម៉ឺងម៉ាត់របស់ប្រទេសចិនក្នុងការគាំពារសន្តិភាព។ ការដែលលោកស្រី ParkGeun-hyeប្រធានាធិបតីកូរ៉េខាងត្បូង អញ្ជើញចូលរួមក្នុងពិធីត្រួតពលគឺសម្តែង ឲ្យឃើញនូវការសម្រេចចិត្តដែលរួមសហការជាមួយប្រទេសចិនក្នុងការគាំពារសន្តិភាពពិភពលោក។ វេបសាយ Daily News and Analysis ប្រទេសឥណ្ឌាបានផ្សាយដំណឹងថា ប្រទេសចិនជាសម្ព័ន្ធ មិត្តដ៏សំខាន់មួយដែលបានចូលរួមយ៉ាងខ្លាំងក្នុងការបញ្ចប់សង្គ្រាមលោកលើកទី២ ក៏ដូចជាសង្គ្រាមតស៊ូប្រឆាំងជប៉ុន ហើយបានដើរតួនាទីយ៉ាងសំខាន់ក្នុងការទទួលបានជ័យជម្នះរបស់កងទ័ពសម្ព័ន្ធមិត្ត៕ អត្ថបទ៖ វិទ្យុមិត្តភាពកម្ពុជាចិន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2724.txt

គ្មានអ្នកណាម្នាក់ដឹងច្បាស់ថា តើចិនបញ្ឈប់សកម្មភាពវាតទីនៅក្នុងតំបន់ជម្លោះសមុទ្រចិនខាងត្បូងហើយឬនៅឡើយមកទល់ពេលនេះ សូម្បីតែក្រុវ៉ាស៊ីតោន។ សកម្មភាពនេះបន្តធ្វើឲ្យរដ្ឋជាភាគីជម្លោះ និងរដ្ឋដែលមានប្រយោជន៍ក្នុងសកម្មភាពពាណិជ្ជកម្មតាមសមុទ្រនោះ នៅតែព្រួយបារម្ភពីសកម្មភាពរបស់ចិនដដែល។ សហរដ្ឋអាមេរិក នៅបន្តឃ្លាំមើលយ៉ាងយកចិត្តទុកដាក់ចំពោះសកម្មភាពចិន ហើយសហរដ្ឋអាមេរិកបន្តភ្ជាប់ទំនាក់ទំនងជាមួយបណ្តាប្រទេសដែលមានក្តីបារម្ភដូចអាមេរិកដើម្បីស្វែងរកដំណោះស្រាយ។ តែអាមេរិកប្តេជ្ញាថា ទោះតានតឹងរវាងចិននិងអាមេរិកកើតមានខ្លាំងប៉ុណ្ណាក៏ដោយ អាមេរិកនឹងស្វះស្វែងពង្រឹងចំណងមិត្តភាពជាមួយចិន ហើយរដ្ឋពាក់ព័ន្ធត្រូវបន្តប្រើយន្តការទ្វេភាគី និងពហុភាគីដើម្បីធានាថា ការទាមទារតំបន់ជម្លោះសមុទ្រចិនអាចដោះស្រាយបានដោយសន្តិវិធីនិងយុត្តិធម៌។

ជម្លោះសមុទ្រចិនខាងត្បូងនៅតែបញ្ហាប្រឈមធំសម្រាប់តំបន់ និងសហគមន៍អន្តរជាតិ។ កម្តៅនៃជម្លោះចេះតែកើនឡើង ដោយសារសកម្មភាពភាគីពាក់ព័ន្ធ ជាពិសេសសកម្មភាពវាតទីឯកតោភាគីរបស់ចិននៅក្នុងដែនជម្លោះដោយសាងសង់កោះសិប្បនិម្មិតនិងបង្កើតសកម្មភាពយោធាផង។ហើយក្រោយមានភាពតានតឹងនៅឧបទ្វីបកូរ៉េកាលពីថ្មីនេះទៀត រដ្ឋពាក់ព័ន្ធចាប់ផ្តើមបារម្ភខ្លាំងទៀត។ នេះត្បិតថា ការប្រណាំងប្រជែងសព្វាវុធក្នុងចំណោមភាគីជម្លោះសមុទ្រចិនខាងត្បូងនាពេលឥឡូវ អាចនាំឲ្យមានជម្លោះប្រដាប់អាវុធផង។ តែផ្ទុយទៅវិញ រដ្ឋជម្លោះដូចជា វៀតណាម និងហ្វីលីពីនដែលមានខ្នងបង្អែកធំនោះចេះតែឡាំប៉ា ស្រែកថ្កោលទោសចិនឥតឈប់ និងរត់រកជំនួយពីក្រៅថែមមកទប់ទល់ជាមួយចិនផង។ ហ្វីលីពីនកន្លងមកបានអូសទាញជប៉ុនឲ្យចូលមកលូកឡំក្នុងបញ្ហាជម្លោះដែនទឹកនេះផង។ ក្រៅពីប្រើប្រាស់នយោបាយការបរទេស ហ្វីលីពីនឆ្លៀតបញ្ជូនបណ្តឹងប្រឆាំងចិនទៅកាន់ជម្ឈត្តការអន្តរជាតិប្រចាំក្រុងឡាអេផង ប៉ុន្តែចិនមិនឈឺក្បាលវិលមុខសោះ ដោយគិតតែពីប្រឹងវាតទីបាន៨០០ហិកតា ដោយបូមដីសាងកោះសិប្បនិម្មិតនៅតំបន់ជម្លោះធ្វើព្រងើយ។ ចិនអាងលើការកាន់កាប់ពីប្រវត្តិសាស្ត្រ និងផែនទី៩ចំណុច«រាងអណ្តាត»ដែលគូសជាលក្ខណៈឯកតោភាគីតាំងពីឆ្នាំ ១៩៤៧មុនប្រកាសខ្លួនជាសាធារណរដ្ឋមកម្ល៉េះនោះ។ ក្រោយមានការរិះគន់ច្រើនពីអាមេរិកផង ពីសហគមន៍អន្តរជាតិផង ចិនបានប្រកាសថាខ្លួនបញ្ឈប់សកម្មភាពសង់កោះនៅតំបន់ជម្លោះហើយ។ តែថ្មីៗនេះមន្ត្រីក្រុងវ៉ាស៊ីនតោនអះអាងថា គេមិនដឹងច្បាស់ថា ចិនពិតជាបញ្ឈប់សកម្មភាពបង្ករឿងរបស់ខ្លួនហើយឬនៅឡើយ។ យ៉ាងណាក៏ដោយសហរដ្ឋអាមេរិកនិងបណ្តារដ្ឋជាមិត្តនិងភាគីជម្លោះសមុទ្រចិនខាងត្បូងកំពុងតាមដានយ៉ាងយកចិត្តទុកដាក់បំផុតចំពោះសកម្មភាពរបស់ក្រុងប៉េកាំង និងធ្វើយ៉ាងណាជំរុញឲ្យមានការដោះស្រាយជម្លោះនេះដោយសន្តិវិធី។ តែថាតើអាមេរិកមានគោលនយោបាយបែបណាដើម្បីបញ្ឈប់សកម្មភាពចិននៅក្នុងជម្លោះសមុទ្រចិនខាងត្បូងនៅតែជារឿងស្រពិចស្រពិលនៅឡើយ។ ជុំវិញបញ្ហានេះ ក្នុងសន្តិសីទសារព័ត៌មានមួយកាលពីថ្ងៃអង្គារនៅម៉ាឡេស៊ីផ្តោតលើគោលនយោបាយពង្រឹងឥទ្ធិពលអាមេរិកនៅអាស៊ី និងកងទ័ពជើងទឹកអាមេរិកនៅតំបន់ប៉ាស៊ីហ្វិក ឧត្តមនាវីឯក Scott Swift អគ្គមេបញ្ជាការកងទ័ពជើងទឹកប៉ាស៊ីហ្វិកបានថ្លែងឆ្លើយតបសំណួរអ្នកសារព័ត៌មានជុំវិញវិធានការអាមេរិកតបនឹងគម្រោងវាតទីយកតំបន់ជម្លោះរបស់ចិននៅសមុទ្រចិនខាងត្បូង។ លោកឧត្តមនាវី Scott Swift មេបញ្ជាការកងទ័ពជើងទឹកអាមេរិកប្រចាំតំបន់ប៉ាស៊ីហ្វិក ទើបត្រូវបានគេតែងតាំងកាលពីខែឧសភាកន្លងទៅ ហើយលោកបានធ្វើទស្សនកិច្ចទៅកាន់បណ្តាប្រទេសជាច្រើននៅតំបន់អាស៊ីប៉ាស៊ីហ្វិកដើម្បីពង្រឹងកិច្ចសហប្រតិបត្តិការយោធាផង។ លោកបានសង្កត់ធ្ងន់ថា សហរដ្ឋអាមេរិកមិនផ្លាស់គោលជំហរនិងគោលនយោបាយរបស់ខ្លួនឡើយ ក្នុងការភ្ជាប់ទំនាក់ទំនងនិងបង្កើនសហប្រតិបត្តិការជាមួយក្រុងប៉េកាំង ដើម្បីបញ្ចៀសរាល់ការយល់ឃើញភាន់ច្រលំគ្នា និងជំរុញឲ្យចិនបោះបង់សកម្មភាពបង្ករឿងនិងប៉ះពាល់ច្បាប់អន្តរជាតិនេះ។ ម្យ៉ាងការបង្កើនកិច្ចសហការរវាងកឆ្មាំសមុទ្រចិននិងអាមេរិកជារឿងដែលមិនអាចខ្វះបានឡើយ។ មន្ត្រីយោធាអាមេរិករូបនេះរំពឹងថា កងកម្លាំងឆ្មាំសមុទ្រអាមេរិកនិងចិនអាចមានលទ្ធភាពបង្កើតកិច្ចព្រមព្រងដើម្បីបញ្ចៀសរាល់ការប្រឈមមុខឬប៉ះទង្គិចគ្នាជាយថាហេតុ។ តាមពិតទៅ ប្រទេសជាច្រើនដែលលោកឧត្តមនាវីខាងលើ បានទៅទស្សនកិច្ច សុទ្ធតែបង្ហាញកង្វល់ប្រហាក់ប្រហែលគ្នាជុំវិញសកម្មភាពរបស់ក្រុងប៉េកាំងក្នុងជម្លោះសមុទ្រចិនខាងត្បូង ដោយពួកគេចង់ឲ្យសកម្មភាពបង្កបញ្ហារបស់ចិនឈប់ជាផ្លូវការ។ អ្វីដែលអាមេរិកនឹងធ្វើបន្តធ្វើនិងត្រូវធ្វើគឺ បន្តសហការនិងភ្ជាប់ទំនាក់ទំនងជាមួយបណ្តារដ្ឋក្នុងតំបន់ដែលបង្ហាញក្តីបារម្ភប្រហាក់ប្រហែលគ្នានេះ។ នេះអាចអនុញ្ញាតឲ្យរដ្ឋទាំងនោះអាចឈានទៅផ្សះផ្សាគ្នា ដោយការត្រលប់ទៅតុចរចាតាមផ្នែកការទូតឡើងវិញនិងចាប់ផ្តើមសម្របសម្រួលគ្នាចំពោះចំណែកដែលភាគីទាមទារ។ គ្មានអ្វីច្បាស់លាស់ទេ តែភាគីអាចជំរុញការសហការរវាងកងទ័ពនិងកងទ័ពក្នុងចំណោមប្រទេសពាក់ព័ន្ធនិងប្រទេសដែមានផលប្រយោជន៍ក្នុងជម្លោះ ដែលវាអាចបញ្ចៀសការប៉ះទង្គិចគ្នានិងរក្សានបានស្ថិរភាពក្នុងតំបន់។ យ៉ាងណាក៏ដោយចុះ ក្រៅពីប្រើប្រាស់វិធានការការទូតដើម្បីរារាំងមហិច្ឆតាវាតទីរបស់ចិននៅតំបន់ជម្លោះ សហរដ្ឋអាមេរិកក៏មានយុទ្ធសាស្ត្ មួយផ្សេងទៀត ដោយបង្កើនសកម្មភាពសមយុទ្ធយោធាជាមួយបណ្តាសម្ព័ន្ធមិត្តនិង ប្រទេសដែលជាប់ជម្លោះជាមួយចិន។ សហរដ្ឋអាមេរិកទើបតែចងក្រងយុទ្ធសាស្ត្រសន្តិសុខថ្មីតំបន់ប៉ាស៊ីហ្វិក ហើយការបង្កើនចំនួនសមយុទ្ធយោធាជាយន្តហោះបង្អាក់សកម្មភាពចិនដែរ។ យន្តការនេះត្រូវបានគេដឹងច្បាស់ ក្រោយឧត្តមនាវីអាមេរិក Harry Harris ជួបជជែកពិភាក្សាជាមួយមេបញ្ជាការកងទ័ពជើងទឹកហ្វីលីពីនលោក Hernando Iriberri ក្នុងឱកាសដែលមន្ត្រីយោធាក្រុងវ៉ាស៊ីនតោនទៅទស្សនកិច្ចនៅហ្វីលីពីន។ សមុទ្រចិនខាងត្បូង និងសមុទ្ធចិនខាងកើត សុទ្ធសឹងតែជាទីតាំងសំខាន់បំផុតដែលសមយុទ្ធយោធានេះនឹងត្រូវធ្វើឡើយផង។ លំហាត់យោធានេះនឹងផ្តោតលើបច្ចេកទេស ប្រយុទ្ធ សង្គ្រោះ និងឆ្លើយតបគ្រោះមហន្តរាយជាដើម ហើយសកម្មភាពយោធានេះនឹងជួយការពារសេរីភាពផ្លូវសមុទ្រ ការទប់ស្កាត់ជម្លោះ និងលើកកម្ពស់ការប្រតិបត្តិតាមច្បាប់អន្តរជាតិផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2725.txt

នៅថ្ងៃអាទិត្យម្សិលមិញ នៅភូមិDaglica ខែត្រHakkari ភាគអាគ្នេយ៍តួកគី ទាហានជាច្រើននាក់ត្រូវបានស្លាប់ ក្នុងការវាយប្រហាររបស់ក្រុមឧទ្ទាមកៀឌីស្តង់ មកពីបក្សការងារ។ នៅល្ងាចម្សិលមិញ នាយករដ្ឋមន្ត្រីអភិរក្សនិយមបានកោះហៅអាជ្ញាធរស៊ីវិលនិងយោធា មកប្រជុំពីបញ្ហាសន្តិសុខជាបន្ទាន់។

រដ្ឋាភិបាលតួកគីមិនបានប្រាប់ពីចំនួនពិតប្រាកដនៃទាហានដែលស្លាប់ក្នុងការ វាយប្រហារនេះទេ។ គេគ្រាន់តែដឹងថា ទាហានតួកគីបានស្លាប់ក្នុងការវាយលុករបស់ក្រុមឧទ្ទាមកៀឌីស្តង់មកពីបក្សការងារតែប៉ុណ្ណោះ។ ហេតុការណ៍វាយប្រហារបានកើតឡើង ក្នុងពេលកងទ័ពកំពុងបោសសំអាតក្រុមឧទ្ទាមទាំងនេះ។ បើយោងតាមទូរទស្សន៍NTV យន្តហោះប្រដេញកងទ័ពបានហោះទំលាក់គ្រាប់បែកទីតាំងក្រុមឧទ្ទាម ជាង១០កន្លែង នៅតំបន់ភាគខាងត្បូង ជាប់ព្រំដែនជាមួយអ៊ីរ៉ាក់។ តាំងពីខែកក្កដា ក្រុងអង់ការ៉ាបានបើកយុទ្ធនាការកំចាត់ភេរវកម្ម ប្រឆាំងនឹងឧទ្ទាមក្រុមកៀឌីស្តង់។ បេសកកម្មនេះបានបិទបញ្ចប់ដំណើរការនៃបទឈប់បាញ់ដែលមានជាង២ឆ្នាំ មកនេះ។ ជម្លោះក្នុងស្រុក៣ទសវត្សមកនេះ បានសម្លាប់មនុស្សជាង១សែននាក់។ ក្រុមទាហានតួកគីបានបើកប្រតិបត្តិការទាំងតាមផ្លូវគោក ទាំងតាមផ្លូវអាកាស ជារៀងរាល់ថ្ងៃ នៅភាគអាគ្នេយ៍។ កន្លងមក ទាហានប្រមាណ៧០នាក់ បានស្លាប់ក្នុងប្រតិបត្តិការនេះ។ ក្រៅពីវិបត្តិជម្លោះ តួកគីក៏កំពុងប្រឈមនឹងវិបត្តិនយោបាយផងដែរ។ ក្នុងការបោះឆ្នោតសភាខែមិថុនា គណបក្សយុត្តិធម៌និងអភិវឌ្ឈន៍របស់លោកអ៊ែរដូហ្កាន ដែលកាន់អំណាចតាំងពីឆ្នាំ២០០២នោះ បានបាត់បង់សម្លេងភាគច្រើននៅសភា។ ដោយសារតែបក្សកាន់អំណាចមិនអាចបង្កើតរដ្ឋាភិបាលចម្រុះជាមួយបក្សប្រឆាំងបាន ការបោះឆ្នោតថ្មី នឹងត្រូវធ្វើនៅថ្ងៃ១វិច្ឆិកាខាងមុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2726.txt

ក្រុងប៉េកាំងបានអញ្ជើញប្រមុខរដ្ឋស៊ូដង់ដែលជាជនស្ថិតក្រោមការចាប់ខ្លួនរបស់តុលាការព្រហ្មទណ្ឌអន្តរជាតិឲ្យចូលរួមក្នុងខួបលើកទី៧០នៃជ័យជម្នះសង្គ្រាមលោកលើកទី។ រឿងចិនអញ្ជើញឧក្រិដ្ឋជនអន្តរជាតិនេះក្លាយជារឿងចម្រូងចម្រាស ហើយសហរដ្ឋអាមេរិកឯណោះវិញក៏ចាប់ផ្តើមទិតៀនចិនផងដែរ។ យ៉ាងណាក៏ដោយចិនមិនមែនជាសមាជិកតុលាការព្រហ្មទណ្ឌអន្តរជាតិនោះឡើយ ហើយរឿងសិទ្ធិមនុស្សក៏មិនមែនជាអ្វីដែលចិនត្រូវខ្វល់ខ្វាយដែរ។

លោក មុំ ពិទូរ្យ លម្អិតព័ត៌មាននេះ ម្សិលមិញនេះប្រមុខរដ្ឋចិនលោក ស៊ី ជិនពីងបានចាប់ដៃប្រមុខរដ្ឋស៊ូដង់លោក អូម៉ា អាល់បាស៊ែ (Omar Al-Bashir) ហើយលោកបានប្រាប់ទៅសមភាគីស៊ូដង់ថា «អ្នកគឺជាមិត្តចាស់ និងជាដៃគូរបស់ចិន»។ ប្រធានាធិបតីស៊ូដង់ទៅប្រទេសចិនតបតាមការអញ្ជើញរបស់រដ្ឋាភិបាលចិនឲ្យលោកចូលរួមក្នុងខួបទី ៧០ នៃជ័យជម្នះសង្គ្រាមលោកលើកទី។ មេដឹកនាំរូបនេះនឹងចូលរួមជាមួយបណ្តាមេដឹកនាំពិភពលោក ឯទៀតដើម្បីទស្សនាការដង្ហែរក្បួនយោធានិងសព្វាវុធនៅថ្ងៃ៣កញ្ញា ស្អែកនេះផងដែរ។ មេដឹកនាំស៊ូដង់បានថ្លែងប្រាប់ប្រធានាធិបតីចិនវិញផងដែរថាលោករីករាយនិងថ្លែងអំណរគុណចិនដែលអញ្ជើញលោកនិងចាត់ទុកស៊ូដង់ជាមិត្តសំខាន់។ ប៉ុន្តែការអញ្ជើញប្រមុខរដ្ឋស៊ូដង់មកកាន់ប្រទេសចិនបានក្លាយជាប្រធានបទចម្រូងចម្រាសមួយ ដោយសារតែលោក អាល់បាស៊ែ កំពុងស្ថិតក្រោមការចាប់ខ្លួនរបស់តុលាការព្រហ្មទណ្ឌអន្តរជាតិដោយស្ថិតក្រោមបទចោទ«ឧក្រិដ្ឋកម្មសង្គ្រាមនិងប្រល័យពូជសាសន៍»។ ទាក់ទិនការអញ្ជើញនេះដែរ សហរដ្ឋអាមេរិកស្រាប់តែចេញមុខព្រមាននិងទិតៀនចិនខ្លាំងៗ ដែលហ៊ានផ្គើនដោយអញ្ជើញឧក្រិដ្ឋជនពិភពលោកឲ្យចូលរួមក្នុងពិធីផ្លូវការដោយមិនខ្វល់ពីបញ្ហាសិទ្ធិមនុស្សនោះ។ បុណ្យជ័យជម្នះសង្គ្រាមលោកលើកទី២នៅចិន មានវត្តមានមេដឹកនាំអាស៊ី អាហ្វ្រិក និងអឺរ៉ុបខាងកើត ប៉ុន្តែមេដឹកនាំលោកខាងលិចភាគច្រើនសុទ្ធតែអះអាងថាខ្លួនមិនទៅចូលរួមកម្មវិធីចិនទេ។ តាមពិតទៅសំណុំរឿងលោក បាស៊ែ គឺវាដូច្នេះ។ កាលពីឆ្នាំ ២០០៩ និងឆ្នាំ២០១១ តុលាការបានចេញដីកាចាប់ខ្លួនមេដឹកនាំម្នាក់នេះដោយចោទប្រកាន់ថាលោកជាអ្នកដែលនៅពីក្រោយអំពើប្រល័យពូជសាសន៍សម្លាប់រង្គាលក្រុមប្រឆាំងរដ្ឋាភិបាលនៅភាគខាងលិចតំបន់ ដាហ្វួ (Darfur) ។ កន្លងមកមេដឹកនាំនេះមិនហ៊ានធ្វើដំណើរទស្សនកិច្ចទៅណាឆ្ងាយៗឡើយ ដោយអាចទៅត្រឹមមជ្ឈិមបូព៌ានិងអាហ្វ្រិកប៉ុណ្ណោះ ព្រោះលោកភ័យខ្លាចថាមានការចាប់ខ្លួន។ ដូចដែលឃើញស្រាប់កាលពីខែមិថុនាកន្លងទៅ មេដឹកនាំស៊ូដង់ខាងលើត្រូវតុលាការអាហ្វ្រិកខាងត្បូងចេញដីកាហាមមិនឲ្យចាកចេញពីអាហ្វ្រិកខាងត្បូងដោយយោងតាមការស្នើសុំរបស់តុលាការព្រហ្មទណ្ឌអន្តរជាតិ។ ប៉ុន្តែរដ្ឋាភិបាលក្រុង Cap Town មិនធ្វើសកម្មភាពអ្វីទេ ដោយសាររដ្ឋាភិបាលនេះជាអ្នកអញ្ជើញប្រធានាធិបតីស៊ូដង់ទៅចូលរួមក្នុងកិច្ចប្រជុំកំពូលសហភាពអាហ្វ្រិកនិងសន្យាផ្តល់អភ័យឯកសិទ្ធិការទូតដល់មេដឹកនាំរូបនេះ។ ទោះជាមានការរិះគន់ខ្លាំងណាស់ក៏ដោយ ប៉ុន្តែចិនមិនខ្វល់ពីបញ្ហានេះ ដ្បិតថាចិនមិនមែនជាភាគីលក្ខន្តិកៈក្រុងរ៉ូមស្តីពីតុលាការព្រហ្មទណ្ឌអន្តរជាតិឡើយ។ ដូច្នេះចិនមិនមានកាតព្វកិច្ចត្រូវចាប់ខ្លួនមេដឹកនាំម្នាក់នេះទេ។ ម្យ៉ាងអ្នកនាំពាក្យក្រសួងការបរទេសលោក Hua Chunying បានលើកឡើងថា លោកខាងលិចហាក់ដូចជាគិតហួសហេតុពេកចំពោះបញ្ហានេះ។ លោកបានបន្ថែមថា វាជារឿងចាំបាច់បំផុតដែលចិនត្រូវអញ្ជើញនិងទទួលស្វាគមន៍មេដឹកនាំស៊ូដង់ឲ្យបានល្អតាមដែលអាចធ្វើបាន ព្រោះស៊ូដង់នេះបានចូលរួមចំណែកយ៉ាងសំខាន់ជាមួយបណ្តាប្រទេសជាច្រើននៅអាស៊ីនិងអាហ្វ្រិកក្នុងការប្រយុទ្ធទប់ទល់និងយកជ័យជម្នះលើកងទ័ពហ្វាស៊ីសជប៉ុន។ សូមបញ្ជាក់ថា ខួបជ័យជម្នះសង្គ្រាមលោកលើកទី២ដែលចិនរៀបចំឡើងនៅពេលនេះ គឺដើម្បីរំលឹកការចាញ់សង្គ្រាមរបស់ចក្រពត្តិជប៉ុន ព្រមទាំងរំលឹកពីព្រឹត្តិការណ៍ឈឺចាប់និងជូរចត់ដែលបង្កដោយជប៉ុនកាលពីពេលនោះដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2727.txt

រដ្ឋាភិបាលក្រុងសេអ៊ូល និង រដ្ឋាភិបាលក្រុងព្យុងយ៉ាង បានព្រមព្រៀងដកកងទ័ពចេញតំបន់ព្រំដែន ក្រោយពីមានការបាញ់ផ្លោងដាក់គ្នាកាលពីជាងមួយសបា្តហ៍កន្លងទៅនេះ។ យ៉ាងណាមិញ រដ្ឋាភិបាល ក្រុងព្យ៉ុងយ៉ាង បានចេញការព្រមានសារជាថ្មីចំពោះការប្រឈមុខគ្នា ក្រោយពីលោកស្រីប្រធានាធិបតី កូរ៉េខាងត្បូង រិះគន់កូរ៉េខាងជើងក្នុងឱកាសលោកគីម ជុងអ៊ុន មិនមានវត្តមាននៅថ្ងៃព្យុហយោធា ក្រុងប៉េកាំងកាលពីប៉ុន្មានថ្ងៃកន្លងទៅនេះ។

រដ្ឋាភិបាលក្រុងព្យុងយ៉ាង ព្រមានទៅកាន់រដ្ឋាភិបាលក្រុងសេអ៊ូល បើនៅតែបន្តលើកឡើងនូបញ្ហា រវាងកូរ៉េទាំងពីរទៅខាងក្រៅ ការប្រឈមគ្នារវាងកូរ៉េខាងទាំងពីរនឹងត្រូវផ្ទុះឡើងជាថ្មី។ ប្រតិកម្មនេះ ធ្វើឡើងក្រោយពីលោកស្រីផាក ហ្គនហេ (Park Geun-hye) បានផ្តល់នូវសុន្ទរកថានៅពេលមានជំនួបជាមួយចិនក្នុងឱកាសនៃការធ្វើព្យុហយាត្រាខួបលើកទី៧០នៃការឈ្នះសង្គ្រាមលោកលើកទី២នៅក្នុងប្រទេសចិន។ កិច្ចព្រមព្រៀងរវាងកូរ៉េទាំងពីរ ហាក់ដូចជាមានផ្លែផ្កាក្នុងរយៈពេលជិតពីរសបា្តហ៍កន្លងទៅនេះ។ ចំណុចវិជ្ជមានក្រោយកិច្ចព្រមព្រៀងនោះគឺតំបន់ពាណិជ្ជកម្មនៅព្រំដែនត្រូវដំណើរការឡើងវិញ និង ជាពិសេសនោះ ការជួបជុំគ្រួសារកូរ៉េទាំងពីរ ក៏ត្រូវបានកំណត់ផងដែរ។ ដោយឡែកស្ថានភាព កំពុងវិវត្តទៅរកការប្រឈមមុខគ្នាជាថ្មី ក្រោយពីលោកស្រីប្រធានាធិបតីកូរ៉េ ខាងត្បូង ផាក ហ្គនហេ បានថ្លែងពីការព្រួយបារម្ភ និង រិះគន់រដ្ឋាភិបាលកូរ៉េខាងជើងយ៉ាងខ្លាំង នៅពេលដែលលោកស្រី បានជួបជាមួយនឹងលោកប្រធានាធិបតីចិនស៊ី ជិនពីង។ យ៉ាងណាមិញ អ្នកនាំកូរ៉េខាង ត្បូង បានបន្តទទួចកូរ៉េខាងជើងដើម្បីអនុវត្តនូវការកិច្ចព្រមព្រៀងដែលបានធ្វើកន្លងមក ដើម្បីបញ្ជៀសការប្រឈមគ្នាជាថ្មី។ ឆ្លើយតបជាមួយនឹងសុន្ទរកថារបស់លោកស្រីផាក ហ្គនហេ អ្នកនាំពាក្យកូរ៉េខាងជើង បានអះអាងថា« រដ្ឋាភិបាលកូរ៉េខាងត្បូង តែងតែលើកបញ្ហាឧបទ្វីបកូរ៉េម្តងហើយម្តងទៀត។ ហើយប្រសិន កូរ៉េខាងត្បូង នៅតែបន្តរិះគន់ និង លើកបញ្ហាផ្ទៃក្នុងរបស់កូរ៉េទាំងពីរនៅបរទេស នោះទំនាក់ទំនងកូរ៉េទាំងពីរ នឹងត្រូវវិលត្រលប់ទៅរកការប្រឈមគ្នាទ្រង់ទ្រាយធំជាក់ជាពុំខាន«។ ជុំវិញសន្ទរកថារិះគន់កូរ៉េខាងជើង នៅចំពោះមុខមហាយក្សចិន អ្នកវិភាគយល់ឃើញថា នេះគឺជាភាព វ័យឆ្លាត និង បត់បែនរបស់រដ្ឋាភិបាលកូរ៉េខាងត្បូង។ នោះ ក៏ព្រោះតែវាជាឱកាសដ៏ល្អបំផុតសម្រាប់ កូរ៉េខាងត្បូង ដើម្បីស្នើឲ្យចិនជួយអន្តរាគមន៍ និង ណែនាំកូរ៉េខាងជើងដែលជាសម្ពន្ធ័មិត្តដ៏ជិតស្និទ របស់ខ្លួននៅក្នុងតំបន់ ខណៈពេលដែលលោកគីម ជុងអ៊ុនមិនមែនវត្តមាននៅទីនោះ។ សូមបញ្ជាក់ថា កូរ៉េទាំងពីរចាប់ផ្តើមប្រឈមមុខដាក់គ្នាខ្លាំងចាប់តាំងពីពេលដែលទាហានកូរ៉េខាងត្បូងពីរនាក់រងរបួសដោយសារផ្ទុះមីននៅតំបន់គ្មានយោធា។ ក្រោយមានបញ្ហានេះ កូរ៉េខាងត្បូងស្រាប់តែបញ្ជូនឧបករណ៍បំពងសំឡេងទៅតាមព្រំដែនចាក់ឃោសនាឡើងវិញ ទោះជាខ្លួនបានឈប់ឃោសនាអស់មួយទសវត្សក៏ដោយ។ របបដឹកនាំក្រុងព្យុងយ៉ាងចាប់ផ្តើមខឹងសម្បារ ដោយចាត់ទុកការឃោសនាជាការធ្វើសង្គ្រាមចិត្តសាស្ត្រផង ហើយបានទាមទារឲ្យមានការបញ្ឈប់ការឃោសនានៅតាមបន្ទាត់ព្រំដែនផង។ យ៉ាងណាមិញ ភាពតានតឹងត្រូវបានបញ្ចប់ ក្រោយពីមានកិច្ចព្រមព្រៀងថ្ងៃទី ២៥ ខែសីហា ក្រោយពីកូរ៉េខាងជើង បានសម្តែងការសោកចំពោះការផ្ទុះមីនទៅលើកងទ័ពកូរ៉េខាងត្បូង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2728.txt

គឺដើម្បីកិច្ចសហប្រតិបត្តិការនយោបាយ សេដ្ឋកិច្ច និង ភាពជាដៃគូ អាស៊ានត្រូវបានបង្កើតជាផ្លូវការ ក្នុងឆ្នាំ១៩៦៧ ។ ក្រោមបាវចនា «ចក្ខុវិស័យតែមួយ អត្តសញ្ញាណ តែមួយ និង សហគមន៍តែមួយ« អស់រយៈពេល៤៨ឆ្នាំនេះ អាស៊ានបានប្រឈមនឹងបញ្ហា និងឆ្លងកាត់ព្យុះភ្លៀងក្នុងសំណុំរឿងធំៗថ្នាក់ដំបន់ជាច្រើន។ ជម្លោះសមុទ្រចិនខាងត្បូង គឺជាបញ្ហាចម្រូងចម្រាសដែលកំពុងស៊ីពេលយ៉ាងវែងជាង១០ឆ្នាំហើយ ដែលអាស៊ាន មិនទាន់ស្វែងរកដំណោះស្រាយរួមមួយ ដើម្បីបញ្ចប់នៅឡើយនោះទេ។

យោងតាមកត្តាភូមិសាស្ត្រ សមុទ្រចិនខាងត្បូង គឺជាដែនសមុទ្រ ដែលជាផ្នែកមួយនៃមហាសមុទ្រប៉ាស៊ីហ្វិក ដែលសំបូរទៅដោយធនធានធម្មជាតិ និង ភូមិសាស្ត្រសដ៏មានសក្តានុពលផ្នែកចរាចរណ៍ពាណិជ្ជកម្មតាមសមុទ្រ។ ជម្លោះសមុទ្រចិនខាងត្បូងវិញ គឺជាដែនជម្លោះអធិបតេយ្យលើដែនសមុទ្រចិនខាងត្បូង ដែលមានរដ្ឋពាក់ពន្ធ័រួមមានរដ្ឋអាស៊ានបួនប្រទេសដូចជា ប្រ៊ុយណេ ម៉ាឡេស៊ី ហ្វីលីពីន និង វៀតណាម និងរដ្ឋខាងក្រៅមានចិន។ ១. ឬសគល់ចម្បងដែលធ្វើឲ្យមានជម្លោះ? ដោយសារសក្តានុពលទាំងផ្នែកភូមិសាស្ត្រ និង ធនធានធម្មជាតិនៅក្នុងតំបន់ដែនសមុទ្រ វាបានធ្វើឲ្យរដ្ឋដែលមានដែនសមុទ្រជាប់នឹងតំបន់ជម្លោះ ទាមទារដើម្បីចូលទៅកាន់កាប់។ តំបន់ដែលជាទិសដៅដ៏សំខាន់ដែលរដ្ឋនីមួយៗបានព្យាយាមទាមទារ និង គ្រប់គ្រង នោះរួមមាន តំបន់ប្រជុំកោះស្ព្រាតលី(Spratly Islands ) និង តំបន់ប្រជុំប៉ារ៉ាសែល (Paracel Islands)។ ការទាមទារដែលឈានទៅជម្លោះនោះគឺ ដោយសារតែរដ្ឋនីមួយៗផ្អែកលើការអះអាង និង ប្រភពផ្សេងៗគ្នានៅលើតំបន់ត្រួតស៊ីគ្នា ពោលគឺ ម្ខាងផ្អែកដោយកត្តាប្រវត្តិសាស្ត្រ(ចិន) និង ម្ខាងទៀតផ្អែកដោយកត្តាច្បាប់ ឬលិខិតតូបករណ៍(រដ្ឋអាស៊ាន) ។ ២. រដ្ឋនីមួយៗទាមទារតំបន់អ្វីខ្លះ និង យោងតាមប្រភពអ្វី? + ប្រ៊ុយណេ ជារដ្ឋអាស៊ានមួយដែលមានសក្តានុពលភូមិសាស្ត្រ។ ប្រ៊ុយណេ មិនសូវមានការខ្នះខ្នែងក្នុងការទាមទារ នៅក្នុងតំបន់ជម្លោះសមុទ្រប៉ុន្មាននោះទេ។ យ៉ាងណាក៏ដោយ រយៈពេលកន្លងមកប្រ៊ុយណេ បានទាមទារតំបន់សេដ្ឋកិច្ចផ្តាច់មុខ(EEZ) ដោយយោងតាមអនុសញ្ញាអង្គការសហប្រជាជាតិស្តីពីច្បាប់សមុទ្រឆ្នាំ១៩៨២ (UNCLOS) ដោយមានការទទួលស្គាល់ពីម៉ាឡេស៊ីផងដែរ។ + ម៉ាឡេស៊ី ជារដ្ឋជិតខាងរបស់ប្រ៊ុយណេ ម៉ាឡេស៊ី ក៏បានទាមទារមិនសូវខុសពីប្រ៊ុយណេប៉ុន្មាននោះទេ។ ម៉ាឡេស៊ី បានទាមទារតំបន់មួយចំនួននៅក្នុងតំបន់ជម្លោះ ដូចតំបន់សេដ្ឋកិច្ចផ្តាច់មុខ(EEZ) និង តំបន់ខ្ពង់រាបបាតសមុទ្រ(Continental Shelf) ដោយយោងតាមអនុសញ្ញាអង្គការសហប្រជាជាតិស្តីពីច្បាប់សមុទ្រឆ្នាំ១៩៨២ (UNCLOS)។ + ហ្វីលីពីន កន្លងមក ហ្វីលីពីនត្រូវបានស្គាល់ថារដ្ឋអាស៊ានមួយដែលមានភាពអង់អាចជ្រុល ក្នុងការប្រឈម ជាមួយចិន។ ការទាមទាររបស់ហ្វីលីពីន ហាក់ដូចជាឈរលើមូលដ្ឋានប្រភពជាច្រើន ក៏ប៉ុន្តែប្រភពចម្បង នៅតែជាច្បាប់ដដែល។ ហ្វីលីពីន បានអះអាងខ្លួនធ្លាប់ចួលកាន់កាប់តំបន់ជម្លោះនោះ ដោយហេតុផលទី១ គឺការរកឃើញនិង ទៅដល់តំបន់កោះស្ព្រាតលីមុនគេដោយអ្នករុករកជនជាតិហ្វីលីពីន Tomas Cloma នៅក្នុងឆ្នាំ១៩៥៦ ។ ហេតុផលទី២ ហ្វីលីពីន បានអះអាងថាការទាមទាមទាររបស់ហ្វីលីពីន គឺស្របទៅនឹងគោលការណ៍នៃការគ្រប់គ្រងជាក់ស្តែង ( de Facto) នៅតំបន់កោះ។ ហេតុផលទី៣ ហ្វីលីពីន បានបញ្ជាក់ថាបណ្តុំកោះស្ព្រាតលី គឺស្ថិតនៅក្នុងបណ្តុំកោះ ដែលមានទីតាំងនៅក្នុងអធិបតេយ្យរបស់ហ្វីលីពីន។ ហេតុផលទី៤ កោះស្ព្រាតលី គឺមិនស្ថិតនៅក្នុងតំបន់ត្រួតស៊ីគ្នា ដូចទៅនឹងកោះប៉ារ៉ាសែល ដែលជាតំបន់ចម្រូងចម្រាសរវាងចិននិង វៀតណាមនោះទេ។ ចុងក្រោយ ហ្វីលីពីន បានលើកពីហេតុផលផ្លូវច្បាប់ នោះគឺ ការទាមទារតាម UNCLOS។ ហ្វីលីពីន បានអះអាងថាកោះស្ព្រាតលី គឺជាបណ្តុំកោះរបស់ហ្វីលីពីនដែលផ្នែកមួយនៃតំបន់ខ្ពង់រាបបាតសមុទ្រដែលបានបញ្ញត្តិនៅក្នុងមាត្រា៧៦ នៃ UNCLOS។ + វៀតណាម ជុំវិញនៃការទាមទារនៅក្នុងដែនសមុទ្រជម្លោះ វៀតណាមបានប្រើប្រាស់នូវអំណះអំណាងពីរប្រភេទ រួមមានកត្តាប្រវត្តិសាស្ត្រ និង ដោយយោងតាម UNCLOS។ ក្រោមមូលហេតុប្រវត្តិសាស្ត្រ វៀតណាម បានលើកឡើងថាខ្លួន បានចាប់ផ្តើមទាមទារតាំងពីអំឡុងពេលដែលវៀតណាមត្រូវបានបែងចែកជាពីរមកម្ល៉េះ ពោលគឺក្នុងឆ្នាំ១៩៥៤ ។ ក្នុងពេលនោះ ស្តេចបោវដាយ (Baodai) ដែលជាមេដឹកនាំវៀតណាមខាងត្បូងបានអះអាងថា កោះស្ព្រាតលីនិង កោះប៉ារ៉ាសែល គឺស្ថិតនៅក្នុងដែនអធិបតេយ្យរបស់វៀតណាម ដោយយោងតាមសន្និសីទក្រុង សាន់ ហ្វ្រាន់ស៊ីស្កូ និង ផែនទីបន្សល់ក្រោយពីបញ្ចប់អាណានិគម។ យ៉ាងណាក៏ដោយ ក្រោយពីវៀតណាមទាំងពីរ ត្រូវបានរួបរួមជាថ្មីក្នុងឆ្នាំ១៩៧៥ និងក្រោយពីមានឧប្បទ្ទវហេតុ នៃការបុកនាវារវាងវៀតណាម និងចិន លើដែនជម្លោះក្នុងឆ្នាំ១៩៨៨ វៀតណាមបានធ្វើការអះអាងដោយផ្អែកលើផ្លូវច្បាប់បន្ថែម។ ក្នុងនោះវៀតណាមបានទាមទារលើការគ្រប់គ្រង តំបន់សេដ្ឋកិច្ចផ្តាច់មុខ (EEZ) និង តំបន់ខ្ពង់រាបបាតសមុទ្រ ដែលចេញពីកោះស្ព្រាតលី និង កោះប៉ារ៉ាសែលដោយយោងតាម UNCLOS។ + ចិន ក្រៅពីរដ្ឋដែលជាសមាជិកអាស៊ានទាំងបួន ភាគីចម្បងក្នុងបញ្ហានៃទំនាស់ដែនសមុទ្រនេះ គឺមហាអំណាចចិន។ ចិន គឺជាតួអង្គតែមួយគត់ដែលបានទាមទារនិង បន្តកាន់កាប់ដែនសមុទ្រជម្លោះស្ទើរតែទាំងអស់នៃតំបន់ជម្លោះ។ អ្វីដែលគួរកត់សម្គាល់នោះ ការទាមទារ និង ដាក់បញ្ចូលដែន សមុទ្រចិនខាងត្បូងជាដែនអធិបតេយ្យរបស់ខ្លួន គឺបានយោងតែលើកត្តាប្រវត្តិសាស្ត្រតែមួយគត់ ដោយចិនបានអះអាងខ្លួនថាចូលកាន់កាប់តំបន់នោះតាំងពីរជ្ជកាល ហានមកម្ល៉េះ។ ការទាមទារ ដោយកត្តាប្រវត្តិសាស្ត្រនេះដែរ ក៏មានភ្ជាប់ជាមួយនឹងផែនទីខ្សែបន្ទាត់ប្រាំបួនចំណុច ( nine-dash-line) ឬ អ្នកខ្លះទៀតហៅថាផែនទីអក្សរយូ (U-shaped line map) ដែលបានគូសជាឯកតោភាគី ដែលគ្របដណ្តប់លើផ្ទៃសមុទ្រជម្លោះទាំងអស់ ។ ហើយផែនទីដែលចិនយកប្រើសម្រាប់ការទាមទារនៅលើតំបន់ជម្លោះបច្ចុប្បន្នបានឆ្លងកាត់ជាច្រើនដំណាក់កាល។ ក្នុងនោះ ផែនទី ត្រូវបានគូសលើកដំបូង ដោយអ្នកជំនាញផែនទី Hu Jinji តាំងពីឆ្នាំ១៩១៤ ដែលផែនទីនោះត្រូវបាន ធ្វើឡើងដើម្បីឆ្លើយតបជាមួយនឹងការទាមទាររបស់ ជប៉ុនលើតំបន់នោះដែរ។ ក៏ប៉ុន្តែ នៅក្នុងផែនទី មានរាប់បញ្ចូលតែកោះប៉ារាសែលលតែប៉ុណ្ណោះ។ កោះស្ព្រាតលី ត្រូវបានគូសបញ្ចូលនៅក្រោយពេល ដែលបារាំងបានចូលឈ្លានពាន និងដាក់អាណានិគមនៅឥណ្ឌូចិន (វៀតណាម ឡាវ និងកម្ពុជា)។ ហើយផែនទីចុងក្រោយ ដែលចិនកំពុងតែប្រើប្រាស់នោះគឺ ផែនទីខ្សែបន្ទាត់ប្រាំបួនចំណុច ដែលត្រូវបានគូសឡើងវិញ ដោយគណៈកម្មាធិការផែនទី នៅក្នុងឆ្នាំ១៩៣៥ ហើយបានក្លាយជាផែនទី រដ្ឋបាលរបស់ចិន។ + តើអាស៊ានបានធ្វើអ្វីខ្លះកន្លងមកដើម្បីដោះស្រាយលើបញ្ហាជម្លោះនេះ? [សូមរង់ចាំអត្ថបទបន្ត] អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2729.txt

សង្គ្រាមស៊ីវិលនៅស៊ីរីដែលជាការប្រយុទ្ធគ្នារវាងភាគីរដ្ឋាភិបាល និង ក្រុមឧទ្ទាម បានក្លាយជាវិបត្តិមួយ មិនត្រឹមតែនៅក្នុងក្របខណ្ឌរដ្ឋមួយនោះទេ ក៏ប៉ុន្តែបញ្ហាកំពុងធ្វើឲ្យពិភពលោកទាញការចាប់អារម្មណ៍ ដ្បិតប្រជាជនបន្តភៀសខ្លួន និង សា្លប់ដោយសារគេចពីសង្គ្រាមនេះ។ ជុំវិញបញ្ហានេះ អគ្គលេខាធិការអង្គការសហប្រជាជាតិលោកបានគីមូន(Ban Ki Moon) អះអាងថាវាជាកំហុសរបស់មហាអំណាច ដែលគិតតែផលប្រយោជន៍ខ្លួន។

លោក មុំ ពិទូរ្យ លម្អិតព័ត៌មាននេះ អគ្គលេខាធិការអង្គសហប្រជាជាតិលោក បាន គីមូន បានទទួលស្គាល់ថាវិបត្តិនៅស៊ីរីគឺជាបរាជ័យ របស់ក្រុមប្រឹក្សាសន្តិសុខ។ ហើយមូលហេតុនោះគឺ ដោយសារតែការបែងចែកនិង ផលប្រយោជន៍របស់មហាអំណាច។ លោកបាន គីមូន ហាក់ដូចជាបន្ទោសទៅកាន់រដ្ឋាភិបាលក្រុងប៉េកាំងនិង រដ្ឋាភិបាលក្រុងមូស្កូ ដែលតែងតែរារាំងនៅសេចក្តីសម្រេចរបស់ក្រុមប្រឹក្សាសន្តិសុខ។ នៅក្នុងកិច្ចសម្ភាសន៍ជាមួយនឹងសារព័ត៌មានThe Guardian លោក បាន គីមូន បានទទួចឲ្យរុស្ស៊ី និង ចិន គួរតែមើលឃើញអ្វីដែលលើសពីផលប្រយោជន៍ផ្ទាល់ខ្លួន និង បញ្ឈប់នូវសកម្មភាពរារាំងរបស់ខ្លួន នៅក្នុងប្រតិបត្តិការរបស់ក្រុមប្រឹក្សាសន្តិសុខក្នុងជម្លោះនៅស៊ីរី។ លោកអគ្គលេខាធិការរូបនេះ ក៏បានបញ្ជាក់ទៀតថា «យើងត្រូវការសាមគ្គីភាព និង គោលបំណងរួមក្នុងចំណោមសមាជិកអចិន្ត្រៃយ៍ ក្រុមប្រឹក្សាសន្តិសុខ«។ ជុំវិញបញ្ហានេះ ក្រុមប្រឹក្សាសន្តិសុខអង្គការសហប្រជាជាតិ ក៏ធ្លាប់បានបើកកិច្ចប្រជុំដើម្បីចេញសេចក្តី សម្រេចធ្វើអន្តរាគមន៍ការស៊ើបអង្កេតទៅលើវិបត្តិនៅស៊ីរីកាលពីឆ្នាំ២០១៤ផងដែរ។ យ៉ាងណាមិញសេចក្តីសម្រេចនោះ ត្រូវបានបរាជ័យ ដ្បិតរុស្ស៊ី និង ចិន បានបោះឆ្នោតជំទាស់។ សូមរម្លឹកផងដែរថា បញ្ហានៅស៊ីរី បានចាប់ផ្តើមផ្ទុះឡើងនៅឆ្នាំ២០១១ នៅពេលដែលមានចលនាប្រឆាំងនឹង រដ្ឋាភិបាលដើម្បីបន្ធូរបន្ថយនូវការរឹតត្បិតសិទ្ធិសេរីភាពនិងការធ្វើទុកបុកម្នេញ។ យ៉ាងណាក៏ដោយ រដ្ឋាភិបាលមិនបានឆ្លើយតបទៅនឹងការទាមទាររបស់ប្រជាជននោះទេ តែបែរជាប្រើប្រាស់ហិង្សាដើម្បី បង្ក្រាបទៅលើប្រជាជនទៅវិញ។ ហើយមកទល់ពេលនេះ ស៊ីរី ត្រូវធា្លក់ចូលក្នុងសង្គ្រាមស៊ីវិល ដោយ មានការបាញ់ប្រហារគ្នារវាងភាគីរដ្ឋាភិបាលនិង ក្រុមឧទ្ទាម និងក្រុមឥស្លាមជ្រុលនិយមថែមទៀតផង។ យោងតាមរបាយការណ៍របស់ឧត្តមស្នងការអង្គការសប្រជាប្រជាតិទទួលបន្ទុកជនភៀសខ្លួន ប្រជាជន ប្រមាណ៤លាននាក់ កំពុងភៀសខ្លួនដោយសារសង្គ្រាមស៊ីវិលនៅស៊ីរី។ ហើយក្នុងនោះមាន ប្រជាជន៣៥០,០០០បានសុំសិទ្ធិជ្រកកោននៅក្នុងតំបន់អឺរ៉ុប និង ជាច្រើនពាន់នាក់ផ្សេងទៀតកំពុង ផ្សងព្រេងរកទីកន្លែងសុវត្ថិភាពដោយគ្មានទិសដៅ។ យ៉ាងណាក៏ដោយ កាលពីពេលថ្មីៗនេះ ក្រោយមានការបង្ហោះរូបភាពក្មេងប្រុសជនជាតិស៊ីរីដែលលង់ទឹកស្លាប់ដោយសារតែភៀសខ្លួនតាមទួកមកអឺរ៉ុបជាមួយឪពុកម្តាយនិងបណ្តាប្រជាជនស៊ីរីផ្សេងទៀតនោះ ពិភពលោកទាំងមូលក៏ចាប់ផ្តើមចោលភ្នែកមើលអឺរ៉ុប។ ដោយសារមានសម្ពាធខ្លាំងពេកមេដឹកនាំអឺរ៉ុបមានអង់គ្លេស បារាំង និងអាឡឺម៉ង់ជាដើមក៏ខ្នះខ្នែងកោះប្រជុំនិងចាត់វិធានការដើម្បីដោះស្រាយវិបត្តិមនុស្សជាតិដ៏ធ្ងន់ធ្ងរនេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_273.txt

ក្រុមយុទ្ធនាការឃោសនាបោះឆ្នោតរបស់បេក្ខជនប្រធានាធិបតីមកពីគណបក្សសាធារណរដ្ឋលោក ដូណាល់ ត្រាំ បានស្នើសុំធនធានបន្ថែមទៀតសម្រាប់ការការពារ រួមទាំងយន្តហោះយោធានាសប្តាហ៍ចុងក្រោយនៅមុនការបោះឆ្នោត។

បន្ទាប់ពីការប៉ុនប៉ងធ្វើឃាតចំនួន២លើកមកលើលោក ដូណាល់ ត្រាំ ក្នុងប៉ុន្មានខែថ្មីៗនេះ ក្រុមយុទ្ធនាការរបស់លោកបានទាក់ទងទៅសេតវិមាន និងសេវាសម្ងាត់ ដើម្បីស្នើសុំការបង្កើនការការពារសម្រាប់អតីតប្រធានាធិបតី និងសមាជិកគណបក្សសាធារណរដ្ឋរូបនេះ។ តាមសំណើរបស់ក្រុមរបស់លោក ត្រាំ ប្រធានាធិបតីបច្ចុប្បន្ន លោក ចូ បៃឌិន បានសន្យាថានឹងផ្តល់អ្វីគ្រប់យ៉ាងដែលចាំបាច់។ លោក បៃឌិន បានបញ្ជាឱ្យរដ្ឋាភិបាលផ្តល់នូវអ្វីគ្រប់យ៉ាងដែលភាគីលោក ត្រាំ ត្រូវការដើម្បីធានាសុវត្ថិភាព។ លោកបញ្ជាក់ថា៖« លើកលែងតែលោកមិនស្នើសុំយន្តហោះចម្បាំង F-15។ ខ្ញុំបានណែនាំដល់នាយកដ្ឋានពាក់ព័ន្ធឲ្យផ្តល់អ្វីគ្រប់យ៉ាងដល់គាត់ដូចជាគាត់ជាប្រធានាធិបតីបច្ចុប្បន្ន»។ ភាគីរបស់លោក ត្រាំ បានស្នើឱ្យរួមបញ្ចូលការធ្វើដំណើរដោយយន្តហោះយោធា និងយានជំនិះពិសេសក្នុងអំឡុងពេលធ្វើដំណើរយុទ្ធនាការ។ ការពង្រីកការរឹតបន្តឹងលើយន្តហោះឯកជនរបស់លោក ត្រាំ ។ ទោះជាយ៉ាងណាក៏ដោយ ប្រព័ន្ធផ្សព្វផ្សាយអាម៉េរិកមិនបានលើកឡើងថាតើក្រុមរបស់លោក ត្រាំ បានស្នើសុំការអមដំណើរយន្តហោះចម្បាំងឬអត់នោះទេ។ គូប្រជែងប្រធានាធិបតីរបស់លោក ត្រាំ គឺលោកស្រី កាម៉ាឡា ហារីស ត្រូវបានការពារដោយកងម៉ារីនជាអនុប្រធានាធិបតី ហើយបានធ្វើដំណើរតាមយន្តហោះ Air Force 2។ សេវាសម្ងាត់ ដែលទទួលខុសត្រូវលើការការពារបេក្ខជនប្រធានាធិបតីបានបញ្ជាក់ថា ខ្លួនបានទទួលសំណើសុំបង្កើនការការពារ ប៉ុន្តែមិនបានបង្ហាញព័ត៌មានលម្អិតទេ។ អ្នកតំណាងនៃទីភ្នាក់ងារនេះលើកលែងថា អតីតប្រធានាធិបតីកំពុងទទួលបានការការពារកម្រិតខ្ពស់បំផុត។ គួរបញ្ជាក់ថា លោក ត្រាំ បានរួចផុតពីសេចក្តីស្លាប់ បន្ទាប់ពីត្រូវបានគេបាញ់ចំត្រចៀក អំឡុងពេលយុទ្ធនាការឃោសនាបោះឆ្នោតនៅរដ្ឋ Pennsylvania កាលពីខែកក្កដា ហើយក្រោយមកនៅក្នុងខែកញ្ញា។ នៅក្នុងផែនការធ្វើឃាតអតីតប្រធានាធិបតីរូបនេះ ត្រូវបានគេរកឃើញនៅក្បែរទីលានវាយកូនហ្គោលមួយ ដែលគ្រប់គ្រងដោយលោក ត្រាំ ក្នុងរដ្ឋ Florida៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2730.txt

រដ្ឋាភិបាលក្រុងប៉េកាំងត្រៀមលក្ខណៈរួចរាល់ហើយដើម្បីបញ្ចេញសព្វាវុធទំនើបៗរបស់ខ្លួនគ្រប់ធុនទាំងនៅថ្ងៃបុណ្យខួបនៃជ័យជម្នះសង្គ្រាមលោកលើកទី២លើចក្រពត្តិជប៉ុន។ ដើម្បីអបអរខួបលើទី៧០នៃជ័យជម្នះលើទ័ពជប៉ុនក្នុងសង្គ្រាមលោកលើកលើកទី២នេះ ចិនបានអញ្ជើញមេដឹកនាំពិភពលោកឲ្យចូលរួមផងដែរ។

ថ្ងៃ ៣កញ្ញា កងទ័ពចិន រួមជាមួយសព្វាវុធច្រើនប្រភេទ គ្រប់ម៉ាក គ្រប់ម៉ូតនឹងបង្ហាញខ្លួនក្នុងក្បួនព្យុះហយាត្រា អបអរសាទរខួបលើកទី៧០នៃជ័យជម្នះរបស់ចិនលើកងទ័ពចក្រព័ត្តិជប៉ុនសម័យសង្គ្រាមលោកលើកទី២ ។ គេដឹងច្បាស់ថា ថ្ងៃ ៣កញ្ញា ជាពេលវេលាពិសេសបំផុតសម្រាប់ក្រុងប៉េកាំង ក្នុងការបង្ហាញសព្វាវុធគ្រប់ធុនដែលខ្លួនមាននិងផលិតបាន ទៅកាន់បណ្តាមេដឹកនាំពិភពលោកដែលចូលរួមក្នុងពិធីដ៏ធំនេះដែរនោះ។ ការបង្អួតសាច់ដុំយោធានេះ ជាចេតនាពិតមួយរបស់ក្រុងប៉េកាំង ដែលចង់បញ្ជាក់ទៅកាន់ពិភពលោកថា វិស័យយោធារបស់ចិន ពិតជាខ្លាំង សក្តិសមនឹងត្រូវគេហៅថាមហាយក្សមែន។ ចិនចំណាយលុយច្រើនពាន់លានរាល់ឆ្នាំដើម្បីស្រាវជ្រាវបច្ចេកវិទ្យា និងផលិតសព្វាវុធ តាំងពីរមីស៊ីលគ្រប់រយៈចម្ងាយ រថក្រោះរថពាសដែក នាវាចម្បាំង យន្តហោះចម្បាំង ឧម្ភាគចក្រ យន្តហោះឈុ្លបយកការណ៍ រួមជាមួយអាវុធធុនមធ្យមនិងតូចជាច្រើនផ្សេងទៀតផង។ រដ្ឋាភិបាលចិនចង់ធ្វើឲ្យអំណាចយោធាចិនទំនើបនិងខ្លាំងផុតគេ ដោយសារហេតុផលសាមញ្ញពីរយ៉ាង ដែលក្នុងនោះមាន ការទាក់ទាញបណ្តាប្រទេសនានាដើម្បីឈានដល់នាំអាវុធទៅក្នុងទីផ្សារអាវុធអន្តរជាតិ និងទីពីរដើម្បីបង្ហាញដល់ភាគីដែលជាប់ជម្លោះដែនសមុទ្រនិងគូប្រជែងឯទៀតថា ចិនពិតជាមានវិស័យយោធាខ្លាំងមែន។ បើតាមការលើកឡើងរបស់មន្ត្រីយោធាចិនលោក Qu Ru អាវុធដែននឹងបង្ហាញខ្លួន ៨០ ភាគជាអាវុធដែលចិនផលិតខ្លួនឯងក្នុងស្រុក។ អ្នកណាដែលចាប់អារម្មណ៍បច្ចេកវិទ្យា ការរចនា និងសមត្ថភាពសព្វាវុធចិន ក៏អាចបញ្ជាទិញសម្រាប់បំពាក់កងទ័ពរបស់ខ្លួនបានភ្លាមៗផងដែរ។ យ៉ាងណាក៏ដោយចុះ ក្នុងក្រសែរភ្នែកអ្នកវិភាគ ចាត់ទុកថា ការអួតអាង សំញែងសព្វាវុធរបស់ចិនថ្ងៃជ័យជម្នះលើទ័ពជប៉ុន ជាការកំញើញនិងគំរាមរដ្ឋមួយចំនួនដែលជាប់ជម្លោះជាមួយខ្លួនដូចជា ជប៉ុន វៀតណាម ឬហ្វីលីពីនជាដើមផង។ ប៉ុន្តែមន្ត្រីយោធាចិនដែលមិនបានបង្ហាញអត្តសញ្ញាណនោះបានបកស្រាយហើយថា ការដើរក្បួនយោធានិងមានបង្ហាញក្បួនសព្វាវុធច្រើនសន្ធឹកសន្ធាប់ផងនោះ មិនមែនជាការអួតអាង ឬគំរាមរដ្ឋណាមួយឡើយ។ វាជារឿងសាមញ្ញដែលចិនត្រូវបង្ហាញអ្វីដែលខ្លួនមាន អ្វីដែលខ្លួនប្រឹងប្រែងកសាងពីបាតដៃទទេមកដល់ពេលឥឡូវនេះ។ ជុំវិញការដើរខ្លួនយោធា និងសព្វាវុធនេះផងដែរ បើយោងតាមទីភ្នាក់ងារព័ត៌មានចិន Xinhua ក្បួនទ័ពទាំងអស់នឹងមានការចូលរួមពីបណ្តាកងទ័ពប្រទេសជាមិត្តចំនួន ១០ ក្នុងនោះមានរុស្ស៊ីផង។ គេរំពឹងថាកងទ័ពចិនប្រហែល១២០០០នាក់នឹងស្ថិតក្នុងក្បួនព្យុះហយាត្រា ហើយរថក្រោះ រថពាសដែក មីស៊ីនិងសព្វាវុធផ្សេងទៀតជាង ៥០០ប្រភេទ រួមជាមួយយន្តហោះចម្បាំងប្រហែល ២០០គ្រឿងទៀតនឹងស្ថិតក្នុងក្បួនយោធាផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2731.txt

នៅថ្ងៃអង្គារនេះ ស្នងការប៉ូលិសជាតិថៃបានបញ្ជាឲ្យផ្លាស់ប្តូរមន្ត្រីអន្តោប្រវេសន៍៦នាក់រួមទាំងប្រធានការិយាល័យអន្តោប្រវេសន៍ផង និងកោះហៅពួកគេមកកាន់ក្រុងបាងកកដើម្បីបំភ្លឺរឿងយកទទួលសំណូក។ ការឈានដល់ផ្លាស់ប្តូរមន្ត្រីអន្តោប្រវេសន៍នេះកើតឡើងភ្លាមក្រោយ ជនសង្ស័យដែលត្រូវប៉ូលិសចាប់ខ្លួនកាលពីថ្ងៃសៅរ៍ដោយជាប់ពាក់ព័ន្ធរឿងបំ ផ្ទុះគ្រាប់បែក សារភាពថាខ្លួនសូកលុយប៉ូលិសអន្តោប្រវេសន៍ដើម្បីអាចចូលមកថៃបាន ព្រោះខ្លួនប្រើលិខិតឆ្លងដែនក្លែងក្លាយ។

លោក មុំ ពិទូរ្យ លម្អិតព័ត៌មាននេះ មន្ត្រីអន្តោប្រវេសន៍ថៃ៦នាក់ នៃការិយាល័យទទួលបន្ទុកប៉ុស្តិ៍ព្រំដែន Sa Kaeo ត្រូវស្នងការនគរបាលថៃបញ្ជាឲ្យផ្លាស់ប្តូរមកកាន់ទីក្រុងបាងកកនិងមកបំភ្លឺរឿងទទួលសំណូកផង។ មន្ត្រីទាំង ៦នាក់នោះមានទាំងប្រធានការិយាល័យអន្តោប្រវេសន៍លោក Pol Col Pairat Pukcharoen ផងដែរនោះ សុទ្ធតែជាប់ពាក់ព័ន្ធរឿងទទួលលុយសំណូកដើម្បីឲ្យអ្នកប្រើប្រាស់លិខិតឆ្លងដែនក្លែងក្លាយអាចចូលទឹកដីថៃបាន។ ការឈានដល់បញ្ជាឲ្យផ្លាស់ប្តូរមន្ត្រីអន្តោប្រវេសន៍នេះកើតឡើង ក្រោយពេលដែលជនសង្ស័យម្នាក់ដែលត្រូវប៉ូលិសថៃចាប់ខ្លួនកាលពីថ្ងៃសៅរ៍ក្នុងផ្ទះល្វែងក្នុងស្រុក Nong Chok ដែលពាក់ព័ន្ធករណីបំផ្ទុះគ្រាប់បែកនៅកណ្តាលរាជធានីបាងកក នោះឆ្លើយថាខ្លួនសូកលុយប៉ូលិសថៃ ដើម្បីបានចូលក្នុងទឹកដីថៃ។ ជននោះបានអះអាងថា ខ្លួនបានចំណាយលុយ ១៨ពាន់បាត ដោយមិនចាំបាច់ឆ្លងកាត់តាមនីតិវិធីទូទៅឡើយ ព្រោះលិខិតឆ្លងដែនក្លែងក្លាយ។ មិនត្រឹមតែប៉ុណ្ណោះ ជននោះក៏បានសារភាពផងដែរថា ខ្លួនបានជិះយន្តហោះពីតួកគី មកកាន់ប្រទេសវៀតណាម ហើយក្រោយមកទើបឆ្លងទៅឡាវទៀត។ បន្ទាប់មកគេក៏ជួលយាន្តជំនិះជិះពីឡាវឆ្លងដែនមកកម្ពុជាមុនពេលចំណាយលុយសូកប៉ូលិសថៃដើម្បីបានចូលទៅថៃ។ ប៉ុន្តែគេនៅឆ្ងល់ថា បើសិនជននេះកាន់លិខិតឆ្លងដែនក្លែងក្លាយ ចុះហេតុម្តេចបានជា គេអាចឆ្លងផុតពីវៀតណាម ឡាវ និងកម្ពុជាបានដោយងាយស្រួលបែបនេះ។ គេកំពុងរង់ចាំមើលព័ត៌មានលម្អិតបន្ថែមទៀតជុំវិញករណីស៊ីសំណូកតាមកន្លែងត្រួតពិនិត្យអន្តោប្រវេសន៍តាមព្រំដែននេះទៀត។ ដោយឡែកព្រឹកមិញនេះ ស្រាប់តែស្ថាប័នប្រឆាំងឧក្រិដ្ឋកម្មថៃ បានអះអាងថា ជនសង្ស័យពីរនាក់ផ្សេងទៀតកំពុងលាក់ខ្លួននៅក្នុងទឹកដីកម្ពុជា ដោយឆ្លងដែនតាមច្រកព្រំដែន Aranyaprathet ខេត្ត Sa Kaeo មកកាន់ក្រុងប៉ោយប៉ែត។ ជនសង្ស័យពីរនាក់នោះមានម្នាក់ជាប់ពាក់ព័ន្ធករណីបំផ្ទុះនៅ ទីសក្ការ Erawan និងម្នាក់ទៀតពាក់ព័ន្ធករណីបោកគ្រាប់បែកនៅ Sathon មួយថ្ងៃក្រោយផ្ទុះនៅ Erawan។ ប៉ុន្តែយ៉ាងណាក៏ដោយ អាជ្ញាធរកម្ពុជាបានអះអាងថា មិនមានព័ត៌មានណាមួយថាជនសង្ស័យពីរនាក់នោះនៅក្នុងទឹកដីកម្ពុជាឡើយ ខណៈក្រុមប៉ូលិសថៃថ្លែងថា ខ្លួនបានស្នើសុំអាជ្ញាធរកម្ពុជាឲ្យជួយអន្តរាគមន៍រួចហើយ។ ដោយឡែកស្ត្រីម្នាក់ជនជាតិថៃ ដែលប៉ូលិសថៃចេញដីកាតាមចាប់ខ្លួនម្សិលមិញនោះបានទូរសព្ទមកប៉ូលិស ដោយអះអាងថាខ្លួនកំពុងស្ថិតនៅក្នុងប្រទេសតួកគីនៅឡើយ។ ស្ត្រីម្នាក់នោះកាន់សាសនាឥស្លាម មានឈ្មោះថា Wanna Suasan ។ នាងបានអះអាងនាងពិតជាភ្ងាក់ផ្អើលខ្លាំងមែនទែននៅពេលដែលអាជ្ញាធរប្រកាសតាមចាប់ខ្លួននាងបែបនេះ។ នាងបន្ថែមថា នាងបានមករស់នៅតួកគីអស់រយៈពេលប្រហែល៣ខែមកហើយ ធ្វើម្តេចនាងអាចពាក់ព័ន្ធករណីបំផ្ទុះគ្រាប់នៅថៃទៅ។ បងប្អូនរបស់នាងបានអះអាងដូចគ្នាថានាងពិតជាកំពុងស្ថិតនៅប្រទេសតួកគីមែន ហើយនាងចង់ត្រលប់មកវិញដើម្បីជួបមន្ត្រីប៉ូលិសដើម្បីបំភ្លឺរឿងនេះ។ ប៉ូលិសបានត្រួតពិនិត្យមើលរបាយការណ៍ធ្វើដំណើររបស់នាងដោយរកឃើញថានាងបានចាកចេញពីថៃនៅថ្ងៃ១កក្កដា ដើម្បីទៅទីក្រុងឌុយបៃ។ ខាងប៉ូលិសមិនជឿជាក់ថាស្ត្រីនេះនៅក្នុងប្រទេសតួកគីឡើយ ព្រោះគេបានសាកសួរសាក្សីនៅក្បែរខាងផ្ទះល្វែង Min Buri ដែលប៉ូលិសបានឆែកឆេរកាលពីថ្ងៃអាទិត្យ។ សាក្សីអះអាងថាគេបានឃើញស្ត្រីខាងលើស្ថិតនៅប្រទេសថៃជាមួយបុរសម្នាក់ទៀតដែលស្ថិតក្រោមការចាប់ខ្លួននោះនៅក្នុងប្រទេសថៃចន្លោះពីថ្ងៃ១០ដល់ថ្ងៃ២០ខែសីហាកន្លងទៅនេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2732.txt

រដ្ឋាភិបាលតៃវ៉ាន់ ផ្តើមសមយុទ្ធយោធាប្រចាំឆ្នាំទ្រង់ទ្រាយធំរយៈពេលប្រាំថ្ងៃនៅកោះHsinchu។ សមយុទ្ធយោធានេះធ្វើឡើងបន្ទាប់ពីរដ្ឋាភិបាលចិន បានប្រកាសនឹងធ្វើសមយុទ្ធយោធារយៈពេល បីថ្ងៃ នៅក្នុងច្រកសមុទ្រតៃវ៉ាន់ផងដែរ។ សកម្មភាពស្របគ្នានេះ បង្ហាញយ៉ាងច្បាស់ថា រដ្ឋាភិបាលតៃវ៉ាន់ មិនខ្លាចញញឺតទៅនឹងអំណាចយោធារបស់រដ្ឋាភិបាលចិននោះទេ។

លោក មុំ ពិទូរ្យ លម្អិតព័ត៌មាននេះ ម្សិលមិញនេះ រដ្ឋាភិបាលតៃវ៉ាន់ បានចាប់ផ្តើមសមយុទ្ធយោធាប្រចាំឆ្នាំទ្រង់ទ្រាយធំរយៈពេល៥ថ្ងៃ នៅភាគខាងជើងនៃកោះតៃវ៉ា់ន់ ក្នុងគោលបំណងពង្រឹងសមត្ថភាពយោធា ស្របពេលដែលអំណាច យោធាចិនកំពុងតែគំរាមកំហែងដល់សន្តិសុខក្នុងតំបន់។ យោងតាមប្រពន្ធ័ផ្សព្វផ្សាយក្នុងស្រុកតៃវ៉ាន់ សមយុទ្ធយោធានោះមានឈ្មោះថា Han Kuang និងផ្តោត ទាំងកងទ័ពជើងគោក កងទ័ពជើងទឹក និង កងទ៍ពអាកាសផងដែរ។ ហើយសមយុទ្ធយោធានេះ ក៏ជាប់ទាក់ទងនឹងការការពង្រឹងវិស័យការពារជាតិដើម្បីទប់ស្កាត់ និង ប្រឆាំងទៅនឹងការគំរាមកំហែងរបស់អំណាចយោធារបស់ចិនផងដែរ។ លោប្រធានាធិបតី ម៉ា យីងជឺ (Ma Ying-jeou) បានអះអាងថារដ្ឋាភិបាលតៃវ៉ាន់នឹងមិនឲ្យប្រពន្ធ័ការពារ និង សន្តិសុខរបស់ខ្លួនធ្លាក់ចុះនោះទេ ទោះបីជាតៃវ៉ាន់បច្ចុប្បន្ន បានស្ថិតនៅក្នុងស្ថានភាពដែលមាន ស្ថិរភាពរយៈពេល៦៦ឆ្នាំក៏ដោយ។ លោកបានបន្ថែមទៀតថា តៃវ៉ាន់ នឹងបន្តបង្កើនសមត្ថភាពការពារ ក្នុងលក្ខខណ្ឌមួយ ដែលអាចនិយាយបានថាតៃវ៉ាន់មានលក្ខណៈគ្រប់គ្រាន់សម្រាប់ការធ្វើសង្គ្រាម ក៏ប៉ុន្តែ មិនមែនតៃវ៉ាន់ចង់បង្កើតសង្គ្រាមនោះទេ។ សូមបញ្ជាក់ផងដែរ ក្រោមការគ្រប់គ្រងរបស់លោក ប្រធានាធិបតី ម៉ា យឺងជឺ តៃវ៉ាន់ បានប្រើប្រាស់ កញ្ចប់ថវិកាសម្រាប់វិស័យយោធា ២.៥ ភាគរយនៃផលិតផលក្នុងស្រុកសរុប។ ហើយក្នុងនោះ លោក ក៏បានបង្កើនចំនួនទាហានស្មគ្រ័ចិត្តដើម្បីចូលបម្រើវិស័យការពារជាតិផងដែរ។ សូមរម្លឹកផងដែរថា ក្នុងរយៈពេលប្រាំឆ្នាំចុងក្រោយនេះ ពោលគឺក្រោយពីចិន បានដាក់សម្ពាធអាមេរិក ដើម្បីផ្តាច់ការលក់អាវុធមកតៃវ៉ាន់ រដ្ឋាភិបាលតៃវ៉ាន់ បានព្យាយាមបង្កើតអាវុធដោយខ្លួនឯង។ ជាមួយគ្នានេះ យើងឃើញទំនាក់ទំនងរវាងរដ្ឋាភិបាលតៃវ៉ាន់ និង រដ្ឋាភិបាលចិន បានមានភាពល្អក់កករជាមួយគ្នាអស់៦៦ឆ្នាំមកហើយ។ ដោយឡែក ការវិវត្តចុងក្រោយនេះ បានឈានដល់ដំណាក់កាលមួយគួរឲ្យព្រួយបារម្ភ ដ្បិតកម្លាំងយោធារដ្ឋាភិបាលទាំងពីរកាន់តែទំនើបរៀងៗខ្លួន៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2733.txt

ការបោះឆ្នោតសភាដែលជាវិញ្ញាសារសំខាន់បំផុតសម្រាប់ប្រជាធិបតេយ្យូបនីយកម្មនៅមីយ៉ាន់ម៉ា កាន់តែជិតមកដល់មែនទែនហើយ។ គេលួចសង្ឃឹមថា ការបោះឆ្នោតនឹងត្រឹមត្រូវ សេរី និងយុត្តិធម៌ ហើយមានគណបក្សនយោបាយច្រើនចូលរួមប្រកួតប្រជែង តាមគោលការណ៍ប្រជាធិបតេយ្យ ។ ប៉ុន្តែបច្ចុប្បន្ន រដ្ឋាភិបាលស្រាប់តែដាក់កំហិតជាស្រេចសម្រាប់បក្សនយោបាយ ដោយពួកគេមិនអាចរិះគន់ក្រុមយោធាឬ ទិតៀនរឿងរដ្ឋធម្មនុញ្ញបន្សល់មកពីយោធា តាមប្រព័ន្ធផ្សព្វផ្សាយពេលឃោសនា ឡើយ។ នេះជារឿងចម្រូងចម្រាសថ្មីមួយទៀតសម្រាប់រដ្ឋប្រជាធិបតេយ្យដ៏ក្មេងខ្ចីនេះ។

គណកម្មការបោះឆ្នោតសហភាពមីយ៉ាន់ម៉ា បានប្រកាសដាក់កំហិតរាល់គណបក្សនយោបាយដែលចុះឈ្មោះប្រកួតប្រជែងដណ្តើមអាសនៈក្នុងការបោះឆ្នោតសភាខែវិច្ឆិកាខាងមុខ ដោយពួកគេមិនអាចទិតៀនក្រុមយោធា ឬរដ្ឋធម្មនុញ្ញចងក្រងឡើងដោយរបបសឹកមីយ៉ាន់ម៉ាឆ្នាំ ២០០៨ឡើយដែលផ្តល់សិទ្ធិអំណាចដល់យោធាក្នុងសភា ក្នុងពេលឃោសនា។ ក្នុងរដ្ឋធម្មនុញ្ញឆ្នាម ២០០៨ ចែងហាមឃាត់លោកស្រី អ៊ុងសាន ស៊ូជី មិនឲ្យឈរឈ្មោះជាប្រធានាធិបតី និងផ្តល់អាសនៈ២៥ភាគរយដល់ក្រុមយោធាផង។ ដូច្នេះកិច្ចការនយោបាយសំខាន់នៅតែស្ថិតក្រោមការសម្រេចចិត្តរបស់យោធាដដែល ហើយលោកស្រី ស៊ូជី ដែលទាមទារឲ្យមានប្រជាធិបតេយ្យនិងប៉ងកាន់តំណែងប្រធានាធិបតីនោះក៏ពិបាករកសំឡេងគាំទ្រដើម្បីកែរដ្ឋធម្មនុញ្ញផងដែរ។ យោងតាមសេចក្តីថ្លែងការណ៍គណកម្មការបោះឆ្នោត រាល់គណបក្សនយោបាយចូលប្រកួតក្នុងការបោះឆ្នោថ្ងៃ ៨ខែវិច្ឆិកា នឹងមានពេល១៥នាទីសម្រាប់ផ្សព្វផ្សាយគោលនយោបាយរបស់ខ្លួនតាមទូរទស្សន៍និងវិទ្យុជាតិ។ ហើយពួកគេមិនអាចយកពេល១៥នាទីនេះដើម្បីវាយប្រហារ ឬទិតៀនក្រុមយោធា (Tatmadaw) និងរដ្ឋធម្មនុញ្ញបានឡើយ។ រាល់គណបក្សនយោបាយដែលឆ្លៀតឱកាសធ្វើឲ្យខូចឈ្មោះ ឬប៉ះពាល់ដល់សេចក្តីថ្លៃថ្នូរបស់ក្រុមយោធា និងរដ្ឋធម្មនុញ្ញក្នុងពេលឃោសនា នឹងត្រូវប្រឈមវិធានការផ្លូវច្បាប់មិនខាន ហើយក្រសួងព័ត៌មាននឹងដកសិទ្ធិពួកគេក្នុងការឃោសនាបន្តទៀតដែរ។ ការដាក់កំហិតបែបនេះអាចថា ជារឿងចម្រូងចម្រាសបំផុតមួយសម្រាប់រដ្ឋដែលកំពុងស្ថិតក្នុងសម័យអន្តរកាលត្រៀមខ្លួនឆ្ពោះទៅរកប្រជាធិបតេយ្យដូចមីយ៉ាន់ម៉ានេះ។ តែវាអាចថាមិនចម្លែក ដ្បិតថាក្រុមយោធានៅមានឥទ្ធិពលខ្លាំងលើកិច្ចការនយោបាយប្រទេសមីយ៉ាន់ម៉ាផង ដូច្នេះពួកគេមិនចង់ឲ្យបក្សណាមួយរិះគន់ពួកគេឡើយ។ មិនមែនមានរឿងចម្រូងចម្រាសតែមួយកើតឡើងឡើយនៅមីយ៉ាន់ម៉ា មុនការបោះឆ្នោតមកដល់។ បញ្ហាធំផ្សេងទៀតមានការឈ្លោះទាស់ទែងគ្នាក្នុងបក្សកាន់អំណាចជាដើម។ ក្នុងបក្សកាន់អំណាចកាលពីថ្មីៗនេះ មានការប្រើប្រាស់កម្លាំងដើម្បីទម្លាក់ប្រធានបក្សលោកស្វេម៉ាន់ពីតំណែង ដោយលោកលួចបង្កើតសម្ព័ន្ធមិត្តជាមួយបក្សប្រឆាំងរបស់លោកស្រីស៊ូជី។ ម្យ៉ាងលោកក៏ជាមនុស្សតែម្នាក់ដែលមានឥទ្ធិពលនិងអាចមានលទ្ធភាពកាន់តំណែងប្រធានាធិបតីក្រោយការបោះឆ្នោតសភាខាងមុខផង។ ដូចច្នេះក្រុមយោធាជាពិសេសប្រធានាធិតី ថេន សេន មិនអាចបណ្តែតបណ្តោយនិងព្រងើយកន្តើយឡើយ។ ក្រៅពីនេះ គេខ្លាចក្រុមយោធាត្រលប់មកគ្រប់គ្រងនយោបាយមីយ៉ាន់ម៉ាជាថ្មីទៀតក្រោយការបោះឆ្នោត។ ប៉ុន្តែ កន្លងមក យោធាបានប្រកាសថា ខ្លួននឹងគោរពលទ្ធផលបោះឆ្នោតទោះជាបក្សលោកស្រីអ៊ុងសាន ស៊ូជី ជាប់ឆ្នោតក៏ដោយ។ យ៉ាងណាក៏ដោយ គេនៅតែភ័យខ្លាចថា ក្រុមយោធានឹងអន្តរាគមន៍ដូចដែលពួកគេធ្លាប់ធ្វើក្នុងឆ្នាំ ១៩៩០ ដោយទាត់ចោលលទ្ធផលនៅពេលគណបក្សសម្ព័ន្ធជាតិដើម្បីប្រជាធិបតេយ្យឈ្នះដាច់។ សូមបញ្ជាក់ថា ការបោះឆ្នោតនៅមីយ៉ាន់ម៉ាចុងឆ្នាំ ២០១៥ ជាការសាកល្បងមួយសំខាន់បំផុតសម្រាប់កំណែទម្រង់ទៅប្រជាធិបតេយ្យរយៈពេល៤ឆ្នាំមកនេះ ហើយវាក៏ជាអ្នកកំណត់ថាតើអ្នកណានឹងមកដឹកនាំមីយ៉ាន់ម៉ាក្នុងរយៈពេល ៥ឆ្នាំទៅមុខទៀតនោះ។ បើសិនបញ្ហាស្មុគ្រស្មាញ កើតឡើងបន្តបន្ទាប់បែបនេះ គេមិនរំពឹងថា ការបោះឆ្នោតអាចត្រឹមត្រូវ សេរី យុត្តិធម៌កម្រិតណាឡើយ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2734.txt

នៅថ្ងៃពុធ ម្សិលមិញ ប្រជាជនឥណ្ឌារាប់លាននាក់បាននាំគ្នាធ្វើកូដកម្ម មិនចូលធ្វើការ ដើម្បីប្រឆាំងកំណែទម្រង់ច្បាប់ទីផ្សារការងាររបស់រដ្ឋាភិបាលលោក ណារិនដ្រា ម៉ូឌី។ នេះជាការតវ៉ាលើកទី១ដ៏ធំបំផុត ក្នុងប្រទេស គិតតាំងពីលោកម៉ូឌីជាប់ឆ្នោតកាន់អំណាច ក្នុងខែឧសភាមក។

កន្លែងចាំ ឡានក្រុង និងអាកាសយានដ្ឋានត្រូវបានរាំងស្ទះ។ នៅរដ្ឋបង់ហ្កាល់ភាគខាងកើត មានការប៉ះទង្គិចរវាងក្រុមអ្នកតវ៉ានិងប៉ូលិស។ ប៉ូលិសបានបណ្តេញក្រុមស្ត្រីតវ៉ា នៅក្រុង Calcutta មិនអោយនៅផ្តុំគ្នា។ ក្រុមអ្នកតវ៉ាខ្លះបានគប់ដុំថ្ម និងបំផ្លាញរថយន្តជាច្រើនគ្រឿង។ ដើម្បី ទាក់ទាញអ្នកវិនិយោគបរទេសអោយចូលស្រុកបានច្រើន រដ្ឋាភិបាលលោកម៉ូឌីចង់ធ្វើអោយច្បាប់ពាក់ព័ន្ធនឹងសង្គម កាន់តែមានភាពសាមញ្ញ ងាយស្រួល។ មូលហេតុគឺដោយសារច្បាប់នេះពឹងផ្អែកលើច្បាប់ជាច្រើនដែលមានតាំងពីសម័យ អាណានិគមអង់គ្លេស។ រដ្ឋាភិបាលចង់អោយឥណ្ឌាមានច្បាប់ការងារតែមួយគត់ សម្រាប់ផ្នែកឧស្សាហកម្ម។ ក្រុមប្រធានសហគ្រាសគិតថា ច្បាប់ជាតិចំនួន៤៤ និងច្បាប់ពិសេសសន្ធឹកសន្ធាប់តាមរដ្ឋនិមួយៗ មានតែធ្វើអោយរដ្ឋខាតបង់ថវិកា ធ្វើអោយអ្នកវិនិយោគមិនចង់ចូលស្រុកឥណ្ឌាប៉ុណ្ណោះ។ ក្នុង កំណែទម្រង់ច្បាប់របស់លោកម៉ូឌី សហគ្រាសត្រូវតែរក្សាទុកនូវឯកសារច្រើនសន្ធឹកសន្ធាប់ ករណីអាជ្ញាធរចុះត្រួតពិនិត្យ។ សហគ្រាសក៏ត្រូវតែធ្វើរបាយការណ៍ស្តីពីវត្តមានបុគ្គលិក ម៉ោងការងារដែលបុគ្គលិកត្រូវធ្វើបន្ថែម រឺក៏ការឈប់សម្រាកពេលមានជំងឺជាដើម។ របាយការណ៍នេះក៏ត្រូវរៀបរាប់ពីចំនួនកន្ថោស្តោះទឹកមាត់ និងពីការសំអាតជញ្ជាំងបន្ទប់ទឹកផងដែរ។ សហជីពគិតថា សំណើច្បាប់នេះអាចធ្វើអោយប៉ះពាល់សុវត្ថិភាពការងារ និងការផ្តល់កម្រៃបន្ថែមដល់អ្នកធ្វើការ។ សហជីពនិងកូដករភ័យខ្លាចថា ច្បាប់ការងារនេះធ្វើអោយមានការបណ្តេញបុគ្គលិកពីការងារ។ ពួកគេបានអំពាវនាវអោយរដ្ឋាភិបាលទាត់ចោលរាល់លក្ខខណ្ឌដែលអាច ធ្វើអោយបុគ្គលិកបាត់បង់ការងារ។ កូដករក៏សុំអោយបិទចោលរោងចក្រដែលចាស់ទ្រុឌទ្រោមផងដែរ។ តាំងពីខែមុនមក សហជីពបានទាមទារអោយកំណត់ប្រាក់ខែអប្បបរមាជាតិ អោយបានដល់១៥០០០រូពី ត្រូវនឹងជាង២២៦ដុល្លារអាមេរិក។ ប្រាក់ខែអប្បបរមាបច្ចុប្បន្ន មានតែពី៥០០០ ទៅ៩០០០រូពី ពោលគឺពី៧៥ដុល្លារ ទៅដល់ជិត១៣៥ដុល្លារប៉ុណ្ណោះ។ ម្សិលមិញ អ្នកធ្វើការតាមផ្ទះ រឺអ្នកលក់ដូរតូចតាចក៏នាំគ្នាចូលរួមកូដកម្ម តវ៉ាពីប្រាក់ខែអប្បបរមានេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2735.txt

តួលេខជនគ្មានការធ្វើក្នុងស្រុកជប៉ុន ក្នុងខែកក្កដាកន្លងទៅ បានធ្លាក់ចុះមកនៅ៣,៣ភាគរយ។ នេះជាកម្រិតទាបបំផុតគិតក្នុង២០ឆ្នាំមកនេះ។ ទោះយ៉ាងនេះក្តី ប្រជាជនជប៉ុននៅតែមិនព្រមចាយលុយច្រើនដដែល។

តួលេខជនគ្មានការងារធ្វើធ្លាក់មកនៅ៣,៣ភាគរយ សម្រាប់ខែកក្កដា ឆ្នាំ២០១៥ សបង្ហាញថា ការងារសម្រាប់ពលរដ្ឋក្នុងស្រុកចេះតែមានច្រើន។ ក្នុងខែកក្កដា ការងារធ្វើមានដល់ទៅ១២១ សម្រាប់អ្នកដែលដាក់ពាក្យសុំធ្វើការ១០០នាក់។ នេះជាលើកទី១ហើយដែលយុវជនមានសំណាង មានការងារធ្វើ រួចផុតពីភាពលំបាកក្នុងជីវភាពប្រចាំថ្ងៃ។ មូលហេតុនៃភាពវិជ្ជមាននេះ គឺដោយសារតែអត្រាកំណើតមានកម្រិតទាប ចំនួនប្រជាជនបានថយចុះ។ តំរូវការកម្លាំងពលកម្មវិញកាន់តែមានខ្ពស់។ សណ្ឋាគារ រឺក៏ផ្នែកសំណង់ ត្រូវការមនុស្សធ្វើការច្រើន។ ជាក់ស្តែង ជប៉ុនត្រូវការកម្មករសម្រាប់ការរៀបចំកីឡាអូឡាំពិកក្រុងតូក្យូឆ្នាំ២០២០នេះ។ ហើយផ្នែកទេសចរវិញក៏ត្រូវការកម្លាំងមនុស្សច្រើនដែរ ព្រោះលុយយេនធ្លាក់ថ្លៃ ទាក់ទាញភ្ញៀវទេសចរកាន់តែច្រើន។ ទោះមានការងារធ្វើច្រើន ក៏ពលរដ្ឋជប៉ុនជិត៤០ភាគរយ ទទួលបានតែការងារមានលក្ខណៈបណ្តោះអាសន្នប៉ុណ្ណោះ។ ប្រជាជននៅតែមិនព្រមចាយលុយច្រើន។ ជប៉ុននៅតែជាប្រទេសមានបំណុលខ្ពស់ជាងគេក្នុងពិភពលោក។ ដោយសាររដ្ឋាភិបាលលោកស្ហ៊ីនហ្សូ អាបេ មិនអាចធ្វើកំណែទម្រង់ជំរុញអោយមានស្ថិរភាពនៃកំណើនសេដ្ឋកិច្ច សហគ្រាស ក្រុមហ៊ុនជាច្រើនមិនបានតម្លើងប្រាក់ខែបុគ្គលិកឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2736.txt

អតីតប្រធានាធិបតីបារាំងបានលោក នីកូឡាស សាកូហ្ស៊ី បានចេញមុខស្តីបន្ទោសលោកខាងលិចដែលបន្តបង្កើតសង្គ្រាមត្រជាក់ស៊េរីថ្មីដើម្បីប្រឆាំងរុស្ស៊ី ក្រោយជម្លោះនៅអ៊ុយក្រែនកើតឡើង។លោក បានស្នើឲ្យមហាអំណាចទាំងអស់ជាពិសេសអាមេរិកនិងរុស្ស៊ីឈប់ទាស់ទែងគ្នាហើយចាប់ដៃគ្នាកម្ចាត់ក្រុមភេរវជន។

ក្រោយវិបត្តិនៅអ៊ុយក្រែនផ្ទុះឡើង វាប្រាកដណាស់ដែលថាពិភពលោកកំពុងវិវត្តបន្តិចម្តងទៅរកសង្គ្រាមត្រជាក់ជាថ្មី។ សង្គ្រាមត្រជាក់ជំនាន់ថ្មីនេះជាសញ្ញាគ្រោះថ្នាក់បំផុតសម្រាប់ពិភពលោក បើគ្មាការដោះស្រាយ។ជុំវិញបញ្ហានេះ អតីតប្រធានាធិបតីបារាំងលោក នីកូឡាស សាកូហ្ស៊ី បានចេញមុខរិះគន់និងអំពាវនាវឲ្យមហាអំណាចត្រលប់ទៅចាប់ដៃគ្នា ដោយបញ្ឈប់ឲ្យអស់នូវមនោគមន៍វិជ្ជាប្រឆាំងមហាអំណាចណាមួយ។ ថ្មីៗកន្លងទៅ អតីតប្រធានាធិបតីបារាំងលោក សាកូហ្ស៊ី បានព្យាយាមអំពាវនាវឲ្យបណ្តាប្រទេសធំៗមួយចំនួនដូចជាសហរដ្ឋអាមេរិក និងរុស្ស៊ីជាដើម ដោយបញ្ឈប់ឲ្យអស់នូវផ្នត់គំនិតប្រឆាំងគ្នាទៅវិញទៅមក ហើយបញ្ឈប់ឲ្យអស់នូវចេតនាបង្កើតសង្គ្រាមត្រជាក់ថ្មីបន្តទៀត។ លោក សាកូហ្ស៊ីបានអះអាងក្នុងបទសម្ភាសន៍ជាមួយកាសែតបារាំង Le Figaro ថា លោកខាងលិចត្រូវជម្នះឲ្យបានរាល់និន្នាការនយោបាយផ្ទុយគ្នាពីរុស្ស៊ី ហើយជ្រើសរើសយកផ្លូវដើរមួយប្រសើរដែលអាចជំរុញឲ្យកិច្ចសហប្រតិបត្តិការទ្វេភាគីរវាងប្រទេសទាំងពីរប្រសើរឡើង។ លោកបន្តថាវាជាការចាំបាច់ដែលមហាអំណាចទាំងនេះត្រូវធ្វើរឿងល្អដើម្បីសហគមន៍អន្តរជាតិទាំងមូលជាពិសេសកម្ចាត់ក្រុមភេរវជនរដ្ឋឥស្លាម។ ក្រៅពីបញ្ហាក្រុមរដ្ឋឥស្លាម បញ្ហាចម្បងដែលមហាអំណាចទាំងអស់នោះត្រូវយកចិត្តទុកដាក់ដោះស្រាយ គឺសង្គ្រាមស៊ីវិលនៅស៊ីរីបច្ចុប្បន្ននេះ។ សង្គ្រាមស៊ីរីក្លាយជាប្រធានបទចម្បងសម្រាប់សហគមន៍អន្តរជាតិ ព្រោះវាបានអូសបន្លាយអស់ពេលច្រើនឆ្នាំ ហើយមនុស្សរាប់ម៉ឺននាក់បានស្លាប់បាត់បង់ជីវិត ខណៈប្រជាជនរាប់លាននាក់ទៀតបាត់បង់ផ្ទះសម្បែង បែកបាក់ព្រាត់ប្រាស់បងប្អូន ឬរត់ភៀសខ្លួនជាដើម។ យ៉ាងណាក៏ដោយអតីតប្រធានាធិបតីបារាំងរូបនេះនៅបន្តទទូចឲ្យសហភាពអឺរ៉ុប ចាប់ផ្តើមជជែកពិភាក្សាជាមួយគ្នាជាថ្មី ហើយពិចារណាដកទណ្ឌកម្មនិងការហាមឃាត់នាំចូលអាហារពីរុស្សីដែលអឺរ៉ុបដាក់ចេញក្រោយជម្លោះអ៊ុយក្រែនកើតឡើងផងដែរ។ លោកសង្ឃឹមថា ការសន្ទនាគ្នា និងការដកទណ្ឌកម្មប្រឆាំងរុស្ស៊ីនឹងជួយដោះស្រាយបញ្ហាប្រឈមរបស់ពិភពលោកបានរហ័សនិងមានប្រសិទ្ធភាព។ តាមពិតទៅបញ្ហាចម្បងនៃសហគន៍អន្តរជាតិគឺជាផលប្រយោជន៍របស់មហាអំណាច។ ហើយវាមិនមែនលំបាកខ្លាំងឡើយប្រសិនបើមហាអំណាចទាំងអស់មានឆន្ទៈចង់ដោះស្រាយបញ្ហាពិភពលោក ប៉ុន្តែម្នាក់ៗប្រឹងការពារផលប្រយោជន៍ខ្លួន ដោយទុកឲ្យបញ្ហារីកកាន់តែធំ និងធ្វើឲ្យប្រជាជនពិភពលោករងទុក្ខវេទនា និងស្លាប់បាត់បង់ជីវិតយ៉ាងអយុត្តិធម៌៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2737.txt

ក្រសួងការពារជាតិហុងគ្រីបានប្រកាសនៅថ្ងៃសៅរ៍ម្សិលមិញ ថាបានបញ្ចប់ការសាងសង់បន្លាលួសបិទរបងព្រំដែនជាមួយប្រទេសស៊ែរប៊ីហើយ ដើម្បីទប់ស្កាត់ជនភៀសខ្លួនមិនអោយចូលទឹកដីហុងគ្រី។ ហុងគ្រីក៏បានព្រមានទុកមុនដែរថាអាចនឹងប្រើកងទ័ព ដើម្បីការពារព្រំដែន និងដោះស្រាយបញ្ហា។ នៅភាគខាងកើតអាល្លឺម៉ង់វិញ ប្រជាជនបាននាំគ្នាបាតុកម្ម ចង់ជួយទទួលជនភៀសខ្លួន។

ហុងគ្រីបានសង់បន្លាលួសបិទព្រំដែន ២ថ្ងៃមុនការគ្រោងទុក។ បន្លាលួសនេះមានប្រវែង១៧៥គីឡូម៉ែត្រ ជាប់ព្រំដែនស៊ែរប៊ី មានទិសដៅទប់ស្កាត់ មិនអោយជនភៀសខ្លួនដែលកំពុងមានវត្តមាននៅស៊ែរប៊ី ឆ្លងចូលទឹកដីហុងគ្រីបាន។ ហុងគ្រីនឹងសង់ជញ្ជាំងកំពស់៤ម៉ែត្របន្ថែមទៀត នៅតាមព្រំដែន១៧៥គីឡូម៉ែត្រនេះ។ ហុងគ្រីក៏ត្រៀមដាក់ប៉ូលិសបន្ថែម២០០០នាក់ ដើម្បីជួយពង្រឹងព្រំដែនផងដែរ នៅដើមខែកញ្ញានេះ។ ទោះយ៉ាងនេះក្តី ជនភៀសខ្លួនមកពីស៊ីរី អ៊ីរ៉ាក់ រឺអាហ្វហ្កានីស្ថានដែលនៅស៊ែរប៊ីក្បែរនោះ នៅតែអាចរកវិធីគាស់បន្លាខ្សែលួស ចូលទៅហុងគ្រីដដែល។ ពួកគេប្រាប់អ្នកសារព័ត៌មានថា នេះមិនមែនជាឧបសគ្គធំទេ ប្រៀបធៀបនឹងសង្គ្រាម គ្រាប់បែក រឺក៏កាប់សម្លាប់ដែលមានជារៀងរាល់ថ្ងៃ នៅប្រទេសកំណើតរបស់ពួកគេ។ កាលពីថ្ងៃពុធ មនុស្ស៣០០០នាក់ ក្នុងនោះមានកុមារ៧០០នាក់ បានឆ្លងចូលព្រំដែនហុងគ្រី។ នេះជាតួលេខខ្ពស់ ព្រោះតាមធម្មតា មានមនុស្សត្រឹមតែ១០០០ ទៅ១៥០០នាក់ប៉ុណ្ណោះ ដែលឆ្លងចូលហុងគ្រី។ រដ្ឋាភិបាលស៊ែរប៊ីខកចិត្តនឹងវិធានការសង់របងព្រំដែនរបស់ហុងគ្រី។ ស៊ែរប៊ីលើកឡើងថា ខ្លួនមិនបានបង្កើតអោយមានស្ថានភាពជនភៀសខ្លួនបែបនេះទេ ស៊ែរប៊ីគ្រាន់តែជាប្រទេសដែលពួកគេឆ្លងកាត់តែប៉ុណ្ណោះ។ ងាកមកមើលភាគខាងលិចអូទ្រីសក្បែរព្រំដែនអាល្លឺម៉ង់វិញ កាលពីថ្ងៃសុក្រ ប៉ូលិសបានឃាត់ឡានកាំម្ញ៉ុងមួយគ្រឿង ដឹកជនភៀសខ្លួន២៦នាក់ ក្នុងនោះក្មេង៣នាក់កំពុងជួបបញ្ហាខ្វះជាតិទឹកក្នុងខ្លួនធ្ងន់ធ្ងរ។ ពួកគេជាពលរដ្ឋស៊ីរី បង់ក្លាដែស និងអាហ្វហ្កានីស្ថាន។ ពួកគេចង់ចូលទៅអាល្លឺម៉ង់។ អ្នកបើកកាំម្ញ៉ុងបានបដិសេធមិនអោយអាជ្ញាធរអូទ្រីសឆែកឆេរដូចសព្វដង ទើបធ្វើអោយប៉ូលិសរកឃើញជនភៀសខ្លួនទាំងនេះ។ អូទ្រីសទើបនឹងរកឃើញសាកសពមនុស្ស៧១នាក់ ក្នុងឡានកាំម្ញ៉ុងមួយគ្រឿងកាលពីថ្ងៃព្រហស្បតិ៍ ក្នុងទឹកដីខ្លួនប៉ុណ្ណោះ។ ដើម្បីបង្ហាញភាពមនុស្សធម៌ចំពោះជនភៀសខ្លួន នៅក្រុងDresde ភាគខាងកើតអាល្លឺម៉ង់ ប្រជាជនរាប់ពាន់នាក់បាននាំគ្នាបាតុកម្ម សំដែងគោលបំណងជួយទទួលជនភៀសខ្លួន មកក្នុងតំបន់។ តំបន់ភាគខាងកើតនេះ ទើបនឹងរងនូវការរើសអើងពូជសាសន៍ ថ្មីៗនេះប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2738.txt

អង្គការឃ្លាំមើលអាមេរិក បានបង្ហាញថា ទឹកប្រាក់ខុសច្បាប់ប្រមាណ២០ពាន់លានដុល្លាសហរដ្ឋ អាមេរិកត្រូវបានលាងនៅក្នុងមីយ៉ាន់ម៉ាអស់រយៈពេលប្រាំទសវត្សរ៍។ ទឹកប្រាក់ខុសច្បាប់នេះ រាប់បញ្ចូល ទាំងលំហូរចេញនៃទឹកប្រាក់ខុសច្បាប់ និង លំហូរចូលនៃទឹកខុសច្បាប់ តាមរយៈអំពើពុករលួយ និង ការគេចពន្ធផងដែរ។

លោក មុំ ពិទូរ្យ លម្អិតព័ត៌មាននេះ កាលពីម្សិលមិញនេះ អង្គការឃ្លាំមើលរបស់អាមេរិក បានផ្សព្វផ្សាយពីរបាយការណ៍មួយ ដោយ បញ្ជាក់ថា ទឹកប្រាក់ម្ភៃពាន់លានដុល្លាសហរដ្ឋអាមេរិក ត្រូវបានលាងនៅក្នុងប្រទេសមីយ៉ា់ន់ម៉ា តាម រយៈអំពើពុករលួយ និង ការគេចពន្ធអស់រយៈជាងហាបសិបឆ្នាំមកហើយ។ របាយការណ៍របស់អង្គការ Global Financial Integrity បានបញ្ជាក់ថាលំហូរទឹកប្រាក់ខុសច្បាប់បាន កើនឡើងក្នុងរយៈពេលប៉ុន្មានឆ្នាំចុងក្រោយនេះ ពោលគឺចាប់តាំងពីពេលដែលមីយ៉ាន់ម៉ាចាប់ផ្តើមបើក ចំហទីផ្សារ។ យ៉ាងណាមិញ សម្រាប់រយៈពេលហាសិបឆ្នាំមុន ទឹកប្រាក់ខុសច្បាប់ បានហូរចេញទៅ ក្រៅប្រទេសលើសបួនដងនៃលំហូរប្រាក់ចូលខុសច្បាប់បច្ចុប្បន្ន។ លំហូរទឹកប្រាក់ដ៏ច្រើនលានដុល្លានេះ ត្រូវបានចរាចរតាមរយៈ ការក្លែងបន្លំវិក្កយបត្រនៃកិច្ចព្រមព្រៀងពាណិជ្ជកម្ម ការគេចពន្ធខុសច្បាប់ លើទំនិញមួយចំនួនដូចជាឈើហ៊ុប ត្បូង និង គ្រឿងញៀនជាដើម។ លោក Joseph Spanjers អ្នកជំនាញសេដ្ឋកិច្ចដែលបានចងក្រងរបាយការណ៍នេះ បានអះអាងថា មីយ៉ាន់ម៉ា គឺជាប្រទេសមួយក្នុងចំណោមប្រទេសដែលត្រូវបានគេលាងលុយដុល្លាច្រើនជាងគេរបស់ពិភពលោក ។ លោកបន្ថែមទៀតថា នេះគឺជាបញ្ហាប្រឈមមួយ ដែលប្រទេសនេះត្រូវបានបាត់បង់នូវចំណូលពន្ធ សាធារណៈតាមរយៈលំហូរលុយខុសច្បាប់។ យ៉ាងណាក៏ដោយ លំហូរនៃលុយខុសច្បាប់មិនមែនកើតមានឡើងតែនៅក្នុងប្រទេសមីយ៉ាន់ម៉ានោះទេ តែបញ្ហានេះ បានកើតឡើងស្ទើរតែគ្រប់ប្រទេសក្រីក្ររបស់ពិភពលោកទៅហើយ។ ក្នុងនោះ អង្គការឃ្លាំមើល បានវាយតម្លៃថា ទឹកប្រាក់កខ្វក់ប្រមាណ១ពាន់ពាន់លានដុល្លាសហរដ្ឋអាមេរិក បានលាងនៅក្នុង ប្រទេសក្រីក្រក្នុងមួយឆ្នាំ។ ជុំវិញនៃការបញ្ចេញរបាយការណ៍នេះដែរ ត្រូវបានគេចាត់ទុកថា ជាចេតនាមួយរបស់ស្ថាប័នអន្តរជាតិ ដើម្បីប្រឆាំងទៅនឹងរដ្ឋាភិបាលរបបយោធាហើយវានឹងក្លាយជាបញ្ហាប្រឈមដ៏ធំបំផុតរបស់រដ្ឋាភិបាល គណបក្សកាន់អំណាច ដ្បិតការបោះឆ្នោតកាន់តែខិតជិតមកដល់៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2739.txt

លោកឧត្តមសេនីយ៍ ប្រាយុទ្ធ ចាន់អូចា ប្រកាសដកមុខតំណែងអតីតនាយករដ្ឋមន្ត្រីថៃ ថាក់ស៊ីន ស៊ីនណាវ៉ាត់ត្រា ចេញពីស្ថាប័ននរគបាលជាតិថៃ។ ការលើកឡើងនេះ ដោយសំអាងថាលោក ថាក់ស៊ីន បានប្រពឹត្តនូវបទល្មើស ដូច្នេះមិនអាចត្រូវមានតួនាទីនៅក្នុងស្ថាប័ននគរបាលជាតិនោះទេ។

ខណៈពេលលោកអតីតនាយរដ្ឋមន្ត្រីថៃ ថាក់ស៊ីន ស៊ីនណាវ៉ាតត្រា កំពុងរស់នៅនិរទេសនៅបរទេស រដ្ឋាភិបាលរដ្ឋប្រហារក្រុងបាងកក លោកប្រាយុទ្ធ ចាន់អូចា បានប្រកាសដកមុខតំណែងលោក ថាក់ ស៊ីន ចេញពីស្ថាប័ននគរបាលជាតិ។ នេះបើយោងតាមសារព័ត៌មានបាងកកប៉ុស្តិ៍។ លោកនាយករដ្ឋមន្ត្រីប្រាយុទ្ធ បានអះអាងថាលោក នឹងចុះហត្ថលេខាដើម្បីដកឈ្មោះអតីតនាយករដ្ឋ មន្ត្រីថៃ លោក ថាក់ស៊ីន ស៊ីនណាវ៉ាតត្រា ចេញពីតំណែងស្ថាប័ននគរបាលជាតិថៃ ដោយមិនចាំបាច់ ពិគ្រោះយោបល់ និង សម្រេចពីគណៈរដ្ឋមន្ត្រីឡើយ។ លោកបន្ថែមទៀតថា ក្រោយពីលោក ចុះហត្ថលេខា និង ព្រះមហាក្សត្រឡាយព្រះហស្តទទួលស្គាល់ចុងក្រោយហើយនោះ លោកថាក់ស៊ីន នឹងលែងមានឈ្មោះនៅក្នុងស្ថាប័ននគរបាលជាតិថៃ។ ការចេញមុខប្រកាសដកមុខតំណែងលោកថាក់ស៊ីន ដោយលោកប្រាយុទ្ធខ្លួនឯងនេះ ធ្វើឡើងក្រោយ ស្ថាប័ននគរបាលជាតិ បានមានការស្ទាក់ស្ទើរ និង បរាជ័យក្នុងការសម្រេច ពោលគឺការដកឈ្មោះលោកថាក់ស៊ីន ត្រូវបានអ្នកច្បាប់ថៃមួយចំនួនចាត់ទុកថាខុសពីនីតិវិធីនៃច្បាប់។ យ៉ាងណាក៏ដោយ មូលហេតុដែលរដ្ឋាភិបាល ថៃអះអាងថាចំណាត់ការរដ្ឋាភិបាលនេះ គឺពិតជាស្របទៅនឹងច្បាប់ និង បទបញ្ជារបស់នរគបាលថៃ ព្រោះតែលោកថាក់ស៊ីន បានប្រព្រឹត្តបទល្មើស។ សូមរម្លឹកផងដែរថា លោកថាក់ស៊ីន ស៊ីនណាវ៉ាតត្រា បានចុះចេញពីតំណែងប៉ូលិសនៅឆ្នាំ១៩៨៧មកម្ល៉េះ ក៏ប៉ុន្តែកេរ្តិ៍ឈ្មោះនិង តំណែងរបស់លោកនៅតែមាននៅក្នុងស្ថាប័ននគរបាលថៃ ។ ក្រោយមក លោក បានចូលធ្វើនយោបាយនៅឆ្នាំ១៩៩៤ ។ យ៉ាងណាក៏ដោយ ក្រោយរដ្ឋប្រហារយោធាឆ្នាំ២០០៦ អតីតនាយករដ្ឋមន្ត្រីរួបនេះ ត្រូវបានតុលាការថៃ កាត់ទោសពន្ធនាគារពីបទធ្វើឲ្យមានការបែកបាក់ជាតិ និង អំពើពុករលួយ។ ហើយចុងក្រោយ លោកបានគេចខ្លួននិង រស់នៅនិរទេសក្រៅប្រទេស ថ្វីត្បិតលោកស្រីយីងឡាក់ដែលត្រូវជាប្អូនស្រីរបស់លោក បានព្យាយាមសុំការលើកលែងទោសពីសភា ថៃ យ៉ាងណាក៏ដោយ។ ក្នុងក្រសែភ្នែកអ្នកវិភាគ ចំណាត់ផ្សេងៗទៅលើលោកថាក់ស៊ីន ឬ មេដឹកនាំត្រកូលស៊ីនណាវ៉ាតត្រា គឺមិនមែនជារឿងអ្វីដែលថ្មីទើបតែនឹងកើតឡើងនៅក្នុងបរិបទថៃនោះទេ។ នោះ ក៏ព្រោះតែគេសង្កេត ឃើញថារាល់មេដឹកនាំត្រកូលស៊ីនណាវ៉ាតត្រា ដែលមានប្រជាប្រិយភាពបំផុតសម្រាប់ប្រជាកសិករ សុទ្ធសឹងតែទទួលរងនូវការចោទប្រកាន់នានា និង ឈានទៅដល់រដ្ឋប្រហារទៀតផង។ គោលបំណងទាំងនេះធ្វើឡើងដើម្បីបំបាត់កិត្តិនាមរបស់ត្រកូលស៊ីនណាវ៉ាតត្រាចេញពីនយោបាយតែប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_274.txt

បេក្ខជនប្រធានាធិបតីបក្សសាធារណរដ្ឋ លោក ដូណាល់ ត្រាំ បានគំរាមដកខ្លួនទាំងស្រុងពីការជជែកដេញដោលជាមួយគូប្រជែងបក្សប្រជាធិបតេយ្យ លោកស្រី កាម៉ាឡា ហារីស ដែលរៀបចំដោយស្ថានីយ៍ទូរទស្សន៍ ABC នៅថ្ងៃទី១០ ខែកញ្ញា ក្រោមហេតុផលសង្ស័យថាមានភាពលំអៀង។

បេក្ខភាពប្រធានាធិបតីបក្សសាធារណរដ្ឋបានសរសេរក្នុងបណ្តាញសង្គម Truth Social នៅថ្ងៃទី២៥ ខែសីហា ដោយចោទប្រកាន់ថាលម្អៀងក្នុងព្រឹត្តិការណ៍នេះថា ៖«ហេតុអ្វីបានជាខ្ញុំត្រូវចូលរួមក្នុងការជជែកដេញដោលជាមួយលោកស្រី កាម៉ាឡា ហារីស នៅលើស្ថានីយ៍ទូរទស្សន៍នោះ?»។ ទាក់ទិនការព្រមានរបស់លោកត្រាំ អ្នកនាំពាក្យរបស់អនុប្រធានាធិបតីអាម៉េរិក លោក Brian Fallon បានបញ្ជាក់នៅថ្ងៃទី២៦ ខែសីហាថា ក្រុមជំនួយការរបស់លោកស្រីចង់ឱ្យស្ថានីយទូរទស្សន៍បើកមីក្រូហ្វូនរបស់បេក្ខជនអំឡុងពេលជជែកដេញដោល មិនត្រូវបិទសំឡេងគូប្រជែងនៅពេលអ្នកផ្សេងទៀតនិយាយដូចការជជែកដេញដោលពីមុនរវាងលោកប្រធានាធិបតី ចូ បៃឌិន និងលោក ត្រាំ ឡើយ។ ការបើកមីក្រូហ្វូន អាចបង្កើនការវាយប្រហារដោយពាក្យសម្ដីលើគូប្រជែង ដោយទាក់ទាញមតិយោបល់ចម្រុះពីសាធារណជន។ កន្លងមក លោក ត្រាំ បានយល់ព្រមលើលក្ខខណ្ឌដូចគ្នានឹងការជជែកដេញដោលខែមិថុនា ដែលស្ថានីយ៍ទូរទស្សន៍ CNN រៀបចំដោយបន្ថែមថា៖«យើងមិនបានធ្វើការកែប្រែទៅលើច្បាប់ដែលបានព្រមព្រៀងនោះទេ»។ ប៉ុន្តែក្រោយមក លោក ត្រាំ ខ្លួនឯងផ្ទាល់បានប្រាប់អ្នកយកព័ត៌មានថា លោកចង់បើកមីក្រូហ្វូនហើយបង្ហាញយ៉ាងច្បាស់នូវទស្សនៈដែលមិនអាចបិទបាំងបាន។ «សម្រាប់ខ្ញុំ ការបើក និងបិទមីក្រូហ្វូនមិនមែនជាបញ្ហាទេ។ ប៉ុន្តែកិច្ចព្រមព្រៀងដូចគ្នានឹងលើកមុនដែរ។ ខ្ញុំមិនចំណាយពេលជជែកគ្នាច្រើនទេ។ ខ្ញុំគិតថាពេញមួយជីវិតរបស់ខ្ញុំ ខ្ញុំបានត្រៀមខ្លួនសម្រាប់ការជជែកដេញដោលបែបនេះ»។ លោក Trump បានប្រាប់អ្នកយកព័ត៌មានបែបនេះ ដោយបន្តថា អ្នកមិនអាចប្រមូលចំណេះដឹងរយៈពេល ៣០ឆ្នាំមកត្រឹមតែមួយសប្តាហ៍នោះទេ។ អតីតប្រធានាធិបតី ត្រាំ ក៏បានស្នើឱ្យបេក្ខជមបក្សប្រជាធិបតេយ្យចូលរួមក្នុងការជជែកដេញដោលមួយផ្សេងទៀតដែលរៀបចំដោយ Fox News នៅថ្ងៃទី៤ ខែកញ្ញា។ ទោះជាយ៉ាងណា ក្រុមការងារលោកស្រី ហារីស បានបដិសេធសំណើនេះ។ ក្រៅពីនេះ បេក្ខជនអនុប្រធានាធិបតីពីររូប គឺសមាជិកព្រឹទ្ធសភាមកពីសាធារណរដ្ឋ JD Vance និងអភិបាលរដ្ឋ Minnesota មកពីគណបក្សប្រជាធិបតេយ្យ Tim Walz គ្រោងនឹងជជែកដេញដោលគ្នានៅថ្ងៃទី១ ខែតុលា នៅលើ CBS News៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2740.txt

ក្នុងសន្និសីទព័ត៌មានតាមវីដេអូពីទីក្រុងកូឡាឡាំពួ មេបញ្ជាការកងទ័ពជើងទឹកអាមេរិកប្រចាំតំបន់ប៉ាស៊ីហ្វិកឧត្តមនាវីឯក Scott Swift បានបញ្ជាក់ថា កងទ័ពជើងទឹកសហរដ្ឋអាមេរិកត្រៀមសហការជាមួយជប៉ុនក្នុងសកម្មភាពល្បាតនៅសមុទ្រចិនខាងត្បូង នៅពេលណាជប៉ុនដោះស្រាយបញ្ហាផ្ទៃក្នុងដែលហាមឃាត់សកម្មភាពយោធារបស់ខ្លួននៅក្រៅប្រទេសឲ្យបានរួចរាល់សិន។ រដ្ឋាភិបាលជប៉ុនធ្លាប់ស្វែងរកការកែប្រែមាត្រានៃរដ្ឋធម្មនុញ្ញសន្តិភាព តែក្រោយមកក៏រៀបចំសេចក្តីព្រាងច្បាប់សន្តិសុខថ្មីដើម្បីពង្រឹងអំណាចយោធា និងបញ្ជូនទៅក្រៅប្រទេសផង។

កាលពីថ្ងៃអង្គារកន្លងទៅ ឧត្តមនាវីឯកអាមេរិកមេបញ្ជាការកងទ័ពជើងទឹកប្រចាំតំបន់ប៉ាស៊ីហ្វិកលោក Scott Swift បានចូលរួមក្នុងសន្និសីទព័ត៌មានតាមវីដេអូកាលនៅទីក្រុងកូឡាឡាំពួ ស្របពេលដែលលោកអញ្ជើញទៅទស្សនកិច្ចនៅម៉ាឡេស៊ី។ ឆ្លើយតបសំណួររបស់អ្នកសារព័ត៌មានជុំវិញកិច្ចសហប្រតិបត្តិការរវាងកងកម្លាំងជើងទឹកសហរដ្ឋអាមេរិកជាមួយកងទ័ពជប៉ុនក្នុងការល្បាតនៅសមុទ្រចិនខាងត្បូង លោកឧត្តមនាវាឯកបានអះអាងថា វាមិនមែនសម្រេចដោយអាមេរិកតែម្ខាងឡើយ តែវាក៏ទាក់ទងរឿងជប៉ុនខ្លួនឯងផងដែរ។ សហរដ្ឋអាមេរិកស្វាគមន៍ជប៉ុនជានិច្ច ប៉ុន្តែជប៉ុនត្រូវបញ្ចប់ការដោះស្រាយរាល់បញ្ហាដែលខ្ទាស់ប្រទេសនេះមិនឲ្យបញ្ជូនទ័ពទៅក្រៅប្រទេសឬពង្រឹងវិស័យយោធាជាមុនសិន មុនសន្ទនាគ្នារឿងនេះ។ បញ្ហាផ្ទៃក្នុងនោះសំដៅដល់ការកែប្រែរដ្ឋធម្មនុញ្ញ ឬបង្កើតច្បាប់ដើម្បីដកការហាមឃាត់ការពង្រឹងវិស័យយោធាជប៉ុន។ ជុំវិញបញ្ហាសមុទ្រចិនខាងត្បូង ថ្វីបើជប៉ុនមិនមែនជាភាគីជម្លោះអ្វីក៏ដោយ ប្រទេសនេះក៏នៅព្យាយាមលូកដៃចូលក្នុងជម្លោះនេះដោយលើកហេតុផលថា សកម្មភាពចិននៅតំបន់ជម្លោះប៉ះពាល់ដល់សកម្មភាពពាណិជ្ជកម្មតាមផ្លូវសមុទ្ររបស់ខ្លួន។ ជានិច្ចជាកាលជាប៉ុនបានរិះគន់ចិនចុះឡើង ហើយក៏ចេញមុខគាំទ្រភាគីជម្លោះឯទៀតមានជប៉ុននិងវៀតណាមផងដើម្បីប្រឆាំងមចិន។ ដោយឡែកទាក់ទងរឿងបញ្ហារដ្ឋធម្មនុញ្ញជប៉ុវិញនោះ តាំងពីបិទបញ្ចប់សង្គ្រាមលោកលើកទី២មក ជប៉ុនស្ថិតក្រោមគំនៀបដែលមានចែងក្នុងរដ្ឋធម្មនុញ្ញសន្តិភាពដោយមានសិទ្ធិត្រឹមមានកងទ័ពស្វ័យការពារប៉ុណ្ណោះ។ តែកន្លងមករដ្ឋាភិបាលលោក ស៊ីនហ្សូ អាបេ បានប្រឹងប្រែងរុញឲ្យមានការបកស្រាយរដ្ឋធម្មនុញ្ញ និងចុងក្រោយរៀបចំសេចក្តងីព្រាងច្បាប់សន្តិសុខថ្មីដើម្បីឈានទៅពង្រឹងអំណាចយោធា ដើម្បីចាប់ដៃគ្នាល្បាតនៅសមុទ្រចិនខាងត្បូងនៅពេលខាងមុខ។ សេចក្តីព្រាងច្បាប់សន្តិសុខថ្មីត្រូវបានសភាជាប់ទាបសម្រេចទទួលយកកាលពីខែមុន ហើយសេចក្តីព្រាងច្បាប់នេះនឹងត្រូវសភាជាន់ខ្ពស់សម្រេចចុងក្រោយនៅខែក្រោយនេះ។ បើសិនជាសេចក្តីព្រាងច្បាប់នេះត្រូវសភាអនុម័តជាផ្លូវការមែន ជប៉ុននឹងមានលទ្ធភាពពេញលេញក្នុងការបញ្ជូនទ័ពទៅក្រៅ កាពារសម្ព័ន្ធមិត្ត និងចូលរួមក្នុងសកម្មភាពយោធានានាផង។ ទោះជាយ៉ាងណាក៏ដោយ មហិច្ឆតារបស់លោក អាបេ ក្នុងការបង្កើនអំណាចយោធាជប៉ុនបានធ្វើឲ្យប្រជាជនជប៉ុននិងបណ្តាប្រទេសជិតខាងបារម្ភខ្លាំង ខ្លាចក្រែងថាជប៉ុននឹងដើរជាន់ដានប្រវត្តិសាស្ត្រជាថ្មីទៀត។ គេឃើញ ប្រជាជនជប៉ុនជាច្រើននាំគ្នាប្រមូលផ្តុំគ្នាបាតុកម្មប្រឆាំងសេចក្តីព្រាងច្បាប់សន្តិសុខថ្មីរបស់់លោក អាបេ កន្លងមកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2741.txt

វិមានក្រេមឡាំងបានបញ្ចេញរូបភាពប្រធានាធិបតីរុស្ស៊ីលោក វ្ល៉ាឌីមៀ ពូទីន ជាមួយនាយករដ្ឋមន្ត្រីរុស្ស៊ីលោក ឌីមីទ្រី មេដវ៉េដេវ នាំគ្នាហាត់ប្រាណនៅក្លិបហាត់ប្រាណមួយក្នុងនិវេសនដ្ឋានរបស់លោក ពូទីន នៅទីក្រុង Sochi កាលពីម្សិលមិញ។ រុស្ស៊ីបញ្ចេញរូបភាពច្រើនសន្លឹករបស់ប្រមុខរដ្ឋនិងប្រមុខរដ្ឋាភិបាលរុស្ស៊ី ដែលនាំគ្នាហាត់ប្រាណកម្តៅសាច់ដុំចុះឡើងនេះ ទំនងជាចង់បង្ហាញទៅកាន់ពិភពលោកថា មេដឹកនាំទាំងមាំមួន សុខភាពល្អ និងខ្លាំងក្លា មិនត្រឹមតែមានសមត្ថភាពក្នុងការដឹកនាំនិងធ្វើនយោបាយឡើយ។

លោក មុំ ពិទូរ្យ លម្អិតព័ត៌មាននេះ ក្នុងឯកសណ្ឋានកីឡា អាវយឺតនិងខោកីឡាជើងវែង លោក វ្ល៉ាឌីមៀ ពូទីន និងលោក ឌីមីទ្រី មេដវ៉េដេវ បាននាំគ្នាចូលក្លិបហាត់ប្រាណនៅទីក្រុង Sochi ដែលក្លិបហាត់ប្រាណនេះស្ថិតនៅក្នុងនិវេសនដ្ឋានរបស់លោក ពូទីន ផ្ទាល់។ ម្សិលមិញ រូបភាពមេដឹកនាំទាំងពីរនាក់ហាត់កីឡាជាច្រើនសន្លឹក ត្រូវបានវិមានក្រេមឡាំងបញ្ចេញជាសាធារណ ហើយគេក៏ឃើញមានការចាក់ផ្សាយសកម្មភាពមេដឹកនាំរុស្ស៊ីទាំងពីរនាក់ តាមកញ្ចក់ទូរទស្សន៍រុស្ស៊ីផងដែរ។ រូបភាពនេះកំពុងទាក់ទាញចំណាប់អារម្មណ៍ប្រជាជនទូទាំងពិភពលោកផងដែរ។ លោកទាំងពីរ ប្រហែលជាកំពុងបង្អួតសាច់ដុំនិងភាពរឹងមាំរបស់ខ្លួនទៅកាន់បណ្តាមេដឹកនាំពិភលោកផ្សេងទៀត ដែលកម្រហាត់កីឡា។ វាជារឿងពិតដែលអ្នកទាំងពីរមិនត្រឹមតែជាអ្នកនយោបាយ តែជាអ្នកស្រលាញ់កីឡាថែមទៀត។ ក្នុងវីដេអូថតដោយទូរទស្សន៍រដ្ឋរុស្ស៊ី មេដឹកនាំទាំងពីរនាំគ្នាហាត់កម្តៅសាច់ដុំជាមុនដោយប្រើប្រាស់ឧបករណ៍ហាត់ប្រាណច្រើនប្រភេទ មុននឹងចាប់ផ្តើមលើកដុំដែកទម្ងន់ធ្ងន់។ មិនមានការជជែកគ្នាពីបញ្ហានយោបាយឡើយ ហើយលោកទាំងពីរត្រឹមតែជជែកគ្នានិងចែករំលែកបទពិសោធន៍និងរបៀបនៃការហាត់ប្រាណដើម្បីបង្កើនភាពមាំមួន និងសុខភាពរបស់ខ្លួនតែប៉ុណ្ណោះ។ លោក ពូទីន បច្ចុប្បន្ននេះមានវ័យ៦២ឆ្នាំ ប៉ុន្តែលោកមានសុខភាពល្អ និងរឹងមាំខ្លាំងមែនទែន ដោយសារតែលោកធ្លាប់ហាត់កីឡាតាំងពីក្មេងមក។ ក្រោយហាត់ចប់ហើយ លោកឈរចាំមើលនាយករដ្ឋមន្ត្រី មេដវ៉េដេវ ហាត់វិញម្តង ដោយលោកចាំរៀបរាប់ប្រាប់ពីរបៀបហាត់ និងលើកដុំដែកផងដែរ។ ក្រោយហាត់ប្រាណបញ្ចេញញើសរួចរាល់ហើយ មេដឹកនាំទាំងពីរនាំគ្នាអាំងសាច់ដោយខ្លួនឯងដើម្បីបរិភោគ ប៉ះប៉ូវកម្លាំងដែលចំណាយក្នុងការហាត់ប្រាណអស់ជាច្រើនម៉ោងនោះ។ នេះអាចជាលើកដំបូងហើយ ដែលលោកពូទីន ទៅហាត់ប្រាណជាមួយលោកនាយករដ្ឋមន្ត្រី មេដវ៉េដេវ ព្រោះលើកមុនៗ គេឃើញលោកចេញទៅក្រៅហាត់កីឡា ឬចេញផ្សងព្រេងម្នាក់ឯងប៉ុណ្ណោះ។ ការហាត់កីឡាវាអាចជាទម្លាប់ទៅហើយសម្រាប់ប្រមុខរដ្ឋរុស្ស៊ីរូបនេះ ដ្បិតថាលោក ពូទីន ជាម្ចាស់ខ្សែក្រវ៉ាត់ខ្មៅ Judo ហើយលោកក៏ធ្លាប់ចេញផ្សងព្រេងបាញ់សត្វខ្លាដើម្បីសង្គ្រោះមនុស្ស ធ្លាប់បើកយន្តហោះ ជិះសេះ ជិះឡានប្រណាំង និងចុងក្រោយគេឃើញលោកឡើងជិះនាវាមុជទឹកធុនតូចចុះក្រោមសមុទ្រថែមទៀតផង។ រឿងអស្ចារ្យមួយទៀត កាលពីឆ្នាំ ២០១០ លោក ពូទីន បានចេញបើកឡានប្រណាំងនៅទីលានប្រណាំងរថយន្តនាទីក្រុង St Petersburg ដើម្បីសាទររុស្ស៊ីដែលឈ្នះការធ្វើជាម្ចាស់ផ្ទះនៃការប្រណាំងរថយន្ត Formula 1 ក្នុងឆ្នាំ ២០១៤ ។ លោក ពូទីន ហ៊ានបើករថយន្តប្រណាំងក្នុងល្បឿង ២៤០ គីឡូម៉ែត្រក្នុងមួយម៉ោងក្នុងនៅពេលនោះ។ រឿងគួរឲ្យភ្ងាក់ផ្អើលកាលពីថ្មីៗនេះទៀតគឺ លោកបានជិះនាវាមុជទឹកទៅមើលបំណែកនាវាដែលនៅសេសសល់តាំងពីសម័យកាលចក្រភពរ៉ូម៉ាំង Byzantine នៅសតវត្សទី១០ ដែលនៅសេសសល់នៅក្រោមសមុទ្រខ្មៅក្បែរឧបទ្វីប Crimea។ ប្រជាប្រិយភាពរបស់លោក ពូទីន កើនឡើងខ្ពស់ក្នុងសង្គមរុស្ស៊ី ក្រោយសម្រេចជោគជ័យដណ្តើមយកឧបទ្វីប Crimea ពីអ៊ុយក្រែនមកវិញកាលពីដើមខែមិនាឆ្នាំមុននេះ។ ឆ្នាំមុន របាយការណ៍ស្ទង់មតិបង្ហាញថា ប្រជាជនរុស្ស៊ីប្រហែល៨០ភាគរយគាំទ្រលោក ពូទីន ហើយមកទល់ខែសីហានេះភាគរយនេះថយចុះបន្តិចបន្តួចមកត្រឹម៧២ភាគរយ។ ប្រជាជនរុស្ស៊ីសាទរគោលនយោបាយរបស់របបដឹកនាំរដ្ឋាភិបាលក្រេមឡាំងដែលអាចនាំ Crimea ត្រលប់មករុស្ស៊ីវិញ។ យ៉ាងណាមិញ ដំណើរផ្សេងព្រេងជិះនាវាមុជទឹករបស់លោក ពូទីន ចុះក្រោមសមុទ្រដើម្បីទៅមើលវត្ថុបុរាណក្បែរកំពង់ផែ Sevastopol នោះរងការរិះគន់ខ្លាំងពីសំណាក់រដ្ឋាភិបាលក្រុងគៀវផងដែរ។ លោក Petro Poroshenko បានចេញមុខរិះគន់លោក ពូទីន ដែលហ៊ានទៅទស្សនកិច្ចនៅ Crimea ដោយលោកអះអាងថាទង្វើនេះធ្វើឲ្យជម្លោះភាគខាងកើតកាន់តែធ្ងន់ធ្ងរឡើង៕ វីដេអូ៖ លោក មុំ ពិទូរ្យ លម្អិតព័ត៌មាននេះ វីដេអូ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2742.txt

ការវិវត្តនៃរបត់នយោបាយថៃ មានការផ្លាស់ប្តូរយ៉ាងឆាប់រហ័សពីមួយអាណត្តិទៅមួយអាណត្តិ។ តាម ការកត់សម្គាល់រាល់ពេលដែលមានភាពជាប់គាំងនៃនយោបាយជាតិ យោធាតែងតែចេញមុខធ្វើ អន្តរាគមន៍តាមរយៈរដ្ឋប្រហារ។ ជាមួយគ្នានេះ អ្នកនយោបាយក្រកូលស៊ីនណាវ៉ាត្រា(Shinawatra) ដែលមានការគាំទ្រច្រើនពីសំណាកប្រជាកសិករ ហាក់ដូចជារងទុក្ខច្រើនជាងអ្នកនយោបាយផ្សេងទៀត ដែលបានដឹកនាំប្រទេសថៃ។

ចំណាត់ការចុងក្រោយក្រោមរបបសឹកថៃទៅកាន់មេដឹកនាំត្រកូលស៊ីនណាវ៉ាតត្រា(Shinwatra) បានបង្ហាញពីចេតនាយ៉ាងច្បាស់ក្នុងការបំបាត់ឥទ្ធិពល និង កិត្តិនាមមេដឹកនាំទាំងនេះ។ ក្នុងនោះ អតីតនាយករដ្ឋមន្ត្រីថៃលោកថាក់ស៊ីន ស៊ីនណាវ៉ាត្រា និង អតីតនាយរដ្ឋមន្ត្រីថៃលោកស្រី យីងឡាក់ ស៊ីនណាវ៉ាត្រា គឺសុទ្ធសឹងតែត្រូវបានទម្លាក់ពីតំណែងដោយរដ្ឋប្រហារ និង ជាប់ពីបទចោទរបស់តុលា ការថៃទៀតផង។ ថៃ បានផ្លាស់ប្តូររបបនយោបាយតាំងពីឆ្នាំ១៩៣២ ពោលគឺពីរាជានិយមផ្តាច់ការ មកជារបបរាជានិយម អាស្រ័យរដ្ឋធម្មនុញ្ញ។ យ៉ាងណាក៏ដោយ ក្នុងចំណោមមេដឹកនាំនយោបាយ ឬ ជីវិតជានាយករដ្ឋមន្ត្រី ថៃ ក្រុមត្រកូលស៊ីនណាវ៉ាតត្រា បានទទួលរងនូវការវាយប្រហារច្រើន។ ១. លោកថាក់ស៊ីន ស៊ីនណាវ៉ាត្រា រស់នៅនិរទេសក្រៅប្រទេស ដ្បិតតុលាការកាត់ទោសពន្ធនាគារ លោកថាក់ស៊ីន ស៊ីនណាវ៉ាតត្រា បានឡើងកាន់តំណែងជានាយករដ្ឋមន្ត្រីថៃ នៅឆ្នាំ២០០១ ។ លោក ថាក់ស៊ីន គឺជាតួអង្គនយោបាយដ៏សំខាន់ និង មានឥទ្ធិពល និង ប្រជាប្រិយភាពបំផុតនៅក្នុងបរិបទ នយោបាយថៃ។ យ៉ាងណាក៏ដោយ អតីតនាយករដ្ឋមន្ត្រីរូបនេះ ត្រូវបានរងនូវរដ្ឋប្រហារទម្លាក់ដោយយោធាក្នុងឆ្នាំ២០០៦ ដោយរងនូវការចោទពីបទប្រព្រឹត្តអំពើពុករលួយ និង ប្រើប្រាស់អំណាចខុសច្បាប់។ ក្នុងឆ្នាំ ២០០៨ លោកត្រូវតុលាការថៃកាត់ទោសពន្ធនាគារផងដែរ។ ចុងក្រោយនេះ ក្រោមការគ្រប់គ្រងដោយ របបសឹក លោកឧត្តមសេនីយ៍ ប្រាយុទ្ធ ចាន់អូចា បានប្រកាសនឹងដកមុខតំណែងលោក ថាក់ស៊ីន ចេញពីបញ្ជីនៅក្នុងស្ថាប័ននគរបាលជាតិថៃទៀតផង។ ២. លោកស្រីយីងឡាក់ កំពុងប្រឈមទោសពន្ធនាគារ និង ការសងសំណងជាច្រើនលានបាត ជាប្អូនស្រីរបស់លោកថាក់ស៊ីន លោក ស្រីយីងឡាក់ មានកេរ្តិ៍ឈ្មោះ និងដឹកនាំ នយោបាយថៃក្រោមការគាំទ្រពីប្រជាជនច្រើនលើសលប់។ លោកស្រីយីងឡាក់ បានឡើងកាន់ តំណែងជានាយករដ្ឋមន្ត្រីថៃស្រីដំបូងបង្អស់នៅក្នុងឆ្នាំ២០១១ ។ មិនខុសពីលោក ថាក់ស៊ីន ក្នុងឆ្នាំ ២០១៤ លោកស្រី យីងឡាក់ ក៏ត្រូវបានទម្លាក់ពីតំណែងនាយករដ្ឋមន្ត្រីដោយរដ្ឋប្រហារយោធា ដែលដឹកនាំដោយលោកឧត្តមសេនីយ៍ប្រាយុទ្ធ ចាន់អូចា ។ អ្វីដែលគួរកត់សម្គាល់នោះ ក្រោយពីអស់ តំណែង លោកស្រីយីងឡាក់ ត្រូវសភាថៃ ផ្អាកជីវិតនយោបាយរបស់លោកស្រីរយៈពេលប្រាំឆ្នាំផងដែរ ។ ហើយចុងក្រោយនេះ លោកស្រី ត្រូវបានតុលាការថៃ ចោទប្រកាន់ពីការធ្វើឲ្យបាត់បង់ប្រាក់ចំណូល ជាតិក្នុងស្ថាប័នអង្ករជាតិថៃ ដោយសារប្រព្រឹត្តបញ្ហាអំពើពុករលួយ។ បទចោទនេះដែរ ធ្វើឲ្យលោកស្រី ត្រូវប្រឈមនឹងទោសពន្ធនាគារយ៉ាងតិច១០ឆ្នាំ និង សំណងរដ្ឋប្បវេណីជាច្រើនលានបាតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2743.txt

រដ្ឋាភិបាលក្រុងប៉េកាំងបានចាប់ផ្តើមវាយប្រហារដោយពាក្យសម្តីលើសម្តេចសង្ឃទីបេ ដាឡៃ ឡាម៉ា នៅថ្ងៃអង្គារម្សិលមិញក្នុងខួបលើកទី៥០នៃការបង្កើតតំបន់រដ្ឋបាលពិសេសទីបេ។ ក្រុងប៉េកាំងបានហៅសម្តេចសង្ឃទីបេខាងលើថាជាមេដឹកនាំក្រុមទាមទារផ្តាច់ខ្លួននិងព្រមានបន្តបង្ក្រាបរាល់ចលនាបះបោរផងដែរ។

លោក មុំ ពិទូរ្យ លម្អិតព័ត៌មាននេះ ម្សិលមិញនេះ រដ្ឋាភិបាលចិនបានចេញមុខរិះគន់សម្តេចសង្ឃទីបេ ដាឡៃ ឡាម៉ាជាខ្លាំងក្នុង ខួបលើកទី៥០នៃការបង្កើតតំបន់រដ្ឋបាលនៅក្នុងទឹកដីទីបេ។ការរៀបចំខួបលើកទី៥០នៃការបង្កើតតំបន់រដ្ឋបាលពិសេសនេះមានទ្រង់ទ្រាយធំនិងមានប្រជាជនចូលរួមច្រើនផងដែរ ហើយកម្មវិធីត្រូវបានគេរៀបចំឡើងនៅតំបន់Lhasa។ ប្រជាជននៅតំបន់ទីបេបានប្រមូលផ្តុំគ្នាយ៉ាងច្រើនកុះករដោយកាន់គ្រវីទង់ជាតិចិនចុះឡើង ដូចរៀបចំបុណ្យចូលឆ្នាំដូច្នេះដែរ។ យ៉ាងណាមិញ ក្រុមសិទ្ធិមនុស្សបានថ្កោលទោសការរៀបចំខួបលើកទី៥០នៃការបង្កើតតំបន់រដ្ឋបាលទីបេនេះឡើងកាលពីម្សិលមិញដូចគ្នា។ ដោយឡែក អាជ្ញាធរចិននិងបក្សកម្មុយនីស្តចិនបានទិតៀនសម្តេចសង្ឃ ដាឡៃ ឡាម៉ាថាជាមេដឹកនាំក្រុមបះបោរទាមទារផ្តាច់ខ្លួនដើម្បីឈានទៅប្រកាសឯករាជ្យពីចិន។ ទោះជាយ៉ាងណាក៏ដោយ សម្តេចសង្ឃនិងជាមេដឹកនាំសាសនាដ៏ល្បីល្បាញ ដាឡៃឡាម៉ា បានអះអាងថា សម្តេចប្រឹងប្រែងដើម្បីធ្វើយ៉ាងណាទាមទារសិទ្ធិសេរីភាពសម្រាប់ប្រជាជនក្នុងតំបន់ដើម្បីឲ្យពួកគេរស់នៅប្រសើរជាងមុនប៉ុណ្ណោះ គ្មានបំណងទាមទារឯករាជ្យឡើយ។ ប៉ុន្តែតាំងពីដើមមកអាជ្ញាធរចិននៅតែបន្តចោទប្រកាន់ដូចខាងលើ និងមិនទទួលយកការបកស្រាយរបស់សម្តេចសង្ឃឡើត។ ម្សិលមិញនេះដែរ ក្រៅពីរិះគន់អាជ្ញាធរចិនក៏បានប្រកាសព្រមានជាមុនថានឹងបន្តការបង្ក្រាបចលនាបះបោររបស់ប្រជាជនទីបេនៅពេលខាងមុខបន្តទៀតផងដែរ។ មន្ត្រីជាន់ខ្ពស់នៃបក្សកុម្មុយនីស្តចិន Yu Zhengsheng បានថ្លែងប្រាប់ទីភ្នាក់ងារព័ត៌មានចិនស៊ិនហួរថា លោកស្នើឲ្យរដ្ឋាភិបាលចិនបន្តប្រតិបត្តិការបង្ក្រាប់រាល់ចលនាបះបោរនៅតំបន់ទីបេ។ សម្តីមន្ត្រីជាន់ខ្ពស់នៃបក្សកុម្មុយនីស្តចិននេះ អាចបញ្ជាក់ច្បាស់ហើយថា អាជ្ញាធរចិននឹងមិនបន្ធូរបន្ថយការរឹតត្បិតសិទ្ធិសេរីភាពប្រជាជនទីបេ និងមិនបញ្ឈប់ការធ្វើទុក្ខបុកម្នេញរាល់អ្នកតវ៉ាប្រឆាំងក្រុងប៉េកាំងឡើយ។ រដ្ឋាភិបាលចិនបានផ្តល់ស្វ័យភាពដល់តំបន់ទីបេ ដោយប្រែក្លាយខ្លួនជាតំបន់រដ្ឋបាលពិសេសមួយក្នុងឆ្នាំ ១៩៦។ ការបង្កើតតំបន់រដ្ឋបាលពិសេសនេះ កើតឡើងប្រហែល ១៥ឆ្នាំ ក្រោយពេលដែលកងទ័ពចិនដណ្តើមកាន់កាប់ទឹកដីទីបេ។ ប៉ុន្តែជារឿយៗគេសង្កេតឃើញមានចលនាទាមទារក្រុងប៉េកាំងឲ្យផ្តល់ឯករាជ្យដល់តំបន់ទីបេនេះ រហូតមានការដុតសម្លាប់ខ្លួនផងដែរ។ ហើយភាគច្រើននៃអ្នកដែលចេញមុខដុតខ្លួនជាព្រះសង្ឃនៅតំបន់ទីបេតែម្តង។ ថ្វីបើ រដ្ឋាភិបាលចិនផ្តល់ស្វ័យភាពឲ្យតំបន់ទីបេក៏ដោយ គ្មានប្រជាជនទីបេណាម្នាក់មានសំណាងបានកាន់តំណែងធំៗក្នុងតំបន់ឬក្នុងបក្សកុម្មុយនីស្តក្នុងតំបន់ឡើយ។ ហើយរដ្ឋាភិបាលក្រុងប៉េកាំងក៏ព្យាយាមគ្រប់គ្រងតំបន់ទីបេយ៉ាងតឹងតែងខ្លាំងបំផុតផងដែរតាំងពីយូរយារមកហើយនោះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2744.txt

វិបត្តិជនភៀសខ្លួននៅអឺរ៉ុបកាន់តែបន្តធ្លាក់ដុនដាបពីមួយថ្ងៃទៅមួយថ្ងៃ។ ក្រោយការរកឃើញសាកសពជនភៀសខ្លួន៧១នាក់នៅប្រទេសអូទ្រីស គេបានស្រង់សាកសពជនភៀសខ្លួនយ៉ាងហោច៧៦នាក់ ដែលបានបានលង់ទឹកស្លាប់ ពេលពួកគេព្យាយាមឆ្លងទូកពីលីប៊ី ចូលទៅអ៊ីតាលី។ ប្រធានអង្គការសហប្រជាជាតិ បាន គីមូន បានរិះគន់ពីវិធានការដោះស្រាយបញ្ហាអន្តោប្រវេសន៍ដ៏អន់ខ្សោយ នៅសមុទ្រមេឌីទែររ៉ាណេ និងនៅអឺរ៉ុប។

ប្រធានអង្គការសហប្រជាជាតិពិតជាពិបាកនឹងបើកភ្នែកមើលជនអន្តោប្រវេសន៍សន្ធឹកសន្ធាប់ដែលចេះតែស្លាប់រៀងរាល់ថ្ងៃខ្លាំងណាស់។ បញ្ហានេះសបង្ហាញពីការបិទភ្នែករបស់អឺរ៉ុប នៅចំពោះមុខបញ្ហាមនុស្សធម៌ ដែលត្រូវដោះស្រាយបន្ទាន់។ សូម្បីតែកប៉ាល់លិចក្នុងទឹក ក៏ជនភៀសខ្លួនប្រទាញប្រទង់គ្នា ដណ្តើមគ្នាយកអាវពោង ដើម្បីការពារជីវិតពីសេចក្តីស្លាប់ដែរ។ លោក បាន គីមូន បានអំពាវនាវអោយគ្រប់ប្រទេសដែលកំពុងប្រឈមនឹងបញ្ហាជនអន្តោប្រវេសន៍ រកវិធានការអោយបានប្រសើរជាងមុន ខ្លាំងក្លាជាងមុន ដោយផ្អែកលើគោលការណ៍មនុស្សធម៌ ការចេះអាណិតអាសូរ និងការគោរពច្បាប់អន្តរជាតិ។ លោកបានចំអកថា ពេលពិនិត្យសំណុំឯកសារសុំសិទ្ធិជ្រកកោន រដ្ឋនានាមិនត្រូវរើសអើងសាសនា រឺអត្តសញ្ញាណជនអន្តោប្រវេសន៍ទេ ហើយក៏មិនត្រូវបណ្តេញពួកគេអោយត្រលប់ទៅកន្លែងដើមវិញដែរ បើកន្លែងនោះមានគ្រោះថ្នាក់គំរាមអាយុជិវិតពួកគេ។ លោក បាន គីមូន បានប្រកាសថា អង្គការសហប្រជាជាតិនឹងបើកកិច្ចប្រជុំប្រចាំឆ្នាំ នៅក្រុងញូវយក ថ្ងៃ៣០កញ្ញាខាងមុខ ដើម្បីពិភាក្សាបញ្ហាជនភៀសខ្លួន។ កាលពីថ្ងៃព្រហស្បតិ៍ កប៉ាល់ដឹកជនភៀសខ្លួន៣០០ទៅ៤០០នាក់ បានលិចក្នុងសមុទ្រ នៅភាគខាងលិចលីប៊ី ពេលពួកគេព្យាយាមឆ្លងចូលអ៊ីតាលី។ សាកសពជនភៀសខ្លួនជាង៧០នាក់ ត្រូវបានស្រង់ឡើង ហើយមនុស្ស១៩៨នាក់ត្រូវគេសង្គ្រោះរួចផុតពីសេចក្តីស្លាប់។ អង្គការHCR បារម្ភខ្លាចថា មានមនុស្សស្លាប់ច្រើនជាងនេះ ព្រោះនៅមានមនុស្សបាត់ខ្លួនសន្ធឹកសន្ធាប់ទៀត។ គិតពីខែមករាមក ជនភៀសខ្លួនជាង៣០០ ០០០នាក់ បានឆ្លងសមុទ្រមេឌីទែររ៉ាណេ ហើយជាង២៥០០នាក់បានស្លាប់ នៅសមុទ្រពេលពួកគេព្យាយាមឆ្លងចូលទៅអឺរ៉ុប។ ក្នុងទឹកដីអឺរ៉ុបវិញ កាលពីថ្ងៃព្រហស្បតិ៍ នៅអូទ្រីស ប៉ូលិសបានរកឃើញសាកសពជនភៀសខ្លួន៧១នាក់ ក្នុងឡានកាំម្ញ៉ុងមួយគ្រឿង ដែលគេទុកចោល។ ជនរងគ្រោះអាចជាជនជាតិស៊ីរី។ ឡានកាំម្ញ៉ុងមានផ្លាកលេខមកពីហុងគ្រី។ អាជ្ញាធរហុងគ្រីបានចាប់ខ្លួនជនសង្ស័យ៤នាក់ ៣នាក់ជាពលរដ្ឋប៊ុលហ្ការី ក្នុងនោះមានម្ចាស់កាំម្ញ៉ុង និងអ្នកបើកឡាន២នាក់។ ជនសង្ស័យទាំងនេះជាប់សង្ស័យពីបទជាប់ទាក់ទងនឹងបណ្តាញម៉ាហ្វ៊ីយ៉ារត់ពន្ធមនុស្ស ជាបណ្តាញប៊ុលហ្ការី-ហុងគ្រីរួមគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2745.txt

បាតុករលីបង់គ្រប់និន្នាការនយោបាយបានទាមទារអោយរដ្ឋមន្ត្រីបរិស្ថាន Mohammad Machnoukចុះចេញពីតំណែង ដោយសារតែគ្មានសមត្ថភាពដោះស្រាយបញ្ហាសម្រាម ដែលគរដូចភ្នំ នៅទូទាំងប្រទេស។ បាតុករជាងមួយសែននាក់បានតវ៉ាតាំងពីខែកក្កដាមកម្ល៉េះ។ថ្ងៃពុធម្សិលមិញ ប្រជាជនកាន់តែខឹងខ្លាំង និងបន្តបាតុកម្ម ដោយសារតែ កាលពីថ្ងៃអង្គារ ប៉ូលិសប្រើកម្លាំងបណ្តេញក្រុមបាតុករចេញពីក្រសួងបរិស្ថាននៅក្រុងបេរូត។

សម្រាម នៅលីបង់ គរដូចភ្នំ នៅតាមផ្លូវជាច្រើនក្នុងក្រុងបេរូត និងតាមក្រុងជាច្រើនទូទាំងប្រទេស ធ្វើអោយប្រជាជនស្រែកជេររដ្ឋាភិបាលថា ស្អុយដូចសម្រាមដូច្នោះដែរ។ កន្លែងចាក់សម្រាមសំខាន់ បានបិទទ្វារ១ខែកន្លះមកហើយ។ នៅលីបង់ មានក្រុមហ៊ុនប្រមូលសម្រាមតែមួយគត់ តែកិច្ចសន្យាក្រុមហ៊ុននិងរដ្ឋបានផុតកំណត់ហើយ។ បាតុករមិនត្រឹមតែតវ៉ាពីរឿងសម្រាមទេ ពួកគេក៏តវ៉ា ប្រឆាំងនឹងនយោបាយពុករលួយ បក្សពួកនិយម ប្រឆាំងរដ្ឋាភិបាលដែលអសមត្ថភាព ក្រោយសង្គ្រាមស៊ីវិល២៥ឆ្នាំមកនេះ។ ប្រជាជនក៏តវ៉ាប្រឆាំងនឹងសេវាសាធារណៈដែលធ្លាក់ដុនដាបផងដែរ។ កាលពីថ្ងៃអង្គារ នៅក្រុងបេរូត ក្រុមយុវជនជាង១០នាក់បាននាំគ្នាចូលទៅកាន់កាប់ក្រសួងបរិស្ថាន ជិត៨ម៉ោង ដើម្បីទាមទារអោយរដ្ឋមន្ត្រីចុះពីតំណែង។ តែពួកគេត្រូវបានកងកម្លាំងបណ្តេញចេញពីទីនោះ។ ហេតុការណ៍នេះកាន់តែធ្វើអោយប្រជាជនខឹងសម្បារ ចុះបាតុកម្មតាមដងផ្លូវថែមទៀត។ ពួកគេនៅមិនទាន់ភ្លេចពីចលនាតវ៉ា ថ្ងៃ២២សីហាកន្លងទៅទេ។ កាលពីថ្ងៃ២២សីហា ប៉ូលិសបានលេងធ្ងន់ដៃលើក្រុមបាតុករ។ រដ្ឋមន្ត្រី បរិស្ថាន លោកMohammad Machnouk បានប្រកាសដាក់ទោសប៉ូលិសដៃដល់ អោយទទួលការពិន័យ។ ដោយឡែក លោកMachnouk បានព្រមានប្រើកម្លាំងទប់ទល់បាតុករដែលហ៊ានបង្កការខូចខាតដល់ស្ថាប័ន រដ្ឋ។ លីបង់គ្មានប្រធានាធិបតីទេ តាំងពីខែឧសភា ឆ្នាំ២០១។ នយោបាយនៅរាំងស្ទះ ដោយសារតែក្នុងរដ្ឋាភិបាល មានពីរបក្សពួក៖ ក្រុមទី១ ជាក្រុមរបស់អតីតនាយករដ្ឋមន្ត្រី សាអាដ ហារីរី។ ក្រុមនេះទទួលការគាំទ្រពីអារ៉ាប៊ី សាអូឌីត និងអាមេរិក។ ក្រុមទី២ ជាក្រុមរបស់អេស្បូឡានិកាយស្ហ៊ីអ៊ីត មានអ៊ីរ៉ង់គាំទ្រ។ ដោយសារការតវ៉ាសម្រាមកាន់តែរាលដាល ការបោះឆ្នោតប្រធានាធិបតីដែលត្រូវធ្វើនៅថ្ងៃពុធទី២កញ្ញាម្សិលមិញ ត្រូវបានលើកពេលទៅថ្ងៃ៣០កញ្ញាចុងខែវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2746.txt

ការកើននៃចំនួនអ្នកស្លាប់ ដោយសារតែព្យាយាមភៀសខ្លួនចេញពីតំបន់ជម្លោះ បានក្លាយជាវិបត្តិដ៏ ធ្ងន់ធ្ងរមួយសម្រាប់ពិភពលោកត្រូវដោះស្រាយរួមគ្នា។ ជាការទទួលខុសត្រូវមួយ រដ្ឋាភិបាលអូស្ត្រាលី បានសម្រេចព្រមទទួលជនភៀសខ្លួន ដែលចេញពីជំរំជនភៀសខ្លួនអីរ៉ាក់ និង ស៊ីរី ខណៈការបញ្ជូនជនភៀសខ្លួនចេញពីអូស្ត្រាលី ក៏នៅតែបន្តធ្វើផងដែរ។

លោក មុំ ពិទូរ្យ លម្អិតព័ត៌មាននេះ ម្សិលមិញនេះ លោកនាយករដ្ឋមន្ត្រីអូស្ត្រាលី តូនី អាបត់ (Tony Abbott) បានប្រកាសព្រមទទួលយកជនភៀសខ្លួនមកពីជំរំអីរ៉ាក់ និង ស៊ីរី ដែលកំពុងទទួលរងទុក្ខដោយសារសង្គ្រាមស៊ីវិល និងកំពុងផ្សងព្រេងតាមទូក។ ការព្រមទទួលជនភៀសនេះ គឺធ្វើឡើងដើម្បីបង្ហាញពីការទទួលខុសត្រូវរបស់ អូស្ត្រាលីក្នុងការឆ្លើយតបទៅនឹងបញ្ហាសន្តិសុខមនុស្សជាតិបច្ចុប្បន្ន។ ថ្លែងការណ៍នៅក្នុងសន្និសីទលោកនាយករដ្ឋមន្ត្រីតូនី អាបត់ បានបញ្ជាក់ថា ចំណាត់ការក្នុងការទទួល យកជនភៀសខ្លួនដែលកំពុងតែរងគ្រោះដោយសារតែបញ្ហាសង្គ្រាមនេះ គឺជាផ្នែកមួយដែលទាក់ទង ជាមួយនឹងរូបភាពរបស់ក្មេងប្រុសជនជាតិស៊ីរី Aylan ដែលបានស្លាប់យ៉ាងអាណោចអាធម៌ ក្នុងដំណើរផ្សងព្រេងតាមទូកដើម្បីស្វែងរកទីសុវត្ថិភាព។ យ៉ាងណាក៏ដោយ លោកអះអាងថា ការបង្កើននូវចំនួនជនភៀសខ្លួនមកកាន់អូស្ត្រាលី មិនមែនមានន័យថា អូស្ត្រាលីអាចទទួលត្រឹមតែចំនួនប្រចាំឆ្នាំដែលមានប្រមាណ១៣៧៥០នោះទេ ពោលគឺ ចំនួននឹងអាចលើសពីនេះ។ ការទទួលយកជនភៀសខ្លួននេះ មិនមែនជារឿងថ្មីរបស់អូស្ត្រាលីនោះទេ ពោលគឺកាលពីឆ្នាំមុន អូស្ត្រាលី ផ្តល់ជំនួយហិរញ្ញវត្ថុចំពោះប្រជាជនជាង៤៤០០នាក់ពីស៊ីរី និង អីរ៉ាករួចទៅហើយ។ តាមគម្រោង អូស្ត្រាលី នឹងបង្កើននៃការទទួលយកជនភៀសខ្លួនរហូតដល់១៨៧៥៩នៅឆ្នាំ២០១៨ ។ ដោយឡែក សម្រាប់ជនភៀសខ្លួនដែលនឹងត្រូវទទួលយកនោះ គឺផ្តោតទៅលើជនភៀសខ្លួនជាលក្ខណៈគ្រួសារ ស្ត្រី និង កុមារ ហើយជាពិសេសនោះ ក្រុមជនជាតិភាគតិច ដែលបានស្វែងរកទីជម្រកនៅជំរំក្បែរស៊ីរី និង អីរ៉ាក់។ អ្វីដែលគួរកត់សម្គាល់នោះ ខណៈពេលដែលអូស្ត្រាលី ប្រកាសទទួលយកជនភៀសខ្លួនដែលទទួល រងគ្រោះដោយសង្គ្រាម រដ្ឋាភិបាលអូស្ត្រាលី ក៏បានបន្តបញ្ជូនជនភៀសខ្លួនទៅកាន់រដ្ឋដទៃទៀតផងដែរ។ ជាក់ស្តែងរដ្ឋាភិបាលអូស្ត្រាលី បានចុះព្រមព្រៀងជាមួយនឹងរដ្ឋាភិបាលកម្ពុជាដើម្បីបញ្ជូន ជនភៀស ខ្លួនពីកោះណូរ៉ូ មកតាំងលំនៅនៅកម្ពុជា។ សកម្មភាពពីរក្នុងពេលជាមួយគ្នានេះ ត្រូវបានគេយល់ឃើញថា ចំណាត់ការរបស់អូស្ត្រាលី គឺគ្រាន់តែធ្វើឡើងដើម្បីបំពេញមុខតែប៉ុណ្ណោះ ពោលគឺរដ្ឋាភិបាលអូស្ត្រាលី មិនអាចគេចវេះមិនទទួលកាតព្វកិច្ចនេះបាននោះទេ។ សូមរម្លឹកផងដែរ កាលពីរយៈពេលចុងក្រោយនេះ រដ្ឋាភិបាលអូស្ត្រាលី បានអនុវត្តគោលការណ៍ព្រៃផ្សៃមួយដើម្បីបញ្ឈប់សកម្មភាពជនភៀសខ្លួនតាមទូកទៅកាន់អូស្រា្តលី ដែលភាគច្រើនពួកគេ គឺជាជនជាតិភាគតិចរ៉ូហ៊ីងយ៉ាដែលបានចាកចេញពីមីយ៉ាន់ម៉ាដោយទទួលរងទុក្ខបុកម្នេញពីរដ្ឋាភិបាល។ ហើយគោលការណ៍ព្រៃផ្សៃនោះគឺ រាល់ទូកដឹកជនភៀសខ្លួនដែលមានទិសដៅមកកាន់អូស្ត្រាលី នឹងត្រូវបញ្ឈប់ដំណើរ ហើយញ្ជូនទៅកាន់ប្រភពដើមរបស់ពួកគេវិញ និង ថែមទាំងកម្ចេចទូកទាំងនោះចោលទៀតផង៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2747.txt

រឿងចម្រូងចម្រាសថ្មីមួយទៀតកើតឡើង ស្របពេលដែលរដ្ឋាភិបាលជប៉ុនស្វះស្វែង បង្កើនអំណាចយោធារបស់ខ្លួនឲ្យខ្លាំងក្លាឡើងវិញ។ នោះគឺការសង់នាវាចម្បាំងសម្រាប់ដឹកឧទ្ធម្ភាគចក្រធំបំផុតហើយចម្លងយកឈ្មោះនាវាចម្បាំងដែលចក្រពត្តិជប៉ុនប្រើសម័យសង្គ្រាមលោកលើកទី២។ ឯក្រុងប៉េកាំងបានចេញមុខរិះគន់ជប៉ុនម្តងទៀត ព្រោះឈ្មោះនាវាចម្បាំងនេះរំលឹកពីប្រវត្តិដ៏ជូរចត់។

លោក មុំ ពិទូរ្យ លម្អិតព័ត៌មាននេះ ស្ងាត់ៗជប៉ុនស្រាប់តែបង្ហាញគម្រោងសាងសង់នាវាចម្បាំងធុនធំមួយគ្រឿង សម្រាប់ប្រើប្រាស់ដឹកជញ្ជូនឧទ្ធម្ភាគចក្រជាផ្លូវការ កាលពីថ្មីកន្លងទៅនេះ។ ប៉ុន្តែឈ្មោះកប៉ាល់ចម្បាំងនេះបានធ្វើឲ្យកើតរឿងចម្រូងចម្រាស និងធ្វើឲ្យអ្នកជិតខាងជប៉ុនខឹងសម្បារខ្លាំងដែរ ដ្បិតជប៉ុនចម្លងយកឈ្មោះកប៉ាល់ចម្បាំងសម័យសង្គ្រាមលោកលើកទី២ ដាក់ឲ្យកប៉ាល់ថ្មីរបស់ខ្លួននេះ។ ឈ្មោះនាវាដឹកឧទ្ធម្ភាគចក្រថ្មីនេះគឺ « Kaga » ដែលវាជានាវាចម្បាំងធុនធំលេខរៀងទីពីរក្នុងវិស័យកងទ័ពជប៉ុន ហើយវាមានទម្ងន់សរុប ២៤ពាន់តោនឯណោះ ។ ចំណែកនាវាចម្បាំងធុនធំលេខរៀងទី១ នោះមានឈ្មោះថា Izumo ដែលវាត្រូវបានគេសាងសង់ឡើងតាំងពីឆ្នាំ ២០១៣មកម្ល៉េះ។ ហើយនាវានេះបានចួលបម្រើការក្នុងវិស័យយោធាជប៉ុនកាលតាំងពីខែមិនាឆ្នាំ ២០១៥នេះ។ ជុំវិញការសាងសង់នាវាចម្បាំងយកឈ្មោះតាមនាវាសម័យសង្គ្រាមលោកលើកទី២ បានធ្វើឲ្យបណ្តាប្រទេសនានាដែលធ្លាប់ស្ថិតក្រោមការឈ្លានពាននិងធ្វើទុក្ខបុកម្នេញរបស់ទ័ពជប៉ុន ខឹងសម្បារខ្លាំងដែរ។ រឿងចម្លងឈ្មោះនាវាចម្បាំងនេះបានក្លាយជារឿងចម្រូងចម្រាស ហើយវាបញ្ជាក់ពីចេតនាមិនល្អរបស់ជប៉ុន ស្របពេលដែលរដ្ឋមួយនេះកំពុងប្រឹងប្រែងពង្រឹងអំណាចយោធារបស់ខ្លួនឡើងវិញផង។ រឿងរ៉ាវគឺវាដូច្នេះ ជប៉ុនធ្លាប់មាននាវាចម្បាំងឈ្មោះ Kaga នៅសម័យសង្គ្រាមលោកលើទី២ ហើយនាវានេះក៏ធ្លាប់ចូលរួមក្នុងប្រតិបត្តិការវាយប្រហារកំពង់ផែយោធាអាមេរិកនៅ Pearl Harbor ឆ្នាំ ១៩៤១ ផងដែរ។ នាវាចម្បាំងដើមដែលមានឈ្មោះ Kaga នេះ ត្រូវបានសាងសង់ឡើងតាំងពីឆ្នាំ ១៩២១ ហើយចូលបម្រើការនៅក្នុងឆ្នាំ ១៩២៨ ។ ក្រៅពីថា ជានាវាចម្បាំងសម័យសង្គ្រាមលោកលើកទី២ នាវាចម្បាំង Kaga នេះក៏មានឈ្មោះបោះសំឡេងខ្លាំងដែរ ដោយសារចូលប្រឡូកក្នុងយុទ្ធនាការយោធាជាច្រើន ក្រៅពីវាយប្រហារកំពង់ផែយោធាអាមេរិកខាងលើផង។ នាវាចម្បាំងដើមនេះបានចូលរួមក្នុងយុទ្ធនាការទម្លាក់គ្រាប់បែកនៅឆ្នេរសមុទ្រភាគខាងកើត ប្រទេសចិន ក្នុងនោះមាននៅ ណានជីង (Nanjing) និង សៀងហៃ (Shanghai) ជាដើម។ តែនាវាចម្បាំងមួយនេះត្រូវបានកងទ័ពជើងទឹកអាមេរិកបាញ់ពន្លិចនៅក្នុងខែមិថុនាឆ្នាំ ១៩៤២ មុនចប់សង្គ្រាមលោកលើកទី២ ។ ដោយសារការចម្លងឈ្មោះដាក់ឲ្យនាវាចម្បាំងថ្មីនេះ ចិនដែលជាមិត្តជិតខាងហើយក៏មិនមានទំនាក់ទំនងជាមួយជប៉ុនស្រាប់នោះ បានបង្ហាញការសោកស្តាយ និង ខឹងសម្បារខ្លាំងដែរ។ ចិនចោទជប៉ុនថា ការចម្លងយកឈ្មោះកប៉ាល់ចម្បាំងសម័យសង្គ្រាមលោកលើកទី២មកដាក់ឲ្យសព្វាវុធខ្លួនបច្ចុប្បន្ន ជាការបង្ហាញឲ្យឃើញកាន់តែច្បាស់ពីចេតនាពង្រឹងអំណាចយោធានិយមរបស់ជប៉ុននាសម័យកាលបច្ចុប្បន្ន។ ក្រៅពីនេះ នាវាចម្បាំងជប៉ុន Izumo នោះក៏មានប្រវត្តិចម្រូងចម្រាសដែរ ក្នុងក្រសែរភ្នែកចិន ។ ជប៉ុនក៏មាន នាវាចម្បាំងឈ្មោះ Izumo ដែលក្នុងសម័យសង្គ្រាមចិននិងជប៉ុន ហើយក្នុងឆ្នាំ១៩៣៧ នាវានេះហើយដែលចេញប្រតិបត្តិការបាញ់គ្រាប់ផ្លោងគាំទ្រកងទ័ពជប៉ុនដើម្បីវាយកាន់កាប់ទីក្រុងសៀងហៃ។ ដូច្នេះបានជាចិន ចេញមុខបង្ហាញការខកចិត្ត និងរិះគន់រដ្ឋាភិបាលក្រុងតូក្យូ ជាបន្តបន្ទាប់ ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2748.txt

ខណៈពេលដែលការបោះឆ្នោតជាសកលកាន់តែខិតជិតមកដល់ សិង្ហបុរី ប្រកាសនូវមណ្ឌលជាផ្លូវការ នៅបរទេស សម្រាប់ពលរដ្ឋសិង្ហបុរី ដែលធ្វើការ ឬ ស្នាក់នៅទីនោះ ដើម្បីអាចមានលទ្ធភាពទៅ បោះឆ្នោតបានដោយងាយស្រួល និង មិនចាំបាច់ត្រលប់មកសិង្ហបុរី។

ដើម្បីសម្រួលដល់ប្រជាជនរស់នៅក្រៅប្រទេស កាលពីព្រឹកមិញនេះនាយកដ្ឋានរៀបចំការបោះឆ្នោត សិង្ហបុរី បានប្រកាសមណ្ឌលបោះឆ្នោតចំនួន១០ នៅក្រៅប្រទេសដើម្បីអាចឲ្យប្រជាជន បោះឆ្នោតនៅ ទីនោះបាន ។ នេះបើ យោងតាមសារព័ត៌មាន The Strait Time ។ យោងតាមប្រកាសរបស់នាយកដ្ឋានរៀបចំការបោះឆ្នោត មណ្ឌលនៅក្រៅប្រទេសរួមមាននៅក្រុង London, តូក្យូ(Tokyo), ប៉េកាំង, វ៉ាស៊ីនតោន, ហុងកុង, សៀងហៃ, សាន់ហ្វ្រាន់ស៊ីស្កូ, ញូវយ៉ក , Canberra (អូស្ត្រាលី), និង មណ្ឌលដែលទើបតែបន្ថែមថ្មីនៅក្រុង ឌូបៃ( Dubai)។ សូមរម្លឹកផងដែរ ការបោះឆ្នោតជាសកល ឬជ្រើសរើសសមាជិកសភាសិង្ហបុរី នឹងត្រូវធ្វើឡើងនៅថ្ងៃទី ១១ ខែ កញ្ញាខាងមុខនេះ។ ក្នុងនោះ អាសនៈសរុប ដែលត្រូវប្រកួតប្រជែងនៅក្នុងអាណត្តិនេះមាន ១៨៩អាសនៈ។ ការបោះឆ្នោតនេះដែរ គេរំពឹងទុកមុនថា គណបក្សសកម្មភាពប្រជាជន (PAP) ដែល ជាគណបក្សអំណាច នឹងរក្សាបានតំណែង និង ដឹកនាំសិង្ហបុរីបន្តទៅទៀត តែអាចនឹងថយនូវចំនួន អាសនៈខ្លះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2749.txt

ម្សិលមិញមេដឹកនាំកំពូលកូរ៉េខាងជើងលោក គីម ជុងអ៊ុន ចេញមុខសាទរកិច្ចព្រមព្រៀងបញ្ចប់ភាពតានតឹងរវាងកូរ៉េទាំងពីរដែលសម្រេចបានកាលពីសប្តាហ៍មុននេះ។ លោកបានហៅកិច្ចព្រមព្រៀងនេះថា ជាព្រឹត្តិការណ៍ប្រវត្តិសាស្ត្រមួយសម្រាប់ភាគីទាំងពីរដែលត្រួតត្រាយផ្លូវសម្រាប់ការពង្រឹងទំនាក់ទំនងបងប្អូនកូរ៉េ។ ប៉ុន្តែបុរសខ្លាំងម្នាក់នេះសង្កត់ធ្ងន់ថា បើខ្លួនមិនប្រើកម្លាំងយោធា ក៏គ្មានកិច្ចព្រមព្រៀងនេះដែរ។

លោក មុំ ពិទូរ្យ លម្អិតព័ត៌មាននេះ ប៉ុន្មានថ្ងៃក្រោយកិច្ចព្រមព្រៀងរវាងកូរ៉េទាំងពីរ លោក គីមជុនអ៊ុន ប្រកាសសាទរដល់ការបង្កើតកិច្ចព្រមព្រៀងនេះកាលពីម្សិលមិញ ដោយលោកជឿជាក់ថា វាជាព្រឹត្តិការណ៍ប្រវត្តិសាស្ត្រសម្រាប់ប្រជាជនកូរ៉េទាំងពីរ។ ប្រមុខរដ្ឋកូរ៉េខាងជើងលោក គីម ជុងអ៊ុន ជឿជាក់ថា កិច្ចព្រមព្រៀងនេះជួយឲ្យភាគីស្វែងយល់ពីបញ្ហានិងអាចបន្ថយកម្តៅនិងការប្រឈមមុខគ្នារវាងកងទ័ពកូរ៉េទាំងពីរ។ ប៉ុន្តែក្រៅពីលើកសរសើរកិច្ចព្រមព្រៀងនេះ លោក គីម ជុនអ៊ុន ក៏ឆ្លៀតវាយប្រហារកូរ៉េខាងត្បូងដោយពាក្យសម្តីផង ជុំវិញដំណើរការនៃការចរចាគ្នានេះទម្រាំមមានកិច្ចព្រមព្រៀង។ លោក ថា បើកូរ៉េខាងជើងមិនប្រើអំណាចយោធាដ៏ខ្លាំងក្លារបស់ខ្លួនទេ ម្ល៉េះកិច្ចព្រមព្រៀងនេះមិនអាចចេញជាផ្លូវឡើយ។ លោក គីម ជុងអ៊ុន ចង់ពន្យល់ថា កិច្ចព្រមព្រៀងបញ្ចប់ការប្រឈមមុខគ្នាផ្នែកយោធានេះ កើតមានឡើងដោយសារតែកូរ៉េខាងជើងប្រើប្រាស់យុទ្ធសាស្ត្រពិសេសពីរព្រមគ្នាគំរាមផង និងចរចាផងដើម្បីឲ្យកូរ៉េខាងត្បូងបន្ទន់ឥរិយាបថ។ ភាគីទាំងពីរទើបសម្រេចបានកិច្ចព្រមព្រៀងមួយរួមគ្នាដើម្បីបញ្ចៀសការប្រឈមមុខគ្នាផ្នែកយោធានៅឧបទ្វីបកូរ៉េកាលពីថ្ងៃអង្គារ ដោយកូរ៉េខាងជើងព្រមនិយាយពាក្យថាសោកស្តាយចំពោះករណីផ្ទុះមីនបង្កគ្រោះថ្នាក់ដល់ទាហានកូរ៉េខាងត្បូងពីរនាក់។ ចំណែកកូរ៉េខាងត្បូងឯណោះវិញក៏បានប្រកាសបញ្ឈប់ការឃោសនាតាមព្រំដែនដើម្បីបង្កូចឈ្មោះកូរ៉ខាងជើងដែរ។ ម្យ៉ាងវិញទៀត ភាគីទាំងពីរក៏បានព្រមព្រៀងគ្នាបន្តកម្មវិធីជួយឲ្យប្រជាជនកូរ៉េទាំងពីរដែលបែកបាក់គ្នាកាលពីសម័យសង្គ្រាមកូរ៉េបានជួបជុំគ្នាផងដែរ។ ដូចការលើកឡើងរបស់លោក គីម ជុនអ៊ុន លើកឡើងដូច្នេះមែនដែរ។ ក្នុងពេលចរចា តំណាងព្យុងយ៉ាង បានប្រើយុទ្ធសាស្ត្រយោធាគំរាមផង និងចរចាផងក្នុងពេលតែមួយជាមួយកូរ៉េខាងត្បូង។ គេឃើញកងទ័ពកូរ៉េខាងជើងកើនឡើងទ្វេដង ហើយអាវុធយុទ្ធសាស្ត្រក៏ត្រូវបានក្រុងព្យុងយ៉ាងពង្រាយត្រៀមរួចអស់ដែរដើម្បីគំរាមកូរ៉េខាងត្បូង។ ក្រៅពីនេះកូរ៉េខាងជើងក៏ប្រើប្រាស់យុទ្ធសាស្ត្រនុយក្លេអ៊ែរគំរាមកូរ៉េខាងត្បូងនិងសហរដ្ឋអាមេរិកផងដែរ។ តែយុទ្ធសាស្ត្រដែលលោកគីម ជុងអ៊ុន បានប្រើប្រាស់នោះក៏បានធ្វើឲ្យសហគមន៍អន្តរជាតិភ្នែកនៅកញ្ចឹងកដែរ។ ទោះបីជាការប៉ះទង្គិច និងការគំរាមធ្វើសង្គ្រាមកើតឡើងជារឿយៗក៏ដោយ អ្វីដែលគេបារម្ភបំផុតគឺកង្វះបទពិសោធន៍ និងភាពឆេវឆាវរបស់មេដឹកនាំវ័យក្មេង គីមជុងអ៊ុន ឯណោះទៅវិញទេ។ បើស្ថិតក្រោមរបបដឹកនាំលោក គីមអ៊ីលស៊ុង និងគីមជុងអ៊ីល អាចថាជារឿងធម្មតាព្រោះមេដឹកនាំទាំងពីរនាក់នេះមានបទពិសោធន៍ការទូត និងអាចប្រើយុទ្ធសាស្ត្រគ្រោះថ្នាក់នេះបានដោយងាយ ដើម្បីគំរាមសត្រូវ ប៉ុន្តែ គីម ជុងអ៊ុន មិនមានបទពិសោធន៍ទូលំទូលាយដូចជីតានិងឪពុកគេដែលតែងបាញ់គ្រាប់ចុះឡើង បំភ័យកូរ៉េខាងត្បូងនិងអាមេរិកជាប្រចាំនោះឡើយ។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_275.txt

រដ្ឋមន្ត្រីការបរទេសចិន លោក វ៉ាង យី នៅថ្ងៃទី២៣ ខែកញ្ញា បានសន្យាជាមួយសមភាគីជប៉ុន ស៊ើបអង្កេតករណីចាក់សម្លាប់ក្មេងប្រុសម្នាក់នៅទីក្រុងស៊ិនជិន ហើយបានអំពាវនាវឲ្យជប៉ុនរក្សាភាពស្ងប់ស្ងាត់ និងចៀសវាងបង្កទៅជារឿងនយោបាយ។

ក្នុងជំនួបរវាងរដ្ឋមន្ត្រីការបរទេសចិន និងជប៉ុនបានធ្វើឡើងនៅទីក្រុងញូវយ៉កនៅខាងក្រៅសម័យប្រជុំមហាសន្និបាតអង្គការសហប្រជាជាតិ លោក វ៉ាង យី បានជួបជាមួយរដ្ឋមន្ត្រីការបរទេសជប៉ុនលោកស្រី យូកូ កាមីកាវ៉ា តាមសំណើរបស់ភាគីជប៉ុន។ ថ្លែងពីទៅក្រុងវ៉ាស៊ីនតោន លោក យី បានសន្យាថា ចិននឹងស៊ើបអង្កេត ហើយដោះស្រាយការវាយប្រហារលើនិស្សិតជប៉ុននៅទីក្រុងស៊ិនជិនទៅតាមច្បាប់ ព្រមទាំងធានាសុវត្ថិភាពពលរដ្ឋបរទេសទាំងអស់នៅក្នុងប្រទេសនេះតាមច្បាប់។ លោកបានអំពាវនាវភាគីជប៉ុនមើលឧបទ្ទវហេតុនេះ «ដោយស្ងប់ស្ងាត់ និងសមហេតុផល» ចៀសវាងលើកបញ្ហានេះ ធ្វើជារឿងនយោបាយ និងពង្រីកកាន់ធំ។ ផ្អែកលើទំនាក់ទំនងទ្វេភាគីលោក យី រំពឹងថា ជប៉ុន និងចិន នឹងចាប់យកទិសដៅត្រឹមត្រូវនៃទំនាក់ទំនងរបស់ប្រទេសទាំងពីរ អនុវត្តការឯកភាពគ្នារវាងមេដឹកនាំនៃភាគីទាំងពីរ ព្រមទាំងជំរុញការអភិវឌ្ឍន៍ទំនាក់ទំនងចិន-ជប៉ុនឱ្យកាន់តែល្អ និងស្ថិរភាព។ មុនជំនួបថ្នាក់រដ្ឋមន្រ្តីការបទេសភាគីទាំងពីរ នាថ្ងៃដដែលអនុរដ្ឋមន្ត្រីការបរទេសចិន លោក Sun Weidong ក៏បានជួបមន្រ្តីជប៉ុន លោក Tsuge Yoshifumi នៅទីក្រុងប៉េកាំងដែរ។ លោក Weidong បានសម្ដែងការសោកស្ដាយ និងចូលរួមរំលែកទុក្ខចំពោះមរណភាពរបស់និស្សិតប្រុសជនជាតិជប៉ុននៅទីក្រុងស៊ិនជិនដោយលោកសង្កត់ធ្ងន់ថា ចិននឹងបន្តចាត់វិធានការប្រកបដោយប្រសិទ្ធភាព ដើម្បីធានាសុវត្ថិភាពរបស់និស្សិតបរទេសនៅក្នុងប្រទេសនេះ។ លោក Sun Weidong ក៏បានសម្តែងនូវការព្រួយបារម្ភយ៉ាងខ្លាំងអំពីចំណាត់ការទាក់ទងនឹងចិនរបស់មេដឹកនាំជប៉ុន និងអាម៉េរិក អំឡុងកិច្ចប្រជុំនៅក្នុងកិច្ចប្រជុំកំពូលនៃក្រុមQUAD រួមមានអាម៉េរិក ជប៉ុន ឥណ្ឌា និងអូស្ត្រាលី។ លោកបានជំរុញឱ្យទីក្រុងតូក្យូមានការប្រុងប្រយ័ត្នចំពោះការប្រើប្រាស់ពាក្យសម្ដី និងសកម្មភាពនានា។ បន្ទាប់ពីមានឧបទ្ទេវហេតុចាក់សម្លាប់សិស្សប្រុសអាយុ ១០ឆ្នាំនៅទីក្រុងស៊ិនជិនកាលពីសប្តាហ៍មុន នាយករដ្ឋមន្ត្រីជប៉ុន លោក ហ៊្វូមីអូ គីស៊ីដា បានស្នើឱ្យចិនពន្យល់ និងជំរុញឱ្យប្រទេសនេះការពារសុវត្ថិភាពពលរដ្ឋជប៉ុន។ ក្រសួងការបរទេសចិនបានឲ្យដឹងថា ឪពុកម្តាយរបស់ជនរងគ្រោះជាពលរដ្ឋមានសញ្ជាតិទាំងជប៉ុន និងចិន។ ប៉ូលិសបានចាប់ខ្លួនបុរសអាយុ៤៤ឆ្នាំម្នាក់ដោយចោទប្រកាន់ថា បានចាក់សម្លាប់ក្មេងប្រុសនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2750.txt

វិបត្តិជនអន្តោប្រវេសន៍កាន់តែធ្លាក់ដុនដាបខ្លាំងនៅអឺរ៉ុប។ នៅប្រទេសអូទ្រីស ថ្ងៃព្រហស្បតិ៍ម្សិលមិញ ប៉ូលិសបានរកឃើញសាកសពជនអន្តោប្រវេសន៍យ៉ាងហោច២០នាក់ ក្នុងរថយន្តកាំម្ញ៉ុងមួយគ្រឿង។ ពួកគេអាចស្លាប់ដោយថប់ខ្យល់ដកដង្ហើមក្នុងកាំម្ញ៉ុង។ នៅក្រុងវីយែន មិនឆ្ងាយពីកន្លែងសាកសព ថ្នាក់ដឹកនាំប្រទេសសហភាពអឺរ៉ុបនិងប្រទេសតំបន់បាល់កង់ខាងលិចបានជួបពិភាក្សាគ្នារកដំណោះស្រាយបញ្ហាជនអន្តោប្រវេសន៍។ វិបត្តិធ្លាក់ដុនដាបតាំងពីដើមឆ្នាំ ដល់ពេលនេះ ថ្នាក់ដឹកនាំធំៗនៅអឺរ៉ុបបានត្រឹមតែអាចពោលពាក្យថា ត្រូវតែរកដំណោះស្រាយរួមគ្នា ត្រូវតែគិតពីតម្លៃមនុស្សធម៌ប៉ុណ្ណោះ។

សូមស្តាប់ការបកស្រាយរបស់លោកស្រី ព្រំសឿន សូលីណា៖ ក្នុងកិច្ចប្រជុំក្រុងវីយែន ស្តីពីវិបត្តិជនអន្តោប្រវេសន៍ នៅថ្ងៃព្រហស្បតិ៍ម្សិលមិញ ប្រទេសស៊ែរប៊ីនិងម៉ាសេឌ័នបានអំពាវនាវអោយសហភាពអឺរ៉ុបប្រតិកម្មចាត់វិធានការអោយបានដាច់ស្រេច ចំពោះបញ្ហាជនអន្តោប្រវេសន៍។ នៅមិនឆ្ងាយពីកន្លែងប្រជុំ ប៉ូលិសអូទ្រីសបានរកឃើញសាកសពជនអន្តោប្រវេសន៍យ៉ាងហោច២០នាក់ ស្លាប់ក្នុងឡានកាំម្ញ៉ុងមួយគ្រឿង មានផ្លាកលេខមកពីហុងគ្រី។ ម្ចាស់កាំម្ញ៉ុងបានរត់គេចខ្លួនបាត់។ យោងតាមប៉ូលិស ជនរងគ្រោះទាំងនេះប្រហែលជាបានស្លាប់មួយរយៈមកហើយដែរ ព្រោះសាកសពបានភាយក្លិនស្អុយមកក្រៅ។ នេះសបង្ហាញថា បញ្ហាជនអន្តោប្រវេសន៍កាន់តែក្លាយជារឿងបន្ទាន់ដែលអឺរ៉ុបត្រូវតែរកដំណោះស្រាយអោយដាច់ស្រឡះហើយ។ គ្រាន់តែមួយសប្តាហ៍ក្នុងក្នុងខែសីហា មានជនភៀសខ្លួនដល់ទៅ២០០០០នាក់ ហូរចូលប្រទេសក្រិក។ ហើយបើគិតពីដើមឆ្នាំមកវិញ ក្រិកទទួលជនភៀសខ្លួនដល់ទៅ១សែន២ម៉ឺន៤ពាន់នាក់ឯណោះ ១២៤ ០០០នាក់ឯណោះ។ សូមរំលឹកថា ជនអន្តោប្រវេសន៍មាន២ប្រភេទ៖ ទី១ គឺជនដែលភៀសខ្លួនពីសង្គ្រាម នៅស៊ីរី រឺក៏អ៊ីរ៉ាក់។ ទី២ គឺជនភៀសខ្លួនសេដ្ឋកិច្ច គឺប្រជាជនប្រទេសក្រីក្រ នៅអឺរ៉ុប បែបយ៉ាងនៅអាល់បានី រឺកូសូវ៉ូ ដែលចេញពីទឹកដីកំណើតធ្វើដំណើរមករកការងារធ្វើក្នុងប្រទេសអ្នកមាននៅសហភាពអឺរ៉ុប។ ជនអន្តោប្រវេសន៍ទាំង២ប្រភេទសុទ្ធតែប្រថុយប្រថានជីវិត ឆ្លងកាត់ការលំបាក រស់ក្នុងស្ថានភាពដុនដាប ខ្វះទឹកភ្លើង ចំណីអាហារ ខ្វះថ្នាំពេទ្យ ដើម្បីអាចធ្វើដំណើរចូលក្នុងសហភាពអឺរ៉ុប។ ពួកគេសុទ្ធតែប្រថុយជីវិតឆ្លងទូក ទាំងគ្រួសារ រឺក៏ប្រថុយជីវិត លោតតោងរថភ្លើង លាក់ខ្លួនក្នុងឡានកាំម្ញ៉ុង រហូតដល់ដាច់ខ្យល់ស្លាប់ដូចករណីជាក់ស្តែង ដែលប៉ូលិសរកឃើញ នៅថ្ងៃព្រហស្បតិ៍ម្សិលមិញ នៅអូទ្រីសនេះឯង។ ជាទូទៅ ពួកគេចូលទៅក្រិកមុនគេ រួចបន្តទៅអឺរ៉ុបខាងលិច ដោយឆ្លងកាត់ប្រទេសម៉ាសេឌ័ន។ កន្លងមក ប្រទេសជាច្រើនបានចាត់វិធានការបន្ទាន់ខ្លះដែរ ដូចជាការបិទព្រំដែន រឺការដាក់ទ័ពជាដើម។ តាំងពីថ្ងៃ២០សីហា ការប្រកាសស្ថានភាពអាសន្ន និងការដាក់ពង្រាយទ័ពនៅម៉ាសេឌ័ន បានក្លាយជាការប៉ះទង្គិចជាមួយជនភៀសខ្លួន។ នៅភាគខាងត្បូងអឺរ៉ុបវិញ ប្រទេសស៊ែរប៊ីដែលមិនមែនជាសមាជិកអឺរ៉ុប បានក្លាយជាច្រកជួយអោយជនភៀសខ្លួនឆ្លងកាត់ ចូលសហភាពអឺរ៉ុប ធ្វើអោយមេដឹកនាំអឺរ៉ុបកាន់តែភ័យបារម្ភ។ រហូតពេលនេះ បណ្តាប្រទេសអឺរ៉ុបនៅតែមិនអាចព្រមព្រៀងគ្នាលើកូតាផ្តល់សិទ្ធិជ្រកកោន ដោយសារតែនយោបាយនិងច្បាប់អន្តោប្រវេសន៍ប្រទេសនិមួួយៗ ខុសគ្នា។ ទន្ទឹមនេះដែរ មេដឹកនាំអឺរ៉ុបនៅតែបន្តរុញច្រាន ទំលាក់កំហុសលើគ្នា ពីផលវិបាកទាំងនេះ។ គេនាំគ្នាចោទក្រិក និងអ៊ីតាលីថា ព្រមអោយជនភៀសខ្លួនចូលស្រុក បង្កការលំបាកដល់សហភាពអឺរ៉ុបទាំងអស់គ្នា។ គេមិនព្រមរួបរួមគ្នារកវិធានការដោះស្រាយបញ្ហាអោយដល់រឹសគល់ទេ។ ផ្ទុយទៅវិញ គ្រប់គ្នាសុទ្ធតែដឹងថា ត្រូវតែរកដំណោះស្រាយសេដ្ឋកិច្ច នយោបាយ និងជួយប្រទេសដែលរងសង្គ្រាម ទើបអាចកាត់បន្ថយលំហូចូលនៃជនភៀសខ្លួនបាន។ ម្សិលមិញនេះទៀត អូទ្រីសថែមទាំងព្រមានថា នឹងប្រើវិធានការធ្ងន់ រឹតបន្តឹងព្រំដែន បើមិនអាចរកឃើញដំណោះស្រាយរួមគ្នាទេនោះ។ លើសពីនេះទៀត គ្រប់គ្នាបានបន្តទំលាក់កំហុសពីបទឧក្រិដ្ឋលើឈ្មួញជួញដូរជនអន្តោប្រវេសន៍ទៀតផង។ វិបត្តិដុនដាបតាំងពីដើមឆ្នាំ តែមកទល់ពេលនេះ ប្រមុខដឹកនាំអាល្លឺម៉ង់មែរគែល ទើបតែអាចនិយាយទទួលស្គាល់ថា បញ្ហាអន្តោប្រវេសន៍ជាការទទួលខុសត្រូវរបស់ទាំងអស់គ្នា។ លោកស្រីមែរគែលទើបតែទទួលស្គាល់ថា ប្រទេសតំបន់បាល់កង់ខាងលិចបានជួយដោះស្រាយបញ្ហាអឺរ៉ុប ដោយព្រមទទួលជនភៀសខ្លួនរាប់សែននាក់។ មកទល់ពេលនេះ អឺរ៉ុបទើបនឹងអាចបើកភ្នែកស្វែងយល់ពីតម្លៃមនុស្សធម៌ប៉ុណ្ណោះ។ គេសង្កេតឃើញថា បញ្ហារាលដាលរហូតធ្វើអោយលោក បាន គីមូន ប្រធានអង្គការសហប្រជាជាតិ អំពាវនាវអោយមេដឹកនាំអឹរ៉ុបចេះអាណិតអាសូរជនភៀសខ្លួន និងរកដំណោះស្រាយរួមគ្នា។ មិនដឹងថា តើកិច្ចប្រជុំក្រុងវីយែនពីវិបត្តិជនភៀសខ្លួន អាចដោះស្រាយបានយ៉ាងណាខ្លះទេ បើមើលទៅ អឺរ៉ុបហាក់ដូចជានៅតែរុញច្រានបញ្ហាអោយគ្នាដដែលជាដដែល។ ពួកគេហាក់បានត្រឹមតែស្រែកក្តែងៗពីគោលបំណងល្អផ្ទាល់ខ្លួនប៉ុណ្ណោះ៕ សូមស្តាប់ការបកស្រាយរបស់លោកស្រី ព្រំសឿន សូលីណា៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2751.txt

ប៉ូលីសចិន ចាប់ខ្លួនជនសង្ស័យ១២នាក់ទាក់ទងនឹងការផ្ទុះឃ្លាំងដាក់សារធាតុគីមីយ៉ាងសន្ធោសន្ធៅ នៅក្នុងក្រុងTianjin ដែលធ្វើឲ្យប្រជាជន១៣៩នាក់ស្លាប់ និង ទ្រព្យសម្បត្តិឯកជននិង សារធារណៈ ត្រូវបានបំផ្លាញក្នុងតម្លៃរាប់លានដុល្លាសហរដ្ឋអាមេរិក។

យ៉ាងហោចណាស់មានជនសង្ស័យ១២នាក់ ត្រូវបានចាប់ខ្លួន ពាក់ពន្ធ័នឹងការផ្ទុះឃ្លាំងសារធាតុគីមីដ៏សន្ធោសន្ធៅនៅក្នុងក្រុងTianjinដែលបានគំរាមកំហែងដល់អាយុជីវិតប្រជាជន និង ទ្រព្យសម្បត្តិក្នុង តម្លៃរាប់លានដុលា្លសហរដ្ឋអាមេរិកនៅថ្ងៃព្រហស្បតិ៍នេះ។ នេះបើយោងតាមសារព័ត៌xinhau។ យោងតាមការបញ្ជាក់របស់ប៉ូលីស ជនសង្ស័យដែលត្រូវបានចាប់ខ្លួននោះ គឺសុទ្ធសឹងតែជាអ្នកមានតួនាទីខ្ពស់នៅក្នុងក្រុមហ៊ុនភស្តុភារដែលមានផ្ទុកសារធាតុគីមីជាច្រើននិង បានផ្ទុះនិងបង្កឲ្យមានអគ្គិភ័យយ៉ាងសន្ធោសន្ធៅ។ អ្នកទាំងនោះរួមមាន ប្រធាន អនុប្រធានក្រុមហ៊ុន និង អនុប្រធានគ្រប់គ្រងទូទៅផងដែរ។ ជុំវិញបញ្ហានេះ អាជ្ញាធរក្រុងTianjin មិនទាន់បញ្ជាក់ពីមូលហេតុ ដែលបណ្តាលឲ្យមានការផ្ទុះសារធាតុគីមីនោះទេច្បាស់លាស់នោះទេ។ ក៏ប៉ុន្តែ សម្រាប់អ្នកជំនាញមួយចំនួន បានចាត់ទុកថាបណ្តាលមកការខ្វះស្តង់ដារគ្រប់គ្រង ពោលគឺ ជាការធ្វេសប្រហែសក្នុងការគោរពសុវត្ថិភាព និង ការអនុវត្តច្បាប់ក្នុងការគ្រប់គ្រង់សារធាតុគីមី។ ដោយសារតែភាពយឺតយ៉ាវក្នុងការឆ្លើយតបរបស់អាជ្ញាធរទៅលើបញ្ហានេះ បានបណ្តាលឲ្យប្រជាជន រងគ្រោះផ្ទុះការតវ៉ាទាមទារឲ្យមានការបកស្រាយ និង ផ្តល់នូវសំណងផងដែរកាលពីពេលថ្មីៗនេះ។ យ៉ាងណាក៏ដោយ កាលពីម្សិលមិញនេះ រដ្ឋាភិបាលចិន បានដកប្រធានគ្រប់គ្រងសុត្ថិភាពទូទៅ ដោយដាក់ក្រោមការស៊ើបអង្កេតពីបទពុករលួយ ដែលអាចជាហេតុផលមួយបង្កឲ្យមានឧប្បទ្ទហេតុនេះកើតឡើង ។ សូមរម្លឹកផងដែរ ឧប្បទ្ទហេតុនៃការផ្ទុះសារធាតុគីមីពីរដង ដែលបណ្តាលឲ្យមានការឆាបឆេះយ៉ាង សន្ធោសន្ធៅ បានកើតឡើងកាលពីថ្ងៃពុធ ទី១២ ម៉ោង១១ និង ៣០យប់។ ឧប្បទ្ទវហេតុ នៃការផ្ទុះសារធាតុគីមីក្នុងក្រុង Tianjin បានបំផ្លាញនូវអាគារ យានយន្ត និង ឃ្លាំងផ្ទុកទំនិញជាច្រើន ក៏ប៉ុន្តែគេមិនទាន់ធ្វើការគណនានូវចំនួនខូចខាតនៅឡើយនោះទេ។ ការឆាបឆេះដ៏សន្ធោសន្ធៅនេះ ក៏បានបង្កឲ្យប្រជាជននៅក្នុងតំបន់រងគ្រោះប្រមាណ៣៥០០នាក់ត្រូវស្វែងរកទីកន្លែងស្នាក់អាស្រ័យបណ្តោះអាសន្នផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2752.txt

ខណៈពេលដែលក្រុមបាតុករបន្តតវ៉ាប្រឆាំងគោលនយោបាយការពារជាតិនិងសេចក្តីព្រាងច្បាប់សន្តិសុខថ្មីរបស់លោក ស៊ីនហ្សូ អាបេ ស្រាប់តែក្រសួងការពារជាតិជប៉ុនដាក់ស្នើតំឡើងថវិកាយោធា ២.២ភាគរយ ដោយស្មើជាង៤២ពាន់លានដុល្លារអាមេរិកឯណោះ។ បើសិនគេសម្រេចអនុម័តមែនកញ្ចប់ថវិកាក្នុងកម្រិតដែលស្នើរឡើងមែន វាពិតជាទំហំថវិកាធំបំផុតមិនធ្លាប់មានក្នុងរយៈពេល១៤ឆ្នាំមកនេះដែរ។ ការតំឡើងថវិកាការពារជាតិច្រើនសន្ធឹកនេះ គឺដើម្បីពង្រឹងសមត្ថភាពយោធាជប៉ុន ដោយនាំចូលសព្វាវុធច្រើនប្រភេទចូលនិងកសាងមូលដ្ឋានទ័ពបន្ថែមនៅតំបន់សមុទ្រចិនខាងកើតក្បែរមហាយក្សចិនផង។

សូមស្តាប់ការបកស្រាយរបស់លោក សៅ ផលនិស្ស័យ៖ ម្សិលមិញ រដ្ឋាភិបាលក្រុងតូក្យូបានទទួលរបាយការណ៍ថវិកាប្រចាំឆ្នាំពីក្រសួងជាច្រើន ក្នុងនោះមានក្រសួងការពារជាតិផង។ ក្រសួងការពារជាតិជប៉ុន ដាក់សេចក្តីព្រាងថវិកាការពារជាតិ ដោយក្រសួងស្នើ បង្កើនថវិកា ២.២ភាគរយបន្ថែមលើទំហំបច្ចុប្បន្ន ដែលកើនដល់៤២ពាន់លានដុល្លារអាមេរិក។ ប្រសិនបើគេអនុម័តទទួលយកសេចក្តីព្រាងថវិកាយោធានេះមែន វាមានន័យថា ថវិកាយោធាជប៉ុនស្ថិតក្នុងកម្រិតខ្ពស់បំផុតមិនធ្លាប់មានក្នុងរយៈពេល១៤ឆ្នាំកន្លងទៅនេះ។ ជារួម បើតាមរបាយការណ៍ក្រសួងការពារជាតិជប៉ុន ការបង្កើនថវិកាយោធាច្រើនសន្ធឹកសន្ធាប់នេះគឺដើម្បីពង្រឹងសមត្ថភាពយោធាជប៉ុនជារួមនិងកម្លាំងយោធានៅលើកោះ ដែលស្ថិតនៅសមុទ្រចិនខាងកើត។ ការពង្រីកកញ្ចប់ថវិកាការពារ ពិតជានឹងត្រួសត្រាយផ្លូវឲ្យរដ្ឋាភិបាលជប៉ុន ជាពិសេសក្រសួងការពារជាតិ អាចនាំចូលសព្វាវុធថ្មីៗច្រើនប្រភេទដូចជារថក្រោះ រថពាសដែក យន្តហោះចម្បាំងស៊េរីទំនើប រួមទាំងប្រព័ន្ធមីស៊ីលការពារដែនអាកាសផងដែរ។យោងតាមឯកសាររបស់ក្រសួងការពារជាតិជប៉ុន ក្រសួងចង់ទិញរថយន្តយោធា AAV7 យន្តហោះចម្បាំងស៊េរីថ្មី F-35 ប្រហែល ៦គ្រឿង យន្តហោះដឹកជញ្ជូន Osprey ឧទ្ធម្ភាគចក្រ ប្រព័ន្ធការពារដែនអាកាស រួមទាំងយន្តហោះដ្រូនគ្មានអ្នកបើកផង ។ ការនាំចូលសព្វាវុធទំនើបៗបែបនេះ វានឹងក្លាយក្តីកង្វល់ថ្មីទៀតសម្រាប់ចិន និងកូរ៉េខាងត្បូងមិនខាន បើទោះជាជប៉ុនអះអាងថានេះជាការពង្រឹងវិស័យការពារជាតិទូទៅក៏ដោយចុះ។ វាមិនមែនជារឿងចម្លែកទេដែលជប៉ុនប្រឹងត្រដរទិញសព្វាវុធចូលច្រើនសន្ធឹកបែបនេះ ទោះប្រជាជនត្អូញត្អែររឿងកំណើនសេដ្ឋកិច្ចបច្ចុប្បន្នក៏ដោយចុះ។ នេះក៏ដោយសារលោកអាបេ ចង់ធ្វើយ៉ាងណាទាញជប៉ុនឲ្យតាមឲ្យទាន់ការធ្វើទំនើបកម្មយោធារបស់ក្រុងប៉េកាំងបច្ចុប្បន្ន។ ប៉ុន្តែទោះជាតំឡើង ២.២ភាគរយក៏ដោយ កញ្ចប់លុយការពារជាតិជប៉ុននៅទាបជាងលុយចិនជាងបីដងឯណោះ។ ចាប់តាំងពីចិនក្លាយមហាយក្សសេដ្ឋកិច្ចមក រដ្ឋមួយនេះបានចំណាយលុយច្រើនសន្ធឹករហូតដល់ជិត ១៤០ពាន់លានដុល្លារអាមេរិកដើម្បីបង្កើនអំណាចយោធារបស់ខ្លួន។ ចិនចំណាយលើការស្រាវជ្រាវបច្ចេកទេស និងផលិតអាវុធខ្លួនឯង ដើម្បីការពារខ្លួនផងនិងដើម្បីត្រៀមលក់ចេញទៅទីផ្សារអាវុធអន្តរជាតិផងដែរក្នុងពេលឆាប់ខាងមុខ។ រីឯលោក អាបេ ក៏ប្រឹងខ្លាំងណាស់ដែរ ដើម្បីសម្រេចមហិច្ឆតាពង្រឹងអំណាចយោធាឲ្យបានទាន់ចិនដោយកែច្បាប់ក្នុងស្រុកផង និងឆ្លៀតបញ្ជាទិញអាវុធចូលផង។ ក្រៅពីប្រើប្រាស់សម្រាប់ទិញអាវុធយុទ្ធភ័ណ្ឌថ្មី ជប៉ុននឹងប្រើប្រាស់ថវិកានេះដើម្បីសាងសង់មូលដ្ឋានទ័ពនៅលើកោះដែលស្ថិតក្នុងសមុទ្រចិនខាងកើត។ ជប៉ុននៅតែចាត់ទុកថា កោះសេនកូគូ ស្ថិតក្រោមអធិបតេយ្យរបស់ខ្លួន មិនមែនដូចចិនអះអាងថាជារបស់ខ្លួនឡើយ។ ក្រុងវ៉ាស៊ីនតោនឯណោះវិញក៏ចាត់ទុកកោះនោះជារបស់ជប៉ុនដូចគ្នា ហើយអាមេរិកប្តេជ្ញាការពារកោះនោះដោយសម្អាងលើសន្ធិសញ្ញាកិច្ចសហប្រតិបត្តិការសន្តិសុខទ្វេភាគីដែលខ្លួនចុះជាមួយរដ្ឋាភិបាលជប៉ុនដែលនៅជាធរមាន ។ ជប៉ុនប្រឹងស្ទុះស្ទារទិញសព្វាវុធ បង្កើនឥទ្ធិពលយោរបស់ខ្លួន មិនមែនត្រឹមតែទប់ទល់ក្រុងប៉េកាំងដែលជាភាគីជម្លោះកោះសេនកូគូ ឬទាវយូ ប៉ុណ្ណោះទេ។ ប្រទេសនេះក៏កំពុងប្រឈមមុខការគំរាមកំហែងផ្នែកសន្តិសុខពីខាងរុស្ស៊ីផងដែរ ព្រោះរុស្ស៊ីចាប់ផ្តើមកសាងកម្លាំងយោធានៅលើកោះកំពុងមានជម្លោះជាមួយជប៉ុនផង។ គេឃើញរុស្ស៊ីពង្រាយរថក្រោះ សព្វាវុធធុនធ្ងន់ និងកងកម្លាំងជាច្រើនផងទៅលើកោះដែលជាប់ជម្លោះផង។ ហើយជប៉ុនរឹតតែក្តៅក្រហាយទៀតនៅពេលដែល នាយករដ្ឋមន្ត្រីរុស្ស៊ីលោក ឌីមេទ្រី មេដវ៉េដេវ ទៅទស្សនកិច្ចនិងសួរសុខទុក្ខកងទ័ពខ្លួននៅកោះគូរីលផងកាលពីខែមុខ។ ជប៉ុនខឹងរហូតលុបចោលដំណើរទស្សនកិច្ចរបស់ប្រមុខការទូតខ្លួនទៅរុស្ស៊ីផងដែរ។ ត្រលប់មកវិញ បើតាមឯកសារក្រសួងការពារដដែល លុយ ៩០លានដុល្លារអាមេរិកនឹងត្រូវប្រើប្រាស់ដើម្បីពង្រីកមូលដ្ឋានទ័ពនៅ Miyakojima។ ៧២លានដុល្លារ សម្រាប់សាងសង់មូលដ្ឋានទ័ពនៅ Amami Oshima ដែលនៅចន្លោះកោះអូគីណាវ៉ា និង ទឹកដីជប៉ុនតែម្តង។ ឯកសារនេះ ក៏ស្នើឲ្យមានការនាំចូលប្រព័ន្ធមីស៊ីលដែលអាចបំពាក់លើនាវាចម្បាំងបាន។ សហរដ្ឋអាមេរិកបានអនុញ្ញាតឲ្យមានការលក់ប្រភេទប្រព័ន្ធមីស៊ីលចំនួនពីររួចរាល់ហើយ ដែលប្រព័ន្ធនេះនឹងបំពាក់លើនាវាពិឃាតជប៉ុនពីរគ្រឿងនៅពេលខាងមុខ។ ការបង្កើនលុយសម្រាប់ពង្រឹងសមត្ថភាពយោធារបស់ជប៉ុននេះកើតឡើង ស្របពេលដែល រដ្ឋាភិបាលលោក ស៊ីនហ្សូ អាបេ ព្យាយាមរុញសេចក្តីព្រាងច្បាប់សន្តិសុខថ្មីចូលក្នុងស្ថាប័ននីតិបញ្ញត្តិដើម្បីអនុម័ត។ សេចក្តីព្រាងច្បាប់ថ្មីនឹងជួយឲ្យជប៉ុនបញ្ជូនទ័ពទៅក្រៅប្រទេសដើម្បីចូលរួមក្នុងប្រតិបត្តិការរក្សាសន្តិភាព ទៅការពារសម្ព័ន្ធមិត្តនិងអាចប្រឡូកក្នុងសង្គ្រាមបានផងដែរ។ អាមេរិកគាំទ្រជំហររដ្ឋាភិបាលលោក អាបេ ដោយសារខ្លួនបានចំណេញច្រើន ប៉ុន្តែចិននិងកូរ៉េខាងត្បូងមិនសប្បាយចិត្តសោះ។ ប៉ុន្តែ គម្រោងសាងអំណាចយោធារបស់ជប៉ុនកំពុងធ្វើឲ្យប្រជាជនជប៉ុនខឹងសម្បារនិងព្រួយបារម្ភជាខ្លាំងថាជប៉ុនអាចនឹងធ្លាក់ក្នុងសង្គ្រាមជាថ្មី។ ដើម្បីសម្តែងការប្រឆាំង ប្រជាជនជប៉ុនរាប់ម៉ឺននាក់ចេញមុខបាតុកម្មតវ៉ា និងទាមទារឲ្យលោក អាបេ ចុះចេញពីតំណែងថែមទៀត។ ប៉ុន្តែថ្វីបើ មានបញ្ហាចម្រូងចម្រាស មានការតវ៉ាចុះឡើងដូច្នេះ ក្តីសភាពជាន់ខ្ពស់ជប៉ុននឹងអនុម័តច្បាប់នេះក្នុងពេលខាងមុខ ហើយក្រុងតូក្យូត្រៀមខ្លួនហើយដើម្បីប្រឡូកក្នុងបញ្ហាសន្តិសុខតំបន់និងសកល៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2753.txt

ខណៈពេលនៃការបោះឆ្នោតជាសកលមីយ៉ាន់ម៉ាកាន់តែខិតជិតមកដល់ គណបក្សនយោបាយនីមួយៗ បានព្យាយាមលើកយកបញ្ហាសំខាន់ដើម្បីយកមកដោះស្រាយនិង ទាញប្រជាប្រិយភាពពីប្រជាជន។ រឿងគួរកត់សម្គាល់ក្រោយពីលោកស្រីស៊ូជីមេដឹកនាំបក្សប្រឆាំងបានចេញមុខដោះស្រាយលើបញ្ហា ជាមួយក្រុមឧទ្ទាម លោកប្រធានាធិបតី ថេន សេន បានចេញមុខជាលើកដំបូងចរចាជាមួយនឹងក្រុម ឧទ្ទាមផងដែរ។

នៅថ្ងៃពុធនេះ លោកប្រធានាធិបតីមីយ៉ាន់ម៉ា ថេន សេន (Thein Sein) បានបង្ហាញមុខជាលើកដំបូង ដើម្បីចរចាជាក្រុមនឹងអ្នកតំណាងក្រុមឧទ្ទាមនៅក្រុងណៃពីដោរ ដើម្បីឈានទៅដល់កិច្ចព្រមព្រៀង សន្តិភាពថ្នាក់ជាតិមួយ មុនពេលនៃការបោះឆ្នោត។ ប្រសិនបើការចរចានេះបានសម្រេច នោះលោក អាចនឹងទាញបានប្រជាប្រិយភាពកាន់តែច្រើនសម្រាប់ការបោះឆ្នោតនៅចុងឆ្នាំ២០១៥ខាងមុខនេះ។ គិតចាប់តាំងពីពេលដែលលោកថេន សេន បានឡើងកាន់តំណែងប្រធានាធិបតីនៅឆ្នាំ២០១១ ក្រុម ឧទ្ទាមជាច្រើនក្រុម បានចុះកិច្ចព្រមព្រៀងសន្តិភាពជាមួយនឹងរដ្ឋាភិបាលដើម្បីជាផ្សះផ្សារជាតិ។ យ៉ាង ណាមិញ ការគំរាមកំហែងសន្តិសុខ មិនត្រូវបានបញ្ចប់នោះទេ ដ្បិតនៅមានក្រុមឧទ្ទាម និង ទាហាន ឯករាជ្យជាច្រើនក្រុមផ្សេងទៀត នៅតែបន្តប្រឆាំងជាមួយនឹងកងកម្លាំងរដ្ឋាភិបាល។ ជាក់ស្តែង ក្រោយពីមានការផ្ទុះអាវុធរវាងកងកម្លាំងរដ្ឋាភិបាល និង ក្រុមឧទ្ទាម នៅភាគខាងជើងនៃ ប្រទេសកាលពីដើមឆ្នាំ២០១៥កន្លងមក តំបន់មួយចំនួននៅតែបន្តស្ថិតនៅក្រោមច្បាប់អាជ្ញាសឹកនៅ ឡើយនោះទេ។ បញ្ហានេះ បានធ្វើឲ្យរដ្ឋាភិបាលមីយ៉ាន់ម៉ា ត្រូវកោះហៅភាគីក្រុមឧទ្ទាមដើម្បីចរចា និង ចុះកិច្ចព្រមព្រៀងសន្តិភាព។ ការចរចាកន្លងមក ត្រូវបានបរាជ័យជាបន្តបន្ទាប់ ដ្បិតក្រុមឧទ្ទាម បានទាមទារស្វ័យភាពរបស់ខ្លួនច្រើនពេក ដែលរដ្ឋាភិបាលមិនអាចផ្តល់ឲ្យបាន។ ការអូសបន្លាយ និង បរាជ័យក្នុងការចរចាជាបន្តបន្ទាប់ បានជំរុញឲ្យលោកប្រធានាធិបតី ថេន សេន ចេញមុខជាសារធាណៈជាលើកដំបូងក្នុងការចរចាជាមួយនឹងក្រុមតំណាងក្រុមឧទ្ទាមនៅថ្ងៃនេះ។ យោងតាមសារព័ត៌មាន Reuters លោកថេន សេន បានអះអាងថា ប្រសិនបើគ្មានសន្តិភាព ដំណើរការ លទ្ធិប្រជាធិបតេយ្យ ក៏គ្មានដែរ។ ហើយ លោក បានរំពឹងថាជំនួបរវាងលោក ជាមួយនឹងតំណាងក្រុម ឧទ្ទាម នឹងអាចឈានដល់ការកិច្ចព្រមព្រៀងបទឈប់បាញ់ជាលក្ខណៈថ្នាក់ជាតិនៅពេលខាងមុខ។ ក្នុងក្រសែភ្នែកអ្នកវិភាគ ជំនួបផ្ទាល់រវាងលោកប្រធានាធិបតីថេន សេន ជាមួយនឹងក្រុមឧទ្ទាម ជាលើក ដំបូង និង សាធារណៈ គឺដើម្បីបំពេញផលប្រយោជន៍នយោបាយរបស់លោកជាធំតែប៉ុណ្ណោះ។ នេះ មានន័យថា លោក ព្យាយាមពន្លឿនកិច្ចព្រមព្រៀងឲ្យបានសម្រេចមុនពេលនៃការបោះឆ្នោតមកដល់ ដើម្បីឲ្យប្រជាជនបានឃើញពីសមិទ្ធផល និង ចាត់ទុកលោក ជាអ្នកកសាងសន្តិភាពពិតប្រាកដ។ ចុងក្រោយ លោក នឹងទទួលបាននូវការគាំទ្របន្តទៀតសម្រាប់ការបោះឆ្នោតខែវិច្ឆិកា និង អាណត្តិ ប្រធានាធិបតីទី២របស់លោក។ អ្វីដែលគួរចាប់អារម្មណ៍នោះ គឺការចេញមុខរបស់លោកថេន សេន កើតឡើងក្រោយពីម្ចាស់ពានរង្វាន់ ណូបែល និង ជាមេបក្សប្រឆាំងដ៏មានឥទ្ធិពល លោកស្រីអង់សាន ស៊ូជី បានលើកឡើងនូវយន្តការ មួយចំនួនដើម្បីដោះស្រាយជាមួយនឹងក្រុមឧទ្ទាមកាលពីប៉ុន្មានថ្ងៃកន្លងទៅនេះ។ សកម្មភាពស្របគ្នា នេះ អាចឲ្យគេអាចសន្និដ្ឋានបានថា ទាំងរដ្ឋាភិបាលឬបក្សកាន់អំណាច និង បក្សប្រឆាំង កំពុងទាញយកបញ្ហាសន្តិភាព និង ក្រុមឧទ្ទាម ដើម្បីទាក់ទាញការគាំទ្រពីប្រជាជនសម្រាប់ការបោះឆ្នោតសកល ខាងមុខនេះ។ សូមរម្លឹកផងដែរ នៅថ្ងៃទី០៨ ខែវិច្ឆិកាខាងមុខនេះ មីយ៉ាន់ម៉ា នឹងមានការបោះឆ្នោតសកល ដើម្បី ជ្រើសរើសសមាជិកសភា ហើយ ប្រធានាធិបតី នឹងត្រូវជ្រើសបន្ទាប់ពីការបោះឆ្នោតនេះដែរ។ ជុំវិញបញ្ហានេះ លោកថេន សេន នឹងឈរឈ្មោះជាប្រធានាធិបតីជាលើកទី២ ខណ់ៈពេលដែលមេបក្ស ប្រឆាំងលោកស្រីអង់សាន ស៊ូជី នៅតែមិនមានលទ្ធភាពឈរឈ្មោះបាន ដ្បិតរដ្ឋធម្មនុញ្ញហាមឃាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2754.txt

ប្រធានាធិបតីឥណ្ឌូនេស៊ី ចូកូ វីដូដូ ថ្លែងសុន្ទរកថាថ្នាក់ជាតិទៅកាន់ប្រជាជនឥណ្ឌូនេស៊ីទូទាំងប្រទេសនៅថ្ងៃសុក្រនេះ ។ សុន្ទរកថាថ្នាក់ជាតិនេះសម្រាប់ប្រមុខរដ្ឋ ហើយក្នុងឱកាសនេះដែរលោក វីដូដូ នឹងលើកយកពីសមិទ្ធផលដែលរដ្ឋាភិបាលលោកសម្រេចបានក្នុងរយៈពេលមួយឆ្នាំកន្លងមក និង បញ្ហាប្រឈមដែលរដ្ឋាភិបាលនៅមិនអាចដោះស្រាយចេញប្រាប់ប្រជាជនផងដែរ។យ៉ាងណាក៏ដោយរយៈពេលមួយឆ្នាំប្រជាប្រិយភាពរបស់លោកបានធ្លាក់ចុះយ៉ាងគំហុក។

ថ្ងៃសុក្រនេះប្រធានាធិបតីឥណ្ឌូនេស៊ី លោក ចូកូ វីដូដូ ផ្តល់សុន្ទរកថាថ្នាក់ជាតិដល់ប្រជាជនឥណ្ឌូនេស៊ីទូទាំងប្រទេស ដោយក្នុងឱកាសនេះលោកនឹងរៀបរាប់ពីសមិទ្ធផលនានាដែលរដ្ឋាភិបាលលោក សម្រេចបានក្នុងពេលមូយឆ្នាំមកនេះ។ ក្នុងចំណោមសមិទ្ធផលដែលលោកសម្រេចបាននោះ មានការកាត់កញ្ចប់លុយសម្រាប់ឧបត្ថម្ភលើប្រេងឥន្ធនៈ និងការប្រើប្រាស់លុយរដ្ឋបានត្រឹមត្រូវនិងមានប្រសិទ្ធភាពជាដើមផង។ ប៉ុន្តែការសម្រេចចិត្តរបស់លោក វីដូដូ ក្នុងការលុបចោលកម្មវិធីឧបត្ថម្ភលុយក្នុងការប្រើប្រាស់ប្រេងកន្លងបានធ្វើឲ្យមានចលនាបាតុកម្មប្រឆាំងពេញទីក្រុង ដោយសារកាត់លុបចោលកម្មវិធីនេះដែរ។ ក្រៅពីនេះសុន្ទរកថាប្រមុខរដ្ឋឥណ្ឌូនេស៊ី ក៏លើកឡើងពីបញ្ហាប្រឈមធំៗរបស់រដ្ឋាភិបាលលោក និងបញ្ហាដែលរដ្ឋាភិបាលលោកមិនទាន់ដោះស្រាយចេញនៅឡើយផងដែរ ខណៈដែលប្រជាប្រិយភាពរបស់ធ្លាក់បន្តធ្លាក់ចុះខ្លាំងក្នុងសង្គមឥណ្ឌូនេស៊ី។ ប្រទេសបងធំអាស៊ាន ឥណ្ឌូនេស៊ីនេះនៅប្រឈមបញ្ហាច្រើនជាពិសេសទាក់ទងបញ្ហាសេដ្ឋកិច្ច បញ្ហាពុករលួយ ការកាត់បន្ថយអំពើពុករលួយ និងការប្រើប្រាស់កញ្ចប់លុយរដ្ឋសម្រាប់ការកសាងហេដ្ឋារចនាសម្ព័ន្ធក្នុងប្រទេសជាដើម។ រឿងសេដ្ឋកិច្ចធ្លាក់ចុះនោះជារឿងចម្បងនិងស្មុគស្មាញបំផុតដែរសម្រាប់របបដឹកនាំក្រុងហ្សាកាតាបច្ចុប្បន្ន ។ សុន្ទរកថាថ្នាក់ជាតិនេះ បើនិយាយទៅត្រូវធ្វើឡើងប៉ុន្មានថ្ងៃប៉ុណ្ណោះក្រោយលោក វីដូដូ សម្រេចរុះរើសមាជិកគណរដ្ឋមន្ត្រីមួយចំនួនក្នុងនោះមានតំណែងរដ្ឋមន្ត្រីក្រសួងពាណិជ្ជកម្មនិងក្រសួងសេដ្ឋកិច្ច។ ការផ្លាស់ប្តូររដ្ឋមន្ត្រីពីររូបនេះ គឺដើម្បីបង្កើនប្រសិទ្ធភាពនៃការដោះស្រាយបញ្ហាសេដ្ឋកិច្ចបច្ចុប្បន្នដែលកំពុងដាំក្បាលចុះផងដែរ។ តាមពិតទៅ លោកវីដូដូ ឆ្លៀតឱកាសក្នុងការថ្លែងសុន្ទរកថាទូទាំងប្រទេសនេះ ដើម្បីពន្យល់ប្រជាជនឥណ្ឌូនេស៊ីឲ្យយល់ច្បាស់ថា រដ្ឋាភិបាលលោកកំពុងដើរលើផ្លូវត្រូវ ត្បិតថាប្រជាជនឥណ្ឌូនេស៊ី ហាក់បីដូចជាបាត់បង់ជំនឿលើរដ្ឋាភិបាលក្រុងហ្សាកាតាទៅហើយ។ ក្រៅពីដោះស្រាយបញ្ហាសេដ្ឋកិច្ច ការអភិវឌ្ឍហេដ្ឋារចនាសម្ព័ន្ធក្នុងប្រទេសក៏គោលនយោបាយចម្បងរបស់រដ្ឋាភិបាលលោក វីដូដូ ដែរ។ សូមបញ្ជាក់ថា លោក វីដូដូ ប្រឈមបញ្ហាច្រើនទាំងក្នុងបក្ស និងខាងក្រៅផង ហើយបើនិយាយពីប្រជាប្រិយភាពលោកវិញនោះក៏ធ្លាក់ចុះយ៉ាងរហ័សដែរ។ កាលឡើងកាន់តំណែងដំបូង ប្រជាប្រិយភាពរបស់លោកស្ថិតក្នុងកម្រិតខ្ពស់មួយប្រហែលច្រើនជាង៧០ភាគរយឯណោះ ប៉ុន្តែមួយឆ្នាំក្រោយកាន់តំណែងជាប្រធានាធិបតី ការស្ទង់មតិជុំវិញប្រជាប្រិយភាពលោកក្នុងចំណោមប្រជាជនឥណ្ឌូនេស៊ីធ្លាក់ចុះមកត្រឹម៤០ភាគរយប៉ុណ្ណោះ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2755.txt

កងទ័ពជើងទឹកសិង្ហបុរី និងកងទ័ពឥណ្ឌូនេស៊ីរួមគ្នារៀបចំលំហាត់យោធាមួយនៅក្នុងសមុទ្រដែលមានកងទ័ពបណ្តាប្រទេស១៤ផ្សេងទៀតចូលរួម។ លំហាត់យោធារយៈពេល៥ថ្ងៃនេះ មានការចូលរួមពីកងទ័ពយ៉ាងតិច ៨០០នាក់ នាវាចម្បាំង១៣ និងនាវាមុជទឹកចំនួន ៥គ្រឿងផង។ សមយុទ្ធនេះមានគោលបំណងបង្កើនសមត្ថភាពកងទ័ពជើងទឹកក្នុងការដោះមីន និងតាមប្រមាញ់មីនបង្កប់ក្នុងសមុទ្រ។ នេះបើយោងតាមសារព័ត៌មាន Channel News Asia។

នៅថ្ងៃអង្គារនេះលំហាត់យោធា «យុទ្ធនាការប្រឆាំងមីនប៉ាស៊ីហ្វិកខាងលិចលើកទី៦» ចាប់ផ្តើមបើកជាផ្លូវការហើយ។ កងទ័ពជើងទឹកសិង្ហបុរី និងឥណ្ឌូនេស៊ីជាម្ចាស់ផ្ទះរៀបចំសមយុទ្ធយោធានេះ ហើយគេឃើញមានការចូលរួមពីបណ្តាកងទ័ពនិងសព្វាវុធពីប្រទេសចំនួន១៦ ផ្សេងទៀតផងដែរ។ សមយុទ្ធនេះចាប់ផ្តើមពីថ្ងៃអង្គារទី២៥ នេះ ហើយបិទបញ្ចប់ទៅនៅថ្ងៃ ៣១ ខែសីហាខាងមុខ។ បើតាមការឲ្យដឹងពីក្រសួងការពារជាតិសិង្ហបុរី កងទ័ពច្រើនជាង ៨០០នាក់ នាវាចម្បាំង១៣ និងនាវាមុជទឹក៥ផង មានវត្តមានក្នុងលំហាត់យោធាទ្រង់ទ្រាយធំនេះដែរ។ ចំណែកបណ្តាប្រទេស១៤ដែលចូលរួមក្នុងសកម្មភាពនេះដែរ មានដូចជា អូស្ត្រាលី បង់ក្លាដែស ប្រ៊ុយណេ កាណាដា ស៊ីលី ជប៉ុន ម៉ាឡេស៊ី ណូវែលសេឡង់ ប៉េរ៉ូ ហ្វីលីពីន កូរ៉េខាងត្បូង ថៃ អាមេរិក និងវៀតណាមផងដែរ។ យោងតាមក្រសួងការពារជាតិខាងលើ សមយុទ្ធនេះ មានគោលដៅចម្បងបង្កើនសមត្ថភាពកងទ័ពបណ្តារដ្ឋដែលចូលរួមក្នុងការតាមរកគ្រាប់មីនដែលកប់ក្រោមទឹក និងធ្វើយ៉ាងណាដោះមីននោះចេញដើម្បីបញ្ចៀសគ្រោះថ្នាក់។ មេបញ្ជាការកងទ័ពជើងទឹកសិង្ហបុរីលោក Lai Chung Han បានថ្លែងបញ្ជាក់ក្នុងទីបញ្ជាការកងទ័ព Changi ក្នុងឱកាសបើកសមយុទ្ធជាផ្លូវការថា លំហាត់យោធាទ្រងទ្រាយធំនៅពេលនេះមានសារសំខាន់ណាស់សម្រាប់ជួយកសាងសមត្ថភាពកងទ័ពខាងផ្នែកទំនាក់ទំនង ពង្រឹងការសហប្រតិបត្តិការពហុភាគីរវាងកងទ័ពក្នុងការរក្សាសេរីភាពនៃការធ្វើនាវាចរណ៍ ព្រមទាំងត្រៀមខ្លួនសម្រាប់ឆ្លើយតបរាល់ការគំរាមកំហែងណាមួយនៅតាមសមុទ្រផងដែរ។ ក្រៅពីផ្តល់ចំណេះដឹង និងជំនាញថ្មីសម្រាប់បណ្តាកងកម្លាំង វេទិកាយោធារួមនេះក៏ផ្តល់ឱកាសដល់កងទ័ពពប្រទេសសមាជិកមានលទ្ធភាពកសាងចំណងមិត្តភាព កសាងទំនុកចិត្ត និងជួយលើកស្ទួយការស្វែងយល់ពីគ្នាទៅវិញទៅមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2756.txt

រដ្ឋាភិបាលក្រុងព្យុងយ៉ាង បានទាមទារឲ្យរដ្ឋាភិបាក្រុងសេអ៊ូលបញ្ឈប់សកម្មភាពឃោសនា អកុសលដោយចោទខ្លួនថា លួចបង្កប់មីនក្នុងតំបន់គ្មានយោធា តាមរយៈការចាក់ឧបករណ៍បំពងសំឡេងលឺខ្លាំងៗនៅតាមបណ្តោយព្រំដែនកូរ៉េទាំងពីរ។

សូមស្ដាប់ព័ត៌មានលម្អិត៖ ព្រឹកថ្ងៃមិញនេះ រដ្ឋាភិបាលក្រុងព្យុងយ៉ាង បានថ្កោលទោស និង ទាមទារឲ្យរដ្ឋាភិបាលក្រុងសេអ៊ូល បញ្ឈប់សកម្មភាពប្រជាជន ដែលកំពុងបន្តសកម្មភាពឃោសនាអកុសលនៅតាមបណ្តោយព្រំដែន ប្រទេសទាំងពីរ។ សកម្មភាពនេះ បានបន្តកើតមានក្រោយពីកូរ៉េខាងជើង បដិសេធទទួលស្គាល់ថាមានការបង្កប់ មីននៅក្នុងតំបន់គ្មានកងទ័ព ដែលបានធ្វើឲ្យទាហានកូរ៉េខាងត្បូងពីរនាក់ពិការ។ ក្រោយពីមានការផ្ទុះមីននៅក្នុងតំបន់គ្មានកងទ័ពរវាងកូរ៉េទាំងពីរ កាលពីសប្តាហ៍មុន ការប្រឈមមុខ គ្នានៅតាមបណ្តោយព្រំដែន បានចាប់ផ្តើមមានភាពតានតឹងសារជាថ្មីពីមួយថ្ងៃទៅមួយថ្ងៃ។ ក្នុងនោះ ក្រោយពីមានឧប្បទ្ទវហេតុ រដ្ឋាភិបាលកូរ៉េខាងត្បូង បានព្រមាននឹងចាត់វិធានការណាមួយសមស្របដើម្បីប្រឆាំងទៅនឹងសកម្មភាពរបស់កូរ៉េខាងជើង ដែលបំពានទៅនឹងកិច្ចព្រមព្រៀងសន្តិភាព។ ឆ្លើយតបនឹងការបំពាននេះដែរ រដ្ឋាភិបាលកូរ៉េខាងត្បូង រួមជាមួយសម្ពន្ធ័មិត្តរបស់ខ្លួនសហរដ្ឋអាមេរិក បានធ្វើសមយុទ្ធយោធាទ្រង់ទ្រាយ ដើម្បីបង្ហាញពីភាពរួចរាល់របស់ខ្លួន ដើម្បីប្រឆាំងទៅនឹងរាល់ សកម្មភាពបំពានរបស់រដ្ឋាភិបាលកូរ៉េខាងជើង។ ហើយកាលពីថ្ងៃព្រហស្បតិ៍កន្លងទៅនេះ រដ្ឋមន្ត្រី ការពារជាតិកូរ៉េខាងត្បូង ក៏បានថ្លែងទៅកាន់សភាពីការបន្តសកម្មភាពឃោសនាប្រឆាំង ទៅនឹងរបប គ្រប់គ្រងកូរ៉េខាងជើង និង គ្រោងដកដើមឈើចេញពីតំបន់គ្មានកងទ័ពផងដែរ។ យ៉ាងណាក៏ដោយ ការចោទប្រកាន់របស់រដ្ឋាភិបាលក្រុងសេអ៊ូល ត្រូវបានរដ្ឋាភិបាលក្រុង ព្យុងយ៉ាង ច្រានចោល និងព្រមទាំងទាមទារឲ្យបង្ហាញពីភស្តុតាងឲ្យបានច្បាស់លាស់ផងដែរ។ មិនត្រឹមតែ ប៉ុណ្ណោះរដ្ឋាភិបាលក្រុងព្រុងយ៉ាង បានទាមទារឲ្យបញ្ឈប់សកម្មភាពឃោសនានៅតាមព្រំដែន កូរ៉េទាំងពីរផងដែរ។ សូមរម្លឹកផងដែរថា ក្រោយពីបញ្ចប់សង្គ្រាមឧបទ្វីបកូរ៉េនៅឆ្នាំ១៩៥៣ កូរ៉េខាងទាំងពីរបានចុះកិច្ចព្រមព្រៀងសន្តិភាពបណ្តោះអាសន្នមួយ។ ថ្វីត្បិតកិច្ចព្រមព្រៀង ត្រូវបានធ្វើឡើងក៏ដោយ ការប្រឈមគ្នារវាងកូរ៉េទាំងពីរនៅតែកើតមានឡើងជាបន្តបន្ទាប់ ជាពិសេសនោះនៅតាមបណ្តោយព្រំដែន។ ហើយ ភាពតានតឹងទាំងនេះ កំពុងតែធ្វើឲ្យសន្តិសុខនៅឧបទ្វីបកូរ៉េ កាន់តែមានភាពផុយស្រួយ ពោលគឺសង្គ្រាមអាចផ្ទុះឡើងគ្រប់ពេលវេលា៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2757.txt

ក្រោយចំណាយពេលបីថ្ងៃចរចាគ្នាឥតឈប់ កូរ៉េទាំងពីរក៏ឯកភាពគ្នាសម្រេចបានកិច្ចព្រមព្រៀងមួយយប់មិញនេះដោយភាគីទាំងពីរអាចបញ្ឈប់ការប្រឈមមុខគ្នាផ្នែកយោធាបានទាំងស្រុង។ អ្វីៗអាចចប់ទៅបានដោយភាគីកូរ៉េខាងជើងសម្តែងការសោកស្តាយរឿងទាហានកូរ៉េខាងត្បូងរបួសព្រោះមីន ហើយកូរ៉េខាងត្បូងព្រមឈប់ឃោសនាតាមព្រំដែន។ ក្រៅពីនេះភាគីទាំងពីរក៏សន្យាជំរុញការជួបជុំក្រុមគ្រួសារកូរ៉េដែលបែកបាក់គ្នាសម័យសង្គ្រាមផងដែរ។

លោក មុំ ពិទូរ្យ លម្អិតព័ត៌មាននេះ ចុងក្រោយភាគីទាំងពីរអាចស្វែងរកដំណោះស្រាយបញ្ចប់ការប្រឈមមុខគ្នាផ្នែកយោធាកាលពីយប់ម្សិលមិញនេះ ក្រោយចរចាគ្នាជាបន្តបន្ទាប់តាំងពីថ្ងៃសៅរ៍។ ក្នុងការឯកភាពគ្នានេះ ភាគីកូរ៉េខាងជើងបានបង្ហាញការសោកស្តាយចំពោះការរងរបួសរបស់ទាហានកូរ៉េខាងត្បូងពីរនាក់ដោយសារគ្រាប់មីន។ ចំណែកកូរ៉េខាងត្បូងឯណោះវិញ សន្យាថានឹងបញ្ឈប់ និងដកឧបករណ៍ឃោសនាចេញពីព្រំដែនឲ្យអស់ផងដែរ។ការបង្ហាញការសោកស្តាយរបស់ក្រុងព្យុងយ៉ាងប្រហែលជាអាចធ្វើឲ្យភាគីកូរ៉េខាងត្បូងស្ងប់ចិត្ត ព្រោះខ្លួនបន្តចាក់ឃោសនាតាមព្រំដែនក៏ព្រោះតែចង់ឲ្យមានការសុំអភ័យទោសជាសាធារណចំពោះទាហានខ្លួនពីរនាក់ដែលរបួសព្រោះជាន់មីននៅតំបន់គ្មានយោធាកន្លងទៅផង។ កូរ៉េខាងទាំងពីរនឹងដកចេញការប្រុងជើងការផ្នែកយោធានៅល្ងាចថ្ងៃអង្គារនេះផង។ ទាហានដែលឈរជើងនៅតាមបន្ទាត់ព្រំដែន និងសព្វាវុធច្រើនប្រភេទនឹងវិលត្រលប់ចូលបន្ទាយវិញ។ ព្រំដែនដែលធ្លាប់តានតឹង ប្រឈមមុខគ្នាដោយយោធានោះ នឹងស្ងប់ស្ងាត់ទៅរកភាពប្រក្រតីវិញនៅពេលខាងមុខ។ ក្រៅពីនេះភាគីទាំងពីរក៏ឯកភាពគ្នាក្នុងការបន្តជំរុញកម្មវិធីជួបជុំគ្រួសារកូរ៉េនៅពេលខាងមុខនេះទៀត។ គេរំពឹងថា នៅដើមខែកញ្ញានេះ កិច្ចពិភាក្សាក្រុមកាកបាទក្រហមនឹងចាប់ផ្តើមឡើងជាថ្មីទៀត ដើម្បីធ្វើយ៉ាងណាជួយឲ្យប្រជាជនកូរ៉េដែលព្រាត់ប្រាសគ្នាសម័យសង្គ្រាមកូរ៉េ (១៩៥០-១៩៥៣)ឲ្យបានជួបជុំគ្នាផងដែរ។ កូរ៉េទាំងពីរធ្លាប់រៀបចំកម្មវិធីនេះជាច្រើនលើកច្រើនសារមកហើយ តែក្រោយមកមានការប្រឈមមុខគ្នាកើតឡើង កម្មវិធីនេះក៏ត្រូវគេផ្អាកសិន។ កាលពីម្សិលមិញនេះដែរ ស្ថានភាពនៅឧបទ្វីបកូរ៉េហាក់តានតឹងខ្លាំង ទោះជាមានការចរចាគ្នាក៏ដោយ។ ទាហានកូរ៉េខាងជើងនិងសព្វាវុធនៅព្រំដែនកើនឡើងទ្វេដង ខណៈសព្វាវុធយុទ្ធសាស្ត្រភាគច្រើនរបស់ក្រុងព្យុងយ៉ាងចេញបាត់ពីបន្ទាយ។ នាវាមុជទឹកប្រហែល៥០គ្រឿង ចេញបាត់ពីមូលដ្ឋាន ហើយបាត់ពីរ៉ាដារបស់កងទ័ពកូរ៉េខាងត្បូងផងដែរ។ចំណែកកងម្លាំងពិសេសជាច្រើនត្រូវក្រុងព្យុងយ៉ាងពង្រាយទៅកាន់តំបនន់ភាគខាងជើងទន្លេលឿងផងដែរ។ នៅខាងកូរ៉េខាងត្បូងឯណោះវិញ គេឃើញយន្តហោះចម្បាំងហោះចុះ ហោះឡើង ដើម្បីបង្អួតសាច់ដុំដាក់កូរ៉េខាងជើងវិញផងដែរ។ សូមបញ្ជាក់ថា កូរ៉េទាំងពីរចាប់ផ្តើមប្រឈមមុខដាក់គ្នាខ្លាំងចាប់តាំងពីពេលដែលទាហានកូរ៉េខាងត្បូងពីរនាក់រងរបួសដោយសារផ្ទុះមីននៅតំបន់គ្មានយោធា។ ក្រោយមានបញ្ហានេះ កូរ៉េខាងត្បូងស្រាប់តែបញ្ជូនឧបករណ៍បំពងសំឡេងទៅតាមព្រំដែនចាក់ឃោសនាឡើងវិញ ទោះជាខ្លួនបានឈប់ឃោសនាអស់មួយទសវត្សក៏ដោយ។ របបដឹកនាំក្រុងព្យុងយ៉ាងចាប់ផ្តើមខឹងសម្បារ ដោយចាត់ទុកការឃោសនាជាការធ្វើសង្គ្រាមចិត្តសាស្ត្រផង ហើយបានទាមទារឲ្យមានការបញ្ឈប់ការឃោសនានៅតាមបន្ទាត់ព្រំដែនផង។ តែកូរ៉េខាងត្បូងបដិសេធ បើមិនមានការសុំអភ័យទោសរឿងដាក់មីនជាផ្លូវការទេ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2758.txt

របបយោធាបានសុំជំនួយពីខាងក្រុមប៉ូលិសអន្តរជាតិដើម្បីសហការគ្នាតាមចាប់ខ្លួនក្រុមដែលនៅពីក្រោយករណីវាយប្រហារដោយគ្រាប់បែកនៅកណ្តាលរាជធានីបាងកក។ ប៉ូលិសស៊ើបអង្កេតសន្និដ្ឋានថា ក្រុមដែលប្រព្រឹត្តបទល្មើសនេះទំនងមិនពាក់ព័ន្ធជាមួយបណ្តាញក្រុមភេរវកម្មអន្តរជាតិនោះឡើយ។ ជុំវិញការស៊ើបអង្កេតនេះ ម្សិលមិញប្រមុខរដ្ឋាភិបាលថៃលោក ប្រាយុទ្ធ ចាន់អូចា បានបដិសេដជំនួយក្រសួងការបរទេសអង់គ្លេសសម្រាប់ការស៊ើបអង្កេតរកការពិតដោយលោកចាត់ទុកថាវាជាការអន្តរាគមន៍ពីខាងក្រៅដែលអាចរំលោភអធិបតេយ្យថៃ។ ដោយឡែក រដ្ឋាភិបាលយោធាប្រកាសថ្ងៃនេះដែរថា ដំណើរការចងក្រងនិងអនុម័តរដ្ឋធម្មនុញ្ញនៅតែបន្តទៅមុខគ្មានពន្យារឡើយ ទោះជាករណីនេះវាធ្វើឲ្យថៃប្រឈមបញ្ហាសន្តិសុខក៏ដោយ ។

សូមស្តាប់ការបកស្រាយរបស់លោក សៅ ផលនិស្ស័យ៖ មកដល់ថ្ងៃនេះជាថ្ងៃទី៣ហើយក្រោយការបំផ្ទុះគ្រាប់នៅកណ្តាលរាជធានីបាងកក ប៉ុន្តែការសន្និដ្ឋានជុំវិញក្រុមអ្នកនៅពីក្រោយការប្រព្រឹត្តបទល្មើសនេះនៅតែមិនច្បាស់លាស់សោះ។ ប៉ូលិសនិងរបបសឹកហាក់ប្រើចម្លើយមិនច្បាស់លាស់ឆ្លើយតបសំណួរអ្នកសារព័ត៌មាន ជាប់ពាក់ព័ន្ធដំណើរការស៊ើបអង្កេត ហើយថៃដូចជាមិនចង់ឲ្យអ្នកក្រៅលូកលាន់ក្នុងប្រតិបត្តិការបំបែកសំណុំរឿងនេះសោះ។ យ៉ាងណាក៏ដោយក្រុមប៉ូលិសដែលកំពុងដុតដៃដុតជើងធ្វើការដើម្បីឈានទៅវែកមុខនិងចាប់ខ្លួនជនល្មើសនោះ បានបង្ហើបនៅថ្ងៃព្រហស្បតិ៍ នេះថាក្រុមបំផ្ទុះគ្រាប់ទំនងជាមិនមានបណ្តាញជាមួយក្រុមភេរវកម្មអន្តរជាតិទេ។ សន្តិសុខនៅតែត្រូវបានគេរឹតបន្តឹងខ្លាំងដើម្បីការពារសុវត្ថិភាពប្រជាជននិងអ្នកទេសចរ ហើយដើម្បីធានាថា បញ្ហានេះមិនកើតឡើងជាថ្មីនៅក្នុងប្រទេសថៃទៀត។ ក្រៅពីបញ្ហាសន្តិសុខ កម្តៅនយោបាយថៃក៏កាន់តែតានតឹងខ្លាំផងនៅពេលដែលការចងក្រងនិងបោះឆ្នោតអនុម័តរដ្ឋធម្មនុញ្ញដ៏ចម្រូងចម្រាសកាន់តែខិតជិតមកដល់។ ១.ថៃព្រមរត់រកជំនួយពីប៉ូលីអន្តរជាតិដើម្បីឈានទៅចាប់ខ្លួនក្រុមបំផ្ទុះគ្រាប់បែក របបសឹកត្រូវការពេលយូរល្មម ទើបដាច់ចិត្តសម្រេចស្នើសុំជំនួយពីក្រុមប៉ូលិសអន្តរជាតិដើម្បីឈានទៅចាប់ខ្លួនក្រុមជនល្មើសដែលបំផ្ទុះគ្រាប់នៅទីសក្ការៈ Erawan កាលពីថ្ងៃចន្ទកន្លងទៅ។ ប្រមុខរដ្ឋាភិបាលក្រុងបាងកក ដូចជាមិនចង់ឲ្យមានការលូកដៃពីខាងក្រៅក្នុងការស៊ើបអង្កេតឡើយ ព្រោះលោកជឿថា វាធ្វើឲ្យប៉ះពាល់ដល់បញ្ហាផ្ទៃក្នុងនិងមិនមែនជាទម្លាប់របស់ថៃ។ បើតាមការឲ្យដឹងពីសំណាក់អ្នកនាំពាក្យនគរបាលជាតិថៃ Kissana Phathancharoen ខាងសមត្ថកិច្ចថៃបានផ្ញើគម្រូរូបភាពជនសង្ស័យដែលគេគូសបាននោះទៅកាន់ប៉ូលិសអន្តរជាតិរួចរាល់ហើយ។ ការសុំការសហប្រតិបត្តិការពីខាងក្រុមប៉ូលិសអន្តរជាតិនេះ អាចដោយសារថៃគិតថាក្រុមអ្នកបំផ្ទុះគ្រាប់មានពាក់ព័ន្ធជនបរទេសផង ទោះជាគេមិនជឿថា វាជាបណ្តាញក្រុមភេរវកម្មអន្តរជាតិក៏ដោយចុះ។ បើសិនគ្មានការសហការជាមួយក្រុមប៉ូលិសអន្តរជាតិទេនោះ ការស៊ើបអង្កេតនិងតាមចាប់ខ្លួនជនល្មើសនឹងកាន់តែយឺតយ៉ាវ ហើយអាចបង្កើនបន្ទុកធ្ងន់ដល់សមត្ថកិច្ចថៃផងដែរ។ តែលោក ប្រាយុទ្ធដូចជាមានសុទិដ្ឋិនិយម និងជំនឿចិត្តថា រដ្ឋាភិបាលលោក អាចដោះស្រាយបញ្ហានេះដោយគ្មានការជួយពីក្រៅឡើយ។ ២.លោក ប្រាយុទ្ធ ចាន់អូចា បដិសេធជំនួយខាងស៊ើបអង្កេតរបស់ក្រសួងការបរទេសអង់គ្លេស ដូចលើកឡើងស្រាប់ រដ្ឋាភិបាលយោធាបង្ខំចិត្តសុំជំនួយពីប៉ូលិសអន្តរជាតិ តែគេមិនទទួលយកការសហការពីបណ្តារដ្ឋខាងក្រៅឡើយ។ កាលពីម្សិលមិញ ប្រមុខរបបសឹកបដិសេធសំណើររបស់រដ្ឋមន្ត្រីការបរទេសអង់គ្លេសដើម្បីជួយសហការស៊ើបអង្កេតស្វែងរកមូលហេតុនិងជនដែលនៅពីក្រោយករណីនេះ ។ ថ្លែងកាលពីម្សិលមិញ លោកឧត្តមសេនីយ៍ ប្រាយុទ្ធ សង្កត់ធ្ងន់ថា លោកមិនចង់ឲ្យអ្នកក្រៅអន្តរាគមន៍ ឬនិយាយឲ្យអាក្រក់ស្តាប់គឺជ្រៀតជ្រែកបញ្ហារបស់ថៃឡើយ ហើយថៃក៏មានសមត្ថភាពអាចដោះស្រាយបញ្ហានេះបានដែរ។ លោក ប្រាយុទ្ធ ចាត់ទុកថា ការជួយជ្រោមជ្រែងរបស់អង់គ្លេសជាការរំលោភអធិបតេយ្យមួយផង ហើយលោកបរិយាយថា រដ្ឋណាក៏ដូចរដ្ឋណាដែរមិនចង់មានការលូកដៃពីក្រៅឡើយ។ លោកបានបន្ថែមថា ទោះជាយ៉ាងក៏ដោយ ថៃនៅស្វាគមន៍រាល់អនុសាសន៍ និងដំបូលន្មានរបស់បណ្តាប្រទេសជាមិត្ត ដោយនិយាយនេះដើម្បីបង្ការក្រែងថា អង់គ្លេសមានអារម្មណ៍ថ្នាំងថ្នាក់រឿងសម្តីលោក។ យ៉ាងណាក៏ដោយលោក បានឆ្លៀតឱកាសថ្លែងអំណរគុណដល់សហគមន៍អន្តរជាតិ ប្រទេសជាមិត្តទាំងអស់ដែលផ្តល់ការគាំទ្រផ្នែកស្មារតី បង្ហាញការសាមគ្គី និងចែករំលែកទុក្ខជាមួយប្រជាជនថៃផងដែរ។ លោកជឿជាក់ថាជនល្មើសនឹងត្រូវនាំមកទទួលទោសកំហុសដែលគេបានប្រព្រឹត្តនេះផងដែរ។ ៣.បញ្ហាសន្តិសុខមិនរារាំងការចងក្រងនិងអនុម័តរដ្ឋធម្មនុញ្ញឡើយ ខណៈដែលសន្តិសុខនៅថៃផុយស្រួល ក្រោមរបបដឹកនាំយោធា ម្នាក់ៗយល់ថា វាជាបញ្ហាប្រឈមធំសម្រាប់ថៃដែលកំពុងស្ថិតក្នុងសម័យអន្តរកាលនៅឡើយ ហើយមិនទាន់មានរដ្ឋធម្មនុញ្ញ និងមានកំណត់ថ្ងៃបោះឆ្នោតត្រឹមត្រូវនៅឡើយ។ វិបត្តិនយោបាយមិនទាន់ឈានដល់ទីបញ្ចប់ ហើយការកែទម្រង់ស៊ីជម្រៅដែលលោក ប្រាយុទ្ធ ធ្លាប់សន្យាក្រោយដណ្តើមអំណាចនោះក៏មិនទាន់សម្រេចជោគជ័យដែរ។ ហើយការចងក្រងនិងអនុម័តរដ្ឋធម្មនុញ្ញជារឿងចម្បង មុននឹងមានការកំណត់ថ្ងៃខែឆ្នាំ បោះឆ្នោតសភាដើម្បីផ្ទេរអំណាចទៅស៊ីវិលវិញ។ ដើម្បីបំភ្លឺ និងធ្វើឲ្យសាធារណជនថៃស្ងប់ចិត្ត គណកម្មការកំណែទម្រង់ជាតិរបស់របបសឹកថៃបានចេញមុខប្រកាសថា ការបំផ្ទុះគ្រាប់បែកមិនមែនជាឧបសគ្គរារាំងដំណើរការចងក្រងរដ្ឋធម្មនុញ្ញថ្មីរបស់ថៃឡើយ។ ការបញ្ចប់ការចងក្រងនិងអនុម័តនឹងធ្វើឡើងខែក្រោយរួមជាមួយប្រជាមតិផង។ មុនដាក់បោះឆ្នោតអនុម័ត សេចក្តីព្រាងរដ្ឋធម្មនុញ្ញដែលមានចែងមាត្រាចម្រូងចម្រាសមួយចំនួន នឹងត្រូវបញ្ជូនទៅគណកម្មការព្រាងរដ្ឋធម្មនុញ្ញដើម្បីត្រួតពិនិត្យនៅថ្ងៃសៅរ៍ចុងសប្តាហ៍នេះ។ បើគិតឲ្យដិតដល់ គេមិនអាចព្រងើយកន្តើយ បញ្ហាចម្រូងចម្រាសជុំវិញការចងក្រងនិងបោះឆ្នោតអនុម័តរដ្ឋធម្មនុញ្ញក្នុងសភាជ្រើសតាំងដោយរបបសឹកនោះឡើយ ព្រោះវាអាចជាបញ្ហាមួយក្នុងចំណោមបញ្ហាផ្សេងទៀត ដែលស្ថិតនៅពីក្រោយបញ្ហាឧបទ្ទវហេតុនៅថៃកន្លងមកដែរមក។ មកទល់ពេលនេះគ្មានការវាយតម្លៃជារួមថា ភេរវកម្ម ឬនយោបាយក្នុងស្រុកជាហេតុផលនៃការបំផ្ទុះគ្រាប់នេះដែរ៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2759.txt

មន្ត្រីជាន់ខ្ពស់តំណាងកូរ៉េទាំងពីរបានសម្រេចឯកភាពគ្នាបន្តចរចានៅជុំទី២បន្តទៀតដើម្បីជជែករកដំណោះស្រាយបញ្ចប់ការប្រឈមមុខដាក់គ្នាផ្នែកយោធា។ ការឯកភាពគ្នានេះ កើតឡើងក្រោយចំណាយពេលវេលាពិភាក្សាគ្នាអស់យ៉ាងយូរម្សិលមិញប៉ុន្តែមិនបានទទួលលទ្ធផលអ្វីដុំកំភូនសោះ។

ស្តាប់សំឡេង កូរ៉េទាំងពីរបានព្រមព្រៀងគ្នាជជែកពិភាក្សាលើបញ្ហាព្រំដែននិងការប្រឈមមុខដាក់គ្នាដោយអាវុធនៅជុំទីពីរនៅថ្ងៃអាទិត្យនេះ ក្រោយពីពិភាក្សាគ្នាបន្តបន្ទាប់អស់ពេលយ៉ាងយូរ ប៉ុន្តែមិនមានផ្លែផ្កាសោះ។ ទោះមានការពិក្សាកម្រិតខ្ពស់មែន តែស្ថានភាពមិនទាន់ធូរស្រាលមែនទែននៅឡើយទេ។ ប៉ុន្តែប្រជាជនកូរ៉េទូទៅហាក់មិនមានភាពភ័យខ្លាចខ្លាំង ទោះបីកន្លងមកលោកគីម ជុងអ៊ុនដាក់ឱសានវាទសម្រាប់ការធ្វើសង្គ្រាមក៏ដោយ។ តំណាងកូរ៉េទាំងពីរបានសម្រេចចិត្តបន្តការពិភាក្សាគ្នាប៉ុន្មានម៉ោងទៀត នៅព្រឹកថ្ងៃអាទិត្យនេះ បន្ទាប់ពីជជែកគ្នាអស់ពេល១០ម៉ោងម្សិលមិញ។ កិច្ចប្រជុំនៅថ្ងៃនេះនឹងចាប់ផ្តើមនៅម៉ោង ៣រសៀល (ម៉ោងកូរ៉េ) ដើម្បីដោះស្រាយបញ្ហាប្រឈមនិងបញ្ហានានាដែលភាគីទាំងពីរនៅយល់ឃើញខុសគ្នា។ អ្នកនាំពាក្យប្រធានាធិបតីកូរ៉េខាងត្បូង Min Kyung-Wook (មីនក្យុងវុក) បានឲ្យដឹងថា កិច្ចពិភាក្សាជុំទី២ មានសារសំខាន់សម្រាប់ភាគីទាំងពីរក្នុងការបន្តជជែករកដំណោះស្រាយបញ្ចៀសឲ្យបាននូវការប្រទូស្តរ៉ាយគ្នា ឬជម្លោះប្រដាប់អាវុធ។ បញ្ហាប្រឈមសម្រាប់បងប្អូនពីរនាក់នេះ គឺការប្រើឧបករណ៍ឃោសនាចាក់ផ្សាយបង្ខូចឈ្មោះក្រុងព្យុងយ៉ាង។ កូរ៉េខាងជើងទាមទារឲ្យកូរ៉េខាងត្បូងឈប់ឃោសនាទៀត ប៉ុន្តែខាងកូរ៉េខាងត្បូងឆ្លើយតបវិញថា ខ្លួននឹងឈប់បើកូរ៉េខាងជើងសុំអភ័យទោសចំពោះការលួចបង្កប់មីននៅតំបន់គ្មានយោធាកន្លងមក។ កាលពីដើមខែសីហាកន្លងទៅ ទាហានកូរ៉េខាងត្បូងពីរនាក់បានរងរបួសដោយសារផ្ទុះមីននៅតំបន់នោះ។ យ៉ាងណាក៏ដោយ កិច្ចចរចាភាគីទាំងពីរពិបាកប្រៀបដូចជាដើរលើផ្លូវក្រហីងក្រហូងដូច្នេះដែរ។ ភាគីទាំងពីរមិនងាយពិភាក្សាគ្នាហើយត្រូវរ៉ូវគ្នានោះឡើយ។ ហើយបើត្រូវរ៉ូវគ្នាក៏ត្រូវចំណាយពេលយូរល្មមដែរ។ ការឯកភាពគ្នាបើកកិច្ចពិភាក្សាជុំទី១កាលពីម្សិលមិញ កើតឡើងប៉ុន្មានម៉ោងប៉ុណ្ណោះមុនការកំណត់ចុងក្រោយដែលកូរ៉េខាងជើងដាក់ចេញសម្រាប់កូរ៉េខាងត្បូងដើម្បីដកឧបករណ៍ឃោសនាតាមព្រំដែន បើមិនចង់មានសង្គ្រាមទេនោះ។ កិច្ចប្រជុំត្រូវបានគេរៀបចំឡើងនៅភួមិ Panmumjom(ប៉ានម៉ាម់ជុម) នៅល្ងាចម៉ោង ៦ ដោយមានតំណាងជាន់ខ្ពស់របស់រដ្ឋាភិបាលទាំងពីរចូលរួម។ ស្ថានការណ៍ម្សិលមិញតានតឹងខ្លាំងមែនទែន ដោយកូរ៉េខាងជើងពង្រាយកាំភ្លើងធំរួចជាស្រេច ខណៈកងទ័ពប្រុងជើងការខ្ពស់ទៅហើយ។ ហើយបើងាកទៅខាងកូរ៉េខាងត្បូងវិញ គេឃើញយន្តហោះចម្បាំងកំពុងរត់ និងហោះចុះឡើងសាកល្បងដូចត្រៀមលក្ខណៈធ្វើសង្គ្រាមមែន៕ ស្តាប់សំឡេង អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_276.txt

ប្រមុខរដ្ឋាភិបាលអ៊ីស្រាអែល លោក បេនចាមីន ណេតាន់យ៉ាហ៊ូ នៅថ្ងៃទី២៥ ខែសីហា បានប្រកាសធ្វើគ្រប់យ៉ាង ដើម្បីការពារខ្លួន និងធានាសន្តិសុខរបស់ប្រជាជនរស់នៅតំបន់ភាគខាងជើង។ ការប្តេជ្ញារបស់មេដឹកនាំអ៊ីស្រាអែល ធ្វើឡើងក្រោយពេលក្រុមហេប៉ូឡា (Hezbollah) បានបាញ់មីស៊ីលជាច្រើនគ្រាប់។

ក្រុមហេប៉ូឡា ដែលមានវត្តមាននៅភាគខាងត្បូងលីបង់ បានបាញ់មីស៊ីលជាច្រើនគ្រាប់ ទៅក្នុងដីភាគខាងជើងអ៊ីស្រាអែល នៅថ្ងៃទី២៥ ខែសីហា ដើម្បីសងសឹកនឹងករណីស្លាប់របស់មេបញ្ជាការជាន់ខ្ពស់ម្នាក់នៅខែមុន។ អ៊ីស្រាអែល បានប្រកាសការស្លាប់របស់លោក Fuad Shukr ជាទង្វើរបស់ខ្លួន។ ក្រោយហេតុការណ៍នៅតំបន់ភាគខាងជើង លោក បេនចាមីន ណេតាន់យ៉ាហ៊ូ នាយករដ្ឋមន្រ្តីអ៊ីស្រាអែល បានប្រកាស ធ្វើគ្រប់យ៉ាងក្នុងការការពារសន្តិសុខ និងសុវត្ថិភាពប្រជាជនរស់នៅតំបន់នោះ។ «យើងប្តេជ្ញាធ្វើគ្រប់យ៉ាង ដើម្បីការពារប្រទេសរបស់យើង»។ លោក បេនចាមីន បានសង្កត់ធ្ងន់បែបនេះ នៅក្នុងកិច្ចប្រជុំគណៈរដ្ឋមន្រ្តីមួយនៅថ្ងៃទី២៥ ខែសីហា ដោយបន្តព្រមានសត្រូវ ដែលវាយប្រហារខ្លួន នឹងទទួលគ្រោះថ្នាក់ត្រលប់វិញ។ បើតាមមេដឹកនាំអ៊ីស្រាអែលរូបនេះ កម្លាំងយោធាខ្លួន បានបំផ្លាញមីស៊ីលជាច្រើនគ្រាប់ ដែលបាញ់ចេញពីភាគខាងត្បូងលីបង់។ លើសពីនេះ យោធាអ៊ីស្រាអែល បានបញ្ជូនយន្តហោះចម្បាំងទៅកម្ទេចប្រព័ន្ធមីស៊ីលនៅក្នុងតំបន់ភាគខាងត្បូងលីបង់ថែមទៀត ដោយសារទុកជាវិធានការទប់ស្កាត់ការវាយប្រហាររបស់ក្រុមហេប៉ូឡា។ មិនតែប៉ុណ្ណោះ អ៊ីស្រាអែល បានបំផ្លាញមីស៊ីល និងដ្រូនជាច្រើនគ្រឿង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2760.txt

សេចក្តីព្រាងរដ្ឋធម្មនុញ្ញថៃ បានក្លាយជាបញ្ហាចម្រូងចម្រាសសម្រាប់រដ្ឋាភិបាលយោធា ជាមួយនឹងអ្នក នយោបាយ ជាពិសេសគណបក្សនយោបាយធំៗរបស់ប្រទេស។ ជុំវិញបញ្ហានេះ នាយករដ្ឋមន្ត្រី ថៃលោកឧត្តមសេនីយ៍ប្រាយុទ្ធ ចាន់អូចា បានសម្តែងការខឹងសម្បារនឹងការរិះគន់បែបស្ថាបនារបស់ អតីតនាយករដ្ឋមន្ត្រីថៃលោកស្រីយីងឡាក់ និង លោកអាភីសីទ។

លោកនាយករដ្ឋមន្ត្រីប្រាយុទ្ធ ចាន់អូចា ប្រតិកម្មខ្លាំងទៅនឹងការរិះគន់របស់អ្នកនយោបាយលើការធ្វើ សេចក្តីព្រាងច្បាប់រដ្ឋធម្មនុញ្ញថ្មី ដែលធ្វើឡើងដោយរបបសឹកដែលបានបញ្ញត្តិអំណាចជាច្រើនផ្តល់ឲ្យ ទៅយោធា។ ប្រតិកម្មនេះ ធ្វើឡើងក្រោយលោកស្រីយីងឡាក់ និង លោកអាភីសីទ បានចាត់ទុក សេចក្តីព្រាងធម្មនុញ្ញថ្មីថាមិនផ្តល់សិទ្ធិដល់ប្រជាជនថៃ និង ទទួចឲ្យមានការកែប្រែឡើងវិញ។ ក្រោយរដ្ឋប្រហារថ្ងៃទី២២ ឧសភា ឆ្នា២០១៤ លោកឧត្តមសេនីយ៍ប្រាយុទ្ធ បានបង្កើតឲ្យមានគណៈ កម្មការមួយដើម្បីធ្វើការកែប្រែនិង បន្ថែមបទបញ្ញត្តិមួយចំនួន ដើម្បីដោះស្រាយនូវការជាប់គាំងវិបត្តិ នយោបាយ។ បច្ចុប្បន្នសេចក្តីព្រាងច្បាប់នេះ បានបញ្ចប់និង កំពុងរង់ចាំការអនុម័ត និង ស្រង់ការគាំទ្រ តាមរយៈការធ្វើប្រជាមតិ។ ផ្ទុយពីការរំពឹងទុកសេចក្តីព្រាងបញ្ចប់ បញ្ហាចម្រូងចម្រាសផ្ទុះឡើងសារជាថ្មីដោយតែបទបញ្ញត្តិនៅក្នុង សេចក្តីព្រាងច្បាប់នោះ។ ក្នុងនោះគណបក្សនយោបាយ ជាពិសេសតួអង្គនយោបាយសំខាន់ ដែល មានអតីតនាយករដ្ឋមន្ត្រីថៃពីររូប បានចេញមុខរិះគន់ខ្លាំង។ នោះគឺ លោកស្រីយីងឡាក់ និង អាភីសីទ បានចាត់ទុកសេចក្តីព្រាងច្បាប់ថ្មី មិនបានទុកលទ្ធភាពនិង ជម្រើសឲ្យប្រជាជនដើម្បីជ្រើសរើសមេដឹក នាំនោះទេ។ ប្រតិកម្មតបនឹងការលើកឡើងនេះ លោកប្រាយុទ្ធ បានអះអាងថាអ្នកនយោបាយដែលសំដៅលើអតីត នាយករដ្ឋមន្ត្រីថៃទាំងពីរ គ្មានសិទ្ធិក្នុងការតវ៉ាលើបញ្ហានេះទេ។ ក្នុងនោះ លោកក៏បានរម្លឹកពីបទចោទ ពីរករណីរបស់លោកអ្នកទាំងពីរដែលកំពុងតែស្ថិតក្រោមការចោទប្រកាន់របស់តុលាការ ដោយចំអក ថាអ្នកទាំងពីរហាក់ដូចជាគ្មានខ្លាចអ្វីសោះ។ លោកប្រាយុទ្ធ ក៏បានចំអកជុំវិញការលើកឡើងថា អ្នកនយោបាយទាំងពីរ នឹងមិនចូលរួមក្នុងការ បោះឆ្នោតប្រសិន បើសេចក្តីព្រាងច្បាប់ថ្មីត្រូវបានអនុម័ត។ យោងតាមសម្រង់សម្តីដែលបានចុះផ្សាយ របស់ Bangkok Post លោកប្រយុទ្ធអះអាងថា «អ្នកនយោបាយ មួយចំនួនបាននិយាយថា ពួកគេនឹងមិនចូលរួមក្នុងការបោះឆ្នោត បើសេចក្តីត្រូវបានអនុម័ត។ ត្រូវតែចងចាំថានូវអ្វីដែលខ្លួនបាននិយាយ ហើយយើងនឹងយកសម្តីរបស់ពួកគេដាក់ក្នុងកំណត់ត្រា«។ សូមរម្លឹកផងដែរថា បទបញ្ញាត្តិដែលបានធ្វើឲ្យមានភាពចម្រូងចម្រាសខ្លាំងនោះ គឺនាយករដ្ឋមន្ត្រីអាច ឡើងកាន់តំណែងដោយមិនចាំបាច់ឆ្លងកាត់ការបោះឆ្នោតប្រសិនប្រទេសជួបវិបត្តិ។ បន្ថែមពីនេះ បញ្ញត្តិនោះ ក៏បានផ្តល់លទ្ធភាពដល់យោធាដើម្បីគ្រប់គ្រងអំណាចទាំងអំណាចប្រតិបត្តិ និង អំណាច នីតិបញ្ញត្តិនៅពេលប្រទេសជាប់គាំងវិបត្តិនយោបាយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2761.txt

អតីតមេដឹកនាំក្រុមឧទ្ទាម Mauk Moruk ត្រូវបានសម្លាប់ដោយកងកម្លាំងរដ្ឋាភិបាលទីម័រខាងកើត ក្រោយពីមានការទង្គិចគ្នានៅក្នុងប្រតិបត្តិការសន្តិសុខនៅក្នុងតំបន់Fatulia។ ជុំវិញការស្លាប់នៃមេដឹកក្រុមឧទ្ទាមរូបនេះ បានធ្វើឲ្យប្រជាជនចាប់ផ្តើមមានការព្រួយបារម្ភចំពោះស្ថិរភាពរបស់ប្រទេស ដោយខ្លាចក្រែងមានការផ្ទុះឡើងពីក្រុមអ្នកគាំទ្ររបស់លោក ។

ម្សិលមិញនេះ កងកម្លាំងប៉ូលីស និង ទាហានទីម័រខាងកើត បានបើកកិច្ចប្រតិបតិការរួមមួយដើម្បីបោសសម្អាតក្រុមឧទ្ទាមនៅក្នុងតំបន់Fatulia។ លទ្ធផលនៃប្រតិបត្តិនេះ បានធ្វើឲ្យមានអ្នកសា្លប់៤នាក់ ក្នុងនោះរួមបញ្ចូលទាំងមេដឹកនាំក្រុមឧទ្ទាមដ៏សំខាន់មួយរូបផងដែរ។ ក្រោយពីប្រកាសឯករាជ្យពេញលេញនៅឆ្នាំ២០០២ ទីម័រខាងកើត ដែលរដ្ឋវ័យក្មេងមួយនៅក្នុងតំបន់ អាស៊ីអាគ្នេយ៍ បានប្រឈមនឹងបញ្ហាជាច្រើនដូចជាបញ្ហាសេដ្ឋកិច្ច សង្គម និង សន្តិសុខ។ ក្នុងនោះ បញ្ហាសន្តិសុខ គឺជាបញ្ហាដែលចម្រូងចម្រាស និង ពិបាកមួយដែលរដ្ឋាភិបាលទីម័រខាងកើតត្រូវ ដោះស្រាយ ដ្បិតក្រោយប្រកាសឯករាជ្យ មានក្រុមឧទ្ទាមជាច្រើន នៅតែបន្តប្រឆាំងជាមួយនឹងរដ្ឋាភិបាល។ ដើម្បីធានាដល់ស្ថិរភាពជាតិ រដ្ឋាភិបាលទីម័រខាងកើត បានបន្តបង្ក្រាបលើក្រុមទាហានឈ្លបដែល តែងតែគំរាមកំហែងដល់សន្តិសុខជាតិជាបន្តបន្ទាប់។ ចុងក្រោយនេះ កងកម្លាំងរដ្ឋាភិបាល បានបើកប្រតិបត្តិការបង្ក្រាបនៅក្នុងតំបន់Fatulia ហើយបានសម្លាប់អតីតមេដឹកនាំក្រុមឧទ្ទាមលោក Mauk Moruk ផងដែរ។ សូមរំលឹកផងដែរ លោក Mauk Moruk គឺជាមេដឹកនាំក្រុមឧទ្ទាមមួយរូបដែលបានតស៊ូទាមទារឯករាជ្យ និង ហើយក៏ជាមេដឹកនាំ ដែលតែងតែប្រឆាំងនឹងលោក Xanana Gusmao ដែលជាអតីតប្រធានាធិបតី និង ជាអតីតនាយករដ្ឋមន្ត្រីទីម័រខាងកើតរហូតមកផងដែរ។ ចុងក្រោយនេះ មេដឹកនាំរូបនេះ បានបង្ក បញ្ហាជាច្រើន ដែលពិតជាបានប៉ះពាល់ដល់សន្តិសុខ និង ស្ថិរភាពរបស់ជាតិ។ ជុំវិញបញ្ហានេះ រដ្ឋាភិបាលទីម័រខាងកើត បានចេញសេចក្តីថ្លែងការណ៍មួយដើម្បីឲ្យប្រជាជនរក្សាភាព ស្ងៀមស្ងាត់។ ក្នុងសេចក្តីថ្លែងការណ៍នោះ បានបញ្ជាក់ថា ប្រតិបត្តិការដែលបានធ្វើ គឺទាមទារឲ្យ មេដឹកនាំក្រុមឧទ្ទាមរូបនេះប្រគល់អាវុធនិង ព្រមចុះចាញ់រដ្ឋាភិបាលដោយសន្តិវិធី។ យ៉ាងណាក៏ដោយ លោក Mauk Moruk ព្រមជាមួយនឹងអ្នកគាំទ្ររបស់ខ្លួន មិនបានស្តាប់តាមការណែនាំរបស់កងកម្លាំង រដ្ឋាភិបាលនោះទេ។ ផ្ទុយទៅវិញ លោក Mauk Moruk បានចាប់ផ្តើមផ្ទុះអាវុធមុន ហើយកងកម្លាំង រដ្ឋាភិបាលគ្មានជម្រើសអ្វីក្រៅពីបាញ់តបទៅវិញនោះទេ។ សូមបញ្ជាក់ផងដែរថា បញ្ហាសន្តិសុខ មិនមែនគ្រាន់តែជាបញ្ហាផ្ទៃក្នុងរបស់ទីម័រខាងកើតនោះទេ ក៏ប៉ុន្តែបញ្ហានេះ ក៏បានប៉ះពាល់ដល់កិត្តិនាមរបស់ទីម័រខាងកើតនៅក្នុងតំបន់ និងអន្តរជាតិផងដែរ។ ជាក់ស្តែងបញ្ហានេះ បានធ្វើឲ្យមេដឹកនាំអាស៊ានមួយចំនួន បានសម្តែងការព្រួយបារម្ភ និង ច្រានចោល សំណើរបស់ទីម័រខាងកើត ក្នុងការស្នើសុំចូលជាសមាជិកអាស៊ានផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2762.txt

ជារឿងភ្ងាក់ផ្អើលខ្លាំងនៅពេលដែលប្រមុខរដ្ឋរុស្ស៊ីលោក វ្ល៉ាឌីមៀ ពូទីន ចេញមុខជិះនាវាមុជទឹកធុនមធ្យមទៅកាន់ទឹកដីឧបទ្វីប Crimea ។ ការជិះនាវាមុជទឹករបស់បុរសខ្លាំងរុស្ស៊ី ដើម្បីចុះទៅត្រួតពិនិត្យបំណែកឬកម្ទេចកម្ទីវត្ថុបុរាណដែលបន្សល់ទុកតាំងទសវត្សទី១០ពោលគឺតាំងពីចក្រភពByzantineដែលស្ថិតនៅបាតសមុទ្រខ្មៅ។ នេះបើយោងតាមទីភ្នាក់ងារព័ត៌មាន AFP។

លោក មុំ ពិទូរ្យ លម្អិតព័ត៌មាននេះ ក្នុងសម្លៀកបំពាក់ឯកសណ្ឋានពណ៌ត្នោតខ្ចីប្រមុខរដ្ឋរុស្ស៊ីលោក វ្ល៉ាឌីមៀ ពូទីន បានថ្លែងប្រាប់អ្នកសារព័ត៌មានថា លោកជិះនាវាមុជទឹកធុនតូចផលិតដោយក្រុមហ៊ុនហូឡង់ដើម្បីស្វែងរកបំណែកនាវាដែលនៅសេសសល់តាំងពីសម័យកាលចក្រភពរ៉ូម៉ាំង Byzantine នៅសតវត្សទី១០ ដែលនៅសេសសល់នៅក្រោមសមុទ្រខ្មៅក្បែរឧបទ្វីប Crimea ។ រូបភាពលោក ពូទីន ឡើងជិះនាវាមុជទឹកធុនតូចដោយមាននាវិកម្នាក់ និងមនុស្សមួយចំនួនអមជាមួយផងនោះត្រូវបានគេបញ្ចេញជាសាធារណកាលពីម្សិលមិញ។ អាចនិយាយថា វាជាសកម្មភាពមួយកម្រ ប៉ុន្តែវាជារឿងសាមញ្ញសម្រាប់ប្រធានាធិបតីរុស្ស៊ីរូបនេះ។ យោងតាមសម្តីលោក ពូទីន នាវាមុជទឹកដែលលោកជិះនោះបានមុជចុះទៅក្រោមសមុទ្រជម្រៅ ៨៣ ម៉ែត្រដើម្បីត្រួតពិនិត្យបំណែកកប៉ាល់ដែលនៅសេសសល់នៅក្រោមសមុទ្រ និងវត្ថុបុរាណមួយចំនួនផងដូចជាថូបុរាណនៅកំពង់ផែ Sevastopol ។ លោក ពូទីន បានគូសបញ្ជាក់ថា កប៉ាល់ដែលគេប្រទះក្រោមសមុទ្រនេះជាកប៉ាល់ដឹកទំនិញតាមឆកសមុទ្រ Balaclava ហើយវាស្ថិតនៅក្រោមការស៊ើបអង្កេតរបស់អ្នកជំនាញ។ បំណែកកប៉ាល់បែបនេះមិនសូវមានច្រើននៅភាគខាងជើងសមុទ្រខ្មៅឡើយ។ ដំណើរផ្សងព្រេងរបស់បុរសខ្លាំងរុស្ស៊ីមិនមែនជារឿងថ្មីឡើយ ព្រោះលោកធ្លាប់ឡើងជិះនាវាមុជទឹកចុះក្រោមបាតបឹងមានជម្រៅជ្រៅបំផុត Baikal ក្នុងជម្រៅ ១.៤គីឡូម៉ែត្រដែរកាលពីឆ្នាំ២០០៩ ។ ក្នុងឆ្នាំ ២០១៣ លោកក៏បានជិះនាវាមុជទឹកចុះទៅពិនិត្យនាវាចម្បាំងតាំងទីសតវត្សទី១៩ ដែលលិចកប់ក្រោមបាតសមុទ្របាល់ទិកផងដែរ។ លោក ពូទីន ក្លាយជាមេដឹកនាំតែម្នាក់គត់ដែលទាក់ទាញចំណាប់អារម្មណ៍ពិភពលោកទាំងមូលដោយសារតែលោកចូលចិត្តផ្សងព្រេងក្នុងស្ថានភាពគ្រោះថ្នាក់និងមេដឹកនាំឯទៀតមិនធ្លាប់ធ្វើ។ កាលពីប៉ុន្មានឆ្នាំមុនលោកធ្លាប់ឡើងជិះយន្តហោះធុនតូចសម្រាប់អ្នកទេសចរ ក្រោយមកជិះសត្វសេះខ្មៅ និងបាញ់សត្វខ្លាមួយក្បាលដើម្បីសង្គ្រោះមនុស្សខណៈលោកកំពុងស្ថិតក្នុងប្រតិបត្តិការសង្គ្រោះសត្វខ្លាស៊ីបេរីផង។ ក្រៅពីបង្ហាញភាពក្លាហាន លោក ពូទីន ក៏ជាម្ចាស់ខ្សែក្រវ៉ាត់ខ្មៅយូដូផងដែរ។ ប្រជាប្រិយភាពរបស់លោក ពូទីន កើនឡើងខ្ពស់ក្នុងសង្គមរុស្ស៊ីអស់រយៈពេលយូរអង្វែងមកហើយ ហើយលោកកាន់តែល្បីល្បាញខ្លាំងក្រោយសម្រេចជោគជ័យដណ្តើមយកឧបទ្វីប Crimea ពីអ៊ុយក្រែនមកវិញកាលពីដើមខែមិនាឆ្នាំមុននេះ។ ប្រជាជនរុស្ស៊ីសាទរគោលនយោបាយរបស់របបដឹកនាំរដ្ឋាភិបាលក្រេមឡាំងដែលអាចនាំ Crimea ត្រលប់មករុស្ស៊ីវិញ។ យ៉ាងណាក៏ដោយចុះ ដំណើររបស់លោក ពូទីន ចុះក្រោមសមុទ្រដើម្បីទៅមើលវត្ថុបុរាណក្បែរកំពង់ផែ Sevastopol នោះរងការរិះគន់ខ្លាំងពីសំណាក់រដ្ឋាភិបាលក្រុងគៀវ។ លោក Petro Poroshenko បានចេញមុខរិះគន់លោក ពូទីន ដែលហ៊ានទៅទស្សនកិច្ចនៅ Crimea ដោយលោកអះអាងថាទង្វើនេះធ្វើឲ្យជម្លោះភាគខាងកើតកាន់តែធ្ងន់ធ្ងរឡើងផង៕ ទស្សនាវីដេអូ លោក មុំ ពិទូរ្យ លម្អិតព័ត៌មាននេះ ទស្សនាវីដេអូ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2763.txt

ក្រុងវ៉ាស៊ីនតោនគ្រោងបញ្ជូនយន្តហោះចម្បាំងស៊េរី F-22 ទៅកាន់តំបន់អឺរ៉ុបនៅពេលឆាប់ៗខាងមុខនេះ។ ការបញ្ជូនយន្តហោះទំនើបបំផុតនេះទៅតំបន់អឺរ៉ុបដើម្បីបង្ហាញឆន្ទៈខ្ពស់ និងការប្តេជ្ញាចិត្តរបស់ក្រុងវ៉ាស៊ីនតោនក្នុងការការពារសម្ព័ន្ធមិត្តសមាជិកបក្សសម្ព័ន្ធយោធាណាតូដែលកំពុងបារម្ភពីសន្តិសុខក្រោយរុស្ស៊ីឈ្លានពានអ៊ុយក្រែន។ គេមិនអាចដឹងច្បាស់នៅឡើយទេថា អាមេរិកនឹងបញ្ជូនយន្តហោះប៉ុន្មានគ្រឿងទៅអឺរ៉ុប។

លោក មុំ ពិទូរ្យ លម្អិតព័ត៌មាននេះ រដ្ឋាភិបាលក្រុងវ៉ាស៊ីនតោនត្រៀមបញ្ជូនយន្តហោះចម្បាំង F-22 ជាច្រើនគ្រឿងទៅសំចតនៅតំបន់អឺរ៉ុបនៅពេលឆាប់ៗខាងមុខនេះ។ ផែនការនៃការបញ្ជូនសព្វាវុធទំនើបទៅអឺរ៉ុបនេះ ជាផ្នែកមួយនៅគោលនយោបាយអាមេរិកក្នុងការផ្តល់ការការពារ និងរក្សាសន្តិសុខ និងស្ថិរភាពនៅតំបន់អឺរ៉ុប ទប់ទល់ការគំរាមកំហែងរបស់ក្រុងម៉ូស្គូ។ សព្វាវុធធុនធ្ងន់ច្រើនប្រភេទរបស់អាមេរិកអាចឲ្យបណ្តារដ្ឋជាមិត្ត មានអារម្មណ៍កក់ក្តៅជាងមុន និងអាចរសាយការភ័យខ្លាចថារុស្ស៊ីនឹងឈ្លានពាននៅពេលខាងមុខផងដែរ។ លេខាធិការទទួលបន្ទុកកងទ័ពជើងអាកាសលោកស្រី Deborah Lee James បានប្រកាសកាលពីថ្ងៃចន្ទថា យន្តហោះចម្បាំងស៊េរីទំនើបនេះនឹងត្រូវបញ្ជូនទៅអឺរ៉ុបមែន ហើយយន្តហោះទាំងនេះនឹងបម្រើការងារក្នុងកងកម្លាំងប្រយុទ្ធនៅអឺរ៉ុប ដែលក្រុមនេះមានតួនាទីសំខាន់ក្នុងការឆ្លើយតបរាល់បញ្ហាប្រឈមខាងផ្នែកសន្តិសុខ។ ប៉ុន្តែកាលបិរច្ឆេទនៃការបញ្ជូនទៅនោះមិនត្រូវបានមន្ត្រីជាន់ខ្ពស់ក្រុងវ៉ាស៊ីនតោនបង្ហើបឲ្យដឹងឡើយ ប៉ុន្តែគេដឹងត្រឹមថាឆាប់ៗនេះប៉ុណ្ណោះ។ មន្ត្រីក្រុងវ៉ាស៊ីនតោននេះ ក៏បានឆ្លៀតរិះគន់សកម្មភាពរុស្ស៊ីនៅអ៊ុយក្រែនផងដែរ ដោយមន្ត្រីម្នាក់នេះអះអាងថា រហូតមកទល់បច្ចុប្បន្ន ការគំរាមកំហែងរបស់រុស្ស៊ីចំពោះបណ្តារដ្ឋនៅអឺរ៉ុបខាងកើតនៅតែមានខ្ពស់នៅឡើយ ដែលចាំបាច់ត្រូវការត្រៀមលក្ខណៈដើម្បីទប់ទល់បញ្ហានេះជាមុន។ នេះក៏ដោយសារ រយៈពេលជាងមួយឆ្នាំ ជម្លោះប្រដាប់អាវុធនៅអ៊ុយក្រែននៅតែបន្តអូសបន្លាយរកផ្លូវចប់មិនឃើញសោះ។ ទោះមានកិច្ចព្រមព្រៀង Minsk ហើយក៏ដោយ ភាគីជម្លោះនៅបន្តវាយប្រហារគ្នាទៅវិញទៅមក ហើយជនស៊ីវិលបន្តស្លាប់បាត់បង់ជីវិតជាច្រើនពាន់នានក់ផង។ ចំណែករុស្ស៊ីឯណោះវិញបន្តរងការចោទប្រកាន់ជាហូរហែរពីលោកខាងលិច ទោះបីប្រទេសនេះធ្លាប់ជួយជ្រោមជ្រែងឲ្យមានការចរចាបង្កើតកិច្ចព្រមព្រៀងសន្តិភាពនិងបទឈប់បាញ់ច្រើនលើកច្រើនសារក៏ដោយ។ ក្រៅពីមានចូលរួមក្នុងកងកម្លាំងប្រយុទ្ធ កងកម្លាំងទ័ពអាកាសដែលជាអ្នកបើកយន្តហោះចម្បាំងទាំងនេះ នឹងជួយបំពាក់បំប៉នសមត្ថភាពកងកម្លាំងសមាជិកណាតូនៅតំបន់អឺរ៉ុបផង ដើម្បីធានាថា ពួកគេមានសមត្ថភាពគ្រាប់គ្រាន់ក្នុងការដោះស្រាយបញ្ហាប្រឈមមានប្រសិទ្ធិភាព។ រហូតមកទល់ពេលនេះ បណ្តារដ្ឋជាច្រើននៅអឺរ៉ុប ជាពិសេសអឺរ៉ុបខាងកើត នៅតែព្រួយបារម្ភពីសន្តិសុខ និងអនាគតរបស់ខ្លួននៅពេលខាងមុខ ចាប់តាំងពីពេលដែលវិបត្តិនៅអ៊ុយក្រែនផ្ទុះឡើងនិងមានការអន្តរាគមន៍របស់រុស្ស៊ីនៅក្នុងជម្លោះផង។ កន្លងមកសហរដ្ឋអាមេរិកបានបញ្ជូនកងទ័ពទៅធ្វើសមយុទ្ធជាមួយបណ្តារដ្ឋអឺរ៉ុបខាងកើតឥតដាច់នៅមិនឆ្ងាយពីព្រំដែនរុស្ស៊ីឡើយ។ ហើយប្រឹក្សាសឹក រួមជាសព្វាវុធច្រើនសន្ធឹកសន្ធាប់របស់អាមេរិកក៏នៅបន្តមានវត្តមាននៅអឺរ៉ុបខាងកើតផងដែរ។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2764.txt

នៅថ្ងៃសុក្រម្សិលមិញ កងទ័ពបារាំងបានបើកប្រតិបត្តិការនៅកោះRéunion ស្វែងរកក្រែងមានបំណែកយន្តហោះបូអ៊ីងម៉ាឡេស៊ី ជាយថាហេតុនៅទីនោះ។ កោះបារាំងស្ថិតនៅចំងាយជាង៣ពាន់គីឡូម៉ែត្រពីកន្លែងដែលគេគិតថា យន្តហោះម៉ាឡេស៊ីអាចធ្លាក់ នៅមហាសមុទ្រឥណ្ឌា ជាមួយមនុស្ស២៣៩នាក់ កាលពីខែមិនា ឆ្នាំ២០១។ តាំងពីថ្ងៃចន្ទមក អាជ្ញាធរកោះMaurice នៅក្បែរកោះបារាំង ក៏បានបើកប្រតិបត្តិការរុករកផងដែរ។

ទោះជាមេឃមិនល្អ ធ្លាក់ភ្លៀងច្រើនក្តី ក៏ម្សិលមិញនេះ យន្តហោះយោធាបារាំង Casa ដែលមានសមត្ថភាពហោះស្វ័យត បានហោះចេញពីមូលដ្ឋានយោធាSainte-Marie ភាគខាងជើងកោះRéunion ដើម្បីធ្វើប្រតិបត្តិការរុករកនៅភាគខាងកើតកោះ ក្នុងតំបន់ទំហំ៥៣០០គីឡូម៉ែត្រការ៉េ។ ប្រតិបត្តិការរុករកបានផ្អាកនៅល្ងាចម្សិលមិញ នឹងត្រូវបន្តធ្វើនៅព្រឹកថ្ងៃអាទិត្យស្អែក។ រដ្ឋាភិបាលបារាំងបានបញ្ជាអោយមានប្រតិបត្តិការរកបំណែកយន្តហោះនេះ កាលពីថ្ងៃព្រហស្បតិ៍ ក្រោយក្រុមជំនាញជឿជាក់ស្ទើរតែ១០០ភាគរយថា បំណែកដែលគេរកឃើញ នៅកោះបារាំងអាចជាបំណែកស្លាបយន្តហោះបូអ៊ីងម៉ាឡេស៊ី។ ប្រតិបត្តិការរុករកនឹងដំណើរការមួយសប្តាហ៍។ បារាំងនឹងប្រើប្រាស់ឧទ្ធម្ភាគចក្រយោធាច្រើនគ្រឿង បូករួមនឹងកងកម្លាំងប៉ូលិសនៅខាងផ្នែកថ្មើរជើងផងដែរ ដើម្បីស្វែងរកបំណែកយន្តហោះ។ បារាំងចង់រកអោយឃើញប្រអប់ខ្មៅ ដែលជាគន្លឹះចំបងដើម្បីរកអោយឃើញមូលហេតុនៃគ្រោះថ្នាក់យន្តហោះជើងហោះហើរMH370។ បំណែកស្លាបយន្តហោះនិងកំទេចវ៉ាលីសដែលរកឃើញថ្មីៗនេះ ប្រហែលជាពិបាកជួយរកមូលហេតុនេះណាស់។ ប្រតិបត្តិការរុករកបំណែកយន្តហោះពីសំណាក់កងទ័ពបារាំង ក៏អាចជួយបន្ធូរចិត្តគ្រួសារជនរងគ្រោះបានខ្លះដែរ។ គ្រួសារជនរងគ្រោះគ្មានទំនុកចិត្តលើអាជ្ញាធរម៉ាឡេស៊ីទេ។ ពួកគេមិនយល់ថា ហេតុអ្វីបានជាគេបានតែបំណែកយន្តហោះតែមួយដូច្នេះ ខណៈយន្តហោះបាត់ខ្លួន១៦ខែមកហើយ? គ្រួសារអ្នកដំណើរចិនទាំង១៥៣នាក់ដែលបាត់ខ្លួន បានសុំអោយក្រុមហ៊ុនម៉ាឡេស៊ីចេញប្រាក់អោយពួកគេធ្វើដំណើរទៅកោះបារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2765.txt

សហរដ្ឋអាមេរិកនិងអាល្លឺម៉ង់ប្រកាសថាខ្លួនគ្រោងនឹងដកប្រព័ន្ធការពារដែនអាកាសពីប្រទេសតួកគី ក្រោយពេលដែលប្រតិបត្តិការការពារសម្ព័ន្ធមិត្តសម្រេចជោគជ័យហើយការគំរាមកំហែងភាគច្រើនបច្ចុប្បន្នមានតែពីក្រុមរដ្ឋឥស្លាមប៉ុណ្ណោះ។ អាមេរិកបញ្ជាក់ថា ខ្លួននឹងអាចបញ្ជូនអាវុធការពារដែនអាកាសត្រលប់វិញបានសិនស្ថានការណ៍ចាំបាច់ ហើយប្រទេសនេះប្តេជ្ញាការពារសម្ព័ន្ធមិត្តណាតូទាំងអស់ជាពិសេសតួកគី។

លោក មុំ ពិទូរ្យ លម្អិតព័ត៌មាននេះ បណ្តាប្រទេសសមាជិកបក្សសម្ព័ន្ធយោធាណាតូ មានសហរដ្ឋអាមេរិក និងអាល្លឺម៉ង់ផងនោះ បានប្រកាសថាខ្លួននឹងដកប្រព័ន្ធការពារដែនអាកាសចេញពីតួកគី នៅពេលខាងមុខ ក្រោយប្រតិបត្តិការរបស់ខ្លួនជិតដល់ថ្ងៃកំណត់ចុងក្រោយ។ តាមពិតទៅប្រព័ន្ធការពារដែនអាកាសរបស់ប្រទេសសមាជិកណាតូមានអាមេរិក និងអាល្លឺមង់ត្រូវបានពង្រាយទៅកាន់ប្រទេសតួកគីកាលពីឆ្នាំ ២០១២ ដើម្បីការពារតួកគីឲ្យផុតពីការវាយប្រហារដោយគ្រាប់រ៉ុហ្កែតនិងមីស៊ីលពីទឹកដីស៊ីរី។ មុនមានការពង្រាយប្រព័ន្ធការពារដែនអាកាសនេះ ប្រជាជនតួកគីជាច្រើននាក់បន្តស្លាប់ដោយសារការផ្លោងគ្រាប់ចេញពីតួកគីផងដែរ។ ប៉ុន្តែរយៈពេលប៉ុន្មានឆ្នាំមកនេះ ការវាយប្រហារផ្លោងចេញពីស៊ីរីមានភាពស្ងប់ស្ងាត់ ហើយការគំរាមកំហែងផ្នែកសន្តិសុខបច្ចុប្បន្នមានតែមកពីក្រុមរដ្ឋឥស្លាមប៉ុណ្ណោះ។ ម្សិលមិញអាមេរិកនិងតួកគីក៏បានចេញសេចក្តីថ្លែងការណ៍រួមគ្នាដោយបញ្ជាក់ពីកាលបរិច្ឆេទនៃការដកប្រព័ន្ធមីស៊ីលផងដែរ ពោលគឺនៅក្នុងខែតុលាខាងមុខ។ កាលបរិច្ឆេទខែតុលានោះក៏ស្របពេលដែលបេសកកម្មរបស់ណាតូក្នុងការការពារប្រទេសតួកគីឈានដល់ទីបញ្ចប់ដែរ។ ក្នុងសេចក្តីថ្លែងការណ៍រួមគ្នានេះក៏មានបញ្ជាក់ច្បាស់ដែរថា នៅពេលខាងមុខនេះ ប្រសិនបើចាំបាច់នោះ ប្រព័ន្ធការពារដែនអាកាសនេះនឹងត្រូវបញ្ជូនត្រលប់ទៅវិញ។ ចំណែកអាឡឺម៉ង់ក៏ត្រៀមដក ប្រព័ន្ធការពារមីស៊ីលពីរដើមចេញពីទឹកដីតួកគីផងដែរ នៅពេលខាងមុខ។ អាល្លឺម៉ង់បានបញ្ជាក់ដូចគ្នាថា ការគំរាមកំហែងពីសង្គ្រាមស៊ីវិលស៊ីរីបច្ចុប្បន្នថមថយហើយ ហើយការគំរាមកំហែងចម្បងបំផុតមានតែពីក្រុមរដ្ឋឥស្លាមដែលកំពុងធ្វើភ្លៀងផ្គរនៅនៅស៊ីរី និងអ៊ីរ៉ាក់ប៉ុណ្ណោះ។ ក្នុងពេលដែលមានការប្រកាសដកមីស៊ីលការពារដែនអាកាសពីតួកគី សហរដ្ឋអាមេរិកនិងអាល្លឹម៉ង់ បានប្រកាសជាមុនថា សកម្មភាពនេះមិនមែនបញ្ជាក់ថា មេដឹកនាំរដ្ឋណាតូមិនខ្វល់ពីសន្តិសុខសម្ព័ន្ធមិត្តខ្លួនឡើយ ប៉ុន្តែវាជាការជំរុញដល់ការធ្វើទំនើបកម្មកងទ័ពប៉ុណ្ណោះ។ ការសម្រេចចិត្តដកប្រព័ន្ធការពារដែនអាកាសនេះកើតឡើងប្រហែលមួយខែប៉ុណ្ណោះ ក្រោយរដ្ឋាភិបាលអង់ការ៉ា ព្រមបើកទ្វារឲ្យអាមេរិកប្រើប្រាស់មូលដ្ឋានយោធានិងទឹកដីខ្លួនដើម្បីបើកការវាយប្រហារក្រុមរដ្ឋឥស្លាមនៅស៊ីរី ហើយតួកគីក៏សម្រេចចូលរួមជាមួយក្រុមសម្ព័ន្ធអន្តរជាតិផងដែរ ដើម្បីតាមប្រមាញ់ក្រុមរដ្ឋឥស្លាម។ សូមបញ្ជាក់ថា ប្រព័ន្ធការពារដែនអាកាសភាគច្រើនត្រូវបានគេប្រើប្រាស់ដើម្បីការពារដែនអាកាសដោយចាប់សញ្ញា និងបំផ្លាញចោលរាល់គ្រាប់មីស៊ីលយ៉ាងមានប្រសិទ្ធភាព។ តាមពិតទៅសមាជិកបក្សសម្ព័ន្ធណាតូបានពង្រាយប្រព័ន្ធការពារមីស៊ីលនេះចំនួនបីលើកមកហើយ ហើយលើកទី១ កាលពីឆ្នាំ ១៩៩១ ក្នុងពេលមានសង្គ្រាមឈូងសមុទ្រ និងលើកទី២កាលពីឆ្នាំ ២០០៣ នៅពេលដែលមានសង្គ្រាមនៅអ៊ីរ៉ាក់៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2766.txt

ធនាគារប្រជាជនចិនបានសម្រេចបន្ថយតម្លៃរូបីយវត្ថុខ្លួន យន់ (Yaun) បន្តបន្ទាប់គ្នារយៈពេលប៉ុន្មានថ្ងៃនេះ ដោយតម្លៃរូបវត្ថុចិនធ្លាក់ចុះដល់កម្រិតមួយដែលមានធ្លាប់មានពីមុនក្នុងរយៈពេល២ទសវត្សនេះ។ បើតាមអ្នកជំនាញតម្លៃលុយយន់ធ្លាក់ចុះ ២ភាគរយប្រឆាំងលុយដុល្លារអាមេរិក គិតត្រឹមដើមសប្តាហ៍នេះ។ ការទម្លាក់តម្លៃលុយយន់នេះកើតមានឡើងស្របពេលដែល សេដ្ឋកិច្ចចិនមានកំណើនយឺតយ៉ាវខ្លាំង និងមានបញ្ហាប្រែប្រួលទីផ្សារភាគហ៊ុនក្នុងស្រុក។

លោក មុំ ពិទូរ្យ លម្អិតព័ត៌មាននេះ តម្លៃរូបីយវត្ថុចិន «យន់» បន្តធ្លាក់ចុះយ៉ាងរហ័សក្នុងរយៈពេលប៉ុន្មានថ្ងៃជាប់គ្នានេះ។ ធនាគារកណ្តាលចិនបន្តទម្លាក់តម្លៃរូបីយវត្ថុរហូតដល់ជិត ២ ភាគរយដើម្បីប្រឆាំងរូបីយវត្ថុដុល្លារអាមេរិក។ តាមការសង្កេតឃើញជាក់ស្តែងការធ្លាក់ថ្លៃនៃលុយយន់ជិត២ភាគរយនេះ ជាកម្រិតមួយធំបំផុតមិនធ្លាប់មានក្នុងរយៈពេល២ទសវត្សចុងក្រោយនេះ។ ការឈានទៅបន្តទម្លាក់តម្លៃលុយយ៉ាងរហ័សបន្តបន្ទាប់គ្នានេះ កើតឡើងខណៈពេលដែលសេដ្ឋកិច្ចចិនមានកំណើនយឺតយ៉ាវបំផុត ហើយនិងមានការកើនឡើងនៃការប្រែប្រួលទីផ្សារភាគហ៊ុនក្នុងប្រទេស។ ជុំវិញការទម្លាក់តម្លៃរូបីយវត្ថុនេះ ក្រុងវ៉ាស៊ីនតោនបានបន្តចោទប្រកាន់រដ្ឋាភិបាលចិនថា ព្យាយាមលេងល្បិចបន្ថយតម្លៃលុយរបស់ខ្លួនឲ្យស្ថិតក្នុងកម្រិតទាមមួយដើម្បីធ្វើយ៉ាងណាទាក់ទាញអតិថិជនបរទេស និងបង្កើនការនាំចេញផលិតផលទៅក្រៅប្រទេស។ យន្តការនេះជួយជំរុញឲ្យកំណើនសេដ្ឋកិច្ចចិនរក្សាបានកម្រិតមួយខ្ពស់។ ប៉ុន្តែកំណើនសេដ្ឋកិច្ចចិនឆ្នាំនេះយឺតយ៉ាវខ្លាំង ហើយនឹងស្ថិតនៅក្នុងកម្រិតមួយទាបបំផុតមិនធ្លាប់មានក្នុងរយៈពេល២៥ឆ្នាំកន្លងមក ថ្វីបើចិនអាចសម្រេចបានកំណើនសេដ្ឋកិច្ច៧ភាគរយ តាមការគ្រោងទុកក៏ដោយ។ ប្រភពក្នុងជួររដ្ឋាភិបាលចិនបានឲ្យដឹងថា ទោះជាយ៉ាងណាក៏ដោយ ការទម្លាក់តម្លៃរូបីយវត្ថុនេះ មិនធ្វើឲធ្លាក់ទាបរហូតដល់លែងគ្រប់គ្រងបានឡើយ។ ប៉ុន្តែនៅពេលបច្ចុប្បន្នមន្ត្រីជាន់ខ្ពស់ក្នុងរដ្ឋាភិបាលក្រុងប៉េកាំងដែលជាប់ពាក់ព័ន្ធ បានព្យាយាមជំរុញឲ្យមានការរក្សាទុកតម្លៃរូបីយវត្ថុក្នុងតម្លៃទាបដូចពេលបច្ចុប្បន្ន ហើយស្នើឲ្យបន្ថយតម្លៃរូបីយវត្ថុរហូតជិតដល់១០ភាគរយជារួម។ ក្រសួងពាណិជ្ជកម្មចិន កាលពីថ្ងៃពុធម្សិលមិញបានទទួលស្គាល់ថា ការទម្លាក់តម្លៃលុយយន់ពិតជាមានឥទ្ធិពលលើការនាំចេញនៃផលិតផលក្នុងស្រុករបស់ចិនមែន។ ក្រុមហ៊ុនផលិតដែកថែបរបស់ចិនបានចាប់ផ្តើមកាត់បន្ថយតម្លៃផលិតផលនាំចេញរបស់ខ្លួនរួចរាល់ហើយដើម្បីឆ្លើយតបនឹងតម្លៃលុយយន់ដែលធ្លាក់ទាបនេះ។ ពាក់ព័ន្ធករណីនេះ ប្រសិនបើមានប្រទេសផ្សេងទៀតព្យាយាមទម្លាក់តម្លៃរូបីយវត្ថុខ្លួន ដើម្បីឆ្លើយតបគោលនយោបាយរបស់ធនាគារកណ្តាលចិនដែរនោះ វានឹងក្លាយជាការប្រកួតប្រជែងគ្នាមួយ ឬអាចហៅបានម្យ៉ាងទៀតថាជា «សង្គ្រាមរូបីយវត្ថុ»ជាក់ជាមិនខាន។ យោងតាមអ្នកនាំពាក្យធនាគារកណ្តាលចិនការទម្លាក់តម្លៃរូបីយវត្ថុពេលនេះមិនមែនជាការធ្វើសង្គ្រាមហិរញ្ញវត្ថុប្រកួតប្រជែងជាមួយរដ្ឋណាមួយឡើយ ប៉ុន្តែក្រុងប៉េកាំងកំពុងតែព្យាយាមធ្វើយ៉ាងណាឆ្លើយតបការប្រែប្រួលនៃទីផ្សារហិរញ្ញវត្ថុសកលតែប៉ុណ្ណោះ។ គេមិនអាចទាយដឹង មុនទេថា ប្រទេសណាមួយនឹងចាប់ផ្តើមទម្លាក់តម្លៃរូបីយវត្ថុខ្លួនដើម្បីឆ្លើយតបគោលនយោបាយរបស់ក្រុងប៉េកាំងឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2767.txt

មន្ត្រីស៊ើបអង្កេតសិទ្ធិមនុស្សអង្គការសហប្រជាជាតិ Yanghee Lee បានឲ្យដឹងកាលពីថ្ងៃសុក្រថា រដ្ឋាភិបាលមីយ៉ាន់ម៉ាបានបដិសេធការធ្វើដំណើររបស់ខ្លួនទៅកាន់រដ្ឋដែលជាលំនៅប្រជាជនភាគតិចឥស្លាមរ៉ូហ៊ីងយ៉ា។ មន្ត្រីសន្តិសុខព្យាយាមតាមដាន និងផ្តិតយករូបភាពរាល់ប្រជាជនដែលជួបនិងជជែកជាមួយអ្នកជំនាញសិទ្ធិមនុស្សរូបនេះផងដែរ។ អាជ្ញាធរមីយ៉ាន់ម៉ាហាក់កំពុងព្យាយាមបិទបាំងនិងរារាំងរាល់អ្នកជំនាញដែលចង់តាមដានស្ថានភាពជាក់ស្តែងនៃជីវិតរស់នៅរបស់ប្រជាជនឥស្លាម។

អាជ្ញាធរវៀតណាមបានធ្វើឲ្យរលោកស្រី Yanghee Lee បេសកជនពិសេសរបស់អង្គការសហប្រជាជាតិទទួលបន្ទុកកិច្ចការសិទ្ធិមនុស្សនៅមីយ៉ាន់ម៉ាខឹងសម្បារជាខ្លាំង ដោយបដិសេធសំណើសុំទៅទស្សនកិច្ចនៅរដ្ឋរ៉ាក់ឃិនដែលជាលំនៅជនជាតិរ៉ូហ៊ីងយ៉ា។ មន្ត្រីស៊ើបអង្កេតសិទ្ធិមនុស្សខាងលើបានឲ្យដឹងដូច្នេះ នៅថ្ងៃសុក្រម្សិលមិញភ្លាមៗក្រោយត្រូវគេហាមឃាត់។ បើតាមការឲ្យដឹងរបស់លោកស្រី ដំណើរទៅកាន់ខេត្តរ៉ាក់ឃិន គឺដើម្បីត្រួតពិនិត្យមើលស្ថានភាពប្រជាជនដែលរស់នៅក្នុង រដ្ឋដែលសម្បូរបញ្ហារំលោភសិទ្ធិមនុស្សកើតឡើងនេះ ជាពិសេសជនជាតិភាគតិចឥស្លាមរ៉ូហ៊ីងយ៉ាតែម្តង។ លោកស្រីបានបន្ថែមថា កន្លងមក ក្រៅពីហាមឃាត់លោកស្រី មន្ត្រីសន្តិសុខមីយ៉ាន់ម៉ា ក៏ព្យាយាមផ្តិតយករូបភាពរាល់មនុស្សដែលបានជជែកនិងជួបលោកស្រីក្នុងដំណើររបស់លោកស្រីទៅតំបន់ខាងលើកាលពីលើកមុនផងដែរ។ នេះមានន័យថា សកម្មភាពរបស់លោកស្រីត្រូវអាជ្ញាធរតាមដានរហូត ជាពិសេស ប្រជាជនដែលបានជជួបជាមួយលោកស្រីសុទ្ធតែស្ថិតក្រោមការតាមដានរបស់ក្រុមសន្តិសុខមីយ៉ាន់ម៉ាទាំងអស់។ មិនមែនជារឿងគួរឲ្យភ្ងាក់ផ្អើលឡើយ ព្រោះរដ្ឋរ៉ាក់ឃិនជាលំនៅរបស់ប្រជាជនឥស្លាមដែលរងទុក្ខបុកម្នេញពីសំណាក់អាជ្ញាធរនិងប្រជាជនមីយ៉ាន់ម៉ា។ ប្រជាជនរ៉ូហ៊ីងយ៉ាប្រហែល១.១លាននាក់រស់នៅក្នុងរដ្ឋរ៉ាក់ឃិននេះ ហើយប្រជាជនទាំងនេះបន្តរត់ភៀសខ្លួនទៅកាន់ប្រទេសដទៃផ្សេងទៀតក្នុងគោលបំណងគេចពីគ្រោះថ្នាក់និងការធ្វើទុក្ខបុកម្នេញនេះដែរ។ លោកស្រី Lee បានឲ្យដឹងបន្ថែមដែរថាលោកស្រីយល់ថា មីយ៉ាន់ម៉ា កំពុងតែព្យាយាមដោះស្រាយបញ្ហាគ្រោះទឹកជំនន់ដែលសម្លាប់មនុស្សអស់ប្រហែលជាង៨០នាក់ ប៉ុន្តែលោកស្រីមិនពេញចិត្តចំពោះទង្វើទទឹងទិសរបស់រដ្ឋាភិបាលដែលហាមឃាត់ការធ្វើដំណើររបស់លោកស្រីទៅកាន់ខេត្តរ៉ាក់ឃិនគ្មានជូនដំណឹងបន្តិចសោះ។ លោកស្រីសង្កត់ធ្ងន់ថា នេះជាបញ្ហា ព្រោះមីយ៉ាន់ម៉ាមិនបានព្យាយាមលើកកម្ពស់គោរពសិទ្ធិមនុស្សឡើយ ហើយព្យាយាមបិទបាំងការរំលោភសិទិ្ធមនុស្សធ្ងន់ធ្ងរទៀត។ ប្រជាជនរ៉ូហ៊ីងយ៉ាគ្មានសញ្ជាតិ ហើយត្រូវគេរឹតត្បិតសិទ្ធិសេរីភាពស្ទើរគ្រប់យ៉ាង រួមទាំងសិទ្ធិបោះឆ្នោត សិទ្ធិដើរហើរ ជាដើម។ ពួកគេរស់នៅទាំងភ័យខ្លាច និងរងទុក្ខវេទនាបំផុត ព្រោះប្រឈមការរើសអើងខ្លាំង។ តាមស្ថានភាពជាក់ស្តែង លោកស្រីបេសកជនសិទ្ធិមនុស្សខាងលើបានក្លាយជាមនុស្សដែលមិនគួរទទួលស្វាគមន៍សម្រាប់សង្ឃមីយ៉ាន់ម៉ាដែលដឹកនាំដោយ Ashin Wirathu ។ សង្ឃអង្គនេះតែបរិហាលោកស្រី Lee យ៉ាងខ្លាំងក្នុងយុទ្ធនាការមួយកាលពីខែមករាកន្លងទៅ។ ក្រុមសង្ឃទាំងនេះបានបង្កចលនាប្រឆាំងក្រុមប្រជាជនឥស្លាមរ៉ូហ៊ីងយ៉ា ហើយថែមទាំងបញ្ឆេះកំហឹង ជំរុញឲ្យមានការកាប់សម្លាប់ ឬប្រើហិង្សាប្រឆាំងក្រុមជនជាតិភាគតិចនោះផងដែរ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2768.txt

រដ្ឋប្រហារផ្ទៃក្នុងមេបក្សកាន់អំណាចមីយ៉ាន់ម៉ា បានក្លាយជាប្រធានបទចម្រូងចម្រាសមួយសម្រាប់ នយោបាយមីយ៉ាន់ម៉ា ដ្បិតសកម្មភាពនេះគឺជាការគំរាមកំហែងដល់ដំណើរលទ្ធិប្រជាធិយ្យមីយ៉ាន់ម៉ា។ ខណៈមានការចោទប្រកាន់ច្រើនទៅលើលោកប្រធានាធិបតីថេន សេន ជុំវិញបញ្ហានៃការទម្លាក់លោក ស្វេ ម៉ាន់ ជាប្រធានបក្សកាន់អំណាច លោកស្រីអង់ សានស៊ូជី បានអះអាងខ្លួនជាសម្ពន្ធ័មិត្ត របស់លោកស្វេម៉ាន់។ នេះ បង្ហាញយ៉ាងច្បាស់ថាការលួចបង្កើតទំនាក់ទំនងរបស់មេបក្សកាន់អំណាច ជាមួយមេបក្សប្រឆាំង គឺជាហេតុផលតែមួយគត់ដែលធ្វើឲ្យលោកបាត់បង់តំណែងក្នុងបក្ស។

ម្ចាស់ពានរង្វាន់ណូបែល លោកស្រីអង់ សានស៊ូជី បានអះអាងថាគណបក្សប្រឆាំងរបស់លោកស្រី ពិតជាមានសម្ពន្ធ័មិត្តជាមួយមេបក្សកាន់អំណាច ដែលទើបតែត្រូវបានគេដកមុខតំណែងចេញពីបក្ស។ ការលើកឡើងនេះ ធ្វើឡើងដើម្បីបញ្ចប់ភាពសង្ស័យចំពោះទំនាក់ទំនងលោកស្រីជាមួយនឹងអតីតមេបក្សកាន់អំណាចលោកស្វេ ម៉ាន់(Shwe Mann)។ កាលពីសបា្តហ៍មុននេះ លោកស្វេ ម៉ាន់ ដែលជាប្រធានគណបក្សសហភាពសាមគ្គី និងការអភិវឌ្ឍ និង ជាប្រធានសភា ត្រូវបានដកចេញមុខតំណែងជាប្រធានបក្សកាន់អំណាចក្រោមការដឹកនាំដោយលោក ប្រធានាធិបតី ថេន សេន ដែលជាសមាជិកក្នុងបក្សជាមួយគ្នា។ ការទម្លាក់ចេញពីតំណែងនេះ ធ្វើឡើងក្រោមរូបភាពមួយដោយប្រើប្រាស់កងកម្លាំងចម្រុះឡោមពទ្ធ័ទីស្នាក់កណ្តាលរបស់គណបក្ស។ ជុំវិញបញ្ហានេះដែរ ត្រូវបានមតិសាធារណៈ រិះគន់ និង ចាត់ទុកថាជាការបែកបាក់គ្នានៃបញ្ហាផ្ទៃក្នុង រវាងសមាជិកបក្សកាន់អំណាច។ ជាពិសេសនោះ គឺជាការប្រកួតប្រជែងគ្នារវាងលោកថេន សេន និង ស្វេម៉ាន់ក្នុងការឈោងយកតំណែងបេក្ខភាពប្រធានាធិបតី ខណៈការបោះឆ្នោតកាន់តែខិតជិតមកដល់ ។ ហើយ ចុងក្រោយលោក ថេន សេន ដែលមានអំណាចកងទ័ពត្រូវតែទម្លាក់លោក ស្វេ ម៉ាន់ ដើម្បី អាចមានលទ្ធភាពក្នុងការចាប់យកឱកាសប្រធានាធិបតីក្នុងអាណត្តិទី២របស់លោក។ យ៉ាងណាក៏ដោយ បញ្ហាចោទ និង មន្ទិលសង្ស័យ អាចនឹងត្រូវបានបញ្ចប់ទាក់ទងនឹងការប្រជែងគ្នា ក្រោយពីមេបក្សប្រឆាំងដ៏មានឥទ្ធិពលលោកស្រីអង់សាន ស៊ូជី បានប្រកាសថាគណបក្សលោកស្រី ពិតជាមានចំណងមិត្តភាពជាមួយនឹងមេបក្សកាន់អំណាច។ ដោយឡែក លោកស្រីមិនបានបញ្ជាក់ លម្អិតជុំវិញទំនាក់ទំនងរវាងគណបក្សប្រឆាំងជាមួយនឹងមេបក្សកាន់អំណាចនោះទេ។ ហើយបញ្ហានេះដែរ បានធ្វើឲ្យអ្នកវិភាគបានយល់ឃើញពីចេតនាយ៉ាងច្បាស់របស់លោកប្រធានាធិបតី ថេនសេន ក្នុងការទម្លាក់លោកស្វេម៉ាន់ចេញពីតំណែងបក្សកាន់អំណាច។ នោះ គឺការភ័យខ្លាចដ៏ធំ បំផុតរបស់លោកថេន សេន គឺលទ្ធភាពនៃការឡើងកាន់អំណាចរបស់លោកស្រី ស៊ូជី ជាជាងលោក ស្វេម៉ាន់ ដ្បិតលោកស្វេ ម៉ាន់ ប្រឆាំងនឹងការដឹកនាំដោយយោធា។ ជាពិសេសនោះ គឺលោកស្វេម៉ាន់ អាចនឹងគាំទ្រលោកស្រីស៊ូជី ដើម្បីកែប្រែរដ្ឋធម្មនុញ្ញនៅពេលខាងមុខផងដែរ។ សូមរម្លឹកផងដែរ នៅខែវិច្ឆិកាខាងមុខនេះ មីយ៉ាន់ម៉ា នឹងមានការបោះឆ្នោតសមាជិកសភា និង ជ្រើសរើសប្រធានាធិបតីនៅឆ្នាំបន្ទាប់។ យ៉ាងណាមិញ លោកស្រីអង់សាន ស៊ូជី នៅតែមិនមាន លទ្ធភាពដើម្បីឈរឈ្មោះជាប្រធានាធិបតី ដ្បិតមានការហាមឃាត់ពីរដ្ឋធម្មនុញ្ញ។ ដូច្នេះ ការចងសម្ពន្ធ័មិត្តជាមួយលោកស្វេម៉ាន់ គឺជាជំហានមួយដែលអាចឲ្យលោកស្រីអាចឈានទៅដល់គោលដៅចុងក្រោយរបស់លោកស្រី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2769.txt

ប្រធានាធិបតីឥណ្ឌូនេស៊ីចូកូ វីដូដូ (Joko Widodo) ត្រៀមអនុវត្តគម្រោងរុះរើគណរដ្ឋមន្ត្រីដោយផ្លាស់ប្តូររដ្ឋមន្ត្រីក្រសួងសេដ្ឋកិច្ច និងរដ្ឋមន្ត្រីក្រសួងពាណិជ្ជកម្មនៅថ្ងៃពុធនេះ។ ប្រភពផ្ទៃក្នុងបញ្ជាក់ថា ការផ្លាស់ប្តូរនេះនឹងត្រូវប្រកាសជាសាធារណៈនៅថ្ងៃនេះ ប៉ុន្តែមន្ត្រីរដ្ឋាភិបាលមិនផ្តល់ព័ត៌មានលម្អិតឡើយ។ លោក ចូកូ វីដូដូ ផ្លាស់ប្ដូរសមាជិករដ្ឋាភិបាលក្នុងរយៈពេលមិនដល់មួយឆ្នាំផងក្រោយឡើងកាន់តំណែង ប៉ុន្តែនេះដោយសាររដ្ឋាភិបាលមិនអាចដោះស្រាយកំណើនសេដ្ឋកិច្ចយឺតយ៉ាវបាន។

ប្រធានាធិបតីឥណ្ឌូនេស៊ីលោក ចូកូ វីដូដូ នឹងផ្លាស់ប្តូរសមាសភាពសមាជិកគណរដ្ឋមន្ត្រីរបស់លោក ដោយក្នុងចំណោមនោះមានរដ្ឋមន្ត្រីក្រសួងសេដ្ឋកិច្ច និងក្រសួងពាណិជ្ជកម្មផង។ ការិយាល័យប្រធានាធិបតីបដិសេធផ្តល់ព័ត៌មានលម្អិតជុំវិញការផ្លាស់ប្តូរមន្ត្រីរដ្ឋាភិបាលជាន់ខ្ពស់នេះ ប៉ុន្តែប្រភពផ្ទៃក្នុងនិងក្រុមប្រព័ន្ធផ្សព្វផ្សាយឥណ្ឌូនេស៊ីបញ្ជាក់ថាការផ្លាស់ប្តូរនឹងត្រូវប្រកាសនៅថ្ងៃនេះ។ លោក ចូកូ វីដូដូ សម្រេចចិត្តដូរសមាជិករដ្ឋាភិបាលក្នុងរយៈពេលមិនដល់មួយឆ្នាំផងក្រោយឡើងកាន់តំណែង។ នេះក៏ដោយសារតែលោក ចូកូ វីដូដូ ប្រឈមសម្ពាធធំពីសំណាក់សមាជិកបក្សលោក និងបណ្តាប្រជាជនឥណ្ឌូនេស៊ីព្រោះតែបញ្ហាសេដ្ឋកិច្ចមិនងើបសោះនោះ។ ផលិតផលក្នុងស្រុកសរុបរបស់ឥណ្ឌូនេស៊ីកើនឡើង ៤.៦៧ក្នុងឆមាសទីមួយនៃឆ្នាំ ២០១៥ ដែលកម្រិតនេះទាបបំផុតក្នុងបើប្រៀបធៀបកម្រិតមុនក្នុងរយៈពេល៦ឆ្នាំកន្លងមកនេះ។ ការសម្រេចរុះរើសគណរដ្ឋមន្ត្រីជាក្តីសង្ឃឹមរបស់រដ្ឋាភិបាលក្រុងហ្សាកាតា ដែលការរុះរើនេះនឹងអាចនឹងជួយឲ្យសេដ្ឋកិច្ចនេះប្រសើរឡើងនៅពេលខាងមុខ។ ហើយការប្តូររដ្ឋមន្ត្រីក្រសួងពាណិជ្ជកម្ម និងក្រសួងសេដ្ឋកិច្ច ជាដំណោះស្រាយមួយដែលលោក វីដូដូប្រើប្រាស់ដើម្បីសម្រេចឲ្យបាននូវការប្តេជ្ញារបស់លោកកន្លងមកក្នុងការទាក់ទាញវិនិយោគិនបរទេសក្រោយឡើងកាន់តំណែង។ ប្រភពស្និទ្ធរដ្ឋាភិបាលក្រុងហ្សាកាតាបានបញ្ជាក់ថា អ្នកនយោបាយដែលនឹងមកជំនួសតំណែងនិងត្រូវកាន់កាប់ការងារក្នុងក្រុមក្បាលម៉ាស៊ីនសេដ្ឋកិច្ចរបស់ប្រធានាធិបតីនោះចាំបាច់ត្រូវមានបទពិសោធន៍ជ្រៅជ្រះ មានចំណេះដឹងទូលំទូលាយទាំងជាតិនិងអន្តរជាតិ និងមានចំណេះដឹងផ្នែកភាសាប្រសើរផងដែរ។ យោងតាមរបាយការណ៍ព័ត៌មាន អតីតទេសាភិបាលធនាគារជាតិ Darmin Nasution នឹងមកជំនួសតំណែងរដ្ឋមន្ត្រីសេដ្ឋកិច្ចបច្ចុប្បន្ន Sofyan Djalil ហើយប្រធានក្រុមហ៊ុនវិនិយោគដ៏ល្បីល្បាញលោក Tom Lembong នឹងមកកាន់តំណែងរដ្ឋមន្ត្រីពាណិជ្ជកម្មបច្ចុប្បន្ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_277.txt

មហាក្សត្រថៃនៅថ្ងៃទី៤ ខែកញ្ញា បានអនុម័តគណៈរដ្ឋមន្ត្រីដែលស្នើឡើងដោយនាយករដ្ឋមន្ត្រីថ្មី ផែថងថាន ស៊ីណាវ៉ាត់។ សមាជិកគណៈរដ្ឋមន្រ្តីថ្មីថៃមាន ៣៦រូប ក្នុងនោះបក្សភឿថៃមាន ១៧រូប និងបក្សផ្សេងៗទៀតមានចំនួន ១៩រូប។

បញ្ជីសមាសភាពគណរដ្ឋមន្រ្តីថៃ មាននាយករដ្ឋមន្ត្រី ផែថងថាន ឧបនាយករដ្ឋមន្រ្តី៦រូប មានសមាជិកចំនួន ២៩រូបផ្សេងទៀត។ ក្នុងចំណោមឧបនាយករដ្ឋមន្រ្តីទាំង ៦រូប មាន៤រូបមកពីបក្សភឿថៃ, ១រូបមកពីបក្សភូមិចៃថៃ និង១រូបទៀតមកពីបក្សរួបរួមជាតិ។ ឧបនាយករដ្ឋមន្ត្រី៦រូប មានដូចជាលោក Phumtham Wechayachai ជារដ្ឋមន្ត្រីក្រសួងការពារជាតិ, លោក Suriya Juangroongruangkit រដ្ឋមន្ត្រីក្រសួងដឹកជញ្ជូន, លោក Anutin Charnvirakul រដ្ឋមន្ត្រីក្រសួងមហាផ្ទៃ, លោក Pirapan Salirathavibhaga រដ្ឋមន្ត្រីក្រសួងថាមពល, លោក Pichai Chunhavajira រដ្ឋមន្ត្រីក្រសួងហិរញ្ញវត្ថុ និងលោក Prasert Jantararauangtong រដ្ឋមន្ត្រីក្រសួងសេដ្ឋកិច្ច និងសង្គមឌីជីថល។ នៅក្នុងគណៈរដ្ឋមន្ត្រីថ្មី បក្សភឿថៃដែលកំពុងកាន់អំណាចមានសមាជិក ១៧រូប (រួមទាំងរដ្ឋមន្ត្រី និងអនុរដ្ឋមន្ត្រី) ចំណែកកៅអីដែលនៅសល់ចំនួន១៩ ត្រូវបានបែងចែកក្នុងចំណោមដៃគូចម្រុះ រួមមានបក្សភូមិចៃថៃ ៨រូប ,បក្សថៃរួបរួមជាតិ៤រូប។ ទន្ទឹមនេះ បក្ស Chart Thai Pattana ១រូប និងបក្ស Prachachat ១រូប។ ដូចការរំពឹងទុក ក្រុមបក្ស Palang Pracharath ដែលដឹកនាំដោយលោក Prawit Wongsuwon មិនមានតំណែងក្នុងជួរគណៈរដ្ឋមន្រ្តីថ្មីឡើយ ដោយបក្សភឿថៃសម្រេចចិត្តផ្ដល់តំណែង៣ ដល់ក្រុមបក្សនេះដែលដឹកនាំដោយលោក Thamanat Prompow ដែលជាអគ្គលេខាធិការនេះ។ លោក Prawit និងលោក Thamanat មានទំនាស់គ្នាក្នុងផ្ទៃបក្ស។ បក្សភឿថៃ ក៏ទុករឿងគំនុំចាស់ដោយឡែក ដោយបញ្ចូលបក្សប្រជាធិបតេយ្យក្នុងសម្ព័ន្ធភាពកាន់អំណាច ដោយផ្ដល់តំណែង២ មានរដ្ឋមន្រ្តីមួយ និងអនុរដ្ឋមន្រ្តីមួយ។ បន្ទាប់ពីគណៈរដ្ឋមន្ត្រីថ្មីចូលស្បថនៅចំពោះព្រះភ័ក្ត្រព្រះមហាក្សត្រ គណៈរដ្ឋមន្ត្រីថ្មីគ្រោងនឹងបើកកិច្ចប្រជុំលើកដំបូងដើម្បីពិភាក្សាអំពីសេចក្តីថ្លែងការណ៍គោលនយោបាយ ដែលរំពឹងថានឹងប្រកាសទៅកាន់រដ្ឋសភាចាប់ពីថ្ងៃទី ១១ ដល់ថ្ងៃទី ១៣ ខែកញ្ញា។ នៅក្នុងសេចក្តីថ្លែងការណ៍មួយកាលពីថ្ងៃទី៣ ខែកញ្ញា លោកស្រី ផែថងថា បានលើកឡើងថា រដ្ឋាភិបាលថ្មីរបស់លោកស្រីនឹងមិនមានពេលវេលា«ក្រេបទឹកឃ្មុំ»ទេ តែ នឹងត្រូវពន្លឿនកិច្ចខិតខំប្រឹងប្រែងដើម្បីដោះស្រាយបញ្ហាបន្ទាន់ផ្សេងៗគ្នាជាច្រើន គឺបន្តគោលនយោបាយដែលអតីតនាយករដ្ឋមន្ត្រីលោក សេដ្ឋា ថាវីស៊ីន។ នាយករដ្ឋមន្រ្ដីស្រី្តក្មេងជាងគេក្នុងប្រវត្តិសាស្រ្តថៃរូបនេះបញ្ជាក់ដែរថា ផែនការចែកចាយកាបូបឌីជីថលនឹងនៅតែជាគោលនយោបាយអាទិភាពរបស់រដ្ឋាភិបាលថ្មី ទោះបីជាទទួលស្គាល់ថាព័ត៌មានលម្អិតមួយចំនួននៃផែនការនេះនឹងត្រូវកែសម្រួលដោយមានការផ្លាស់ប្តូររួមទាំងការចែកចាយសាច់ប្រាក់ក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2770.txt

ក្រោយប្រជាជនក្នុងតំបន់អះអាងថា យន្តហោះដែលដឹកអ្នកមនុស្ស៥៤ នាក់បានធ្លាក់នៅខេត្ត Papua មន្ត្រីឥណ្ឌូនេស៊ីបានបញ្ជាក់បន្ថែមថា យន្តហោះនោះក៏បានដឹកថវិកាប្រហែល៤៧ម៉ឺនដុល្លារផងដែរ។ ថវិកាទាំងនោះត្រូវបានគេដឹកជញ្ជូនដើម្បីយកទៅចែកជូនប្រជាជនក្រីក្រដែលស្ថិតនៅភាគខាងកើតខេត្តខាងលើផងដែរ។

មន្ត្រីឥណ្ឌូនេស៊ីបានលើកឡើងថា យន្តហោះដែលបានធ្លាក់នៅខេត្ត Papua នោះបានដឹកថវិកាជាសាច់ប្រាក់សុទ្ធ ៦.៥លានរ៉ូពី ស្មើ ៤៧ម៉ឺនដុល្លារជាមួយផង។ សាច់ប្រាក់ទាំងនោះត្រូវបានគេបញ្ជូនទៅកាន់តំបន់ភាគខាងកើតខេត្តដើម្បីចែកជូនក្រុមគ្រួសារក្រីក្រ។ ថវិកាទាំងនោះត្រូវបានគេច្រកក្នុងស្បោងខ្មៅ៤ថង់ផ្សេងៗគ្នា ដោយមានមន្ត្រីបួននាក់អមជាមួយដើម្បីនាំថវិកាទាំងនោះទៅកាន់តំបន់នោះដែរ។ ការប្រកាសថាយន្តហោះមានដឹកលុយច្រើនសន្ធឹកសន្ធាប់នោះ កើតឡើងក្រោយពេលមន្ត្រីអាកាសចរណ៍ឥណ្ឌូនេស៊ី ស្រង់សម្តីអ្នកភូមិនៅខេត្ត Papua ថា គេបានរកឃើញបំណែកយន្តហោះ Trigana Air ATR 42 របស់ឥណ្ឌូនេស៊ីដែលបានបាត់ខ្លួនម្សិលមិញ។ យន្តហោះTrigana Air ATR 42 របស់ឥណ្ឌូនេស៊ីដែលបានបាត់ការទាក់ទងនៅប្រហែលម៉ោង៣រសៀលថ្ងៃ អាទិត្យនេះត្រូវបានក្រសួងដឹកជញ្ជូនម៉ាឡេស៊ីបញ្ជាក់ថាបានធ្លាក់នៅខេត្តPapua នៅយប់ថ្ងៃដដែល។ យោងតាមអគ្គនាយកខាងផ្នែកដឹកជញ្ជូនផ្លូវអាកាសនៃក្រសួងដឹកជញ្ជូនឥណ្ឌូនេស៊ី អ្នកភូមិនៅភាគខាងកើតខេត្ត Papua បានជាអ្នកអះអាងផ្ទាល់ថាពួកគេបានប្រទះឃើញបំណែកយន្តហោះដែលបានបាត់ខ្លួននេះ។ នៅថ្ងៃចន្ទនេះ យន្តហោះក្រុមរុករកនិងសង្គ្រោះបានចាប់ឃើញបំណែកមួយចំនួនទៀតដែលគ្រប់គ្នាសន្និដ្ឋានជាមុនថាវាជាផ្នែកនៃយន្តហោះដែលបានបាត់ខ្លួន។ យោងតាមមេប៉ូលីសមូលដ្ឋាន Yunus Wally បំណែកទាំងនោះត្រូវបានគេប្រទះឃើញនៅតំបន់ភ្នំ និងហ៊ុំព័ទ្ធដោយព្រៃក្រាស់ Bintang ។ យ៉ាងណាក៏ដោយ ដោយសារតំបន់ដែលគេជឿថាយន្តហោះធ្លាក់នោះ ជាតំបន់ភ្នំខ្ពស់ពិបាកធ្វើដំណើរបំផុត ដោយគេមិនអាចដឹងច្បាស់ឡើយថាក្រុមរុករកនិងសង្គ្រោះចំណាយពេលវេលាអស់ប៉ុន្មានដើម្បីធ្វើដំណើរទៅដល់កន្លែងនោះឡើយ។ គេប្រហែលជានឹងបញ្ជូនឧទ្ធម្ភាគចក្រទៅកាន់តំបន់នោះ ករណីដែលគេអាចរកឃើញកន្លែងល្មមអាចចុះចតបានស្រួល។ សូមបញ្ជាក់ថា នៅក្នុងយន្តហោះមានមនុស្សសរុប៥៤នាក់ ក្នុងនោះមានអ្នកដំណើរ៤៩ និងអ្នកបម្រើការលើយន្តហោះ៥នាក់រួមទាំងអ្នកបើក។ ក្នុងចំណោមអ្នកធ្វើដំណើរនោះមានមនុស្សពេញវ័យ៤៤នាក់ ក្មេង២នាក់ និងក្មេងទើបចេះដើរ៣នាក់ផង។ យន្តហោះដែលបាត់ការទាក់ទងនិងត្រូវបានគេអះអាងថាធ្លាក់នេះ បានហោះហើរចេញពី Sentani ហោះឆ្ពោះទៅកាន់ទីក្រុង Oksibil ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2771.txt

កូរ៉េខាងជើងបានប្រកាសទទួលសំណើរកូរ៉េខាងត្បូងនៅថ្ងៃសៅរ៍នេះដោយព្រមត្រលប់ទៅកាន់តុពិភាក្សាគ្នាលើបញ្ហាព្រំដែន។ ភាគីទាំងពីរអះអាងថាការពិភាក្សាគ្នានេះធ្វើឡើងដើម្បីកាត់បន្ថយភាពតានតឹងនិងបញ្ចៀសសង្គ្រាមដែលអាចកើតមានឡើងពេលខាងមុខផង។ កិច្ចប្រជុំនឹងត្រូវរៀបចំឡើងនៅម៉ោង៦ល្ងាចថ្ងៃសៅរ៍នេះ នៅភូមិ Panmunjom ជាប់បន្ទាត់ព្រំដែនប្រទេសទាំងពីរ។ នេះបើយោងតាមទីភ្នាក់ងារព័ត៌មានកូរ៉េ Yonghap។

ចុងក្រោយកូរ៉េខាងត្បូងនិងខាងជើងត្រូវដឹកដៃគ្នាត្រលប់ចូលតុចរចាវិញដើម្បីជជែកគ្នាពីបញ្ហាព្រំដែនដែលកំពុងតានតឹងខ្លាំងនិងស្ថិតក្នុងស្ថានភាពសង្គ្រាមទៅហើយនោះ។ មន្ត្រីក្រុងសេអ៊ូលបានបញ្ជាក់នៅថ្ងៃសៅរ៍នេះថា របបដឹកនាំក្រុងព្យុងយ៉ាងបានសម្រេចទទួលយកសំណើសុំពិភាក្សាដែលដាក់ចេញដោយកូរ៉េខាងត្បូង ត្រឹមប៉ុន្មានម៉ោងប៉ុណ្ណោះមុនពេលម៉ោងកំណត់វាយប្រហារ។ បើតាមការបញ្ជាក់របស់មន្ត្រីក្រុងសេអ៊ូលបម្រើការងារនៅវិមានប្រធានធិបតី កិច្ចពិភាក្សាគ្នានេះនឹងត្រូវរៀបចំឡើងនៅភូមិ Panmunjom នៅជាប់ព្រំដែន ហើយកិច្ចពិភាក្សានេះនឹងមានវត្តមានមន្ត្រីតំណាងភាគីទាំងពីរផង។ បើតាមការបញ្ជាក់របស់មន្ត្រីក្រុងសេអ៊ូលបម្រើការងារនៅវិមានប្រធានធិបតី កិច្ចពិភាក្សាគ្នានេះនឹងត្រូវរៀបចំឡើងនៅភូមិ Panmunjom នៅជាប់ព្រំដែន ហើយកិច្ចពិភាក្សានេះនឹងមានវត្តមានមន្ត្រីជាន់ខ្ពស់តំណាងភាគីទាំងពីរផង។ តំណាងភាគីកូរ៉េខាងត្បូងមានដូចជា ទីប្រឹក្សាសន្តិសុខជាតិ Kim Kwan-jin និងរដ្ឋមន្ត្រីរួបរួមជាតិកូរ៉េ Hong Yong-pyo ខណៈដែលតំណាងក្រុងព្យុងយ៉ាងមានដូចជា នាយកនៃនាយកដ្ឋានកិច្ចការនយោបាយទូទៅកូរ៉េខាងជើង Hwang Pyong-so និង មន្ត្រីជាន់ខ្ពស់ទទួលបន្ទុកកិច្ចការកូរ៉េខាងត្បូង Kim Yang-gon ។ ទោះជាផ្លែផ្កានៃកិច្ចប្រជុំមានច្រើនឬតិចក៏ដោយក្តី វានៅតែជាសញ្ញាវិជ្ជមានដែលភាគីព្រមជជែកពិភាក្សារឿងបញ្ហាព្រំដែននេះ ព្រោះវាអាចបន្ថយកម្តៅ និងបញ្ចៀសសង្គ្រាមដែលអាចបំផ្លាញអាយុជីវិតប្រជាជនប្រទេសទាំងពីរ។ គេរំពឹងថា ការដកឧបករណ៍ឃោសនានៅតាមបន្ទាត់ព្រំដែននឹងក្លាយជាប្រធានបទសំខាន់ក្នុងរបៀបវារៈនៃកិច្ចប្រជុំល្ងាចនេះផង។ ការសម្រេចចូលពិភាក្សាគ្នានេះកើតឡើងប៉ុន្មានម៉ោងប៉ុណ្ណោះ មុនឱសានវាទដែលកូរ៉េខាងត្បូងបានកំណត់សម្រាប់កូរ៉េខាងត្បូងដកឧបករណ៍ឃោសនានិងម៉ោងដែលកូរ៉េខាងជើងគំរាមវាយប្រហារកូរ៉េខាងត្បូងផង។ ដើមឡើយគេភ័យខ្លាចថា ភាគីទាំងពីរអាចនឹងធ្វើសង្គ្រាមមែនទែន ព្រោះភាពតានតឹងកើនកាន់តែខ្លាំងឡើង ហើយភាគីទាំងពីរសុទ្ធតែចេញបញ្ជាឲ្យទ័ពត្រៀមខ្លួនសម្រាប់ធ្វើសង្គ្រាមរួចជាស្រេចដែរ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2772.txt

នៅថ្ងៃអាទិត្យ ម្សិលមិញ ប៉ូលិសភាគខាងត្បូងអង់គ្លេសបានប្រកាសថា បានចាប់ខ្លួនមនុស្ស១៨នាក់ កំពុងលាក់ខ្លួនក្នុងឡានកាំម្ញ៉ុងមួយ នៅជិតភូមិ Flamstead ភាគខាងជើងក្រុងឡុងដ៍។ ប្រឈមនឹងវិបត្តិជនភៀសខ្លួនដែលនៅគរជើងគ្នា តាមព្រំដែនបារាំងក្បែរអង់គ្លេស រដ្ឋមន្ត្រីការបរទេសអង់គ្លេសបានប្រាប់ទូរទស្សន៍BBCថា នឹងដោះស្រាយបញ្ហាជនអន្តោប្រវេសន៍នេះ អោយបានដល់ឫសគល់។

ជនអន្តោប្រវេសន៍១៨នាក់ ត្រូវបានចាប់ខ្លួន កាលពីថ្ងៃសៅរ៍ នៅផ្លូវបើកបរធំមួយ ចំងាយប្រមាណ១៧៨គីឡូម៉ែត្រ ពីភាគខាងជើងក្រុង Folkestone។ នៅតំបន់នោះជាទីតាំងនៃច្រកផ្លូវក្រោមសមុទ្រ Manche នៅអង់គ្លេស។ ផ្លូវក្រោមសមុទ្រនេះភ្ជាប់តំបន់Calais ប្រទេសបារាំង ជាមួយប្រទេសអង់គ្លេស។ ប៉ូលិសអង់គ្លេសក៏បានចាប់ខ្លួនអ្នកបើករថយន្តកាំម្ញ៉ុងជាជនជាតិប៉ូឡូញ ផងដែរ។ អ្នកបើកបររូបនេះជាប់សង្ស័យថា បានជួយជនអន្តោប្រវេសន៍ទាំងនេះអោយចូលទឹកដីអង់គ្លេសដោយខុសច្បាប់។ លោក Philip Hammond ជារដ្ឋមន្ត្រីការបរទេសអង់គ្លេសបានប្រាប់ទូរទស្សន៍ BBC នៅថ្ងៃអាទិត្យម្សិលមិញថា នឹងដោះស្រាយបញ្ហាអោយដល់ឫសគល់ ព្រោះថា វត្តមានជនភៀសខ្លួនច្រើននាក់នៅតាមតំបន់ផ្លុវក្រោមសមុទ្រនេះ ជាការគំរាមសន្តិសុខផ្លូវក្រោមសមុទ្រ។ ប្រឈមនឹងវិបត្តិជនភៀសខ្លួន នៅតាមព្រំដែនបារាំងជាប់អង់គ្លេស ច្រើនសប្តាហ៍មកនេះ បារាំងបានពង្រឹងកងកម្លាំងប៉ូលិសកាន់តែខ្លាំងក្លា។ ចំណែកអង់គ្លេសវិញ ប្រកាសបញ្ជូនរបាំងនិងសត្វឆ្កែច្រើនក្បាលបន្ថែមទៅ តំបន់ព្រំដែនក្រោមសមុទ្រ។ អង់គ្លេសក៏ចេញថវិកាសម្រាប់ការងារសន្តិសុខរបស់កងកម្លាំងជាង១០០នាក់ នៅទីនោះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2773.txt

សហរដ្ឋអាមេរិកបានបញ្ជូនយន្តយោះចម្បាំង F-16 ជាច្រើនគ្រឿងទៅកាន់ប្រទេសតួកគីដើម្បីត្រៀមបង្កើនការវាយប្រហារប្រឆាំងក្រុមភេរវជនឥស្លាម។ បើយោងតាមមន្ត្រីប៉ង់តាហ្កូន អាមេរិកបញ្ជូនយន្តហោះចម្បាំង F-16 ចំនួន៦គ្រឿង និងកងទ័ពប្រហែល៣០០នាក់ផងទៅកាន់កំពង់ផែនាប្រទេសតួគី។ អាមេរិកហាក់ដូចជាត្រៀមលក្ខណៈធ្វើសង្គ្រាមប្រឆាំងក្រុមរដ្ឋឥស្លាមដូច្នេះដែរ។

លោក មុំ ពិទូរ្យ លម្អិតព័ត៌មាននេះ ក្រុងវ៉ាស៊ីនតោនបានសម្រេចបញ្ជូនយន្តហោះចម្បាំងប្រភេទ F-16 ចំនួន ៦គ្រឿងនិងកងទ័ពប្រហែល៣០០នាក់ផងដែរ ទៅកាន់មូលដ្ឋានទ័ពនៅតួកគីដើម្បីពង្រឹងយុទ្ធនាការកម្ចាត់ក្រុមរដ្ឋឥស្លាម។ កងទ័ពនិងយន្តហោះចម្បាំងនេះត្រូវបានបញ្ជូនទៅកាន់តួកគីកាលពីថ្ងៃអាទិត្យកន្លងទៅ។ យោងតាមមន្ត្រីក្រុងវ៉ាស៊ីនតោន ការពង្រាយកងទ័ពនិងយន្តហោះចម្បាំងច្រើនគ្រឿងទៅតួកគីនេះក្លាយជាសកម្មភាពថ្មីបំផុតមួយរបស់ក្រុងវ៉ាស៊ីនតោន ចាប់តាំងពីក្រុមសម្ព័ន្ធអន្តរជាតិចាប់ផ្តើមសកម្មភាពទម្លាក់គ្រាប់បែកកម្ទេចក្រុមរដ្ឋឥស្លាមនៅស៊ីរីនិងអ៊ីរ៉ាក់ រយៈពេលមួយឆ្នាំ។ ហើយយន្តហោះអាមេរិកនឹងហោះចេញពីមូលដ្ឋានទ័ពប្រទេសតួកគីដើម្បីបំពេញប្រតិបត្តិការកម្ចាត់ក្រុមរដ្ឋឥស្លាម។ ការឈានដល់បញ្ជូនទ័ព និងយន្តហោះចម្បាំងនេះ កើតឡើងក្រោយពេលដែលរដ្ឋាភិបាលក្រុងអង់ការ៉ា និងក្រុងវ៉ាស៊ីនតោនឯកភាពគ្នាចុះកិច្ចព្រមព្រៀងរួមគ្នា ដោយតួកគីព្រមបើកទ្វារឲ្យទ័ពអាមេរិកប្រើប្រាស់ទឹកដីរបស់ខ្លួន។ សកម្មភាពរបស់ក្រុងវ៉ាស៊ីនតោន ហាក់ដូចជាកំពុងបង្កើនកម្លាំងដើម្បីតាមប្រមាញ់ក្រុមរដ្ឋឥស្លាមដោយធ្វើសង្គ្រាមតាមផ្លូវអាកាសទ្រង់ទ្រាយធំដូចគ្នាដែរ។ នេះអាចមកពី កន្លងមករដ្ឋបាលលោក បារ៉ាក់អូបាម៉ា រងការរិះគន់ខ្លាំងដោយសារមិនមានលទ្ធភាពដាក់ចេញយុទ្ធសាស្ត្រមានប្រសិទ្ធភាពអាចកម្ចាត់ក្រុមរដ្ឋឥស្លាមបាន។ ជុំវិញការប្រើប្រាស់ទឹកដីតួកគីដើម្បីវាយប្រហារក្រុមរដ្ឋឥស្លាម និងមានការចូលរួមពីសំណាក់តួកគីផងនោះអាចរឿងវិជ្ជមានច្រើនសម្រាប់ការពង្រឹងកម្លាំងកម្ចាត់ក្រុមរដ្ឋឥស្លាមនៅពេលខាងមុខ។តួកគីជាសមាជិកមួយក្នុងចំណោមសមាជិកសម្ព័ន្ធអន្តរជាតិដែរ ហើយប្រទេសនេះទើបតែសម្រេចចិត្តចូលរួមវាយប្រហារក្រុមរដ្ឋឥស្លាមប៉ុណ្ណោះ។ កាលដើមឡើយ តួកគីបារម្ភថា កាលណាបើខ្លួនបវាយប្រហារក្រុមរដ្ឋឥស្លាម វាក៏អាចជួយក្រុមសកម្មប្រយុទ្ធឃឺតដែលកំពុងប្រយុទ្ធជាមួយក្រុមឧទ្ទាមស៊ីរីតាមព្រំដែនស៊ីរីដែរ។ ប៉ុន្តែក្រោយមានការបំផ្ទុះគ្រាប់បែកអត្តឃាតប្រឆាំងប្រជាជនតួកគី ដែលរៀបចំឡើងដោយក្រុមរដ្ឋឥស្លាមនោះ តួកគីក៏ប្តូរគោលជំហររបស់ខ្លួនតែម្តង។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2774.txt

លោកបារ៉ាក់អូបាម៉ានៅថ្ងៃពុធនេះបានចេញសុំអភ័យទោសសម្ព័ន្ធមិត្តខ្លួនជប៉ុនរឿងអាស្រូវដែលអាមេរិកលួចធ្វើចារកម្មរាប់ឆ្នាំមកហើយនោះ។លោកអូបាម៉ាបានទូរសព្ទទៅកាន់លោកស៊ិនហ្សូ អាបេដោយផ្ទាល់ដើម្បីសុំកុំឲ្យជប៉ុនខឹងសម្បារព្រោះបញ្ហាការចោទប្រកាន់អាមេរិកថាលួចធ្វើចារកម្មនេះទៀត។ ក្រៅពីជជែកគ្នាពីរឿងអាស្រូវចារកម្ម មេដឹកនាំទាំងពីរក៏បានឯកភាពគ្នាប្រឹងប្រែងសហការដោះស្រាយបញ្ហាសេដ្ឋកិច្ចដែលប្រឈមគ្រោះថ្នាក់ព្រោះវិបត្តិផ្សារភាគហ៊ុន។

ដើម្បីលួងលោមកុំឲ្យជប៉ុនខឹងសម្បារខ្លាំងព្រោះព័ត៌មានចោទប្រកាន់អាមេរិកថាបានលួចធ្វើចារកម្មជប៉ុនរាប់ឆ្នាំមកហើយនោះ ប្រធានាធិបតីអាមេរិកលោកបារ៉ាក់អូបាម៉ាបានសម្រេចចិត្តចេញមុខសុំអភ័យទោសជប៉ុននៅថ្ងៃពុធនេះ។ លោក អូបាម៉ាទាក់ទងមកនាយករដ្ឋមន្ត្រីជប៉ុនដោយផ្ទាល់ដើម្បីពិភាក្សានិងសុំអភ័យទោសជាផ្លូវការ។ អ្នកនាំពាក្យរដ្ឋាភិបាលជប៉ុន Yoshihide Suga បានឲ្យដឹងនៅល្ងាចថ្ងៃពុធនេះថា លោក បារ៉ាក់ អូបាម៉ាបានទូរសព្ទមកកាន់ លោក អាបេ កាលពីព្រឹកមិញនេះ ហើយលោកបានសម្តែងការសោកស្តាយនិងសុំអភ័យទោសចំពោះបញ្ហាឈ្លបលួចយកការណ៍លើជប៉ុននេះ។ រឿងចម្លែក អ្នកនាំពាក្យនេះ មិនបានបញ្ជាក់ឲ្យចំៗថា រឿងអាមេរិកបានធ្វើចារកម្មជាពិតប្រាកដឬអត់ឡើយ តែត្រឹមប្រាប់ថា ប្រមុខរដ្ឋអាមេរិកសុំអភ័យទោសប៉ុណ្ណោះ។ ដែលនេះហាក់ដូចជាព្យាយាមលាក់បាំងអ្វីមួយ។ ប៉ុន្តែដូចគ្មានអ្វីត្រូវឆ្ងល់ទៀតឡើយ បើព័ត៌មានបែកធ្លាយជាបន្តបន្ទាប់ថាអាមេរិកបានលួចយកការណ៍លើសម្ព័ន្ធមិត្តខ្លួនឯងមិនពិត ហេតុអ្វីលោកអូបាម៉ាទូរសព្ទមកសុំទោសជប៉ុនធ្វើអ្វី។ ក្នុងការសន្ទនាតាមទូរស័ព្ទនេះដែរ លោក អាបេ បានតបទៅលោក អូបាម៉ា ផងដែរថារដ្ឋាភិបាលលោកពិតជាព្រួយបារម្ភខ្លាំងមែនទែនជុំវិញការឈ្លបយកព័ត៌មាននេះដែរ។ លោកបារម្ភថារឿងអាស្រូវនេះ បើវាជាការពិត វានឹងធ្វើឲ្យការជឿជាក់និងទំនុកចិត្តដែលមានលើគ្នាទៅវិញទៅមកក្នុងនាមជាសម្ព័ន្ធមិត្តបាត់រលីងខ្ទេចខ្ទីអស់។ ប៉ុន្តែក្រោយលឺពាក្យសុំទោសរបស់ប្រមុខរដ្ឋអាមេរិកមេដឹកនាំជប៉ុនហាក់ទន់ចិត្ត ហើយក៏បង្វែរសាច់រឿងទៅជជែករឿងបញ្ហាសេដ្ឋកិច្ចម្តង។ ភាគីទាំងពីរភ្លាមៗក៏ប្រកាសប្តេជ្ញាថា រឿងរ៉ាវដែលត្រូវដោះស្រាយគឺបញ្ហាសេដ្ឋកិច្ចដែលរងឥទ្ធិពលខ្លាំងពីវិបត្តិផ្សារហ៊ុននៅចិននេះ។ អាមេរិកនិងជប៉ុននឹងបន្តឃ្លាំមើលនិងសហការគ្នាដើម្បីទប់ស្កាត់ការវិលត្រលប់វិញរបស់វិបត្តិសេដ្ឋកិច្ចទៀតផងដែរ។ សូមរម្លឹកថាកាលពីខែមុន គេហទំព័រ Wikileaks ចេញផ្សាយថា ភ្នាក់ងារសន្តិសុខជាតិអាមេរិកលួចស្តាប់ខ្សែទូរសព្ទសមាជិកគណរដ្ឋមន្ត្រី ធនាគារកណ្តាលជប៉ុន រដ្ឋមន្ត្រីហិរញ្ញវត្ថុ និងសេដ្ឋកិច្ច រួមជាមួយបណ្តាក្រុមហ៊ុនពាណិជ្ជកម្មធំៗជាច្រើនផ្សេងទៀតផងដែរ។ បើតាមគេហទំព័រដដែលនោះ ការលួចស្តាប់នេះកើតមានឡើងតាំងពីឆ្នាំ២០០៦ ពោលគឺនៅពេលដែលរដ្ឋាភិបាលលោក ស៊ីនហ្សូអាបេ បង្កើតឡើងដំបូងម្ល៉េះ។ ម្យ៉ាងទៀតព័ត៌មានចារកម្មមន្ត្រីជាន់ខ្ពស់រដ្ឋាភិបាលជប៉ុន អាចត្រូវបានគេចែករំលែកជាមួយដៃគូចារកម្មអាមេរិកបួនទៀតមាន អូស្ត្រាលី កាណាដា នូវែលហ្សេឡង់ និងអង់គ្លេសថែមទៀតផង។ រដ្ឋាភិបាលក្រុងតូក្យូហាក់ដូចជាខឹងសម្បារជាខ្លាំង ក្រោយយកព័ត៌មានចារកម្មនេះត្រូវបានទម្លាយដោយគេហទំព័រ Wikileaks តែអះអាងថា ខ្លួនត្រូវការស៊ើបអង្កេតសិនមិនហ៊ានចោទអាមេរិកផ្តេសផ្តាសឡើយ។ ជប៉ុនជាសម្ព័ន្ធមិត្តសំខាន់មួយរបស់ក្រុងវ៉ាស៊ីនតោននៅតំបន់អាស៊ីប៉ាស៊ីហ្វិក ហើយប្រទេសនេះមានទំនាក់ទំនងស្អិតល្មួតជាមួយអាមេរិកស្ទើរគ្រប់វិស័យអស់រាប់ទសវត្សមកហើយដែរ។ ដូច្នេះបានជាគេចាត់ទុកថាវាជារឿងអាម៉ាសបំផុតដែលអាមេរិកលួចធ្វើចារកម្មលើមិត្តល្អរបស់ខ្លួនបែបនេះ។ ជប៉ុនខ្លួនឯងក៏មិនធ្លាប់រំពឹងទុកទេថា សហរដ្ឋអាមេរិក ហ៊ានលួចធ្វើចារកម្ម សូម្បីតែលើសម្ព័ន្ធមិត្តជិតស្និទ្ធដូចជាខ្លួន ដោយគ្មានការគោរពបន្តិចសោះបែបនេះ។ ប៉ុន្តែមិនមែនជាលើកទីមួយដែល Wikileaks ទម្លាយព័ត៌មានជុំវិញសំណុំរឿងចារកម្មលើសម្ព័ន្ធមិត្តរបស់ភ្នាក់ងារសន្តិសុខជាតិអាមេរិក។ កន្លងមកសំណុំរឿងចារកម្មអាមេរិកនេះបានធ្វើឲ្យសម្ព័ន្ធមិត្តអាមេរិកនៅអឺរ៉ុប ដូចជាអាល្លឺម៉ង់ និងបារាំងខឹងសម្បារជាខ្លាំង និងកោះហៅទូតអាមេរិកមកសាកសួរថែមទៀត។ ប៉ុន្តែក្រោយមករឿងរ៉ាវក៏ស្ងាត់ទៅវិញ គ្មានបញ្ហាធំដុំ ហើយរឿងអាម៉ាសបំផុតនោះ គឺអាល្លឺម៉ង់ឯណោះលួចបម្រើអាមេរិកលួចយកការណ៍ក្រុមរដ្ឋនៅអឺរ៉ុបទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2775.txt

សភាមីយ៉ាន់ម៉ា អនុម័តបន្តដាក់តំបន់កូកាង (Kokang) ក្នុងខេត្តស្ហេន(Shan) ដែលស្ថិតនៅក្នុងភាគ ខាងជើងនៃប្រទេសក្នុងស្ថានភាពប្រកាសអាសន្នរយៈពេល៩០ថ្ងៃ។

ម្សិលមិញនេះ សភាមីយ៉ាន់ម៉ា បានសម្រេចអនុម័តបន្តដាក់តំបន់កូកាងក្នុងស្ថានភាពប្រកាសអាសន្ន រយៈពេល៩០ថ្ងៃបន្ថែម។ ការសម្រេចបន្តដាក់តំបន់នេះក្នុងស្ថានភាពប្រកាសអាសន្ន គឺជាលើកទី៣ ហើយក្រោយពីការប៉ះពាល់ទង្គិចគ្នារវាងកងកម្លាំងរដ្ឋាភិបាល និង ក្រុមឧទ្ទាមនៅក្នុងតំបន់នោះ។ នេះបើយោងតាមសារពត៌មាន Xhinhau ។ អវត្តមាននៃកិច្ចព្រមព្រៀងរវាងរដ្ឋាភិបាល និង ក្រុមឧទ្ទាម បានបន្តគំរាមកំហែងដល់សន្តិសុខ និង សន្តិភាពប្រជាជននៅក្នុងតំបន់កូកាងដែលស្ថិតនៅក្នុងតំបន់ភាគខាងជើងនៃប្រទេសមីយ៉ាន់ម៉ា ដែល ជាប់នឹងព្រំដែនចិន។ យោងតាមសមាជិករដ្ឋសភាមីយ៉ាន់ម៉ា ការសម្រេចបន្តដាក់តំបន់កូកាងក្នុងសភាប្រកាសអាសន្ន គឺស្ថិតក្រោមសំណើរបស់លោកប្រធានាធិបតីថេន សេន ដើម្បីធានាសន្តិសុខ ខណៈការបោះឆ្នោត សមាជិកសភាកាន់តែជិតមកដល់។ ហើយការអនុម័តនេះ គឺត្រូវបានធ្វើឡើងជាបន្តបន្ទាប់ ដ្បិត ការប៉ះទង្គិចគ្នារវាងកងកម្លាំងរដ្ឋាភិបាល និង ក្រុមឧទ្ទាមនៅតែបន្តកើតមានឡើង។ សូមរម្លឹកផងដែរ ក្រុមឧទ្ទាមក្នុងតំបន់កូកាង គឺជាក្រុមឧទ្ទាមប្រដាប់អាវុធ ដែលមានទាហាន ឯករាជ្យជាច្រើន។ ហើយអ្វីដែលគួរកត់សម្គាល់នោះ ការប៉ះទង្គិចគ្នាប្រដាប់អាវុធ បានរក្សាភាពស្ងប់ស្ងាត់អស់រយៈពេល ប្រាំមួយឆ្នាំមកហើយ។ ដោយឡែក ការផ្ទុះអាវុធនេះ បានចាប់ផ្តើមកើតមានឡើងសារជាថ្មីរវាងកងកម្លាំងរដ្ឋាភិបាល និងក្រុមឧទ្ទាមនៅបែកខាងជើងមីយ៉ាន់ម៉ា ដែលមានព្រំប្រទល់ជាប់នឹងប្រទេសចិន ចាប់ផ្តើមតាំងពីថ្ងៃទី ០៩ កុម្ភៈ ហើយបានឡើងកំដៅកាន់តែខ្លាំងក្រោយពីរដ្ឋាភិបាល មីយ៉ាន់ម៉ា ប្រារព្ធពិធីរំលឹកខួបលើកទី៦៨ នៃការរួបរួមជាតិកាលពីថ្ងៃទី ១២ កុម្ភៈ កន្លងទៅនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2776.txt

ថ្ងៃនេះកាលពី៥០ឆ្នាំមុនសិង្ហបុរីត្រូវបានគេបង្ខំឲ្យប្រកាសឯករាជ្យចេញពីម៉ាឡេស៊ី (និយាយឲ្យ ចំត្រូវម៉ាឡេស៊ីបណ្តេញចេញ)។ គ្មានអ្នកណាម្នាក់នឹកឃើញថាសិង្ហបុរីដែលគ្មានធនធាន ធម្មជាតិសម្រាប់ទ្រទ្រង់សេដ្ឋកិច្ចបន្តិចសោះនោះអាចស្គាល់ការរីកចម្រើនដូចសព្វថ្ងៃឡើយ។ និយាយដល់បញ្ហានេះ ប្រជាជនសិង្ហបុរីគ្រប់គ្នានៅចងចាំការលះបង់សាច់ស្រស់ឈាម ស្រស់លោក លី ក្វាន់យូ ស្ថាបនិកសិង្ហបុរី ។

រាយការណ៍ព័ត៌មានលម្អិតដោយ លោក រឿន ភារុន៖ ប្រជាជនសិង្ហបុរីជាច្រើនម៉ឺននាក់បានប្រមូលផ្តុំគ្នាក្នុងពិធីរលឹកខួបលើកទី៥០ដែលសិង្ហបុរីក្លាយជារដ្ឋឯករាជ្យដោយផ្តាច់ខ្លួនចេញពីម៉ាឡេស៊ី។ សិង្ហបុរីត្រូវគេបង្ខំឲ្យប្រកាសឯករាជ្យកាលពីឆ្នាំ ១៩៦៥ ដោយសារបញ្ហាភាពតឹងនៃពូជសាសន៍និងពណ៌សម្បុរនៅក្នុងសហព័ន្ធម៉ាឡេស៊ី។ ក្នុងឱកាសបុណ្យឯករាជ្យនេះ គេឃើញមានវត្តមានរបស់បណ្តាមេដឹកនាំជាពិសេសប្រមុខរដ្ឋ និងរដ្ឋាភិបាលប្រទេសអាស៊ាន។ ក្នុងកម្មវិធីនេះ មានការដើរក្បួនព្យុហយាត្រា ការដុតកាំជ្រួច និងការសកម្មភាពកម្សាន្តផ្សេងទៀតផងដែរដោយសារថ្ងៃនេះជាថ្ងៃឈប់សម្រាកជាសាធារណៈ។ ប្រជាជនសិង្ហបុរីម្នាក់ៗមានទឹកមុខរីករាយតែពោរពេញទៅដោយក្តីសង្ឃឹមក្នុងការដឹកនាំប្រទេសដ៏តូចតែខ្លឹមនេះទៅមុខទៀត ទោះជាគ្មានវត្តមានស្ថាបនិក។ បើនិយាយពីជោគជ័យរបស់រដ្ឋសិង្ហបុរីដែលមានមុខមានមាត់ល្បីល្បាញទល់សព្វថ្ងៃ គេមិនដែលភ្លេចស្ថាបនិកប្រទេសលោក លី ក្វាន់យូ ឡើយ។ ស្ថាបនិកសិង្ហបុរីលោក លី ក្វាន់យូ ដែលទើបទទួលមរណភាពកាលពីខែមិនាកន្លងទៅ ជាមនុស្សតែម្នាក់ដែលខិតខំប្រឹងប្រែងជាងអ្នកណាទាំងអស់ដើម្បីដឹកនាំនិងប្រែក្លាយប្រទេសតូចមួយគ្មានធនធានធម្មជាតិអ្វីបន្តិចសោះនោះឲ្យទៅជារដ្ឋរីកចម្រើនបំផុត និងជាគំរូមួយសម្រាប់ពិភពលោក។ ក្រោមការដឹកនាំរបស់លោក គោលនយោបាយជាច្រើនត្រូវបានដាក់ចេញដើម្បីជំរុញសេដ្ឋកិច្ច រក្សាស្ថិរភាពនយោបាយ និងលើកកម្ពស់ប្រព័ន្ធអប់រំ ថ្វីត្បិតតែវាមានលក្ខណៈផ្តាច់ការបន្តិចមែន។ ម្យ៉ាងគណបក្សសកម្មភាពប្រជាជនរបស់លោក លីក្វាន់យូ បានដឹកនាំប្រទេសអស់ពេលប្រហែលជាង៥ទសវត្សមកហើយ ដោយគណបក្សនេះមានលទ្ធភាពរៀបចំគោលនយោបាយដែលមានទស្សនវិស័យវែងឆ្ងាយ និងមានប្រសិទ្ធភាព។ តាំងពីយូរមកហើយដៃគូប្រជែងនយោបាយរបស់គណបក្សកាន់អំណាចនេះច្រើនតែប្រឈមបញ្ហា និងការបង្ក្រាបឬកៀបសង្កត់ជាដើម។ យ៉ាងណាក៏ដោយចុះ បន្ទាប់ពីការទទួលមរណភាពរបស់លោ លី ក្វាន់យូ និងចាប់ពី ពេលនេះតទៅ សិង្ហបុរីជំនាន់ថ្មីត្រូវប្រឈមមុខបញ្ហាថ្មីច្រើនទៀត ដែលចាំបាច់ត្រូវដោះស្រាយ ដើម្បីឲ្យសិង្ហបុរីបន្តនៅល្បីល្បាញទៅមុខទៀត។ សិង្ហបុរីមានប្រជាជន៥លាននាក់ តែបច្ចុប្បន្នរដ្ឋមួយនេះ ប្រទះកំណើនសេដ្ឋកិច្ចយឺតយ៉ាវ បញ្ហាប្រជាជនចាស់ៗកើនឡើង តែអត្រាកំណើតប្រជាជនទាប និង បញ្ហាកំណើនចំណូលស្រុកថ្មី(ជាពិសេសចិនដីគោក)។ បញ្ហាទាំងនេះបានធ្វើគណបក្សសកម្មភាពប្រជាជនដែលដឹកនាំដោយកូនប្រុសលោក លី ខ្វាន់យូ គឹលោកលី ស៊ៀនឡុង នាយករដ្ឋមន្ត្រីបច្ចុប្បន្នបាត់បង់សំឡេងគាំទ្រក្នុងការបោះឆ្នោតកន្លងមក ។ អ្វីដែលសំខាន់ មធ្យោបាយកម្ទេច ឬបង្ក្រាបគូបដិបក្ខនយោបាយ ឬអ្នករិះគន់រដ្ឋាភិបាល ដែលធ្លាប់ប្រើប្រាស់កន្លងមកតាំងពីជំនាន់ឳពុកលោក នោះ ក៏មិនមានប្រសិទ្ធភាព ហើយវាធ្វើឲ្យកិត្តិនាមរដ្ឋាភិបាលបច្ចុប្បន្នធ្លាក់ចុះដូចគ្នា។ វាប្រាកដណាស់ថា ដើម្បីរក្សាកេរ្តិ៍ឈ្មោះ និង អាចឲ្យគណបក្សកាន់អំណាចបច្ចុប្បន្នអាចឈរជើងជាប់ដើម្បីដឹកនាំប្រទេសទៅមុខទៀត វាចាំបាច់ត្រូវមានការកែប្រែមួយពិតប្រាកដ៕ រាយការណ៍ព័ត៌មានលម្អិតដោយ លោក រឿន ភារុន៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2777.txt

ក្នុងសប្តាហ៍កន្លងទៅ អ៊ីស្រាអែលបានចាប់ខ្លួនជនជ្រុលនិយមជនជាតិជ្វីហ្វ៣នាក់ ជាប់ពាក់ព័ន្ធនឹងការដុតផ្ទះនៅតំបន់ស៊ីសហ្ស៊កដានី ធ្វើអោយឆេះស្លាប់ទារកប៉ាឡេស្ទីនម្នាក់ កាលពីចុងខែកក្កដាកន្លងទៅ។ ឱពុករបស់ទារកដែលរងគ្រោះដោយអគ្គិភ័យនេះដែរ បាននៅមន្ទីរពេទ្យ កាលពីថ្ងៃសៅរ៍។ ថ្ងៃអាទិត្យម្សិលមិញ អាជ្ញាធរអ៊ីស្រាអែលបានចាប់ខ្លួនជនសង្ស័យជាច្រើននាក់ ក្នុងក្របខណ្ឌនៃការស៊ើបអង្កេតការដុតផ្ទះផងដែរ។

ដោយសាររងការរិះគន់ពីក្រុមប្រឆាំង និងពីបរទេស ចោទថា អ៊ីស្រាអែលបណ្តោយអោយក្រុមជ្រុលនិយមរួចខ្លួន អាជ្ញាធរអ៊ីស្រាអែលបានសស្រាក់សស្រាំចាប់បានជនសង្ស័យជាច្រើននាក់ ក្នុងសប្តាហ៍កន្លងទៅ។ ក្នុងចំណោមជនជ្រុលនិយម៣នាក់ ដែលប៉ូលិសចាប់ខ្លួន កាលពីដើមសប្តាហ៍មុន មានម្នាក់ជាសកម្មជននៃចលនាយុវជនអាណានិគម ជាក្រុមដែលដើរដាក់អាណានិគមខុសច្បាប់ ក្នុងទឹកដីប៉ាឡេស្ទីន។ ក្រុមនេះសង់ផ្ទះនៅដោយគ្មានការអនុញ្ញាតពីអាជ្ញាធរអ៊ីស្រាអែលទេ។ គិត ពីពេលមានការដុតផ្ទះប្រជាជនសម្លាប់ទារកប៉ាឡេស្ទីនមក នៅសប្តាហ៍មុននេះ អ៊ីស្រាអែលចាត់អោយមានកងកម្លាំងប៉ូលិសពិសេសមួយក្រុមនៅ តំបន់អាណានិគម។ នេះជាការចាត់តាំងដែលមិនធ្លាប់មានពីមុនទេ។ ប៉ូលិសទាំងនេះមានតួនាទីប្រឆាំងនឹងការរើសអើងពូជសាសន៍ នៅតំបន់ស៊ិសហ្ស៊កដានី ដែលទារកស្លាប់។ គួររំលឹកថា កាលពីថ្ងៃ៣១កក្កដា ក្រុមជ្រុលនិយមបិទមុខមួយក្រុមបានគប់គ្រឿងផ្ទុះចូលក្នុងផ្ទះ ប្រជាជនប៉ាឡេស្ទីន ក្នុងភូមិឌូម៉ា នៅស៊ិសហ្ស៊កដានី ធ្វើអោយឆេះទារកអាយុ១៨ខែម្នាក់ រហូតដល់ទារកនោះស្លាប់។ ម្តាយ ឱពុក និងកុមារអាយុ៤ឆ្នាំជាបងប្រុសទារកបានទទួលការព្យាបាលនៅ មន្ទីរពេទ្យ។ ឱពុកទារកបានស្លាប់កាលពីថ្ងៃសៅរ៍ ដោយសាររាងកាយគាត់ឆេះរោលស្ទើរតែអស់ទៅហើយ។ រាងកាយម្តាយទារកវិញក៏រងគ្រោះធ្ងន់ធ្ងរដែរ។ ដោយឡែក ស្ថានភាពកុមារជាបងប្រុសហាក់បានធូរស្រាលបន្តិចវិញហើយ។ កាលពីថ្ងៃសៅរ៍ ប្រជាជនប៉ាឡេស្ទីនរាប់ពាន់នាក់បាននាំគ្នាគោរពវិញ្ញាណក្ខ័ន្ធឱពុករបស់ទារកប៉ាឡេស្ទីន។ ក្រុមជ្រុលនិយម ជ្វីហ្វតែងដើរដុតផ្ទះ ដុតហាងប្រជាជនប៉ាឡេស្ទីន និងវិហារគ្រិស្តសាសនាផ្សេងៗ ហើយជួនកាលក៏ធ្វើសកម្មភាពប្រឆាំងកងទ័ពអ៊ីស្រាអែលដែរ។ ក្រុមប្រដាប់អាវុធហាម៉ាសបានប្រកាសថា ការតស៊ូបានក្លាយជាកាតព្វកិច្ចនៅស៊ិសហ្ស៊កដានី ដែលអ៊ីស្រាអែលបានដាក់អាណានិគម។ រដ្ឋអំណាចប៉ាឡេស្ទីនវិញបានសម្រេចដាក់ពាក្យទៅតុលាការព្រហ្មទណ្ឌ អន្តរជាតិ ប្តឹងបណ្តាមេដឹកនាំអ៊ីស្រាអែល។ រដ្ឋអំណាចប៉ាឡេស្ទីនចោទអ៊ីស្រាអែលថា គាំទ្រក្រុមជ្រុលនិយមជ្វីហ្វ។ ក្រោយហេតុការណ៍ដុតផ្ទះនៅភូមិឌូម៉ា អាជ្ញាធរប៉ាឡេស្ទីនបានសម្រេចបង្កើតគណៈកម្មការប្រជាប្រិយជាច្រើន ដើម្បីការពារភូមិប្រជាជន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2778.txt

រដ្ឋាភិបាលក្រុងសេអ៊ូលនិង ក្រុងវ៉ាស៊ីនតោន ផ្តើមសមយុទ្ធយោធាទ្រង់ទ្រាយធំប្រចាំឆ្នាំនៅក្បែរព្រំដែនកូរ៉េទាំងពីរ។ លំហាត់យោធានេះ ធ្វើឡើងក្រោយពីកូរ៉េខាងជើង បានប្រកាសកម្ទេចកូរ៉េខាងត្បូង និង សហរដ្ឋអាមេរិក ដោយអាវុធមីស៊ីល បើនៅតែបន្តសកម្មភាពយោធានៅក្នុងឧបទ្វីបកូរ៉េ។

ព្រឹកមិញនេះ កូរ៉េខាងត្បូង និង សហរដ្ឋអាមេរិក បានចាប់ផ្តើមសមយុទ្ធយោធាទ្រង់ទ្រាយធំប្រចាំឆ្នាំ ជាមួយគ្នា ថ្វីត្បិតកូរ៉េខាងជើង បានប្រកាសធ្វើសង្គ្រាមបើប្រទេសទាំងពីរនៅតែបន្តសកម្មភាពនេះក៏ដោយ។ ចុងក្រោយសមយុទ្ធប្រចាំឆ្នាំ ដែលមានឈ្មោះថា Ulchi Freedom ត្រូវបានធ្វើឡើងតាមការគ្រោងទុករបស់កូរ៉េខាងត្បូង និង អាមេរិក។ ក្នុងនោះយោងតាម រដ្ឋមន្ត្រីការពារជាតិកូរ៉េខាងត្បូង សមយុទ្ធយោធា Ulchi Freedom នឹងត្រូវធ្វើឡើងរហូតដល់ថ្ងៃទី២៨ ខែសីហានេះ ដែលត្រូវមានវត្តមានរបស់ទាហានកូរ៉េខាងត្បូង ៥០០០០នាក់ និង ទាហានអាមេរិក ៣០០០០នាក់។ Ulchi Freedom គឺជាប្រភេទសមយុទ្ធយោធាមួយ ដែលធ្វើឡើងដោយសហរដ្ឋអាមេរិក និង កូរ៉េខាងត្បូងតាំងពីឆ្នាំ១៩៧៦មកម្ល៉េះ។ សមយុទ្ធនេះ គឺការអនុវត្តបញ្ជាអាវុធដោយប្រើប្រាស់តាមរយៈកុំព្យូទ័រ ដែលជាទំលាប់ត្រូវបានធ្វើឡើងនៅក្នុងសីហានិង កញ្ញា។ ការផ្តើមសមយុទ្ធយោធា ធ្វើឡើងក្រោយពីរដ្ឋាភិបាលក្រុងសេអ៊ូល បានប្រកាសចាត់វិធានប្រឆាំង រាល់សកម្មភាពកូរ៉េខាងជើងដែលបង្កឡើងនៅក្នុងឧបទ្វីបកូរ៉េ ជាពិសេសនោះ ក្រោយពីមានឧប្បទ្ទវហេតុនៃការផ្ទុះមីននៅក្នុងតំបន់គ្មានកងទ័ពដែលបានបង្កឲ្យទាហានកូរ៉េខាងត្បូងពីរនាក់ពិការ ។ ជុំវិញនៃការធ្វើសមយុទ្ធយោធាប្រភេទ Ulchi Freedom ត្រូវបានរដ្ឋាភិបាលក្រុងព្យុងយ៉ាង ចាត់ទុកថាការគំរាមកំហែង និង បញ្ឆេះឲ្យមានជម្លោះនៅក្នុងឧបទ្វីបកូរ៉េ។ ហើយអ្វីដែលគួរកត់សម្គាល់នោះ សមយុទ្ធយធាទ្រង់ទ្រាយធំនេះ ធ្វើឡើងក្រោយពីមេដឹកនាំកំពូលកូរ៉េខាងជើង បានប្រកាសនឹងប្រើប្រាស់ មីស៊ីលដើម្បីកម្ទេចសហរដ្ឋអាមេរិក និង កូរ៉េខាងត្បូង។ យ៉ាងណាក៏ដោយ ការប្រកាសធ្វើសង្គ្រាមឆ្លើយឆ្លងគ្នារវាងកូរ៉េទាំងពីរ មិនមែនជារឿងថ្មីដែលគួរឲ្យភ្ញាក់ផ្អើលនោះទេ ព្រោះប្រទេសទាំងពីរតែងតែធ្វើបែបនេះ នៅពេលដែលភាពតានតឹងកើតមាន នៅតាមបណ្តោយព្រំដែន។ ដោយឡែក ប្រសិនបើសង្គ្រាមអាចកើតមានឡើងមែន នោះសន្តិសុខ និង សន្តិភាព មិនមែនត្រូវបាន គំរាមកំហែងត្រឹមតែនៅក្នុងតំបន់នោះទេ ក៏ប៉ុន្តែពិភពលោកទាំងមូលតែម្តង។ ជាពិសេសនោះ មេដឹកនាំកំពូលកូរ៉េខាងជើង លោក គីម ជុងអ៊ុន ក៏ធ្លាប់បានប្រកាសក្នុងឱកាសនៃការរម្លឹកខួបឯករាជ្យ លើកទី៧០ ដោយបានបញ្ជាក់ថាកូរ៉េខាងជើង មិនឲ្យមានពលរដ្ឋអាមេរិកណាមួយមានជីវិតនោះទេ ប្រសិនបើមានសង្គ្រាមនៅក្នុងឧបទ្វីបកូរ៉េ។ សូមរម្លឹកផងដែរថា ក្រោយបញ្ចប់សង្គ្រាមលោកលើកទី២ឆ្នាំ១៩៤៥ ឧបទ្វីបកូរ៉េត្រូវបានបែងចែកជាពីរ ។ ហើយក្រោយមកប្រទេសទាំងពីរ បានផ្ទុះសង្គ្រាមក្នុងឆ្នាំ១៩៥០-១៩៥៣ និងបានបញ្ចប់ជាមួយនឹង កិច្ចព្រមព្រៀងសន្តិភាពមួយ។ យ៉ាងណាមិញ ថ្វីត្បិតកិច្ចព្រមព្រៀងត្រូវបានធ្វើឡើងក៏ដោយ ការប្រឈមមុខគ្នា និង ភាពតានតឹង មានភាពផុយស្រួយ ដែលស្ទើរតែឈានទៅដល់ការធ្វើសង្គ្រាម ជាច្រើនលើកមកហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2779.txt

កាលពីថ្ងៃអង្គារ លោកចេប ប៊ូស ដែលជាបេក្ខជនបក្សសាធារណរដ្ឋសម្រាប់ការបោះឆ្នោតប្រធានាធិបតីអាមេរិកឆ្នាំ២០១៦ បានចោទក្តែងៗទៅលើលោកស្រីហ៊ី លឡារី គ្លីនតុន បេក្ខជនមកពីបក្សកាន់អំណាច ថាមានចំណែកទទួលខុសត្រូវក្នុងការករកើតរបស់ក្រុមជីហាតរដ្ឋអ៊ីស្លាមនៅអ៊ីរ៉ាក់ ដោយសារលោកស្រីមិនបានយកចិត្តទុកដាក់ពីស្ថានការណ៍នៅទីនោះ។

ប្អូនប្រុសរបស់អតីតប្រធានាធិបតីអាមេរិក ចោទដូច្នេះថា លោកស្រីគ្លីនតុនមិនបានយកចិត្តទុកដាក់ពីបញ្ហាអ៊ីរ៉ាក់ កាលពីពេលលោកស្រីកាន់តំណែងនៅក្រសួងការបរទេសអាមេរិក ក្នុងអាណត្តិដឹកនាំដំបូងរបស់លោកអូបាម៉ា ចន្លោះឆ្នាំ២០០៩ ដល់ឆ្នាំ២០១។ យោងតាមលោកចេប ប៊ូស លោកស្រីបានចេញដំណើរទៅក្រៅប្រទេសច្រើន តែបានជាន់ជើងក្នុងទឹកដីអ៊ីរ៉ាក់តែម្តងគត់។ លោក ចេប ប៊ូស មកពីបក្សប្រឆាំងសាធារណរដ្ឋ ជាបេក្ខជនប្រធានាធិបតីគួរអោយកត់សំគាល់ សម្រាប់ការបោះឆ្នោតប្រធានាធិបតីអាមេរិក ឆ្នាំ២០១។ លោកស្រី គ្លីនតុនវិញ ជាបេក្ខជនមានប្រជាប្រិយភាពរបស់បក្សកាន់អំណាចប្រជាធិបតេយ្យ។ កាលពីថ្ងៃអង្គារ លោកចេប ប៊ូស បានឆ្លៀតវាយប្រហារពាក្យសំដីទៅលើលោកអូបាម៉ាដែរថា រដ្ឋបាលបក្សប្រជាធិបតេយ្យគ្មានសមត្ថភាពរក្សាស្ថិរភាពសន្តិសុខនៅអ៊ីរ៉ាក់ ហើយថែមទាំងបរាជ័យក្នុងការចរចាជាមួយអតីតនាយករដ្ឋមន្ត្រីអ៊ីរ៉ាក់ លោក នូរី អាល់ ម៉ាលិគីទៀតផង។ លោកចេប ប៊ូស ក៏ចោទដែរថា រដ្ឋាភិបាលមិនចេះឆ្លៀតដោះស្រាយបញ្ហាអ៊ីរ៉ាក់នេះ ពេលដែលបងប្រុសរបស់លោក គឺអតីតប្រធានាធិបតី ហ្ស៊ក ដាប់ប៊ែលយូ ប៊ូស បានចេញបញ្ជាអោយបង្កើនកងកម្លាំងយោធានៅអ៊ីរ៉ាក់ កាលពីឆ្នាំ២០០៧ ។ លោកប្រហែលចង់ចោទលោកអូបាម៉ាតែម្តងថា មិនចេះបង្កើនកម្លាំងទ័ពអាមេរិកនៅអ៊ីរ៉ាក់ ជាជាងដកទ័ពពីទីនោះអស់ក្នុងឆ្នាំ២០១១ ធ្វើអោយអ៊ីរ៉ាក់បន្តរងអស្ថិរភាព រហូតមានក្រុមជីហាតរីកដុះដាលដូចសព្វថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_278.txt

សសរស្តម្ភមេដឹកនាំកំពូលទាំង៤ ដែលចាត់ទុកថាមានអំណាចបំផុតរួមមាន អគ្គលេខាធិការបក្ស ប្រធានាធិបតី នាយករដ្ឋមន្ត្រី និងប្រធានរដ្ឋសភា ហើយមុខតំណែងទាំងនេះជាធម្មតាត្រូវបានកាន់កាប់ដោយបុគ្គលម្នាក់ៗ។

បច្ចុប្បន្ន លោក តូ ឡិម កំពុងកាន់តំណែងដល់ទៅ២ គឺជាប្រមុខបក្ស និងប្រធានរដ្ឋផង ដែលស្រដៀងទៅនឹងចិន។ បន្ទាប់ពីប្រធានរដ្ឋលោក ជិន ដាយ ក្វាង បានទទួលមរណភាពនៅឆ្នាំ២០១៨ លោក ង្វៀន ហ្វ៊ូ ជុង ក៏បានកាន់តំណែងទាំង២ នេះដែរ ប៉ុន្តែរហូតដល់ចប់អាណត្តិនៃសមាជរដ្ឋសភាលើកទី១២។ ចូលសមាជលើកទី១៣ រដ្ឋសភាវៀតណាមក៏សម្រេចជ្រើសរើសលោក ង្វៀន សួន ហ្វ៊ុក ជាប្រធានាធិបតីសម្រាប់ឆ្នាំ ២០២១-២០២៦។ លោកង្វៀន ហ្វ៊ូ ជុង កាន់តំណែងជាប្រមុខបក្សកុម្មុយនីស្តវៀតណាមចាប់ពីឆ្នាំ២០១១ មក។ ក្នុងបរិបទដែលរដ្ឋសភាវៀតណាមបើកកិច្ចប្រជុំវិសាមញ្ញនៅថ្ងៃទី ២៦ ខែសីហា សំណួរជាច្រើនត្រូវបានចោទសួរថា តើវៀតណាមនឹងមានប្រធានាធិបតីថ្មីឬអត់? បើតាមប្រភពពីសារព័ត៌មាន BBC ជាភាសាវៀតណាម តំណែងប្រធានាធិបតីនឹងផ្លាស់ប្ដូរ មុនពេលសមាជលើកទី១៤ ឆ្នាំ២០២៦ ប៉ុន្តែមិនមែនអំឡុងពេលសម័យប្រជុំវិសាមញ្ញលើកទី៨ នៃរដ្ឋសភានោះទេ។ បើតាមការគ្រោងទុក លោក តូ ឡិម នឹងចូលរួមមហាសន្និបាតអង្គការសហប្រជាជាតិលើកទី៧៩ (UNGA) នៅទីក្រុងញូវយ៉ក នៅចុងខែកញ្ញា។ លោក តូ ឡិម នឹងចូលរួម UNGA ជានាមជាប្រធានរដ្ឋ។ ពីពេលនេះរហូតដល់ លោក តូ ឡិម ទៅអាម៉េរិក ប្រហែលជាមិនមានការផ្លាស់ប្តូរតំណែងអ្វីឡើយ។ ដូច្នេះ កិច្ចប្រជុំវិសាមញ្ញរបស់រដ្ឋសភានៅថ្ងៃទី២៦ ខែសីហា ទំនងជាផ្តោតតែលើការផ្លាស់ប្តូរសមាជិករដ្ឋាភិបាលជាន់ខ្ពស់មួយចំនួនប៉ុណ្ណោះ។ តំណែងប្រធានាធិបតីទំនងជានឹងត្រូវសម្រេចក្នុងសម័យប្រជុំសាមញ្ញលើកទី៨ នៃរដ្ឋសភានីតិកាលទី១៥ ដែលគ្រោងនឹងបើកនៅថ្ងៃទី ២១ ខែតុលា និងបិទមិនឲ្យលើសពីថ្ងៃទី ៣០ ខែវិច្ឆិកា។ កាលពីថ្ងៃទី១២ ខែសីហា ទីភ្នាក់ងារព័ត៌មាន Reuters បានដកស្រង់សម្តីមន្ត្រីវៀតណាម និងបរទេសមួយចំនួនដែលនិយាយថា លោក តូ ឡិម នឹងចុះចេញពីតំណែងជាប្រធានាធិបតី នៅពេលដែលរដ្ឋសភាជួបប្រជុំក្នុងខែតុលា។ ជារួម មានលទ្ធភាពខ្ពស់ដែលរំពឹងថា លោក តូ ឡិម នឹងលាលែងពីតំណែងជាប្រធានាធិបតីក្នុងពេលឆាប់ៗនេះ ហើយផ្តោតតែលើការងាររបស់អគ្គលេខាធិការបក្សប៉ុណ្ណោះ។ ចុះហេតុអ្វីបានជាលោក តូ ឡិម នៅតែកាន់តំណែងពីរ? បន្ទាប់ពីអតីតអគ្គលេខាធិការបក្ស ង្វៀន ហ្វ៊ូ ជុង បានទទួលមរណភាព លោក តូ ឡិម បានក្លាយជាអ្នកស្នងតំណែង ហើយស្រដៀងទៅនឹងលោក ង្វៀន ហ៊្វូ ជុង ដែលបានក្លាយជាប្រមុខបក្ស និងរដ្ឋកាលពីមុន។ ត្រឹមតែពីរសប្តាហ៍ បន្ទាប់ពីក្លាយជាបុគ្គលដែលមានអំណាចកាន់តំណែងកំពូល លោក តូ ឡិម បានទៅបំពេញទស្សនកិច្ចផ្លូវរដ្ឋនៅចិនចាប់ពីថ្ងៃទី ១៨ ដល់ថ្ងៃទី២០ ខែសីហា ហើយត្រូវបានទទួលដោយអគ្គលេខាធិការបក្សកុម្មុយនីស្ត និងប្រធានាធិបតីចិន ស៊ី ជិនភីង។ ការណ៍ដែលលោក តូ ឡិម ជាប្រធានាធិបតី និងជាអគ្គលេខាធិការ អាចជាការរៀបចំដោយការិយាល័យនយោបាយវៀតណាម ដើម្បីឲ្យលោកមានជំហរស្មើភាពជាមួយលោក ស៊ី នៅពេលបំពេញទស្សនកិច្ចនៅចិន។ ដោយសារតែបើនិយាយពីបទពិសោធ និងស្តង់ដារនៃការដឹកនាំរបស់លោក តូ ឡិម ត្រូវបានគេចាត់ទុកមានបទពិសោធន៍ស្តួចស្តើង។ លោក តូ ឡិម ទើបតែត្រូវបានបោះឆ្នោតជ្រើសរើសឲ្យឈរឈ្មោះក្នុងជួរសសរស្តម្ភទាំងបួនកាលពីខែឧសភាកន្លងទៅ ដែលមានន័យថាលោកមិនទាន់បានកាន់តំណែងជាប្រធានាធិបតីពេញមួយអាណត្តិនោះទេ ប៉ុន្តែលោកនៅតែត្រូវបានជ្រើសរើសឱ្យបន្តតំណែងកំពូលជាអគ្គលេខាបក្សកុម្មុយនិស្តវៀតណាម។ បន្ទាប់ពីបានទៅទីក្រុងប៉េកាំងដើម្បីជួបជាមួយប្រធានាធិបតីចិន ស៊ី ជិនភីង លោក តូ ឡិម ត្រូវបានគេរំពឹងថានឹងជួបជាមួយប្រធានាធិបតីអាម៉េរិក ចូ បៃឌិន នៅខែកញ្ញា នៅពេលលោកមកទីក្រុងញូវយ៉ក ដើម្បីចូលរួម UNGA ។ ដំណើរទស្សនកិច្ចដ៏លឿនរបស់លោក តូ ឡិម ទៅកាន់ចិនភ្លាមៗ បន្ទាប់ពីលោកបានក្លាយជាអគ្គលេខាធិការ ក៏អាចជាការត្រួសត្រាយផ្លូវជុំវិញគោលនយោបាយការបរទេសវៀតណាម សម្រាប់ដំណើរទស្សនកិច្ចអាម៉េរិកដែរ។ កន្លងមក បើតាមគោលនយោបាយការបរទេសរបស់វៀតណាមក្រោមការដឹកនាំរបស់លោក ង្វៀន ហ្វ៊ូ ជុង មេដឹកនាំកំពូលរបស់វៀតណាមគួរទៅចិនមុននឹងទៅអាម៉េរិក។ នេះជាការបង្ហាញអំពីការគោរពរបស់ទីក្រុងហាណូយចំពោះទីក្រុងប៉េកាំង ដែលជាធាតុសំខាន់ក្នុងវិធីសាស្រ្តបច្ចុប្បន្នរបស់វៀតណាមចំពោះទំនាក់ទំនងជាមួយមហាអំណាចធំៗ។ ដំណើរទស្សនកិច្ចជាផ្លូវការនៅអាម៉េរិកនេះ ប្រសិនបើប្រព្រឹត្តិទៅតាមការគ្រោងទុកមែននោះ នឹងជួយលើកកំពស់ជំហររបស់លោក តូ ឡិម ទាំងក្នុងស្រុក និងក្រៅស្រុក ស្រដៀងទៅនឹងអ្វីដែលអតីតអគ្គលេខាធិការបានធ្វើកាលពីឆ្នាំ២០១៥។ ទន្ទឹមនេះ ព្រមទាំងជួយលោក តូ ឡិម ធានាដល់សមមិត្តក្នុងបក្សថា លោកអាចបន្តគោលនយោបាយ«ការទូតដើមឫស្សី» ដែលវៀតណាមខំប្រឹងថែរក្សាជាយូរណាស់មកហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2780.txt

ប្រមុខរបបសឹកថៃលោក ប្រាយុទ្ធ ចាន់អូចា បានបញ្ជាក់នៅថ្ងៃពុធនេះថា ក្រុមជនបំផ្ទុះគ្រាប់បែកគួរចូលមកទទួលកំហុសដើម្បីសុវត្ថិភាព បើមិនដូច្នេះទេពួកគេអាចនឹងត្រូវមេក្លោងសម្លាប់ដើម្បីបំបិទមាត់ក្រោយបញ្ចប់ភារកិច្ច។ លោកប្រាយុទ្ធ អំពាវនាវដល់ក្រុមជនល្មើសចូលខ្លួនមកទទួលទោស ខណៈដែលការស៊ើបអង្កេតនៅតែបន្ត ហើយការប្រមាញ់ជនសង្ស័យម្នាក់នោះក៏កំពុងធ្វើឡើងយ៉ាងសស្រាក់សស្រាំផងដែរ។

ពីរថ្ងៃក្រោយករណីបំផ្ទុះគ្រាប់កើតឡើងនៅទីសក្ការៈហិណ្ឌូកណ្តាលរាជធានីបាងកក លោកឧត្តមសេនីយ៍ ប្រាយុទ្ធ ចាន់អូចា នាយករដ្ឋមន្ត្រីថៃ បានប្រកាសស្នើឲ្យបណ្តាក្រុមពាក់ព័ន្ធករណីបំផ្ទុះគ្រាប់នេះចូលមកទទួលទោសដើម្បីការពារសុវត្ថិភាពផ្ទាល់ខ្លួន។ ក្នុងការផ្តល់សុន្ទកថាជាសាធារណៈនៅថ្ងៃពុធនេះ ប្រមុខរបបយោធាខាងលើ បានថ្លែងបញ្ជាក់ពីដំណើរការស៊ើបអង្កេតនិងបន្តតាមប្រមាញ់ជនសង្ស័យម្នាក់ដែលមានរូបភាពជាប់ក្នុងកាមេរ៉ា រួមជាមួយបក្សពួក។ លោក ប្រាយុទ្ធ បានលើកឡើងច្បាស់ៗថា ករណីបំផ្ទុះគ្រាប់នេះអាចមានបណ្តាញធំនៅពីក្រោយ ហើយក្រុមជនបង្កអាចត្រូវបាន គេណែនាំនិងជួលឲ្យដាក់បំផ្ទុះគ្រាប់នេះផង។ លោកបន្តថាករណីនេះបើសិនជាពួកគេចង់សុខគួរចូលខ្លួនមកតាមសម្រួល ដើម្បីការពារសុវត្ថិភាព ក្រែងមានអ្នកតាមសម្លាប់ពួកគេពេលខាងមុខ។ លោកសង្កត់ធ្ងន់ថា ការបង្ហាញខ្លួនទទួលកំហុសវាប្រសើរជាងលាក់ខ្លួន ព្រោះមន្ត្រីពាក់ព័ន្ធនឹងអនុវត្តការកាត់ទោសតាមនីតិវិធីដើម្បីធានាពីសុវត្ថិភាពជនទាំងនោះ។ នេះក៏ព្រោះថា អាជ្ញាធរថៃបារម្ភថាជនបង្កទាំងនេះ អាចត្រូវមេក្លោងធំដែលជួលពួកគេសម្លាប់បំបិទមាត់អស់ក្រោយពេលដែលពួកគេបញ្ចប់ប្រតិបត្តិការនេះ។ ក្រោយពីស្នើឲ្យក្រុមជនបង្កទាំងនោះចូលខ្លួន លោក ប្រាយុទ្ធ ក៏បានអំពាវនាវទៅកាន់សាធារណជនថៃគ្រប់ស្រទាប់វណ្ណៈឲ្យផ្តល់ព័ត៌មាន ឬជូនដំណឹងដល់ប៉ូលិសឬអាជ្ញាធរ ប្រសិនករណីបានជួបឬបានដឹងពីព័ត៌មានជនល្មើសទាំងនោះផង។ នៅថ្ងៃពុធនេះដែរ ខាងក្រុមស៊ើបអង្កេតថៃ ក៏បានប្រកាសផ្តល់រង្វាន់លុយ ៣ម៉ឺនដុល្លារដល់ប្រជាជនណាក៏ដោយដែលអាចផ្តល់ព័ត៌មានដល់សមត្ថកិច្ចដើម្បីឈានទៅចាប់ជនបំផ្ទុះគ្រាប់ទាំងនោះផង។ មកទល់ពេលនេះប្រមុខរបបសឹកមិនបានបដិសេសថាក្រុមអាវក្រហម ជនជាតិអ៊ុយហ្គួ ឬក្រុមបះបោរភាគខាងត្បូងមានជាប់ពាក់ព័ន្ធនឹងករណីបំផ្ទុះគ្រាប់នេះឡើយ ថ្វីដ្បិតថាភស្តុតាងមិនទាន់មានគ្រប់គ្រាន់សម្រាប់អាជ្ញាធរដើម្បីដាក់បន្ទុក។ ប៉ុន្តែមានការដាក់ការសង្ស័យលើកក្រុមជនជាតិភាគតិចឥស្លាមអ៊ុយហ្គួដែលរត់កិច្ចពីចិន ដែលបច្ចុប្បន្នរស់នៅបណ្តោះអាសន្ននៅថៃ ថាជាអ្នកនៅពីក្រោយករណីបំផ្ទុះគ្រាប់ ដោយសារពួកគេគុំគួនរដ្ឋាភិបាលក្រុងបាងកក ដែលបានចាប់បញ្ជូនខំជនជាតិនេះជាង១០០នាក់ទៅកាន់ប្រទេសចិនវិញកាលពីខែមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2781.txt

ទាហានអ៊ីស្រាអែលបានវាយប្រហារទាហានស៊ីរី ដោយប្រើប្រាស់កាំភ្លើងធំនិងយន្តហោះទម្លាក់គ្រាប់នៅតំបន់ Golan ដែលខ្លួនដណ្តើមពីស៊ីរីកាលពីច្រើនឆ្នាំមុន។ ការវាយប្រហារនេះគឺដើម្បីឆ្លើយតបនឹងការបាញ់ផ្លោងគ្រាប់រ៉ុកហ្កែតចេញពីទឹកដីស៊ីរី កាលពីម្សិលមិញនេះ។ អ៊ីស្រាអែលចោទប្រកាន់អ៊ីរ៉ង់ថាជាអ្នកនៅពីក្រោយករណីវាយប្រហារនេះ។ នេះបើយោងតាមទីភ្នាក់ងារព័ត៌មាន AFP។

លោក មុំ ពិទូរ្យ លម្អិតព័ត៌មាននេះ រដ្ឋាភិបាលក្រុងជេរ៉ូសាឡិម បានបញ្ជាឲ្យកងទ័ពខ្លួនបើកការវាយប្រហារប្រឆាំងក្រុមកងទ័ពស៊ីរីដោយប្រើប្រាស់កាំភ្លើងធំនិងយន្តហោះទម្លាក់គ្រាប់បែកផងដែរនៅតំបន់ Golan កាលពីម្សិលមិញនេះ។ ស្ថានការណ៍កាន់តែតានតឹងនិងឈានដល់មានការតបតដោយប្រើប្រាស់អាវុធពីសំណាក់កងម្លាំងអ៊ីស្រាអែលនេះ ដោយសារតែទាហានស៊ីរី បានបាញ់ផ្លោងដោយប្រើប្រាស់គ្រាប់រ៉ុហ្កែតចូលក្នុងទឹកដីអ៊ីស្រាអែល។ មិនត្រឹមតែវាយប្រហារតបតទេ អ៊ីស្រាអែលស្រាប់តែចេញមុខចោទប្រកាន់អ៊ីរ៉ង់ផងដែរថាជាអ្នកនៅពីក្រោយការវាយប្រហាររបស់ទាហានស៊ីរីនេះ។ សម្រាប់អ៊ីស្រាអែល ការប្រើប្រាស់កម្លាំងយោធាវាយបកភ្លាមៗនេះ គឺជាសិទ្ធិស្វ័យការពារប៉ុណ្ណោះ ដើម្បីការពារគ្រោះថ្នាក់។ បើតាមប្រភពខាងយោធាអ៊ីស្រាអែល ទាហានអ៊ីស្រាអែលបានប្រើប្រាស់ការវាយប្រហារតាមផ្លូវអាកាសប្រហែល៦ ជើងលើទីតាំងទាហានស៊ីរី ក្រោយគ្រាប់រ៉ុហ្កែត៤គ្រាប់ ធ្លាក់ចូលដីភាគខាងជើងអ៊ីស្រាអែល ប៉ុន្តែសំណាងល្អគ្រាប់រ៉ុហ្កែតមិនធ្វើឲ្យអ្នកណាម្នាក់រងគ្រោះឡើយ។ ចំណែកទីភ្នាក់ងារព័ត៌មានជាតិស៊ីរី SANA បានផ្សាយថា ឧទ្ធម្ភាគចក្រអ៊ីស្រាអែលបានបាញ់គ្រាប់រ៉ុហ្កែតសម្តៅអាគាររដ្ឋាភិបាលតំបន់ Golan ដោយគ្រាប់នោះបានធ្វើឲ្យអាគារខូចខាតយ៉ាងដំណំដែរ។ ក្រៅពីវាយប្រហារឆ្លងចូលដែនដីស៊ីរី រដ្ឋាភិបាលអ៊ីស្រាអែលបានប្រកាសព្រមានរដ្ឋាភិបាលក្រុងដាម៉ាសថា ស៊ីរីនឹងទទួលលទ្ធផលឈឺចាប់ជាងនេះ ក្រោយពេលដែលបាញ់គ្រាប់រ៉ុហ្កែតចូលដីខ្លួន ហើយអ៊ីស្រាអែលបានចោទថា មន្ត្រីអ៊ីរ៉ង់ជាអ្នកនៅពីក្រោយការវាយប្រហាររបស់ទាហានស៊ីរីនេះ។ រដ្ឋមន្ត្រីការពារជាតិអ៊ីស្រាអែល Moshe Yaalon បានចេញសេចក្តីថ្លែងការណ៍មួយក្រោយការវាយប្រហារ ដោយលោកបានគំរាមស៊ីរីខ្លាំងៗ ហើយហៅការវាយប្រហារថាជាសកម្មភាពក្រុមភេរវកម្មឥស្លាមជីហាតដែលស្ថិតក្រោមការរៀបចំរបស់ក្រុងតេអ៊ីរ៉ង់។ តាមពិតទៅការវាយប្រហារគ្នាទៅវិញទៅមកនេះ កើតឡើងក្រោយពេលដែល ជនជាតិប៉ាឡេស្ទីនម្នាក់ឈ្មោះ Mohammed Allan បញ្ចប់ការកូតកម្មអត់អាហាររយៈពេល២ខែ ដើម្បីប្រឆាំងអាជ្ញាធរអ៊ីស្រាអែលដែលចាប់គេឃុំឃាំងដោយគ្មានការកាត់ទោសត្រឹមត្រូវ។ បុរសម្នាក់នេះជាសមាជិកក្រុមឥស្លាមជីហាតដែលមានមូលដ្ឋាននៅតំបន់ កាហ្សា។ ក្រោយមានការចោទប្រកាន់ពីអ៊ីស្រាអែល ក្រុមឥស្លាមជីហាតនេះបានទាត់ចោលការចោទប្រកាន់ ហើយបញ្ជាក់ភាពស្អាតស្អំថាខ្លួនមិនស្ថិតនៅពីក្រោយការវាយប្រហារនេះឡើយ។ សូមបញ្ជាក់ថាអ៊ីស្រាអែលបានដណ្តើមទឹកដី ១២០០គីឡូម៉ែត្រការ៉េនៅតំបន់ Golan ពីស៊ីរីនៅឆ្នាំ ១៩៦៧ ក្នុងពេលសង្គ្រាមមជ្ឈិមបូព៌ាកើតឡើង ប៉ុន្តែការកក្រសោបយកទឹកដីនេះមិនត្រូវបានសហគមន៍អន្តរជាតិទទួលស្គាល់ឡើយ។ ចាប់តាំងពីឆ្នាំ ២០១១ ក្រោយសង្គ្រាមស៊ីវិលស៊ីរីផ្ទុះឡើង ភាពតានតឹងនិងប្រឈមមុខដាក់គ្នារវាងអ៊ីស្រាអែលនិងស៊ីរីកើនឡើងនៅតំបន់ខាងលើ ហើយគេឃើញមានការបាញ់ផ្លោងទៅវិញទៅមកជាប្រចាំផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2782.txt

គិតត្រឹមពេលនេះ មានរយៈពេលជិតមួយឆ្នាំហើយ នៃការបង្កើតរដ្ឋាភិបាលថៃ ដែលដឹកនាំដោយលោកនាយករដ្ឋមន្ត្រីរដ្ឋប្រហារយោធាថៃ ប្រាយុទ្ធ ចាន់អូចា។ របបគ្រប់គ្រងនេះ បានធ្វើឲ្យសេដ្ឋកិច្ចថៃដែលធំជាងគេលំដាប់ទី២នៅក្នុងអាស៊ាន មានការធ្លាក់ចុះជាបន្តបន្ទាប់។ ការប្រែប្រួលនេះ បានជំរុញឲ្យលោកនាយករដ្ឋមន្ត្រី ប្រាយុទ្ធ ត្រូវរៀបចំយុទ្ធសាស្ត្រថ្មី ដោយលោកគ្រោងនឹងរុះរើសមាជិករដ្ឋាភិបាលមួយចំនួន រួមទាំងមុខតំណែងរបស់លោកផងដែរ។

មានសំឡេង ទំនងជាមិនអាចទ្រាំនឹងការរិះគន់ពីសំណាក់ប្រជាជន ក្រោមការគ្រប់គ្រងដោយរបបសឹកយោធា លោកនាយករដ្ឋមន្ត្រី ប្រាយុទ្ធ ចាន់អូចា បានសម្រេចរុះរើក្បាលម៉ាស៊ីនរដ្ឋាភិបាលថ្មី ដើម្បីឆ្លើយតបទៅនឹងការធ្លាក់ចុះនៃកំណើនសេដ្ឋកិច្ច។ ក្រោយរដ្ឋប្រហារទម្លាក់អតីតនាយករដ្ឋមន្ត្រីថៃលោកស្រីយីងឡាក់ ស៊ីនណាវ៉ាតត្រា ថ្ងៃទី ២២ ឧសភា ឆ្នាំ២០១៤ លោកឧត្តមសេនីយ៍ប្រាយុទ្ធ ចាន់អូចា ត្រូវបានព្រះមហាក្សត្រថៃតែងតាំងជានាយករដ្ឋមន្ត្រី នៅក្នុងខែកញ្ញាបន្ទាប់ពីពេលនោះ។ យ៉ាងណាក៏ដោយ រយៈពេលជិតមួយឆ្នាំនៃបង្កើតរដ្ឋាភិបាលដែលគ្រប់គ្រងដោយរដ្ឋបាលយោធា មិនបានធ្វើឲ្យអ្នកវិនិយោគមាន ភាពកក់ក្តៅ និង ទំនុកចិត្តនោះទេព្រោះមានបញ្ហាជាច្រើនដែលមិនទាន់ដោះស្រាយចប់នៅឡើយ។ ជាពិសេសនោះគឺបញ្ហានៃរដ្ឋបាលគ្រប់គ្រងដែលភាគច្រើន គឺជាសមាជិកយោធា។ ជុំវិញបញ្ហានេះ លោកនាយករដ្ឋមន្ត្រីប្រាយុទ្ធ បានថ្លែងការណ៍ទៅកាន់អ្នកសារពត៌មានក្នុងស្រុកថា ៣៥នៃតំណែងរដ្ឋមន្ត្រីបច្ចុប្បន្ន រួមបញ្ចូលទាំងតំណែងរបស់លោកផងដែរនោះ នឹងត្រូវមានការផ្លាស់ប្តូរ ក្នុងពេលខាងមុខនេះ។ ក្នុងនោះ សមាជិកថ្មីដែលនឹងត្រូវចូលមកជំនួស គឺជាអ្នកខាងក្រៅ ពោលគឺ ជាអ្នកដែលមិនធ្លាប់មានតំណែងក្នុងរដ្ឋាភិបាល ដែលនឹងរួមបញ្ចូលយោធាផងដែរ។ អ្វីដែលគួរកត់សម្គាល់នោះ ការគ្រោងផ្លាស់ប្តូរសមាជិករដ្ឋាភិបាលថ្មីនេះ ត្រូវបានលេចឡើងស្របពេល ដំណើរការនៃការកែប្រៃរដ្ឋធម្មនុញ្ញថ្មី កំពុងជាប់គាំង ជាពិសេសនោះ ស្របពេលដែលមានពត៌មាន នៃលេចលឺពីការពន្យារពេលនៃការបោះឆ្នោតជាសកលជាបន្តបន្ទាប់។ ភាពស្របគ្នានេះ បានក្លាយជាចំណោទបញ្ហាមួយសម្រាប់អ្នកវិភាគថាតើ ការផ្លាស់ប្តូរយុទ្ធសាស្ត្រថ្មីនេះដើម្បីស្តារសេដ្ឋកិច្ច ឬ ដើម្បីពង្រឹងអំណាចយោធាក្នុងជួររដ្ឋាភិបាល។ គួររម្លឹកផងដែរថា សេចក្តីព្រាងច្បាប់រដ្ឋធម្មនុញ្ញថៃថ្មីដែលរៀបរៀងដោយគណៈកម្មាការដែលចាត់តាំង ដោយលោកប្រាយុទ្ធ បានបញ្ញត្តិលើប្រការមួយចំនូនដែលផ្តល់អាទិភាពដល់យោធាច្រើនក្នុងការកាន់ តំណែង។ នោះ គឹរដ្ឋាភិបាលអាចឡើងកាន់តំណែងដោយមិនចាំបាច់ឆ្លងកាត់ការបោះឆ្នោត និង សមាជិកព្រឹទ្ធសភាត្រូវកាន់តំណែងតាមរយៈការតែងតែងផងដែរ៕ មានសំឡេង អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2783.txt

នាយករដ្ឋមន្ត្រីម៉ាឡេស៊ី លោក ណាជីប រ៉ាហ្សាក់ ទទួចប្រជាជនសិង្ហបុរីកុំវាយតម្លៃប្រទេសជិតខាងខ្លួន ដោយផ្អែកតាមប្រពន្ធ័ផ្សព្វផ្សាយសង្គម។ ការផ្ញើអបអរសាទរជាមួយនឹងសំណូមពររបស់លោក ណាជីបធ្វើឡើង ក្នុងពេលដែលរឿងអាស្រូវរបស់លោក កំពុងតែសាយភាយទាំងក្នុងតំបន់និង ក្នុងឆាក អន្តរជាតិផងដែរ។

ក្រោយត្រលប់ពីចូលរួមពិធីរលឹកខួបលើកទី៥០នៃការទទួលឯករាជ្យសិង្ហបុរី លោកនាយករដ្ឋមន្ត្រី ណាជីប រ៉ាហ្សាក់ បានសរសេរក្នុងគណនីឯកជនរបស់លោក ដោយប្តេជ្ញាបន្តកិច្ចសហប្រតិបត្តិការ ជិតស្និទជាមួយលោកនាយករដ្ឋមន្ត្រីសិង្ហបុរី លី ស៊ានឡុង ដើម្បីជាផលប្រយោជន៍សម្រាប់ប្រជាជនប្រទេសទាំងពីរ។ ជាមួយគ្នានេះ លោក ក៏បានផ្ញើសារទៅកាន់ប្រជាជនសិង្ហបុរី មិនត្រូវវាយតម្លៃ បញ្ហាម៉ាឡេស៊ី ដោយគ្រាន់តែមើលតាមប្រពន្ធ័ផ្សព្វផ្សាយនោះទេ។ បញ្ហានយោបាយចុងក្រោយរបស់ម៉ាឡេស៊ី មិនគ្រាន់តែបញ្ហាដឹងលឺក្នុងប្រទេសនោះ តែបញ្ហានេះកំពុង តែត្រូវផ្សព្វផ្សាយជាសកលតាមរយៈប្រពន្ធ័ផ្សព្វផ្សាយ។ ជាពិសេសនោះ រឿងអាស្រូវនៅក្នុងអាណត្តិ របស់នាយករដ្ឋមន្ត្រី លោកណាជីប រ៉ាហ្សាក់ បានក្លាយជាបញ្ហាចម្រូងចម្រាស និង កំពុងត្រូវបាន ប្រទេសជិតខាងនៅក្នុងតំបន់ចាប់អារម្មណ៍ និង រងនូវការរិះគន់ច្រើនផងដែរ។ យ៉ាងណាក៏ដោយ ឆ្លៀតឱកាសដើម្បីអបអរសាទរនឹងខួបរំលឹកឯករាជ្យសិង្ហបុរី លោកណាជីប បាន ផ្ញើសារទៅកាន់ប្រជាជនសិង្ហបុរី មិនត្រូវវាយតម្លៃម៉ាឡេស៊ីតាមរយៈការអាននៅក្នុងប្រពន្ធ័ផ្សព្វផ្សាយ សង្គម និង សេចក្តីថ្លែងការណ៍នានារបស់អ្នកនយោបាយនោះទេ។ គួររម្លឹកផងដែរថា ការផ្ញើសារទៅកាន់ប្រជាជនជិតខាងនិង ប្រតិកម្មនានារបស់ លោកណាជីប រ៉ាហ្សាក់ ធ្វើឡើងក្រោយពីមានការចុះផ្សាយរបស់សារពត៌មាន The Wall Street ពីការផ្ទេរលុយចូលទៅកាន់ គណនីរបស់លោកប្រមាណ៧០០លានដុល្លាសហរដ្ឋអាមេរិកដោយសម្ងាត់។ កន្លងមក លោកនាយរដ្ឋមន្ត្រីណាជីប បានច្រានចោលការចោទប្រកាន់ពីការទទួលលុយ និង ថែមទាំងបានព្រមានទៅកាន់ប្រពន្ធ័ផ្សព្វផ្សាយទាំងឡាយ ដែលរិះគន់លោកដោយគ្មានមូលដ្ឋាន។ យ៉ាងណាក៏ដោយ មកទល់ពេលនេះ លោកណាជីប មិនទាន់បានបង្ហាញពីភាពស្អាតស្អំរបស់លោកនៅឡើយទេ។ ផ្ទុយទៅវិញ លោកបែរជាបានធ្វើសកម្មភាពមួយចំនួនដែលគួរឲ្យសង្ស័យ ក្នុងនោះលោកបានដកមន្ត្រីជាន់ខ្ពស់រដ្ឋាភិបាលមួយចំនួនដែលរិះគន់លោក និង ព្រះរាជអាជ្ញាដែលទទួលក្នុងការស៊ើបអង្កេតសំណុំរឿងរបស់លោកផងដែរ។ គូរបញ្ជាក់ផងដែរថា លោក ណាជីប រ៉ាហ្សាក់ បានឡើងកាន់តំណែងជានាយករដ្ឋមន្ត្រីម៉ាឡេស៊ីក្នុងឆ្នាំ ២០០៩ ។ យ៉ាងណាមិញ ក្នុងអាណត្តិនាយករដ្ឋមន្ត្រីរបស់លោក មានរឿងអាស្រូវជាច្រើន បានកើត ឡើងទាក់ទងនិង បញ្ហាសិទ្ធិមនុស្ស ការរឹតត្បិតសិទ្ធិសេរីភាពសារពត៌មាននិង សកម្មជនសិទ្ធិមនុស្ស និងជាពិសេសរឿង អាស្រូវនៃអំពើពុករលួយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2784.txt

ក្រុងតេអ៊ីរ៉ង់ និងក្រុងម៉ូស្គូបានសម្រេចកិច្ចព្រមព្រៀងមួយសម្រាប់ផ្គត់ផ្គង់អាវុធការពារដែនអាកាស S-300 កាលពីម្សិលមិញនេះ។ អ៊ីរ៉ង់នឹងបន្តទទួលបានប្រព័ន្ធការពារដែនអាកាសកាំជ្រួច S-300ពីរុស្ស៊ីក្រោយជាប់គាំងអស់ពេលជាយូរព្រោះកម្មវិធីនុយក្លេអ៊ែរ។ ប្រព័ន្ធការពារដែនអាកាសស៊េរីទំនើបនេះនឹងធ្វើឲ្យ វិស័យការពារជាតិអ៊ីរ៉ង់រឹងមាំ ប៉ុន្តែវាក៏ធ្វើឲ្យប្រទេសក្នុងតំបន់ព្រួយបារម្ភដែរ។

រដ្ឋាភិបាលអ៊ីរ៉ង់ និងរដ្ឋាភិបាលរុស្ស៊ីបានសម្រេចចុះកិច្ចព្រមព្រៀងផ្គត់ផ្គងប្រព័ន្ធមីស៊ីលការពារដែនអាកាស S-300 កាលពីម្សិលមិញនេះ។ ក្រោយការចុះកិច្ចព្រមព្រៀងនេះ រុស្ស៊ីនឹងបញ្ជូនសព្វាវុធទំនើបនេះទៅកាន់ប្រទេសអ៊ីរ៉ង់ នៅចុងឆ្នាំនេះ។ អនុរដ្ឋមន្ត្រីការបរទេសរុស្ស៊ីលោក Mikhail Bogdanov បានលើកឡើងថា ភាគីទាំងពីរសម្រេចជោគជ័យក្នុងការចុះកិច្ចព្រមព្រៀងសម្រាប់ចែកចាយសព្វាវុធនេះហើយ ប៉ុន្តែនៅសល់បញ្ហាបច្ចេកទេសមួយចំនួនទៀតដែលភាគីនៅមិនទាន់ឯកភាពគ្នា។ ចំនួនប្រព័ន្ធមីស៊ីលប៉ុន្មានដែលមានកំណត់ក្នុងកិច្ចព្រមព្រៀងមិនត្រូវបានគេបង្ហើបឲ្យដឹងឡើយ ប៉ុន្តែមីស៊ីលនេះនឹងជួយធ្វើឲ្យវិស័យការពារជាតិអ៊ីរ៉ង់ដែលនៅទន់ខ្សោយនោះរឹងមាំជាងមុន។ តាមពិតទៅការនាំចូលអាវុធការពារអាកាសនេះ មិនមែនជាគម្រោងថ្មីរបស់រដ្ឋាភិបាលអ៊ីរ៉ង់នោះឡើយ។ អ៊ីរ៉ង់សម្រេចចុះកិច្ចព្រមព្រៀងទិញអាវុធទំហំ ៨០០លានដុល្លារ ជាមួយក្រុងម៉ូស្គូតាំងពីឆ្នាំ ២០០៧ ដើម្បីទិញប្រព័ន្ធមីស៊ីលនេះ ទុកគ្រាន់ការពារសត្រូវនៅមជ្ឈិមបូព៌ា។ ក្រោយមកអ៊ីរ៉ង់បង់លុយឲ្យរុស្ស៊ី ១៦៦លានដុល្លារសម្រាប់កិច្ចព្រមព្រៀងនេះ ប៉ុន្តែអ៊ីរ៉ង់មិនបានទទួលអាវុធនេះសោះ ព្រោះក្នុងឆ្នាំ ២០១០ គេឃើញទណ្ឌកម្មថ្មីត្រូវដាក់ប្រឆាំងក្រុងតេហេអ៊ីរ៉ង់ ដោយហាមឃាត់ការលក់អាវុធមីស៊ីលដល់ប្រទេសនេះ។ ក្នុងពេលជាមួយគ្នានោះ រដ្ឋាភិបាលក្រុងម៉ូស្គូ បានសម្រេចចេញក្រឹត្យព្រមព្រៀងឈប់លក់អាវុធឲ្យអ៊ីរ៉ងស្របតាមចំណុចមានកំណត់ក្នុងកញ្ចប់ទណ្ឌកម្មនេះ ហើយរស្ស៊ីសុខចិត្តបង់លុយ១៦៦លានដុល្លារវិញឲ្យអ៊ីរ៉ង់។ ក្នុងខែមេសាឆ្នាំនេះ ស្រាប់តែលោក វ្ល៉ាឌីមៀ ពូទីន ចេញក្រឹត្យដករាល់ការហាមឃាត់ទាំងអស់លើអ៊ីរ៉ង់ដើម្បីបើកផ្លូវឲ្យមានការផ្គត់ផ្គង់អាវុធដល់ក្រុងតេហេរ៉ង់វិញ។ សហគមន៍អន្តរជាតិភ្ងាក់ផ្អើល ជាពិសេសអ៊ីស្រាអែល និងអារ៉ាប៊ីសាអូឌីតព្រួយបារម្ភកាន់តែខ្លាំង តែគេឃើញថា ការសម្រេចចិត្តរបស់លោក ពូទីន ជាការគំរាមក្រុងវ៉ាស៊ីនតោនដែលកំពុងបង្កបញ្ហានៅអឺរ៉ុបខាងកើត។ ជុំវិញការចុះកិច្ចព្រមព្រៀងថ្មីនេះ អ៊ីរ៉ង់និងរុស្ស៊ីឯកភាពគ្នាលើកិច្ចព្រមព្រៀង ក្រោយពេលដែលមហាអំណាច ៦សម្រេចបានកិច្ចព្រមព្រៀងជាមួយអ៊ីរ៉ង់ក្នុងសំណុំរឿងកម្មវិធីនុយក្លេអ៊ែរ ។ គេមិនឃើញមានការកំណត់ឈ្មោះអាវុធប្រភេទនេះនៅក្នុងកិច្ចព្រមព្រៀងនុយក្លេអ៊ែរអ៊ីរ៉ង់ជាមួយមហាអំណាច ៦ឡើយ។ នេះមានន័យថា អ៊ីរ៉ង់នៅមានសិទ្ធិពេញលេញក្នុងការទទួលបានអាវុធស៊េរីទំនើបនេះ ក្នុងរយៈពេលដ៏ខ្លីនដោយគ្មានការរឹតត្បិតពីរុស្ស៊ី។ ករណីបើអ៊ីរ៉ង់ទទួលបានមីស៊ីលនេះនៅពេលខាងមុខ អ៊ីស្រាអែល អារ៉ាប៊ីសាអូឌីតផងនោះ ច្បាស់ជាត្រូវភ័យព្រួយខ្លាំងចៀសមិនរួចឡើយ។ អ៊ីរ៉ង់មានអាវុធប្រភេទនេះ នឹងបង្កការលំបាកខ្លាំងដល់ការអន្តរាគមន៍យោធា បើសិនជាមានករណីចាំបាច់។ អាវុធប្រភេទនេះមានឥទ្ធិពលខ្លាំង ដោយគេអាចប្រើកម្ទេចយន្តហោះចម្បាំងដែលរារាំងការវាយប្រហារតាមផ្លូវអាកាសបានយ៉ាងមានប្រសិទ្ធិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2785.txt

ស្ថានការណ៍ជារួមនៅតែតានតឹងខ្លាំង ហើយយោធានៃរដ្ឋកូរ៉េទាំងពីរនៅតែត្រៀមធ្វើសង្គ្រាម ទោះបីជាការចរចាគ្នាកម្រិតខ្ពស់រវាងមន្ត្រីតំណាងរដ្ឋាភិបាលកូរ៉េទាំងពីរបន្តចរចាយ៉ាងសស្រាក់សស្រាំក៏ដោយ។ ប្រមុខរដ្ឋកូរ៉េខាងត្បូងបានប្រកាជាថ្មីថា ការបញ្ឈប់ការឃោសនាតាមព្រំដែនមិនអាចកើតឡើងឡើយ បើសិនកូរ៉េខាងជើងមិនចេញមុខសុំអភ័យទោសជាសាធារណចំពោះការបង្កៃមីននៅតំបន់គ្មានយោធា។ នាវាមុជទឹកប្រហែល៥០គ្រឿងរបស់កូរ៉េខាងជើងស្រាប់តែចេញពីមូលដ្ឋាន ហើយបាត់ខ្លួនពីរ៉ាដារបស់កូរ៉េខាងត្បូង។ ម្យ៉ាងថ្ងៃចន្ទនេះកូរ៉េខាងជើងបានបង្កើនចំនួនកងកម្លាំងធំតាមព្រំដែនពីរដងឯណោះ។ យុទ្ធសាស្ត្រពីរផ្សេងគ្នាដោយប្រើទ័ពគំរាមផង និងចរចាផង ក្នុងពេលតែមួយរបស់ក្រុងព្យុងយ៉ាង កំពុងតែធ្វើឲ្យស្ថានការណ៍កាន់តែធ្ងន់ធ្ងរនិងផុយស្រួយផង។

សូមស្តាប់ការបកស្រាយរបស់លោក សៅ ផលនិស្ស័យ៖ កិច្ចចរចារវាងតំណាងរដ្ឋាភិបាលកូរ៉េទាំងពីរបានឈានដល់ថ្ងៃទីបីហើយគិតត្រឹមថ្ងៃចន្ទនេះ។ ការពិភាក្សានៅតែបន្តទៅមុខ ខណៈដែលភាពតានតឹងនិងការប្រឈមមុខដាក់គ្នានៅតែបន្តអូសបន្លាយទៅមុខ។ កិច្ចចរចាជាន់ខ្ពស់ដែលមានការចូលរួមពីមន្ត្រីយោធានិងអ្នកនយោបាយកូរ៉េទាំងពីរ ចាប់ផ្តើមតាំងពីថ្ងៃសៅរ៍ ប៉ុន្តែជាបន្តបន្ទាប់ក្រុមចរចាមិនអាចមានលទ្ធភាពរកដំណោះស្រាយរួមគ្នាបានឡើយ។ ឧបករណ៍ឃោសនារបស់ក្រុងសេអ៊ូលជាចំណុចចម្រូងចម្រាសខ្លាំង ហើយវាជាឧបសគ្គរារាំងភាគីមិនឲ្យឯកភាពគ្នាបាន។ កងទ័ពទាំងសងខាងនៅតែប្រុងជើងការខ្ពស់ដូចត្រៀមប្រយុទ្ធ ហើយការចរចាហាក់ដូចជាគ្រាន់តែជួយអូសបន្លាយ និងទប់កុំឲ្យការប្រយុទ្ធគ្នាឈានមកដល់ប៉ុណ្ណោះ។ ដល់ព្រឹកថ្ងៃចន្ទនេះ ប្រមុខរដ្ឋកូរ៉េខាងត្បូងលោកស្រី ប៉ាក ហ្គឺនហេ បានបន្តអះអាងជាថ្មីថា ការឃោសនាមិនត្រូវបញ្ឈប់ឡើយ បើសិនក្រុងព្យុងយ៉ាងព្រមសុំអភ័យទោសទាហានកូរ៉េខាងត្បូងដែលរងរបួសដោយសារមីនកាលពីដើមខែកន្លងទៅ។ នេះបញ្ជាក់ថា គ្មានការធ្វើសម្បទានពីខាងភាគីកូរ៉េខាងត្បូងឡើយក្នុងពេលចរចានេះ។ ១. កូរ៉េទាំងពីររឹងទទឹងព្រោះខ្លាចបាក់មុខ រឿងចាក់ឧបករណ៍ឃោសនា ថ្វីបើវាមើលទៅវាតូចតាច តែភាគីទាំងពីរមិនអាចធ្វើសម្បទានទៅវិញទៅមកបានឡើយ។ កូរ៉េខាងត្បូងចង់បង្ខំឲ្យកូរ៉េខាងជើងទទួលស្គាល់ថា មីនដែលបង្កគ្រោះថ្នាក់ដល់ទាហាន ២នាក់នោះជាមីនរបស់កូរ៉េខាងជើង។ ចំណែកកូរ៉េខាងជើងឯណោះវិញមិនចង់លឺសំឡេងឃោសនាបង្ខូចកេរ្តិ៍ឈ្មោះខ្លួនតាមព្រំដែនឡើយ ហើយម្យ៉ាងរដ្ឋឯកោរមួយនេះចាត់ទុកថាវាជាសង្គ្រាមចិត្តសាស្ត្ររួចទៅហើយ។ ដល់ត្រង់នេះ បើកូរ៉េខាងជើងព្រមសុំអភ័យទោសមានន័យថា ខ្លួនទទួលស្គាល់ថា មីនដែលគេបង្កប់នៅតំបន់គ្មានយោធាជារបស់ខ្លួនមែន។ រឿងមីនដែលបង្កប់នៅតំបន់គ្មានយោធានោះនៅតែស្រពិចស្រពិល។ គេមិនដឹងច្បាស់ថាកូរ៉េខាងជើងពិត ឬអត់ទេដែលជាអ្នកបង្កប់មីននេះ ដ្បិតមានតែព័ត៌មានកូរ៉េខាងត្បូងប៉ុណ្ណោះដែលអះអាងបែបនេះ។ ចំណែកកូរ៉េខាងត្បូង បើជ្រុលជាតំឡើងឧបករណ៍បំពងសំឡេងឡើងវិញហើយ ស្រាប់តែដកវិញនោះ វាប្រាកដជាធ្វើឲ្យខ្លួនបាក់មុខបាក់មាត់មិនខាន។ ប៉ុន្តែបើសិនជាភាគីបន្តយកការចាក់ឧបករណ៍ឃោសនាជាចំណុចស្នូលនៃការពិភាក្សានេះ ភាគរយតិចណាស់ដែលភាគីអាចសម្រេចបានកិច្ចព្រមព្រៀងរួមគ្នាបញ្ចៀសជម្លោះប្រដាប់អាវុធ។ ២.ទ័ពកូរ៉េខាងជើង១លាននាក់ស្ម័គ្រប្រយុទ្ធ ខណៈនាវាមុជទឹកចេញពីមូលដ្ឋានអស់៧០ភាគរយ ខណៈការចរចាតឹងតែងខ្លាំង កងទ័ពកូរ៉េខាងជើងប្រហែល១លាននាក់ស្ម័គ្រចិត្តចុះហេត្ថលេខាត្រៀមចេញច្បាំងប្រឆាំងកងទ័ពកូរ៉េខាងត្បូង។ ប្រជាជនកូរ៉េខាងជើងភាគច្រើនវ័យក្មេងបានបង្ហាញឆន្ទៈចង់ប្រយុទ្ធ ដោយអះអាងថាពួកគេត្រៀមខ្លួនសម្រាប់ការពារទឹកដី កូរ៉េខាងជើងនិងទប់ទល់រាល់ការឈ្លានពាន។ ព្រឹកថ្ងៃចន្ទចំនួនកងកម្លាំងកាំភ្លើងធំកូរ៉េខាងជើងកើនឡើងទ្វេដង ហើយគេឃើញកងកម្លាំងពិសេសជាច្រើនត្រូវបានក្រុងព្យុងយ៉ាងបញ្ជូនចេញពីខេត្ត Cholsan ទៅខ្សែត្រៀមជួរមុខតាមកប៉ាល់ពិសេសដែលដឹកសព្វាវុធផង។ម្យ៉ាងម្សិលមិញ ប្រភពខាងក្រុងសេអ៊ូលអះអាងថា នាវាមុជទឹកប្រហែល៧០ភាគរយ អាចថាស្មើ៥០គ្រឿងបាត់ពីមូលដ្ឋានយោធាកូរ៉េខាងជើង ហើយនាវាទាំងនោះបាត់ពីរ៉ាដារបស់ខ្លួនផង ដោយគេមិនដឹងថានាវាទាំងនោះសំចតនៅទីណាឡើយ។ ចំណែក កូរ៉េខាងត្បូងក៏បានបញ្ជាឲ្យយន្តហោះចម្បាំងខ្លួនចំនួន៥គ្រឿងត្រលប់មកមូលដ្ឋានខ្លួនវិញ មុនកាលកំណត់ចុងក្រោយនៃលំហាត់យោធា Alaska ។ យន្តហោះចម្បាំងអាមេរិកនិងកូរ៉េជាច្រើនគ្រឿងកន្លងមកហោះចុះឡើងដូចបង្ហាញសាច់ដុំដាក់ក្រុងព្យុងយ៉ាងវិញផងដែរ។ ៣. គីម ជុងអ៊ុនខ្វះពិសោធន៍លេងល្បែងសង្គ្រាម ជារឿងគ្រោះថ្នាក់ បច្ចុប្បន្នក្រុងព្យុយ៉ាង ប្រើយុទ្ធសាស្ត្រយោធាគំរាមផង និងចរចាផងក្នុងពេលតែមួយជាមួយកូរ៉េខាងត្បូង។ ជារឿងមួយគួរឲ្យបារម្ភបំផុតដែលកងទ័ពកើនឡើងទ្វេដង ហើយអាវុធយុទ្ធសាស្ត្រក៏ត្រូវក្រុងព្យុងយ៉ាងពង្រាយចេញរួចអស់ដែរ។ ទោះបីជាការប៉ះទង្គិច និងការគំរាមធ្វើសង្គ្រាមកើតឡើងជារឿយៗក៏ដោយ អ្វីដែលគេបារម្ភបំផុតគឺកង្វះបទពិសោធន៍ និងភាពឆេវឆាវរបស់មេដឹកនាំវ័យក្មេង គីមជុងអ៊ុន ឯណោះវិញ។ បើស្ថិតក្រោមរបបដឹកនាំលោក គីមអ៊ីលស៊ុង និងគីមជុងអ៊ីល អាចថាជារឿងធម្មតាព្រោះមេដឹកនាំទាំងពីរនាក់នេះមានបទពិសោធន៍ការទូត និងអាចប្រើយុទ្ធសាស្ត្រគ្រោះថ្នាក់នេះបានដោយងាយ ដើម្បីគំរាមសត្រូវ ប៉ុន្តែ គីម ជុងអ៊ុន មិនមានបទពិសោធន៍ទូលំទូលាយដូចជីតានិងឪពុកគេដែលតែងបាញ់គ្រាប់ចុះឡើង បំភ័យកូរ៉េត្បូងនិងអាមេរិកជាប្រចាំឡើយ ។ ដូច្នេះ អ្នកណាទៅអាចទាយដឹងមុនថា គីម ជុងអ៊ុន ចិត្តខ្លាំងកម្រិតណា ហើយបូករួមទាំងកង្វះពិសោធន៍ផ្នែកការទូត និងការយល់ដឹងពីយុទ្ធសាស្ត្រយោធា។ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2786.txt

ប៉ូលិសចិនបានចាប់ខ្លួនក្មេងស្រីជំទង់ម្នាក់ ដែលបានសរសេរក្នុងបណ្តាញសង្គម Sina Weibo ថា ឱពុកនាងស្លាប់ក្នុងហេតុការណ៍ផ្ទុះសារធាតុគីមីនោះ ធ្វើអោយអ្នកបណ្តាញសង្គមដល់ទៅ៣០០០នាក់ ផុសផុលជួយបង់លុយជួយនាងដល់ទៅ៩០ ០០០យ័ន ត្រូវនឹងប្រាក់ជាង១២០០០អឺរ៉ូ។ គណនីធនាគារដែលទទួលលុយទាំងនេះ ត្រូវបានបង្កកលែងដំណើរការ។

ក្មេងស្រីកំហូសត្រូវបានប៉ូលិសចាប់ខ្លួន នៅក្រុងFangchenggang ស្ថិតនៅតំបន់ស្វ័យតGuangxi។ គណនីមានលុយ៩ម៉ឺនយ័នដែលនាងបោកបានពីអ្នកលេងបណ្តាញសង្គមនោះ ត្រូវបាន Weiboបង្កកទុក។ អ្នកបណ្តាញសង្គមបានសង្ស័យលើពាក្យពេចន៍របស់នាង ហើយក៏បានបញ្ជូនដំណឹងទៅបណ្តាញសង្គមSina Weiboនេះ។ ក្មេងស្រីជំទង់រូបនោះមិនទាន់បានចាយលុយនោះនៅឡើយទេ។ ថ្មីៗនេះ បណ្តាញសង្គមSina Weibo បានបង្កើេតអោយមានផ្នែកផ្តល់រង្វាន់មួយ ដើម្បីអោយអ្នកលេងទាំងឡាយ អាចផ្តល់លុយអោយគ្នាបាន។ ការផ្ទុះសារធាតុគីមីនៅTianjin បានសម្លាប់មនុស្ស១១២នាក់ និងបង្ករបួសដល់មនុស្សរាប់រយនាក់។ គ្រួសារជនរងគ្រោះបានចោទអាជ្ញាធរចិនថា លាក់បាំងការពិត។ វេបសាយជាច្រើនត្រូវបានបិទមិនអោយដំណើរការ ដោយសារតែបានចុះផ្សាយពាក្យចចាមអារ៉ាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2787.txt

កីឡាករប្រដាល់គីឡូធ្ងន់ដ៏ល្បីរបស់អាមេរិក Roy Jones Jr បាននិយាយត្រង់ៗដោយសុំប្រធានាធិបតីរុស្ស៊ីលោក វ្ល៉ាឌីមៀ ពូទីន ផ្តល់សញ្ជាតិរុស្ស៊ីដល់លោក ដើម្បីសម្រួលដល់ការធ្វើជំនួញនៅពេលខាងមុខ។ អ្នកប្រដាល់ស្បែកខ្មៅ វ័យ ៤៦ឆ្នាំនេះបានស្នើសុំសញ្ជាតិរុស្ស៊ីក្នុងជំនួបកម្រមួយជាមួយប្រធានាធិបតីរុស្ស៊ីនៅទឹកដីដែលរុស្ស៊ីទើបដណ្តើមបានគឺឧបទ្វីប Crimea។

លោក មុំ ពិទូរ្យ លម្អិតព័ត៌មាននេះ ម្សិលមិញប្រមុខរដ្ឋរុស្ស៊ីលោក វ្ល៉ាឌីមៀ ពូទីន បានសម្រេចចិត្តជួបកីឡាករប្រដាល់គីឡូធ្ងន់អាមេរិកលោក Roy Jones Jr ដើម្បីជជែកគ្នាលេងនិងហូបតែកម្សាន្តនៅតំបន់Crimea ផង។ ក្នុងឯកសណ្ឋានផ្លូវការសម្រាប់ជួបភ្ងៀវកិត្តិយស លោក ពូទីន បានថ្លែងសំណេះសំណាលជាមួយកីឡាករខាងលើប្រកបដោយទឹកមុខញញឹមនិងរាក់ទាក់បំផុត។ អ្វីដែលសំខាន់ក្នុងពេលសន្ទនាកីឡាករប្រដាល់គីឡូធ្ងន់នេះបានស្នើសុំសញ្ជាតិរុស្ស៊ីពីលោក ពូទីន ដោយលោក អះអាងថាសញ្ជាតិរុស្ស៊ីនឹងជួយសម្រួលដល់ជំនួញរបស់លោក។ កីឡាករប្រដាល់និងជាតួសម្តែងខាងលើគិតថា បើមានសញ្ជាតិរុស្ស៊ីវានឹងជួយលោកច្រើនក្នុងការបើកជំនួញនៅក្នុងប្រទេសរុស្ស៊ី ហើយម្យ៉ាងលោកមានក្រុមអ្នកគាំទ្រជាជនជាតិរុស្ស៊ីច្រើនទៀតផង។ លោក Roy Jones Jr បានគូសបញ្ជាក់ថា៖« ខ្ញុំមកទីនេះពីព្រោះថាខ្ញុំចង់សុំលិខិតឆ្លងដែនសម្រាប់ចេញចូលទឹកដីរុស្ស៊ីដោយងាយស្រួល។ ដូច្នេះខ្ញុំអាចធ្វើជំនួញនៅទីនេះ។ ហើយខ្ញុំចង់បើកជំនួញនៅទីនេះ ក៏ព្រោះថាប្រជាជននៅទីនេះមើលទៅស្រលាញ់គាំទ្រខ្ញុំច្រើនផងដែរ»។ ថ្លែងចប់ភ្លាម បុរសខ្លាំងរុស្ស៊ីលោក ពូទីន បង្ហាញទឹកមុខញញឹម ព្រោះពេញចិត្តនឹងពាក្យសម្តីកីឡាករអាមេរិកនេះ។ លោកពូទីនបានឆ្លើយតបវិញថា អាជ្ញាធររបស់លោកពិតជារីករាយដើម្បីជួយសម្រួលតាមការស្នើសុំលិខិតឆ្លងដែននិងសញ្ជាតិរុស្ស៊ី ដរាបណាលោក Roy Jones អាចចំណាយពេលវេលាវែងល្មមដើម្បីធ្វើជំនួញនៅរុស្ស៊ី។ នេះវាផ្អែកលើច្បាប់រុស្ស៊ីផងដែរ ដើម្បីទទូលបានសញ្ជាតិ។ យ៉ាងណាក៏ដោយ អ្នកទាំងពីរជជែកគ្នាលើបញ្ហាកីឡាច្រើន ហើយកីឡាករអាមេរិកហាក់ដូចជាធ្វើខ្លួនឲ្យឆ្ងាយពីបញ្ហានយោបាយ ព្រោះរុស្ស៊ីនិងអាមេរិកកំពុងទាស់ទែងខ្វែងគំនិតគ្នាលើបញ្ហាជម្លោះនៅអ៊ុយក្រែនបច្ចុប្បន្ន។ ប៉ុន្តែអ្នកប្រដាល់រូបនេះក៏រំពឹងថា កិច្ចសន្ទនានិងសកម្មភាពរបស់លោកនៅរុស្ស៊ីអាចនឹងក្លាយជាស្ពានជួយផ្សះផ្សាចំណងមិត្តភាពអាមេរិកនិងរុស្ស៊ីដែលប្រេះបែកដោយសារការក្រសោបយកទឹកដី Crimea និងជម្លោះនៅអ៊ុយក្រែនបច្ចុប្បន្នផង។ លោក Roy Jones Jr បានថ្លែងប្រាប់លោក ពូទីន ថា កាលពីក្មេងលោកមិនប្រាថា្នថានឹងចាប់ផ្តើមហាត់និងយកអាជីពជាអ្នកប្រដាល់ដូចបច្ចុប្បន្ននេះឡើយ ដោយលោកចង់ហាត់ប្រភេទកីឡាជប៉ុនប៉ុណ្ណោះ។ ប៉ុន្តែលោក ពូទីន ដែលធ្លាប់ហាត់កីឡា Judo តាំងពីវ័យ១៤ឆ្នាំរហូតដល់ពេលឥឡូវនោះស្រាប់តែនិយាយកាត់ដោយលើកសរសើរថា លោក Roy Jones Jr ជ្រើសរើសត្រូវនិងមានសមត្ថភាពសម្រេចបានជោគជ័យដ៏អស្ចារ្យក្នុងអាជីពនេះ។ នេះអាចថាមកពីលោក និងអ្នកប្រដាល់ដ៏ល្បីរបស់អាមេរិកខាងលើសុទ្ធតែមានចំណង់ចំណូលចិត្តខាងផ្នែកកីឡាដូចគ្នា ទើបបានជាពួកគេជជែកតែពីបញ្ហាកីឡា និងបទពិសោធនានាទាក់ទងនឹងវិស័យកីឡាតែម្តង។ គួរបញ្ជាក់ថា កីឡាករប្រដាល់អាមេរិកគីឡូធ្ងន់ Roy Jones មកកាន់ប្រទេសរុស្ស៊ីដើម្បីធ្វើជាភ្ងៀវកិត្តិយសពិសេសក្នុងកម្មវិធីប្រដាល់មួយដែលមានឈ្មោះថា « The Battle of Mount Gasfort » ដែលនឹងត្រូវប្រារព្ធឡើងនៅទីក្រុង Sevastopol នៅចុងសប្តាហ៍ខាងមុខនេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2788.txt

ប្រធានាធិបតីចិនលោក ស៊ី ជិនពីង នឹងអញ្ជើញទៅទស្សនកិច្ចនៅសហរដ្ឋអាមេរិកនៅក្នុងខែកញ្ញាខាងមុខនេះ។ ក្រុមសមាជិកសភាអាមេរិកបានស្នើសុំយ៉ាងទទូចទៅកាន់ប្រធានាធិបតីអាមេរិកលោក បារ៉ាក់ អូបាម៉ា ឲ្យចាប់យកឱកាសនៃជំនួបជាមួយប្រមុខរដ្ឋចិននៅទីក្រុងវ៉ាស៊ីនតោនលើកឡើងពីបញ្ហាសិទ្ធិមនុស្សនៅក្នុងប្រទេសចិន និងបញ្ហាសន្តិសុខតំបន់ជាពិសេសបញ្ហាអាវុធនុយក្លេអ៊ែរកូរ៉េខាងជើងផង។

លោក មុំ ពិទូរ្យ លម្អិតព័ត៌មាននេះ ខែកញ្ញាខាងមុខនេះប្រមុខរដ្ឋ និងប្រមុខរដ្ឋាភិបាលពិភពលោកនឹងធ្វើដំណើរទៅកាន់ទីក្រុងញូវយ៉កដើម្បីចូលរួមកិច្ចប្រជុំមហាសន្និបាតអង្គការសហប្រជាជាតិ។ ក្នុងចំណោមមេដឹកនាំទាំងនោះមានមេដឹកនាំចិនម្នាក់ដែរ។ ប្រធានាធិបតីចិនលោក ស៊ី ជិនពីង នឹងមានវត្តមាននៅសហរដ្ឋអាមេរិកនៅអំឡុងខែកញ្ញាខាងមុខ ហើយលោកក៏នឹងអញ្ជើញទៅកាន់ក្រុងវ៉ាស៊ីនតោនដើម្បីជួបជជែកពិភាក្សាជាមួយសមភាគីលោក ប្រធានាធិបតីអាមេរិកលោក បារ៉ាក់ អូបាម៉ា ផងដែរ។ ជំនួបរវាងមេដឹកនាំទាំងពីរ អាចនិយាយបានថាជាឱកាសពិសេសនិងសំខាន់មួយ ហើយមេដឹកនាំទាំងពីរក៏ប្រហែលជានឹងលើកយកបញ្ហាច្រើផងដែរដើម្បីជជែកពិភាក្សាគ្នាដើម្បីលើកកម្ពស់ទំនាក់ទំនង កិច្ចសហប្រតិបត្តិការ និងដើម្បីដោះស្រាយបញ្ហាសកលលោក។ យ៉ាងណាក៏ដោយបច្ចុប្បន្ននេះ ក្រុមសមាជិកព្រឹទ្ធសភាអាមេរិកដែលដឹកនាំដោយលោក Ben Cardin មកពីគណបក្សប្រជាធិបតេយ្យ និងជាសមាជិកគណកម្មាធិការទំនាក់ទំនងអន្តរជាតិ រួមជាមួយសមាជិកព្រឹទ្ធសភាបក្សសាធារណរដ្ឋនិងប្រធានគណកម្មាធិការកិច្ចការកងកម្លាំងប្រដាប់អាវុធនៃព្រឹទ្ធសភាលោក John McCain បានស្នើសុំឲ្យប្រធានាធិបតីលើកយកបញ្ហារំលោភសិទ្ធិមនុស្សមកជជែកជាមួយលោក ស៊ី ជិនពីង។ សមាជិកព្រឹទ្ធសភាខាងលើបានរៀបចំលិខិតមួយច្បាប់ផ្ញើជូនទៅកាន់ប្រធានាធិបតី ដោយរំពឹងថា ប្រមុខរដ្ឋអាមេរិកនឹងលើកឡើងពីសេរីភាពបញ្ចេញមតិ សិទ្ធិសាសនា និងសេរីភាពមូលដ្ឋានផ្សេងទៀតនៅក្នុងប្រទេសចិន។ បណ្តាសមាជិកព្រឹទ្ធសភាខាងលើបានថ្លែងរិះគន់រដ្ឋាភិបាលក្រុងប៉េកាំង ដោយអះអាងថា របបដឹកនាំចិនក្រោមការដឹកនាំរបស់លោក ស៊ី ជិនពីន បានរំលោភបំពានគោលការណ៍នីតិរដ្ឋ និងធ្វើទុក្ខបុកម្នេញអង្គការសង្គមស៊ីវិល ដូចជាចាប់ខ្លួនអ្នកច្បាប់ និងសកម្មជនសិទ្ធិមនុស្សទូទាំងប្រទេសចិន។ ក្រៅពីរិះគន់ចិនរឿងចាប់ខ្លួនសកម្មជនសិទ្ធិមនុស្ស អ្នកនយោបាយខាងលើក៏បានថ្កោលទោសការបង្កើតច្បាប់គ្រប់គ្រងអង្គការក្រៅរដ្ឋាភិបាល និងក្រុមសង្គមស៊ីវិល ហើយពួកគេក៏អះអាងផងដែរថា អង្គការអាមេរិកជាច្រើនត្រូវបានគេបង្ខំឲ្យចាកចេញពីទឹកដីចិនដោយសារការអនុវត្តន៍ច្បាប់ដ៏ចម្រូងចម្រាសនេះ។ ក្រៅពីបញ្ហានេះ ប្រធានាធិបតីអាមេរិកក៏នឹងលើកយកបញ្ហាសន្តិសុខនៅក្នុងតំបន់មកជជែកជាមួយសមភាគីចិន ជាពិសេសបញ្ហានុយក្លេអ៊ែរកូរ៉េខាងជើងតែម្តង។ ចិនអាចមានទឹកមាត់ប្រៃ ដោយជំរុញឲ្យកូរ៉េខាងជើងត្រលប់ចូលតុចរចាវិញផងដែរ។ រយៈពេលប៉ុន្មានឆ្នាំចុងក្រោយនេះ បញ្ហានុយក្លេអ៊ែរកូរ៉េខាងជើងក្លាយជារឿងគួរឲ្យព្រួយបារម្ភ ហើយកូរ៉េខាងជើងបានប្រកាសហើយថាខ្លួនមិនចរចាជាមួយបណ្តាប្រទេសមហាអំណាចដោយព្រមលះបង់សិទ្ធិផលិតនុយក្លេអ៊ែរឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2789.txt

ខណៈដែលការបោះឆ្នោតផ្តល់សច្ចាប័នកិច្ចព្រមព្រៀងនុយក្លេអ៊ែរអ៊ីរ៉ង់កាន់តែខិតមកដល់ សមាជិកបក្សប្រជាធិបតេយ្យបានបង្ហើបថាសមាជិកខ្លួនអាចរក្សាកិច្ចព្រមព្រៀងបាន ទោះបក្សសាធារណរដ្ឋត្រៀមបោះឆ្នោតជំទាស់ក៏ដោយ។ កន្លងមកប្រធានាធិបតី បារ៉ាក់ អូបាម៉ា បានព្រមានថាលោកនឹងប្រើអំណាចជំទាស់ការពារកិច្ចព្រមព្រៀង ហើយអះអាងថាការបោះឆ្នោតកិច្ចព្រមព្រៀងនេះចៀសមិនរួចពីមានសង្គ្រាម។

លោក មុំ ពិទូរ្យ លម្អិតព័ត៌មាននេះ ការិយាល័យអ្នកនាំពាក្យព្រឹទ្ធសមាជិកជើងចាស់អាមេរិក Dick Durbin បានឲ្យដឹងនៅថ្ងៃសុក្រម្សិលមិញថា គណបក្សប្រជាធិបតេយ្យរបស់លោកអាចនឹងមានសំឡេងគ្រប់គ្រាន់ដើម្បីរក្សាកិច្ចព្រមព្រៀងនុយក្លេអ៊ែរនៅពេលបោះឆ្នោតខាងមុខ។ ការលើកឡើងនេះ ដើម្បីឆ្លើយតបទៅសមាជិកសភាបក្សសាធារណរដ្ឋដែលកំពុងច្រួលច្រាលត្រៀមបោះឆ្នោតទាត់ចោលកិច្ចព្រមព្រៀងដែល ប្រធានាធិបតីអាមេរិកប្រឹងប្រែងខំសម្រេចបានអស់ច្រើនឆ្នាំមកនេះ។ យ៉ាងណាក៏ដោយ ព្រឹទ្ធសមាជិកដ៏មានឥទ្ធិពលបក្សប្រជាធិបតេយ្យលោក Chuck Schumer ឯណោះវិញបែជាអះអាងជាមុនថា លោកនឹងបោះឆ្នោតប្រឆាំងកិច្ចព្រមព្រៀងរួមជាមួយសមាជិកបក្សសាធារណរដ្ឋ។ ថ្វីបើសមាជិកបក្សប្រជាធិបតេយ្យម្នាក់នេះអះអាងដូច្នេះក្តីក៏វាមិនបានធ្វើឲ្យបក្សប្រជាធិបតេយ្យបាត់បង់ជំនឿចិត្តដែរ។ សភាអាមេរិកមានពេលត្រឹមថ្ងៃ ១៧ ខែកញ្ញាដើម្បបោះឆ្នោតអនុម័តដំណោះស្រាយរាំងខ្ទប់កិច្ចព្រមព្រៀងនុយក្លេអ៊ែរនេះ។ មកទល់ពេលនេះ មានសមាជិកព្រឹទ្ធសភា១៤នាក់មកពីគណបក្សប្រជាធិបតេយ្យនិងសមាជិកសភាឯករាជ្យ ព្រមទាំង សមាជិកសភា៣៤នាក់ផ្សេងទៀតប្រកាសគាំទ្រកិច្ចព្រមព្រៀងនេះរួចហើយ។ ប៉ុន្តែលទ្ធភាពនៃការសម្រេចអនុម័តដំណោះស្រាយរារាំងកិច្ចព្រមព្រៀងអ៊ីរ៉ង់នៅតែខ្ពស់ដែរ ព្រោះក្រោយបោះឆ្នោតពាក់កណ្តាលអាណត្តិឆ្នាំមុន សមាជិកបក្សសាធារណរដ្ឋបានដណ្តើមអាសនៈភាគច្រើននៅសភាទាំងពីរ។ ដើម្បីសម្រេចបានសេចក្តីសម្រេចជំទាស់កិច្ចព្រមព្រៀងនេះត្រូវការសំឡេគាំទ្រ ២ភាគ៣នៃសមាជិកសភាសរុប៤៣៥ អាចនិយាយបានថាស្មើចំនួន ២៩០ សំឡេង។ ប៉ុន្តែបញ្ហានៅត្រង់ថា ប្រធានាធិបតីអាមេរិក លោក បារ៉ាក់ អូបាម៉ា បានព្រមានរួចជាស្រេចហើយថា លោកនឹងប្រើប្រាស់អំណាចជំទាស់ក្នុងនាមជាប្រធានាធិបតីដើម្បីទាត់ចោលរាល់ការប្រឆាំងរបស់សមាជិកសភា។ ប្រសិន បើសេចក្តីសម្រេចរាំងខ្ទប់កិច្ចព្រមព្រៀងត្រូវសភាអនុម័តចេញ ប្រធានាធិបតីមានពេល២២ថ្ងៃដើម្បីពិចារណាប្រើសិទ្ធិជំទាស់។ វាជារឿងមិនអាចចៀសផុត ដែលថាលោក អូបាម៉ា នឹងប្រើសិទ្ធិនេះ ព្រោះលោកចង់រក្សាកិច្ចព្រមព្រៀងដើម្បីទុកជាកេរ្តិ៍មរតករបស់លោក មុនបញ្ចប់អាណត្តិឆ្នាំក្រោយនេះ។ នៅអាមេរិក ករណីប្រធានាធិបតីប្រើប្រាស់អំណាចជំទាស់ច្បាប់ឬលិខិតបទដ្ឋានដែលអនុម័តដោយសភា ដើម្បីជម្នះអំណាចជំទាស់នេះ វាតម្រូវឲ្យមានសំឡេងសមាជិកសភាគាំទ្រ ២ភាគ៣ នៅសភាទាំងពីរ ។ នេះជាឧបសគ្គធំសម្រាប់ក្រុមសមាជិកសភាបក្សសាធារណរដ្ឋ ប្រសិនបើគ្មានសមាជិកគណបក្សប្រជាធិបតេយ្យណាមួយចូលរួមទេនោះ។ នេះក៏ព្រោះថាពួកគេមិនអាចរកសំឡេងគ្រប់ ២ភាគ ៣ ៕ ក្រៅពីគំរាមប្រើប្រាស់អំណាចជំទាស់ ដើមសប្តាហ៍នេះ ក្នុងពេលថ្លែងសុន្ទរកថានៅសាកលវិទ្យាល័យ វ៉ាស៊ីនតោន លោក បារ៉ាក់ អូបាម៉ា ក៏បានប្រើប្រាស់ពាក្យសម្តីខ្លាំងៗព្រមានក្រុមសមាជិកសភា ជាពិសេសសមាជិកបក្សសាធារណរដ្ឋដែលកំពុងរៀបចំផែនការទាត់ចោលកិច្ចព្រមព្រៀងនុយក្លេអ៊ែរអ៊ីរ៉ង់នេះដែរ។ លោកបានសង្កត់ធ្ងន់ថា បើបោះបង់ចោលកិច្ចព្រមព្រៀងនេះ ជម្រើសចុងក្រោយគឺមានតែធ្វើសង្គ្រាមប៉ុណ្ណោះនៅពេលអនាគត៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_279.txt

បេក្ខភាពបក្សសាធារណរដ្ឋលោក ដូណាល់ ត្រាំ បានប្រកាសជាឯកតោភាគីថាលោកបាន ឈានដល់កិច្ចព្រមព្រៀងជុំវិញលក្ខខណ្ឌនៃការបិទសំឡេងអំឡុងការជជែកដេញដោលផ្ទាល់តាមរយៈទូរទស្សន៍ ABC នាថ្ងៃទី 10 ខែកញ្ញា។ យ៉ាងណាមិញ គូប្រជែងមកពីបក្សប្រជាធិបតេយ្យលោកស្រី កាម៉ាឡា ហារីស មិនយល់ស្របលើលក្ខខណ្ឌនេះ។

បេក្ខជនប្រធានាធិបតីបក្សប្រជាធិបតេយ្យលោកស្រី កាម៉ាឡា ហារីស បានច្រានចោលការអះអាងរបស់គូប្រជែងបក្សសាធារណរដ្ឋ លោក ដូណាល់ ត្រាំ កាលពីថ្ងៃទី២៧ ខែមីនា ថា ភាគីទាំងពីរបានយល់ព្រមបិទមីក្រូហ្វូននៅឯវេទិកាជជែកដេញដោលប្រធានាធិបតីអាម៉េរិកនាថ្ងៃទី១០ ខែកញ្ញា។ ក្រុមជំនួយការលោកស្រី ហារីស បានបញ្ជាក់ថា កិច្ចការនេះនៅតែជាបញ្ហាដែលត្រូវការជជែកបន្តជាមួយបណ្តាញទូរទស្សន៍ ABC ។ នៅក្នុងការបង្ហោះលើបណ្តាញសង្គម Truth Social កាលពីថ្ងៃទី២៧ ខែសីហា លោក ត្រាំ បាននិយាយថា កិច្ចព្រមព្រៀងមួយត្រូវបានឯកភាព ហើយលក្ខខណ្ឌសម្រាប់ការជជែកដេញដោលនៅខែក្រោយដូចគ្នានឹងការជជែកដេញដោលលើទូរទស្សន៍ CNN កាលពីថ្ងៃទី២៧ ខែមិថុនាដែលប្រធានាធិបតី ចូ បៃឌិន សម្តែងមិនបានល្អនាំឱ្យខ្ទាតចេញពីបេក្ខភាពដើម្បីប្រជែងកៅអីសេតវិមានឆ្នាំ ២០២៤។ «ការជជែកដេញដោលនឹងប្រព្រឹត្តទៅដោយការឈរ ហើយបេក្ខជនមិនអាចយកសំណៅឯកសារ ឬក្រដាសព្រាងបានទេ។ យើងក៏ត្រូវបានផ្តល់ការធានាដោយទូរទស្សន៍ ABC ថា នេះនឹងក្លាយជាកិច្ចពិភាក្សាយុត្តិធម៌ និងសមធម៌ ហើយភាគីទាំងសងខាងនឹងមិនត្រូវបានផ្តល់សំណួរជាមុនទេ»។ លោក ត្រាំ បានសរសរលើបណ្តាញសង្គមបែបនេះ។ ចំណែកក្រុមជំនួយការរបស់លោកស្រី ហារីស បានបញ្ជាក់ថា លក្ខខណ្ឌនៃការពិភាក្សាមិនត្រូវបានដោះស្រាយទេ។ គួរបញ្ជាក់ថា ក្រុមការងារបេក្ខជនទាំងពីរបានប៉ះទង្គិចគ្នាកាលពីថ្ងៃទី២៦ ខែសីហា ជុំវិញការជជែកដេញដោលដែលបានព្រមព្រៀងគ្នាពីមុន ដោយក្រុមរបស់អនុប្រធានាធិបតីចង់បើកមីក្រូហ្វូន ខណៈលោក ត្រាំ គំរាមដកខ្លួនចេញទាំងស្រុងបន្ទាប់ពីបានលើកឡើងថាបណ្តាញមានភាពលំអៀង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2790.txt

ការលូកដៃចូលរបស់មហាអំណាច ក្នុងការដោះស្រាយបញ្ហារបស់អាស៊ាន បានធ្វើឲ្យស្ថាប័ននេះត្រូវ ជួបឧបសគ្គនឹងភាពជាប់គាំង ដ្បិតសមាជិកមួយចំនួនមាននិន្នាការខ្លាំងទៅលើប្រទេសទាំងនោះ។ ជុំវិញបញ្ហានេះ លោកអនុប្រធានាធិបតីឥណ្ឌូនេស៊ី Jusuf Kalla បានទទួចអាស៊ានត្រូវតែថ្លឹងថ្លែង ពីទំនាក់ទំនងជាមួយរដ្ឋមហាអំណាចដើម្បីជៀសវាងពីការត្រួតត្រារបស់រដ្ឋទាំងនោះ។

កាលពីថ្ងៃម្សិលមិញ លោកអនុប្រធានាធិបតីឥណ្ឌូនេស៊ី Jusuf Kalla បានទទួចទៅកាន់មេដឹកនាំ អាស៊ានទាំងដប់ត្រូវតែមានការគ្រប់គ្រង ឲ្យបានច្បាស់លាស់រវាងទំនាក់ទំនងអាស៊ានជាមួយនឹងមហា អំណាចលើបញ្ហាផ្ទៃក្នុងរបស់ខ្លួន។ សេចក្តីថ្លែងការណ៍នេះ ធ្វើឡើងក្នុងការសម្តែងអប់រំមួយស្តីការ ត្រួតត្រារបស់មហាអំណាចមកលើអាស៊ាន នៅក្រុងចាកាតាក្នុងឱកាសនៃខួបរំលឹកនៃការបង្កើត អាស៊ាន ។ ខណៈសមាហរណអាស៊ានខិតជិតដល់ និង បញ្ហាជាច្រើនមិនទាន់ត្រូវបានដោះស្រាយនោះ លោក Jusuf Kalla បានទទួលស្គាល់ស្ថាប័នអាស៊ាន គឺនៅមានចំណុចខ្សោយជាច្រើន។ ហើយ លោក ទទួចឲ្យសមាជិកអាស៊ានទាំងដប់ត្រូវរួបរួមគ្នា និង បែងចែកឲ្យបានច្បាស់លាស់ពីទំនាក់ទំនងអាស៊ាន ជាមួយនឹងមហាអំណាចលើបញ្ហាផ្ទៃក្នុងរបស់ខ្លួន។ លោក Kalla បញ្ជាក់ទៀតថាអាស៊ានកំពុងប្រឈមទាំងបញ្ហាផ្ទៃក្នុងនិង បញ្ហាខាងក្រៅ។ សម្រាប់ រឿងផ្ទៃក្នុង អាស៊ានមានរឿងមិនទាន់ដោះស្រាយជាច្រើន។ រីឯបញ្ហាខាងក្រៅវិញនោះ អាស៊ាន កំពុងតែត្រូវបានឡោមពទ្ធ័ដោយមហាអំណាច ដែលកំពុងប្រកួតប្រជែងគ្នាដើម្បីប្រើប្រាស់ឥទ្ធិពល មកលើអាស៊ាន។ ហើយការប្រកួតប្រជែងគ្នានេះ អាចនឹងធ្វើឲ្យអាស៊ានត្រូវបែកបាក់គ្នា និង មាន ទិសដៅខុសគ្នានៅក្នុងស្ថាប័នតែមួយផងដែរ។ ជុំវិញនៃការលើកឡើងនេះ គេអាចដឹងយ៉ាងច្បាស់ថាតើ មហាអំណាចណាខ្លះ ដែលកំពុងតែព្យាយាម លូកដៃយ៉ាងជ្រៅក្នុងរឿងអាស៊ាន។ នោះ គឺរដ្ឋាភិបាលក្រុងវ៉ាស៊ិនតោន និង រដ្ឋាភិបាលក្រុងប៉េកាំង ដែលកំពុងតែបញ្ចូលឥទ្ធិពលរបស់ខ្លួនតាមរយៈការចងសម្ពន្ធមិត្តជាមួយនឹងរដ្ឋអាស៊ាន។ ជាក់ស្តែងកាលពីថ្មីនេះ រដ្ឋាភិបាលក្រុងវ៉ាស៊ិនតោន បានចេញមុខទទួចរដ្ឋពាក់ពន្ធ័ជម្លោះសមុទ្រចិន ខាងត្បូងត្រូវដោះស្រាយដោយតាមវិធានច្បាប់ ខណៈរដ្ឋាភិបាលក្រុងប៉េកាំង បានបដិសេធការចរចា ពហុភាគី។ បន្ថែមពីរដ្ឋាភិបាលក្រុងវ៉ាស៊ិនតោនរួមជាមួយនឹងសម្ពន្ធមិត្តរបស់ខ្លួនជប៉ុន បានចាប់គ្នាដៃ គ្នាជួយហ្វីលីពីនប្រឆាំងនឹងចិនតាមរយៈការធ្វើសមយុទ្ធយោធា និង ផ្តើមគម្រោងដាក់មូលដ្ឋានទ័ព នៅតំបន់ជម្លោះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2791.txt

លោកស្រី Rachmawati Soekarnoputri ជាកូនស្រីរបស់អតីតប្រធានាធិបតីឥណ្ឌូនេស៊ី លោក Sukarno បានអះអាងថាការផ្តល់ពានប្រឆាំងរបបចក្រពត្តិនិយមទៅឲ្យលោក គីម ជុងអ៊ុនមិនមែន ជារឿងលេងសើច និង ធ្វើឲ្យមានការចាប់អារម្មណ៍មជ្ឈមណ្ឌល Sukarnoនោះទេ។ នេះបើយោងតាម សារពត៌មាន Jakarta Globe។

កាលពីខែកក្កដាកន្លងទៅនេះ លោកស្រី Rachmawati Soekarnoputri ដែលជាកូនស្រីរបស់លោក ស៊ូកាណូ បានប្រកាសប្រគល់ពានទៅកាន់មេដឹកនាំកំពូលកូរ៉េខាងជើង លោក គីម ជុងអ៊ុន។ ពាន នោះគឺជាពាននៃមេដឹកនាំដ៏អស្ចារ្យ ក្នុងការប្រឆាំងទៅនឹងរបបចក្រពត្តិនិយម និង អាណានិគមនិយម ។ ជាគោលការណ៍ ពានរងា្វន់ស៊ូកាណូ(Sukarno Prize) គឺជាពាននៃការទទួលស្គាល់ការកសាងសន្តិភាព និងការអភិវឌ្ឈន៍ ពិភពលោករបស់មេដឹកកំពូល។ ពាននេះ ធ្លាប់ប្រគល់ឲ្យមេដឹកមួយចំនួនរបស់អាស៊ីរួមមាន មេដឹកនាំបក្សប្រឆាំងមីយ៉ាន់ម៉ាលោកស្រី អង់សាន ស៊ូជី និង លោក មហាត្មៈ គន្ធី(វីរៈបុរសឥណ្ឌា) និង លោក គីម អ៊ីលស៊ុង(ជីតារបស់គីមជុងអ៊ុន) ផងដែរ។ ជុំវិញនៃការផ្តល់ពាននេះ លោកស្រី Rachmawati Soekarnoputri បានទទួលរងនូវការរិះគន់ជាច្រើន ទាំងក្របខណ្ឌជាតិ និង អន្តរជាតិ។ ក្នុងនោះ លោកស្រី ត្រូវបានគេចោទប្រកាន់ថា មានចេតនាដើម្បី ធ្វើឲ្យមជ្ឈមណ្ឌលSukarnoទទួលភាពល្បីល្បាញ និង ទទួលការចាប់អារម្មណ៍ប៉ុណ្ណោះ។ ឆ្លើយតបជាមួយការចោទប្រកាន់នេះ លោកស្រី Rachmawati Soekarnoputri បានចេញមុខការពារ និង បកស្រាយលើការផ្តល់ពានរបស់លោកស្រី។ ជាមួយគ្នានេះ លោកស្រីបានអះអាងថាការផ្តល់ ពានដែលធ្វើឡើងនៅខែកញ្ញាខាងមុខនេះ គឺមិនមែនជារឿងលេងសើចនោះទេ។ លោកស្រីបន្ថែម ទៀតថា គ្មានការបំពានសិទ្ធិមនុស្សក្រោមរបបគ្រប់គ្រងក្រុងព្យុងយ៉ាងនោះទេ។ ហើយ ការចោទ ប្រកាន់លើកូរ៉េខាងជើង គឺគ្រាន់តែជាការឃោសនាអកុសលរបស់ក្រុមលោកខាងលិចតែប៉ុណ្ណោះ។ ថ្វីត្បិតកូរ៉េខាងជើង បានប្រកាន់ខ្ជាប់នូវគោលការណ៍ឯករាជ្យ មិនស្ថិតក្រោមការគ្រប់គ្រង ប្រទេសណាក៏ដោយ បើយើងក្រឡេកមើលការកសាងសន្តិភាពសម្រាប់ពិភពលោកវិញនោះ លោក គីម ជុងអ៊ុនមិនបានធ្វើនោះទេ។ ផ្ទុយទៅវិញ សម្មភាពរបស់លោកគីមជុងអ៊ុនក្នុងការបន្តអភិវឌ្ឍន៍កម្មវិធីនុយក្លេអ៊ែ និង ផលិតអាវុធប្រល័យលោក គឺកំពុងតែគំរាមកំហែងដល់ សន្តិសុខ និង សន្តិភាពរបស់ពិភពលោក កាន់តែខ្លាំងឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2792.txt

ក្នុងសន្និសីទសារព័ត៌មានរួមគ្នានៅក្រុងម៉ូស្គូម្សិលមិញ ប្រធានាធិបតីរុស្ស៊ីនិងអេហ្ស៊ីបឯកភាពគ្នាគាំទ្រការបង្កើតសម្ព័ន្ធអន្តរជាតិប្រឆាំងក្រុមភេរវកម្ម ជាពិសេសក្រុមរដ្ឋឥស្លាម ដោយមានបញ្ជូនប្រទេសជាដៃគូសំខាន់ៗក្នុងតំបន់រួមទាំងស៊ីរីផង។ ក្រៅពីជជែករឿងប្រឆាំងភេរវកម្ម មេដឹកនាំប្រទេសទាំងពីរក៏ពិភាក្សាពីការបង្កើនកិច្ចសហប្រតិបត្តិការខាងផ្នែក ពាណិជ្ម និងវិស័យថាមពល។ រុស្ស៊ីត្រៀមបញ្ចូលអេហ្ស៊ីបក្នុងតំបន់ពាណិជ្ជកម្មសេរីក្នុងក្របខណ្ឌសហភាពសេដ្ឋកិច្ចអឺរ៉ាស៊ី និងសាងសង់រោងចក្រអគ្គិសនីដើរដោយថាមពលនុយក្លេអ៊ែរឲ្យអេហ្ស៊ីបផងដែរ។

លោក មុំ ពិទូរ្យ លម្អិតព័ត៌មាននេះ ប្រមុខរដ្ឋរុស្ស៊ី និងអេហ្ស៊ីបបានបង្ហាញការឯកភាពគ្នាម្សិលមិញនេះ ដោយគាំទ្រឲ្យមានការបង្កើសម្ព័ន្ធអន្តរជាតិប្រឆាំងក្រុមរដ្ឋឥស្លាមដែលមានបញ្ចូលរដ្ឋជាមិត្តនិងដៃគូសំខាន់ៗក្នុងតំបន់មជ្ឈិមបូព៌ាដូចជាស៊ីរីជាដើមផង។ លោកទាំងពីរបានលើកឡើងដូច្នេះក្នុងសន្និសីទសារព័ត៌មានមួយដែលរៀបចំឡើងក្នុងទីក្រុងម៉ូស្គូ ក្នុងដំណើរទស្សនកិច្ចរបស់ប្រធានាធិបតីអេហ្ស៊ីបទៅកាន់រុស្ស៊ី។ ក្នុងដំណើទស្សនកិច្ចទៅរុស្ស៊ីលើកនេះ ប្រមុខរដ្ឋអេហ្ស៊ីបនិងរុស្ស៊ីបានជជែកពិភាក្សាគ្នាលើប្រធានបទជាច្រើនជាពិសេសបញ្ហាសន្តិសុខដែលកើតឡើងមជ្ឈិមបូព៌ា និងនៅអាហ្រិ្វកខាងជើងផងដែរ។ ហើយក្រៅពីសន្តិសុខ ការរឹតបន្តឹងចំណងពាណិជ្ជកម្មនិងសេដ្ឋកិច្ចជាប្រធានបទសំខាន់ដែរ។ លោក វ្ល៉ាឌីមៀ ពូទីន និងលោក Abdel el-Sisi បានសង្កត់ធ្ងន់ថា ការព្រងើយកន្តើយរដ្ឋមួយចំនួននៅក្នុងតំបន់មជ្ឈិមបូព៌ាដូចជាប្រទេសស៊ីរីជាកំហុងឆ្គងមួយ ហើយវាក៏ជាហេតុមួយដែលអន្តរាគមន៍ប្រឆាំងក្រុមរដ្ឋឥស្លាមមិនសូវមានប្រសិទ្ធភាពផងដែរ។ កន្លងមកគេឃើញសហរដ្ឋអាមេរិកប្រឹងប្រែងបង្កើតក្រុមប្រទេសដើម្បីតាមកម្ចាត់ក្រុមរដ្ឋឥស្លាមនៅស៊ីរីនិងអ៊ីរ៉ាក់ ប៉ុន្តែស៊ីរីមិនត្រូវបានគេស្វាគមន៍ឲ្យចូលរួមក្នុងយុទ្ធនាការនេះឡើយ។ នេះក៏ដោយសារលោកខាងលិចមិនពេញចិត្តរបបរបស់លោក បាសា អាល់អាសាដ ដែលធ្លាប់រងការចោទប្រកាន់ថាបានប្រព្រឹត្តឧក្រិដ្ឋកម្មប្រឆាំងមនុស្សជាតិផង។ បើសិនបើមានការចូលរួមពីកងកម្លាំងរដ្ឋាភិបាលលោក អាសាដ យុទ្ធនាការកម្ចាត់ក្រុមរដ្ឋឥស្លាមអាចនឹងមានប្រសិទ្ធភាពជាងមុនផងដែរ។ ក្រៅពីជជែកគ្នាពីបញ្ហាសន្តិសុខនិងស្វែងរកវិធានការដោះស្រាយបញ្ហាភេរវកម្ម លោក ពូទីន បានប្រាប់សមភាគីលោក ពីការខិតខំរបស់រុស្ស៊ីក្នុងការជំរុញអេហ្ស៊ីបឲ្យក្លាយជាដៃគូពាណិជ្ជកម្មជាមួយសហភាពសេដ្ឋកិច្ចអឺរ៉ាស៊ីផង។ គេរំពឹងថា រុស្ស៊ីនឹថជួយឲ្យបញ្ចុះបញ្ចូលឲ្យបណ្តារដ្ឋសមាជិកបញ្ជូនអេហ្ស៊ីបទៅក្នុងតំបន់ពាណិជ្ជកម្មសេរីរបស់សហភាពសេដ្ឋកិច្ចខាងលើនេះ។ ភាគីទាំងពីរក៏យល់ព្រមថានឹងបន្តសហការគ្នាឈានទៅបញ្ឈប់ការប្រើប្រាស់លុយដុល្លារក្នុងការធ្វើពាណិជ្ជកម្ម តែត្រលប់មកប្រើប្រាស់រូបីយវត្ថុផ្ទាល់ខ្លួនវិញម្តង។ វាជារឿងសំខាន់មួយដែលភាគីទាំងពីរអាចប្រើប្រាស់រូបីយវត្ថុខ្លួនឯងក្នុងបម្លាស់ប្តូរពាណិជ្ជកម្មទ្វេភាគី ព្រោះថាទំហំពាណិជ្ជកម្មរវាងប្រទេសទាំងពីរនេះកើនឡើងយ៉ាងរហ័សប៉ុន្មានឆ្នាំចុងក្រោយនេះ។ អេហ្ស៊ីបសម្លឹងឃើញប្រយោជន៍យ៉ាងច្រើនដែលខ្លួនអាចទាញបានពីទំនាក់ពាណិជ្ជកម្មដ៏ប្រសើរជាមួយក្រុងម៉ូស្គូប៉ុន្មានឆ្នាំនេះជាពិសេស ក្រោយរុស្ស៊ីដាក់ចេញវិធានការហាមឃាត់ការនាំចូលផលិតផលកសិកម្មពីអឺរ៉ុបកាលពីឆ្នាំមុន។ ឱកាសល្អសម្រាប់អេហ្ស៊ីបនោះ គឹការនាំចូលផលិតផលកសិកម្មរាប់ពាន់់ចោលចូលរុស្ស៊ីដើម្បីជំនួសផលិតរបស់អឺរ៉ុប ហើយរុស្ស៊ីក៏មានឱកាសក្នុងការនាំចេញគ្រាប់ធញ្ញជាតិច្រើនពាន់តោនទៅកាន់ប្រទេសអេហ្ស៊ីបវិញដែរ។ ចំណែក កិច្ចសហការក្នុងវិស័យថាមពលក៏ជាប្រធានបទសំខាន់ក្នុងកិច្ចពិភាក្សាដែរ។ លោក ពូទីន និងលោក el-Sisi ពិចារណាលើគម្រោងរួមមួយដើម្បីសាងសង់រោងចក្រថាមពលនុយក្លេអ៊ែរនៅពេលខាងមុខ ដោយរុស្ស៊ីជាអ្នកផ្គត់ផ្គង់បច្ចេកទេសផងដែរ។ រោងចក្រថាមពលនុយក្លេអ៊ែរអាចនឹងជួយសម្រួលដល់ការអភិវឌ្ឍនិងជំរុញកំណើនសេដ្ឋកិច្ចនៅក្នុងប្រទេសអេហ្ស៊ីប ជាពិសេសទាក់ទាញវិនិយោគទុនបរទេសតែម្តង៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2793.txt

មហាយក្សចិនបានរៀនសូត្រច្រើនទាំងការគ្រប់គ្រងនយោបាយនិងសេដ្ឋកិច្ចពីប្រទេសដ៏តូចមួយនៅអាស៊ីអាគ្នេយ៍ ដែលគ្រប់គ្នាស្គាល់ថា«សិង្ហបុរី»។ ចិនបានយកសិង្ហបុរីជាគម្រូដើម្បីឲ្យអនាគតចិនភ្លឺស្វាង តាំងពីជំនាន់លោក តេង ស៊ាវពីងនៅកាន់ក្បាលម៉ាស៊ីនដឹកនាំចិនម្ល៉េះ តែកាលនោះលោកចាប់អារម្មណ៍លើវិស័យសេដ្ឋកិច្ចសិង្ហបុរីច្រើនជានយោបាយ។ ជំនាន់លោក ស៊ីជិនពីង ក៏ចាប់ផ្តើមរៀនសូត្រពីការដឹកនាំរដ្ឋបាលនិងនយោបាយសិង្ហបុរីបន្តទៀតដើម្បីធានាថាចិននឹងឆ្ពោះទៅរកភាពជោគជ័យគ្រប់វិស័យ។

លោក មុំ ពិទូរ្យ លម្អិតព័ត៌មាននេះ មហាយក្សចិនក៏បានអបអរសាទរចំពោះសមិទ្ធផលដែលប្រជាជនសិង្ហបុរីសម្រេចបាន ក្នុងឱកាសបុណ្យឯករាជ្យលើកទី៥០នៃសាធារណរដ្ឋសិង្ហបុរី។ ចិន តាំងពីជំនាន់លោក តេង ស៊ាវពីង បានបង្កើតទំនាក់ទំនងជិតស្និទ្ធខ្លាំងជាមួយរដ្ឋាភិបាលសិង្ហបុរីក្រោមការដឹកនាំរបស់បក្សសកម្មភាពប្រជាជនរបស់លោក លី ក្វាន់យូ។ ថ្វីត្បិតថាចិនខិតខំប្រឹងប្រែងខ្លាំងដើម្បីកែប្រែមុខមាត់និងធ្វើឲ្យខ្លួនក្លាយជាមហាអំណាចក៏ដោយ ចិនមានថ្ងៃនេះក៏ដោយសាររៀនពីសិង្ហបុរី។ មេដឹកនាំចិនបានទទួលស្គាល់ផងដែរពីបញ្ហានេះ ថែមទាំងដឹងគុណស្ថាបនិកសិង្ហបុរីលោក លីក្វាន់យូផងដែរ។ ចិនមានសេដ្ឋកិច្ចរីកលូតលាស់រហ័សដោយយកគម្រូតាមសិង្ហបុរី ហើយបើក្រឡេកមើល នយោបាយ ចិនក៏រៀនសូត្រច្រើនពីគោលការណ៍តម្លៃអាស៊ីរបស់លោកលីក្វាន់យូដែរ។ លោក ស៊ី ជីនពីងធ្លាប់ថ្លែងម្តងរួចមកហើយក្រោយការទទួលមរណភាពរបស់ស្ថាបនិកសិង្ហបុរី លី ក្វាន់យូថា ចិនមានបានដល់សព្វថ្ងៃក៏ដោយសារការរៀនសូត្រដោយយកគម្រូសេដ្ឋកិច្ចសិង្ហបុរី។ តាមពិតទៅ អំឡុង ទសវត្សទី ៧០ លោក លីក្វាន់យូរបានអញ្ជើញទៅទស្សនកិច្ចនៅក្នុងប្រទេសចិន ដោយលោកបានជួបជាមួយមេដឹកនាំចិនលោក តេង ស៊ាវពីង ដោយភាគីទាំងពីរបានជជែកពិភាក្សាគ្នាច្រើនរឿងដឹកនាំស្រុកទេស។ ហើយទសវត្សទី ៨០ លោក តេង ស៊ាវពីង ដែលជាប្រមុខរដ្ឋចិននោះ បានអញ្ជើញទៅទស្សនកិច្ចនៅក្នុងប្រទេសសិង្ហបុរីវិញ ដោយលោកបានឃើញផ្ទាល់ភ្នែកពីគុណសម្បតិ្តនៃការធ្វើទំនើបកម្ម និងបើកចំហរសេដ្ឋកិច្ចរបស់សិង្ហបុរីទៅកាន់ពិភពលោក។ បន្ទាប់ពីសង្កេតឃើញការលូតលាស់របស់សិង្ហបុរី លោក តេង ស៊ាវពីង ក៏ចាប់ផ្តើមគិតឃើញថា របបកុម្មុយនីស្តរបស់ចិនមិនអាចជួយចិនឲ្យក្លាយជាមហាយក្សសេដ្ឋកិច្ចឡើយ។ លោកក៏បានចាប់ផ្តើមធ្វើកំណែទម្រង់សេដ្ឋកិច្ចរបស់ចិនទៅជា សេដ្ឋកិច្ចទីផ្សាសេរី ទោះជានយោបាយនៅបិទក៏ដោយ។ ដោយសារផ្លាស់ប្តូរមកជាសេដ្ឋកិច្ចបើកចំហ បែបនេះហើយ ទើបបានជាសេដ្ឋកិច្ចចិនរីកលូតលាស់រហ័ស រហូតក្លាយជាមហាអំណាចសេដ្ឋកិច្ចលេខរៀងទីពីរពិភពលោកនាពេលបច្ចុប្បន្ននេះ។ ដោយឡែក របបដឹកនាំក្រុងប៉េកាំង មើលឃើញពីឥទ្ធិពលនិងសារសំខាន់នៃ គោលការណ៍ «តម្លៃអាស៊ី» ដែលដើរផ្ទុយពីប្រជាធិបតេយ្យបែបបស្ចិមលោក ដែលផ្តល់តម្លៃខ្លាំងដល់សិទ្ធិសេរីភាពប្រជាជន។ យោងតាមគោលការណ៍ «តម្លៃអាស៊ី» ស្ថិរភាព និងវិន័យតឹងរ៉ឹងជាស្នូលនៃការលូតលាស់នៃសេដ្ឋកិច្ចជាតិ ហើយប្រជាជនមិនចាំបាច់មានសិទ្ធិសេរីភាពច្រើនពេកទេ។ បើផ្តល់សិទ្ធិសេរីភាពពេក សង្គមធូររលុង និងបង្កភាពអនាធិបតេយ្យពិបាកគ្រប់គ្រង។ ប្រជាជនលែងខ្វល់រឿងសិទ្ធិសេរីភាពអ្វីទៀត កាលណាពួកគេមានជីវភាពធូរធារ រស់នៅក្នុងសង្គមមានស្ថិរភាពនិងសន្តិសុខភាព។ នៅក្នុងឆ្នាំ ២០១០ លោក ស៊ី ជីនពីង បានក្លាយជាមេដឹកនាំជាន់ខ្ពស់ចិនដែលទៅទស្សនកិច្ចនៅសិង្ហបុរី ដោយលោកបានជួបជជែកពិភាក្សាជាមួយលោក លីក្វាន់យូផងដែរ។ ក្នុងឱកាសនោះ លោក ស៊ី បានឆ្លៀយកោតសរសើរពីការដឹកនាំរបស់សិង្ហបុរី ហើយលោកហាក់ដូចជាត្រៀមខ្លួនរៀនសូត្របន្ថែមពីសិង្ហបុរីដើម្បីដឹកនាំប្រទេសចិនទៅថ្ងៃមុខជាពិសេស ការរៀនសូត្រពីការដឹកនាំនយោបាយនិងសង្គមតែម្តង។ ដូចគេធ្លាប់គិតទុកមែន ក្រោយឡើងកាន់តំណែងជាប្រមុខរដ្ឋចិន លោក ស៊ី ចាប់ផ្តើមយកមេរៀនដែលោកបានរៀនពីសិង្ហបុរី ដោយប្រើប្រាស់កណ្តាប់ដៃដែកជំរុញឲ្យមាន«រដ្ឋបាលស្អាតស្អំ»និងមានប្រសិទ្ធភាពខ្ពស់ដូចសិង្ហបុរី។ ថ្វីបើចិនក្លាយជាមហាអំណាចសេដ្ឋកិច្ចក៏ដោយ តែរដ្ឋការនិងមន្ត្រីចិននៅខ្សោយ ខ្វះវិន័យ ពុករលួយខ្លាំង ជាពិសេសក្នុងបក្សនិងកងទ័ព។ បើមើលទៅសិង្ហបុរី មន្ត្រីរដ្ឋការ តាមស្ថាប័នសាធារណ អ្នកនយោបាយ និងវិស័យឯកជនប្រកាន់ខ្ជាប់ភាពស្អាតស្អំ មិនស៊ីសំណូកសូកប៉ាន់ដែលបង្កគ្រោះថ្នាក់ដល់សង្គមឡើយ។ ក្នុងនាមជាប្រធានបក្ស លោក ស៊ី ជីនពីង ចាប់ផ្តើមបង្ក្រាប ដកតំណែង កាត់ទោស និងបោសសម្អាតរាល់មន្ត្រីពុករលួយ ដោយសង្ឃឹងខ្ពស់ថាមិនយូរមិនឆាប់ចិននឹងដើរដល់ចំណុចមួយដូចសិង្ហបុរីដូច្នេះដែរ។ ក្រៅពីរដ្ឋការស្អាតស្អំ លោក ស៊ី បានស្វែងយល់ច្រើនពីគោលការណ៍តម្លៃអាស៊ី ហើយលោកក៏គាំទ្រគោលនការណ៍នេះដែរ។ សម្រាប់អ្នកនយោបាយម្នាក់នេះ ប្រជាធិបតេយ្យបែបបស្ចិមលោក មិនស័ក្តិសមនឹងប្រទេសអាស៊ីឡើយ បើផ្អែកលើកត្តាវប្បធម៌ និងប្រវត្តិសាស្ត្រ។ សង្គមអាស៊ីត្រូវមានវិន័យតឹងរ៉ឹង ហើយស្ថិរភាពជារឿងអាទិភាពជាងសេរីភាពនិងសិទ្ធិមនុស្សដែលលោកខាងលិចឲ្យតម្លៃ។ លោក ស៊ី បានប្រឹងប្រែងបញ្ជៀបគោលការណ៍តម្លៃអាស៊ីក្នុងសង្គមចិន និងលើកកម្ពស់ការផ្សព្វផ្សាលទ្ធិខុងជឺ ដើម្បីប្រឆាំងឥទ្ធិពលគ្រោះថ្នាក់ដែលបង្កដោយលោកខាងលិច។ យ៉ាងណាក៏ដោយ បើប្រៀបធៀបគ្នា បើទោះជាបីជាគោលនយោបាយដឹកនាំសិង្ហបុរីហាក់ដូចផ្តាច់ការក៏ដោយ វាក៏នៅទូលាយនិងបើកចំហរជាងចិនឆ្ងាយ។ ចិនព្យាយាមរៀនសូត្រពីសិង្ហបុរីទាំងនយោបាយ សង្គម និងសេដ្ឋកិច្ច ប៉ុន្តែមិនចង់បញ្ចប់ជីវិតរបបកុម្មុយនិស្ត និងរបបដឹកនាំដោយបក្សតែមួយនាពេលបច្ចុប្បន្ននោះឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2794.txt

កងកម្លាំងចម្រុះមីយ៉ាន់ម៉ាជាច្រើន ត្រូវបានដាក់ពង្រាយ ដើម្បីឡោមពទ្ធ័ទីស្នាក់ការកណ្តាលរបស់ គណបក្សកាន់អំណាចមីយ៉ាន់ម៉ា នៅក្នុងរដ្ឋធានីណៃពីដោរ។ ភាពតានតឹងនេះ ផ្ទុះឡើងក្រោយពេល មានការប្រឈមមុខគ្នារវាងលោកប្រធានធិបតីថេន សេន (Thein Sein) និងប្រធានរដ្ឋសភាមីយ៉ាន់ម៉ា លោក ស្ហ្វេ ម៉ាន់ (Shwe Mann)ក្នុងការប្រជែងតំណែងបេក្ខភាពប្រធានាធិបតីអាណត្តិបន្ទាប់។

លោក ទេព អ៊ីវិសាល លម្អិតព័ត៌មាននេះ កាលពីម្សិលមិញ កងកម្លាំងចម្រុះប៉ូលីស និង ទាហានជាច្រើនឡាន ត្រូវបានបញ្ជូនទៅកាន់ទីស្នាក់ការកណ្តាលរបស់គណបក្សកាន់អំណាចមីយ៉ាន់ម៉ាក្នុងរដ្ឋធានីណៃពីដោរ។ ចំណាត់ការនេះ ធ្វើឡើងដើម្បីឡោមពទ្ធ័ដើម្បីការពារកុំឲ្យសមាជិកគណបក្សកាន់អំណាចអាចចាកចេញពីទីស្នាក់ ក្រោយពីមាន បញ្ហាផ្ទៃក្នុងបក្ស។ នេះបើយោងតាមសារពត៌មាន Reuters។ ថ្វីត្បិតភាពស្ងប់ស្ងាត់នៃការប្រឈមមុខគ្នារវាងរដ្ឋាភិបាលមីយ៉ាន់ម៉ា និង បក្សប្រឆាំងដែលដឹកនាំ លោកស្រីអង់សាន ស៊ូជី ត្រូវបានបញ្ចប់ក៏ដោយ បញ្ហានយោបាយ នៅតែកើតមាននៅក្នុងបរិបទមីយ៉ាន់ម៉ា។ យោងតាមសមាជិកម្នាក់របស់គណបក្សកាន់អំណាច កងកម្លាំងចម្រុះ បានដាក់ពង្រាយតាំងពីល្ងាច ម្សិលមិញ ដើម្បីឡោមពទ្ធ័សមាជិកគណបក្សកាន់អំណាច។ ហើយក្នុងនោះ លោក ស្ហ្វេរ ម៉ាន់ ដែលជាប្រធានរដ្ឋសភា និងជាប្រធានគណបក្សសហភាពរួបរួម និង អភិវឌ្ឍ (USDP និង មន្ត្រីជាន់ ខ្ពស់ម្នាក់ទៀតត្រូវបានដកតំណែងពីបក្សផងដែរ។ ជុំវិញបញ្ហានេះ ត្រូវបានគេអះអាងថា គឺជាទំនាស់ផ្ទៃក្នុងរវាងសមាជិកគណបក្សកាន់អំណាចលើបេក្ខភាពតំណាងរាស្ត្រនិង បេក្ខភាពប្រធានាធិបតី រវាងលោកប្រធានាធិបតីថេន សេន និង លោក ស្ហ្វេម៉ាន់។ ហើយទំនាស់ដែលធំបំផុតរវាងភាគីទាំងពីរនោះគឺ លោកស្ហ្វេ ម៉ាន់ ដែលជាប្រធានរដ្ឋសភា មានបំណងចង់ឈរឈ្មោះជាប្រធានាធិបតី ខណៈលោកប្រធានាធិបតីថេន សេន នៅតែចង់បន្តមហិច្ឆតាក្នុងអាណត្តិទី២របស់លោក។ សូមរម្លឹកផងដែរថា កាលពីពេលថ្មីៗនេះ មានការលេចលឺពីពត៌មានទាក់ទងនឹង ការប្រកាសមិនចូល រួមឈរឈ្មោះជាបេក្ខភាពប្រធានាធិបតីរបស់លោក ថេន សេន ដោយបានបញ្ជាក់ពីបញ្ហាសុខភាព។ យ៉ាងណាក៏ដោយ ការដកលោកស្ហ្វេ ម៉ាន់ ចេញពីប្រធានបក្ស បានបង្ហាញយ៉ាងច្បាស់ពីមហិច្ឆតា របស់លោកថេន សេន ក្នុងការបន្តតំណែងជាប្រធានាធិបតីនៅក្នុងអាណត្តិបន្ទាប់។ គួរបញ្ជាក់ផងដែរថា ការឈរជាបេក្ខភាពប្រធានាធិបតីរបស់គណបក្សកាន់អំណាចមីយ៉ាន់ម៉ា គឺមាន លទ្ធភាពច្រើន ក្នុងការទទួលបានជោគជ័យ។ នោះ ក៏ព្រោះតែប្រធានគណបក្សប្រឆាំងលោកស្រី អង់ សានស៊ូជី គ្មានលទ្ធភាពអាចទៅរួចបានឡើយ ដ្បិតលោកស្រីត្រូវបានហាមឃាត់ដោយរដ្ឋធម្មនុញ្ញ មីយ៉ាន់ម៉ា និង យោធានៅតែមានអំណាចនៅក្នុងសភា៕ លោក ទេព អ៊ីវិសាល លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2795.txt

ម្សិលមិញរដ្ឋាភិបាលចិនបានសម្រេចចេញមុខអំពាវនាវឲ្យភាគីពាក់ព័ន្ធក្នុងបញ្ហាឧបទ្វីបកូរ៉េបញ្ឈប់រាល់សកម្មភាពនានាដែលជំរុញឲ្យមានការតានតឹងផ្នែកយោធា និងអត់ធ្មត់កុំឲ្យការប៉ះទង្គិចគ្នាកើតឡើង ។ ក្រោយមានការអន្តរាគមន៍របស់ចិន នៅថ្ងៃសៅរ៍នេះ កូរ៉េទាំងពីរក៏យល់ព្រមចរចគ្នាជុំវិញបញ្ហាព្រំដែននិងរកដំណោះស្រាយដោយសន្តិវិធី។

ម្សិលមិញនេះរដ្ឋាភិបាលក្រុងប៉េកាំងបានបង្ហាញក្តីបារម្ភជាខ្លាំងជុំវិញការប្រឈមដាក់គ្នាផ្នែកយោធារហូតដល់រដ្ឋាភិបាលកូរ៉េខាងជើងគំរាមវាយប្រហារកូរ៉េខាងត្បូងផង។ ក្រសួងការបរទេសចិនបានចេញសេចក្តីថ្លែងការណ៍មួយដោយបង្ហាញក្តីបារម្ភរបស់ខ្លួនដោយស្នើឲ្យភាគីពាក់ព័ន្ធបញ្ឈប់រាល់សកម្មភាពនានាដែលអាចធ្វើឲ្យស្ថានការណ៍ធ្ងន់ធ្ងរជានេះ ឬអាចធ្វើឲ្យមានការប៉ះទង្គិចគ្នាដោយអាវុធទ្រង់ទ្រាយធំផង។ ស្រាប់តែថ្ងៃសៅរ៍មកដល់ កូរ៉េទាំងពីរបានប្រកាសថាខ្លួនព្រមចរចាគ្នាវិញជុំវិញសំណុំរឿងព្រំដែន។ អាចថានេះជាការអន្តរាគមន៍មួយដែលជំរុញឲ្យ កូរ៉េទាំងពីរព្រមបញ្ចប់ស្ថានភាពសង្គ្រាម ដោយបន្ទន់ឥរិយាបទត្រលប់មកកាន់តុចរចាវិញនៅថ្ងៃសៅរ៍។ បើផ្អែកលើទំនាក់ទំនងល្អរវាងចិននិងកូរ៉េទាំងពីរ យ៉ាងហោចណាស់មហាយក្សមួយនេះ មានទឹកមាត់ប្រៃក្នុងការអំពាវនាវឲ្យភាគីថយម្នាក់មួយជំហានដើម្បីកាត់បន្ថយភាពតានតឹងនិងបញ្ចៀសសង្គ្រាម។ សេចក្តីថ្លែងការណ៍ត្រូវបានក្រសួងការបរទេសចិនចេញម្សិលមិញ ហើយក្នុងសេចក្តីថ្លែងការណ៍នេះ គេឃើញមានការអំពាវនាវទៅកាន់ភាគីពាក់ព័ន្ធឲ្យបញ្ឈប់រាល់សកម្មភាពដែលអាចបង្កភាពតានតឹងនៅឧបទ្វីបកូរ៉េឲ្យបានឆាប់។ ចិនមិនមែនអំពាវនាវតែទៅកាន់កូរ៉េទាំងពីរទេ តែប្រទេសនេះអំពាវនាវទៅកាន់រដ្ឋពាក់ព័ន្ធផ្សេងទៀត ជាពិសេសសហរដ្ឋអាមេរិកផងដែរ ដែលជាអ្នករួមចំណែកបង្ក ភាពតានតឹងនេះ។ តាមពិតទៅ បញ្ហាដែលជំរុញឲ្យបងប្អូនកូរ៉េទាំងពីចង់ធ្វើសង្គ្រាមនេះមានពីរធំៗ ដែលក្នុងនោះមានសមយុទ្ធជាមួយអាមេរិក និងការចាក់សំឡេងឃោសនាបង្ខូចឈ្មោះក្រុងព្យុងយ៉ាង។ បើសិនសកម្មភាពពីរយ៉ាងនេះមិនកើតឡើងទេ ក្រុងព្យុងយ៉ាងក៏ប្រហែលជាមិនត្រៀមខ្លួនធ្វើសង្គ្រាមនិងព្រមានវាយប្រហារកូរ៉េខាងត្បូងនិងអាមេរិកកន្លងមកដែរ។ យ៉ាងណាមិញ នេះមិនមែនជាលើកទីមួយទេ ដែលក្រុងប៉េកាំងចេញមុខអំពាវនាវទៅបងប្អូនកូរ៉េទាំងពីរឲ្យទប់កំហឹងនិងបញ្ចៀសឲ្យបាននូវសង្គ្រាមបង្ហូរឈាមគ្នា។ ប៉ុន្តែលើកនេះ ចិនបារម្ភខ្លាំងដោយសារតែរបបដឹកនាំក្រុងព្យុងយ៉ាងហាក់បីដូចជារឹងទទឹង ចង់ធ្វើសង្គ្រាមប្រឆាំងកូរ៉េខាងត្បូងផង។ ម្សិលមិញ ប្រមុខគណកម្មការមជ្ឈិមយោធាកូរ៉េខាងជើងលោក គីម ជុងអ៊ុន បានសម្រេចដាក់បញ្ជាឲ្យកងទ័ពខ្លួនត្រៀមប្រុងជើងការដើម្បីធ្វើសង្គ្រាម ហើយដាក់ឱសានវាទឲ្យរដ្ឋាភិបាលក្រុងសេអ៊ូល ដករាល់ឧបករណ៍ឃោសនាចេញពីព្រមដែន បើមិនដូច្នេះទេខ្លួននឹងវាយប្រហារមិនខាន។ សូមបញ្ជាក់ថា កិច្ចពិភាក្សាគ្នារវាងកូរ៉េទាំងពីរនឹងត្រូវរៀបចំឡើងនៅភូមិ Panmunjom នៅជាប់ព្រំដែន ហើយកិច្ចពិភាក្សានេះនឹងមានវត្តមានមន្ត្រីជាន់ខ្ពស់តំណាងភាគីទាំងពីរផង។ តំណាងភាគីកូរ៉េខាងត្បូងមានដូចជា ទីប្រឹក្សាសន្តិសុខជាតិ Kim Kwan-jin និងរដ្ឋមន្ត្រីរួបរួមជាតិកូរ៉េ Hong Yong-pyo ខណៈដែលតំណាងក្រុងព្យុងយ៉ាងមានដូចជា នាយកនៃនាយកដ្ឋានកិច្ចការនយោបាយទូទៅកូរ៉េខាងជើង Hwang Pyong-so និង មន្ត្រីជាន់ខ្ពស់ទទួលបន្ទុកកិច្ចការកូរ៉េខាងត្បូង Kim Yang-gon ។ ទោះជាផ្លែផ្កានៃកិច្ចប្រជុំមានច្រើនឬតិចក៏ដោយក្តី វានៅតែជាសញ្ញាវិជ្ជមានដែលភាគីព្រមជជែកពិភាក្សារឿងបញ្ហាព្រំដែននេះ ព្រោះវាអាចបន្ថយកម្តៅ និងបញ្ចៀសសង្គ្រាមដែលអាចបំផ្លាញអាយុជីវិតប្រជាជនប្រទេសទាំងពីរ។ គេរំពឹងថា ការដកឧបករណ៍ឃោសនានៅតាមបន្ទាត់ព្រំដែននឹងក្លាយជាប្រធានបទសំខាន់ក្នុងរបៀបវារៈនៃកិច្ចប្រជុំល្ងាចនេះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2796.txt

ខែក្រោយនេះរុស្ស៊ីនឹងដឹកនាំកិច្ចប្រជុំក្រុមប្រទេសមហាអំណាចសេដ្ឋកិច្ចជាន់ថ្មី BRICS ដោយគេរំពឹងថា កិច្ចប្រជុំខាងមុខនឹងបើកធនាគារអភិវឌ្ឍន៍ថ្មី BRICS ជាផ្លូវការនិង ដាក់ចេញផែនការសកម្មភាពផ្សេងទៀតដើម្បីឲ្យសមាជិកអនុវត្ត។ ធនាគារBRICS នេះ មានគោលដៅប្រជែងស្ថាប័នហិរញ្ញវត្ថុលោកខាងលិច ហើយត្រូវបានបង្កើតឡើងដោយកិច្ចព្រមព្រៀងដែលមេដឹកនាំទាំង៥ចុះហត្ថលេខាកាលពីឆ្នាំំមុនក្នុងកិច្ចប្រជុំនៅប្រេស៊ីល។ កិច្ចប្រជុំBRICS នៅរុស្ស៊ីនេះ នឹងប្រារព្ធឡើងស្របពេលដែលរុស្ស៊ីត្រូវធ្វើជាម្ចាស់ផ្ទះកិច្ចប្រជុំអង្គការសហប្រតិបត្តិការសៀងហៃ ដែលអង្គការនេះផ្តោតសំខាន់លើបញ្ហាសន្តិសុខតំបន់ផង។ ជុំវិញកិច្ចប្រជុំសហប្រតិបត្តិការសៀងហៃ ឥណ្ឌា ប៉ាគីស្ថាន អ៊ីរ៉ង់ ម៉ុងហ្កោលជាដើម អាចនឹងក្លាយជាសមាជិកផ្លូវការដោយមានការសម្រេចជារួមក្នុងកិច្ចប្រជុំនេះដែរ។ ការកើនចំនួនសមាជិក ការរឹតបន្តឹងចំណងមិត្តភាព សហប្រតិបត្តិការសេដ្ឋកិច្ចនិងសន្តិសុខរវាងប្រទេសទាំងខាងលើ បង្ហាញថា វេទិកាដែលគ្មានលោកខាងលិចក្រោមឥទ្ធិពលចិននិងរុស្ស៊ី កំពុងតែរីកធំធាត់ និងកើនឥទ្ធិពលកាន់តែខ្លាំង។

សូមស្តាប់ការបកស្រាយរបស់លោក សៅ ផលនិស្ស័យ៖ រុស្ស៊ីនឹងធ្វើជាម្ចាស់ផ្ទះនៃកិច្ចប្រជុំកំពូលបណ្តាប្រទេសមហាអំណាចសេដ្ឋកិច្ចថ្មី BRICS ដែលនឹងត្រូវរៀបចំឡើងនៅដើមខែកក្កដាខាងមុខនេះ។ គេរំពឹងថា ប្រមុខរដ្ឋ និងប្រមុខរដ្ឋាភិបាលជាច្រើននឹងមានវត្តមានក្នុងតំបន់ Ufa ប្រទេសរុស្ស៊ី ត្បិតឆ្នាំនេះរុស្ស៊ីក៏នឹងធ្វើជាម្ចាស់ផ្ទះនៃកិច្ចប្រជុំអង្គការសន្តិសុខតំបន់ សហប្រតិបត្តិការសៀងហៃ ផងដែរ។ កិច្ចប្រជុំសំខាន់ពីរស្របគ្នានេះ នឹងក្លាយជាវេទិកាសំខាន់បំផុតសម្រាប់រុស្ស៊ី ក៏ដូចជាចិនដើម្បីក្នុងការស្វែងរកការគាំទ្រពីរដ្ឋជាមិត្តផ្សេងទៀតនិងពង្រឹងឥទ្ធិពលរបស់ខ្លួនក្នុងនាមជាមហាអំណាច ដើម្បីប្រកួតប្រជែងជាមួយលោកខាងលិច។ កិច្ចប្រជុំ BRICS នឹងសម្រេចបើធនាគារ BRICS ជាផ្លូវការ ខណៈពេលដែលកិច្ចប្រជុំសហប្រតិបត្តិការសៀងហៃ នឹងកំណត់សម្រេចទទួលសមាជិកថ្មីបន្ថែមទៀតដើម្បីពង្រីកតួនាទីរក្សាសន្តិសុខតំបន់។ ១. មេដឹកនាំBRICS នឹងរកយន្តការធ្វើឲ្យស្ថាប័នខ្លួនកាន់តែមានឥទ្ធិពល អ្នកណាក៏ដឹងដែរថា គោលដៅនៃការបង្កើតធនាគារអភិវឌ្ឍន៍ BRICS គឺដើម្បីប្រកួតប្រជែងស្ថាប័នហិរញ្ញវត្ថុលោកខាងលិចដែលភាគីទាំងប្រាំឯកភាពគ្នាចុះហត្ថលេខាលើកិច្ចព្រមព្រៀងកាលពីឆ្នាំមុនក្នុងកិច្ចប្រជុំក្នុងប្រទេសប្រេស៊ីល។ វេទិកាប្រជុំលើកទី៧ក្នុងទីក្រុង Ufa ខាងមុខនេះនឹងក្លាយជាពេលដែលប្រមុខរដ្ឋចិន រុស្ស៊ី អាហ្វ្រិកខាងត្បូង ឥណ្ឌា និងប្រេស៊ីល បើកធនាគារអភិវឌ្ឍន៍ថ្មីរបស់ខ្លួនជាផ្លូវការដោយចាប់ផ្តើមដំណើរការដំបូងធនាគារមានទុន ១០០ពាន់លានដុល្លារ និងកំណត់ទុនបម្រុង១០០ពាន់លានដុល្លារទៀត។ មេដឹកនាំទាំងអស់នឹងប្រើប្រាស់វេទិកាដើម្បីស្វែងរកយន្តការ ផែនការសកម្មភាព និង វិធានការនានាដែលមានប្រសិទ្ធដើម្បីធានាការរីកលូតលាស់នៃស្ថាប័នរបស់ខ្លួន។ ប្រធានាធិបតីរុស្ស៊ី វ្ល៉ាឌីមៀ ពូទីន បានសង្កត់ធ្ងន់ថា ស្ថាប័ន BRICS នេះក្លាយជាតួអង្គមួយដែលមានឥទ្ធិពលក្នុងនយោបាយអន្តរជាតិ ហើយលោករំពឹងយ៉ាងមុតមាំថា ប្រទេសសមាជិកទាំងប្រាំនឹងប្រឹងប្រែងឲ្យអស់លទ្ធភាពដើម្បីពង្រឹងនិងពង្រីកសហប្រតិបត្តិការរវាងសមាជិកទាំងនិងដៃគូខាងក្រៅ។ បើតាមការឲ្យដឹងពីក្រុងម៉ូស្គូ កិច្ចប្រជុំខាងមុខនេះក៏នឹងក្លាយជាវេទិកាពិភាក្សាសំខាន់របស់ប្រទេសមហាអំណាចសេដ្ឋកិច្ចថ្មីលើប្រធានបទសំខាន់ៗមួយចំនួនទៀតដូចការទាមទារឲ្យមានការកែទម្រង់ស្ថាប័នមូលនិធិរូបីយវត្ថុអន្តរជាតិដើម្បីផ្តល់អំណាចក្នុងការសម្រេចចិត្ត សម្រាប់រដ្ឋក្រីក្រផង។ សូមរលឹកបន្តិចថា ស្ថាប័ន BRICS ត្រូវបានបង្កើតឡើងជាផ្លូវការនៅក្នុងឆ្នាំ ២០០៦ ដោយស្ថិតក្រោមគំនិតផ្តួចផ្តើមរបស់រដ្ឋាភិបាលរុស្ស៊ីផង។ ២. សមាជិក BRICS នៅតែមិនទាន់រកចំណុចរួមគ្នាឃើញ សមាជិក BRICS បើទោះជាមហាអំណាចសេដ្ឋកិច្ចថ្មីដូចគ្នាក៏ពិតមែន តែពួកគេនៅមិនទាន់មានជំហររួមគ្នាប៉ុន្មានទេ។ រដ្ឋទាំង៥ មានជំហរផ្សេងៗគ្នាហើយមានតែសមាជិកចម្បងដូចជា ចិន និងរុស្ស៊ីប៉ុណ្ណោះដែលខ្នះខ្នែងខ្លាំងជាងគេក្នុងដឹកនាំក្រុមប្រទេសទាំង៥នេះដើម្បីប្រឆាំងលោកខាងលិច។ ក្រៅពីធ្វើការរួមគ្នា ចិន និងរុស្ស៊ី ក៏សុទ្ធតែមានគម្រោងសេដ្ឋកិច្ចផ្សេងរៀងៗខ្លួន ដើម្បីពង្រីកឥទ្ធិពលរបស់ខ្លួនផង។ ចិនកន្លងមកផ្តើមគំនិតបង្កើត ធនាគារវិនិយោគហេដ្ឋារចនាសម្ព័ន្ធអាស៊ី និង កម្រោងលើកកម្ពស់ការផ្សាភ្ជាប់ ខ្សែក្រវ៉ាត់មួយវិថីមួយ ដើម្បីទាក់ទាញរដ្ឋនានាជាមិត្តឲ្យចូលរួមជាមួយខ្លួនពីអាស៊ីដល់អាហ្វ្រិក និងបន្តទៅដល់អឺរ៉ុបទៀត។ ចំណែករុស្ស៊ីឯណោះវិញក៏មានផែនការពង្រីកឥទ្ធិលរបស់ខ្លួនដែរដោយបង្កើតសហភាពសេដ្ឋកិច្ចអឺរ៉ាស៊ីដែលគោលបំណងសំខាន់គឺទាញរាល់អតីតរដ្ឋសហភាពសូវៀតឲ្យចូលរួមជាមួយខ្លួនវិញ។ ចំណែកប្រទេសឥណ្ឌា ប្រកាន់គោលការណ៍មិនចូលបក្សសម្ព័ន្ធដោយមិនប្រឆាំងអ្នកណាឡើយ។ ម្យ៉ាងតាំងពីលោក នារិន្ទ្រា ម៉ូឌីឡើងកាន់តំណែង រដ្ឋាភិបាលឥណ្ឌាមានជំហរចង់សហការជាមួយរាល់ភាគីទាំងអស់។ ដោយឡែកប្រទេស២ទៀត មានការយល់ឃើញផ្ទុយស្រឡះពីចិននិងរុស្ស៊ី។ អាហ្វ្រិកខាងត្បូងនិងប្រេស៊ីលចង់សហការជាមួយស្ថាប័នហិរញ្ញវត្ថុរបស់លោកខាងលិច ជាជាងប្រឆាំងនិងប្រជែង។ ទាំងអស់នេះបញ្ជាក់ថា ក្រុមប្រទេសទាំង៥មានឈ្មោះជាមហាអំណាចសេដ្ឋកិច្ចជាន់ថ្មីដូចគ្នាមែន តែគោលដៅនៅតែខុសៗគ្នា។ ៣. អង្គការសហប្រតិបត្តិការសៀហៃពង្រីកតួនាទីសន្តិសុខមហាអំណាចតំបន់ នាខែក្រោយដែរ ប្រមុខរដ្ឋ និងប្រមុខរដ្ឋាភិបាលប្រទេសសមាជិកអង្គការសហប្រតិបត្តិការសៀងហៃ ប្រទេសដៃគូ និងប្រទេសជាអ្នកអង្កេតការណ៍ក៏នឹងចូលរួមកិច្ចប្រជុំក្នុងទីក្រុងUfa ដែរ។ អង្គការសហប្រតិបត្តិការសៀងហៃ តាមពិតទៅមានគោលដៅលើវិស័យនយោបាយ និងសន្តិសុខច្រើនជាងផ្តោតលើបញ្ហាសេដ្ឋកិច្ច។ គោលបំណងរបស់សមាជិកអង្គការនេះ ចង់ប្រែក្លាយអង្គការសហប្រតិបត្តិការថ្នាក់តំបន់ឲ្យមានឥទ្ធិពលខ្លាំងដូចបក្សសម្ព័ន្ធណាតូដែរ ប៉ុន្តែតាំងពីបង្កើតឡើងនាឆ្នាំ ២០០១ អង្គការនេះមិនបើកទទួលយកសមាជិកថ្មីឡើយ។ យ៉ាងណាក៏ដោយ ដោយសារបញ្ហាសន្តិសុខចេះតែកើន បរិបទពិភពលោកផ្លាស់ប្តូរ ហើយមានប្រទេសជាច្រើនបានដាក់ពាក្យស្នើសុំជាសមាជិកថ្មីនៃអង្គការតំបន់នេះផង។ សមាជិកនៃអង្គការសហប្រតិបត្តិការសៀងហៃនេះមានបច្ចុប្បន្ន ៦ ក្នុងនោះមានចិន រុស្ស៊ី កាហ្សាក់ស្ថាន តាជីគីស្ថាន គៀជីស្ថាន និងអ៊ុបេគីស្ថាន។ បច្ចុប្បន្ន ស្ថាប័ននេះមានរដ្ឋ ៥ ជាអ្នកអង្កេតការណ៍ ហើយគេរំពឹងថាបេក្ខភាពប្រទេសទាំងនោះនឹងត្រូវសម្រេចជាផ្លូវការក្នុងកិច្ចប្រជុំកំពូលនាពេលខាងមុខនៅរុស្ស៊ី។ ប្រទេសអង្កេតការណ៍ទាំង ៥ មានដូចជា ម៉ុងហ្កោល ឥណ្ឌា ប៉ាគីស្ថាន អ៊ីរ៉ង់ និងអាហ្វហ្កីស្ថាន។ ប៉ុន្តែតាមការមើលឃើញជាក់ស្តែងបេក្ខភាពប្រទេសមួយចំនួន នៅតែជារឿងចម្រូងចម្រាស់ដែលពិបាកឲ្យស្ថាប័ននេះទទួលយក។ ជាឧទាហរណ៍អ៊ីរ៉ង់ ព្រោះតែប្រទេសនេះនៅជាប់បញ្ហាកម្មវិធីនុយក្លេអ៊ែរ។ ចំណែកម៉ុងហ្កោលឯណោះវិញ បើទោះជាបានដាក់ពាក្យក្លាយជារដ្ឋអង្កេតការណ៍ក៏ដោយ ក៏ប្រទេសនេះនៅស្ទាក់ស្ទើ ក្រែងថាការក្លាយជាសមាជិកពេញសិទ្ធិនឹងធ្វើឲ្យប៉ះពាល់ដល់ប្រយោជន៍ខ្លួនជាមួយប្រទេសលោកខាងលិច៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2797.txt

ទោះជាសហភាពអឺរ៉ុបនិងរុស្ស៊ីតានតឹងនឹងគ្នាដោយសារវិបត្តិជម្លោះអ៊ុយក្រែន ទោះជាអឺរ៉ុបដាក់ទណ្ឌកម្មលើរុស្ស៊ី ក៏ក្រុមហ៊ុនឧស្ម័នរុស្ស៊ីនិងអឺរ៉ុបនៅតែខំប្រឹងចាប់ដៃគ្នាឡើងវិញ ដើម្បីបំពេញតំរូវការក្នុងស្រុកដែរ។ នៅថ្ងៃ១៨មិថុនាម្សិលមិញ ក្នុងវេទិកាសេដ្ឋកិច្ចអន្តរជាតិនៅក្រុងSaint-Pétersbourg ក្រុមហ៊ុនឧស្ម័នយក្សរុស្ស៊ី Gazprom និងក្រុមហ៊ុនShellរបស់អង់គ្លេសនិងហូឡង់ ក្រុមហ៊ុនEONអាល្លឺម៉ង់ និងOMV អូទ្រីស បានចុះហត្ថលេខាព្រមព្រៀងគ្នាលើបែបបទបង្ហាញពីទិសដៅសាងសង់បំពង់ឧស្ម័នថ្មីមួយ កាត់តាមសមុទ្របាល់ទិក ស្ថិតនៅចន្លោះប្រទេសរុស្ស៊ីនិងអាល្លឺម៉ង់។

សូមស្តាប់ការបកស្រាយរបស់ ព្រំសឿន សូលីណា៖ គ្រាន់តែនៅថ្ងៃទី១នៃការបើកវេទិកាសេដ្ឋកិច្ចអន្តរជាតិនៅក្រុងSaint-Pétersbourg មិនទាន់ដឹងអីផង ក្រុមហ៊ុនឧស្ម័នអឺរ៉ុបបាននាំគ្នាចាប់ដៃជាមួយរុស្ស៊ី បង្ហាញទំនុកចិត្តគ្នាទៅវិញទៅមក ដើម្បីសង់បំពង់ឧស្ម័នទៅហើយ រឿងអីដែលថា អឺរ៉ុបនិងរុស្ស៊ីអាចចៀសគ្នារួចនោះ។ ហេតុការណ៍នេះសបង្ហាញថា ទោះបីជាសហភាពអឺរ៉ុបដាក់ទណ្ឌកម្មលើរដ្ឋាភិបាលក្រុងម៉ូស្គូកន្លងមកក្តី ទោះបីជាអឺរ៉ុបខំក្អកដាក់រុស្ស៊ីដើម្បីផ្គាប់ចិត្តអាមេរិកដែលកំពុងតានតឹងនឹងរុស្ស៊ីដែរនោះក្តី ក៏ក្រុមហ៊ុនឧស្ម័នអឺរ៉ុបនិងរុស្ស៊ីនៅតែគិតប្រយោជន៍រកស៊ីជាធំ។ ប្រយោជន៍ពេលនេះគឺធំណាស់ ព្រោះបំពង់ឧស្ម័នដែលត្រូវសង់ចន្លោះប្រទេសរុស្ស៊ីទៅនឹងអាល្លឺម៉ង់ មានលទ្ធភាពផលិតឧស្ម័នបានដល់ទៅ៥៥ ០០០លានម៉ែត្រគូប ក្នុងមួយឆ្នាំ។ ពាក្យចាស់ខ្មែរយើងពោលថា "ស្អប់ជំពប់លើ" គឺចែងត្រូវនឹងទំនាក់ទំនងរវាងរុស្ស៊ីនិងអឺរ៉ុប ក្នុងពេលបច្ចុប្បន្នណាស់។ រុស្ស៊ីនិងអឺរ៉ុបចៀសគ្នាមិនរួចទេ។ តាំងពីអឺរ៉ុបដាក់ទណ្ឌកម្មលើរុស្ស៊ី នៅខែមិនា ឆ្នាំ២០១៤ ដោយសាររុស្ស៊ីលេបតំបន់គ្រីមេរបស់អ៊ុយក្រែនមក ការផលិតឧស្ម័ននៅអឺរ៉ុបមានការធ្លាក់ចុះ ខណៈតំរូវការក្នុងស្រុកចេះតែកើនឡើង។ ដូច្នេះ ក្រុមហ៊ុនឧស្ម័នអឺរ៉ុបមិនអាចទាត់ចោលដៃគូរុស្ស៊ីបានទេ។ រុស្ស៊ីជាប្រទេសតែមួយគត់ដែលផ្គត់ផ្គង់ឧស្ម័នដល់អឺរ៉ុបក្នុងតម្លៃថោកសមរម្យ។ ម្យ៉ាង រុស្ស៊ីនិងអឺរ៉ុបមានទំនាក់ទំនងសេដ្ឋកិច្ចពាណិជ្ជកម្មនឹងគ្នាធំធេងណាស់។ សហភាពអឺរ៉ុបប្រហែលជាទើសទ័លក្នុងចិត្តមិនតិចទេដែលខ្លួនត្រូវការរុស្ស៊ីចៀសមិនរួច ព្រោះអឺរ៉ុបមិនត្រឹមតែខឹងរុស្ស៊ីរឿងជម្លោះភាគខាងកើតអ៊ុយក្រែនទេ អឺរ៉ុបថែមទាំងពន្យារទណ្ឌកម្មលើរុស្ស៊ីរហូតដល់ដើមឆ្នាំ២០១៦ទៀតផង។ ទន្ទឹមនេះដែរ ពេលនេះ អឺរ៉ុបក៏កំពុងគាំទ្រអាមេរិកដែលចង់ពង្រាយអាវុធធុនធ្ងន់ក្នុងទឹកដីខ្លួន ជាប់ព្រំដែនរុស្ស៊ីទៀត។ ដើម្បីកុំអោយអាមេរិកអន់ចិត្ត គេសង្កេតឃើញថា ក្នុងថ្ងៃបើកវេទិកាសេដ្ឋកិច្ចនៅរុស្ស៊ីម្សិលមិញនេះ ប្រធានធំៗនៃបណ្តាក្រុមហ៊ុនជាតិអឺរ៉ុប បាននាំគ្នាអវត្តមានច្រើននាក់។ ប៉ុន្តែ បើមើលទៅ វាគ្រាន់តែជាការសំដែងឆាកល្ខោនប៉ុណ្ណោះ ព្រោះថា វាមិនបានហាមឃាត់ក្រុមហ៊ុនឧស្ម័នរុស្ស៊ីនិងអឺរ៉ុបមិនអោយចាប់ដៃគ្នាទេ។ ដោយឡែក ទណ្ឌកម្មដែលអឺរ៉ុបដាក់លើរុស្ស៊ីក៏បានប៉ះពាល់រុស្ស៊ីខ្លះៗដែរ។ ជាក់ស្តែង ផលិតផលក្នុងស្រុកសរុបរបស់រុស្ស៊ីបានធ្លាក់ចុះ៣ភាគរយ។ ប្រជាជនក្នុងស្រុករុស្ស៊ីមិនសូវមានប្រាក់ចាយវាយដូចមុនទៀត។ ទោះយ៉ាងនេះក្តី លោកពូទីននៅតែអួតថា ទណ្ឌកម្មអឺរ៉ុបមិនបានប៉ះពាល់រុស្ស៊ីទេ។ ប៉ុន្តែ រឿងអីរុស្ស៊ីអាចកាត់ផ្តាច់ពីអឺរ៉ុបដែលជាអតិថិជនឧស្ម័នជាប្រវត្តិសាស្ត្រមកហើយដែរនោះ។ ទាំងអឺរ៉ុបទាំងរុស្ស៊ីត្រូវតែបន្ទន់ជំហរដាក់គ្នាបន្តិចវិញហើយ ដោយសារតែទំនាក៉ទំនងរកស៊ីដ៏ធំធេងនេះ។ បើអឺរ៉ុបខ្លាំងដៃជ្រុលដាក់រុស្ស៊ី អឺរ៉ុបក៏ត្រូវខាតធ្ងន់ដែរ។ ក្រុមហ៊ុនអឺរ៉ុបដែលកំពុងរកស៊ីនៅរុស្ស៊ីត្អូញត្អែរមិនតិចទេ ចំពោះការដែលប្រជាជនរុស្ស៊ីមិនសូវចាយវាយលុយទិញទំនិញរបស់ខ្លួន ដូចពេលមុនៗនោះ។ ខំយកចិត្តអាមេរិកមិនជានាំចំណេញអ្វីដល់អឺរ៉ុបទេ។ ចូរកុំភ្លេចថា អាមេរិកមិនសូវមានទំនាក៉ទំនងរកស៊ីជាមួយរុស្ស៊ីប៉ុន្មានទេ ដូច្នេះ អាមេរិកឈ្លោះគ្នាជាមួយរុស្ស៊ីគឺមិនសូវខាតធ្ងន់កទេ។ តែបើអឺរ៉ុបឈ្លោះជាមួយរុស្ស៊ីវិញ គឺខាតបង់តែម្តង។ ម្យ៉ាង បើអត់អឺរ៉ុប ក៏រុស្ស៊ីនៅមានអតិថិជនឧស្ម័នផ្សេងទៀត ដូចជាចិនដែរ។ ពេលនេះទៀត រុស្ស៊ីក៏ប្រហែលកំពុងសម្លឹងមើលទីផ្សារនៅបណ្តាប្រទេសអារ៉ាប់ផងដែរ៕ សូមស្តាប់ការបកស្រាយរបស់ ព្រំសឿន សូលីណា៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2798.txt

កូរ៉េខាងជើងកំពុងតែប្រឈមបញ្ហាគ្រោះរាំងស្ងួតធ្ងន់ធ្ងរមិនធ្លាប់កើតមានឡើងក្នុងរយៈពេលមួយសតវត្សមកនេះ។ បញ្ហាគ្រោះរាំងស្ងួតដល់កម្រិតប្រកាសអាសន្ននេះ អាចនឹងរុញច្រានឲ្យប្រទេសកូរ៉េខាងជើងដែលមានសេដ្ឋកិច្ចបិទជិត គ្មានទំនាក់ទំនងពាណិជ្ជកម្មជាមួយរដ្ឋខាងក្រៅ ក្រៅពីរដ្ឋប្រកាន់របបផ្តាច់ការនោះ ប្រឈមកង្វះស្បៀងនាពេលខាងមុខ។ បញ្ហានេះបានធ្វើឲ្យមេដឹកនាំកំពូលកូរ៉េខាងជើង ព្រួយបារម្ភផងដែរ។ នេះបើតាមព័ត៌មានរដ្ឋកូរ៉េខាងជើង KCNA។

គ្រោះរាំងស្ងួតធ្ងន់ធ្ងរបានក្លាយជាបញ្ហាប្រឈមខ្លាំងរបស់ប្រជាជនកូរ៉េខាងជើង។ គ្រោះមហន្តរាយនេះមិនធ្លាប់កើតមានឡើងទាល់តែសោះក្នុងរយៈពេលមួយសតវត្សមកនេះ ហ់ើយគេវាយតម្លៃថា បញ្ហាគ្រោះរាំងស្ងួតនឹងបង្កបញ្ហាធ្ងន់ធ្ងរដល់សង្គមកូរ៉េខាងជើងជាពិសេសបញ្ហាកង្វះស្បៀងសម្រាប់បរិភោគរបស់ប្រជាជន។ យោងតាមអ្នកជំនាញ បើសិនគ្រោះរាំងស្ងួតបន្តអូសបន្លាយកាន់តែយូរ កូរ៉េខាងជើងចៀសមិនផុតពីប្រឈមកង្វះស្បៀងធ្ងន់ធ្ងរឡើយ។ ប្រជាជនកូរ៉េខាងជើងកំពុងតែជួបការលំបាកខ្លាំងព្រោះធ្វើផលដំណាំកសិកម្មមិនកើត ហើយដំណាំកសិកម្មបែរជាក្រៀមស្រពោន ដោយដីបែកក្រហែងគ្មានទឹកសោះនោះ។ យោងតាមសារព័ត៌មានរដ្ឋកូរ៉េ KCNA ខេត្តសំខាន់ៗដែលមានសក្តានុពលផ្នែកកសិកម្ម ដូចជា Hwangae និង Pyongan កំពុងតែក្សត់ទឹកសម្រាប់ប្រើប្រាស់ដើម្បីដាំដុះធ្វើកសិម្ម ហើយគ្មានភ្លៀងធ្លាក់សោះ ។ចំណែកស្ថាប៏័នអង្គការសហប្រជាជាតិ បានឲ្យដឹងជុំវិញបញ្ហាគ្រោះរឹងស្ងួតនេះថា បច្ចុប្បន្ននេះប្រជាជនកូរ៉េខាងជើងរហូតដល់ ១៨លាននាក់កំពុងប្រឈមមុខជាមួយបញ្ហាស្បៀង និងកង្វះអាហារូបត្ថម្ភរួចទៅហើយ ហើយបញ្ហាគ្រោះរាំងស្ងួតនេះទៀតនឹងរឹតតែធ្វើឲ្យបញ្ហាធ្ងន់ធ្ងរកើតឡើងមិនខាន។ សូមបញ្ជាក់បន្តិចថា ប្រទេសនេះធ្លាប់ប្រឈមបញ្ហាគ្រោះរាំងស្ងួតម្តងដែរអំឡុងឆ្នាំ ១៩៩០ ដែលកាលនោះគ្រោះរាំងស្ងួតបានធ្វើឲ្យប្រជាជនកូរ៉េខាងជើងរាប់រយនាក់ស្លាប់ដោយសារគ្មានអាហារ ឬស្បៀងសម្រាប់បរិភោគ។ កន្លងមកអង្គការសហប្រជាជាតិ ក្នុងខែមេសាកន្លមក ធ្លាប់អំពាវនាវឲ្យបណ្តាប្រទេសជាមិត្ត និងស្ថាប័នមនុស្សធម៌ជួយផ្តល់ជំនួយជាថវិកាប្រហែល ១១១លានដុល្លារអាមេរិក ដើម្បីផ្គត់ផ្គង់ទីភ្នាក់ងារផ្តល់ជំនួយនិងមនុស្សធម៌ចំនួន៥ ក្នុងគោលបំណងជួយឲ្យពួកគេបន្តប្រតិបត្តិការផ្តល់ស្បៀង ទឹកស្អាត និងរបស់របរចាំបាច់សម្រាប់ទ្រង់ទ្រង់ការរស់នៅរបស់ប្រជាជនកូរ៉េខាងជើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2799.txt

ជម្លោះអ៊ុយក្រែនមិនទាន់ឈានដល់ទីបញ្ចប់ឡើយគិតដល់ត្រឹមថ្ងៃនេះ។ ភាគីជម្លោះ កងកម្លាំងក្រុមឧទ្ទាម និងកងកម្លាំងរដ្ឋាភិបាលនៅបន្តប្រយុទ្ធគ្នានៅភាគខាងកើត មិនខ្វាយខ្វាល់រឿងកិច្ចព្រមព្រៀងសន្តិភាពក្រុងMinsk។ លោកខាងលិចបានប្រកាសជំហររក្សាទណ្ឌកម្មប្រឆាំងរុស្ស៊ីនិងអាចដាក់ទណ្ឌកម្មបន្ថែមបើចាំបាច់ ខណៈពេលដែលភាគីរដ្ឋាភិបាលអ៊ុយក្រែនគ្រោងរៀបចំកិច្ចចរចាសន្តិភាពជំហានបន្ទាប់នៅក្នុងទីក្រុង Minsk បេឡារ៉ុសជាថ្មីសប្តាហ៍ក្រោយ។ ភាគីបី រុស្ស៊ី អង្គការសន្តិសុខអឺរ៉ុប និងអ៊ុយក្រែននឹងមានវត្តមាននៅក្នុងកិច្ចចរចាខាងមុខ ប៉ុន្តែក្រុងគៀវទាត់ចោលសំណើរចូលរួមរបស់មេដឹកនាំក្រុមឧទ្ទាម។ បើគ្មានការទទួលស្គាល់ភាគីក្រុមឧទ្ទាមភាគខាងកើតជាតំណាងមួយក្នុងក្រុមចរចា គេមិនរពឹងថា សន្តិភាពអាចកើតមានងាយៗឡើយ។ ក្រុមឧទ្ទាមកន្លងមកលើកសំណើរសុំកំណែទម្រង់រដ្ឋធម្មនុញ្ញ សុំស្វ័យភាពបន្ថែម បើចង់បានសន្តិភាពពិតប្រាកដ។

សូមស្តាប់ការបកស្រាយរបស់លោក សៅ ផលនិស្ស័យ រយៈពេលប្រហែល ១ឆ្នាំហើយដែលជម្លោះនៅភាគខាងកើតប្រទេសអ៊ុយក្រែននៅតែបន្តអូសបន្លាយ។ មនុស្សជាង៦ពាន់នាក់បានស្លាប់បាត់បង់ជីវិត ខណៈពេលដែលជនស៊ីវិលរាប់លាននាក់រស់នៅដោយលំបាកវេទនាដោយគ្មានជម្រក គេចពីគ្រាប់ផ្លោង។ បញ្ហាអ៊ុយក្រែននៅតែពិបាកដោះស្រាយ និងស្មុគ្រស្មាញ មិនងាយបញ្ចប់។ ភាគីជម្លោះនៅមិនទាន់អាចរកដំណោះស្រាយពេញលេញ និងល្អប្រសើរសម្រាប់ដោះស្រាយបញ្ហានេះដែរ។ កាលពីថ្មីៗនេះ ការប្រយុទ្ធគ្នានៅភាគខាងកើតចាប់ផ្តើមកើនឡើងខ្លាំងជាថ្មីទៀត បើទោះជាភាគីបានព្រមព្រៀងគ្នាអនុវត្តកិច្ចព្រមព្រៀងសន្តិភាពក្រុង Minsk ពាក់កណ្តាលខែកុម្ភៈកន្លងមកក្តី។ បើគ្មានចំណាត់ការ និងការចរចាគ្នាបន្ថែមទេនោះ កិច្ចព្រមព្រៀងសន្តិភាពដែលកំពុងចូលជាធរមាននេះគ្មានន័យអ្វីឡើយ។ លោកខាងលិចមិនបានរកចំណាត់ការអ្វីថ្មីជួយដោះស្រាយវិបត្តិអ៊ុយក្រែន ក្រៅពីបន្តទុកទណ្ឌកម្ម និងអាចដាក់ទណ្ឌកម្មប្រឆាំងរុស្ស៊ីបន្ថែមទៀត ព្រោះទណ្ឌកម្មសហភាពអឺរ៉ុបជិតផុតកំណត់ហើយ។ ១. កិច្ចចរចាត្រីភាគីរៀបចំឡើងពាក់កណ្តាលខែនេះដោយគ្មានមេដឹកនាំក្រុមឧទ្ទាម ដើម្បីធានាថាកិច្ចព្រមព្រៀងសន្តិភាពកន្លមកមិនត្រូវភាគីទាត់ចោល និងបញ្ចប់ជម្លោះ រដ្ឋាភិបាលអ៊ុយក្រែនចាប់ផ្តើមប្រកាសកាលបរិច្ឆេទថ្មីសម្រាប់ការចរចាគ្នាទៀត។ ភាគីបីដែលនឹងមានវត្តមាននៅក្នុងកិច្ចចរចាខាងមុខចន្លោះពីថ្ងៃ១៦ ដល់ថ្ងៃ ២៣ខែមិថុនា ក្នុងនោះមានតំណាងអង្គការសហប្រតិបត្តិការនិងសន្តិសុខអឺរ៉ុប តំណាងរដ្ឋាភិបាលអ៊ុយក្រែន និងរុស្ស៊ីផង។ អតីតប្រធានាធិបតីអ៊ុយក្រែនលោក Leonid Kuchma ដែលនឹងធ្វើតំណាងក្រុងគៀវក្នុងការចរចា បានបញ្ជាក់ កិច្ចចរចាខាងមុខនឹងត្រួសត្រាយផ្លូវសម្រាប់ភាគីក្នុងការឈានទៅបញ្ចប់ជម្លោះដោយនាំភាគីពាក់ព័ន្ធចូលតុចរចា។ មុនចរចាភាគីរដ្ឋាភិបាលក្រេមឡាំង បានស្នើបញ្ចូលមេដឹកនាំតំបន់ភាគខាងកើត Donetsk និងLugansk ក្នុងដំណើរចរចារកសន្តិភាព ប៉ុន្តែមេដឹកនាំអ៊ុយក្រែនបានទាត់ចោលសំណើរនេះហើយ ដោយអះអាងជាមុនថា ក្រុមឧទ្ទាមគ្មានអំណាចអ្វីចូលរួមក្នុងការសម្រេចចិត្តឡើយ។ ការលើកឡើងនេះ យើងអាចទស្សន៍ទាយជាមុនហើយថា គ្មានដំណោះស្រាយណាមួយសមស្របកើតចេញទៅរួចឡើយ បើគ្មានភាគីជម្លោះម្ខាងទៀតចូលក្នុងតុចរចា។ ការចាត់ទុកភាគីម្ខាងជាភាគីមិនស្របច្បាប់របស់ក្រុងគៀវ ជាកំហុសឆ្គង និងជាឧបសគ្គរាំងស្ទះការស្វែងរកសន្តិភាពផងដែរ។ ភាគីតំណាងក្រុមឧទ្ទាមប្រាកដណាស់ថានឹងមិនទទួលយកដំណោះស្រាយ ព្រោះវាមិនឆ្លើយតបអ្វីដែលពួកគេចង់បាន។ យ៉ាងណាក៏ដោយ ការចរចាគ្នាបន្តនេះអាចជាវេទិកាសម្រាប់ភាគីដោះស្រាយបញ្ហាចម្រូងចម្រាសដែលមិនទាន់ត្រូវរ៉ូវគ្នាបាន មុននឹងអាចរកយន្តការសំខាន់អ្វីទៀតសម្រាប់បញ្ចប់ជម្លោះ។ ២. សម្តេចប៉ាប ស្នើលោកពូទីនឲ្យដាក់ចិត្តដាក់កាយជួយដោះស្រាយបញ្ហាអ៊ុយក្រែន ខណៈពេលដែលកិច្ចចរចាកាន់តែខិតជិតមកដល់ រុស្ស៊ីដែលត្រូវបានគេចោទថាជាអ្នកគាំទ្រក្រុមឧទ្ទាមភាគខាងកើតដោយផ្តល់លុយកាក់ផង អាវុធផងនោះ ចាំបាច់ត្រូវរៀបចំសំណើរច្បាស់លាស់ក្នុងនាមជាតំណាងភាគីម្ខាងក្នុងការចរចា។ ក្នុងក្រសែរភ្នែកលោកខាងលិច លោកវ្ល៉ាឌីមៀ ពូទីនជាមនុស្សតែម្នាក់ដែលអាចបញ្ជាក្រុមឧទ្ទាមឲ្យដាក់អាវុធចុះ ឈប់ប្រយុទ្ធ ដូច្នេះបានជាគេនាំគ្នាព្រួតដាក់ទណ្ឌកម្មរុស្ស៊ីបង្ខំលោក ពូទីនឲ្យដកដៃឈប់គាំទ្រក្រុមឧទ្ទាម។ កាលពីម្សិលមិញនេះ សម្តេចប៉ាប ហ្វ្រង់ស៊ីស មេដឹកនាំសាសនាគ្រឹស្ត្រនៃបុរីវ៉ាទីកង់ បានអំពាវនាវឲ្យប្រមុខរដ្ឋរុស្ស៊ីដាក់ចិត្តដាក់កាយជួយដោះស្រាយវិបត្តិនៅអ៊ុយក្រែន ដើម្បីបញ្ចប់គ្រោះមហន្តរាយមនុស្សជាតិ។ មេដឹកនាំសាសនានេះបានប្រាប់លោក ពូទីនដូច្នេះនៅពេលលោកជួបពិភាក្សាលក្ខណៈទ្វេភាគីជាមួយលោក ពូទីនរយៈពេល៥០នាទី។ ក្រោយជំនួបផ្លូវការមេដឹកនាំទាំងពីរបានឯកភាពថានឹងប្រើប្រាស់រាល់វិធានការ និងការសន្ទនារដើម្បីបញ្ចប់ជម្លោះបង្ហូរឈាមគ្នានៅភាគខាងកើត។ គេរំពឹងថា មេដឹកនាំសាសនាខាងលើនឹងអាចប្រើប្រាស់ឥទ្ធិពលរបស់លោកក្នុងការជួយនាំភាគីដោះស្រាយបញ្ហាអ៊ុយក្រែនជោគជ័យ ដូចដែលលោកធ្លាប់ជួយផ្សះផ្សាគុយបា និងអាមេរិកកន្លងមកដែរ។ ប្រធានាធិបតីរុស្ស៊ីបានអញ្ជើញទៅទស្សនកិច្ចនៅអ៊ីតាលី ដែលជាកន្លែងដែលអ្នកនយោបាយកំពុងខ្វែងគំនិតគ្នារឿងបន្តដាក់ទណ្ឌកម្មប្រឆាំងរុស្ស៊ី។ លោកបានជួបពិភាក្សាជាមួយនាយករដ្ឋមន្ត្រីអ៊ីតាលីលោក MatteoRenzi និងអតីតនាយករដ្ឋមន្ត្រីអ៊ីតាលីSilvio Berlusconiផង។ ៣.កំណែទម្រង់រដ្ឋធម្មនុញ្ញអ៊ុយក្រែន ចំណុចស្នូលនៃការកសាងសន្តិភាព? គ្មានឡើយការលើកឡើងពីការកែទម្រង់រដ្ឋធម្មនុញ្ញនៅអ៊ុយក្រែន មុនការពិភាក្សានៅ Minsk ដោយភាគីអ៊ុយក្រែន។ តាមពិតទៅបញ្ហាកែទម្រង់ស្ថានប័ននយោបាយ និងកែប្រែរដ្ឋធម្មនុញ្ញផ្តល់ស្វយ័តភាពដល់ខេត្តភាគខាតកើតនៅតែជាបញ្ហាស្នូលជួយឲ្យភាគីសម្រេចជោគជ័យក្នុងការបញ្ចប់ជម្លោះ ប៉ុន្តែភាគីរដ្ឋាភិបាលអ៊ុយក្រែន មិនមានឆន្ទៈធ្វើឡើយ។ ប៉ុន្មានថ្ងៃមុននេះតំណាងខេត្តភាគខាងកើតមានបញ្ជូនសំណើកែទម្រង់រដ្ឋធម្មនុញ្ញ និងការបោះឆ្នោតក្នុងតំបន់ពួកគេ។ បើផ្តល់ស្វយ័តភាពបន្ថែមផ្នែករដ្ឋបាលនិងហិរញ្ញវត្ថុដល់តំបន់ពួកគេ បញ្ហានឹងប្រសើរឡើងហើយពួកគេលែងទាមទារផ្តាច់ខ្លួនទៀតដែរ។ ប៉ុន្តែសម្រាប់រដ្ឋាភិបាលោក Petro Poroshenkoដាច់ណាត់ថាមិនផ្តល់ស្វយ័តភាពដល់បណ្តាខេត្តទាំងនោះទេ ប៉ុន្តែមានឆន្ទៈត្រឹមធ្វើវិមជ្ឈការអំណាចបន្ថែមប៉ុណ្ណោះ។ រដ្ឋាភិបាលក្រុងគៀវជឿថា បើឲ្យស្វយ័តភាព មុនឬក្រោយខេត្តទាំងនោះបន្តផ្តាច់ខ្លួនម្តងមួយៗដូច Crimea ដែរ។ បើតាមការមើលឃើញជាក់ស្តែង ចំណុចចែងក្នុងសំណើវិសោធនកម្មរដ្ឋធម្មនុញ្ញដែលប្រជាជនភាគខាតកើតស្នើសុំអនុលោមតាមកិច្ចព្រមព្រៀងក្រុង Minsk ដែលនៅជាធរមានប៉ុណ្ណោះ៕ សូមស្តាប់ការបកស្រាយរបស់លោក សៅ ផលនិស្ស័យ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_280.txt

មីយ៉ាន់ម៉ា បានផុងក្នុងសង្គ្រាមស៊ីវិលរ៉ាំរ៉ៃ និងវិបត្តិមនុស្សធម៌ ចាប់តាំងពីយោធា ធ្វើរដ្ឋប្រហារទម្លាក់រដ្ឋាភិបាលឈ្នះឆ្នោតលោកស្រី អ៊ុងសាន ស៊ូជី ក្នុងខែកុម្ភៈ ឆ្នាំ២០២១។

សមាជិកអាស៊ានមួយនេះ កំពុងជួបសភាពយ៉ាប់យ៉ឺនយ៉ាងខ្លាំង។ ការប៉ះទង្គិចប្រដាប់អាវុធរវាងភាគីយោធា និងក្រុមប្រដាប់អាវុធអង្គការជនជាតិភាគតិច (EAO) មានសភាពធ្ងន់ធ្ងរ។ សេដ្ឋកិច្ច និងទំនាក់ទំនងជាដៃគូទាំងក្នុងនិងក្រៅតំបន់របស់មីយ៉ាន់ម៉ា កំពុងមានភាពឯកោ។ ប្រជាជន ស្លាប់និងរបួស រងទុក្ខវេទនា ភៀសខ្លួន និងប្ដូរកន្លែងរស់នៅស្ទើរតែជាទម្លាប់។ ការដោះស្រាយតែក្នុងចំណោមភាគីពាក់ព័ន្ធក្នុងប្រទេស នៅតែមិនអាចទៅរួច។ ក្រោយរដ្ឋប្រហារយោធា មេដឹកនាំអាស៊ាន កាលពីថ្ងៃទី២៤ ខែមេសា ឆ្នាំ២០២១ បានជួបជុំគ្នា នៅទីក្រុងហ្សាការតា ឥណ្ឌូណេស៊ី ដោយបានដាក់ចេញកិច្ចព្រមព្រៀងឯកច្ឆន្ទ ៥ចំណុច ដើម្បីជួយសម្រួលលើការដោះស្រាយវិបត្តិនៅមីយ៉ាន់ម៉ា។ កិច្ចព្រមព្រៀងជាឯកច្ឆន្ទ ៥ចំណុចមានដូចជា ការបញ្ឈប់អំពើហិង្សាទាំងអស់នៅមីយ៉ាន់ម៉ា, ការដោះស្រាយជម្លោះ ដោយសន្តិវិធី, តួនាទីបេសកជនពិសេសរបស់ប្រធានអាស៊ាន ត្រូវសម្របសម្រួលកិច្ចសន្ទនា, ការផ្តល់ជំនួយមនុស្សធម៌ទៅមីយ៉ាន់ម៉ា និងបេសកជនពិសេស និងប្រតិភូ ត្រូវធ្វើដំណើរទៅមីយ៉ាន់ម៉ា ដើម្បីជួបសន្ទនាជាមួយភាគីពាក់ព័ន្ធ។ ការអនុវត្តកិច្ចព្រមព្រៀងខាងលើជាទូទៅ បានសម្រេច ត្រឹមតែ៣ប៉ុណ្ណោះ ខណៈគោលដៅសំខាន់២ចំណុចទៀត មិនទាន់អាចអនុវត្តបាន។ ជាក់ស្ដែង កម្ពុជាក្រោមរដ្ឋាភិបាលសម្ដេចតេជោ ហ៊ុន សែន នាយករដ្ឋមន្រ្តីកម្ពុជា កាលពីឆ្នាំ២០២២ បានសម្រេចកិច្ចព្រមព្រៀងនេះតែ៣ចំណុច ពោលគឺ ការចាត់តាំង ប្រាក់ សុខុន រដ្ឋមន្រ្តីការបរទេស ជាបេសកជនពិសេស, ជំនួយមនុស្សធម៌ដល់មីយ៉ាន់ម៉ា និងការធ្វើទស្សនកិច្ចបេសកជន ដើម្បីពិភាក្សាជាមួយរដ្ឋាភិបាលយោធាមីយ៉ាន់ម៉ា និងភាគីពាក់ព័ន្ធ។ ដោយឡែក ការបញ្ឈប់អំពើហិង្សា និងការពិភាក្សារកដំណោះស្រាយរវាងភាគីរដ្ឋាភិបាលយោធា និងក្រុម EAO មិនមានលទ្ធផលឡើយ។ វាមានហេតុផលមួយចំនួន ដែលអាស៊ាន នៅតែមិនអាចដោះស្រាយវិបត្តិមីយ៉ាន់ម៉ាបាន។ កន្លងមក ភាគីជម្លោះនៅមីយ៉ាន់ម៉ា មិនខ្វាយខ្វល់លើការអនុវត្តកិច្ចព្រមព្រៀងជាឯកច្ឆន្ទ ៥ចំណុចឡើយ ដោយការប្រយុទ្ធគ្នា បន្តកើតមាននៅតំបន់ជាច្រើនក្នុងមីយ៉ាន់ម៉ា។ កម្លាំងប្រដាប់អាវុធជនជាតិភាគតិច បានដណ្តើម និងកាន់កាប់មូលដ្ឋាន និងប៉ុស្តិ៍យោធាមីយ៉ាន់ម៉ាជាច្រើន។ ចំណែកហេតុផលមួយទៀត គឺគោលការណ៍អាស៊ាន ដែលអនុវត្តការមិនជ្រៀតជ្រែកកិច្ចការផ្ទៃក្នុងរបស់ប្រទេសជាសមាជិក។ មាត្រា២ នៃធម្មនុញ្ញអាស៊ាន បានចែងថា រដ្ឋសមាជិកមិនត្រូវជ្រៀតជ្រែកកិច្ចការផ្ទៃក្នុងរបស់ប្រទេសសមាជិកដទៃ, គោរពអធិបតេយ្យភាព និងបូរណភាពដែនដីគ្នាទៅវិញទៅ។ គោលការណ៍ទាំងនេះ បានរារាំងអាស៊ាន និងសមាជិក ក្នុងការលូកដៃរឿងផ្ទៃក្នុងមីយ៉ាន់ម៉ា។ ហេតុផលទាំងអស់នេះ ធ្វើឱ្យលទ្ធភាពដោះស្រាយវិបត្តិមីយ៉ាន់ម៉ាដែលនឹងអាចលើកឡើងក្នុងកិច្ចប្រជុំអាស៊ាន ក្នុងខែតុលាខាងមុខ នៅតែមិនអាចដោះស្រាយចេញ។ កម្ពុជាក្នុងនាមជាសមាជិកអាស៊ាន កន្លងមក បានចូលរួមចំណែកក្នុងការដោះស្រាយបញ្ហាមីយ៉ាន់ម៉ាទាំងលើវិបត្តិនយោបាយ និងមនុស្សធម៌។ តួយ៉ាង កម្ពុជាបានផ្ដល់នូវជំនួយមនុស្សធម៌ដូចជា ម៉ាស ថវិកា និងគ្រឿងបរិក្ខារពេទ្យផ្សេងៗអំឡុងពេលជម្ងឺកូវីដ-១៩ រាតត្បាត។ បន្ថែមពីនេះ សម្ដេច ហ៊ុន សែន បានបង្កើតជំនួបទ្វេភាគីជាមួយលោក មីន អ៊ុងឡាំង ជាបន្តបន្ទាប់ ដើម្បីពិភាក្សាលើវិបត្តិ និងស្នើជួបលោកស្រីស៊ូជី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2800.txt

បក្សប្រឆាំងដាណឺម៉ាកបានប្រកាសជ័យជម្នះក្នុងការបោះឆ្នោតសភានៅថ្ងៃសុក្រនេះ ក្រោយការបោះឆ្នោតម្សិលមិញនេះ។ នាយករដ្ឋមន្ត្រីជិតផុតអាណត្តិបានត្រូវចុះចេញពីតំណែង ហើយក៏បានលាលែងចេញពីតួនាទីជាប្រធានបក្សផងដែរ។ ការឈ្នះឆ្នោតរបស់បក្សប្រឆាំងនៅដាណឺម៉ាក អាចបញ្ជាក់ថា បក្សអំណាចមិនអាចមានលទ្ធភាពដោះស្រាយបញ្ហារបស់ប្រជាជនបានឡើយ។

លោក មុំ ពិទូរ្យ លម្អិតព័ត៌មាននេះ ក្រោយការបោះឆ្នោតសភាម្សិលមិញនៅដាណឺម៉ាក លទ្ធផលបានបង្ហាញថា គណបក្សកាន់អំណាចកណ្តាលនិយមនិន្នាការឆ្វេងបាត់បង់សម្លេងគាំទ្រយ៉ាងច្រើននិងចាញ់ឆ្នោតថែមទៀត។ គណបក្សប្រឆាំងដែលរួមគ្នាមានគណបក្សសេរីភាព និងគណបក្សកណ្តាលនិន្នាការស្តាំផងនោះបានប្រកាសជ័យជម្នះនឹងត្រៀមបង្កើតរដ្ឋាភិបាលថ្មីដឹកនាំប្រទេសនាពេលខាងមុខ។ គណបក្សកាន់អំណាចដែលដឹកនាំដោយលោកស្រី HelleThorning-Schmidt នាយករដ្ឋមន្ត្រីជិតផុតអាណត្តិ និងជានាយករដ្ឋមន្ត្រីស្ត្រីដំបូងបំផុតរបស់ដាណឺម៉ាកបានទទួលអាសនៈត្រឹម ៨៥ប៉ុណ្ណោះ។ លោកស្រីបានប្រកាសទទួលស្គាល់លទ្ធផល ដោយថ្លែងទៅកាន់សមាជិក សមាជិការរបស់លោកស្រី ក្រោយលទ្ធផលបោះឆ្នោតបញ្ចេញជាផ្លូវការថា លោកស្រីនឹងចុះចេញពីតំណែង ហើយលាលែងពីតួនាទីជាប្រមុខបក្សផងដែរ។ ការលាលែងពីតំណែងប្រធានបក្សប្រឆាំងនេះ គឺដើម្បីបង្ហាញពីការទទួលខុសត្រូវ របស់លោកស្រី ដែលមិនអាចយកជ័យជម្នះជូនបក្សបាន។ លោកស្រីនាយករដ្ឋមន្ត្រីខាងលើ បានឡើងកាន់អំណាចកាលពីឆ្នាំ ២០១១ ។ ចំណែកគណបក្សប្រឆាំងដែលចងសម្ព័ន្ធភាពគ្នានេះ ត្រៀមខ្លួនរួចរាល់ហើយដើម្បីកាន់កាប់អំណាច ក្រោយទទួលបានអាសនៈនៅសភា ៩០ ។ សម្ព័ន្ធគណបក្សប្រឆាំងនេះដឹកនាំដោយអតីតនាយករដ្ឋមន្ត្រីលោក Lars Lokke Rasmussenដែលលោកបានធ្លាក់ពីតំណែងនៅក្នុងឆ្នាំ ២០១១ ក្រោយការបោះឆ្នោតសាកល។ ជ័យជម្នះគណបក្សប្រឆាំងជាសញ្ញាមួយបញ្ជាក់ថា អតីតនាយករដ្ឋមន្ត្រីរូបនេះ នឹងឡើងមកកាន់អំណាចជាថ្មីទៀតហើយ។ ជារឿងធម្មតានៅក្នុងឆាកនយោបាយដាណឺម៉ាក មានត្រឹមគណបក្សតូចៗ ចងសម្ព័ន្ធគ្នាចូលរួមប្រកួតក្នុងការបោះឆ្នោត ហើយម្យ៉ាងរដ្ឋាភិបាលដាណឺម៉ាកភាគច្រើនត្រូវដឹកនាំដោយបក្សតូចរួមគ្នានេះផងដែរ។ តាំងពីឆ្នាំ ១៩០៩មក គ្មានគណបក្សណាមួយអាចមានលទ្ធភាពដណ្តើមយកអាសនៈភាគច្រើននៅក្នុងសភា និងបង្កើតរដ្ឋាភិបាលដោយគ្មានគណបក្សចម្រុះគ្នាឡើយ។ ដោយឡែក ក្រោមច្បាប់ស្តីពីការបោះឆ្នោតរបស់ដាណឺម៉ាក សមាជិកសភា ១៧៥ ក្នុងចំណោម ១៧៩រូបនៅក្នុងសភាទាំងមូលត្រូវបោះឆ្នោតជ្រើសរើសដោយប្រជាជនរស់នៅក្នុងទឹកដីដាណឺម៉ាកផ្ទាល់ ចំណែកសមាជិកបួននាក់ផ្សេងទៀតត្រូវជ្រើសរើសដោយប្រជាជននៅកោះ Greenland និងកោះ Faroe ដែលជាដែនដីស្វយ័តរបស់ដាណឺម៉ាក៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2801.txt

ប្រមុខរដ្ឋកេនយ៉ាអំពាវនាវឲ្យមេដឹកនាំអាហ្វ្រិកផ្សេងទៀតឈប់ទទួលជំនួយបរទេសជាពិសេសជំនួយលោកខាងលិច មុនកិច្ចប្រជុំកំពូលសហភាពអាហ្វ្រិក។ ការស្នើសុំនេះមិនមែនជា គោលនយោបាយរបស់រដ្ឋាភិបាលកេនយ៉ាងឡើយ ប៉ុន្តែប្រធានាធិបតីបញ្ជាក់ថា ប្រទេសក្រីក្រ ដូចអាហ្វ្រិកត្រូវឈប់ទទួលយកជំនួយបរទេស ព្រោះរាលជំនួយមានដាក់លក្ខខណ្ឌដែលពិបាក ទទួលយកនិងធ្វើឲ្យរដ្ឋអាហ្វ្រិកគ្មានសេរីភាពនិងមិនអាចដើរទៅរកភាពរីកចម្រើនរហ័សឡើយ។

រាយការណ៍ព័ត៌មានលម្អិតដោយ លោក រឿន ភារុន នេះជាលើកទីមួយដែលគេឃើញមេដឹកនាំអាហ្វ្រិកស្រែកដង្ហើយឲ្យបណ្តាមេដឹកនាំអាហ្វ្រិក ឯទៀតឈប់ត្រេកត្រអាល ចំពោះការទទួលបានជំនួយលោកខាងលិច។ ម្សិលមិញនេះ មុនបើកិច្ចប្រជុំកំពូលសហភាពអាហ្វ្រិកនៅទីក្រុង Johannesburg ប្រទេសអាហ្វ្រិកខាងត្បូង ប្រធានាធិបតីកេនយ៉ាលោក Uhuru Kenyatta បានប្រកាសអំពាវនាវដល់បណ្តាមេដឹកនាំ ជាប្រមុខរដ្ឋ ប្រមុខរដ្ឋាភិបាលនៃសហភាពអឺរ៉ុបទាំង៥៤រដ្ឋ ពិចារណាឈប់ពឹងផ្អែកជំនួយ បរទេសសម្រាប់ការអភិវឌ្ឍន៍ប្រទេសជាតិទៀត។ មេដឹកនាំកេនយ៉ារូបនេះបានសង្កត់ធ្ងន់ថា វាល្មមដល់ពេលដែលរដ្ឋអាហ្វ្រិករៀនរស់ដោយ គ្មានជំនួយបរទេសហើយ ហើយវាក៏ជាពេលដែលមេដឹកនាំអាហ្វ្រិកត្រូវគិតដែរ ថាភាពរីកចម្រើន សុខដុមរមនា និងវិបុលភាពរដ្ឋនៅអាហ្វ្រិកមិនមែនដោយសារអង្គុយចាំ អ្នកក្រៅជួយឡើយ។ អ្វីដែលសំខាន់ ប្រមុខរដ្ឋកេនយ៉ាខាងលើបានបញ្ជាក់យ៉ាងច្បាស់ថា ជំនួយលោកខាងលិចភ្ជាប់ជាមួយលក្ខខណ្ឌមិនអាចទទួលយកបាន ហើយបើអាហ្វ្រិកនៅតែ បន្តទទួលយកទៀតវាប្រាកដណាស់ថាពួកគេនឹងបន្តស្ថិតក្រោមឥទ្ធិពលរបស់គេ និងគ្មានសិទ្ធិសេរីភាពពេញលេញក្នុងនាមជារដ្ឋអធិបតេយ្យមួយឡើយ។ ការឈប់ទទួលជំនួយបរទេស ជារឿងសាមញ្ញសម្រាប់កេនយ៉ាទៅហើយ ព្រោះប្រទេសនេះ លូតលាស់ទៅមុខដោយពឹងលើជំនួយចន្លោះពី ៥ទៅ ៦ភាគរយនៃចំណូលសរុបរបស់ខ្លួន ប៉ុណ្ណោះ។ ដែលនេះមានន័យថា បើទោះជាកេនយ៉ាឈប់ទទួលជំនួយ ក៏គ្មានអ្វីប៉ះពាល់ដល់ ការរីកលូតលាស់ទៅមុខរបស់ប្រទេសជាតិដែរ។ យ៉ាងណាមិញ ប្រទេសជាច្រើននៅអាហ្វ្រិកបន្តរស់នៅដោយពឹងផ្អែកលើជំនួយបរទេស ជាពិសេសជំនួយបណ្តាប្រទេសធំៗដូចជា រដ្ឋសហភាពអឺរ៉ុប អាមេរិក និងចក្រភពអង់គ្លេស ជាដើម ដែលពួកគេពិតជាលំបាកក្នុងការប្រកាសឈប់ទទួលជំនួយនោះ។ វាជារឿងដែល ជៀសមិនផុតឡើយ ដែលលុយជំនួយលោកខាងលិចមានភ្ជាប់ជាមួយនូវលក្ខន្តិកៈ ច្រើនសម្រាប់រដ្ឋដែលត្រូវការជំនួយ ហើយរដ្ឋដែលទទួលជំនួយ ត្រូវធ្វើតាមបង្គាប់គេ និងផ្គាប់ចិត្តគេដូចគ្នាដែរ។ សូមបញ្ជាក់បន្តិចថា កេនយ៉ារស់នៅដោយគ្មានជំនួយបរទេសនៅចន្លោះឆ្នាំ ១៩៩១ ក្រោយពេលដែលម្ចាស់ជំនួយធំផ្តាច់ជំនួយដោយសារខឹងសម្បារនឹងអតីតប្រធានាធិបតី Daniel arapMoi ដែលអនុវត្តគោលនយោបាយរំលោភសិទ្ធិមនុស្សផងនោះ។ រហូតដល់ឆ្នាំ ២០១៣ នៅពេលប្រធានាធិបតី Uhuru Kenyatta ឡើងកាន់តំណែង ទំនាក់ទំនងកេនយ៉ា និងលោកខាងលិចរឹតតែធ្លាក់ចុះ ដោយលោកខាងលិចចោទប្រកាន់មេដឹកនាំ នេះថា បានប្រព្រឹត្តបទឧក្រិដ្ឋប្រឆាំងមនុស្សជាតិមុនពេលបោះឆ្នោតឆ្នាំ២០០។ សំណុំរឿងបង្ក្រាប បាតុករមុនបោះឆ្នោតរបស់រដ្ឋាភិបាលកេនយ៉ា ត្រូវបានបញ្ជូនទៅកាន់តុលាការព្រហ្មទណ្ឌ អន្តរជាតិ ប៉ុន្តែការចោទប្រកាន់ប្រធានាធិបតីខាងលើ ត្រូវបានទម្លាក់ចោលចុងឆ្នាំមុន ព្រោះរដ្ឋអាជ្ញាតុលាការមិនអាចរកភស្តុតាងគ្រប់គ្រាន់មកបញ្ជាក់បានថា លោកពិតជាបាន ប្រព្រឹត្តបទឧក្រិដ្ឋប្រឆាំងមនុស្សជាតិឡើយ៕ រាយការណ៍ព័ត៌មានលម្អិតដោយ លោក រឿន ភារុន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2802.txt

ដែលជាម្ចាស់បំណុលក្រិក។ នៅដំណាច់ខែមិថុនានេះ ក្រិកត្រូវសងIMF ជាទឹកប្រាក់១៦០០លានអឺរ៉ូ ខណៈក្រិកស្ទើរតែក្ស័យធនទៅហើយ។

រដ្ឋាភិបាល ក្រិកទ្រាំលែងបាននឹងម្ចាស់បំណុលហើយ ទើបបានជានាយករដ្ឋមន្ត្រីចេញមុខអំពាវនាវអោយប្រជាជនចុះតាមដងផ្លូវ ដើម្បីបរិហារម្ចាស់បំណុល។ ក្រុងអាថែនទើបបានប្រកាសថា បើមិនអាចសម្រេចកិច្ចព្រមព្រៀងជាមួយម្ចាស់បំណុលដើម្បីទទួលបានជំនួយ ថ្មីទេនោះ ក្រិកប្រហែលគ្មានលទ្ធភាពសងបំណុល១ ៦០០លានអឺរ៉ូ អោយមូលនិធិរូបិយវត្ថុអន្តរជាតិ នៅថ្ងៃ៣០មិថុនាខាងមុខទេ។ យោងតាមក្រសួងការបរទេសក្រិក ក្នុងការចរចាបំណុល ធនាគារកណ្តាលអឺរ៉ុប សហភាពអឺរ៉ុប និងមូលនិធិរូបិយវត្ថុអន្តរជាតិដែលជាម្ចាស់បំណុលក្រិក ហាក់មិនទាន់ត្រៀមខ្លួនដើម្បីសម្រុះសម្រួលរកកិច្ចព្រមព្រៀងជាមួយក្រិកនៅឡើយ។ ក្រសួងការបរទេសក្រិកបន្ទោសម្ចាស់បំណុលថា នៅតែទាមទារអោយក្រិកកាត់បន្ថយចំណាយលើប្រាក់សម្រាប់ប្រជាជនចូលនិវត្តន៍។ ក្រិកយល់ថា វាមិនអាចទៅរួចទេ ព្រោះក្រិកកាត់បន្ថយប្រាក់ចូលនិវត្តន៍នេះ៥ឆ្នាំជាប់គ្នាមកហើយ ហើយពលរដ្ឋក្រិកដែលចូលនិវត្តន៍២ភាគ៣ទៀតសោត ក៏កំពុងរស់ក្នុងភាពក្រីក្រ។ ថ្ងៃពុធម្សិលមិញ ធនាគារក្រិកបានចេញរបាយការណ៍ប្រចាំឆ្នាំ ព្រមានរដ្ឋាភិបាលថា បើក្រិកមិនអាចសងលុយម្ចាស់បំណុលដូចការគ្រោងទុកទេនោះ នៅទីបញ្ចប់ក្រិកអាចនឹងចាកចេញពីតំបន់ចាយលុយអឺរ៉ូ ហើយស្រួលមិនស្រួលក៏អាចដកខ្លួនពីសហភាពអឺរ៉ុបបានដែរ។ ដោយសារការព្រមានរបស់ធនាគារមានលក្ខណៈបែបនយោបាយ បក្សកាន់អំណាចឆ្វេងនិយមស៊ីរីហ្សាបានបន្ទោសទៅលោកYannis Stournaras ជាប្រធានធនាគារវិញថា បានដើរហួសពីបន្ទាត់ព្រំដែន ហួសពីតួនាទីរបស់ខ្លួន។ ធនាគារក្រិកត្រូវការជំនួយបន្ទាន់ ៨៣ ១០០លានអឺរ៉ូ។ គេរំពឹងថា ធនាគារកណ្តាលអឺរ៉ុបអាចជួយធនាគារក្រិកបន្ថែមលើនេះបាន១ ១០០លានអឺរ៉ូទៀត ពោលគឺធនាគារក្រិកអាចទទួលបានជំនួយដល់ទៅ៨៤ ១០០លានអឺរ៉ូ។ ដើម្បីចៀសកុំអោយក្រិកនិងម្ចាស់បំណុលប្រេះស្រាំនឹងគ្នា ធនាគារកណ្តាលក្រិកបានអំពាវនាវ អោយរដ្ឋាភិបាលក្រិកនិងម្ចាស់បំណុលចេះបន្ទន់ជំហររៀងៗខ្លួន។ ធនាគារក្រិកសុំអោយរដ្ឋាភិបាលក្រុងអាថែន កាត់បន្ថយការចាយវាយខ្លះ ស្របតាមការចង់បានរបស់ម្ចាស់បំណុល ហើយសុំអោយម្ចាស់បំណុលបញ្ជាក់ច្បាស់ឡើងវិញពីបំណងជួយសម្រាលបំណុលក្រិក ដូចដែលពួកគេបានគ្រោងទុកកាលពីឆ្នាំ២០១២ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)